
jing:: 佛說花積樓閣陀羅尼經
translator:: 西天譯經三藏朝散大夫試鴻臚少卿傳法大師臣施護奉　詔譯
如是我聞：一時世尊在阿耨達池無熱惱龍王宮，與大比丘眾四百五十人俱。
復有師子遊戲菩薩等大菩薩眾具足千人，
一切皆得陀羅尼十地圓滿，得灌頂已位居補處，
被大甲冑趣諸佛德，心不退轉名稱普聞。
如是等菩薩摩訶薩，悉從他方而來集會。 ^877a7

爾時師子遊戲菩薩摩訶薩從座而起，
偏袒右肩，詣世尊前，右膝著地合掌恭肅而白佛言：「世尊！
如佛福蘊當云何得？
又於如來作供養者，云何因果無量無邊？
唯願如來慈悲開示。」
作是說已凝心而住。 ^877a13

爾時佛告師子遊戲菩薩摩訶薩言：「善哉善哉！
善男子！汝今問我『如來福蘊云何而得？
又於如來作供養者，云何因果無量無邊？』
汝當諦聽，今為汝說。」 ^877a18

佛言：「善男子！如來有五法具足功德無量無邊。
云何五法？所謂戒、定、慧、解脫、解脫知見。
善男子！如來具足如是五法無量功德，是故獲得福蘊無量無邊。
善男子！若於如來作供養者，當得涅槃。
若彼三乘隨其發心，各各所見而得涅槃。
善男子！若見如來應正等覺，以清淨心諦信歸命、
尊重稱讚，又以衣服、臥具、病緣醫藥一切所須而供養者，所獲果報無量無邊。
善男子！若復如來般涅槃後，有得如來舍利如芥子等而供養者，
所獲果報於一切中最。
又復作種種福，若於如來舍利作供養者，其福最上。
師子遊戲！若復有人持於寶聚如妙高山等，
布施供養聲聞及辟支佛所獲果報，不如在家及出家菩薩發無上正等覺心，
以一金錢布施供養如來應正覺。
以前方便善根，於後方便善根，百分不及一、
千分不及一、百千分不及一，乃至算分、
數分、譬喻分、譬喻轉分，乃至算數譬喻所不能及。
善男子！又復如來住世百年千年乃至百千年，
應化畢已般涅槃後，以佛舍利而起妙塔。
若復有人於此塔所，以香泥塗地作曼拏羅，
施設花鬘、塗香、燒香、然燈志心供養，乃至持一花一燈以為供養，
或持帚拂除去塵坌，或以一掬水用為灑淨，如是之人以志心故獲福無量。
是人先世所有罪業當墮阿鼻地獄，以於塔所作供養故，先世罪報皆悉除滅。
善男子！若復有人發一念心歸命於佛，
又不中退復不輕慢，是人當來於百劫千劫乃至百千劫中常感勝福，
生於人天，不復墮落一切惡趣。 ^877a22

「善男子！我今說此花積樓閣陀羅尼經，為欲利益安樂天上人間一切眾生故。
善男子！若復有人得此花積樓閣陀羅尼經，
志心受持讀誦供養，又復演彼真實義趣廣為人說，
是人永不墮一切惡趣，亦不生卑下種族，
常生人天殊勝之處，諸根圓滿、獲宿命通，
具足種種甚深辯才，恒得值遇佛法僧寶，
又得如來憶念覆護，得菩提心永不退轉。」 ^877b22

爾時世尊即說陀羅尼曰： ^877c1

「怛儞也〔二合〕他〔引〕　馱囉尼馱囉尼〔二〕
　母儞〔引〕鉢囉〔二合〕婆〔引〕娑嚩〔二合〕哩
〔引〕〔三〕　悉地〔引〕贊捺哩〔二合引〕〔四〕　曩
〔引〕他唧儞哩賀〔二合引〕哩〔引〕〔五〕　阿〔引〕
嚕〔引〕誐也〔二合〕嚩底〔六〕　沒馱縛底〔七〕
　尾哩〔引〕烏迦致囉祖波誐帝〔引〕〔八〕　帝
〔引〕祖嚩底〔九〕　尾捨〔引〕羅沒地達哩麼嚩婆
〔引〕細〔引〕〔十〕　阿乞叉〔二合〕野羯臘閉〔二合引〕
〔十一〕　羯臘波〔二合〕嚩底〔十二〕　阿蜜哩
〔二合〕哆羯臘閉〔二合引〕〔十三〕　護哆〔引〕
舍儞〔引〕〔十四〕　帝〔引〕祖嚩底儞怛也〔二合〕
三摩〔引〕呬帝〔引〕〔十五〕　帝〔引〕祖嚩底底乞叉#CB00718;捺哩
〔二合〕野沒地娑嚩〔二合引〕賀〔引〕〔十六〕」 ^877c2

「善男子！此陀羅尼乃是十方無量無邊諸佛如來同共宣說。
若復有人聞此陀羅尼經名字，發至誠心恭信供養，是人當來獲得無量無邊功德。
又復若人持此陀羅尼成先行已，於二月、
三月或八月，取白月八日起首，發至誠心，
於一晝夜中六時念此陀羅尼及憶念諸佛如來，心不散亂。
復以塗香、妙花、燒香、然燈種種供養，心不間斷。
至十五日，決定得見世尊坐蓮華藏座說陀羅尼法。
持誦之人應時獲得意願圓滿，心垢悉除、
證宿命通，得諸禪定、住四聖諦，解諸法義論及工巧事業，
乃至臨命終時耳根不壞，悉能了別一切勝事，乃至或聞如來為說四聖諦等無漏。」 ^877c12

爾時世尊說是陀羅尼經已，師子遊戲菩薩摩訶薩，
及諸大菩薩、大比丘眾、天、人、阿修羅、乾闥婆等，
聞佛所說，皆大歡喜，禮佛而退。
佛說花積樓閣陀羅尼經
 ^877c25
