
other:: 海東高僧傳卷第二
author:: 京北五冠山靈通寺住持教學賜紫沙門〔臣〕覺訓奉　宣撰
流通一之二覺德〔明觀〕智明〔曇育〕圓光安含
〔胡僧曇和　漢僧安和〕阿離耶跋摩慧業慧輪玄恪
〔玄照名二人〕玄遊〔僧哲〕玄大梵
釋覺德新羅人。聰明廣博。
凡聖莫測也。新羅既奉行佛教。
人爭歸信。師以達智知世之可化。
謂曰遷喬必出谷。
學道務求師。若安安而居。
遲遲而行。非釋子棄恩之本意。
即附舶入梁。為求法之先鋒。
但不知第何年耳。
此新羅入學之始。
遂歷事明師。備承口訅如除翳膜。
如去耵聹。有始有終。
無荒無怠。德高行峻。
道望彌隆。以採寶者非但自用。
當還故國普振群貧。
乃於真興王十年。
與梁使齎佛舍利。
還至舊都。王遽命有司。
即遣百官備禮儀出迎于興輪寺前路。
此亦舍利之始也。
昔僧會適吳求伸七日方值神驗。
師當人主已信之際。
隨上國重使。來儀本國。
了無艱□。又以法水普潤海表。
使惰夫立□皆懷欲往之志。
其功利復何勝道哉。
後二十六年。陳遣使劉思及入學僧明觀。
送釋氏經論無慮二千七百餘卷。
初則新羅法化初張。
經像多闕。至是班班將大備焉。
二師所終。皆未詳聞矣。 ^1020a20

釋智明．新羅人。神解超悟。
行止合度。內蘊密行。
讚揚他德挽回向己。
捨直與人。顒顒卬卬。
動有可觀。自竺教宣通於海東。
權輿之際未曾大集。
英俊間生。奮臂而作。
或自悟以逞能。或遠求而命駕。
新醫#CB05848;於舊醫。
邪正始分。舊尹告於新尹。
師資相授。於是西入中國。
飽參而來。繼踵而起。
師以命世之才。當真平王之七年秋七月。
問津利往。入陳求法。
雲遊海陸。梗轉西東。
苟有道而有名。悉爰諮而爰詣。
如木從繩。如金成器飄然一去。
忽爾十霜。學既得髓。
心切傳燈。以真平王二十四年九月。
隨入朝使還國。王欽風景仰。
推重戒律。褒為大德。
以勸方來。師岳立嵩#CB05799;。
量含滄溟。炤之以慧月。
振之以德風。緇素之徒。
是彛是訓。後加大大德。
蔚居峻秩。不知所卒。
初師入陳後五年。
圓光法師入陳八年。
曇育入隋七年。隨入朝使惠文俱還。
師與智明。竝以高德顯名。
當代之才之美。固不相上下者也。 ^1020b9

贊曰。季札觀樂於周室。
仲尼問禮於老聃。
非始學也。亦有宗矣。
德等往還上國。訪道而返。
斯亦異類而同歸者歟。 ^1020b27

釋圓光．俗姓薛氏。
或云朴。新羅王京人。
年十三落髮為僧〔續高僧傳云入唐剎削〕神器恢廓。
惠解超倫。校涉玄儒。
愛染篇章。逸想高邁。
厭居情鬧。三十歸隱三岐山影不出洞。
有一比丘。來止近地。
作蘭若修道。師夜坐誦念。
有神呼曰。善哉凡修行者雖眾。
無出法師右者。今彼比丘徑修呪術。
但惱汝淨念礙我行路。
而無所得。每當經歷。
幾發惡心。請師誘令移去。
若不□住從。當有患矣。
明旦師往告彼僧曰。
可移居逃害。不然將有不利。
對曰。至行魔之所妨。
何憂妖鬼言乎。是夕其神來訊。
彼答．師恐其怒也。
謬曰未委耳。何敢不聽。
神曰吾己俱知其情。
且可默住而見之。
至夜聲動如雷。黎明往視之。
有山頹于蘭若壓焉。
神來證曰。吾生幾千年。
威變最壯。此何足怪。
因諭曰。今師雖有自利。
而闕利他。何不入中朝得法波及後徒。
師曰．學道於中華固所願也。
海陸逈阻。不能自達。
於是神祥誘西遊之事。
乃以真平王十二年春三月。
遂入陳遊歷講肆。
領牒微言。傳稟成實．涅槃．三藏數論。
便投吳之虎丘。攝想青霄。
因信士請。遂講成實。
企仰請益。相接如鱗。
會隋兵入楊都。主將望見塔火。
將救之。秖見師被縛在塔前。
若無告狀。異而釋之。
開皇間攝論肇興。
奉佩文言。宣譽京皐。
勣業既精。道東須繼。
本朝上啟。有勅放還。
真平二十二年庚申。
隨朝聘使奈麻諸父大舍橫川還國。
俄見海中異人出拜請曰。
願師為我剏寺常講真詮。
令弟子得勝報也。
師頷之。師往來累稔。
老幼相忻。王亦面申虔敬。
仰若能仁。遂到三岐山舊居。
午夜彼神來問往返如何。
謝曰。賴爾恩護凡百適願。
神曰。吾固不離扶擁。
且師與海龍結剏寺約。
其龍今亦偕來。師問之曰。
何處為可。神曰。于彼雲門小當有群鵲啄地。
即其處也。詰朝師與神龍偕歸。
果見其地。即崛地有石塔存焉。
便剏伽藍。額曰雲門而住之。
神又不捨冥衛。一日神報曰。
吾大期不久。願受菩薩戒。
為長往之資。師乃授訖。
因結世世相度之誓。
又謂曰神之形可得見乎。
曰。師可遲明望東方。
有大臂貫雲接天。
神曰。師見予臂乎。
雖有此神。未免無常。
當於某日死於某地。
請來訣別。師趁期往見。
一禿黑狸吱吱而斃。
即其神也。西海龍女常隨聽講。
適有大旱。師曰汝幸雨境內。
對曰。上帝不許。我若謾雨。
必獲罪於天。無所禱也。
師曰。吾力能免矣。
俄而南山朝隮。崇朝而雨。
時天雷震即欲罰之。
龍告急。師匿龍於講床下講經。
天使來告曰。予受上帝命師為逋逃者。
主萃不得成命奈何。
師指庭中梨木曰。
彼變為此樹。汝當擊之。
遂震梨而去。龍乃出謝禮。
以其木代已受罰。
引手撫之。其樹即蘇。
真平王三十年。王患句高麗屢侵封疆。
欲請隋兵以征敵國。
命師修乞師表。師曰。
求自存而滅他。非沙門之行也。
然貧道在大王之土地。
費大王之衣食。敢不唯命是從。
乃述以聞。師性虛閑。
情多汎愛。言常含笑。
慍結不形。為牋表啟書。
竝出自胸襟。舉國傾奉。
委以治方。乘機敷化。
垂範後代。三十五年皇龍寺設百座會。
邀集福田講經。師為上首。
常僑居加悉寺講演真詮。
沙梁部．貴山。#CB00416;頂。
詣門摳衣告曰。俗士顓蒙無所知識。
願賜一言。為終身之誡。
師曰有菩薩戒。其別有十。
若等為人臣子。恐不能行。
今有世俗五戒。一曰事君以忠。
二曰奉親以孝。三曰交友以信。
四曰臨戰不退。五曰殺生有擇。
若等行之無忽。貴山曰。
他則既受命矣。但不曉殺生有擇。
師曰。春夏月及六齋日不殺。
是擇時也。不殺使畜。
謂牛馬鷄犬。不殺細物。
謂肉不足一臠。是擇物也。
過此雖□所□。但不求多殺。
此可謂世俗之善戒。
貴山等守而勿墮。
後國王染患。醫治不□。
請師說法。入宮安置。
或講或說。王誠心信奉。
初夜見師首領。金色如日輪。
宮人共覩。王疾立効。
法臘既高。乘輿入內。
衣服藥石。竝是王手自營用希專福。
襯施之資捨充營寺。
惟餘衣鉢以此盛宣正法。
誘掖道俗。將終之際。
王親執慰。囑累遺法兼濟斯民。
為說徵詳。建福五十八年。
不豫經七日。遺誡清切。
端坐終于所住。皇隆寺東北虛中音樂盈空。
異香充院。合國悲慶。
葬具羽儀同於王禮。
春秋九十九。即貞觀四年也。
後有兒胎死者。聞諺傳埋于有德人墓側。
子孫不絕。乃私瘞之。
即日震。胎屍擲于塋外。
三岐山浮屠至今存焉。 ^1020c1

高弟圓安亦新羅人。
機鋒頴銳。性希歷覽。
仰慕幽永。遂北趣九都。
東觀不耐。又遊西燕北魏。
後展帝京。備通方俗。
尋諸經論。跨轢大綱。
洞清纖旨。高軌光塵。
以道素有聞。特進肅瑀請住所造藍田津梁寺。
供給四事。不知所終。 ^1021b24

贊曰。昔遠公不廢俗典。
講論之際。引莊老連類。
能使人悟解玄旨。
若光師之論世俗戒。
蓋學通內外。隨機設法之効也。
然殺生有擇者。夫豈湯網去三面。
仲尼弋不射宿之謂耶。
又其動天神返天使則道力固可知也已。 ^1021c1

釋安含。俗姓金。詩賦伊飧之孫也。
生而覺悟。性乃冲虛。
毅然淵懿之量。莫窮涯畛。
嘗浪志遊方。觀風私化。
真平二十二年約與高僧惠宿為伴。
擬將乘桴泛泥浦津。
過涉島之下。忽值風浪。
回泊此濱。明年有旨簡差堪成法器者。
入朝學問。遂命法師#CB04676;當行矣。
乃與聘國使同舟涉海。
遠赴天庭。天王引見。
皇情大悅。勅配於大興聖寺居住。
旬月之間洞解玄旨。
於是#CB05799;山仙掌十驛之程。
即日午行迴。誰聞夕鼓。
秦嶺帝宮千里之地。
即星馳陟降。豈待晨鐘。
十乘祕法。玄義真文。
五稔之中莫不該覽。
越二十七年。爰與于闐沙門毘摩真諦。
沙門農加陀等俱來至此。
西域胡僧直到雞林。
蓋自茲也。崔致遠所撰義相傳云。
相真平建福四十二年受生。
是年東方聖人安弘法師與西國二三藏。
漢僧二人至自唐。
注云。北天竺烏萇國毘摩羅真諦年四十四。
農伽陀。年四十六。
摩豆羅國佛陀僧伽。
年四十六。經由五十二國始漢土。
遂東來住皇龍寺。
譯出旃檀香火星光妙女經。
鄉僧曇和筆授。未幾漢僧上表。
乞還中國。王許而送之。
則安弘者殆和尚是也。
又按新羅本記。真興王三十七年。
安弘入陳求法。與胡僧毘摩羅等二人迴。
上楞伽勝鬘經及佛舍利。
自真興末至真平建福。
相去幾五十年。何三藏來之前却如是。
或恐安含。安弘。實有二人。
然其所與三藏不殊。
而厥名不殊。今合而立傳。
又未詳西國三藏去留所終。
和尚返國。以後作讖書一卷。
字印離合。為之者罕測。
宗#CB05920;幽隱。
索理者難究。如云鵂鶹鳥〔碑文隱晦未詳〕散。
又云。第一女主葬忉利天。
及千里戰軍之敗。
四天王寺之成。王子還鄉之歲。
大君盛明之年。皆懸言遙記的如目覩。
了無差脫。善德王九年九月二十三日。
終于萬善道場。享年六十二。
是月鄉使從漢而邂逅法師。
敷座于碧浪之上。
怡然向西而去。真所謂騰空步階坐水行地者矣。
翰林薛某奉詔撰碑。
其銘云。后葬忉利。
建天天寺。怪鳥夜鳴。
兵眾旦殪。王子渡關入朝。
聖顏五年。限外三十而還。
浮沈輪轉。彼我奚免。
年六十二。終于萬善。
使還海路。師亦交遇。
端坐水上。指西而去〔碑文苔蝕字缺十。
喪四五。略取可觀擬以成文〕。
蓋不待他。亦髣髴其遺跡矣。 ^1021c7

贊曰。師之神通解脫。
去住自在。大菩薩之閑事。
豈容筆舌於其間哉。
然入朝始與西域三藏。
手派真源。吹法螺而雨法雨。
河潤海陬。真弘法之聖人字也。
字經三寫。烏焉成馬。
予疑含弘二字之有一錯焉。 ^1022a20

釋阿離耶跋摩。神智獨悟。
形貌異倫。始自新羅入于中國。
尋師請益。無遠不參。
瞰憩冥#CB05145;。
凌臨諸天。非惟規範當時。
亦欲陶津來世。志切遊觀。
不殫遊邈。遂求法於西竺。
乃遐登於葱嶺。搜奇討勝。
歷見聖蹤。夙願已圓。
資糧時絕。乃止那爛陀寺未幾終焉。
是時高□專業住菩提寺。
玄恪。玄照。至大覺寺。
此上四人竝於貞觀年中有此行也。
共植勝因。聿豐釋種。
遙謝舊域。往見竺風。
騰茂譽於東西。垂鴻休於罔極。
非大心上輩。其何預此乎。
按年譜似與玄奘三藏同發指西國。
但不知第何年耳。 ^1022a25

釋惠業。器局冲深。
氣度凝深。巉巖容儀。
戌削風骨。直辭邊壤。
遽入中華。遂於貞觀年中往遊西域。
涉流沙之廣漠。登雪嶺之嶔岑。
每以清暉啟曙。即潛伏幽林。
皓月淪霄。乃崩波永路。
輕生徇法。志切宣通。
遂往菩提寺。觀禮聖蹤。
又於那爛陀寺。寄跡棲真久之請讀淨名經。
因撿唐本。淹通綸貫。
梁論下記云。在佛齒樹下。
新羅僧惠業寫記。
傳云。業終于是寺。
年將六十餘矣。所寫梵本竝在那爛陀寺焉。 ^1022b8

釋惠輪。新羅人。梵名般若跋摩自本國出家。
翹心聖境。泛舶而凌閩越。
涉步而屆長安。寒暑備受。
艱危罄盡。奉勅隨玄照法師西行充侍。
飛梯架險。既至西國。
遍禮奇蹤。寓居菴摩羅波國信者寺淹住十載。
近住次東邊。犍陀羅山茶寺貲產豐饒。
供養飡設。餘莫加也。
其北方胡僧往來者。
皆住此寺。蜂屯雲集。
各修法門。輪既善梵言。
薄閑俱舍。來日尚在。
年向四十矣。具如義淨三藏求法高僧傳中。 ^1022b17

釋玄恪。新羅人。嶷然孤硬。
具大知見。性喜講說赴感隨機。
時人指為火中芙蓉也。
常歎受生邊地。未覩中華。
聞風而悅。木道乃屆。
敻目東圻。遂含西笑。
心慚中晝。志要歷參。
比猶月行。午夜任運而轉。
或層岩四合。鳥道雲齊。
或連氷千里。風行雲臥。
遂與玄照法師相隨至西乾大覺寺。
遊滿焰之路。賞無影之邦。
負笈精研。琢玉成器。
年過不惑。遇疾乃亡。
玄照者亦新羅之高士也。
與恪同科始終一揆。
未詳所卒。復有新羅僧二人。
莫知其名。發自長安。
泛泊至室利佛逝國遇疾俱亡。 ^1022b27

釋玄遊。句高麗人。
叶性虛融。稟質溫雅。
意存二利。志重詢求。
乘盃泝流。考室幽#CB05145;。
入唐禮事僧哲禪師。
摳衣稟旨。哲思慕聖蹤。
泛舶西域。適化隨緣。
巡禮略周。歸東印道。
遊常隨附鳳。因住於彼。
慧矩夙明。禪枝早茂。
窮涯盈量虛往實歸。
誠佛家之棟樑。實僧徒之領袖。
既而舟壑潛移。悼陵谷之遷質。
居諸易脫。惻人世之難常。
薪盡火滅。復何可追。
義淨三藏嘉爾幼年慕法情堅。
既虔誠於東夏。復請益於西天。
重指神洲。為物淹留。
傳十法而弘法。竟千秋而不秋。
雖捐軀異域。未返舊都。
彼之功名落落如此。
安得不掛名竹帛以示將來。
遂著求法高僧傳。
予偶覽大藏。閱至於斯。
志深嚮慕。遂抽繹而書之。 ^1022c9

釋玄大。梵。新羅人。
法名薩婆慎菩。提婆〔唐言一切智天〕童稚深沈。
有大人相。不茹葷。
不□□□□□□□□□□也。
嘗泛舶如唐。學問靡常。
闡奧窮微。高宗永徽中。
遂往中印度。禮菩提樹。
如師子遊行。不求伴侶。
振五樓之金策。望三道之寶階。
其所遠慕艱危歷覽風土。
亦未能盡導。便向大覺寺掛錫。
詳撿經論。備省方俗。
後還震旦敷宣法化。
玄績乃著。巍巍乎其成功矣。 ^1022c23

贊曰。此上數人邈若青徼。
徑入中華。追法顯。
玄奘之逸跡。朅來絕域。
視如里巷。比之奉使張騫蘇武之類乎。
海東高僧傳卷第二〔終〕
 ^1023a3
