
pin:: 佛說如來不思議祕密大乘經卷第十六
translator:: 譯經三藏朝散大夫試光祿卿光梵大師賜紫沙門臣惟淨等奉　詔譯

#  19 護世品
護世品第十九之一
爾時金剛手菩薩大祕密主勸請世尊宣說正法，
作是白言：「惟願世尊！
為未發菩提心眾生隨宜說法令入法理，即當發起大菩提心住不退轉。
又此夜叉、羅剎、必舍左、乾闥婆、隱密神、
摩睺羅伽等諸眾會，令彼長夜利益安樂善行相應，
獲得勝中最勝高顯，而不減失諸善法分。」 ^739b19

爾時世尊普告金剛手菩薩大祕密主等諸眾會言：「諸仁者！
汝等諦聽極善作意，我今宣說，為令一切悉入法理諸修善行善男子、
善女人等，普令獲得最勝高顯，於善法分而不壞失。」
于是金剛手菩薩大祕密主等諸眾會一心善聽。 ^739b26

佛告大眾：「諸仁者！
若善男子、善女人深發阿耨多羅三藐三菩提心已，
即能具信廣多清淨，欲見諸聖、樂聞正法，
善捨無悋、手出無盡，善樂積集施作福行，捨心具足。
於布施中樂行平等，無障礙心、無濁染心，
信有業報，離諸分別疑惑猶豫，善惡業果而不壞失。
如是知已，於命緣等不應作者而悉不作，
不殺生、不偷盜、不邪染、不妄言、不綺語、
不兩舌、不惡口、不貪、不瞋、不邪見，於此十善業道堅持積集，
於其十種不善業道捨而不作，普行淨信，與沙門婆羅門及有戒有德者正道法中同修淨行。
於諸善法多聞勤行，深固作意善行相應，
寂靜調伏常說愛語，攝伏他論修善離惡，
無高無下無毀無譽，隨起正念住等引心，
閉三有門息滅諸病，離諸重擔超越疑惑出離諸有。
如是知者，即於諸佛及聲聞弟子，若沙門若婆羅門善知識所，
隨其所應親近恭敬承事尊奉。
彼等善知識所聽受正法示教利喜，謂說布施感大富果，
持戒生天，多聞大慧淨觀不亂，此行布施即是布施報，
此行慳悋即是慳吝報，此持戒即是持戒報，
此毀戒即是毀戒報，此忍辱即是忍辱報，
此瞋恚即是瞋恚報，此精進即是精進報，
此懈怠即是懈怠報，此禪定即是禪定報，
此散亂即是散亂報，此勝慧即是勝慧報，
此惡慧即是惡慧報，此身善作即是身善作報，
此身惡作即是身惡作報，此語善作即是語善作報，
此語惡作即是語惡作報，此意善作即是意善作報，
此意惡作即是意惡作報，此是善此是不善，
此應作此不應作，此業作已於長夜中得利益安樂善行相應，
此業作已於長夜中無利苦惱得不善行相應。
如是等法，於善知識所聞其所說示教利喜。
又復觀察知是法器，即為宣說甚深之法，謂空無相無願加行等法。
復說無生無起、無我無人無眾生無壽者甚深緣起之法，
此法是有此即有得，此法是無此即無得。
此法若有此即是生，此法若無此即是滅。
此是無明緣行、行緣識、識緣名色、名色緣六處、
六處緣觸、觸緣受、受緣愛、愛緣取、取緣有、
有緣生、生緣老死憂悲苦惱，如是即一大苦蘊生。
若法不有此即無得，即是滅法，謂無明滅即行滅、
行滅即識滅、識滅即名色滅、名色滅即六處滅、
六處滅即觸滅、觸滅即受滅、受滅即愛滅、
愛滅即取滅、取滅即有滅、有滅即生滅、
生滅即老死憂悲苦惱滅，如是即一大苦蘊滅。
此等諸法若生若滅，於勝義諦中無有少法可得。
何以故？一切法緣生故，無主宰、無作者、
無受者，因緣故轉。
然於是中無法可轉，亦非無轉亦無異法。
隨轉和合施設三界，但以煩惱業轉故有施設。
愚迷之者於不實法中觀以為實，智者應知無有少法作者可得，
以作者不可得故，無法可轉亦非無轉。
如是所說甚深之法，若能聞已不生疑惑，
是人即入一切法無障礙性，不著色、受、
想、行、識，不著眼色、耳聲、鼻香、舌味、身觸、
意法，眼識乃至意識，信一切法自性本空，信一切法自性本離。 ^739c3

「諸仁者！彼信不退菩薩，信是法故即不減失見佛聞法承事淨眾，
在在所生常得見佛，聽受正法承事淨眾，常生有佛世時。
隨彼生已，發起精進勤求善法。
以精進故，於白衣舍無義利事，謂妻子男女、
奴婢眷屬及所作用，而悉棄捨，及盛年戲樂不生愛著，
起賢善心，願於諸佛世尊清淨教中正信出家。
得出家已近善知識，與善知識同登善道，而能獲得諸善意樂。
聽聞善法，隨所聞已真實修行，不以語飾勝慧具足，發起精進勤求多聞。
隨所聞法，為他廣說無所希求，所得名聞利養無愛著心，
以如實語為他說法，隨聞隨住亦然。
如實為他說法，使聽法者獲得大慈，於一切眾生起大悲心。
於彼多聞而不厭捨，於身命緣少欲喜足寂靜圓滿，增長善行樂閑寂處。
隨所聞法審觀其義，於諸義理攝而無散。
不著於文歸趣實義，普為一切天人世間非但為己勤修勝行。
廣為眾生勤求無上最勝之智，令他眾生於佛智中得不放逸。 ^740b1

「此復云何名不放逸？
所謂最初調攝諸根見眼色等，不取於相、
不著相好，諸色境中於味於染如實知故，常求出離。
耳聲、鼻香、舌味、身觸、意法亦然，智了知已，
不取於相、不著相好，於味於染如實知故，常求出離。
此名不放逸。復次不放逸者，能於自心善調伏已，
亦復隨應攝護他心，煩惱染愛而善息除，
法愛隨轉，欲尋瞋尋害尋止而不行，貪瞋癡等諸不善根亦悉不行，
復能制止身語意業諸不善行，不深固作意而亦不起。
以要言之，一切罪不善法皆悉除斷，此名不放逸。 ^740b19

「諸仁者！此如是等不放逸法，菩薩勤行即得淨信而不放逸。
大祕密主！汝等當知，信之一法廣多清淨，即能常時專求善法。
若具信補特伽羅，於他世中離惡趣怖，
亦復不墮諸惡作心，而常獲得眾聖稱讚。 ^740c1

「復次祕密主！住法行人即能獲得正法善趣常樂見佛，安住聖道得大自在。
得自在已，復令他人普皆圓滿自在之法，住菩提心得如來智。
又祕密主！若人欲得最勝妙樂，應當畢竟善修正行修涅槃法。
大祕密主！今此眾會皆承宿善根力故來集此，善修正行於諸善根而不減失。
云何善根得不減失？
謂修不放逸行。是故若天若人所有善根皆不減失。
何以故？彼不放逸心善護諸境故，能離一切貪愛欲染，
近習法愛，即能制止欲瞋害尋，復能息除不深固作意諸不善法，
離貪瞋癡，於身語意麁重過失而悉止息，乃至一切諸善法分若有減失皆悉不行。
此名不放逸。若人信解不放逸法，即能隨順諸精進事，
以精進不放逸故，是人乃能積集修作淨信功德。
由修淨信及不放逸精進法故，即能修作正念正知。
以正念正知故，即於一切菩提分法而不壞失。
若具淨信、不放逸、精進、正念正知者，即能勤修深固之法。 ^740c7

「大祕密主！菩薩若於深固法中得解脫者，即於有於無如實能知。
此中云何是有？云何是無？
謂正修聖解脫法，此即是有；若不正修聖解脫法，此即是無。
若有業有報，此即是有；若無業無報，此即是無。
若世俗諦中眼耳鼻舌身意，此即是有；
勝義諦中眼耳鼻舌身意，此即是無。
菩薩於大菩提發起精進即有；於大菩提懈怠即無。
顛倒所起五蘊即有；無因所起之法即無。
色是無常、是苦、是壞滅法即有；色是常、
是堅牢、是相續、是不壞滅、是安住法即無。
受想行識是無常、是苦、是壞滅法即有；
受想行識是常是堅牢、是相續、是不壞滅、是安住法即無。
無明緣行即有；不實無明行即無。
行緣識即有；不實行識即無。
識緣名色即有；不實識名色即無。
名色緣六處即有；不實名色六處即無。
六處緣觸即有；不實六處觸即無。
觸緣受即有；不實觸受即無。
受緣愛即有；不實受愛即無。
愛緣取即有；不實愛取即無。
取緣有即有；不實取有即無。
有緣生即有；不實生有即無。
生緣老死憂悲苦惱即有；不實生老死憂悲苦惱即無。
布施得大富即有；布施感貧窮即無。
持戒生天即有；持戒墮惡趣即無。
多聞具大慧即有；多聞成染慧即無。
禪觀不散亂即有；禪觀散亂即無。
不深固作意生起煩惱即有；深固作意生起煩惱即無。
不起增上慢人趣證涅槃即有；增上慢人得佛授記即無。
於一切處通達空即有；於內執我即無。
以智勤行得解脫即有；我慢相應出離者即無。
又若我人眾生壽者，於不實五蘊中求其實法即無。 ^740c25

「復次大祕密主！勤行不放逸深固作意菩薩，
於有於無如實了知，世間一切智者許可。
如實知已，雖行於有而不取著，雖行於無亦不取著，即能通達諸佛世尊所說實義。
佛說如來不思議祕密大乘經卷第十六
 ^741a25
