觀音玄義記卷第一
author:: 宋四明沙門知禮述
jing:: 
知禮俯伏惟念，早年慕學投跡寶雲，遇授法師講說此品，神根既鈍遂數諮疑。
先師念我學勤，不辭提耳，故所說義麁記在心。
昔同聞人今各衰朽，慮乎先見不益後昆，共勉不才抄錄於世。
但疑識暗謬有所傳，圓宗哲人刊正是望。
時天禧五年歲在辛酉八月一日絕筆故序。 ^892a16

觀音玄義，從略標之，具存應云觀世音菩薩普門品玄義。
以其序中及以正文具明人法，故且略標。
言玄義者，能釋之義門也。
玄者，幽微難見之稱。
義者，深有所以也。
斯蓋大師以三昧力徹法性際，深見今品人法之意也。
應知名等五義皆悉幽微，七方便人智莫能見。
卷上者既有兩軸，乃以上下而甄別之。
次示能說之人，即天台智者。
既是門人記錄所說，故不敢正斥其法諱也。
天台山者，即大師棲身入寂之所，故以此處顯其人也。
若山之得名、居之所自，入滅相狀、滅後靈異，
具於《大本》及《輔行》、《別傳》等文，今不備述。
智者者，即隋帝求受菩薩大戒訖，師云：
「大王迂遵聖禁，宜號總持。」
王曰：「《地持經》云『傳佛法燈即是智者。』
師既傳燈可號智者。」
自此凡上書疏，皆云「弟子總持和南智者」。
言大師者，斯乃帝王大人所師故稱也，非同今時補署之號。
說者悅也，縱樂說之辯、悅妙悟之懷，異乎諸師採摭經論著述疏章、
消解經文也。故大忍法師覩智者說法，
對眾歎云：「此非文疏所載，乃是觀機縱辯。
般若非鈍非利，利鈍由緣、豐富適時，是其利相；
池深花大，鈍可意得。」
記錄乃是章安尊者，解行靈異、始終事跡，本傳具彰。 ^892a23

釋文為二：初、釋序文，二：初、敘真應益物，
二：初、正明真應，二：初、示二身妙用，三：初、
明體妙故二用泯亡，二：初、法融應泯。
「法界圓融」者，色心依正以即性故，趣指一法遍攝一切。
諸法遍攝亦復如是，法法互遍皆無際畔，乃以無界而為其界。
此之法界無不圓融，即百界千如、百如千界也，
是故得云唯色唯心、唯依唯正；若不爾者即非圓融。
觀音證此以為本體，全此妙體而起應像，
以法界應赴法界機，亦是以法界機感法界應。
法界無二能所自忘，感應尚忘，體用寧異？
故雖設應，無應可存，故云「像無所像」。
二、「真如」下，性淨真忘。
「真如清淨」者，《起信論》云「真如者，所謂心性不生不滅。
是故一切法從本已來，離言說相、離名字相、
離心緣相，畢竟平等，無有變異、不可破壞，
唯是一心，故名真如。」
又云「此真如體無有可遣，以一切法悉皆真故；
亦無可立，以一切法皆同如故。
既不可破立、自絕言想，則與河沙煩惱本不相應，故曰清淨。」
觀音證此而為本體，即以此體示諸眾生，
令觀行知或真似見，此知見者成伏斷益。
若其未有此知見者，但能三業精進成機，
亦離眾苦，悉得名化。
此皆真身益物相也。 ^892b16

問：同緣曰應，欻有名化。
此二種身皆非智德，今何以化而為真身？
答：欻有之化即化現化也。
今對像論化，取化轉化也。
所以者何？上言於像則應化皆像，自實報下至地獄身皆已攝盡。
若欲化轉凡賢入聖，須示真智，若非真身不能化轉。 ^892c9

言「化無所化」者，據性平，等忘於化功。
雖令九道皆趣涅槃，而無眾生得滅度者。
平等真法界，佛不度眾生，終日化物，終日無化。 ^892c15

二、「雖像」下，明用忘故二益周遍，二：初、顯益周。
色心諸法雖無生性，因緣和合法爾而生。
觀音妙證同諸法性，雖無形相，眾機扣之無像不現。
此由絕於垂應之念，故能遍應法界群機。
其猶明鑒無念而現，故云無所而不像。
二、「化無」下，冥益遍。
以上「雖」字貫此句初。
雖中實性不可變化，不變而變，迷悟宛然。
觀音順理雖知不變，常以真智化一切凡成不二聖，
此則由無化物之念故，遍令他革迷成悟，
其猶磁石無念而吸，故云無所而不化。 ^892c17

三、「故無」下，遮照相即結二身德相，二：初、應身相。
中道法界雙遮二邊故無所在，當體雙照故無不在。
「化應九道之身」者，此中云化，作欻有釋，
并應成二，顯益相足也。 ^892c27

問：經云「應以佛身得度，即現佛身。」
今那云九？答：佛界身者有通有局，局在妙覺智相之身，三千實相以究盡故。
尚非等覺心眼觀見，況乎下地及凡小耶？
通則三教果頭之相，及以圓教凡聖所見，雖分麁妙皆名佛身。
然是隨機應現之相，是其事識或是業識之所見故，雖是佛身而通二乘菩薩界攝。
經文從通，故云現十；今文從局，故云九道。 ^893a2

二、「處有」下，真身得。
通以九界名之為有，以其皆有業報故也。
應身雖乃處在其中，而其真智自冥極理，
故云「寂入不二之旨」。
前即真身而垂應相，此即應相而示真身。
二、「是以」下，明兩用攝生。
上明真應兩用既然，今示與拔攝生之相。
初二句明真身拔苦，次二句示應身與樂。
佛答前問，三業顯機感乎冥應，七難二求及以三毒盡諸苦際，
故云「蒙脫苦崖」。佛答後問，三業顯應赴其冥機，
三土眾生十重獲益，終歸祕藏，故云「使霑上樂」。
然其四誓非專與樂，雖在此明，實通上句。
以上三業即能感之因，此明四誓是能應之本，
上下互顯，彼此無虧。
應知三業亦通冥機，現在雖無，宿生須具。 ^893a10

二、「故娑」下，兼明本跡，二：初、示諸名，二：初、今昔因名。
今堪忍土稱無畏者，此經兩出。
怨賊難中，一人唱言：「諸善男子！
勿得恐怖。汝等應當一心稱觀世音名號，是菩薩能以無畏施於眾生。」
乃至云「稱其名故即得解脫。」
又勸供養中，佛自歎云：「是觀世音菩薩摩訶薩，於怖畏急難之中能施無畏。」
是故此娑婆世界皆號之為施無畏者。
「寶藏」等者，《悲華經》云「過去散提嵐界善持劫中，時有佛出名曰寶藏。
有轉輪王名無量淨，第一太子三月供佛及比丘僧，
發菩提心：『若有眾生受三途等一切苦惱，
若能念我稱我名字，為我天耳天眼聞見，
不免苦者，我終不成無上菩提。』
寶藏佛云：『汝觀一切眾生欲斷眾苦，故今字汝為觀世音。』」
二、「已成」下，過未果號。
「已成」等者，《千手眼大悲經》云「此菩薩不可思議威神之力，
已於過去無量劫中已作佛竟，號正法明如來，大悲願力安樂眾生故現作菩薩。」
又《觀音三昧經》云「先已成佛，號正法明如來。
釋迦為彼佛作苦行弟子。」
「次當」等者，《觀音授記經》云「觀世音菩薩，
次阿彌陀後當成正覺，名普光功德山王如來。」
「補處」者，猶儲君之義也。
二、「其本」下，結難測。
如上經說，或已成如來、或現為菩薩，往世正法曾作釋迦之師，
今日觀音仍補彌陀之處。
亦如妙德元是能仁九代祖師，孫已果圓、
祖猶因位，本跡高下安可測量？
然須用其高下四句，以顯諸聖難思之相。
二、「今言」下，敘人法標題，二：初、敘人兼經字，
二：初、敘人，二：初、對梵翻名。
諸神呪經先稱梵名，今文稍略，而其華語名多互出，
此云觀世音、餘云觀自在。
唯《千手眼大悲經》中云「觀世音自在菩薩」，其義似足。
然約境智而明感應，則今三字詮顯無虧。
若依今解，已彰自住。 ^893a23

二、「能所」下，約華釋義，二：初、別釋，二：初、釋，
二：初、釋觀字，二：初、中邊妙達。
能所圓融，中智也。
有無兼暢，二智也。
只於一心雙遮雙照，於照中時即達二諦，
故云「兼暢」。是則十界言音，即起即觀、常遮常照。
二、「照窮」下，修性俱明。
照窮正性，見性德也。
察其本末，見修德也。
此約妙境顯其妙智。
本具三千雖即三諦，對修故合，但云正性。
修中緣了各有本末，合掌低頭，緣之本也；
福德莊嚴，緣之末也。
一句一偈，了之本也；智慧莊嚴，了之末也。
順修既爾，逆修亦然。
造惡之時，慧數諸數豈非其本？
受苦之時，習果報果即是其末。
若以修性論其本末，義復臻極，性德三千語本方盡，修起三千論末乃窮。
非上三智莫照斯境，非此妙境莫發其智，函蓋水乳聊可方之。
二、釋世音。即十界眾生遭苦，求救稱名等音也。
「是所觀境」者，上之境智皆是能觀可譬槌砧，此之世音可譬淳樸。
非前境智觀此世音，焉令十界俱脫三障？
又復應知，前之境智即是菩薩難思體用，即能應也。
世音之境乃是眾生由苦成機，即能感也。
此即境智及以感應，三字之中悉得成就。
「萬像」等，釋世。「類音殊唱」，帶世釋音。
「俱蒙離苦」，致感獲益。
二、「菩薩」下，結。可見。
二「此即」下，總示。觀等三字境智也。
能所者，感應也。能即能應、所即所應，豈可重云能照所照？ ^893b26

二、敘經。此品既已別行於世，本多題云觀世音經，
或云觀世音菩薩普門品經，故今敘人名後略釋經字。
言「由義」者，《淨名玄義》云「經由聖人心口，故稱為經。
悉檀致教，經由如來心口，故名經也。」
又云「前聖後聖莫不經此悉檀所說之教而得成道。」
「文理」等者，取經緯義，法喻參明。
文經理緯互相表發，織成行者觀智之心也。 ^893c22

二、「普門」下，敘法兼品，二：初、敘法，二：初、消二字。
二、「用一」下，示十普。
「實相」者，三千皆實，相相圓融。
而言一者，不二義也。
萬德總稱，一乘異名，下文十義以示其相：
一無緣慈悲、二無作弘誓、三圓修之行、
四不斷之斷、五圓入法門、六無記神通、
七體內方便、八施開說法、九普供諸佛、十普益眾生。
從願立行，自因之果。
全體起用，上供下益，原始要終攝諸法盡。
十皆實相，互通遍攝無所障礙。
二、敘品。雖順別行立乎經目，然是《法華》
流通一品，故今敘，之不忘本也。
《中阿含》云「跋渠，此翻為品，取義類同者集為一章也。」
二、「大部」下，釋正文，二：初、例大部。
《妙玄》五章解釋甚委，經之一品妙義豈殊？
彼但正明五字通目；今之所釋一品別題，
況復抗行，故須自立五義分別。
雖復自立，還須符彼開權顯實圓妙之文。
故釋名則純妙人法，顯體則不二理智，
明宗則難思感應，論用則無緣與拔，判教則終極醍醐。
此之五章，名總三別、教判總別〔云云〕。
二、「釋名」下，釋今文，五：初、釋名，四，初、列章。 ^893c29

二、「通者」下，示相。
三、「何故」下，對根。通既是略，一往對利；別解則廣，一往對鈍。
若其二往，須明二持。
聞持則以廣說為利，義持則以略說為利，鈍可意得。
槃特名鈍，是就聞也；目連稱鈍，蓋約義也。
今之二釋對乎兩根，須約聞義互論利鈍。
四、「今就」下，正釋，二：初、通釋，二：初、標列，二：
一列下，正釋，四：初、列名，三：初、略標示。
二、立名意，二：初明理超名數。
大師雖用十種義門通釋題目，而深體達觀音至人普門妙法，
本離言說心緣之相，故云「至理清淨」等也。
故《起信》云「一切言說假名無實，但隨妄念，不可得故。」 ^894a20

二、「但妙」下，名數顯理，二：初、約義示。
上言至理清淨無名相等，蓋約自證絕乎言思也。
今云妙理虛通假名相說，乃據被物設教而談也。
言「虛通」者，此明妙理無堅住性，雖無名數而能遍應一切名數。
故荊溪云：「性本無名，具足諸名，故無說而說，說即成教。」
是則離言依言皆順至理，聖默聖說俱有大益故。
《起信》「問曰：若一切法不可說不可念者，諸眾生等云何隨順而能得入？
答曰：若知一切法雖說，無有能說可說；
雖念，亦無能念可念，是名隨順。
若離於念，名為得入。」
今亦如是，以十種義無說而說，意令學者無念而念。 ^894b2

二、「故大」下，引文證。
般若無相即是一法，悉檀為物立種種名。 ^894b14

三「今處」下，正列名，二，初、明中當。
今立十義，離於太廣及以太略，廣則令智退、
略則義不周，我今處中說，令義易明了。
二、「十義」下，正標列。 ^894b15

二「第二」下，次第，三：初、標示兩意，二：初、正標示。
約觀約教各有生起，次第不亂。
二、「約觀」下，明總該。
若觀若教、能總能該。
觀總三心，人法慈悲，初心也；福慧，中心；真應至八皆在後心。
緣了極性，示因方圓，智斷究盡明果方滿。
教約五時，無不該括，華嚴頓也，三時漸也；
復於漸中，三藏唯小，二酥部大。
若論《法華》，出前四味，以非兼但，對帶故也。
已備諸說，故今略之。 ^894b18

二、「約觀」下，解釋兩意，二：初、觀次第，十：初、
人法，二：初、能冠九雙。
慈悲等九皆以人法而為所依，是故品題特標此二。
故以凡夫假實為譬，先有攬陰所成眾生，方可論其種種德行。
人法冠九，義豈不然。
二、「人法」下，當科次第，二：初、疑。
「何意乘以人法為次」者，法是所乘、人是能乘，
理合先說本性所乘，方論始覺能乘。
今何反此？二、「此須」下，釋。
能乘所乘先後無在。
今有二意，先人次法：一、據經文；二、從義便。
人能秉法，即其義也。
二、慈悲，二：初、十中次第；二、二法前後。
下去諸科例有此二。
次於人法論慈悲者，大士既觀本性普門之法，
乃達生佛無差之理，而閔迷者枉受眾苦、
失於本樂，故起誓願永期與拔。
觀境發心，正當其次。
先慈次悲者，文有四釋。
今從語便及以本懷，不從用次及以行人，
故結示云「今從前義」。
三、福慧中，人法據信者，願行之前人觀圓法止且成信，
依乎忍樂立其四弘，若匪行山莫填願海，行即福慧義當六度。
五資於慧，慧導於五，其猶目足不可互闕。
五除事障、慧消理惑，此二功圓則悟理得事矣。
是知福慧成前慈悲之心，起後與拔之用。
先福次慧，亦從語便，不據本懷。
若論資導，復何先後？
四、真應者，信願福慧皆在於因，因能剋果故成真應。
福資於慧顯出真身，慧導於福顯出應用。
真應次者，若就漸化先示應身接其小器，後令入實方示真身。
亦可先頓次漸，則真前應後。
今不從設化，但就真顯應起而立其次，
故云從前，亦是語便。
五、藥珠者，福慧二行顯發真應，故云「直語證得未涉利人」。
今明藥珠，則示兩身益物相也。
真身冥理見，則三惑皆消，即差病益也。
應身赴物感，則眾善普會，即雨寶益也。
言「真破取相」者，既以三智冥理為真，豈但能破見思取相？
應知見思取生死相、塵沙取涅槃相、無明取二邊相，若次不次俱有其義。
藥珠次中與慈悲相似者，藥即同悲、珠可類慈，
彼有四義定乎先後，言說本懷即先慈次悲，從用就機則先拔後與。
今之次第似彼後二。
六、冥顯者，前明二身破惑如藥、對機如珠，
機既破惑則顯見真身，故云二身即能顯益。
今辯二身常普被物，有見知者俱名顯益，不見知者稱為冥益。
如是說者，方盡聖人益物之相。
二益先後不可定判，亦從語便，故云冥顯。
此既易解，故不言也。
七、權實中，前緣不同者，蓋所被之機根性差別也。
「權巧無方」者，即能鑒之智無定方所也。
或冥或顯破惡生善，深淺不同、廣狹有異，
皆由二智逗會無差，故於益後須論權實。
二智前後雖有三義，且據淺深為次。
八、本迹中，「巧有優降」者，謂智有高下也。
「上中下」者，以妙覺為上、等覺為中、降此為下。
前權實鑒機必須雙用，故云橫也；今本跡約位，
既論高下，人必從本方乃垂跡，故云竪也。
二法前後可見。九、緣了，二：初、指前順論自他。
如上八雙，從微至著皆是順論，仍未分配。
今挹流尋源，須明性德而為諸法生起之本。
二、明今却討種子，則逆推真身智慧悲誓觀智之人，元以性德了因為種。
若應身福德慈誓普門之法，元以性德緣因為種。
自行既然，以例化他。
本證實智，冥益藥王，屬乎了種；跡化權智，
顯益珠王，功歸緣種。
乃以順論却討為次。
十、次緣了論智斷者，前既逆推，盡乎因德之始；
今更順說，至於果德之終。
即以始終而為其次，過茶無字，故十後不論矣。 ^894b26

二、「二約」下，明教次第，二：初、牒章立門。
二、「通義」下，依門釋義，二：初、通者。
五時四教各可論十，隨法義立不可深窮。
且如三藏立十雙者，人法則攬陰成人諦緣度法，
慈悲則聲聞法緣、菩薩生緣，福慧則聲聞三學、
菩薩六度，真應則五分法身作意通應，
藥珠則治四住病、雨三乘寶，冥顯則眾生獲益有見聞不見聞，
權實則稱真之實、隨情之權，本跡則自證之本、
示現為跡，緣了則一句了因、微善緣種，
智斷則聲聞四果、菩薩頓成。
三藏尚備，通別可知。 ^895b2

二、「別今」下，別，二：初、五味，二：初、釋，五：初、乳，
二：初、明具前六義。
乳即部頓，故指《華嚴》。
六字別題，具法人喻。
大方廣，法也。佛，是舍那果人也。
華嚴，喻諸地因華嚴果德也。
只就一題已含六義。
以慈悲乃至真應不出自行因果，藥珠、
冥顯只是化他能所，即就中道別論六義也。
二、「而未」下，明闕後四義，二：初、明通別，二：
初、明無別。二、「通義」下，許有通。
若以別圓對權實體用論本跡，微因之約了、
大覺之智斷，亦有理存焉。 ^895b12

二、「何故」下，明闕具，二：初、緣化始明闕。
權實等四，說出世意、示久遠成，却討三因，終歸祕藏。
初成設教別接大機，既匪終窮故闕斯意。 ^895b21

二、「所以」下，對具明闕，二：初、對《法華》。
言「小隔於大」者，舊經三十七云「時舍利弗祇園林出，
不見如來自在莊嚴變化，及生意念，亦不樂說、
不能讚歎，以聲聞人出三界故。」
此即如聾如啞之文也。
以未說為實施權，開權顯實故也。
「言無本跡者」，《華嚴》初云「於菩提道場始成正覺。」
今《法華》云「一切世間天人阿修羅皆謂今釋迦牟尼佛出釋氏宮，
去伽耶城不遠，坐於道場得三菩提。
然我實成佛已來無量無邊百千萬億那由他劫。」
斯是《華嚴》被廢之文也。
言「彈指謦欬」者，如〈神力品〉，釋迦牟尼與分身諸佛出廣長舌相上至梵世，
一切毛孔放無量光，皆悉遍照十方世界，
滿百千歲然後還攝舌相，一時謦欬俱共彈指。
是二音聲遍至十方諸佛世界，地皆六種震動。
乃至佛告地涌諸菩薩：「汝等於如來滅後，應一心受持讀誦解說書寫如說修行等。」
此乃本門為囑累地涌菩薩，通經現斯神力也。
疏云謦欬者，通暢之相。
彈指者，隨喜也。蓋表如來遠本之意已獲通暢，
隨喜菩薩聞於遠本，增道損生也。 ^895b24

二、「言無」下，對涅槃。
言「不明小乘根性」等者，不如《涅槃》明二乘之人及一切眾生皆有佛性、
悉當作佛，故闕後二雙。 ^895c15

二、「次約」下，酪，二：初大師明闕具，二：初、正明闕具；
二、「何故」下，明闕具所以。
言「二乘教」者，以三藏菩薩果同二乘，如
《大論》中通指《阿含》為聲聞經耳。
此教不談妙有之真，故身智滅不能起應。
既無真應，豈有藥珠等邪？ ^895c17

二、「私難」下，章安私料簡，二：初、正料簡，二：
初、難者。恐人不了大師立今通別之義，故設茲難作說示之由。
乃約真中設通別難，由此二是通別理故。
二、「私答」下，釋者。不以真諦通對中道別，蓋約三乘通對菩薩別。
若三藏三乘從因至果，可就真諦通論十義。
今釋觀音須在因位，此教菩薩因中唯有求佛人法，
四誓慈悲、六度福慧，伏惑未斷，故不得論真應等七。
豈唯無於中道之七，亦乃未有真諦之七。 ^895c22

二、「師云」下，指師意。
只齊三藏別論菩薩，前之三義異於二乘，不就中道別論三義。
三、生酥。部雖四教，今對偏小明圓中道人法等六，
未開權跡及却討等，故無別四。
四、熟酥。雖會小法，未開小人，同前二部但明六意。
五、「若約」下，醍醐，二：初、法華，二：初、明部彰八意。
六雖同前，不無小異。
前是隔偏之圓，此乃開麁之妙，故人理教行咸會一乘，權實本跡唯彰此典。
若約自他及以偏圓論權實者，前部非無；
今所論者，為實施權開權顯實，會權歸實廢權立實。
此之權實，餘部永無。
若理事理教，教行體用四重本跡不獨今經，諸部容有。
若塵點劫前最初成佛而為實本，中間今日示現成佛皆為權跡，
此名權實本跡。本門開竟，此身即本；跡門已說及諸部談，皆名為跡。
是名今已本跡。此之二重，諸經絕議，故云
「諸教不明，法華方說。」
二、「三世」下，明化滿一期。
〈方便品〉中五佛章內，皆先施方便、後顯種智。
方便即四時三教，種智是法華一乘，是知諸佛化終此典。
燈明迦葉出於淨土，故至法華即入滅度。
今佛釋迦現於穢土，故說《涅槃》以為贖命。 ^896a2

二、「若約」下，涅槃，二：初、明攝機罄盡。
漸化已來法華入者，望前已鈍。
復有未入，待至涅槃，法華猶利。
然法華破大陣、涅槃收殘黨，法華為刈穫、涅槃是捃拾。
大化之功在乎靈鷲，餘機未盡故至雙林。
極鈍既昧法華八義，須為此人委明佛性，一代之機終窮於此。
二、「若論」下，明示法無遺。
涅槃既攝鈍機，故始窮本性、終顯極果，
十義整足，故以性三起於修三。
既修性各三，則因果不二、雙非緣了，即是中道正因之體。
而此正體必具雙照之德，故至修成三點法身也。
例知緣了亦各具三修德，須云三點般若、三點解脫等也。
當知今文為順經題人法二義，故立十門始終皆二，
二即不二中在其中，數有虧盈法無增減。
故《止觀》云「首楞嚴偏舉一法具一切法，
亦不減少，名祕密藏。
乃至涅槃三法具足，法亦不多，亦名祕密藏。
蓋諸經赴緣不同故也。」
二、「此歷」下，結中云「此歷五味論十法次第」
者，問：前約觀明十法，自行化他原始要終實成次第，生起不亂。
今歷五味，但明諸部具法多少，何名次第生起邪？
答：前約觀中正論修證次第，今約教中乃論用與次第，
明其十法隨於部味次第被機，前之四味但三但六，
後至醍醐具八具十，豈非用與次第邪？
應知前明諸教觀法次第，今明觀法隨教次第，
雖乃約修約用不同，而皆得名十法次第也。 ^896a23

二、「約四」下，四教者，通論則隨真隨中各有十雙。
若別論者，三藏別就菩薩，唯有人法、慈悲、
福慧三雙，以未斷惑故無真應等義，具如前說。
例此，通教亦就菩薩，而可別論真諦六雙，
以第七地去誓扶餘習，神通託生、雙流化物，
得有真應、藥珠、冥顯之義。
二乘無此，故名為別。
若其別教，行雖次第，而可就中明乎六義，凡三聖三其相可見。
《法華》前圓亦只有六、《涅槃》四教皆知十雙，然約重施不無進不。
前歷五味已含教義，故云可解。 ^896b19

三、「故知」下，結歎兩意，二：初、結歎。
觀論此十，則因有願行、果有力能。
教論此十，則論法有始終、被機盡利鈍。
故稟教修觀者，何莫由斯道也。
「商略」，猶較量也。以此十義較量一代教觀，攝無不盡。
該修德之極，故云「意氣宏遠」。
徹性德之本，故云「義味深邃」。
又橫收四教，故云宏遠；竪攝五味，故云深邃。
人法至真應，自行之前後；藥珠至本跡化，
他之前後；緣了與智斷，修性之前後。
三義為麁、六義為細，乃至八義猶麁、十義最細。
此就略廣以辯麁細。
若以麁妙釋麁細者，諸味純雜可以意得。 ^896b29

二、「問法」下，料簡。問意者，《法華》之前別論
《華嚴》、《方等》、《般若》同有六義，有異意否？
雖問三味，六意同異。
答中委出酪味中三及醍醐八，以五味中根有利鈍，
利人部部得入醍醐，鈍者隨味次第轉改。
故華嚴六義，高山王機即入地住，窮子迷悶見思全在，三藏但小故無顯露得大益者。
若八萬諸天獲無生忍，故云密去。
二乘之人方破見思，故但成酪。
方等中六，有褒有貶，利者聞褒即得圓益，小人被貶冥入通門。
般若中六意在淘汰，利聞圓空得不共益，聲聞轉教密破塵沙。
法華八意調機已熟，開彼權門即示實理，
復廢近跡令見本身，鈍人皆得一乘，利者復增聖道。
涅槃同味故略不言，但為捃拾具說十雙，於極鈍根亦獲常益。
故知四味雖談圓頓機悟淺深，至第五時益無差降。
不稟山門，焉知一化機教之相？ ^896c11

第三、解釋，三：初、略標。
二、「人即」下，廣釋，十：初、人法，三：初、立所。
言入者，陰中主宰也。
略論四名，所謂我、人、眾生、壽者。
具論十六，即於四上加其十二，謂命者、
生者、養育者、眾數、作者、使作者、起者、使起者、
受者、使受者、知者、見者。
言假名者，自無實體，但藉五陰和合而成。
如攬五指假名為拳，是則拳由指得、指非拳成。
拳如於人、指如於法，能成是實、所成是假。
此之假實，就大小教辯常無常。
小明人法終歸無常，大說假實究竟常住。
如藏通教，始從凡地至有餘涅槃皆有假實；
若入無餘，身智既忘，假人安寄？
若別圓教，三惑二死盡淨之時，人之與法常住自在，
假人是尊極眾生，實法名常住五陰。
以要言之，若云惑盡人法永無，斯是小乘亦稱權教。
若言惑盡人法不滅，斯是大乘亦稱實教。
凡言別圓，初後知常，蓋知人法不可灰斷。
藏通反是，故曰不知。
又復應知假人之號，多從依正實法而立。
如世人稱謂，或從形貌、或從德業，即正報實法立名也。
或從住處、或從統攝，即依報實法立名也。
今觀世音為假名者，觀是觀智，世音是境，
此是自他正報，豈非實法？
但以名為觀世音菩薩，故判屬人。
普門既是此人所乘，故判屬法。
若云普門法王子觀世音者，即須却判普門屬人、觀音屬法。
蓋由今品以觀智目人，是故釋義皆用智慧而對人也。
須知觀智體是實法，既以觀智目人，則九雙中悲、
慧、真、藥、冥、實、本、了、智皆是實法，目其假人。
於今知已，釋下諸文則皆可見。 ^896c27

二、「此之」下，釋，二：初、總示，二：初、示通凡聖。
雖漏無漏、偏圓因果優劣不同，而其假實終無暫闕。 ^897a26

二、「若色」下，各明假實，二：初、凡。
庸常曰凡、弊惡曰鄙，即六道五陰唯成分段生死人也。
二、「戒定」下，聖，二：初、示相。
既革凡成聖，即轉五陰而為五分。
三乘四教雖權實異，皆能轉陰而為法身，隨位攬法成其假人。 ^897a28

二、「故大」下，引證。妙覺極位，人法二執究竟盡處，
假名一千，皆成四德，名無上眾生。
依陰二千，一一四德，名無上實法。
故偏小及圓，因位無非本性無上人法，
但二執未盡，而其修得不名無上耳。 ^897b4

二、「雖通」下，委釋，二：初、凡。
善惡為因、人法是果，各論三品，此約總示。
其中別業交互感果，非算數可及。
二、「聖人」下，聖。性德人法何甞改變，但以隨機教門示觀，
致有小大共不共異，故於聖中分別其相。
初、小，三：初、就有門釋。
即毘曇中人法觀也。
言「人空法不空」者，非全不破實法。
蓋此門觀行，破假人時未破五陰，且云不空。
以此二空前後觀故，而前後相兩途不同。
若觀假人如兔角等，惑落見諦，即於修道觀陰無常，破彼思惑。
若其人執雖被窮逐，見惑不破而更度入實法之中於陰生見，
即須觀陰無常無我破此見惑。
故法空觀能破二惑，乃於節節各有人法。
若見惑未伏即有漏人法，其能伏者即方便人法，發真斷結及生有餘皆無漏人法。
然小教中不說生處，今約跨節故生界外。
如《大論》云「出三界外有淨國土，聲聞緣覺出生其中。」
以大乘說身智不滅，無漏業牽生彼五陰。
二、「若空」下，就空門釋。
即《成實》中二空觀也。
攬陰成人，不同有門陰中求我；三假浮虛，且異實法生滅。
人既攬陰而有觀，乃即法觀人。
從始至終假實雙破。
言「三假」者，謂因成、相續、相待。
名不殊大，義歸小乘。
大觀三假，生即不生亦復無滅。
今觀三假，因緣和合體性不堅，大若空華此如雲靄。
由此觀故，會入真空平等之道。
三、「餘兩」下，例二門釋。
亦有亦空門，即昆勒論之所申也。
非有非空門，未見論來。
有人言：《犢子阿毘曇》申此門意，未可定用。
然假人不有，四門是同；唯論實法，四相有異。
若《毘曇》明析色存於隣虛，《成實》析色破於隣虛。
《昆勒》說色亦有亦無。
第四門意例應雙遣，然此四門詮法雖殊，
諦理是一；若不得意，四門成諍。
故《大論》云「若不得般若方便，入阿毘曇即墮有中，入空門即墮無中。」
又大師云：「數存隣虛，論破隣虛，此與邪無相濫等。
若得意者，色若麁若細，總而觀之無常無我，破於見愛得入空平。」
雙亦雙非語似中道、理只在空，但能從容會入空理，節節人法例前可知。 ^897b8

二、「摩訶」下，衍，三：初、明體空通三教。
「不言人法空不空」者，異彼《毘曇》觀人空時未破實法。
「不言體有假用」者，異彼《成實》攬實法體成假人用，
但觀人法本自不生、今亦無滅。
色是五陰之首、我是十六之初，故各舉一以例其餘。
人法即空，故曰如也。
觀此二空始因終果，若人若法不生不滅名為涅槃。
常修此觀以行正道，應知《大品》談空義含深淺何者。
若鈍根者，謂但空有，即入偏空，證其通理。
若利根人，一聞於空知空二邊，名見中空，屬後二教。
又此中空復分二種：離邊而解，此當別理；
即邊而解，乃屬圓理。
如來巧智善談於空，能被三根，斷證不等。
又復應知彼經空義雖通三教，今之人法非前二種，
唯用最後即邊之空，淨其二執成圓假實。
若不爾者，非今人法。 ^897c16

二、「以觀」下，明緣了通別圓者，前明二空未明緣了，
意雖在圓，通人有分。
今約二空明二佛性，故在圓別，不涉通門。
今文既以觀人法空明二因種，一言於空須分二種：
若畢竟空觀於人法，顯圓二因；若次第空觀於人法，即別二因。
文以無上人法為緣了種，亦須善別。
百界假實為佛涅槃，斯為圓觀；若唯佛界，故屬別也。
文意在圓，別人有分。
釋此為二：初了因中「以觀人空即了因種」
者，大乘空觀蕩情顯德。
今經既以智慧目人，故人執空則智人顯。
況觀本空乃顯本智，本智即是性德了因，
故引論文果佛為證，則因果不二、修性一如，故知今文正明圓觀。
言「始覺人空終覺法空」者，人是覺智，不獨自空人執，復能空於法執。
雖云始終，非次第觀。
此由大乘觀性相二空，破生法二執、顯真俗二諦。
觀雖不次，說有始終故也。
如《大本疏》云「真諦即法空，俗諦即生空，俗假真實。」
《輔行》云「若有性執，世而非諦，破性執已乃名世諦，故云世諦破性。
性執破已但有名字，名之為假，假即是相。
為空相故觀於法性，觀理證真名真諦破相。
空非前後，二諦同時，為辯性相前後說耳。
思之思之。不見此意，徒謂即空〔上皆補行〕。」
此明覺智一念之中空人法執有始終義，勿迷此語定判屬別。
說時非行時，斯之謂也。
二、緣因中「觀法空即緣因種」者，由覺智故法執既亡、
五陰清淨，乃以淨陰而為緣因。
況了本空乃陰本淨，本淨之陰名性緣種。
故引《大論》、《大經》極果法空及《大品》真因法空，以顯緣因相。
當知真因極果既十界圓融，則百界五陰皆無上之法，攬此等法稱之為佛。
若以三千言之，則眾生一千皆佛之假名，陰土二千皆佛之實法。
故荊溪云：「三千果成咸稱常樂。」
又云：「一佛成道，法界無非此佛之依正。」
修德既爾，性德本然。 ^898a2

問：文中緣了並云種者，其義何邪？ ^898b7

答：夫言種者，凡有二義：一、敵對論種，如三道是三德種。
二、類例論種，如緣了是智斷種，性德法身為修德法身種。
此二皆取能生之義也。
若以二空為種，即類例義；若以二執為種，即敵對義。
今文既云「觀人法空即緣了種」，是類非對。
若就覺智觀於二空為二因種，則取修二類於果二。
若就性德本自二空為二因種，則取理淨類於已淨。
故圓論性種有對有類，別無對種。
學者審思；圓教反是，學者思之。 ^898b8

三、「以觀」下，明即離唯圓頓，二：初、約六法示三因，
二：初、引經標即離。
「眾生佛性」者，性德三因也。
六法者，五陰、神我也。
斯蓋本覺常寂常照常非寂照，寂是緣因，
照是了因，雙非是正因。
此三於六不即不離，乃不思議不生不滅之六法也。
立門既妙，故別初心不能造趣。
二、「不即」下，據理明即離。
正因不即者，正非寂照，故不即一切。
迷時不即我陰人法，解時不即修中緣了，良以始終無變改故也。
緣了不離者，性德二因既當而寂而照，
寂是百界實法、照是百界假人，此之假實能迷能解，
迷故舉體而為一界假實，即非局而局，是故二因不離六法。
若即迷成解，轉成修中緣了，破於二執、
顯本寂照百界假實，名為二空，即非遍而遍。
故云「不離眾生空而有了因，不離陰空而有緣因。」
結云「不離六法」者，不動我陰而成二空故也。
只一覺性具三種德，名為三因，即三而一、
即一而三，非一非異、不縱不橫，欲彰祕藏絕乎思說，故對六法言非即離。
人見文中正因不即、緣了不離，不達妙旨分對而已。
應知一王一數、一根一境，隨迷隨解、從因至果，
但趣舉一，皆名佛性。
不可謂是、不可謂非，故云不即六法不離六法，亦名一念即空假中。
中故不即、空假故不離，義非異途，故此觀唯屬圓教。 ^898b17

二「佛從」下，約三性明分證。
言「佛從」者，欲對觀音明分滿故。
佛於三性六即究滿，良由初心能以三觀觀於六法。
應知三性即是性中三德三觀，初發心時須於性三起於修三。
六位雖殊、三性無別，是則六即皆是無上人法。
故下結云二番問答是分釋無上人法也。 ^898c12

三、「前一」下，結文，有二：初、結指經文。
二、「當知」下，結歸題目。
可見。 ^898c18

二、慈悲，三：初、標示。
二、「菩薩」下，解釋，二：初、約四誓論功，二：初、
明須誓，三：初、須誓意。
所言慈悲弘誓者，簡於凡小無誓慈悲，顯今菩薩有誓慈悲。
二、「譬如」下，舉喻顯。
慈悲攝生，如節廨合。
無誓膠漆，拔與不長。
三、「誓願」下，牒喻結。 ^898c19

二、「悲心」下，示運心，二：初、二誓明悲。
今既通示世間之言兼兩三界，後出世間亦當例此。
二、「以慈」下，二誓明慈。
前拔苦中果重因輕，故先拔重；今與樂中因顯果密，故先與顯。
斯是菩薩利物之心，則與聲聞知苦斷集、慕果修因不同故也。
若《瓔珞》中明四誓云「未度苦諦令度苦諦，
未解集諦令解集諦，未安道諦令安道諦，未得滅諦令得滅諦。」
彼經所立四皆利他。
今文所列三通自行，應知語有自他、意必雙具。
二、「但前」下，約四教辯相。
以其立誓須依四諦，若不依諦名為狂願。
何者？四既稱諦，則能審實迷解之相、苦樂之際、依此起誓方有拔苦與樂之理。
儻於法不諦、徒興與拔之心、終成狂簡之願。
此有二：初、例前科。
二、「若三」下，明四教依諦立誓。
須知權實各有事理，故以四教明乎諦相。
生滅無生、無量無作、皆明菩薩依之起誓。
初、三藏。此教為於迷真重人，說世出世二因二果，
不即真理，故互生滅。
菩薩觀此興有作誓，有生可度、有惑可斷、
有法可知、有佛可成。
四皆有作，諦使然也。 ^898c24

問：三藏所談，滅非真諦。
今文依滅起第四誓，那云真諦無為理邪？
答：滅諦之體是二涅槃，雖非真諦，能冥於理，故云因滅會真。
道是滅因，苦集違理，佛既契真，故成佛誓觀真而發。
二、「復次」下，通教。所拔所與二因二果大同前教，
但以此教所被之機迷真輕故，事皆即理，
四並如幻不生不滅，所謂苦無逼迫相、
集無和合相、道不二相、滅無滅相。
觀此四諦而起四誓，諦既如空誓亦如幻。
言「若有一法過涅槃」等者，《大論》第五十先引經云
「諸天子心念：應何等人聽須菩提所說？
須菩提知諸天子心念，語言：如幻人聽法，
無聽無聞、無知無證。」
乃至云「佛亦如幻化，涅槃法亦如幻化。」
論釋云「一切眾生中佛第一，一切法中涅槃第一。
聞是二事如幻，驚疑謂須菩提錯說？
為聽者誤？是故更問須菩提。
須菩提言：以二法皆從妄法生故，法屬因緣無有定實。
須菩提作是念：假令有法過勝涅槃，能令如幻，何況涅槃。」
三、別教。此教為迷中重者雖談無作，果不通因，故初發心但依無量。
所詮森羅萬像之法，皆為迷於如來藏性而起。
然此藏性雖不具九，而能隨緣變造諸法，
性隨染緣則起世間無量苦集，性隨淨緣則起出世無量道滅。
故《妙玄》明別教如來藏者名為妙有，為一切法而作依持，從是妙有出生諸法等。
但由苦集定能為障，故須別緣道滅對而翻之。
先以生滅四諦伏於通惑，次以無生四諦斷於見愛，
中以無量四諦破於塵沙，後以無作四諦斷於無明。
此四四諦在于別教皆名無量，故云緣界內外苦集因果無量四諦而起願也。
所以然者，蓋知一切迷解之本皆是佛性，性無量故諦稱無量。
前教不爾，故不受名。
圓教雖有無量之義，三皆即實，故云無作。
四、圓教，二：初、示四誓，二：初、明誓相。
「法界」者，即十法界也。
「圓融」者，總論百界，別語三千。
既生佛依正互具互遍，故曰圓融。
「非違」等者，以性奪修，千法皆性，何修不泯？
破戒比丘不入地獄、清淨行者不入涅槃，
豈唯地獄、涅槃即性，抑亦破戒、淨行非修。
非違非順，泯苦滅也；非暗非明，泯集道也。
「無明暗故則違」等者，上示全修即性，是故俱非；
今論全性起修，是故俱立。
荊溪云：「性無所移，修常宛爾。」
既觀不違而違，故起悲願拔其二苦；既觀非順而順，故起慈願與其二樂。
由知法界圓融，故非違順；亦由法界圓融，故有違順。
有違順故起誓，非違順故無緣。 ^899a15

二、「譬如」下，明無緣，二：初、喻。
不得前意，此喻莫銷。
二、「今此」下，法。正以三慈分緣無緣，若依生法則緣有空，
心若即中方絕緣念，以絕念故，乃能周遍法界任運與拔。
《大經》十四〈梵行品〉初云「慈有三種：一緣眾生、
二緣於法、三者無緣。
眾生緣者，緣一切眾生如父母親想。
法緣者，見一切法皆從緣生。
無緣者，不住法相及眾生相。」
《大論》二十亦云「慈有三種：眾生緣者，謂緣十方無量怨親中人。
法緣者，謂緣無漏羅漢支佛諸佛聖人，
破吾我相，但觀四緣空五眾法。
無緣者，不住有無，唯諸佛有。」
此與《涅槃》文意大同。
又《大論》第五明悲，亦有眾生等三。
故知將三慈悲以對三諦，義甚顯了。
今從勝說，但云無緣，若得無緣必具生法。
二、「菩薩」下，明六即。
皆由理具方有事用，今全理慈起修德五。
而觀世音未臻究竟猶處分真，欲令眾生知理慈悲修成五即，
故興兩問以生二答，槌砧相扣，器諸淳樸。
三、「若前」下，結歸，二：初、結指經文。
二、「故知」下，結歸題目，可解。
觀音玄義記卷第一
 ^899c2
