
hui:: 
pin:: 
###  2
大般若波羅蜜多經卷第五百三十七
三藏法師玄奘奉　詔譯
第三分宣化品第三十一之二
爾時，具壽善現便白佛言：「世尊！
諸菩薩摩訶薩云何覺知諸法實相？」 ^756b7

佛告善現：「諸菩薩摩訶薩觀一切法無不皆空，是為覺知諸法實相。」 ^756b8

具壽善現復白佛言：「云何菩薩摩訶薩觀一切法無不皆空？」 ^756b10

佛告善現：「諸菩薩摩訶薩於一切法觀自相空，是為菩薩摩訶薩觀一切法無不皆空。 ^756b11

「善現當知！諸菩薩摩訶薩以觀空相毘鉢舍那觀諸法空，
都不見有諸法自性可於中住，證得無上正等菩提。
所以者何？諸佛無上正等菩提及一切法，
皆用無性而為自性，所謂色蘊乃至識蘊，
皆用無性而為自性，廣說乃至一切菩薩摩訶薩行、諸佛無上正等菩提亦用無性而為自性。
如是無性非諸如來應正等覺、獨覺、菩薩及諸聲聞向果所作亦非餘作，
但為有情於一切法不知不見如實皆空。
是故菩薩摩訶薩眾行深般若波羅蜜多方便善巧，
如自所覺為諸有情宣說開示，令離執著，
脫生死苦，得般涅槃畢竟安樂。」 ^756b13

具壽善現便白佛言：「若一切法皆用無性而為自性，
如是無性非諸如來應正等覺、獨覺、菩薩、
聲聞等作，云何施設諸法有異？
謂是地獄、傍生、鬼界、人及諸天種種差別，
謂四大王眾天乃至非想非非想處，及有三乘分位差別，
由如是業施設地獄，由如是業施設傍生，
由如是業施設鬼界，由如是業施設人趣有贍部洲、
勝身、牛貨、俱盧洲等種種差別，由如是業施設天趣有四大王眾天乃至非想非非想處種種差別，
由如是業施設預流乃至獨覺，由如是業施設菩薩及諸如來？ ^756b25

「世尊！無性之法必無作用，如何可言由此業故生於地獄，
如是乃至由此業故生於非想非非想處，
由此業故得預流果廣說乃至獨覺菩提，
由此業故入菩薩位行菩薩道，由此業故便能證得一切智智，
說名如來、應、正等覺，利益安樂一切有情？」 ^756c7

佛告善現：「如是！如是！
如汝所說。無性法中，不可施設諸法有異，
無業、無果亦無作用。
但諸愚夫不了聖法毘奈耶故，不如實知諸法皆以無性為性，
愚癡顛倒發起諸業，隨業差別受種種身。
依如是身品類差別，施設地獄、傍生、鬼界、人及諸天乃至非想非非想處。
為欲拔濟如是愚夫愚癡顛倒受生死苦，
施設聖法及毘奈耶分位差別，依此分位施設預流乃至獨覺、
菩薩、如來。然一切法無不皆以無性為性，
無性法中實無異法，無業、無果亦無作用，無性之法恒無性故。 ^756c12

「復次，善現！如汝所說。
無性之法必無作用，如何可言：由如是業得預流果，
乃至證得一切智智，說名如來、應、正等覺，利益安樂一切有情？
善現！於意云何？諸所修道是無性不？
諸預流果、一來、不還、阿羅漢果、獨覺菩提、
諸菩薩道、一切智智是無性不？」 ^756c23

善現對曰：「如是！如是！
諸所修道廣說乃至一切智智皆是無性。」 ^756c28

佛告善現：「於意云何？
無性法為能得無性法不？」 ^757a1

善現對曰：「不也！世尊！」
佛告善現：「無性及道，是一切法皆非相應非不相應，
無色、無見、無對、一相，所謂無相。
愚夫異生於無相法虛妄分別起有相想，
執著諸蘊、諸處、諸界，於無常中妄生常想，
於諸苦中妄生樂想，於無我中妄生我想，
於不淨中妄生淨想，愚癡顛倒，於無性法執著有性。
由此因緣，諸菩薩摩訶薩行深般若波羅蜜多，
成就殊勝方便善巧，拔濟如是諸有情類，
令離顛倒虛妄分別，方便安置無相法中，
令勤修學解脫生死，證得涅槃畢竟安樂。」 ^757a2

具壽善現復白佛言：「頗有少物是真、是實、
非虛、非妄，愚夫異生於中執著造作諸業，
由此因緣輪迴諸趣，不能解脫生死苦不？
若無少物是真、是實、非虛、非妄，云何愚夫於中執著，造作諸業輪迴諸趣？」 ^757a13

佛告善現：「愚夫異生所執著物，乃至無有如細毛端是真、
是實、非虛、非妄。執著彼故造作諸業，由此因緣輪迴諸趣，
不能解脫生死眾苦，唯有顛倒虛妄執著。
吾今為汝廣說譬喻，重顯斯義令其易了，
諸有智者由譬喻故，於所說義便生正解。 ^757a17

「善現！於意云何？夢中見人受五欲樂，夢中頗有少分實事，可令彼人受欲樂不？」 ^757a22

善現對曰：「不也！世尊！
夢所見人尚非實有，況有實事可令彼人住在夢中受五欲樂！」 ^757a24

佛告善現：「於意云何？
頗有諸法或是有漏，或是無漏，或是世間，
或是出世間，或是有為，或是無為，非如夢中所見事不？」 ^757a26

善現對曰：「不也！世尊！
定無有法或是有漏，或是無漏，或是世間，
或是出世間，或是有為，或是無為，非如夢中所見事者。」 ^757a29

佛告善現：「於意云何？
夢中頗有真實諸趣於中往來生死事不？」 ^757b2

善現對曰：「不也！世尊！」
佛告善現：「於意云何？
夢中頗有真實修道，依彼修道有離雜染得清淨不？」 ^757b4

善現對曰：「不也！世尊！
所以者何？夢所見法都無實事，非能施設、
非所施設，修道尚無，況依修道有離雜染及得清淨！」 ^757b6

佛告善現：「於意云何？
明鏡等中所見諸像，為有實事可依造業，
由所造業或墮惡趣、或生人天受苦樂不？」 ^757b9

善現對曰：「不也！世尊！
明鏡等中所見諸像，都無實事但誑愚童，
云何可依造作諸業，由所造業或墮惡趣、或生人天受諸苦樂？」 ^757b11

佛告善現：「於意云何？
明鏡等中所現諸像，彼像頗有真實修道，依彼修道有離雜染得清淨不？」 ^757b14

善現對曰：「不也！世尊！
所以者何？彼所現像都無實事，非能施設、
非所施設，修道尚無，況依修道有離雜染及得清淨！」 ^757b16

佛告善現：「於意云何？
山谷等中所發諸響，為有實事可依造業，
由所造業或墮惡趣、或生人天受苦樂不？」 ^757b19

善現對曰：「不也！世尊！
山谷等中所發諸響，都無實事但誑愚童，
云何可依造作諸業，由所造業或墮惡趣、或生人天受諸苦樂？」 ^757b21

佛告善現：「於意云何？
諸響頗有真實修道，依彼修道有離雜染得清淨不？」 ^757b24

善現對曰：「不也！世尊！
所以者何？山谷等響都無實事，非能施設、
非所施設，修道尚無，況依修道有離雜染及得清淨！」 ^757b26

佛告善現：「於意云何？
陽焰等中現似水等，為有實事可依造業，
由所造業或墮惡趣、或生人天受苦樂不？」 ^757b28

善現對曰：「不也！世尊！
諸陽焰中所現水等，都無實事但誑愚童，
云何可依造作諸業，由所造業或墮惡趣、或生人天受諸苦樂？」 ^757c2

佛告善現：「於意云何？
諸陽焰中水等，頗有真實修道，依彼修道有離雜染得清淨不？」 ^757c4

善現對曰：「不也！世尊！
所以者何？陽焰水等都無實事，非能施設、
非所施設，修道尚無，況依修道有離雜染及得清淨！」 ^757c6

佛告善現：「於意云何？
諸光影中所現色相，為有實事可依造業，
由所造業或墮惡趣、或生人天受苦樂不？」 ^757c9

善現對曰：「不也！世尊！
諸光影中所現色相，都無實事但誑愚童，
云何可依造作諸業，由所造業或墮惡趣、或生人天受諸苦樂？」 ^757c11

佛告善現：「於意云何？
諸光影中色相，頗有真實修道，依彼修道有離雜染得清淨不？」 ^757c14

善現對曰：「不也！世尊！
所以者何？光影色相都無實事，非能施設、
非所施設，修道尚無，況依修道有離雜染及得清淨！」 ^757c16

佛告善現：「於意云何？
幻師幻作象、馬軍等種種形像，為有實事可依造業，
由所造業或墮惡趣、或生人天受苦樂不？」 ^757c19

善現對曰：「不也！世尊！
幻象、馬等都無實事但誑愚童，云何可依造作諸業，
由所造業或墮惡趣、或生人天受諸苦樂？」 ^757c21

佛告善現：「於意云何？
幻事頗有真實修道，依彼修道有離雜染得清淨不？」 ^757c24

善現對曰：「不也！世尊！
所以者何？幻象、馬等都無實事，非能施設、
非所施設，修道尚無，況依修道有離雜染及得清淨！」 ^757c25

佛告善現：「於意云何？
諸能化者所作化身，為有實事可依造業，
由所造業或墮惡趣、或生人天受苦樂不？」 ^757c28

善現對曰：「不也！世尊！
諸變化身都無實事，云何可依造作諸業，
由所造業或墮惡趣、或生人天受諸苦樂？」 ^758a1

佛告善現：「於意云何？
化身頗有真實修道，依彼修道有離雜染得清淨不？」 ^758a4

善現對曰：「不也！世尊！
所以者何？諸變化身都無實事，非能施設、
非所施設，修道尚無，況依修道有離雜染及得清淨！」 ^758a6

佛告善現：「於意云何？
尋香城中所現物類，為有實事可依造業，
由所造業或墮惡趣、或生人天受苦樂不？」 ^758a8

善現對曰：「不也！世尊！
尋香城中所現物類都無實事，云何可依造作諸業，
由所造業或墮惡趣、或生人天受諸苦樂？」 ^758a11

佛告善現：「於意云何？
尋香城中物類，頗有真實修道，依彼修道有離雜染得清淨不？」 ^758a13

善現對曰：「不也！世尊！
所以者何？彼城物類都無實事，非能施設、
非所施設，修道尚無，況依修道有離雜染及得清淨！」 ^758a15

佛告善現：「於意云何？
頗有諸法或是有漏，或是無漏，或是世間，
或是出世間，或是有為，或是無為，非如像、
響、陽焰、光影、幻事、變化、尋香城中物類者不？」 ^758a18

善現對曰：「不也！世尊！
定無有法或是有漏，或是無漏，或是世間，
或是出世間，或是有為，或是無為，非如像等。」 ^758a21

佛告善現：「於意云何？
此中頗有實雜染者、清淨者不？」 ^758a24

善現對曰：「不也！世尊！
此中都無實雜染者及清淨者。」 ^758a25

佛告善現：「如染、淨者實無所有，由此因緣雜染、清淨亦非實有。
所以者何？住我、我所諸有情類虛妄分別，
謂有雜染及清淨者，由此因緣謂有雜染及有清淨。
非見實者，謂有雜染及清淨者，如見實者，
知無雜染及清淨者，如是亦無雜染、清淨，以一切法自相空故。」 ^758a26

爾時，善現便白佛言：「諸見實者無染無淨，不見實者亦無染淨。
所以者何？以一切法皆用無性而為自性。
世尊！諸實說者無染無淨，不實說者亦無染淨。
所以者何？以一切法皆用無性而為自性。
世尊！無自性法無染無淨，有自性法亦無染淨，諸無自性有自性法亦無染淨。
所以者何？以一切法皆用無性而為自性。
世尊！若見實者及實說者無染無淨，不見實者、
不實說者亦無染淨，云何世尊有時說有清淨法耶？」 ^758b4

佛告善現：「我說一切法平等性為清淨法。」 ^758b13

具壽善現復白佛言：「何謂一切法平等性？」 ^758b14

佛告善現：「諸法真如廣說乃至不思議界，
如來出世、若不出世性相常住，是名一切法平等性。
此平等性名清淨法，此依世俗說為清淨，不依勝義。
所以者何？勝義諦中既無分別亦無戲論，
一切名字言語道斷，不可說為若染若淨。」 ^758b15

具壽善現復白佛言：「若一切法皆如夢境廣說乃至如尋香城，
雖現似有而無實事，云何菩薩摩訶薩依止如是非實有法，
發趣無上正等覺心，作是願言：『我當圓滿布施等六波羅蜜多，
廣說乃至我當圓滿三十二相、八十隨好，
我當發起無量光明遍照十方無邊世界，
我當發起一妙音聲遍滿十方無邊世界，
隨諸有情心、心所法勝解差別，為說種種微妙法門，令勤修學隨應各得諸饒益事。』？」 ^758b20

佛告善現：「於意云何？
汝所說法，豈不皆如夢境乃至尋香城耶？」 ^758b29

善現對曰：「如是！如是！
然我有疑，若一切法如夢乃至如尋香城皆無實事，
云何菩薩摩訶薩行深般若波羅蜜多時，
發誠諦言：『我當圓滿一切佛法，利益安樂無量有情。』？
非夢所見廣說乃至尋香城中所現物類，
能行布施乃至般若波羅蜜多，況能圓滿廣說乃至三十二相、
八十隨好！亦如是說：非夢所見廣說乃至尋香城中所現物類，
能成一切所願事業。
餘一切法亦應如是，俱非實故。」 ^758c1

佛告善現：「如是！如是！
如汝所說。非實有法尚不能行布施等六波羅蜜多廣說乃至三十二相、
八十隨好，況能圓滿！
非實有法不能成辦所願事業，亦不能得一切智智。 ^758c10

「復次，善現！布施等六波羅蜜多及餘無量無邊佛法非實有故，
不能證得一切智智。
善現當知！如是諸法一切皆是思惟造作，
諸有思惟所造作法，皆不能得一切智智。 ^758c14

「復次，善現！如是諸法於菩提道雖能引發，
而於其果無資助能，由此諸法無生、無起，無實相故。
諸菩薩摩訶薩從初發心，雖起種種殊勝善法，
謂修布施乃至般若波羅蜜多廣說乃至一切相智，而知一切皆如夢境廣說乃至如尋香城實無所有。 ^758c18

「復次，善現！如是諸法雖非實有，若不圓滿決定不能成熟有情、
嚴淨佛土，亦不能得一切智智。
謂菩薩摩訶薩，若不圓滿布施等六波羅蜜多廣說乃至一切相智，
決定不能成熟有情、嚴淨佛土，亦不能得一切智智。 ^758c23

「復次，善現！是諸菩薩摩訶薩行深般若波羅蜜多時，
隨所修住一切善法，皆如實知如夢乃至如尋香城，
謂若修行布施等六波羅蜜多廣說乃至一切相智，
能如實知如夢乃至如尋香城；若成熟有情、
嚴淨佛土及求證得一切智智，亦能如實知如夢乃至如尋香城，
亦如實知諸有情類心行差別如夢乃至如尋香城。 ^758c28

「復次，善現！是諸菩薩摩訶薩行深般若波羅蜜多時，
於一切法不取為有、不取為無。
若由如是取故證得一切智智，亦知彼法如夢乃至如尋香城，
不取為有、不取為無。
所以者何？布施等六波羅蜜多廣說乃至一切相智皆不可取，
若有漏法、若無漏法、若世間法、若出世間法、
若有為法、若無為法亦不可取。
是菩薩摩訶薩知一切法不可取已，求趣無上正等菩提。
所以者何？以一切法皆不可取、都無實事，如夢乃至如尋香城。
不可取法不能證得不可取法，然諸有情於如是法不知不見。
是菩薩摩訶薩為饒益彼諸有情故，求趣無上正等菩提。 ^759a6

「復次，善現！是菩薩摩訶薩從初發心，為欲饒益諸有情故，
修行布施乃至般若波羅蜜多，不為自身非為餘事。
為欲饒益諸有情故，求趣無上正等菩提，不為自身非為餘事。 ^759a18

「復次，善現！是諸菩薩摩訶薩行深般若波羅蜜多時，
見諸愚夫於非我中而住我想，廣說乃至於非見者住見者想。
是菩薩摩訶薩見此事已，深生憐愍方便教導，
令離顛倒妄想執著，安置無相甘露界中，
住此界中不復現起我想乃至使見者想，
爾時一切掉動、散亂、戲論、分別不復現行，
心多安住寂靜、淡泊、無戲論界。 ^759a22

「善現當知！是菩薩摩訶薩由此方便行深般若波羅蜜多，
自於諸法無所執著，亦能教他於一切法無所執著，
此依世俗，不依勝義。」 ^759b1

具壽善現便白佛言：「佛證無上正等覺時，
所得佛法為依世俗說名為得，為依勝義說名得耶？」 ^759b3

佛告善現：「此依世俗，不依勝義。
若依勝義，能得、所得俱不可得。
所以者何？若謂此人得如是法便有所得，
有所得者便執有二，執有二者不能得果亦無現觀。」 ^759b6

具壽善現復白佛言：「若執有二不能得果亦無現觀，
執無二者為能得果、有現觀耶？」 ^759b9

佛告善現：「執有二者不能得果亦無現觀，
執無二者亦復如是，有所執故如執有二。
若不執二、不執無二，則名得果亦名現觀。
所以者何？若執由此便能得果亦有現觀，
及執由彼不能得果亦無現觀，俱是戲論。
非一切法平等性中有諸戲論，若離戲論乃可名為法平等性。」 ^759b11

具壽善現復白佛言：「若一切法皆用無性而為自性，此中何謂法平等性？」 ^759b17

佛告善現：「若於是處都無有性亦無無性，
亦不可說為平等性，如是乃名法平等性。
善現當知！法平等性既不可說亦不可知，
除平等性無法可得，離一切法無平等性。
善現當知！法平等性，異生、聖者俱不能行，非彼境故。」 ^759b19

具壽善現便白佛言：「法平等性豈亦非佛所行境耶？」 ^759b24

佛告善現：「法平等性，一切聖者皆不能行亦不能證，
謂諸預流乃至獨覺、若諸菩薩、若諸如來，
皆不能以法平等性為所行境，此中一切戲論分別皆不行故。」 ^759b25

具壽善現復白佛言：「如來於法皆得自在，
云何可言法平等性，亦非如來所行境界？」 ^759b29

佛告善現：「如來於法雖得自在，若平等性與佛有異，
可言是佛所行境界，然平等性與佛無異，云何可說佛行彼境？ ^759c1

「善現當知！若諸異生法平等性乃至如來法平等性，
皆同一相，所謂無相，是一平等無二無別故，不可說此是異生法平等性廣說乃至此是如來法平等性。
於此一法平等性中，諸平等性既不可得，於中異生及諸聖者差別之相亦不可得。」 ^759c4

具壽善現便白佛言：「若一切法平等性中，
諸差別相皆不可得，則諸異生及預流等法及有情應無差別。」 ^759c9

佛告善現：「如是！如是！
如汝所說。於一切法平等性中，異生、聖者法及有情皆無差別。」 ^759c12

具壽善現復白佛言：「若一切法平等性中，
異生、聖者法及有情皆無差別，云何三寶出現世間？
又佛、法、僧應無差別？」 ^759c14

佛告善現：「於意云何？
佛、法、僧寶與平等性各有異不？」 ^759c16

善現對曰：「如我解佛所說義者，佛、法、僧寶與平等性皆無差別。
所以者何？佛、法、僧寶與平等性，如是一切皆非相應非不相應，
無色、無見、無對、一相，所謂無相。
然諸如來於無相法方便善巧，建立種種法及有情名相差別，
所謂此是異生及法，乃至此是如來及法。」 ^759c17

佛告善現：「如是！如是！
如汝所說。諸佛於法方便善巧，建立種種法及有情名相差別。 ^759c23

「復次，善現！於意云何？
若佛不證無上菩提，設證不為有情施設諸法名相種種差別，
諸有情類為能自知，此是地獄廣說乃至此是非想非非想處，
此是色、受、想、行、識蘊廣說乃至一切相智，
此是一切相妙願智，此是一切智智，此是三寶，此是三乘。
諸有情類於如是等差別名相能自知不？」 ^759c25

善現對曰：「不也！世尊！
若佛不為有情施設諸如是等差別名相，諸有情類不能自知。」 ^760a3

佛告善現：「是故諸佛於無相法方便善巧，
雖為有情施設種種差別名相，而於諸法平等性中都無所動。」 ^760a5

具壽善現復白佛言：「如佛於法平等性中都無所動，異生乃至菩薩於法平等性中亦不動不？」 ^760a7

佛告善現：「如是！如是！
以一切法及諸有情皆不出過平等性故。
如平等性，當知真如廣說乃至不思議界亦復如是，諸法異生及諸聖者於真如等無差別故。」 ^760a9

具壽善現復白佛言：「若諸異生及諸聖者并一切法平等之性無差別者，
令一切法及諸有情相各異故性亦應別，
是則法性亦應各別，謂色等蘊相各異故性亦應別，
廣說乃至有為、無為相各異故性亦應別。 ^760a13

「世尊！如是法等性若各別，是則法性亦應各別，云何於諸異相法等可得安立法性一相？
云何菩薩摩訶薩行深般若波羅蜜多時，不分別法及諸有情有種種性？
若不分別法及有情有種種性，則應不能行深般若波羅蜜多。
若不能行甚深般若波羅蜜多，則應不能從一菩薩地至一菩薩地。
若定不能從一菩薩地至一菩薩地，則應不能趣入菩薩正性離生。
若定不能趣入菩薩正性離生，則應不能超諸聲聞、獨覺等地。
若定不能超諸聲聞、獨覺等地，則應不能圓滿神通波羅蜜多。
若定不能圓滿神通波羅蜜多，則應不能於諸神通遊戲自在。
若定不能於諸神通遊戲自在，則應不能圓滿布施乃至般若波羅蜜多。
若定不能圓滿布施乃至般若波羅蜜多，
則應不能從一佛土至一佛土，親近供養諸佛世尊。
若定不能從一佛土至一佛土，親近供養諸佛世尊，則應不能於諸佛所聽受正法種諸善根。
若定不能於諸佛所聽受正法種諸善根，
則應不能成熟有情、嚴淨佛土。
若定不能成熟有情、嚴淨佛土，應不能得一切智智轉妙法輪度有情眾。」 ^760a17

佛告善現：「如汝所言『若諸異生及諸聖者并一切法平等之性無差別者，
令一切法及諸有情相各異故性亦應別，
是則法性亦應各別，云何於諸異相法等可得安立法性一相？
云何菩薩摩訶薩行深般若波羅蜜多時，不分別法及諸有情有種種性等？』
者，於意云何？色蘊法性是空性不？
受、想、行、識蘊法性是空性不？
廣說乃至有為法性是空性不？
無為法性是空性不？」 ^760b10

善現對曰：「如是！如是！
一切法性皆是空性。」 ^760b18

佛告善現：「於意云何？
於空性中，法等異相為可得不？
謂色蘊異相為可得不？
受、想、行、識蘊異相為可得不？
廣說乃至有為法異相為可得不？
無為法異相為可得不？」 ^760b19

善現對曰：「不也！世尊！
於空性中，一切異相皆不可得。」 ^760b23

佛告善現：「由此應知法平等性，非即異生，
非離異生，廣說乃至非即諸佛，非離諸佛。
法平等性，非即色蘊，非離色蘊，非即受、
想、行、識蘊，非離受、想、行、識蘊，廣說乃至非即有為法，
非離有為法，非即無為法，非離無為法。」 ^760b24

具壽善現復白佛言：「法平等性為是有為、為是無為？」 ^760b29

佛告善現：「法平等性非是有為，非是無為，
然離有為法，無為法不可得，離無為法，有為法亦不可得。
善現當知！若有為界、若無為界，如是二種皆非相應非不相應，
無色、無見、無對、一相，所謂無相，諸佛世尊依世俗說不依勝義。
所以者何？非勝義中有身行、語行、意行可得，
非離身行、語行、意行勝義可得。
即有為法及無為法平等法性說名勝義，
非離一切有為、無為別有勝義。
是故菩薩摩訶薩行深般若波羅蜜多時，
不動勝義而行菩薩摩訶薩行，成熟有情、
嚴淨佛土，能疾證得一切智智，盡未來際利樂有情。」 ^760c1

爾時，善現便白佛言：「若諸法等平等之性皆本性空，
此本性空於一切法皆非能作亦非所作，
云何菩薩摩訶薩行深般若波羅蜜多時，不動勝義以四攝事攝益有情？」 ^760c14

佛告善現：「如是！如是！
如汝所說。一切法等平等之性皆本性空，
此本性空於有無法皆非能作亦非所作，然諸菩薩能為有情以四攝事作大饒益。
若諸有情自知諸法皆本性空，則佛、菩薩不現神通作希有事，
謂於諸法本性空中雖無所動，而令有情遠離種種虛妄分別、
住諸法空、脫生死苦，謂令有情遠離我想廣說乃至使見者想，
亦令有情遠離色想乃至識想，亦令有情遠離眼處想乃至意處想，
亦令有情遠離色處想乃至法處想，亦令有情遠離眼界想乃至意界想，
亦令有情遠離色界想乃至法界想，亦令有情遠離眼識界想乃至意識界想，
亦令有情遠離眼觸想乃至意觸想，亦令有情遠離眼觸為緣所生諸受想乃至意觸為緣所生諸受想，
亦令有情遠離地界想乃至識界想，亦令有情遠離因緣想乃至增上緣想，
亦令有情遠離從緣所生諸法想，亦令有情遠離無明想乃至老死想，
亦令有情遠離有漏、無漏法想，亦令有情遠離世間、
出世間法想，亦令有情遠離有為、無為法想，
亦令有情遠離諸想已，住無為界解脫一切生老病死。
無為界者即諸法空，依世俗說名無為界。」 ^760c17

具壽善現便白佛言：「以何空故說諸法空？」 ^761a11

佛告善現：「以色乃至一切智智皆性空故說諸法空。 ^761a12

「復次，善現！於意云何？
若所化身復化作事，此有實事而不空耶？」 ^761a13

善現對曰：「不也！世尊！
諸所幻化都無實事，一切皆空。」 ^761a14

佛告善現：「所化與空，如是二法非合非散，
此二俱以空空故空，不應分別是空是化。
所以者何？非空性中有空、有化二事可得，以一切法畢竟空故。 ^761a15

「復次，善現！無色乃至諸佛無上正等菩提而非化者，諸是化者無不皆空。
復次，善現！依如是法，施設種種補特伽羅，
所謂異生、聲聞、獨覺、菩薩、如來，無非是化，諸是化者無不皆空。」 ^761a19

具壽善現便白佛言：「蘊、處、界等世間諸法及諸有情可皆是化，
四念住等出世間法及諸有情豈亦是化？」 ^761a23

佛告善現：「一切世間、出世間法等無非是化，
然於其中有聲聞化，有獨覺化，有菩薩化，
有如來化，有煩惱化，有是業化。
由此因緣，我說一切皆如幻化等無差別。」 ^761a25

具壽善現復白佛言：「所有斷果，謂預流果、
一來、不還、阿羅漢果、獨覺、如來永斷煩惱習氣相續，豈亦是化？」 ^761a29

佛告善現：「如是諸法若與生滅二相相應亦皆是化。」 ^761b2

具壽善現便白佛言：「何法非化？」 ^761b3

佛告善現：「若法不與生滅相應是法非化。」 ^761b4

具壽善現復白佛言：「何法不與生滅相應？」 ^761b5

佛告善現：「不虛誑法即是涅槃，此法不與生滅相應。」 ^761b6

具壽善現便白佛言：「如世尊說平等法性，
一切皆空無能動者，無二可得，無有少法非自性空，云何涅槃可說非化？」 ^761b7

佛告善現：「如是！如是！
如汝所說。無有少法非自性空。
此自性空非聲聞作，非獨覺作，非菩薩作，
非諸佛作亦非餘作，有佛無佛自性常空，此即涅槃。
是故我說涅槃非化，非實有法名為涅槃，
可說無生、無滅、非化。 ^761b10

「復次，善現！新學菩薩聞一切法皆畢竟空乃至涅槃亦皆如化，
心便驚怖不能修善，故我為說若法不與生滅相應，
此法非化，非別實有不空涅槃。」 ^761b14

爾時，善現便白佛言：「云何方便教誡教授新發無上正等覺心諸菩薩摩訶薩，
令知諸法本性常空，聞畢竟空不生怖畏？」 ^761b18

佛告善現：「豈一切法先有後無非本性空？
然一切法先既非有後亦非無，本性常空無所怖畏。
應作如是教誡教授新發無上正等覺心諸菩薩摩訶薩，
令知諸法本性常空，聞畢竟空歡喜信受。」 ^761b20

時，薄伽梵說是經已，無量菩薩摩訶薩眾，
及諸聲聞、人非人等一切大眾，聞佛所說皆大歡喜，信受奉行。
大般若波羅蜜多經卷第五百三十七
 ^761b25
