
fen:: 
di:: 瑜伽師地論卷第二十六
author:: 彌勒菩薩說
translator:: 三藏法師玄奘奉　詔譯
本地分中聲聞地第十三第二瑜伽處之一
chu:: 
###  2瑜伽處

zhang:: 
#### 5章 數取趣處

jie:: 
##### 1節 開列十九門

問：於如前所舉、所開示出離地中，有幾品類補特伽羅能證出離？ ^424a7

云何建立補特伽羅？ ^424a8

云何所緣？
云何教授？
云何學？
云何隨順學法？ ^424a9

云何瑜伽壞？
云何瑜伽？
云何作意？
云何瑜伽師所作幾種瑜伽師？ ^424a10

云何瑜伽修？
云何修果？ ^424a11

幾種補特伽羅異門？
幾種補特伽羅？
幾種建立補特伽羅因緣？ ^424a12

有幾種魔？幾種魔事？ ^424a13

云何發趣空無有果？
嗢柁南曰：
　　諸補特伽羅　建立、所緣、教、
　　學、隨順學法、壞、瑜伽、作意、
　　瑜伽師、作、修、果、門、數取趣、
　　因、魔事、無果，是皆當廣說。
jie:: 
#####  2節 隨釋次第所問(十七項)

xiang:: 
###### 1項 補特伽羅品類差別

mu:: 
####### 1目 標列二十八種品類
 ^424a14

補特伽羅品類差別有二十八種。
云何二十八？謂鈍根者、利根者、貪增上者、
瞋增上者、癡增上者、慢增上者、尋思增上者、
得平等者、薄塵性者、行向者、住果者、隨信行者、
隨法行者、信勝解者、見至者、身證者、極七返有者、
家家者、一間者、中般涅槃者、生般涅槃者、
無行般涅槃者、有行般涅槃者、上流者、
時解脫者、不動法者、慧解脫者、俱分解脫者。
mu:: 
#######  2目 標釋二十八種品類
 ^424a19

云何鈍根補特伽羅？
謂有補特伽羅，成就鈍根，於所知事遲鈍運轉，
微劣運轉，如前已說。
此復二種，應知其相。
一者、本來鈍根種姓，二者、未善修習諸根。 ^424a27

云何利根補特伽羅？
謂有補特伽羅，成就利根，於所知事不遲鈍運轉，
不微劣運轉，如前已說。
此亦二種，應知其相。
一者、本來利根種姓，二者、已善修習諸根。 ^424a30

云何貪增上補特伽羅？
謂有補特伽羅，先餘生中，於貪煩惱已修、
已習、已多修習；由是因緣，今此生中，於所愛事，
有猛利貪、有長時貪。
是名貪增上補特伽羅。 ^424b4

云何瞋增上補特伽羅？
謂有補特伽羅，先餘生中，於瞋煩惱已修、
已習、已多修習；由是因緣，今此生中，於所憎事，
有猛利瞋、有長時瞋。
是名瞋增上補特伽羅。 ^424b8

云何癡增上補特伽羅？
謂有補特伽羅，先餘生中，於癡煩惱已修、
已習、已多修習；由是因緣，今此生中，於所愚事，
有猛利癡、有長時癡。
是名癡增上補特伽羅。 ^424b11

云何慢增上補特伽羅？
謂有補特伽羅，先餘生中，於慢煩惱已修、
已習、已多修習；由是因緣，今此生中，於所慢事，
有猛利慢、有長時慢。
是名慢增上補特伽羅。 ^424b15

云何尋思增上補特伽羅？
謂有補特伽羅，先餘生中，於其尋思已修、
已習、已多修習；由是因緣，今此生中，於所尋思事，
有猛利尋思、有長時尋思。
是名尋思增上補特伽羅。 ^424b18

云何得平等補特伽羅？
謂有補特伽羅，先餘生中，雖於貪、瞋、癡、
慢、尋思，不修、不習、不多修習，而於彼法未見過患、
未能厭壞、未善推求。
由是因緣，於所愛、所憎、所愚、所慢、所尋思事，
無猛利貪、無長時貪，然如彼事，貪得現行。
如貪、瞋、癡、慢、尋思亦爾。
是名得平等補特伽羅。 ^424b22

云何薄塵性補特伽羅？
謂有補特伽羅，先餘生中，於貪煩惱不修、
不習、不多修習，已能於彼多見過患，已能厭壞、已善推求。
由是因緣，今此生中，於所愛事會遇現前，
眾多美妙上品境中，起微劣貪；於其中品、
下品境中，貪全不起。
如貪、瞋、癡、慢、尋思應知亦爾。
是名薄塵性補特伽羅。 ^424b29

云何行向補特伽羅？
謂行四向補特伽羅。
何等為四？一、預流果向，二、一來果向，三、
不還果向，四、阿羅漢果向。
是名行向補特伽羅。 ^424c5

云何住果補特伽羅？
謂住四果補特伽羅。
何等為四？一、預流果，二、一來果，三、不還果，
四、阿羅漢果。是名住果補特伽羅。 ^424c8

云何隨信行補特伽羅？
謂有補特伽羅，從他求請教授教誡，由此力故，修證果行。
非如所聞、所受、所究竟、所思、所量、所觀察法，
自有功能、自有勢力隨法修行；唯由隨他補特伽羅，信而修行。
是名隨信行補特伽羅。 ^424c11

云何隨法行補特伽羅？
謂有補特伽羅，如其所聞、所受、所究竟、
所思、所量、所觀察法，自有功能、自有勢力隨法修行；
不從他求教授教誡，修證果行。
是名隨法行補特伽羅。 ^424c16

云何信勝解補特伽羅？
謂即隨信行補特伽羅，因他教授教誡，
於沙門果得觸證時，名信勝解補特伽羅。 ^424c20

云何見至補特伽羅？
謂即隨法行補特伽羅，於沙門果得觸證時，說名見至補特伽羅。 ^424c23

云何身證補特伽羅？
謂有補特伽羅，於八解脫順逆入出身作證，
多安住，而未能得諸漏永盡。
是名身證補特伽羅。 ^424c25

云何名為極七返有補特伽羅？
謂有補特伽羅，已能永斷薩迦耶見、戒禁取、
疑三種結故，得預流果，成無墮法，定趣菩提。
極七返有天人往來。
極至七返，證苦邊際。
如是名為極七返有補特伽羅。 ^424c27

云何家家補特伽羅？
謂有二種家家。一、天家家，二、人家家。
天家家者，謂於天上，從家至家，若往、若來，證苦邊際。
人家家者，謂於人間，從家至家，若往、若來，證苦邊際。
當知此二，俱是預流補特伽羅。 ^425a2

云何一間補特伽羅？
謂即一來補特伽羅，行不還果向，已能永斷欲界煩惱上品、
中品，唯餘下品。唯更受一欲界天有，即於彼處得般涅槃，不復還來生此世間。
是名一間補特伽羅。 ^425a6

云何中般涅槃補特伽羅？
謂有三種中般涅槃補特伽羅。
一、有一種中般涅槃補特伽羅，從此沒已，
中有續生；中有生已，便般涅槃。
如小札火，微星纔舉，即便謝滅。
二、有一種中般涅槃補特伽羅，從此沒已，
中有續生；中有生已，少時經停，未趣生有，便般涅槃。
如鐵摶鋌，炎熾赫然，鎚鍛星流，未下便滅。
三、有一種中般涅槃補特伽羅，從此沒已，
中有續生；中有生已，往趣生有，未得生有，便般涅槃。
如彼熱鐵，椎鍛星流，下未至地，即便謝滅。
如是三種中般涅槃補特伽羅，總說為一中般涅槃補特伽羅。 ^425a11

云何生般涅槃補特伽羅？
謂纔生彼已，便般涅槃。
是名生般涅槃補特伽羅。 ^425a22

云何無行般涅槃補特伽羅？
謂生彼已，不起加行、不作功用、不由勞倦，道現在前而般涅槃。
是名無行般涅槃補特伽羅。 ^425a24

云何有行般涅槃補特伽羅？
謂彼生已，發起加行、作大功用、由極勞倦，道現在前而般涅槃。
是名有行般涅槃補特伽羅。 ^425a27

云何上流補特伽羅？
謂有不還補特伽羅，從此上生初靜慮已，
住於彼處，不般涅槃。
從彼沒已，展轉上生諸所生處，乃至或到色究竟天，或到非想非非想處。
是名上流補特伽羅。 ^425a29

云何時解脫補特伽羅？
謂有補特伽羅，鈍根種姓，於諸世間現法樂住容有退失，
或思自害、或守解脫，勵力勤修不放逸行。
謂防退失增上力故，或唯安住自分善品；
或經彼彼日夜、剎那、瞚息、須臾，勵力勝進，乃至未證最極猛利。
是名時解脫補特伽羅。 ^425b5

云何不動法補特伽羅？
謂有補特伽羅，與上相違，當知是名不動法補特伽羅。 ^425b11

云何慧解脫補特伽羅？
謂有補特伽羅，已能證得諸漏永盡，於八解脫未能身證具足安住。
是名慧解脫補特伽羅。 ^425b12

云何俱分解脫補特伽羅？
謂有補特伽羅，已能證得諸漏永盡，於八解脫身已作證具足安住，
於煩惱障分及解脫障分心俱解脫。
是名俱分解脫補特伽羅。
xiang:: 
######  2項 補特伽羅建立

mu:: 
####### 1目 標列
 ^425b15

云何建立補特伽羅？
謂由十一差別道理。
應知建立補特伽羅。
云何十一差別道理？
一、根差別故；二、眾差別故；三、行差別故；
四、願差別故；五、行迹差別故；六、道果差別故；
七、加行差別故；八、定差別故；九、生差別故；
十、退不退差別故；十一、障差別故。
mu:: 
#######  2目 隨解(十一差別)
 ^425b20

云何由根差別建立補特伽羅？
謂根差別故，建立二種補特伽羅。
一者、鈍根，二者、利根。 ^425b25

云何由眾差別建立補特伽羅？
謂眾差別故，建立七種補特伽羅。
謂比丘、比丘尼、式叉摩那、勞策男、勞策女、
近事男、近事女。 ^425b27

云何由行差別建立補特伽羅？
謂行差別故，建立七種補特伽羅。
謂若貪增上補特伽羅，名貪行者。
若瞋增上補特伽羅，名瞋行者。
若癡增上補特伽羅，名癡行者。
若慢增上補特伽羅，名慢行者。
若尋思增上補特伽羅，名尋思行者。
若得平等補特伽羅，名等分行者。
若薄塵性補特伽羅，名薄塵行者。 ^425c1

問：貪行補特伽羅應知何相？
答：貪行補特伽羅，於諸微劣所愛事中，
尚能生起最極、厚重、上品貪纏，何況中品、上品境界。
又此貪纏住在身中，經久相續，長時隨縛。
由貪纏故，為可愛法之所制伏，不能制伏彼可愛法。
諸根悅懌、諸根不強、諸根不澀、諸根不麁，
為性不好以惡身語損惱於他，難使遠離、
難使厭患，下劣勝解，事業堅牢、事業久固，
禁戒堅牢、禁戒久固，能忍能受。
於資生具為性耽染，深生愛重，多喜多悅，
遠離顰蹙，舒顏平視，含笑先言。
如是等類，應知是名貪行者相。 ^425c8

問：瞋行補特伽羅應知何相？ ^425c19

答：瞋行補特伽羅，於諸微劣所憎事中，
尚能生起最極、厚重、上品瞋纏，何況中品、上品境界。
又此瞋纏住在身中，經久相續，長時隨縛。
由此瞋纏，為可憎法之所制伏，不能制伏彼可憎法。
諸根枯槁、諸根剛強、諸根疎澀、諸根麁燥，
為性好樂以惡身語損惱於他，易令遠離、
易令厭患，兇暴強口、形相稜層，無多勝解，
事業不堅、事業不固，禁戒不堅、禁戒不固，
不忍不受，多憂多惱，性好違背，所取不順，
性多愁慼，性好麁言，多懷嫌恨，意樂慘烈，
悖惡尤 #CB01043;，好相拒對，
得少語言多恚多憤，憔悴而住，喜生忿怒，
眉面顰蹙，恒不舒顏，邪精下視，於他榮利多憎多嫉。
如是等類，應知是名瞋行者相。 ^425c20

問：癡行補特伽羅應知何相？ ^426a4

答：癡行補特伽羅，於諸微劣所愚事中，
尚能生起最極、厚重、上品癡纏，何況中品、上品境界。
又此癡纏住在身中，經久相續，長時隨縛。
由此癡纏，為可癡法之所制伏，不能制伏彼可癡法。
諸根闇鈍、諸根愚昧、諸根羸劣，身業慢緩、
語業慢緩，惡思所思、惡說所說、惡作所作，
嬾墮懈怠，起不圓滿，詞辯薄弱，性不聰敏，
念多忘失，不正知住，所取左僻，難使遠離、
難使厭患，下劣勝解，頑騃、瘖瘂，以手代言，
無有力能領解善說、惡說法義，緣所牽纏，
他所引奪，他所策使。
如是等類，應知是名癡行者相。 ^426a5

問：慢行補特伽羅應知何相？ ^426a16

答：慢行補特伽羅，於諸微劣所慢事中，
尚能生起最極、厚重、上品慢纏，何況中品、上品境界。
又此慢纏住在身中，經久相續，長時隨縛。
由慢纏故，為可慢法之所制伏，不能制伏彼可慢法。
諸根掉動、諸根高舉、諸根散亂，勤樂嚴身，
言語高大，不樂謙下，於其父母、眷屬、師長不能時時如法承事，
多懷憍傲，不能以身禮敬、問訊、合掌、迎逆、
修和敬業，自高自舉，陵蔑他人。
樂著利養、樂著恭敬、樂著世間稱譽聲頌，
所為輕舉，喜作嘲調，難使遠離、難使厭患，
廣大勝解，微劣慈悲，計我有情、命者、養者、
補特伽羅、生者等見，多分上品，多怨、多恨。
如是等類，應知是名慢行者相。 ^426a17

問：尋思行補特伽羅應知何相？ ^426b1

答：尋思行補特伽羅，於諸微劣所尋思事，
尚能發起最極厚重、上品、尋思纏，何況中品、上品境界。
此尋思纏住在身中，經久相續，長時隨縛。
由此纏故，為可尋思法之所制伏，不能制伏可尋思法。
諸根不住、諸根飄舉、諸根掉動、諸根散亂，
身業誤失、語業誤失，難使遠離、難使厭患，
喜為戲論、樂著戲論，多惑、多疑、多懷樂欲，
禁戒不堅、禁戒不定，事業不堅、事業不定，
多懷恐慮，念多忘失，不樂遠離，多樂散動，
於諸世間種種妙事貪欲隨流，翹勤無惰，起發圓滿。
如是等類，應知是名尋思行者相。 ^426b2

如是名為由行差別建立補特伽羅。
云何由願差別建立補特伽羅？ ^426b14

謂或有補特伽羅於聲聞乘已發正願，
或有補特伽羅於獨覺乘已發正願，或有補特伽羅於其大乘已發正願。 ^426b15

當知此中，若補特伽羅於聲聞乘已發正願，
彼或聲聞種姓，或獨覺種姓，或大乘種姓；
若補特伽羅於獨覺菩提已發正願，彼或獨覺種姓，
或聲聞種姓，或大乘種姓；若補特伽羅於其大乘已發正願，
彼或大乘種姓，或獨覺種姓，或聲聞種姓。 ^426b18

若聲聞種姓補特伽羅，於獨覺菩提、或於無上正等菩提已發正願，
彼是聲聞種姓故，後時決定還捨彼願，必唯安住聲聞乘願。
獨覺乘種姓、大乘種姓補特伽羅，應知亦爾。
此中所有補特伽羅，願可移轉、願可捨離，
決定不可移轉種姓、捨離種姓。 ^426b23

今此義中，當知唯說聲聞乘願、聲聞種姓補特伽羅。 ^426b29

如是名為由願差別建立補特伽羅。 ^426c1

云何由行迹差別建立補特伽羅？
謂如所舉、如所開示補特伽羅，依四行迹而得出離。
何等為四？謂或有行迹是苦遲通，或有行迹是苦速通，
或有行迹是樂遲通，或有行迹是樂速通。
當知此中，若鈍根性補特伽羅，未得根本靜慮，
所有行迹，名苦遲通。
若利根性補特伽羅，未得根本靜慮，所有行迹，名苦速通。
若鈍根性補特伽羅，已得根本靜慮，所有行迹，名樂遲通。
若利根性補特伽羅，已得根本靜慮，所有行迹，名樂速通。
如是名為由行迹差別建立補特伽羅。 ^426c2

云何由道果差別建立補特伽羅？
謂行四向及住四果。
行四向者，一、預流果向補特伽羅，二、一來果向補特伽羅，
三、不還果向補特伽羅，四、阿羅漢果向補特伽羅。
住四果者，一、預流果，二、一來果，三、不還果，
四、阿羅漢果。若於向道轉，彼名行向者。
由向道故，建立四種補特伽羅。
若得沙門果，彼名住果者。
由道果故，建立四種補特伽羅。
如是名為由道果差別建立補特伽羅。 ^426c13

云何由加行差別建立補特伽羅？
謂隨信行及隨法行補特伽羅。
若隨補特伽羅信，勤修正行，名隨信行補特伽羅。
若於諸法不待他緣，隨毘柰耶勤修正行，名隨法行補特伽羅。
如是名為由加行差別建立補特伽羅。 ^426c22

云何由定差別建立補特伽羅？
謂身證補特伽羅，於八解脫身已作證具足安住，而未獲得諸漏永盡。
當知如是補特伽羅，於有色觀諸色解脫、
內無色想觀外諸色解脫、淨解脫身作證具足住、
空無邊處解脫、識無邊處解脫、無所有處解脫、
非想非非想處解脫、想受滅解脫，已能順逆入出自在。
如是名為由定差別建立補特伽羅。 ^426c27

云何由生差別建立補特伽羅？
謂極七返有、家家、一間、中般涅槃、生般涅槃、
無行般涅槃、有行般涅槃、及以上流補特伽羅。
如是名為由生差別建立補特伽羅。 ^427a6

云何由退不退差別建立補特伽羅？
謂由退故，建立時解脫阿羅漢，彼於現法樂住容有退失。
由不退故，建立不動法阿羅漢，彼於現法樂住定無退失。
如是名為由退不退差別建立補特伽羅。 ^427a10

云何由障差別建立補特伽羅？
謂慧解脫及俱分解脫阿羅漢。
慧解脫阿羅漢者，謂已解脫煩惱障，未解脫定障。
俱分解脫阿羅漢者，謂已解脫煩惱障及已解脫定障，是故說名俱分解脫。
如是名為由障差別建立補特伽羅。
mu:: 
#######  3目 補特伽羅建立結
 ^427a14

由此所舉及所開示差別道理，如其次第，應知建立補特伽羅。
xiang:: 
######  3項 所緣
 ^427a20

云何所緣？謂有四種所緣境事。
何等為四？一者、遍滿所緣境事，二者、淨行所緣境事，
三者、善巧所緣境事，四者、淨惑所緣境事。
mu:: 
#######  1目 遍滿所緣境事
 ^427a22

云何遍滿所緣境事？
謂復四種。一、有分別影像，二、無分別影像，
三、事邊際性，四、所作成辦。 ^427a24

云何有分別影像？
謂如有一，或聽聞正法、或教授教誡為所依止，
或見、或聞、或分別故，於所知事同分影像、
由三摩呬多地毘鉢舍那行觀察簡擇、
極簡擇、遍尋思、遍伺察。 ^427a27

所知事者，謂或不淨、或慈愍，或緣性緣起，
或界差別，或阿那波那念，或蘊善巧，或界善巧，
或處善巧，或緣起善巧，或處非處善巧，
或下地麁性、上地靜性，或苦諦、集諦、滅諦、道諦。
是名所知事。 ^427b1

此所知事，或依教授教誡、或聽聞正法為所依止，
令三摩呬多地作意現前，即於彼法而起勝解，即於彼所知事而起勝解。
彼於爾時，於所知事，如現領受勝解而轉。 ^427b6

雖彼所知事，非現領受和合現前，亦非所餘彼種類物。
然由三摩呬多地勝解，領受相似作意、領受彼所知事相似顯現。
由此道理，名所知事同分影像。
修觀行者，推求此故，於彼本性所知事中，觀察審定功德過失。
是名有分別影像。 ^427b10

云何無分別影像？
謂修觀行者，受取如是影像相已，不復觀察簡擇、
極簡擇、遍尋思、遍伺察。
然即於此所緣影像，以奢摩他行寂靜其心，即是九種行相令心安住。
謂令心內住、等住、安住、近住、調伏、寂靜、
最極寂靜、一趣、等持。
彼於爾時，成無分別影像所緣。
即於如是所緣影像，一向一趣安住其念，
不復觀察簡擇、極簡擇、遍尋思、遍伺察。
是名無分別影像。 ^427b15

即此影像，亦名影像。
亦名三摩地相，亦名三摩地所行境界，
亦名三摩地口，亦名三摩地門，亦名作意處，
亦名內分別體，亦名光影。
如是等類，當知名為所知事同分影像諸名差別。 ^427b24

云何事邊際性？謂若所緣盡所有性、如所有性。 ^427b28

云何名為盡所有性？
謂色蘊外更無餘色，受想行識蘊外更無有餘受想行識；
一切有為事，皆五法所攝；一切諸法，界處所攝；
一切所知事，四聖諦攝。
如是名為盡所有性。 ^427b29

云何名為如所有性？
謂若所緣是真實性、是真如性，由四道理，具道理性。
謂觀待道理、作用道理、證成道理、法爾道理。 ^427c4

如是若所緣境盡所有性、如所有性，總說為一事邊際性。 ^427c7

云何所作成辦？謂修觀行者，於奢摩他、
毘鉢舍那，若修、若習、若多修習為因緣故，諸緣影像所有作意皆得圓滿。
此圓滿故，便得轉依，一切麁重悉皆息滅。
得轉依故，超過影像，即於所知事，有無分別現量智見生。
入初靜慮者，得初靜慮時，於初靜慮所行境界；
入第二第三第四靜慮者，得第二第三第四靜慮時，
於第二第三第四靜慮所行境界；入空無邊處、
識無邊處、無所有處、非想非非想處者，
得彼定時，即於彼定所行境界。
如是名為所作成辦。 ^427c8

如是四種所緣境事，遍行一切，隨入一切所緣境中，去來今世正等覺者共所宣說。
是故說名遍滿所緣。
又此所緣，遍毘鉢舍那品、遍奢摩他品、
遍一切事、遍真實事、遍因果相屬事，故名遍滿。 ^427c19

謂若說有分別影像，即是此中毘鉢舍那品。
若說無分別影像，即是此中奢摩他品。
若說事邊際性，即是此中一切事、真實事。
若說所作成辦，即是此中因果相屬事。 ^427c24

如佛世尊曾為長老頡隸伐多說如是義。
曾聞長老頡隸伐多問世尊言：大德！
諸有比丘勤修觀行，是瑜伽師，能於所緣安住其心。
為何於緣安住其心？
云何於緣安住其心？
齊何名為心善安住？ ^427c27

佛告長老頡隸伐多：善哉！
善哉！汝今善能問如是義。
汝今諦聽，極善思惟，吾當為汝宣說開示。 ^428a3

頡隸伐多！諸有比丘勤修觀行，是瑜伽師，能於所緣安住其心。
或樂淨行、或樂善巧、或樂令心解脫諸漏，
於相稱緣安住其心，於相似緣安住其心，
於緣無倒安住其心，能於其中不捨靜慮。 ^428a5

云何比丘勤修觀行，是瑜伽師，於相稱緣安住其心？ ^428a10

謂彼比丘若唯有貪行，應於不淨緣安住於心，如是名為於相稱緣安住其心。
若唯有瞋行，應於慈愍安住其心；若唯有癡行，
應於緣性緣起安住其心；若唯有慢行，
應於界差別安住其心；若唯有尋思行，應於阿那波那念安住其心。
如是名為於相稱緣安住其心。 ^428a11

頡隸伐多！又彼比丘若愚諸行自相，愚我、
有情、命者、生者、能養育者、補特伽羅事，應於蘊善巧安住其心。
若愚其因，應於界善巧安住其心。
若愚其緣，應於處善巧安住其心。
若愚無常、苦、空、無我，應於緣起、處非處善巧安住其心。
若樂離欲界欲，應於諸欲麁性、諸色靜性安住其心；
若樂離色界欲，應於諸色麁性、無色靜性安住其心。
若樂通達及樂解脫遍一切處薩迦耶事，
應於苦諦、集諦、滅諦、道諦安住其心。
是名比丘勤修觀行，是瑜伽師，於相稱緣安住其心。 ^428a17

頡隸伐多！云何比丘勤修觀行，是瑜伽師，於相似緣安住其心？
謂彼比丘，於彼彼所知事，為欲簡擇、極簡擇、
遍尋思、遍伺察故，於先所見、所聞、所覺、
所知事，由見聞覺知增上力故，以三摩呬多地作意，思惟分別而起勝解。
彼雖於其本所知事不能和合現前觀察，
然與本事相似而生，於彼所緣有彼相似唯智、
唯見、唯正憶念。又彼比丘，於時時間令心寂靜，於時時間依增上慧法毘鉢舍那勤修觀行。
是名比丘勤修觀行，是瑜伽師，於相似緣安住其心。 ^428a28

頡隸伐多！云何比丘勤修觀行，是瑜伽師，於緣無倒安住其心？ ^428b10

謂若比丘勤修觀行，是瑜伽師，於所緣境安住其心，
隨應解了所知境界，如實無倒能遍了知。
是名比丘勤修觀行，是瑜伽師，於緣無倒安住其心。 ^428b12

頡隸伐多！云何比丘勤修觀行，是瑜伽師，能於其中不捨靜慮？
謂若比丘勤修觀行，是瑜伽師，如是於緣正修行時，
無間加行、殷重加行，於時時間修習止相、
舉相、捨相。由修、由習、由多修習為因緣故，
一切麁重悉皆息滅，隨得觸證所依清淨。
於所知事，由現見故，隨得觸證所緣清淨。
由離貪故，隨得觸證心遍清淨。
離無明故，隨得觸證智遍清淨。
是名比丘勤修觀行，是瑜伽師，能於其中不捨靜慮。 ^428b15

頡隸伐多！為此比丘於所緣境安住其心，
如是於緣安住其心，如是於緣安住心已，名善安住。 ^428b25

世尊此中重說頌曰：
　　行者行諸相，知一切實義，
　　常於影靜慮，得證遍清淨。 ^428b27

此中說言「行者行諸相」者，由此宣說修觀行者，
於止、舉、捨相，無間修行、殷重修行。
若復說言：知一切實義者。
由此宣說事邊際性。
若復說言：常於影靜慮者。
由此 " resp=宣說有分別影像、無分別影像。
若復說言：得證遍清淨者。
由此宣說所作成辦。 ^428c2

此中世尊復說頌曰：
　　於心相遍知，能受遠離味。
　　靜慮常委念，受喜樂離染。 ^428c7

此中說言「於心相遍知」者，謂有分別影像、
無分別影像，以心相名說；事邊際性，以遍知名說。
若復說言：能受遠離味者。
由此宣說於其所緣正修行者樂斷樂修。
若復說言：靜慮常委念者。
由此宣說於奢摩他、毘鉢舍那，常勤修習、委練修習。
若復說言：受喜樂離染者。
由此宣說所作成辦。
當知如是遍滿所緣，隨順淨教，契合正理。
如是名為遍滿所緣。
mu:: 
#######  2目 淨行所緣境事

######## 1
 ^428c10

云何名為淨行所緣？
謂不淨、慈愍、緣性緣起、界差別、阿那波那念等所緣差別。 ^428c18

云何不淨所緣？謂略說有六種不淨。 ^428c19

一、朽穢不淨，二、苦惱不淨，三、下劣不淨，
四、觀待不淨，五、煩惱不淨，六、速壞不淨。 ^428c20

云何名為朽穢不淨？
謂此不淨，略依二種。
一者、依內，二者、依外。 ^428c22

云何依內朽穢不淨？
謂內身中，髮、毛、爪、齒、塵、垢、皮、肉、骸、骨、筋、
脈、心、膽、肝、肺、大腸、小腸、生藏、熟藏、肚、胃、
脾、腎、膿、血、熱痰、肪、膏、肌、髓、腦、膜、洟、唾、淚、
汗、屎、尿。如是等類，名為依內朽穢不淨。 ^428c24

云何依外朽穢不淨？
謂或青瘀、或復膿爛、或復變壞、或復膖脹、
或復食噉、或復變赤、或復散壞、或骨、或鎖、
或復骨鎖、或屎所作、或尿所作、或唾所作、
或洟所作、或血所塗、或膿所塗、或便穢處。
如是等類，名為依外朽穢不淨。 ^428c28

如是依內朽穢不淨及依外朽穢不淨，總說為一朽穢不淨。 ^429a4

云何名為苦惱不淨？
謂順苦受觸為緣所生，若身、若心不平等受，受所攝。
如是名為苦惱不淨。 ^429a5

云何名為下劣不淨？
謂最下劣事、最下劣界，所謂欲界。
除此更無極下、極劣、最極鄙穢餘界可得。
如是名為下劣不淨。 ^429a7

云何名為觀待不淨？
謂如有一劣清淨事，觀待其餘勝清淨事，便似不淨。
如待無色勝清淨事，色界諸法便似不淨；
待薩迦耶寂滅涅槃，乃至有頂皆似不淨。
如是等類，一切名為觀待不淨。 ^429a10

云何名為煩惱不淨？
謂三界中，所有一切結、縛、隨眠、隨煩惱、
纏，一切名為煩惱不淨。 ^429a15

云何名為速壞不淨？
謂五取蘊，無常、無恒、不可保信、變壞法性。
如是名為速壞不淨。
如是不淨，是能清淨貪行所緣？ ^429a16

貪有五種。一、於內身欲欲欲貪，二、於外身婬欲婬貪，
三、境欲境貪，四、色欲色貪，五、薩迦耶欲薩迦耶貪。
是名五貪。 ^429a19

為欲令此五種欲貪斷滅、除遣、不現行故，建立六種不淨所緣。 ^429a22

謂由依內朽穢不淨所緣故，令於內身欲欲欲貪，心得清淨。 ^429a23

由依外朽穢不淨所緣故，令於外身婬欲婬貪，心得清淨。 ^429a25

婬相應貪復有四種。
一、顯色貪，二、形色貪，三、妙觸貪，四、承事貪。
由依四外不淨所緣，於此四種相應婬貪，心得清淨。 ^429a26

若於青瘀、或於膿爛、或於變壞、或於膖脹、
或於食噉作意思惟，於顯色貪令心清淨。
若於變赤作意思惟，於形色貪令心清淨。
若於其骨、若於其鎖、若於骨鎖作意思惟，於妙觸貪令心清淨。
若於散壞作意思惟，於承事貪令心清淨。
如是四種，名於婬貪令心清淨。 ^429a29

是故世尊乃至所有依外朽穢不淨差別，皆依四種憺怕路而正建立。 ^429b6

謂若說言：由憺怕路見彼彼屍，死經一日，
或經二日，或經七日，烏鵲、餓狗、鵄鷲、狐狼、
野干、禽獸之所食噉，便取其相，以譬彼身亦如是性，
亦如是類，不能超過如是法性。
此即顯示始從青瘀乃至食噉。 ^429b8

若復說言：由憺怕路見彼彼屍，離皮肉血，筋脈纏裹。
此即顯示所有變赤。 ^429b13

若復說言：由憺怕路見彼彼骨，或骨、或鎖。
此即顯示或骨、或鎖、或復骨鎖。 ^429b14

若復說言：由憺怕路見彼彼骨，手骨異處，
足骨異處，臗骨異處，膝骨異處，臂骨異處，
肘骨異處，脊骨異處，髆骨異處，肋骨異處，
頷輪、齒鬘、頂髑髏等各各分散，或經一年、
或二，或三，乃至七年，其色鮮白，猶如螺貝，或如鴿色。
或見彼骨和雜塵土。
此即顯示所有散壞。 ^429b16

如是依外所有朽穢不淨所緣，令於四種婬相應貪，心得清淨。
由苦惱不淨所緣，及下劣不淨所緣故，
令於境相應若欲若貪，心得清淨。
由觀待不淨所緣故，令於色相應若欲若貪，心得清淨。
由煩惱不淨所緣，及速壞不淨所緣故，
令於從欲界乃至有頂諸薩迦耶若欲若貪，心得清淨。
是名貪行淨行所緣。
如是且約能淨貪行，總說一切通治所攝不淨所緣。 ^429b22

今此義中，本意唯取朽穢不淨，所餘不淨亦是其餘淨行所緣。 ^429c2

云何慈愍所緣？
謂或於親品、或於怨品、或於中品，平等安住利益意樂，能引下中上品快樂定地勝解。
當知此中，親品、怨品，及以中品是為所緣；
利益意樂、能引快樂定地勝解，是為能緣。
所緣、能緣總略為一，說名慈愍所緣。 ^429c3

若經說言：慈俱心者。
此即顯示於親怨中三品所緣利益意樂。
若復說言：無怨、無敵、無損害者。
此則顯示利益意樂有三種相。
由無怨故，名為增上利益意樂。
此無怨性二句所顯，謂無敵對故、無損惱故。
不欲相違諍義，是無敵對。
不欲不饒益義，是無損害。 ^429c8

若復說言：廣大無量。
此則顯示能引下中上品快樂。
欲界快樂名廣，初二靜慮地快樂名大，第三靜慮地快樂名無量。
若復說言：勝解遍滿具足住者。
此則顯示能引快樂定地勝解。
又此勝解，即是能引快樂利益增上意樂所攝勝解作意俱行。
若於無苦無樂親怨中三品有情，平等欲與其樂，當知是慈。
若於有苦、或於有樂親怨中三品有情，
平等欲拔其苦，欲慶其樂，當知是悲、是喜。
有苦有情是悲所緣，有樂有情是喜所緣，是名慈愍所緣。 ^429c14

若有瞋行補特伽羅，於諸有情修習慈愍，
令瞋微薄，名於瞋恚心得清淨。
瑜伽師地論卷第二十六
 ^429c24
