佛說未曾有經
translator:: 後漢失譯人名出古舊錄
jing:: 
如是我聞：
一時，佛住王舍城耆闍崛山，與大比丘眾千二百五十人俱。 ^781a13

爾時，尊者阿難晨朝著衣持鉢，入王舍城，正念乞食。
見有一處新作大舍，重閣高顯、戶牖彫飾、
牆壁嚴整，無有風塵障隔寒暑。
尊者阿難見已，即作是念：「若有善男子、
善女人作如是嚴麗之舍，布施四方眾僧；
若如來般涅槃後，復有善男子、善女人以如芥子舍利，
起塔大如菴摩勒果，其剎如針，上施槃蓋如酸棗葉，若作佛像乃至如#CB00931;麥。
是二功德，何者為多？」 ^781a14

爾時，尊者阿難乞食訖，還本處飯食竟，
舉衣鉢，洗足已，往詣佛所。
一心恭敬，頭面作禮，於一面坐已，白佛言：「世尊！
我於彼處晨朝著衣，持鉢入王舍城乞食。
見有一處新作大舍，重閣高顯、戶牖彫飾、
牆壁嚴整，無有風塵障隔寒暑，便作是念：
『若有善男子、善女人能作如是妙麗之舍，
布施四方眾僧；若佛般涅槃後，復有善男子、
善女人以如芥子舍利起塔，大如菴摩勒果，
其剎如針，上施槃蓋如酸棗葉，若作佛像乃至如#CB00931;麥。
是二功德，何者為多？』」 ^781a23

爾時，世尊告阿難言：「善哉，善哉！
阿難！汝為多人故、為安樂眾生故、為哀愍世間故、
為大眾故、為多饒益天人故，乃以是義問於如來。
阿難！諦聽，善思念之！
閻浮提地廣七千由延，北闊南狹，其中人面似如車形，
如是地上滿中甘蔗、竹葦、稻麻、叢林，無空缺處猶如一體。
阿難！是諸草木皆悉為人，得須陀洹、斯陀含、
阿那含、阿羅漢、辟支佛。
若有一人，盡壽供養衣鉢、飲食、床座、醫藥、
房舍所須，具足供給，至滅度後一一起塔，
各起塔已，供養恭敬，香華、伎樂、燒香、塗香、
末香、幢幡、寶蓋如是具足。
於汝意云何？如此功德寧為多不？」 ^781b4

阿難白佛言：「甚多。
世尊！甚多。善逝！是善男子、善女人得大功德。」 ^781b15

佛告阿難：「置是閻浮提，復有瞿耶尼，廣八千由延，
人面如半月，於彼中人亦復如是作大功德。 ^781b17

「復次，阿難！置是瞿耶尼，復有弗于逮，廣九千由延，
人面圓滿，於彼人中悉亦如是作大功德。 ^781b19

「復次，阿難！置是弗于逮，復有欝單越，廣萬由延，
人面正方，於彼中人悉亦如是作大功德。」 ^781b21

佛告阿難：「釋提桓因大莊嚴殿，彫文刻鏤、
微妙奇特，有八萬四千寶柱，以天青琉璃間廁黃金，
以為羅網彌覆其上，金沙布地，奇妙栴檀以為欄楯。 ^781b23

「復次，阿難！是天帝釋大莊嚴殿，復有八萬四千寶窓，
亦以天青琉璃間廁黃金，以為羅網彌覆其上，
布以金沙，栴檀欄楯。 ^781b26

「復次，阿難！是天帝釋大莊嚴殿，復有八萬四千天紺寶窓，微妙嚴麗挍飾如上。 ^781b29

「復次，阿難！是天帝釋大莊嚴殿，復有八萬四千樓櫓，
館閣四出圍繞眾寶，挍飾亦復如上。」 ^781c2

佛告阿難：「若有善男子、善女人作是天帝釋大莊嚴殿，施四方眾僧。
於汝意云何？是善男子、善女人以此因緣得大功德不？」 ^781c4

阿難白佛言：「甚多。
世尊！甚多。善逝！此善男子、善女人得大功德。」 ^781c6

佛告阿難：「置此四天下功德，復置釋提桓因大莊嚴殿功德。
若有善男子、善女人作百千億釋提桓因大莊嚴殿，
施四方僧；復有善男子、善女人於佛般涅槃後，
以如芥子舍利起塔，大如菴摩勒果，其剎如針，
上施槃蓋如酸棗葉，若造佛形像乃至如#CB00931;麥，
此功德滿足，百倍不及，千倍、萬倍、百千萬億倍所不能及，不可稱量。
阿難當知，是如來無量功德，戒分、定分、
智慧分、解脫分、知見解脫分。 ^781c9

「復次，阿難！如來無量功德，有大神通神足變化，
及檀波羅蜜、尸波羅蜜、羼提波羅蜜、毘梨耶波羅蜜、
禪波羅蜜、般若波羅蜜如是等無量功德。」 ^781c17

爾時，佛告尊者阿難：「汝諦受持此經。」
阿難白佛言：「受教。
世尊！此名何法？我等如來法中當云何受持？」 ^781c21

佛告阿難：「此名『未曾有法』，是一切清淨妙法方便。
我以是故慇懃囑汝，當數數廣為諸天、
人、阿修羅、龍、夜叉、乾闥婆、伽留羅、緊那羅、
摩睺羅伽、人非人等，分別說之，當作如來善根功德種子，
一切眾生聞者，得入如來善根功德。
以是因緣故，離諸煩惱，悉皆成佛。」 ^781c23

諸比丘聞已，歡喜作禮。 ^781c29

藥王佛　藥王菩薩　藥上菩薩　最上天王佛佛說未曾有經
 ^782a1
