
pin:: 大乘阿毘達磨集論卷第七
author:: 無著菩薩造
translator:: 三藏法師玄奘奉　詔譯

###  2
決擇分中得品第三之二
云何建立現觀？略有十種，謂法現觀、義現觀、
真現觀、後現觀、寶現觀、不行現觀、究竟現觀、
聲聞現觀、獨覺現觀、菩薩現觀。 ^690b7

何等法現觀？謂於諸諦增上法中已得上品淨信勝解隨信而行。 ^690b10

何等義現觀？謂於諸諦增上法中已得上品諦察法忍，
此忍居順決擇分位，此由三種如理作意所顯發故。
復成三品，謂上軟、上中、上上。
何等真現觀？謂已得見道十六心剎那位所有聖道。
又見道中得現觀邊安立諦，世俗智不現在前，於修道位此世俗智方可現前。
何等後現觀？謂一切修道。 ^690b12

何等寶現觀？謂於佛證淨、於法證淨、於僧證淨。
何等不行現觀？謂已證得無作律儀，雖居學位而謂我今已盡那落迦、
已盡傍生、已盡餓鬼、已盡顛墜惡趣，我不復造惡趣業感惡趣異熟。
何等究竟現觀？如道諦中究竟道說。
何等聲聞現觀？謂前所說七種現觀，從聞他音而證得故，名聲聞現觀。 ^690b19

何等獨覺現觀？謂前所說七種現觀，不由他音而證得故，名獨覺現觀。
何等菩薩現觀？謂諸菩薩於前所說七現觀中，
起修習忍而不作證，然於菩薩極喜地中入諸菩薩正性決定，
是名菩薩現觀。 ^690b26

聲聞現觀、菩薩現觀有何差別？
略說有十一種，謂境界差別、任持差別、
通達差別、誓願差別、出離差別、攝受差別、
建立差別、眷屬差別、勝生差別、生差別、果差別。 ^690c2

其果差別復有十種，謂轉依差別、功德圓滿差別、
五相差別、三身差別、涅槃差別、證得和合智用差別、
障清淨差別、和合作業差別、方便示現成等正覺入般涅槃差別、
五種拔濟差別。諸無量等最勝功德何現觀攝？
後現觀、究竟現觀攝。
彼復云何？謂無量解脫、勝處、遍處、無諍、
願智、無礙解、神通、相隨好、清淨、力、無畏、
念住、不護、無忘失法、永斷習氣、大悲、不共佛法、
一切種妙智，如是等功德，諸契經中處處宣說。 ^690c6

無量者，謂四無量。
云何慈？謂依止靜慮，於諸有情與樂相應意樂住具足中若定若慧，
及彼相應諸心心所。
云何悲？謂依止靜慮，於諸有情離苦意樂住具足中若定若慧，
餘如前說。云何喜？
謂依止靜慮，於諸有情不離樂意樂住具足中若定若慧，餘如前說。
云何捨？謂依止靜慮，於諸有情利益意樂住具足中若定若慧，
餘如前說。解脫者，謂八解脫。
云何有色觀諸色？
謂依止靜慮於內未伏見者色想，或現安立見者色想，
觀所見色住具足中若定若慧，及彼相應諸心心所，乃至為解脫變化障。
云何內無色想觀外諸色？
謂依止靜慮，於已伏見者色想，或現安立見者無色想，
觀所見色住具足中若定若慧，餘如前說。
云何淨解脫身作證具足住？
謂依止靜慮，於內淨不淨諸色，已得展轉相待想、
展轉相入想、展轉一味想故，於彼已得住具足中若定若慧，
餘如前說，乃至為解脫淨不淨變化煩惱生起障。
云何無邊空處解脫？
謂於隨順解脫無邊空處住具足中若定若慧，餘如前說。
如無邊空處解脫，無邊識處、無所有處、非想非非想處解脫亦爾。
乃至為解脫寂靜解脫無滯礙障。
云何想受滅解脫？
謂依止非想非非想處解脫，超過諸餘寂靜解脫，
住於似真解脫，住具足中心心所滅，為解脫想受滅障。 ^690c16

勝處者，謂八勝處。
前四勝處由二解脫所建立，後四勝處由一解脫所建立。
此中解脫是意解所緣，勝處是勝伏所緣，自在轉故。
依有情數非有情數說色少多，依淨不淨說色好惡，
依人與天說色劣勝，餘如解脫中說。
勝伏所緣，故名勝處。 ^691a12

遍處者，謂十遍處，所緣遍滿故名遍處。
於其遍滿住具足中若定若慧，及彼相應心心所法，是名遍處。
何故於遍處建立地等？
由此遍處觀所依能依色皆遍滿故，餘隨所應如解脫說。
如是遍處能成滿解脫。 ^691a18

無諍者，謂依止靜慮，於防護他所應起煩惱住具足中若定若慧，
及彼相應諸心心所。
願智者，謂依止靜慮，於為了所知願具足中若定若慧，餘如前說。 ^691a23

無礙解者，謂四無礙解。
云何法無礙解？謂依止靜慮，於一切法名差別無礙具足中若定若慧，
餘如前說。云何義無礙解？
謂依止靜慮，於諸相及意趣無礙具足中若定若慧，餘如前說。
云何訓詞無礙解？
謂依止靜慮，於諸方言音及訓釋諸法言詞無礙具足中若定若慧，
餘如前說。云何辯才無礙解？
謂依止靜慮，於諸法差別無礙具足中若定若慧，餘如前說。 ^691a27

神通者，謂六神通。
云何神境通？謂依止靜慮，於種種神變威德具足中若定若慧，
及彼相應諸心心所。
云何天耳通？謂依止靜慮，於隨聞種種音聲威德具足中若定若慧，
餘如前說。云何心差別通？
謂依止靜慮，於入他有情心行差別威德具足中若定若慧，
餘如前說。云何宿住隨念通？
謂依止靜慮，於隨念前際所行威德具足中若定若慧，餘如前說。
云何死生通？謂依止靜慮，於觀有情死生差別威德具足中若定若慧，
餘如前說。云何漏盡通？
謂依止靜慮，於漏盡智威德具足中若定若慧，及彼相應諸心心所。
相隨好者，謂依止靜慮，於相隨好莊嚴所依示現具足中若定若慧，
及彼相應諸心心所，并彼所起異熟。 ^691b6

清淨者，謂四清淨。
云何依止清淨？謂依止靜慮，於隨所欲依止取住捨具足中若定若慧，
及彼相應諸心心所。
云何境界清淨？謂依止靜慮，於隨所欲境界變化智具足中若定若慧，
餘如前說。云何心清淨？
謂依止靜慮，於如所欲三摩地門自在具足中若定若慧，餘如前說。
云何智清淨？謂依止靜慮，於隨所欲陀羅尼門任持具足中若定若慧，
餘如前說。 ^691b20

力者，謂如來十力。
云何處非處智力？
謂依止靜慮，於一切種處非處智具足中若定若慧，及彼相應諸心心所。
云何自業智力？謂依止靜慮，於一切種自業智具足中若定若慧，
餘如前說。餘力隨應當知亦爾。 ^691b28

無畏者，謂四無畏。
云何正等覺無畏？
謂依止靜慮，由自利門，於一切種所知境界正等覺自稱德號建立具足中若定若慧，
及彼相應諸心心所。
云何漏盡無畏？謂依止靜慮，由自利門，
於一切種漏盡自稱德號建立具足中若定若慧，餘如前說。
云何障法無畏？謂依止靜慮，由利他門，
於一切種說障礙法自稱德號建立具足中若定若慧，餘如前說。
云何出苦道無畏？
謂依止靜慮，由利他門，於一切種說出苦道法自稱德號建立具足中若定若慧，
餘如前說。 ^691c4

念住者，即三念住，謂御大眾時，於一切種雜染不現行具足中若定若慧，
餘如前說。 ^691c15

不護者，即三不護，謂御大眾時，於隨所欲教授教誡方便具足中若定若慧，
餘如前說。 ^691c17

無忘失法者，謂於一切種，隨其所作所說明記具足中若定若慧，
餘如前說。 ^691c18

永斷習氣者，謂一切智者於非一切智所作不現行具足中若定若慧，
餘如前說。 ^691c21

大悲者，謂於緣無間苦境大悲住具足中若定若慧，餘如前說。 ^691c23

不共佛法者，即十八種不共佛法。
謂於不共身語意業清淨具足中、於所依及果根未得不退具足中、
於不共業現行具足中、於不共智住具足中若定若慧，餘如前說。 ^691c25

一切種妙智者，謂於蘊界處一切種妙智性具足中若定若慧，
及彼相應諸心心所。 ^691c29

云何引發如是等功德？
謂依止清淨四靜慮。
若外道若聲聞若菩薩等，引發四無量五神通，
多分依止邊際第四靜慮，若聲聞若菩薩若如來等引發所餘功德。
何因引發如是功德？
謂依止靜慮數數思惟，隨所建立法故。
如是等功德略有二種：一現前發起自所作用、二安住自性。
若現發起自所作用，以出世後所得世俗智為體。
若安住自性，用出世智為體。 ^692a2

無量作何業？謂捨所治障，哀愍住故，能速圓滿福德資糧，成熟有情心無厭倦。 ^692a11

解脫作何業？謂引發變化事，於淨不淨變化無有艱難，
於寂靜解脫無有滯礙，能住第一寂靜聖住，由勝解思惟故。 ^692a13

勝處作何業？謂能令前三解脫所緣境界自在而轉，由勝伏所緣故。 ^692a16

遍處作何業？謂善能成辦解脫所緣，遍滿流布故。 ^692a18

無諍作何業？謂所發語言聞皆信伏，愛護他心最為勝故，如其所應發語言故。 ^692a20

願智作何業？謂能善記別三世等事，一切世間咸所恭敬，由遠一切眾眾所歸仰故。 ^692a22

無礙解作何業？謂善說法要悅眾生心，能絕一切所疑網故。 ^692a24

神通作何業？謂以身業語業記心，化導有情令入聖教，
善知有情一切心行及過未已，如應教授令永出離。 ^692a26

相及隨好作何業？
謂能令暫見，謂大丈夫心生淨信。 ^692a28

清淨作何業？謂由此勢力故取生有，隨其樂欲，
或住一劫、或復劫餘、或捨壽行，或於諸法自在而轉、
或於諸定自在而轉、或復任持諸佛正法。 ^692b1

力作何業？謂為除捨無因惡因論、不作而得論，
無倒宣說增上生道，悟入一切有情心行正說法品，
意樂隨眠境界資糧當能出離，隨其所應宣說決定勝道降伏諸魔，
善能記別一切問論。 ^692b5

無畏作何業？謂處大眾中自正建立我為大師，摧伏一切邪難外道。 ^692b10

念住作何業？謂能不染污攝御大眾。
不護作何業 ^692b12

謂能無間斷教授教誡所化徒眾。 ^692b13

無忘失法作何業？
謂能不捨離一切佛事。
永斷習氣作何業？
謂離諸煩惱，亦不顯現似諸煩惱所作事業。 ^692b14

大悲作何業？謂日夜六時遍觀世間。
不共佛法作何業？
謂由身語意業清淨已得不退，若行若住映蔽一切聲聞獨覺。 ^692b17

一切種妙智作何業？
謂能絕一切有情一切疑網，令正法眼長時得住，
由此有情未成熟者令其成熟，已成熟者令得解脫。 ^692b20

於上所說現觀位中，證得後後勝品道時，捨前所得下劣品道。
又即此時集斷，作證於無餘依涅槃界位。
聲聞獨覺一切聖道，無不皆由頓捨所捨，
非諸菩薩，是故唯說諸菩薩等為無盡善根者、無盡功德者。
何故建立諸無記事？
由彼所問不如理故。
何故所問不如理耶？
遠離因果染淨所應思處故。 ^692b23

何緣菩薩已入菩薩超昇離生位，而非預流耶？
由得不住道，一向預流行不成就故。
何緣亦非一來耶？
故受諸有無量生故。
何緣亦非不還耶？
安住靜慮還生欲界故。 ^692c1

又諸菩薩已得諦現觀，於十地修道位唯修所知障對治道，
非煩惱障對治道。
若得菩提時，頓斷煩惱障及所知障，頓成阿羅漢及如來。
此諸菩薩雖未永斷一切煩惱，然此煩惱猶如呪藥所伏諸毒，
不起一切煩惱過失，一切地中如阿羅漢已斷煩惱。 ^692c5

又諸菩薩於所知境應修善巧，於諸方便應修善巧，
於虛妄分別應修善巧，於無分別應修善巧，於時時中應修練根。 ^692c11

云何所知境？謂略有六種：一迷亂、二迷亂所依、
三不迷亂所依、四迷亂不迷亂、五不迷亂、六不迷亂等流。 ^692c14

云何方便善巧？謂略有四種：一成熟有情方便善巧、
二圓滿佛法方便善巧、三速證通慧方便善巧、四道無斷絕方便善巧。 ^692c17

云何虛妄分別？謂略有十種：一根本分別、
二相分別、三相顯現分別、四相變異分別、
五相顯現變異分別、六他引分別、七不如理分別、
八如理分別、九執著分別、十散亂分別。
此復十種，一無性分別、二有性分別、三增益分別、
四損減分別、五一性分別、六異性分別、
七自性分別、八差別分別、九隨名義分別、十隨義名分別。 ^692c20

云何無分別？謂略有三種：一知足無分別、
二無顛倒無分別、三無戲論無分別。
如此三種，異生、聲聞、菩薩如其次第應知。
其相無戲論無分別，復離五相：一非無作意故、
二非超過作意故、三非寂靜故、四非自性故、
五非於所緣作加行故，謂於所緣不起加行。
若諸菩薩性是利根，云何復令修練根行？
謂令依利軟根引發利中根，復依利中根引發利利根故。
pin:: 
##  4 論議品
大乘阿毘達磨集論決擇分中論議品第四 ^692c28

云何論議決擇？略說有七種：謂義決擇、
釋決擇、分別顯示決擇、等論決擇、攝決擇、
論軌決擇、祕密決擇。 ^693a9

何等義決擇？謂依六義而起決擇。
何等六義？謂自性義、因義、果義、業義、相應義、轉義。
自性義者，謂三自性。
因義者，謂三因：一生因、二轉因、三成因。
果義者，謂五果：一異熟果、二等流果、三增上果、
四事用果、五離繫果。
業義者，謂五業：一取受業、二作用業、三加行業、
四轉變業、五證得業。
相應義者，謂五相應：一聚結相應、二隨逐相應、
三連綴相應、四分位相應、五轉變相應。
轉義者，謂五轉：一相轉、二安住轉、三顛倒轉、
四不顛倒轉、五差別轉。 ^693a12

何等釋決擇？謂能解釋諸經宗要。
此復云何？略有六種：一所遍知事、二所遍知義、
三遍知因緣、四遍知自性、五遍知果、六彼證受。
又十四門辯釋決擇。
何等十四？謂攝釋門、攝事門、總別分門、
後後開引門、遮止門、轉變字門、壞不壞門、
安立補特伽羅門、安立差別門、理趣門、
遍知等門、力無力門、別別引門、引發門。
何等分別顯示決擇？
謂於如所說蘊等諸法中隨其所應，作一行順前句順後句、
二句三句四句、述可句遮止句等。 ^693a23

何等等論決擇？謂依八。
何八？若之詞問答決擇一切真偽。
復有四種等論決擇道理：一能破、二能立、
三能斷、四能覺。 ^693b4

何等攝決擇？謂由十處攝諸決擇。
何等十處？一成所作決擇處、二趣入決擇處、
三勝解決擇處、四道理決擇處、五論決擇處、
六通達決擇處、七清淨決擇處、八引發決擇處、
九句差別決擇處、十不由功用暫作意時一切義成決擇處。 ^693b7

何等論軌決擇？略有七種：一論體、二論處、
三論依、四論莊嚴、五論負、六論出離、七論多所作法。 ^693b13

第一論體復有六種：一言論、二尚論、三諍論、
四毀論、五順論、六教論。
言論者，謂一切世間語言。
尚論者，謂諸世間所隨聞論，世智所尚故。
諍論者，謂互相違返所立言論。
毀論者，謂更相憤怒發麁惡言。
順論者，謂隨順清淨智見所有決擇言論。
教論者，謂教導有情心未定者令其心定，心已定者令得解脫所有言論。 ^693b16

第二論處，謂或於王家、或於執理家、或對淳質堪為量者、
或對善伴、或對善解法義沙門婆羅門等而起論端。 ^693b24

第三論依，謂依此立論略有二種：一所成立、二能成立。
所成立有二種：一自性、二差別。
能成立有八種：一立宗、二立因、三立喻、
四合、五結、六現量、七比量、八聖教量。
所成立自性者，謂我自性或法自性。
差別者，謂我差別或法差別。
立宗者，謂以所應成自所許義，宣示於他令彼解了。
立因者，謂即於所成未顯了義，正說現量可得不可得等信解之相。
立喻者，謂以所見邊與未所見邊和會正說。
合者，為引所餘此種類義，令就此法正說理趣。
結者，謂到究竟趣所有正說。
現量者，謂自正明了無迷亂義。
比量者，謂現餘信解。
聖教量者，謂不違二量之教。 ^693b26

第四論莊嚴，謂依論正理而發論端，深為善美，名論莊嚴。
此復六種：一善自他宗、二言音圓滿、三無畏、
四辯才、五敦肅、六應供。 ^693c9

第五論負，謂捨言、言屈、言過。
捨言者，謂自發言稱己論失、稱他論德。
言屈者，謂假託餘事方便而退，或說外事而捨本宗、
或現忿怒憍慢覆藏等，如經廣說。
言過者，略有九種：一雜亂、二麁獷、三不辯了、
四無限量、五非義相應、六不應時、七不決定、
八不顯了、九不相續。 ^693c13

第六論出離，謂觀察德失令論出離或復不作。
若知敵論非正法器、時眾無德，自無善巧不應興論。
若知敵論是正法器、時眾有德，自有善巧方可興論。 ^693c20

第七論多所作法，略有三種：一善達自他宗，
由此堪能遍興談論；二無畏，由此堪能處一切眾而興論端；
三辯才，由此堪能於諸問難皆善辯答。 ^693c24

復次若欲自求利益安樂，於諸論軌應善通達，不應與他而興諍論。
如薄伽梵於《大乘阿毘達磨經》中說如是言：
若諸菩薩欲勤精進修諸善品、欲行真實法隨法行、
欲善攝益一切有情、欲得速證阿耨多羅三藐三菩提者，
當正觀察十二處法，不應與他共興諍論。
何等十二？一者宣說證無上義微妙法時，其信解者甚為難得。
二者作受教心而請問者甚為難得。
三者時眾賢善觀察德失甚為難得。
四者凡所興論能離六失甚為難得。
何等為六？謂執著邪宗失、矯亂語失、所作語言不應時失、
言退屈失、麁惡語失、心恚怒失。
五者凡興論時不懷獷毒甚為難得。
六者凡興論時善護他心甚為難得。
七者凡興論時善護定心甚為難得。
八者凡興論時欲令己劣他得勝心甚為難得。
九者己劣他勝心不煩惱甚為難得。
十者心已煩惱得安隱住甚為難得。
十一者既不安住常修善法甚為難得。
十二者於諸善法既不恒修，心未得定能速得定、心已得定能速解脫甚為難得。 ^693c28

何等祕密決擇？謂說餘義名句文身，隱密轉變更顯餘義。
如契經言：
　　「逆害於父母，王及二多聞，
　　誅國及隨行，是人說清淨。」 ^694a19

又契經言：
　　「不信不知恩，斷密無容處，
　　恒食人所吐，是最上丈夫。」 ^694a23

又契經言：
　　「覺不堅為堅，善住於顛倒，
　　極煩惱所惱，得最上菩提。」 ^694a26

又契經言：菩薩摩訶薩成就五法，施波羅蜜多速得圓滿。
何等為五？一者增益慳悋法性、二者於施有倦、
三者憎惡乞求、四者無暫少施、五者遠離於施。 ^694a29

又契經言：菩薩摩訶薩成就五法名梵行者，成就第一清淨梵行。
何等為五，一者常求以欲離欲、二者捨斷欲法、
三者欲貪已生即便堅執、四者怖治欲法、五者三二數貪。 ^694b4

何故此論名為「大乘阿毘達磨集」？
略有三義，謂等所集故、遍所集故、正所集故。
大乘阿毘達磨集論卷第七
 ^694b8
