
jing:: 佛說大愛道般泥洹經
translator:: 西晉河內沙門白法祖譯
聞如是：
一時，佛在墮舍利國，行在獼猴水拘羅曷講堂。
是時，摩訶卑耶和題俱曇彌，行在墮舍利國，
與五百比丘尼俱，皆是阿羅漢，皆為大神足，
為諄那須、摩訶離、惟讖彌、優波羅洹、卑耶俱曇彌，
是輩長年比丘尼大弟子，行在墮舍利王國比丘尼精舍。
是時摩訶卑耶和題俱曇彌，自意覺念言：
「我不忍見佛般泥洹，并阿難、舍利弗、目揵連是賢者輩，我先捨壽命行取泥洹去。」
是時佛即已覺知，便語阿難：「是間摩訶卑耶和題俱曇彌自念言：
『我不忍見佛般泥洹，并阿難、舍利弗、目乾連是賢者輩，我先捨壽行取泥洹去。』
是五百比丘尼，自意覺捨一切苦，我不忍見佛般泥洹，
并賢者阿難、舍利弗、目乾連是賢者輩，我輩亦當捨壽行取泥洹去。」
佛說如是。 ^867a24

阿難白佛言：「是故我身不能自勝，諸方不能分別，所聞法不能自識。
所以者何？聞摩訶卑耶和題俱曇彌當般泥洹。」 ^867b9

佛便告賢者阿難：「如是阿難！
汝自意念：摩訶卑耶和題俱曇彌，持精進種般泥洹耶，
并定種、慈種、解種、度知見種所法，我自知證覺者，
若四意止、若四意斷、若四神足、若五根、
若五力、七覺意、若八慧道行，汝恐摩訶卑耶和題俱曇彌，持是法去耶？」 ^867b12

佛說是竟已，阿難白言：「摩訶卑耶和題俱曇彌，
終不能持清淨種般泥洹去，亦不能持定種，
亦不能持慧種，亦不能持解種，亦不能持慧見知種，終不能持覺種。
佛自慧所覺知法，若四意止、若四意斷、
若四神足、若五根、若五力、若七覺意，若八慧道行，終不能持是法般泥洹。」 ^867b17

阿難言：「我自念摩訶卑耶和題俱曇彌於佛有阜恩，
佛母壽終時，摩訶卑耶和題俱曇彌乳養長大佛。」 ^867b23

佛言：「阿難！有是。摩訶卑耶和題俱曇彌，
於我有阜恩，我母壽終時乳養長大我。」
佛言：「阿難！我亦於摩訶卑耶和題俱曇彌有恩無量。
所以者何？摩訶卑耶和題俱曇彌從我因緣，
自歸佛，自歸法，自歸比丘僧，自歸習道盡，
亦不復疑佛，亦不復疑法，亦不復疑比丘僧，
亦不復疑習道盡，皆已了知。
若人，阿難！能教人自歸佛者、自歸法者、
自歸比丘僧者，自歸習道盡者，受者盡壽命者，
遷事所受歸教，施與衣食臥具醫藥，所索不逆，
盡壽命如是，尚未能為報師恩。」
佛言：「是故阿難！我於摩訶卑耶和題俱曇彌，有阜恩無量。」 ^867b26

是時摩訶卑耶和題俱曇彌，并五百比丘尼，
便俱出墮舍利國到大樹間，至佛所以頭面禮佛足却住一處，
是五百比丘尼亦復禮佛住一處。
摩訶卑耶和題俱曇彌便叉手白佛言：
「我不能忍見佛般泥洹，并阿難、舍利弗羅、
目乾連是賢者輩比丘，我欲先捨壽行取泥洹去。」
以白如是，佛受摩訶卑耶和題俱曇彌所白默然。
摩訶卑耶和題俱曇彌便以手摩佛足言：
「我今日最後見世間依者，最後見世間明者，
最後見世間無上者，從今以後不復見三界中尊者。」
已為佛作禮却坐一處。
是五百比丘尼亦復叉手，白佛如是：「我輩不忍見佛般泥洹，
并賢者阿難、舍利弗羅、目乾連賢者比丘輩，我輩欲捨壽行取泥洹去。」
五百比丘尼白如是，佛默然受五百比丘尼所白。
五百比丘尼便頭面禮佛足言：「我輩最後見世間依者，
最後見世間明者，最後見世間無上者，從今以後不復見三界中尊者。」
已說如是各還就座。 ^867c9

佛為摩訶卑耶和題俱曇彌并五百比丘尼，
說若干品法已訖，皆歡喜起坐，皆為佛作禮繞佛三匝，
頭面著地還到墮舍利國，入王園比丘尼精舍，
便從一處布五百座，摩訶卑耶和題俱曇彌，并五百比丘尼各就座。
是時摩訶卑耶和題俱曇彌，便自現神足從坐中沒身去，
從東方出，在虛空中，上一樹間上至七樹間，
自現四神足，於虛空上經行；已經行便住，
已住便坐，已坐便臥，已臥便自身出五色火，
上身出五色火，下身出水，下身出五色火，
上身出水；如是從東方沒出西方，從南方沒出北方，
便從七樹間下至地變化現神足如於上，時便滅神足取泥洹去。
是時五百比丘尼便皆於坐中沒身，從東方出，
在虛空中，上一樹間上至七樹間，自現四品神足，
於虛空中經行；已經行便住，已住便坐，
已坐便臥，已臥便自身出五色火，上身出五色火，
下身出水，下身出五色火，上身出水；如是從東方沒出西方，
從南方沒出北方，便從七樹間下至地，
變化現神足如於上，時便滅神足取泥洹去。 ^867c27

是時，佛告賢者阿難：「汝行明日平旦入惟舍利國到耶陀迦羅越舍，
已到便告耶陀迦羅越，佛母般泥洹，并五百比丘尼，
佛勸令迦羅越作五百輿床、五百瓶麻油、
五百分香、五百分薪，若干種花香、若干種伎樂，持到王園比丘尼精舍。
所以者何？佛母般泥洹并五百比丘尼，
皆是阿羅漢皆大神足，功德已滿，當好葬之。」
佛語阿難：「告迦羅越，佛勸如是。」 ^868a19

阿難聞佛言，唯然即起持頭面禮佛足，
即以平旦入惟舍利國，至耶陀迦羅越所，
至已告守門者：「令入白迦羅越，阿難在外。」
守門者聞阿難言，即入白如是。
時耶陀迦羅越在高樓上，與妓女共相娛樂，
聞門者言如是，即恐怖衣毛皆竪，即下樓出與阿難相見，
即持頭面著賢者阿難足下為禮，白賢者阿難：「是非恒亦非小事。
所以者何？賢者來入國一何早耶？」
耶陀迦羅越言：「已意何？」
阿難即報言：「佛使我來，欲勸令迦羅越，
作五百輿床、五百麻油瓶、五百分香、五百分薪，
若干種好香花、若干種伎樂，持到王園比丘尼精舍。
所以者何？佛母般泥洹并五百比丘尼，
皆是阿羅漢皆大神足，功德已滿，當好葬之。
佛勸迦羅越如是。」 ^868a26

迦羅越聞阿難言如是，即惛擗地言：「賢者阿難！
我人有何等過於比丘尼？
比丘尼有何恨我人？
所般泥洹不告我人？
賢者阿難！從今以後，行室當空，諸座亦當空，
經行處亦當空，四徼道頭里巷皆當空，惟舍利國已為空。
賢者阿難！從今以後，不復見比丘尼行分越入惟舍利國，是痛何甚！」 ^868b11

耶陀迦羅越言已竟，阿難即告迦羅越言：
「佛本自說言，一切恩愛皆當別離消散，
各自異處各自異行，所生所至所想，各自有行，
各自有因緣，會當滅盡會當別離，欲令不別離者終不可得，
慧人但當護法行。」
是時賢者阿難，為迦羅越引若干經，要持解迦羅越意，
欲勸迦羅越意，已解已喜已勸，便到惟舍利國。 ^868b18

披羅門迦羅越異因緣，在講堂聚會，便賢者阿難，
以到就座已坐，便告惟舍利國披羅門迦羅越：
「卿輩作五百輿床、五百麻油瓶、五百分香、
五百分薪，若干種好香華、若干種妓樂，持到王園比丘尼精舍。
所以者何？佛母般泥洹并五百比丘尼，
皆是阿羅漢皆大神足，功德已滿，當好葬之。
佛勸眾披羅門迦羅越如是。」
惟舍利國披羅門迦羅越，即便擗地告賢者阿難：「我人有何等過於比丘尼？
比丘尼有何恨我人輩？
持何等失比丘尼意，般泥洹不告我人？
賢者阿難！從今以後，行室皆當空，諸座皆當空，
四徼道頭里巷皆當空，惟舍利國以為空。
從今以後，終不復見比丘尼入惟舍利國行分越。」 ^868b25

是時，賢者阿難告惟舍利國披羅門迦羅越：
「佛先自說，一切恩愛皆當別離消散，各自異處各自異行，
所生所至所想，各自有行，各自有因緣，
會當別離，欲令不別離終不可得，慧人但當護法行。」
是時，賢者阿難，為惟舍利國披羅門迦羅越，
引若干經要持解披羅門迦羅越意，喜披羅門迦羅越意，
勸披羅門迦羅越意，已解已喜已勸，賢者阿難，便起坐到佛所。 ^868c9

是時耶陀迦羅越，并五百披羅門迦羅越，
持五百輿床、五百麻油瓶、五百分薪、五百分香，
若干種好香華妓樂，到王園比丘尼精舍，
已到是時王園比丘尼精舍門閉，耶陀迦羅越便告一人言：
「來，汝上一人肩上，度垣牆入園開門。」
是人受迦羅越言，上一人肩上度垣牆即開門。
耶游陀迦羅越及五百披羅門，俱入王園比丘尼精舍。
是時五百比丘尼共有六沙彌利，是六沙彌利告耶游陀迦羅越言：
「賢者迦羅越！莫得嬈是五百比丘尼也。
所以者何？皆是已得定意坐者。」
是時，迦羅越告六沙彌利言：「是五百比丘尼，
不為定意生，已捨壽命行取泥洹。」
是時，六沙彌利聞是語即惛擗地言：「誰當復教誡我人者耶？
誰當復諫數我人，當持衣鉢隨誰後耶？」 ^868c17

是時，迦羅越告賢者六沙彌利言：「佛先自說，一切恩愛皆當別離。
賢者沙彌利莫愁憂，但當勤行增精進。」
是時，迦羅越取摩訶卑耶和題俱曇彌舍利，
持若干種香花妓樂，恭敬撿取舍利著金床上，
并五百比丘尼舍利亦如是，便耶游陀迦羅越，
并五百披羅門迦羅越，俱取摩訶卑耶和題俱曇彌，并五百比丘尼舍利到佛所。 ^869a3

是時，佛告賢者舍利弗羅：「汝來！
正東向叉手，下右膝著地，說如是：『有在東方直信者直業者，
三神六智大神足功德已滿者，皆來到是間。
所以者何？佛母般泥洹并五百比丘尼已般泥洹，
皆是阿羅漢皆大神足，功德已滿，當共好葬之。』
南方亦爾西方亦爾，北方亦爾，東方亦爾。」
賢者舍利弗羅受語，即東向、南向、西向、北向請諸阿羅漢。
即時東方有三百五十阿羅漢來，南方亦爾，
西方亦爾，北方亦爾，合千阿羅漢在佛前。
佛便與千比丘僧俱，到摩訶卑耶和題俱曇彌舍利所，
佛便坐，千比丘皆就座。 ^869a10

是時，佛便告賢者阿難：「汝起，取摩訶卑耶和題俱曇彌舍利，
以鉢盛之，持來著我手中。」
阿難言：「唯然。」便起坐取摩訶卑耶和題俱曇彌舍利，
著鉢中持授佛，佛即以兩手受之。
摩訶卑耶和題俱曇彌舍利已受，佛便告眾比丘僧：
「是母人聚舍利也，本是惡身急弊卒暴輕心數轉嫉妬，
摩訶卑耶和題俱曇彌，已捨母人聚身，男子所應得者摩訶卑耶和題為已得也。」 ^869a21

是時佛令耶游陀迦羅越眾比丘僧，共為摩訶卑耶和題俱曇彌并五百比丘尼起塔，
已起塔及惟舍利國人民及諸天人，皆共事摩訶卑耶和題俱曇彌并五百比丘尼塔。 ^869b2

佛說如是，諸比丘皆歡喜，起前為佛作禮而去。
佛說大愛道般泥洹經
 ^869b5
