大般涅槃經集解卷第十七〔分邪正品第九〕
other:: 
　辯十一種邪正事
pin:: 
#  9 分邪正品(一七)
分邪正品第九 ^444b23

案僧亮曰：答云何知天魔為眾作留難也，故是廣流通也。
法瑤曰：夫邪黨嫉正、魔亂真道，能惑始學人，故宜辨其相。
是以〈四依品〉中舉賊狗毒龍等譬，答問云何作留難也。
今此一品并〈四諦品〉，答如來波旬說，云何分別知也。
同是四十九年教，而善察者居然異也。
智秀曰：問稱天魔者，蓋是舉天示極魔之勝耳。
尋魔之為亂，事不止一，但以言之，為實亂為甚。
故問云：如來波旬說，云何分別知也。
此雖人法兩異，同能亂道，故合成一問也。
慧誕曰：此品有四段，從品初至九部經，明魔佛二說相似而異也。
二從九部以下，佛弟子執輕非重、執小非大，
迭相誹謗，復是魔也。
三從無四波羅夷以下，明大邪見人所說無善惡理，復是魔也。
四從要因持戒以下，通明古今所可乖佛法事，盡是魔說也。
今佛之與魔、在家出家、邪見正見、經律通塞，盡釋也。 ^444b25

爾時迦葉白佛言：世尊〔至〕諸餘經律能受持者。 ^444c13

案僧亮曰：持魔經律，是謂依人不依法也。
若具四顛倒，即四魔也。
僧宗曰：四魔者，魔經、魔律、魔師及魔弟子也。
魔以二事亂法，一以形亂、二以說亂。
今先明形亂，次明說亂。
就說亂中，略有二：一者亂經、二者亂律。
亂經亂律各有兩重，初略、後廣也。
就略亂經中，承佛偏教執為了義；就略律中，初明一往違反律教。
就廣亂經中，文句再出，不必從教，正自推度，
生此邪解，非功德之人；後明比丘答王有性得罪，亦名亂經也。
就廣亂律中，可分為七，至彼更分也。
寶亮曰：此中辨邪，有二段：一者天魔亂道、二者人作魔以亂正也。 ^444c14

迦葉菩薩白佛言：世尊〔至〕如是等輩復云何知。 ^444c26

案智秀曰：向一翻先指前四依以諮佛，
既蒙印可，便舉先問以請答也。 ^444c27

佛告迦葉：我涅槃七百歲後〔至〕作無漏身壞我正法。 ^444c29

案智秀曰：二種亂中，此形亂也。 ^445a1

是魔波旬壞正法時〔至〕隨順佛所說者即是菩薩。 ^445a2

案智秀曰：此下顯言亂也，有十一復次。
此第一，謂實生王宮也。 ^445a3

若有說言如來生時〔至〕隨順佛所說者即是菩薩。 ^445a5

案智秀曰：第二，不信四方各行七步。 ^445a6

若有說言菩薩生已〔至〕隨順佛所說者即是菩薩。 ^445a7

案智秀曰：第三，謂佛在後生，應敬禮天，
天前出故，不應禮佛也。 ^445a8

若有經律說言菩薩〔至〕隨順佛經律者是名菩薩。 ^445a10

案智秀曰：第四，謂實受五欲也。 ^445a11

若有說言佛在舍衛〔至〕隨順佛所說者即是菩薩。 ^445a12

案智秀曰：第五，謂佛聽受八不淨物也。 ^445a13

若有說言菩薩為欲供養〔至〕當知是魔之所說也。 ^445a14

案智秀曰：第六，謂佛不能現入諸道示眾伎能也。 ^445a15

若有說言菩薩如是〔至〕隨順佛所說者即是菩薩。 ^445a17

案智秀曰：第七，謂戒律一向皆重，又言無有大乘也。 ^445a18

復次善男子！若有說言〔至〕隨順佛所說者即是菩薩。 ^445a20

案僧宗曰：從輕重之罪，其性皆重。
自此以下，魔說律以亂正也。
有七意，此第一。且一往云：言違反律教也。
智秀曰：第八，謂佛不為功德所成，故身無常也。 ^445a21

復有人言或有比丘〔至〕若能隨順是大菩薩。 ^445a25

案僧宗曰：第三，說二人無犯，而犯為犯也。
智秀曰：第九，謂實不犯，而言犯也。 ^445a26

復有說言無四波羅夷〔至〕當知是人真我弟子。 ^445a28

案僧宗曰：第三，說一向毀犯都無有罪。
智秀曰：第十，謂無一切戒也。
下因迦葉更問，別明異義也。 ^445a29

迦葉菩薩白佛言：世尊〔至〕佛法甚深不可思議。 ^445b3

案僧宗曰：第四明九部經中不說佛性，
依教說無，此不犯罪。
若說得罪，亦是魔說，為亂律也。 ^445b4

迦葉菩薩白佛言：世尊〔至〕不名墮過人法名為菩薩。 ^445b7

案僧宗曰：第五，明必能護法、宣通正化，
雖唱得道，不名得罪。
若說罪者，亦是魔說，為亂律也。 ^445b8

若言有犯突吉羅者〔至〕隨順佛所說者是名菩薩。 ^445b11

案僧宗曰：第六，明犯罪果報。
又長兼出大乘偷蘭之事，誡後人。 ^445b12

若有說言常翹一脚〔至〕當知是人是大菩薩。 ^445b14

案僧宗曰：第七，用若九十五種道，皆聽出家，亦為亂律也。
智秀曰：此第十一，謂佛聽畜不如法物及聽出家，亦為魔說也。 ^445b15

善男子！魔說佛說差別之相今已為汝廣宣分別。 ^445b18

案智秀曰：結上旨也。 ^445b19

迦葉白佛言：世尊！
我今始知〔至〕因是得入佛法深義。 ^445b20

案智秀曰：讚嘆。 ^445b21

佛讚迦葉：善哉善哉〔至〕曉了分別是名黠慧。 ^445b22

案智秀曰：述成也。
大般涅槃經集解卷第十七
 ^445b23
