
jing:: 佛說持句神呪經
translator:: 吳月支優婆塞支謙譯
聞如是：
一時佛在舍衛國祇樹給孤獨園，與大比丘眾千二百五十人，
菩薩萬人。爾時從是佛土過億百千佛國，
有世界名無量華，其佛號鄧尊王如來無所著至真等正覺，
今現在說法。彼佛遣二菩薩，一名無量光明、二名大光明。
時二菩薩來至釋迦文佛所，稽首佛足，
却住一面，前白佛言：「唯然世尊！
從是佛土過億百千佛國，有世界名無量華，
其佛號鄧尊王如來，遣我等來。
世尊如常不？其眾安隱無他耶？
天、龍、鬼神、餓鬼、女鬼、鳩桓，若人非人、虎狼毒獸，得無嬈亂人民？
用是故佛遣是持句呪來，哀念眾生令安吉善，名聞威神得力如是。 ^864c12

「闍梨摩訶　闍梨羅尼　優佉目佉　沙波提　摩訶沙波提」 ^864c25

佛告阿難：「受是持句呪，執持誦說。
佛世難值，持句呪亦為難遇。
善男子善女人受是持句呪，諷誦讀，識七世宿命。
受持者一切浮陀鬼神、若人非人不得嬈近，
毒蛇不敢螫、毒藥自然除、刀亦不能傷、
王亦不能害、梵亦不瞋之。
是持句呪，七十七億佛所說，犯是呪者當獲重罪。」 ^864c27

復有菩薩彌勒等八十人，告賢者阿難：
「我亦當說持句呪，哀念眾生，令安吉善，名聞威神得力如是。 ^865a4

「阿知和知　吒佉羅羅　里彌喜利　彌利提盧　留彌勒」 ^865a7

佛告阿難：「受是持句呪，執持誦說。
佛世難值，持句呪諷誦讀，識十四世宿命。
受持者一切浮陀鬼神、若人非人不得嬈近，
毒蛇不敢螫、毒藥自然除、刀亦不能傷、
王亦不敢害、梵亦不瞋之。
是持句呪，八十四億佛所說，謗是呪者當獲重罪。」 ^865a8

佛告阿難：「我亦當說持句呪，哀念眾生令安吉，善名聞威神得力如是。 ^865a14

「阿知和知　那知鳩那知　提梨　沙羅波提　阿那波提　波那提　波那迦和尼　摩訶迦和尼」 ^865a16

佛告阿難：「受是持句呪，執持誦說。
佛世難值，持句呪亦為難遇。
善男子善女人受是持句呪諷誦讀，識無數世宿命。
受持者一切浮陀鬼神、若人非人不敢嬈近，
毒蛇不敢螫、毒藥自然除、刀亦不敢傷、
王亦不敢害、梵亦不瞋之。
是持句呪，無數億佛所說，犯是呪者當獲重罪。」 ^865a19

佛告阿難：「是持句呪，行道中當念之。
若至縣官、若行賊中、若蠱道若、毒若刀刃中、若人非人中當念之。
是持句呪於枯樹令生葉華實，何況為人結縷也，
當使吉，百病消除，自然安隱，辟除凶害。
南無佛，令呪皆得從願。」 ^865a25

佛說經已，皆大歡喜。
佛說持句神呪經
 ^865b1
