
fen:: 
di:: 
chu:: 
zhang:: 
jie:: 
xiang:: 
mu:: 
######## 2
瑜伽師地論卷第二十九
author:: 彌勒菩薩說
translator:: 三藏法師玄奘奉　詔譯
本地分中聲聞地第十三第二瑜伽處之四
如是於四念住串習行故，已能除遣麁麁顛倒，已能了達善不善法。 ^442a26

從此無間，於諸未生惡不善法，為不生故；
於諸已生惡不善法，為令斷故；於其未生一切善法，
為令生故；於其已生一切善法，為欲令住、
令不忘失，廣說如前；乃至攝心、持心。 ^442a27

云何名為惡不善法？
謂欲纏染污身語意業，是身語意惡行所攝，及能起彼所有煩惱。
若未和合、未現在前，說名未生；若已和合、
已現在前，說名已生。 ^442b2

云何名為一切善法？
謂若彼對治、若蓋對治、若結對治。
未生、已生，應知如前惡不善法。 ^442b6

若時未生惡不善法，先未和合，為令不生，
發起希願：我當令彼一切一切皆不復生。
是名於諸未生惡不善法，為不生故生欲。
若時已生惡不善法，先已和合，為令斷故，
發起希願：我當於彼一切一切皆不忍受，
斷滅、除遣。是名於諸已生惡不善法，為令斷故生欲。
又彼一切惡不善法，或緣過去事生、或緣未來事生、或緣現在事生。
如是彼法，或緣不現見境、或緣現見境。
若緣過去、未來事境，是名緣不現見境；
若緣現在事境，是名緣現見境。 ^442b8

當知此中，於緣不現見境惡不善法，其未生者欲令不生，
其已生者欲令永斷，自策、自勵，是名策勵。
於緣現見境惡不善法，其未生者欲令不生，
其已生者欲令永斷，勇猛正勤，是名發勤精進。
所以者何？要當堅固，自策、自勵，勇猛正勤，
方能令彼或不復生、或永斷滅。 ^442b18

又於下品、中品諸纏，其未生者欲令不生，
其已生者欲令永斷，故自策勵。
於上品纏，其未生者欲令不生，其已生者欲令永斷，發勤精進。 ^442b25

又若行於過去境界，如是行時，不令煩惱緣彼生起；
設復失念暫時生起，而不忍受，速能斷滅、
除遣、變吐。如緣過去，若行未來，當知亦爾。
如是未生惡不善法能令不生，生已能斷，是名策勵。
若行現在所緣境界，如是行時、不令煩惱緣彼生起；
設復失念暫時生起，而不忍受，速能斷滅、
除遣、變吐。如是未生惡不善法能令不生，
生已能斷，是名發勤精進。 ^442b28

又或有惡不善法，唯由分別力生，非境界力；
或有惡不善法，由分別力生，亦境界力。
唯由分別力生，非境界力者，謂於住時，
思惟過去、未來境界而生於彼。
由思惟力生，亦境界力者，謂於行時，緣現在境界而生於彼。
當於爾時，決定亦有非理分別。
當知此中，惡不善法唯由分別力生，非境界力者，
彼若未生能令不生，生已能斷，是名策勵。
若由分別力生，亦境界力者，彼若未生能令不生，
生已能斷，是名發勤精進。 ^442c7

於其未生一切善法，為令生故生欲者，
謂於未得、未現在前所有善法，為欲令得、
令現在前，發心希願，發起猛利求獲得欲、
求現前欲，而現在前，是名於其未生一切善法，為令生故生欲。
於其已生一切善法，為欲令住、令不忘失、
令修圓滿生欲者，謂已獲得、已現在前所有善法，是名已生善法。
於此善法已得不失、已得不退，依是說言：為欲令住。
於此善法明了現前，無闇鈍性，依是說言：令不忘失。
於此善法已得現前，數數修習，成滿究竟，
依是說言：令修圓滿。
於此善法發心希願，發起猛利求堅住欲、
求不忘欲、求修滿欲，而現在前，是名於其已生一切善法，
為欲令住、令不忘失、令修圓滿生欲。 ^442c17

策勵者，為於已得令現前故。
發勤精進者，為於未得令其得故。 ^443a2

又策勵者，於已生善為欲令住、令不忘故。
發勤精進者，令修滿故。 ^443a4

又於下品、中品善法，未生令生，生已令住、
令不忘失，是名策勵。
於上品善法，未生令生，生已乃至令修圓滿，是名發勤精進。 ^443a5

言策心者，謂若心於修奢摩他一境性中正勤方便，
於諸未生惡不善法，為令不生；廣說乃至於其已生一切善法，
為欲令住、令不忘失、令修圓滿。
由是因緣，其心於內極略下劣、或恐下劣，
觀見是已，爾時隨取一種淨妙舉相，慇懃策勵、慶悅其心。
是名策心。 ^443a8

云何持心？謂修舉時，其心掉動、或恐掉動，
觀見是已，爾時還復於內略攝其心，修奢摩他。
是名持心。 ^443a14

如是四種，亦名正勝。
謂於黑品諸法，其未生者為令不生，其已生者為令斷滅，
生欲、策勵、發勤、精進、策心、持心，是二正勝。
於白品諸法、其未生者為欲令生，如前黑品廣說、應知是二正勝。 ^443a17

如是四種，亦名正斷。
一名律儀斷。謂於已生惡不善法，為令斷故，
生欲、策勵，乃至廣說。
二名斷斷。謂於未生惡不善法，為不生故，
生欲、策勵，乃至廣說。
由於已生惡不善事，應修律儀，令其斷滅，不應忍受。
由是因緣，名律儀斷。
於其未生惡不善事，為欲令彼不現行斷，
為欲令彼不現前斷，為斷故斷，故名斷斷。
三名修斷。謂於未生一切善法，為令生故，
廣說乃至策心、持心。
由於善法數修數習，先所未得能令現前，
能有所斷，故名修斷。
四名防護斷。謂於已生一切善法，為欲令住，
廣說乃至策心，持心。
由於已得、已現在前諸善法中，遠離放逸，
修不放逸，能令善法住不忘失，修習圓滿，
防護已生所有善法，能有所斷故，名防護斷。
如是廣辨四正斷已，復云何知此中略義？
謂為顯示於黑白品捨取事中，增上意樂圓滿及加行圓滿，
是故宣說四種正斷。
當知此中，由生欲故，增上意樂圓滿；由自策勵、
發勤精進、策心、持心故，加行圓滿。
修瑜伽師唯有爾所正應作事。
謂為斷滅所應斷事，及為獲得所應得事，
先當生起希願樂欲；為斷諸纏，復應時時正勤修習止、
舉、捨相；為斷諸纏及隨眠故，更應修集對治善法。
為現如是一切所作，說四正勝及四正斷。
是名略義。 ^443a21

從此復修四三摩地。
謂欲三摩地、勤三摩地、心三摩地、觀三摩地。
當知由欲增上力所得三摩地，名欲三摩地；
由勤增上力所得三摩地，名勤三摩地；
由心增上力所得三摩地，名心三摩地；
由觀增上力所得三摩地，名觀三摩地。 ^443b17

若於是時純生樂欲，生樂欲已，於諸所有惡不善法自性、
因緣、過患、對治，正審思察，起一境念。
於諸善法自性、因緣、功德、出離，正審思察，住一境念。
即由如是多修習故，觸一境性。
於諸所有惡不善法現行諸纏，能令遠離，而未永害煩惱隨眠。
是名欲增上力所得三摩地。
若於過去、未來、現在所緣境界，能順所有惡不善法，
能順所有下中上品煩惱纏中，其未生者為令不生，
其已生者為令斷滅，自策、自勵、發勤精進，
行彼所緣，於彼境界自性、因緣、過患、對治，
正審思察，住一境念。
即由如是多安住故，能正生起心一境性。
於諸所有惡不善法現行諸纏，能令遠離，而未永害煩惱隨眠。
是名勤增上力所得三摩地。
若復策發諸下劣心，或復制持諸掉舉心，又時時間修增上捨。
由是因緣，於諸所有惡不善法，若能隨順惡不善法，
及諸善法，若能隨順所有善法自性、因緣、
過患、功德、對治、出離，正審思察，住一境念。
即由如是多安住故，能正生起心一境性，廣說乃至。
是名心增上力所得三摩地。 ^443b23

若於能順惡不善法，作意思惟為不如理；
復於能順所有善法，作意思惟以為如理。
如是遠離彼諸纏故，及能生起諸纏對治定為上首諸善法故，
能令所有惡不善法皆不現行。
便自思惟：我今為有現有惡不善法不覺知耶？
為無現無惡不善法不覺知耶？
我令應當遍審觀察。
彼由觀察作意增上力故，自正觀察斷與未斷，
正審思察，住一境念。
即由如是多安住故，能正觸證心一境性。
由是因緣，離增上慢，如實自知：我唯於纏心得解脫，未於一切一切隨眠心得解脫。
我唯獲得及已修習諸纏對治定為上首所有善法，而未獲得及未修習隨眠對治。
是名觀增上力所得三摩地。 ^443c15

彼由如是四三摩地增上力故，已遠諸纏。
復為永害一切一切惡不善法諸隨眠故，
及為修集能對治彼諸善法故，便更生起樂欲、
策勵，廣說如前修四正斷加行道理。
彼於如是正修習時，有八斷行，為欲永害諸隨眠故，
為三摩地得圓滿故，差別而轉。 ^443c29

何等名為八種斷行？
一者、欲。謂起如是希望樂欲：我於何時修三摩地當得圓滿？
我於何時當能斷滅惡不善法所有隨眠？
二者、策勵。謂乃至修所有對治，不捨加行。
三者、信。謂不捨加行正安住故，於上所證，深生信解。
四者、安。謂清淨信而為上首，心生歡喜；
心歡喜故，漸次息除諸惡不善法品麁重。
五者、念。謂九種相。
於九種相安住其心，奢摩他品能攝持故。
六者、正知。謂毘鉢舍那品慧。
七者、思。謂心造作。
於斷、未斷正觀察時，造作其心，發起能順止觀二品身業、語業。
八者、捨。謂行過去、未來、現在隨順諸惡不善法中，
心無染污、心平等性。
由二因緣，於隨眠斷分別了知。
謂由境界不現見思，及由境界現見捨故。
如是名為八種斷行，亦名勝行。 ^444a5

如是八種斷行、勝行，即是為害隨眠瑜伽。
此中欲者，即是彼欲；此中策勵，即彼精進；
此中信者，即是彼信；此中安、念、正知、思、
捨，即彼方便。如是此中，若先欲等四三摩地，
若今所說八種斷行，於為永斷所有隨眠圓滿成辨三摩地時，
一切總名欲三摩地斷行成就神足、勤三摩地斷行成就神足、
心三摩地斷行成就神足、觀三摩地斷行成就神足。 ^444a21

問：何因緣故說名神足？
答：如有足者，能往能還，騰躍勇健，能得能證世間所有殊勝之法。
世殊勝法說名為神，彼能到此，故名神足。
如是若有如是諸法，有三摩地圓滿成辨，
彼心如是清淨鮮白，無諸瑕穢，離隨煩惱，
安住正直，有所堪能，獲得不動，能往能還，
騰躍勇健，能得能證出世間法。
由出世法最勝自在，是最勝神，彼能證此，故名神足。 ^444a29

彼由如是勝三摩地為所依持，勝三摩地為所依止，
能進修習增上心學、增上慧學所有瑜伽。
由進修習此瑜伽故，於他大師、弟子所證，
深生勝解、深生淨信。
此清淨信增上義故，說名信根。
問：於何增上？答：於能生起出世間法而為上首，
及於能起精進、念、定、慧為其增上。
餘精進等，於能生起出世間法，及於能起展轉乃至慧為其增上。
乃至其慧，唯於能起出世間法為其增上。
是故信等說名五根。 ^444b8

若復了知前後所證而有差別，隨此能於後後所證出世間法，
深生勝解、深生淨信。
此清淨信難伏義故，說名信力。 ^444b17

問：誰不能伏？
答：此清淨信，若天、若魔、若諸沙門、若婆羅門、
若餘世間，無有如法能引奪者，諸煩惱纏亦不能屈，故名難伏。
此為上首、此為前行，餘精進等亦名為力。
由此諸力具大威勢，摧伏一切魔軍勢力，
能證一切諸漏永盡，是故名力。 ^444b20

當觀此中信根、信力，即四證淨中所有淨信。
何以故？以其證入正性離生所有證淨，
皆由此因、此緣、此序，由彼即是此增上果。
是故世尊就其因果相屬道理，說言當觀即彼證淨，
非即彼體、非即彼相。
當觀此中精進根、力，即四正斷中所有精進。
此何正斷？謂能永斷見道所斷一切煩惱方便正斷，此中意說如是正斷。
由此正斷，畢竟能斷所有諸惡不善法故。
當觀此中念根、念力，即四念住中所有正念。
謂四念住能無餘斷一切顛倒。
當觀此中定根、定力，即四靜慮中所有正定。
謂諸靜慮能為方便，證不還果。
當觀此中慧根、慧力，即四聖諦中所有正智。
謂聖諦智於四聖諦能證現觀，得沙門果。 ^444b26

即由如是諸根、諸力，漸修、漸習、漸多修習為因緣故，便能發起下中上品順決擇分四種善根。
何等為四？一、煗，二、頂，三、順諦忍，四、世第一法。
譬如有人，欲以其火作火所作，為求火故，
下安乾木，上施鑽燧，精勤、策勵、勇猛鑽求。
彼於如是精勤、策勵、勇猛鑽時，於下木上最初生煗；
次煗增長，熱氣上衝；次倍增盛，其煙遂發；
次無焰火欻然流出；火出無間發生猛焰；
猛焰生已，便能造作火之所作。
如鑽火人精勤、策勵、勇猛鑽求，五根、五力，
漸修、漸習、漸多修習，當知亦爾。
如下木上初所生煗，其煗善根，當知亦爾，燒諸煩惱無漏法火生前相故。
如煗增長，熱氣上衝，其頂善根，當知亦爾。
如次煙發，其順諦忍，當知亦爾。
如無焰火欻然流出，世第一法，當知亦爾。
如火無間發生猛焰，世第一法所攝五根、
五力，無間所生出世無漏聖法，當知亦爾。 ^444c10

此復云何？謂七覺支。
諸已證入正性離生補特伽羅如實覺慧用此為支，故名覺支。
即此七種如實覺支，三品所攝。
謂三覺支奢摩他品攝，三覺支毘鉢舍那品攝，
一覺支通二品攝，是故說名七種覺支。
謂擇法覺支、精進覺支、喜覺支，此三觀品所攝；
安覺支、定覺支、捨覺支，此三止品所攝；
念覺支一種，俱品所攝，說名遍行。 ^444c29

彼於爾時，最初獲得七覺支故，名初有學見聖諦迹。
已永斷滅見道所斷一切煩惱，唯餘修道所斷煩惱。
為斷彼故，修習三蘊所攝八支聖道。 ^445a7

此中正見、正思惟、正精進，慧蘊所攝；正語、
正業、正命，戒蘊所攝；正念、正定，定蘊所攝。 ^445a10

問：何因緣故名八支聖道？ ^445a12

答：諸聖有學已見迹者，由八支攝行迹正道，
能無餘斷一切煩惱，能於解脫究竟作證，是故名為八支聖道。 ^445a13

當知此中，若覺支時所得真覺；若得彼已，
以慧安立如證而覺，總略此二合名正見。
由此正見增上力故，所起出離、無恚、無害分別思惟，名正思惟。
若心趣入諸所尋思，彼唯尋思如是相狀所有尋思。
若心趣入諸所言論，即由正見增上力故，
起善思惟，發起種種如法言論，是名正語。 ^445a15

若如法求衣服、飲食、諸坐臥具、病緣醫藥供身什物。
於追求時，若往、若還正知而住，若覩、若瞻、
若屈、若伸、若持衣鉢及僧伽胝、若食、若飲、
若噉、若甞正知而住；或於住時，於已追求衣服等事，
若行、若住、若坐、若臥，廣說乃至若解勞睡正知而住。
是名正業。 ^445a22

如法追求衣服、飲食，乃至什物，遠離一切起邪命法，是名正命。 ^445a28

若遠離攝正語、業、命，彼於證得無漏作意諸覺支時，先已獲得。 ^445a29

問：何故此名聖所愛戒？
答：以諸聖者、賢善、正至，長時愛樂、欣慕、
悅意：我於何時當正獲得諸語惡行、諸身惡行、諸邪命事不作律儀？
由彼長夜於此尸羅深心愛樂、欣慕、悅意，
故獲得時，名聖所愛。 ^445b2

獲得如是聖愛戒已，終不正知而說妄語，
終不故思害眾生命，終不故思不與而取，
終不故思行欲邪行，終不非法求衣服等。
即由如是聖所愛戒增上力故，於修道時，
乃至所有語業、身業、養命事轉，亦得名為正語、
業、命。依止正見及正思惟、正語、業、命勤修行者，
所有一切欲、勤、精進、出離勇猛、勢力發起、
策勵其心，相續無間，名正精進。 ^445b6

成就如是正精進者，由四念住增上力故得無顛倒九種行相所攝正念，
能攝九種行相心住。
是名正念及與正定。 ^445b14

如是一切八支聖道，總立二種。
謂無所作及住所作。
無所作者，謂正語、正業、正命。
住所作者，復有二種。
謂奢摩他、毘鉢舍那。
正見、正思惟、正精進、是毘鉢舍那；正念、
正定、是奢摩他。 ^445b16

如是清淨正語、業、命為所依止，於時時間修習止觀，能斷諸結。
無餘永斷，能得最上阿羅漢果。
長時相續，名為修道，多時串習斷煩惱故。
率爾智生，名為見道，暫時智起，即能永斷諸煩惱故。
由是因緣，正語、業、命，於修道中方始建立。 ^445b21

由如是等，漸次修習三十七種菩提分法加行方便，是名菩提分修。
xiang:: 
######  13項 修果
 ^445b27

云何修果？
謂四沙門果。一、預流果，二、一來果，三、不還果，
四、最上阿羅漢果。
mu:: 
#######  1目 正明修果
 ^445b29

此中云何名沙門？
云何名果？謂聖道名沙門，煩惱斷名果。
又後生道或中或上，是前生道所生之果。 ^445c1

問：何故建立如是四果？
答：對治四種諸煩惱故。
謂諸無事能感惡趣、往惡趣因煩惱斷故，
及能斷彼對治生故，立預流果。 ^445c4

而薄伽梵說永斷三結立此果者，謂依三品，
有三種結，障礙聖道令不生故。
一、在家品，二、惡說法毘奈耶品，三、善說法毘奈耶品。
依在家品，有薩迦耶見。
由此見故，先生怖畏，最初不欲發趣聖道。
依惡說法毘奈耶品，有戒禁取。
由此取故，雖已發趣，而行邪僻。
由是不能生起聖道。
依善說法毘奈耶品，有疑。
由此疑故，雖已發趣，不行邪僻，而於正道未串習故，
於如實見所知事中猶預疑惑，障礙聖道不令生起。
由是因緣，唯說斷此，立預流果。
此預流果極餘七有，由是因緣，多生相續。 ^445c6

若斷再生相續煩惱，生無重續，立一來果。
謂若永斷天有所攝、人有所攝再生相續所有煩惱，
極唯更受天有一生、人有一生，故於爾時立一來果。 ^445c18

若已永斷能感還來生此煩惱，唯於天有當可受生，即於爾時立不還果。 ^445c21

若已永斷一切能感生有煩惱，建立最上阿羅漢果。 ^445c23

而薄伽梵說：永斷三結，縛貪瞋癡，立一來果。
永斷能順五下分結，立不還果。
永斷一切煩惱究竟，建立最上阿羅漢果。
是名修果。
mu:: 
#######  2目 兼顧修入
 ^445c24

又於此中，貪、瞋、癡、慢尋思行者，彼先應於淨行所緣淨修其行，
然後方證心正安住。
彼於各別所緣境界，定由所緣差別勢力，勤修加行。 ^445c28

若等分行補特伽羅，隨所愛樂，攀緣彼境勤修加行。
如是勤修，唯令心住，非淨其行。 ^446a2

如等分行補特伽羅，薄塵行者，當知亦爾。
而彼諸行，有其差別。
謂貪等行者勤修行時，要經久遠，方證心住。
等分行者勤修行時，不甚久遠，能證心住。
薄塵行者勤修行時，最極速疾，能證心住。 ^446a4

問：前已廣說有貪等行補特伽羅行相差別，
其等分行及薄塵行補特伽羅，有何行相？ ^446a8

答：等分行者，如貪等行補特伽羅所有行相，
一切具有；然彼行相非上、非勝，如貪等行。
隨所遇緣，有其差別，施設此行與彼相似。 ^446a10

其薄塵行補特伽羅行相差別者，謂無重障，
最初清淨，資糧已具，多清淨信，成就聰慧，
具諸福德，具諸功德。 ^446a13

無重障者，謂無三障。
何等為三？一者、業障，二、煩惱障，三、異熟障。 ^446a16

言業障者：謂五無間業，及餘所有故思造業諸尤重業。
彼異熟果若成就時，能障正道，令不生起。
是名業障。 ^446a17

煩惱障者，謂猛利煩惱、長時煩惱。
由此煩惱，於現法中，以其種種淨行所緣不能令淨，是名煩惱障。 ^446a20

異熟障者，謂若生處，聖道依彼不生不長，於是生處異熟果生。
或有生處，聖道依彼雖得生長，而於其中異熟果生，
聾騃愚鈍，盲瞽瘖瘂，以手代言，無有力能解了善說、惡說法義。
是名異熟障。 ^446a22

最初清淨者，謂善淨戒及正直見。
由十因緣，戒善清淨，如前應知。 ^446a27

正直見者，謂若有見，淨信相應故、勝解相應故、
遠離誑諂故、善思法義無惑無疑加行出離故，名為正直。
如是正直見，淨信相應故，於佛正法及毘奈耶不可引奪。
勝解相應故，於諸如來及聖弟子不可思議威德神力、
不可思議生處差別、甚深法教、不可記事，
深生勝解，無驚、無恐、無有怖畏。
遠離誑諂故，其見正直，是正直類，如其聖教而正修行，如其真實而自現發。
善思法義無惑無疑加行出離故，於一切法無常、
苦、空、無我等義，善正思惟、善正籌量、善正觀察。
由是為因，無惑無疑，遠離二路，逮得昇進。
由此四相，先所說見，名正直見。 ^446a28

資糧已具者，廣說資糧，如前應知。
略有四種。一、福德資糧，二、智慧資糧，三、
先世資糧，四、現法資糧。 ^446b12

福德資糧者，謂由此故，於今獲得隨順資具、
豐饒財寶，遇真福田為善知識，離諸障礙，能勤修行。 ^446b14

智慧資糧者，謂由此故，成就聰慧，有力有能解了善說、
惡說法義，獲得隨順法教、義教、教授教誡。 ^446b17

先世資糧者，謂由宿世積集善根，於今獲得諸根成就。 ^446b19

現法資糧者，謂於今世有善法欲、諸根成熟、
具戒律儀及根律儀，如前廣說。 ^446b20

多清淨信者，謂於大師所無惑無疑，深生淨信及以勝解。
如於大師，於法、於學亦復如是。
其餘廣說，如前應知。 ^446b22

成就聰慧者，謂由此故，於法於義速能領受；
經久遠時，於法於義能無忘失，於法於義速能通達。 ^446b25

具諸福德者，謂由此故，形色端嚴，眾所樂見，
發清淨信，無病長壽，言辭敦肅，具大宗葉，
眾所知識，成就大福，多獲衣等諸資生具，
為諸國王及大臣等供養、恭敬、尊重、讚嘆。 ^446b27

具諸功德者：謂本性成就極少欲等種種功德。 ^446c2

如前所說沙門莊嚴、應知其相。
如是等類、應知是名諸薄塵行補特伽羅行相差別。
xiang:: 
######  14項 補特伽羅異門

mu:: 
####### 1目 標列六
 ^446c3

云何補特伽羅異門？
謂有六種。何等為六？
一、沙門，二、婆羅門，三、梵行，四、苾芻，五、精勤，
六、出家。 ^446c6

第一沙門復有四種。
mu:: 
#######  2目 標釋六種

何等為四？一、勝道沙門，二、說道沙門，三、
活道沙門，四、壞道沙門。 ^446c8

當知諸善逝，名勝道沙門；諸說正法者，
名說道沙門；諸修善行者，名活道沙門；
諸行邪行者，名壞道沙門。
諸善逝者，謂已證得貪瞋癡等無餘永盡。
說正法者，謂為調伏貪瞋癡等，宣說正法。
修善行者，謂為調伏貪瞋癡等，勤修正行。
行邪行者，謂犯尸羅，行諸惡法。 ^446c10

又學無學名勝道沙門。
以無漏道摧滅一切見、修所斷諸煩惱故。
若無如來及諸菩薩，為菩提故勤修正行，
諸聲聞眾持三藏者，名說道沙門。
任持世俗法毘奈耶，轉正法眼令不斷故。
若諸異生補特伽羅，其性調善，為自利益勤修正行，
有羞有悔，愛樂正學，為得未得、為觸未觸、
為證未證勤修加行，有力有能堪得未得、
堪觸未觸、堪證未證，名活道沙門。
由彼現有諸善法煗，堪能生長聖慧命根，
名活，非死，是故名為活道沙門。
若諸犯戒補特伽羅，多行惡法，廣說乃至實非梵行自稱梵行，
名壞道沙門。由彼破壞最初所有正道根本，
無力無能，非生道器。
雖現前有說正道教，及現前有證正道者，
而彼不得，是故名為壞道沙門。 ^446c16

世尊依彼作如是說：此初沙門，廣說乃至第四沙門，
於外沙門、婆羅門教空無所有。
若於是處，八支聖道安立可得；即於是處有初沙門，廣說乃至第四沙門。 ^447a2

第二婆羅門復有三種。
一、種姓婆羅門，二、名想婆羅門，三、正行婆羅門。 ^447a6

種姓婆羅門者，謂若生在婆羅門家，從母產門之所生出，
父母圓備，名婆羅門。 ^447a7

名想婆羅門者，謂諸世間，由想等想，假立言說，名婆羅門。 ^447a9

正行婆羅門者，謂所作事決定究竟，已能驅擯惡不善法。
如說：當知婆羅門，更無有所作；所作事已辨，是謂婆羅門。 ^447a11

第三梵行復有三種。
一、受遠離梵行，二、暫時斷梵行，三、畢竟斷梵行。
受遠離梵行者，謂能受學遠離一切行非梵行習婬欲法。
暫時斷梵行者，謂諸異生，由世間道離欲界欲。
畢竟斷梵行者，謂諸聖者得不還果，復得最上阿羅漢果。 ^447a13

第四苾芻復有五種。
一、乞匃苾芻，二、自稱苾芻，三、名想苾芻，
四、破壞煩惱苾芻，五、白四羯磨受具足戒苾芻。 ^447a19

第五精勤復有三種。
一、止息犯戒精勤，謂能遠離一切不善身業、語業。
二、止息境界精勤，謂密護根門，修防守念及常委念、如前廣說。
三、止息煩惱精勤，謂能永斷見、修所斷一切煩惱，
及於一切先所生起，或欲尋思、或恚尋思、
或害尋思、或貪、或瞋、或諸邪見、或忿恨覆惱誑諂等，
能往惡處那洛迦等諸險惡趣非沙門法，
隨所生起能不忍受，尋即斷滅、除遣、變吐。
當知此中，略有二種止息煩惱。
一、止息隨眠，二、止息諸纏。 ^447a21

第六出家復有二種。
一、於善說法毘奈耶中而出家者，二、於惡說法毘奈耶中而出家者。
於善說法毘奈耶中而出家者，謂苾芻苾芻尼、
式叉摩那、沙彌、沙彌尼。
又若自能出離身中所有一切惡不善法，當知是名真實出家。
於惡說法毘奈耶中而出家者，謂諸外道。
或全無衣、或壞色衣、或塗灰等增上外道。
復有所餘如是等類眾多外道。
是故說言：若諸沙門、若婆羅門、若修梵行、
若諸苾芻、若精勤者、若出家者，如是一切，是數取趣所有異門。
xiang:: 
######  15項 補特伽羅種類與建立因緣
 ^447b2

補特伽羅略有八種。
建立因緣略有四種。 ^447b13

云何八種補特伽羅？
一、有堪能者，二、無堪能者，三、善知方便者，
四、不善知方便者，五、有無間修者，六、無無間修者，
七、已串修習者，八、未串修習者。 ^447b14

云何四種補特伽羅建立因緣？
謂由四種差別因緣，建立八種補特伽羅。
一、由根差別故，有根已成熟及根未成熟。
二、由瑜伽差別故，有善知瑜伽及不善知瑜伽。
三、由加行差別故，有有無間、慇重修，及無無間、慇重修。
四、由時差別故，有已長時修道及未長時修道。 ^447b17

云何如是四種差別能為前八補特伽羅建立因緣？
謂根已成就即有堪能者，根未成就即無堪能者。
善知瑜伽即善知方便者，不善知瑜伽即不善知方便者。
有無間、慇重修即有無間修者，此亦名為有常委修；
無無間、慇重修即無無間修者，此亦名為無常委修。
已長時修道即已串修習者，未長時修道即未串修習者。 ^447b23

如是名為由根差別、瑜伽差別、加行差別及時差別，建立八種補特伽羅。 ^447c1

若諸所有補特伽羅根未成就，彼於所有善知方便、
有無間修、已串修習，如理、如法、如其善巧，皆不能辨。
若諸所有補特伽羅根雖成熟，而未善知善巧方便，於諸所有亦不能辨。
若諸所有補特伽羅根已成熟，善知方便，
無無間修，即不能得速疾通慧。
若諸所有補特伽羅根已成熟，善知方便，
有無間修，未串修習，即於所有自所作事未得成辨。
若諸所有補特伽羅根已成就，善知方便，
有無間修，已串修習，彼於所有皆能成辨，
亦能獲得速疾通慧，於其所有自所作事已得成辨。
xiang:: 
######  16項 魔種類與魔事
 ^447c3

當知諸魔略有四種。
魔所作事有無量種，勤修觀行諸瑜伽師，
應善遍知，當正遠離。 ^447c15

云何四魔？一、蘊魔，二、煩惱魔，三、死魔，四、天魔。 ^447c17

蘊魔者，謂五取蘊。
煩惱魔者，謂三界中一切煩惱。 ^447c18

死魔者，謂彼彼有情，從彼彼有情眾，殀喪殞歿。 ^447c19

天魔者，謂於勤修勝善品者，求欲超越蘊、
煩惱、死三種魔時，有生欲界最上天子，
得大自在，為作障礙，發起種種擾亂事業，是名天魔。 ^447c20

當知此中，若死所依；若能令死；若正是死；
若於其死作障礙事，不令超越。
依此四種建立四魔。
謂依已生、已入現在五取蘊故，方有其死。
由煩惱故，感當來生，生已便有殀喪殞歿。
諸有情類命根盡滅、殀喪殞歿，是死自性。
勤修善者，為超死故正加行時，彼天子魔得大自在，能為障礙。
由障礙故，或於死法令不能出；或經多時，
極大艱難，方能超越。
又魔於彼或有暫時不得自在。
謂世間道離欲異生，或在此間，或生於彼。
或魔於彼得大自在。
謂未離欲。若未離欲，在魔手中隨欲所作。
若世間道而離欲者，魔縛所縛，未脫魔 #CB00667;，
由必還來生此界故。 ^447c23

云何魔事？ ^448a7

謂諸所有能引出離善法欲生，耽著諸欲增上力故，尋還退捨。
當知此即是為魔事。 ^448a8

若正安住密護根門，於諸所有可愛色聲香味觸法，
由執取相、執取隨好，心樂趣入。
當知此即是為魔事。 ^448a10

若正安住於食知量，於諸美味不平等食，
由貪愛欲，心樂趣入。
當知此即是為魔事。 ^448a12

若正安住精勤修習初夜後夜覺寤瑜伽，
於睡眠樂、於偃臥樂、於脇臥樂。
由懈怠力，心樂趣入。
當知此即是為魔事。 ^448a14

若正安住正知而住，於往來等諸事業時，
若見幼少、盛年、美色諸母邑等，由不如理，
執取相好，心樂趣入。
或見世間諸妙好事，心樂趣入。
或於多事多所作中，心樂趣入。
或見在家及出家眾歡娛雜處，或見惡友共相雜住，
便生隨喜，心樂趣入。
當知一切皆是魔事。 ^448a17

於佛法僧、苦集滅道、此世他世若生疑惑。
當知一切皆是魔事。 ^448a23

住阿練若、樹下、塚間、空閑靜室，若見廣大可怖畏事，
驚恐毛竪；或見沙門婆羅門像、人非人像欻爾而來，
不如正理勸捨白品、勸取黑品。
當知一切皆是魔事。 ^448a24

若於利養恭敬稱譽，心樂趣入；或於慳吝、
廣大希欲、不知喜足、忿、恨、覆、惱及矯詐等沙門莊嚴所對治法，
心樂趣入。當知一切皆是魔事。 ^448a28

如是等類無量無邊諸魔事業，一切皆是四魔所作。
隨其所應，當正了知。
xiang:: 
######  17項 由三因緣發趣無果
 ^448b2

由三因緣，正修行者精勤發趣，空無有果。
何等為三？一、由諸根未積集故。
二、由教授不隨順故。
三、由等持力微劣故。 ^448b4

若有諸根猶未積集，雖復獲得隨順教授，
強盛等持；精勤發趣，空無有果。 ^448b7

若有諸根雖已積集，其等持力亦復強盛，
而不獲得隨順教授；精勤發趣，空無有果。 ^448b8

若有諸根雖已積集，亦復獲得隨順教授，
而等持力若不強盛；精勤發趣，空無有果。 ^448b10

若有諸根已得積集，教授隨順，等持強盛；
精勤發趣，決定有果。
如是名為由三因緣，空無有果；由三因緣，決定有果。
瑜伽師地論卷第二十九
 ^448b12
