
pin:: 
## 2
大方廣佛華嚴經隨疏演義鈔卷第三
author:: 唐清涼山大華嚴寺沙門澄觀述
第三扶昔大義不欲掩人者，謂晉譯微言，幽旨包博。
玄義全盛，賢首方周，故講得五雲凝空、六種震地。
而《刊定記》主師承在茲，雖入先生之門，
不曉亡羊之路；徒過善友之舍，猶迷衣內之珠。
故大義屢乖、微言將隱，破五教而立四教，
雜以邪宗，使權實不分，漸頓安辨？
析十玄之妙旨分成兩重，徒益繁多、別無異轍，
使德相而無相即相入即用之體，不成德相、
不通染門，交徹之旨寧就？
出玄門之所以，但就如明，却令相用二門無由成異。
以緣起相由之玄旨，同理性融通之一門，遂令法界大緣起之法門一多交徹而微隱。
如斯等類，其途實繁。
非是重古輕今，不欲欺誣亡歿。
今申上古之義，新疏翻多有同《刊定》之文，皆是古義今同用耳。 ^17a21

第四剪截浮詞直論至理者，且文華尚猶翳理，繁言豈不亂心。
科文過碎已雜塵飛，重疊經句但盈紙墨。
等閑會於梵語，無益經文；次第數於經文，更無理觀。
如烟欝火，雲翳長空，今並剪而削之，若長風卷霧。
然經多十句，若過半已上難者，則具而釋之，
難則曲盡而非繁，易則略陳而不闕；若五六句已下難者，
則摘句而釋之，易則不釋。
若文義全易者，大科而已；若文易意難者，
總相收束；文難意易者，但細消文；若文義俱難者，先出意而後釋。
使質而不野、簡而必詣，是本心也。 ^17b7

第五善自他宗不妄破斥者，謂昔人所引經論及破他義，
無問性相，多不窮於始末，輒引輒破。
或多用法相，而復盡呼為權，引權釋實又不分通局，疑誤後學。
或以昔正為非，或復以權為實。
今亦反此，若破若引，先示彼義，使性相無虧，
盡其意態，後申此理，對決分明，使學者不滯迹迷宗、
不謬非古義，亦無勞周覽更復傍求。 ^17b18

第六辨析今古新舊義殊者，謂《探玄》本記但釋晉經，
大旨雖同，在言有異。
但引彼疏須觀所釋，如〈發心品〉晉經云「以是發心即得佛故。」
唐經云「以是發心當得佛故。」
「即」「當」既別，豈得將昔之即釋今之當？
其類皆爾。然昔人十行已前，多依賢首新修略疏，
迴向已下並用《探玄》，三地已下多唯古錄。
二經小異，舛互相參，文亦非一。 ^17b26

第七明示法相顯經包含者，然性之與相，
若天之日月、易之乾坤，東夏西方分宗開教，學兼兩轍方曰通人。
是以釋經，事須明示。
然此經法相，名義兼廣，或有名無義、或有義無名。
昔人苟見一名，廣引論釋，隨名解義，義乃無窮。
如釋〈淨行品〉百四十一願，以諸門料揀。
釋〈梵行品〉四果，廣引《婆沙》。
〈問明品〉貪瞋，全抄《唯識》。
〈十行品〉三倒，廣據諸宗。
雖則皆是法門，而甚深觀行翳於名相，今皆略陳而已。
古人若有義無名，則莫知所以，今則引諸經論以名管之，使經中法相昭彰於眾論。
至如〈兜率品〉二十一種功德，則有義無名，
〈離世間品〉初則有名無義。
今於〈兜率品〉廣引經論而釋之，至〈離世間品〉略陳而已。
又如〈離世間品〉具舍諸位，一一位內攝義無遺，
或名異義同、或前後廣略，然於四十二位次第無差。
今並具引六會經文，對前釋之，昭然可見，
使七卷之經句句有據，翻驗昔解臆說尤多。
然性相二宗，法相有同有異，如五眼十眼六通十通等，
並各示之，使無餘惑。
如初卷歎德釋以十身，則法性宗之法相也。
釋智入三世，廣引四智，即法相宗之法相也。
以眾海解脫之門，釋眾海之名目，法性宗之法相也。
以九門之六度釋經十度，即法相宗之法相也。
如十通十忍會六通五忍，十身十智融三身三智，
十門涅槃以會通四種涅槃，十種佛智而一智融於四智，即性相二宗無違之法相也。
觸類非一。又諸經疏所明法相，多是傍來，
如《法華經》但云「如來知見、力、無所畏、禪定、
解脫、三昧，深入無際。」
斯乃通讚佛智深遠，逢力一字立十力章、
無所畏字立四無畏章、禪立四禪、定立八定、
解脫三昧並立章門，若此之流，千章萬章釋一卷經亦不得盡，
若為成種智之境，應須更學多門。
取《法華》玄宗，但示眾生等有知見，先所出內是子所知，非是十章五章能盡斯妙。
若《華嚴經》有異於此，如十度十力，一經數十處明故，須總撮一章頓曉玄旨。
如〈十地品〉內以法相為觀門，不了三聚，豈知離垢之名？
不曉八禪，寧知發光之行？
四地道品，成無生之慧光。
五地諸諦，窮真俗以化物。
六地般若要觀緣生，星羅十門月滿三觀，研窮性相般若現前。
七地窮一切菩提分法，權實雙行。
八地七勸該羅，方見無功之道。
九地居法師之位，藥病須知，不得四十辯才，何以廣能化物？
得第十地，方盡種智之深玄。
四十二位之昭彰，並稱觀行；九會五周之因果，佛道方圓故。
若相若性、若因若果，無不成觀、無不契真，依經修行並是聖意。
若不了法相，豈唯不知聖旨，亦非弘闡之人。
尋文自知。 ^17c5

第八廣演玄言令悟心要者，謂經多有玄言妙旨，
昔不廣明，或指在別章、或略陳不具。
今應具者，畢在疏文；文易意深，廣申體勢。
如始成正覺，以諸宗始成而會之。
智入三世，以二智三智四智而釋之。
如幻喻中引兔章以盡之，如影之喻分三影以別之。
第七迴向剎平等，出諸句以揀之。
第八迴向歷境起願，以橫竪位次而彰之。
三天偈讚離相迴向，以《般若》等深經《中》、
《百》等論玄妙而通之。
九會五周，皆以性相而廣之。
普賢三昧，窮妙中之妙；〈出現〉一品，盡玄中之玄。
至如法界華藏之深觀、旨歸關脈之妙章，
盡關鍵之幽微，窮義理之分齊。
如關中繫表三玄格言，有美斯經必盡其奧。
亦有指別章者，皆非正要，知與不知無乖弘讚耳。 ^18a27

第九泯絕是非不妄破斥者，昔人勝負氣高、
是非情厚，上古妙義用而不言、先賢小瑕廣申破斥，
如娑婆形如虛空，便云良由譯人不閑經論，
謬預譯場，誤累聖教。
一朝至此，先師在其譯內，斧鑿太深；纖芥在於珠中，何須擊破。
又如〈十行品〉內釋不住中流，廣申異釋。
晉經失旨，致古釋枝辭；今文分明，何須敘昔。
若斯之類，其事頗多。
終日是非，豈合大道？
凡破義者，其猶毒蛇螫手不得不斬、毒樹生庭不得不伐。
若邪解亂轍，事須決之。
若易知其非，略而不述；若似正不正，則並決分明。
如欲識真金，須明鍮石。
蓋不獲已，情忘是非。
設有破斥，須存禮樂，不得自尊己德、下視先賢。
須知草剏者難、因循者易，縱有舉非顯是，
不是自衒自媒，故今疏文是非全少。 ^18b13

第十均融始末首尾可觀者，然造疏大體，皆初重後輕。
若更廣開門庭，消文疏略，至於弘闡，聖旨多沈。
今以大經九會始末深玄，逢義即明，不揀初後。
但初已釋，後不重明，故義科章門落落星布，
使初中後善、始末可觀也。
略述製疏有斯十意，故忘軀靈境、仰述玄猷，本意皆為眾生得同普賢諸佛耳。 ^18b29

第三二句迴向眾生者，前之二句作疏所為，為於眾生。
此段通迴歸依之益及所成德。
製疏之功，儻一句冥合聖心，盡為眾生得大覺圓明涅槃常樂也。 ^18c7

「將釋」下，第三開章釋文。
十門之內，前八義門、後二正釋，以經題目即是文故。
亦可九門皆義，題目通於一部文故。
十門生起如是次第者，夫聖人設教，言不虛發、
動必有由，非大因緣莫宣斯典，故受之以教起因緣。
二者因緣既興，有所起教。
佛教雖廣，不出三藏十二分教。
未委此經三藏教中何藏教攝，故舉藏教之總名，
含攝《華嚴》之別教，故受之以藏教所攝。
三已知此經修多羅攝，具十二分。
然其藏教皆通權實，揀權取實唯圓教收。
未知圓義淺深寬狹，故受之以義理分齊。
四既知圓教包博冲深，未審此經被何根器，故受之以教所被機。
五知甚深義理正被圓機，未知其詮何為體性，故受之以教體淺深。
六能所文義已知該羅，未審所宗尊崇何義，故受之以宗趣通局。
七既知旨趣冲深，未委能詮文言廣狹，故受之以部類品會。
八既知部類，廣則無盡略乃百千，未知傳譯何年、
有何感應，使宗承有緒，知勝益可歸，故受之以傳譯感通。
九大旨既陳，隨文解釋，先明總目包盡難思，故受之以總釋名題。
十總意雖知，在文難曉，使沈隱之義彰乎翰墨，
宗通之理見乎百千，故受之以別解文義。 ^18c11

疏「因緣者」下，疏文有二：一生起大意；二
「先因後緣」下，開章別釋。
前中有三：一正釋、二引證、三解妨。
今初，先法；次「若須彌」下喻；後「今搖如來」
下合，如來合山、智慧合海。
此文意出《智論》，今轉勢用之。
《智論》中「問曰：佛以何因緣說般若波羅蜜經？
諸佛不以無事及小事因緣而自發言。
譬如須彌山王，不以無事及小事因緣故動。
今以何等大因緣故，說般若波羅蜜經？」
此中論意，即以說般若為動須彌。
今開須彌約能說人，智海通能所說。
動能說之佛智，說如來之智海，並即不共般若。
又於經中廣說佛身及與佛智，故佛身及智並通所說。
疏「故下經」下，二引證也。
疏「出現本為」下，三解妨也。
有伏難云：非一緣等，乃明出現之緣。
今將證說，豈為愜當？
故今通云出現本為一大事因緣，一大事因緣即華嚴佛智，
明知出現之緣即華嚴緣也。 ^19a6

疏「先因後緣各開十義」者，此下第二開章別釋。
於中二：初雙標、二雙釋。
雙標可知。 ^19a23

疏「因十義」下，雙釋先因，中亦三：初列、次釋、後因。
「上十義」下，結屬會釋。 ^19a25

疏「言法爾者」下，釋也，即為十段。
今初，法爾。疏文分四：一正釋、二引證、三結釋、四解妨。
初文可知。 ^19a27

疏「故不思」下，引證。
此即第四十七經第五大那羅延幢勇健法云：佛子！
一切諸佛能於一身等，乃至已下，中間應云法界眾生靡不皆聞，
一一音聲演爾所修多羅藏，一一修多羅演爾所法，一一法有爾所文字句義。
如是演說盡爾所劫，盡是劫已復更演說盡爾所劫。
如是次第，乃至盡於一切世界微塵數劫，盡一切眾生心念數量。
未來際劫猶可窮盡，如來化身所轉法輪無有窮盡，
所謂智慧演說法輪、斷諸疑惑法輪、照一切法法輪、
開無礙藏法輪、令無量眾生歡喜調伏法輪、
開示一切諸菩薩行法輪、高昇圓滿大智慧日法輪、
普然照世智慧明燈法輪、辯才無畏種種莊嚴法輪。
如一佛身以神通力轉如是等差別法輪，一切世法無能為喻。
如是盡虛空界一一毛端分量之處，有不可說不可說佛剎微塵數世界，
一一世界中念念現不可說不可說佛剎微塵數化身，
一一化身皆亦如是，所說音聲文字句義一一充滿一切法界，
其中眾生皆得解了，而佛言音無變無改無有窮盡，是為第五大那羅延幢勇健法。
今疏略引耳。上鈔中「爾所」字，經中皆是
「不可說不可說佛剎微塵數」字。 ^19a29

疏「斯則處以毛端」下，三結釋也。
結釋經文，成初正說。
於中，初二句正結；後「處則」下，覆釋。
法界齊起為頓，如月入百川，非從東向西等故。
長時不斷曰常，無間斷故。
既常既遍，故不待別因。 ^19b23

疏「但隨見聞」下，四解妨。
有伏難云：既橫竪該羅說窮時處，何有初成之始、九會之終？
故為此通。於中二：先正解妨，可知。
後「令尋於此」下，重通再難。
難云：略本至少，安窮無盡之理？
故為此通，以見理圓融故，少見能窮無盡。
有法、喻、合。「以一處」下，釋成上義。
時處既一多相即，法豈一不含多？ ^19b28

疏「二酬宿因」等者，疏文分五：一標舉章門；
二「何以」下，躡前起後；三「夫根深」下，摽因深廣；
四「深大云何」下，釋成深廣；五「宿因雖多」
下，開章別釋。於中，先標章、後別釋，可知。 ^19c6

疏「三順機感者」，文中分六：一標章；二躡前起後；
三「其猶」下，約喻顯相；四「故兜率」下，引經證成；
五「廣顯」下，指略在廣；六「然此」下，揀定於機。
言「今之聞者是未來機」者，望說經時是未來故。
故〈發菩提心品〉中，十方法慧同白佛言：
「我等悉當護持此法，令未來世一切菩薩未曾聞者皆悉得聞。」
亦是未來機也。 ^19c10

疏「四為教本者」，文三：初標章；次總彰大意；
「然 " resp=亦有二」下，開章別釋。
大意中，初二句立理。
故〈出現品〉云「譬如大海潛流四天下地，有穿鑿者無不得水。」
彼喻佛智普入一切眾生身中，今借用之，斯即喻也。
「非本無以垂末」者，法說。
如無海本，不能流末。
無其本月，則無月影入於百川。
無有法身，豈能垂於應化？
故無有根本之法，何有隨宜之談。
後「將欲」下兩句，正釋為本之義。
故天台指為乳教，乳是酪等諸味本故。 ^19c17

疏「出現品云：如日初出先照高山」者，彼文云
「譬如日出，先照須彌山等諸大山王，次照黑山，
次照高原，然後普照一切大地。
日不作念：我先照此、後照於彼。
但以山地有高下故，照有先後。
如來應正等覺亦復如是，成就無邊法界智輪，
常放無礙大智光明，先照菩薩摩訶薩等諸大山王，
次照緣覺，次照聲聞，次照決定善根眾生，
隨其心器示廣大智，然後普照一切眾生，
乃至邪定亦皆普及，為作未來利益因緣，令成熟故。
而彼如來大智日光不作是念：我當先照菩薩大行，乃至後照邪定眾生。
但放光明平等普照，無礙無障，無所分別。」
釋曰：始成便說《華嚴》，是照菩薩山王。
此明是先大後小。 ^19c27

疏「二為攝末之本」者，於中二：初標名也。
為《華嚴》未有，未之可攝；以《法華》攝末歸本，
歸華嚴故，故為本也。
疏「如日沒時還照高山故」者，二義取出現經意以證，而無此文。
即是《法華》所明先小後大及三時五時之教，後後勝於前前。
《法華》、《涅槃》唯聞一極，為照菩薩。 ^20a12

疏「無不從此法界流」下，二雙證上二，先引
《攝論》、後引《法華》。初引《攝論》「無不從法界流」，即證開漸之本。
「無不還歸此法界故」，即證攝末之本，此以義證教。
謂論所明報化身等，皆從法身生，還歸於法身。
法身等即義，今以法身類於華嚴，故云以義證教也。 ^20a18

疏「法華亦云」下，引《法華》證。
故下吉藏引此立三種法輪：第一名根本法輪、
第二名枝末法輪、第三名攝末歸本法輪。
文中便引便釋，三節具也。
疏「斯則法華亦指此經以為本矣」者，結成本義。
若自立為本，恐義未明。
《法華》指此為本，本義方顯。
始見我身入於佛慧，即《華嚴》亦令得聞
《法華》入於佛慧，豈非指初為本？
又《法華》第一云「於一佛乘，分別說三。」
亦是從本流末，即指《華嚴》為一乘。
分別說昔之三，三即鹿野四諦等。
若也不指《華嚴》為本，鹿野之前以何為一乘耶？ ^20a24

疏「五顯果德者」，疏文分二：初總明大意，
有法、喻、合可知；後「然果德有二」下，開章別釋。
於中亦二：先正釋，可知；後「然依正無礙」
下，融通。於中三：初約用互在，以明六句；
次約體相即，以明四句；後「隨舉一門」下，雙結體用。 ^20b6

疏「然依正無礙通有六句，至其文非一」
者，初二指事令曉，餘但列名。
然相即相入相在之義，義分齊中即當廣明。
而相入各有分圓，若約圓說，應言剎中有剎。
今欲顯勝，舉塵毛之分以攝剎身之總也。
言其文非一者，謂第六經，法界普明慧菩薩偈云
「佛剎微塵數，如是諸剎土，能於一念中，一一塵中現。」
第一句也。〈成就品〉云「一一塵中難思剎，
隨眾生心普現前，一切剎海靡不周，如是方便無差別。」
亦第一句也。〈現相品〉云「如來一一毛孔中，
一切剎塵諸佛坐，菩薩眾會共圍繞，演說普賢之勝行。」
〈迴向品〉云「一毛孔中悉明見，不思議數無量佛。
一切毛孔皆如是，普禮一切世間燈。」
〈僧祇品〉云「於一微細毛端處，有不可說諸普賢。
如一毛端一切爾，如是乃至遍法界。」
皆第二句也。又云「於一微細毛孔中，不可說剎次第入，
毛孔能受彼諸剎，諸剎不能遍毛孔。」
〈現相品〉云「如來安坐菩提座，一毛示現多剎海，
一一毛現悉亦然，如是普周於法界。」
亦第三句也。普賢偈云「如於此會見佛坐，一切塵中亦復然。
佛身無去亦無來，所有國土皆明現。」
〈現相品〉云「一切剎土微塵數，常現身雲悉充滿，
普為眾生放大光，各雨法雨稱其心。」
亦第四句也。又云「一一塵中無量身，復現種種莊嚴剎，
一念歿生普令見，獲無礙意莊嚴者。」
即第五依內現依正也。
〈僧祇品〉云「一微塵中悉能有，不可言說蓮華界，
一一蓮華世界中，賢首如來不可說。」
亦第五句也。〈世界成就品〉云「一毛孔內難思剎，
等微塵數種種住，一一皆有遍照尊，在眾會中宣妙法。」
即第六正中現正依。
〈現相品〉云「一切諸佛土，一一諸菩薩，普入於佛身，無邊亦無量。」
〈成就品〉云「一切剎土入我身，所住諸佛亦復然。
汝應觀我諸毛孔，我今示汝佛境界。」
皆第六句也。 ^20b11

疏「又有四句」等者，第二約體相相即明四句也。
相即互亡，故無有二。
一佛即剎者，佛體即是法性土故。
廢己從他，佛體虛故；土外無佛，法性無二故。
二剎即佛身者，剎體即是法性身故。
廢他從己，剎體虛故；佛外無剎，法性無二故。
由性無二故、以性融相故，身剎相即。
三俱者，謂有身有土，不壞相故。
若無身無土，無可相即故。
四泯者，謂佛即剎故非佛，剎即佛故非剎，以互奪故。 ^20c18

疏「隨舉一門即攝一切」者，三雙結體用，以即入二門無二體故。
體外無用，唯相即故；用外無體，唯相入故，
無有鏡外之明、明外之鏡故。
言「並如下說」者，即指義分齊中。 ^21a2

疏「六彰地位」者，疏文二：初總彰大意、後開章別釋。
前中二：先順明來意；後「夫聖人」下，立理反成。
「聖人之大寶曰位」者，即《周易》下〈繫辭〉云
「夫天地之大德曰生，聖人之大寶曰位。」
注曰「夫無用則無所寶，有用則有所寶也。
無用而常足者，莫妙乎道。
有用而弘道者，莫大乎位。
故曰聖人之大寶曰位也。」
疏「若無此位行無成」者，即反成須位也。 ^21a6

疏「此亦二種」下，二開章別釋也。
於中三：一正釋、二會融、三引證。
初中，先釋行布。言行布者，行位分布、階降淺深，
如第二會明信、三明住、四明行、五明向、
六明地、七明等妙，前非是後、後非是前，故言行布。
後釋圓融。言圓融者，圓滿融通。
疏釋有二：初正釋、二引證。
前中自有二義：一者疏云「一位即攝一切位故」
者，此總辯相攝。謂四十二位之中，隨舉一位即攝一切，如初發心住即攝餘九住及攝行向地等。
二者疏云「一一位滿即至佛故」者，此別明五位互攝。
如初住攝於初行、初迴向、初地，第二住攝第二行、
第二迴向、第二地等故，第十住滿，則十行滿、
十向滿、十地滿故。
十住滿稱灌頂位，第十地滿時亦稱灌頂，
而成佛故，十行智度圓、十地智度滿。
海幢比丘頂出諸佛說法，灌頂住後即明佛者，即其事也。
前唯約理行圓融，此兼明行證相似。 ^21a14

疏「初地云」下，二引證也。
文即為三：一云「一地之中具攝一切諸地功德」
者，此約當地之中自互相攝，一地攝十地，以一例諸位位皆然。
上正引文。二云「信該果海」者，此明五位互攝。
〈賢首品〉中「乃至則得灌頂而昇位」等，此即義引為證。
三「初發心時便成正覺」者，正明以初攝後。
通於二義：若住滿成佛，即是當位，以初攝後；
若究竟成佛，即異位相望，以初攝後。
如四十二字門，初阿字門具後荼字也。
上來總有三義：一舉一位總攝五十二位、
二舉一位攝五位、三舉初攝後。
復應有後攝初、初後攝中、中攝初後，一攝一切、
一切攝一、一攝一、一切攝一切，如理思之。
上云初發心時便成正覺，即是正引經文。
〈梵行品〉云「若諸菩薩能與如是觀行相應，
於諸法中不生二解，一切佛法疾得現前，
初發心時即得阿耨多羅三藐三菩提，
知一切法即心自性，成就慧身不由他悟。」
今略引耳。 ^21b3

疏「然此二無礙」下，會融也。
於中二：初辯定其相、二正明會融。
前中有二對：行布圓融，以教對理、以相對性；
下正圓融，但融相性。
初對，謂約能詮教道，則行布不同；約所詮之理，則圓融無礙。
第二對，就所詮中，約相則深淺不同，約性則融通無二。
言「德用」者，即德相業用也。 ^21b21

疏「相是性之相故」下，正明融會。
文有三番：第一番直明無礙。
第二番則互相成，謂無量本是約相行布，圓融本是一理平等。
今圓融既不礙行布，故成無量之德。
下句反此可知。第三番，從「無量為一故融通隱隱」
下，明相成而不失本相。
無量為一故，融通而不失本相故，隱隱然似有二：
一為無量，故能重重；不失一相，故能涉入。 ^21b28

疏「故世親以六相圓融」下，第三引證。
此引論證，即總別同異成壞，由此故得舉一全收，至下廣明。
次云「上下之文非一」者，雙引經疏。
若望經則唯是下文；若望疏文，通指一經上下耳。 ^21c7

疏「七說勝行者」，疏文亦二：先明大意、後開章解釋。
前中，初二句依教正釋；後二句引外事證，
即《論語》第二，彼下二句云「不患莫己知，求為可知也。」
包氏注曰「求善道而學行之，則人知己。」
今引證此，求為可知及所能立皆是行也。
上兩句行成得位，下兩句行成得名，今為證位故，但引前耳。 ^21c11

疏「行亦二種」下，開章釋也，先釋、後融。
前中，明頓成中，先正明、後引證。
言「一斷一切斷等」者，等取一障一切障、
一修一切修、一證一切證故。
〈普賢行品〉初說十句，若成此十則頓成五十二種勝行。
一念瞋心起，百萬障門開，故偈中云「不可說諸劫，即是須臾頃。
莫見修與短，究竟剎那法。」
皆以圓融也。故〈妙嚴品〉云「一法門中無量門，
無量千劫如是說，所演法門廣大義，普運光天之所了。」 ^21c18

疏「二遍成諸行」下，釋行布從始迄終，故云乃至，則五位所行皆此攝也。
菩提心為始，體即三心，謂一直心，正念真如法故，即是大智無所執著。
二深心，樂修一切諸善行故，即是大願，謂四弘等。
三大悲心，救護一切苦眾生故。
七十八云「菩提心燈，大悲為油，大願為炷，光照法界。」
光即直心，炷即深心，油即大悲心。
多以三心為體，上求下化，照理起行不出此故。
言相者，即無相為相，同法界相。
無分量相，無齊限相也。
言功德者，無德不收故。
〈發心品〉十種大喻、百門較量，亦不及少分。
七十八卷廣以喻歎，亦不能盡。
〈賢首品〉云「若有菩薩初發心，誓求當證佛菩提，
彼諸功德無邊際，不可稱量無與等。」
〈發心品〉云「發心功德不可量，眾智共說無能盡。」
又云「菩薩發心功德量，億劫稱揚不可盡，
以出一切諸如來，獨覺聲聞安樂故」等，皆發心功德也。
又云「欲見十方一切佛，欲施無量功德藏，
欲滅眾生諸苦惱，宜應速發菩提心。」
此上三事，皆是發菩提心為萬行之本，故首明之。
即此發心，便名為行。 ^21c27

疏「此二無礙」下，第二融通，可知。
疏「八示真法」下，文亦有二：先總明、後別釋。
文含多義，不異分齊中教因總該故。
此略舉義深理要，故別為一門。 ^22a20

疏「九開因性」者，文亦先總、後別。
總中，先躡前起後、「良以」下總相解釋。
於中有三：初明因義。
本有恒沙性德，本覺佛智無二體故，以此為因。
二「但相變」下覆彼因義，是以須開。
所以相變體殊者，迷真如以成名相故。
情生智隔者，失正智而成妄想故。
上對約境，下對約心，五法具矣。
三「今令」下正明開義。
知心空寂，則名相泯而真體合；達本無住，則妄想亡而正智生。
真本不可以功成，要亡功而本就；深源不可以行得，必行盡而源成。
若寂照雙流，則因性開矣。
性即知見，知見性相並皆顯現。
「故談」已下，結成開義。 ^22a23

疏「亦有二」下，別釋。
「以言顯示令其知有」者，唯明示義。
如示貧女宅中寶藏，未見未得。
「二使其修行」者，義通開示。
不知令知，名之為悟。
未證能證，稱之為入。
顯現之言，對於開義。
「如下破塵」下，引經證成。
經云「如有大經卷，量等三千界，在於一塵內，一切塵亦然。
有一聰慧人，淨眼悉明見，破塵出經卷，廣饒益眾生。
佛智亦如是，遍在眾生心，妄想之所纏，不覺亦不知。
諸佛大慈悲，令其除妄想，如是乃出現，
饒益諸菩薩」等，即其義也。
疏「唯以一大事因緣故」者，即引他經。
大乘法師但云事物體事事義，道理隨應皆得。
今略釋之。無二無三故名為一，佛因佛果故稱為大，因果幹能令物解脫並稱為事。
言因緣者，如來因此緣此故出現耳。
又因緣者，屬於大事，正因佛性為因、緣因佛性為緣，
了因所了為因、生因所生為緣，斯則大事通因通果。
因緣但語於因，因即種性之義故。
彼經云「佛種從緣起，萬行為緣起，斯佛種成菩提故。」
疏「所謂開示」下，義引彼經。
具云「舍利弗！云何名諸佛世尊唯以一大事因緣故出現於世？
諸佛世尊欲令眾生開〔無上義〕佛知見，
使得清淨故，出現於世。
欲示〔同義〕眾生佛之知見故，出現於世。
欲令眾生悟〔不知義〕佛知見故，出現於世。
欲令眾生入〔因義〕佛知見道故，出現於世。」
廣釋如別，略釋如下。
疏「眾生等有故言唯一」者，隨難而解，唯解一字耳。 ^22b6

疏「十利今後」者，文中亦二：先躡前總辯、
後「此亦」下開章別明。
又分為三：初約時分二，可知；次「此益復二」
下，約行分二；後「又此利益」下，對前成異。
二中，疏云「終竟不銷」等者，等取餘句。
餘句云「要穿其身，出在於外。
何以故？金剛不與肉身雜穢而同住故。
於如來所種少善根亦復如是，要穿一切有為諸行煩惱身，
過到於無為究竟智處。
何以故？此少善根不與有為諸行煩惱而共住故。」 ^22c5

疏「二令起行成證入故」下，文二：初證釋、
後「良以有作」下釋成。
今初。疏云「乃至深入如來」等者，中間經云
「隨順一切如來境界，具足一切諸菩薩法。
安住一切種智境界，遠離一切諸世間法。
出生一切如來所行，通達一切菩薩法性。
於佛自在，心無疑惑，住無師法，深入如來無量境界。」
故云乃至。 ^22c14

疏「又此利益」下，先對前辯異。
所以辯異者，亦為揀濫故。
利今後義，似順機感，機感亦有二世機故，
故上文明約行分二，已是異前，但約時故。
又順機多約於所，利益多約於能。
又順機但是別義，利益通於十義，即總別之異故。
對前九別，成斯十益也。
於中二：先別對前、後「亦可」已下通申本義。
今初。文中此十種益，出於《指歸》，但次第不同耳。
彼次第云「一見聞益、二發心益、三起行益、
四攝位益、五速證益、六滅障益、七轉利益、
八造修益、九頓得益、十稱性益。」
此依從淺至深、自利利他等而為其次。
今疏順前九門展轉相生，後能成前，以為次第耳。
然見聞等實通十因，欲顯別義，隨便逐勝，以別配耳。
一以法爾常說遍說，便能觸目對境，一切時中常如法見。
所引經文，如前總中。
又〈出現品〉云「佛子！
譬如雪山有藥王樹，名曰善見。
若有見者，眼得清淨。
若有聞者，耳得清淨等。
佛子！如來、應、正等覺無上藥王亦復如是，能作一切饒益眾生。
若有得見如來色身，眼得清淨。
若有得聞如來音聲，耳得清淨」等。
又云「佛子！我今告汝。
設有眾生見聞於佛，業障纏覆不生信樂，
亦種善根，無空過者，乃至究竟入於涅槃。」
上雖明見佛，佛是華嚴佛，故舌根嘗法味。
故〈賢首品〉云「此法希有甚奇特，若人聞已能忍可，
能信能受能讚說，如是所作甚為難」等。
〈兜率偈讚品〉云「設於念念中，供養無量佛，
未知真實法，不名為供養。
若聞如是法，諸佛從此生，雖經無量苦，不捨菩提行。
一聞大智慧，諸佛所入法，普於法界中，成三世導師。」
明知見聞其益深矣。
疏「發心益」者，若不聞此不能發心，設有發心不得尊勝，
以初發心時便成正覺等故，義如前引。
疏「造修益」者，謂聞此普法，便能造修一行一切行故。
如前引〈出現品〉云「多劫修行，不聞此法，非真修故。」
疏「頓得益」者，如下六千比丘，言下獲於十眼，善財童子一生便能頓圓諸位。
〈法界品〉初，菩薩頓證等，並如教迹中引。
疏「滅障益」者，即一斷一切斷，如〈隨好品〉
天鼓教云「汝等應發阿耨多羅三藐三菩提心，
以等法界三業悔過」結云「若如是知，是真實懺悔，一切罪惡悉得清淨。
說此法時，百千億那由他佛剎微塵數世界中兜率陀天諸天子，
得無生法忍。又諸天子以香華等供佛而成大益。」
又云「其諸香雲，普雨無量佛剎微塵數世界。
若有眾生身蒙香者，其身安樂，譬如比丘入第四禪，一切業障皆得銷滅。
若有聞者，彼諸眾生於色聲香味觸，其內具有五百煩惱，
其外亦有五百煩惱，貪行多者二萬一千，
瞋癡等分亦然，了知如是悉是虛妄。
如是知已，成就香幢雲自在光明清淨善根」
等，皆滅障益也。疏「攝位益」者，如前位中具明。
疏「起行益」者，如〈普賢行品〉云「菩薩摩訶薩得聞此法，
少作方便，疾得阿耨多羅三藐三菩提，以一行一切行故。」
如前行中具引。疏「稱性益」者，謂依此普法，一切眾生無不皆悉稱其本性。
佛果海中舊來益竟。
故〈出現品〉云「如來成正覺時，於其身中普見一切眾生成正覺，
乃至普見一切眾生入涅槃。
皆同一性，所謂無性。」
若不稱性，豈得然也。
疏「轉利益」者，如第一重地獄天子得益竟，
展轉成三重之益，後二即轉利益也。
如上滅障，即第二重，亦是轉利益，所望處別故為滅障。
第三重云「若有眾生見其蓋者，種清淨金輞轉輪王位一恒河沙善根。
佛子！菩薩住此轉輪王位，於百千億那由他佛剎微塵數世界中教化眾生。」
乃至云「若有暫得遇斯光明，必獲菩薩第十地位，以先修行善根力故。」
皆轉利益。疏「速證益」者，如前教迹中辯一生圓曠劫之果中說。
疏「故前九因皆為今益」者，結也。 ^22c21

疏「亦可一一門皆成十益」者，此第二意却是正意，上但隨宜耳。 ^23c7

疏「因上十義故此教興」下，第三結屬會釋也。
此上結屬，下會釋經文。
彼經具云「其說法者同名法慧，悉以佛神力故、
世尊本願力故、為欲顯示佛法故、為以智光普照故、
為欲開闡奧義故、為令證得法性故、為令眾會悉歡喜故、
為欲開示佛法因故、為得一切佛平等故、
為了法界無有二故，說如是法。」
十因舉二，故有等言。
疏「因緣相參」者，神力是緣，餘皆是因，故云相參。
今略舉二，即有因緣，以疏對彼。
因緣易知，故云可以意得。 ^23c8

疏「第二明說經緣」等者，疏文分二：先引例總明、
後「今有十緣」下開章別釋。
前中，謂六成就中，信聞二種屬於阿難，
在佛滅後結集時安，不為經緣；餘四成就，
為經緣起，說必依時，要有方處，人通說聽，
即佛及眾，四義足矣。
問：《智論》云「說時方人令生信故。」
何以今言為緣起耶？
答：六中初二，唯屬證信；後四義有兩兼，
阿難引之為生物信，當時無此教不得興，故為緣起。
今十緣中具有此四。 ^23c19

疏「今有十緣」下，開章解釋中，先列、後釋。 ^23c28

疏「今初依時」，依文分四：一大意、二開釋、
三融會、四「廣如旨歸」一句出法源。
今初，二：先拂迹顯實、後就德顯圓。
前中，疏「夫心冥至道則渾一古今」者，此約人顯實。
心與理冥契，則無今古之相。
故肇公云：「古今通，始終同，窮本極末，浩然大均。」
生公《法華疏》云「古亦今也，今亦古矣。」 ^23c29

疏「法界無生」等者，就法顯實也。
有生則屬三世，便即有時。
無生則無三世剎那，安有時分？
故〈出現品〉云「真如離妄恒寂靜，無生無滅普周遍」等。 ^24a6

疏「下經偈云」下，引經證，略舉人證耳，即兜率寶幢偈也。
彼具云「眾生如是說，某日佛成道；如來得菩提，實不計於日。」
〈法界品〉云「菩薩智慧妙法輪，遠離一切分別網，
超越一切障礙山，不可以生死長短、染淨劫數顯示」
等，其文非一。 ^24a10

疏「況無涯之說」等者，二就德顯圓。
無涯之說，豎約長時，故《旨歸》云「常恒之說，前後際而無涯。」
「念劫圓融」者，約一念即不可盡，一念即無量劫、
無量劫即一念等，故云爾也。
念即多劫，何定時之長短哉。 ^24a15

疏「今以無時之時略顯十重時別」者，此下第二開章解釋也。
就中三：初上二句標、次「初唯」下釋、後「於」下結。
二釋中，「初唯一念」者，謂於一剎那頃遍無盡之處說無邊法。
「二盡七日」者，謂初成道一七日中自受大法樂。
大法樂者，所謂智慧寂靜樂。
第二七日頓說此經。
何以初成便說此經？
此經勝故。若以初成表勝，初七最初何故不說？
論云「思惟行、因緣行故。
因者能說之智，緣者所化之機。
將欲說所得妙法以逗物機，故云思惟行行。」
疏「三遍三際」者，謂盡前後際各無邊劫，
常恒周遍演說此經，初無暫息。
上三易故，疏但列名而已。
疏「四攝同類劫」下，以義稍隱，故並加字。
《旨歸》但云「四攝同類、五收異類劫、六以念攝劫、
七劫念重收、八異類界時、九彼此相入、十以本收末。」
今加一字，義則易見，故並不釋，唯釋第十耳。
言「攝同類」者，於前無邊劫各攝同類，如長劫唯攝長劫、短劫唯攝短劫等。
疏「五收異類劫」者，謂長劫攝短劫等。
疏「六以念攝劫」者，於一念中即攝無邊同異類劫，念念皆爾。
疏「七劫念重收」者，此上念所攝劫中，各以念成劫，一一念亦各攝諸劫。
是則念念既其不盡，劫劫亦復不窮，如因陀羅網重重無盡也。
疏「八異類界時」者，上之七重且約一類世界，如今娑婆一類。
今辯樹形江河形等無邊異類之剎，剎既同處，
而有不同時亦同時，而各別分齊，盡彼時分常說此經。
疏「九彼此相入」者，即彼異類界所有時劫亦各別相收。
或同異類界時互相攝入，若念若劫重重無盡，
同前四五六七，於彼諸時常說此經。
疏「謂以非劫為劫」者，第十難見故，以此句釋之。
以非劫為本，劫即為末。
言非劫者，離分限故。
如華藏世界，以非劫為劫，劫即非劫。
念等亦爾，以時無長短離分限故；以離時分說彼劫故；
以時無別體依法上立，法既融通時亦隨爾故。
〈離世間品〉云「菩薩摩訶薩知一切劫即是非劫，
而真實說一切劫數，是為第六無礙住。」
故云非劫為劫，於前無量時劫常說《華嚴》。 ^24a20

疏「又此十種隨一圓收」者，此下第三融會也。
於中三：初此上二句正融會。
二「依此說時則無始終」下通妨難。
此上牒疑情。既無始終，何有初成之始、九會之終？
「亦隨見聞」下會釋也，故疏指前通。
又此一部即是無邊法海，以下皆結通無分齊故，一部即是一切說故。 ^24c2

疏「若依此時」下，三顯勝能。
於中又三：初揀他顯勝、次「而餘教」下會他顯勝故、
「或說」下再通妨難。
難云：彼有三七六七等殊，云何不出於此？
故今通云：皆是此經之時，隨見聞故。
大方廣佛華嚴經隨疏演義鈔卷第三
 ^24c8
