
fen:: 瑜伽師地論卷第十一
author:: 彌勒菩薩說
translator:: 三藏法師玄奘奉　詔譯
本地分中三摩呬多地第六之一
di:: 
##  6 三摩呬多地

zhang:: 
### 1章 開列五門釋之

已說有尋有伺等三。
云何三摩呬多地？
嗢拕南曰：
　　總標、與安立、作意、相差別、
　　攝諸經宗要、最後眾雜義。 ^328c7

若略說三摩呬多地，當知由總標故，安立故，
作意差別故，相差別故，略攝諸經宗要等故。
zhang:: 
###  2章 釋總標
 ^328c11

云何總標？謂此地中略有四種。
一者、靜慮，二者、解脫，三者、等持，四者、等至。 ^328c13

靜慮者，謂四靜慮。
一、從離生有尋有伺靜慮，二、從定生無尋無伺靜慮，
三、離喜靜慮，四、捨念清淨靜慮。 ^328c14

解脫者，謂八解脫。
一、有色觀諸色解脫，二、內無色想觀外諸色解脫，
三、淨解脫身作證具足住解脫，四、空無邊處解脫，
五、識無邊處解脫，六、無所有處解脫，七、
非想非非想處解脫，八、想受滅身作證具足住解脫。 ^328c17

等持者，謂三三摩地。
一、空，二、無願，三、無相。
復有三種。謂有尋有伺、無尋唯伺、無尋無伺。
復有三種。謂小、大、無量。
復有二種。謂一分修、具分修。
復有三種。謂喜俱行、樂俱行、捨俱行。
復有四種。謂四修定。
復有五種。謂五聖智三摩地。
復有五種。謂聖五支三摩地。
復有有因有具聖正三摩地。
復有金剛喻三摩地。
復有有學、無學、非學非無學等三摩地。 ^328c21

等至者，謂五現見三摩鉢底、八勝處三摩鉢底、
十遍處三摩鉢底、四無色三摩鉢底、無想三摩鉢底、滅盡定等三摩鉢底。
zhang:: 
###  3章 釋安立
 ^329a1

云何安立？謂唯此等名等引地，非於欲界心一境性。
由此定等無悔、歡喜、安樂所引；欲界不爾。
非欲界中於法全無審正觀察。
jie:: 
####  1節 安立離生喜樂
 ^329a4

復次，初靜慮中說離生喜，由證住此，斷除五法。
謂欲所引喜、欲所引憂、不善所引喜、不善所引憂、不善所引捨。
又於五法修習圓滿。
謂歡、喜、安、樂、及三摩地。 ^329a7

欲所引喜者，於妙五欲若初得時、若已證得正受用時，
或見、或聞、或曾領受；由此諸緣，憶念歡喜。
欲所引憂者，於妙五欲若求不遂，若已受用更不復得，
或得已便失；由此諸緣，多生憂惱。 ^329a10

不善所引喜者，謂如有一，與喜樂俱而行殺業，乃至邪見。
不善所引憂者，謂如有一，與憂苦俱而行殺業，乃至邪見。
不善所引捨者，謂如有一，或王、王等、或餘宰官、
或尊、尊等，自不樂為殺等惡業，然其僕使作惡業時，
忍而不制，亦不安處毘奈耶中，由縱捨故，遂造惡業。
彼於此業現前領解，非不現前。
又住於捨，尋求伺察為惡方便。
又於諸惡耽著不斷，引發於捨。
又於不善現前轉時，發起中庸非苦樂受。
歡者，謂從本來清淨行者，觀資糧地所修淨行，
無悔為先，慰意適悅，心欣踊性。
喜者，謂正修習方便為先，深慶適悅、心欣踊性。
安者，謂離麁重，身心調適性。
樂者，謂由如是心調適故，便得身心無損害樂及解脫樂；
以離彼品麁重性故，於諸煩惱而得解脫。
三摩地者，謂於所緣審正觀察，心一境性。 ^329a15

世尊於無漏方便中，先說三摩地，後說解脫。
由三摩地善成滿力，於諸煩惱心永解脫故。
於有漏方便中，先說解脫，後說三摩地。
由證方便究竟作意果煩惱斷已，方得根本三摩地故。
或有俱時說三摩地及與解脫。
謂即於此方便究竟作意及餘無間道三摩地中，由三摩地與彼解脫俱時有故。
jie:: 
####  2節 安立蓋障

xiang:: 
##### 1項 明蓋相
 ^329b2

復次，於諸靜慮、等至障中，略有五蓋，將證彼時能為障礙。
何等為五？一、貪欲蓋，二、瞋恚蓋，三、惛沈睡眠蓋，
四、掉舉惡作蓋，五、疑蓋。 ^329b9

貪欲者，謂於妙五欲隨逐淨相，欲見、欲聞，
乃至欲觸；或隨憶念先所領受，尋伺追戀。 ^329b12

瞋恚者，謂或因同梵行等舉其所犯，或因憶念昔所曾經不饒益事瞋恚之相，
心生恚怒；或欲當作不饒益事，於當所為瞋恚之相多隨尋伺，
心生恚怒。 ^329b14

惛沈者，謂或因毀壞淨尸羅等隨一善行、
不守根門、食不知量、不勤精進減省睡眠、
不正知住而有所作、於所修斷不勤加行，
隨順生起一切煩惱，身心惛昧，無堪任性。 ^329b18

睡眠者，謂心極昧略。
又順生煩惱、壞斷加行，是惛沈性；心極昧略，是睡眠性。
是故此二、合說一蓋。
又惛昧無堪任性、名惛沈；惛昧心極略性，名睡眠。
由此惛沈生諸煩惱、隨煩惱時，無餘近緣如睡眠者。
諸餘煩惱及隨煩惱或應可生，或應不生。
若生惛昧，睡眠必定皆起。 ^329b22

掉舉者，謂因親屬尋思、國土尋思、不死尋思，
或隨憶念昔所經歷戲笑歡娛所行之事，心生諠動騰躍之性。 ^329b28

惡作者，謂因尋思親屬等故，心生追悔，謂我何緣離別親屬？
何緣不往如是國土？
何緣棄捨如是國土，來到於此，食如是食，
飲如是飲，唯得如是衣服、臥具、病緣醫藥資身眾具？
我本何緣少小出家，何不且待至年衰老？
或因追念昔所曾經戲笑等事，便生悔恨，
謂我何緣於應受用戲樂、嚴具、朋遊等時，
違背宗親朋友等意，令其悲戀涕淚盈目而強出家。
由如是等種種因緣，生憂戀心，惡作追悔。
由前掉舉與此惡作處所等故，合說一蓋。
又於應作、不應作事，隨其所應，或已曾作、
或未曾作，心生追悔。
云何我昔應作不作，非作反作。
除先追悔所生惡作，此惡作纏、猶未能捨。
次後復生相續不斷憂戀之心，惡作追悔。
此又一種惡作差別。
次前所生非處惡作及後惡作、雖與掉舉處所不等，
然如彼相，騰躍諠動，今此亦是憂戀之相，是故與彼雜說一蓋。 ^329c1

疑者：謂於師、於法、於學、於誨，及於證中生惑生疑。
由心如是懷疑惑故，不能趣入勇猛方便，正斷寂靜。
又於去來今及苦等諦生惑生疑，心懷二分、
迷之不了，猶豫猜度。
xiang:: 
#####  2項 明食非食
 ^329c19

問：此貪欲蓋以何為食？ ^329c23

答：有淨妙相，及於彼相不正思惟多所修習，以之為食。
淨妙相者，謂第一勝妙諸欲之相。
若能於此遠離染心，於餘下劣亦得離染。
如制強力，餘劣自伏。
此復云何？謂女人身上八處所攝可愛淨相；
由此八處，女縛於男。
所謂歌、舞、笑、睇、美容、進止、妙觸、就禮。
由此因緣，所有貪欲未生令生，生已增長，故名為食。 ^329c24

問：此貪欲蓋誰為非食？ ^330a2

答：有不淨相，及於彼相如理作意多所修習，以為非食。
此復云何？謂青瘀等。
若觀此身種種不淨雜穢充滿，名觀內身不淨之相；
復觀於外青瘀等相種種不淨、名觀外身不淨之相。
由觀此二不淨相故，未生貪欲令其不生，
生已能斷，故名非食。
由於彼相如理作意故、遮令不生；多所修習故，生已能斷。
前黑品中，由於彼相不正思惟故，未生令生；
多所修習故、倍更增廣。 ^330a3

問：瞋恚蓋以何為食？
答：有瞋恚性、有瞋恚相，及於彼相不正思惟多所修習，以之為食。
依於種種不饒益事，心生惱害，名瞋恚性。
不饒益事，名瞋恚相。
於九惱事不正作意，名不正思惟。
如是等事皆名為食。 ^330a12

問：此瞋恚蓋誰為非食？ ^330a16

答：有仁慈賢善，及於彼相如理作意、多所修習以為非食。
又此慈善，恒欲與他安樂為相，修力所攝。
由思擇力所攝作意，調伏九惱。
以能斷除瞋恚蓋故，經中唯說此為非食。 ^330a17

問：惛沈睡眠蓋以何為食？ ^330a21

答：有黑暗相，及於彼相不正思惟多所修習以之為食。 ^330a22

問：此蓋誰為非食？ ^330a23

答：有光明相，及於彼相如理作意多所修習，以為非食。
明有三種。一、治暗光明，二、法光明，三、依身光明。
治暗光明復有三種。
一、在夜分，謂星月等；二、在晝分，謂日光明；
三、在俱分，謂火珠等。
法光明者：謂如有一，隨其所受、所思、所觸，
觀察諸法；或復修習隨念佛等。
依身光明者，謂諸有情自然身光。
當知初明治三種暗。
一者、夜暗，二者、雲暗，三者、障暗。
謂窟宅等。法明能治三種黑暗。
由不如實知諸法故，於去來今多生疑惑，於佛法等亦復如是。
此中無明及疑，俱名黑暗。
又證觀察能治惛沈睡眠黑暗，以能顯了諸法性故。 ^330a24

問：掉舉惡作蓋以何為食？ ^330b7

答：於親屬等所有尋思、於曾所經戲笑等念、
及於彼相不正思惟多所修習，以之為食。
親屬尋思者，謂因親屬或盛或衰、或離或合，
發欣慼行，心生籌慮等。
國土尋思者，謂因國土盛衰等相，廣如前說。
不死尋思者，謂因少年及衰老位諸有所作或利他事，
發欣慼行，心生籌慮等。
笑者，謂隨有一，或因開論、或因合論，現齒而笑，歡聚啞啞。
戲者，謂雙陸、摴蒱、弄珠等戲。
或有所餘種類歡樂。
謂互相受用，受用境界，受諸快樂；或由同處，
或因戲論，歡娛而住。
所行事者，謂相執持手臂髮等，或相摩觸隨一身分，
或抱或嗚，或相顧眄，或作餘事。 ^330b8

問：此蓋誰為非食？ ^330b20

答：有奢摩他、及於彼相如理作意多所修習，以為非食。
奢摩他者，謂九種住心，及奢摩他品所攝諸法。
謂於自他若衰若盛可厭患法心生厭離，
驚恐惡賤，安住寂靜。 ^330b21

問：疑蓋以何為食？
答：有去來今，及於彼相不正思惟多所修習，以之為食。
謂我於過去為有？
為無？廣說如上。 ^330b25

不正思惟者，謂不可思處所攝思惟。
不可思處者，謂我思惟、有情思惟、世間思惟。
若於自處，依世差別思惟我相，名我思惟。
若於他處，名有情思惟。
若於有情世間及器世間處，名世間思惟。
謂世間常、或謂無常、亦常亦無常、非常非無常等。 ^330b27

問：此蓋誰為非食？
答：有緣緣起、及於彼相如理作意多所修習以為非食。
由彼觀見唯有於法及唯法因，唯有於苦及唯苦因故，
所有一切不正思惟為緣無明，於三世境未生者不生，已生者能斷。
若不如理而強作意，其如理者而不作意；總說此二名不正思惟。
若於是中，應合道理，應知是處名為如理。
謂於闇中作光明想。
由此方便如理作意，非不如理。
於餘處所、亦有所餘如理作意。
jie:: 
####  3節 安立支名
 ^330c4

復次，於初靜慮具足五支。
一、尋，二、伺，三、喜，四、樂，五、心一境性。
第二靜慮有四支。
一、內等淨，二、喜，三、樂，四、心一境性。
第三靜慮有五支。
一、捨，二、念，三、正知，四、樂，五、心一境性。
第四靜慮有四支。
一、捨清淨，二、念清淨，三、不苦不樂受，四、心一境性。 ^330c14

初靜慮中，尋伺為取所緣，三摩地為彼所依，
喜為受境界，樂為除麁重。
第二靜慮中，內等淨為取所緣，三摩地為彼所依，餘如前說。
第三靜慮中，捨、念、正知為取所緣，三摩地為彼所依，餘如前說。
第四靜慮中，捨淨、念淨為取所緣，三摩地為彼所依，餘如前說。
諸靜慮中雖有餘法，然此勝故，於修定者為恩重故，偏立為支。
jie:: 
####  4節 安立定名

xiang:: 
##### 1項 釋別名
 ^330c19

問：何因緣故，初靜慮中有尋有伺耶？
答：由彼能厭患欲界，入初靜慮，初靜慮中而未能觀尋伺過故。
第二靜慮能觀彼過，是故說為尋伺寂靜。
如第二靜慮見彼過故，名尋伺寂靜；如是第三靜慮見喜過故，
名喜寂靜；第四靜慮見樂過故、名樂寂靜。
捨念清淨，差別應知。
xiang:: 
#####  2項 釋通名
 ^330c27

復次，是諸靜慮名差別者，或名增上心。
謂由心清淨增上力正審慮故。 ^331a5

或名樂住。謂於此中受極樂故。
所以者何？依諸靜慮領受喜樂、安樂、捨樂身心樂故。 ^331a6

又得定者於諸靜慮數數入出，領受現法安樂住故。
由此定中現前領受現法樂住。
從是起已，作如是言：我已領受如是樂住。 ^331a8

於無色定無如是受，是故不說彼為樂住。
然彼起已，應正宣說。
何以故？若有阿練若苾芻來就彼問，彼若不答，
便生譏論：此阿練若苾芻云何名為阿練若者，
我今問彼超色無色寂靜解脫，而不能記。
是故為說應入彼定，非為樂住。 ^331a11

或復名為彼分涅槃，亦得說名差別涅槃。
由諸煩惱一分斷故，非決定故，名彼分涅槃。 ^331a17

非究竟涅槃故，名差別涅槃。
復次，此四靜慮亦得名為出諸受事。
謂初靜慮出離憂根，第二靜慮出離苦根，
第三靜慮出離喜根，第四靜慮出離樂根，於無相中出離捨根。 ^331a19

如薄伽梵無倒經中說如是言：苾芻！
憂根生已，應當如實了知生者。
此於何位？謂即於此斷方便位，若為憂根間心相續，爾時應知。
又應并此因、緣及序，若相，若行，皆如實知者。
云何知因？謂了知此種子相續。
云何知緣？謂了知此種所不攝所依、助伴。
云何知序？謂知憂根託此事生，即是能發憂根之相及無知種子。
云何知相？謂了知此是慼行相。
云何知行？謂了知此能發之行，即不如理作意相應思也。
如是知已，於出離中極制持心者，云何制持？
謂於染污行制攝其心，於思惟修任持堅住。
又於是中，無餘盡滅乃至究竟者。
謂滅隨眠故，滅諸纏故。
世間靜慮但能漸捨彼品麁重，不拔種子。
若異此者，種永拔故，後不應生。
無漏靜慮二種俱捨。 ^331a23

如是於餘隨應當知。 ^331b9

問：以何等相了知憂根？
答：或染污相、或出離欲俱行善相。
苦根者，或由自等增上力故，或由身勞增上力故，
或火燒等增上力故，或他逼等增上力故，諸離欲者猶尚生起。
喜根者，謂第二靜慮中，即第二靜慮地攝。
樂根者，謂第三靜慮中，即第三靜慮地攝。 ^331b10

問：何故苦根初靜慮中說未斷耶？ ^331b15

答：彼品麁重猶未斷故。 ^331b16

問：何緣生在初靜慮者苦根未斷而不現行？ ^331b17

答：由其助伴相對憂根所攝諸苦彼已斷故。
若初靜慮已斷苦根，是則行者入初靜慮及第二時，受所作住差別應無。
由二俱有喜及樂故。
而經中說：由出諸受，靜慮差別。
又此應無尋伺寂靜麁重斷滅所作差別。
如是餘根彼品麁重漸次斷故，上諸靜慮斷有差別。 ^331b18

又無相者，經中說為無相心定。
於此定中捨根永滅，但害隨眠；彼品麁重無餘斷故。
非滅現纏，住無相定必有受故。
於此定中容有三受，謂喜、樂、捨。
非彼諸受得有隨眠。
煩惱斷故，說以為斷；彼品麁重說名隨眠。
又此捨根乃至何處？
當知始從第四靜慮乃至有頂。 ^331b24

復次，此五根出離、無相為後，與彼五種順出離界展轉相攝。
此中由欲、恚、害出離，即說乃至樂根出離；
由色出離，即說第四靜慮捨根出離；由薩迦耶滅，即說無色界一切捨根出離。
順出離言有何等義？
由住此者能出離故，名順出離。
不說由此出離於彼。
為離欲者說此界故。 ^331c1

問：諸欲、恚、害定同時斷，何緣建立別出離耶？ ^331c8

答：彼諸出離雖復同時，約修對治有差別故，宣說三種出離差別。 ^331c9

對治差別者，謂不淨、慈、悲，如其次第。
或有唯修不淨出離一切；或慈、或悲。
是故別說三種出離。
此上唯有一類對治，故後出離無有差別。 ^331c10

云何猛利見者等隨念欲？
謂由觀察作意於勝事作意故，猛利功用作意故。
云何於諸欲中心不趣入？
謂於彼處不見勝功德故。
云何不美？謂於彼處喜悅不生故。
云何不住？謂於彼處不樂受用為欣悅故。
云何無有勝解？謂於彼處不樂取著不如理相故。
云何萎顇？謂雖縱任而不舒泰故。
云何壞散？謂取境已，尋復棄捨故。
云何而不舒泰？謂於所緣雖強令住，而不愛樂故。
云何等住於捨？謂行平等位，於平等位中心遊觀故。
何等為厭？謂由於彼深見過患，棄背為性。
此復三種。謂無常故、苦故、變壞法故。
何等為惡？謂由於彼初見過患，棄背為性。
何等為違？謂由於彼中見過患，棄背為性。
何等為背？謂由於彼後見過患，棄背為性。
與此相違，即於離欲作意趣入者，謂於是處見勝功德故。
美者，謂於是處生清淨信而證順故。
住者，謂於所緣不流散故。
勝解者，由於是處不染污轉，於諸煩惱得離繫故。
以於厭等棄背行中正流轉時，心無罣礙。
又復於捨無有功用。
云何其心善逝？謂住方便究竟作意故。
云何善修？謂善修習餘作意故。
當知此說斷位及斷方便道位。
解者，謂解脫諸纏故。
脫者，謂解脫所緣相故。
離繫者，謂解脫隨眠故。
從諸欲緣所生諸漏者，謂除欲貪，於欲界中所餘煩惱。
損匱者，謂因此生執器仗等惡行差別，
於此若作、若增長故，生諸惡趣。
燒者：謂由此因、欲愛噉食、燒身心故。
惱者，謂由此因，若事變壞，便生愁歎憂苦惱故。
於彼解脫、超出、離繫者，謂如前次第，解脫諸纏、
所緣、隨眠故。云何終不領納緣彼諸受？
謂依將得、正得、隨念諸欲境界，染污諸受不復現行；
其所依身不為眾惑染污而住，如紅蓮花，水滴不著。 ^331c14

復有六種順出離界，如經廣說。
謂我已修慈，乃至我已離諸我慢，然我猶為疑惑毒箭悶亂其心。
是故慈等於恚、害等非正對治。
當知為捨如是邪執，建立此界。 ^332a20

是中恚等離欲對治有差別故，建立前四。
對治相故，觀察聖住得道理故，建立無相。 ^332a23

觀察究竟正道理故，建立第六。
慈對治恚，無損行轉故。
悲對治害，為除他苦，勝樂行轉故。
喜治不樂，於他樂事隨喜行轉故。
捨治貪恚，俱捨行轉故。
無相對治一切眾相，相相違故。
若離我慢，於自解脫或所證中定無疑惑。
故離我慢是彼對治。 ^332a25

此諸出離定能出離一切恚等。
不善修故，恚等過失容可現行。
又前五種順出離界，初之四種天住所攝，第五一種聖住所攝。 ^332b2

今此六種順出離界，前之四種梵住所攝，
第五、第六、聖住所攝。 ^332b5

復次，能超恚等諸過失故，名為出離。
於出離時正可憑仗，故名為依。
世尊說依略有四種。
一、法是依，非數取趣；二、義是依，非文；三、
了義經是依，非不了義經；四、智是依，非識。
此四種依，因何建立？
補特伽羅四種別故。
謂因諂詐補特伽羅差別故，建立初依；
因順世間補特伽羅差別故，建立第二；
因住自見取補特伽羅差別故，建立第三；
因聞為極補特伽羅差別故，建立第四；
因其諂詐，說法是依，非數取趣。
要與彼論分別決擇，方證正智；非唯由彼現威儀故。 ^332b7

即於此中復有差別。
謂佛宣說補特伽羅及與諸法，唯法是依，非數取趣。
世俗言辭不應執故。 ^332b17

法又二種，謂文及義。
唯義是依，非文。何以故？
不應但聞即為究竟。
要須於義思惟、籌量、審觀察故。
佛所說經，或有了義，或不了義。
觀察義時，了義是依，非不了義。
世尊或時宣說依趣福、不動識。
為往善趣故；或時宣說四聖諦智，為向涅槃故。
於修法隨法行時，唯智是依，非識。 ^332b20

略於四時失不失故，建立四種補特伽羅。
謂得法時、住持時、觀察義時、修法隨法行時。
依四時故，建立四依。
zhang:: 
###  4章 合釋作意及相二門

jie:: 
#### 1節 釋作意
 ^332b26

復次，已說安立，當知於此靜慮等中，作意、所緣二種差別。
xiang:: 
#####  1項 標列七作意與四十作意
 ^332c1

作意差別者，謂七種根本作意及餘四十作意。 ^332c2

云何七種作意？謂了相作意、勝解作意、
遠離作意、攝樂作意、觀察作意、加行究竟作意、加行究竟果作意。 ^332c3

云何四十作意？謂緣法作意、緣義作意、
緣身作意、緣受作意、緣心作意、緣法作意、
勝解作意、真實作意、有學作意、無學作意、
非學非無學作意、遍知作意、正斷作意、
已斷作意、有分別影像所緣作意、無分別影像所緣作意、
事邊際所緣作意、所作成辦所緣作意、
勝解思擇作意、寂靜作意、一分修作意、
具分修作意、無間作意、殷重作意、隨順作意、
對治作意、順清淨作意、順觀察作意、力勵運轉作意、
有間運轉作意、有功用運轉作意、自然運轉作意、
思擇作意、內攝作意、淨障作意、依止成辦所行清淨作意、
他所建立作意、內增上取作意、廣大作意、遍行作意。
xiang:: 
#####  2項 別釋四十作意行相
 ^332c5

緣法作意者，謂聞所成慧相應作意。
緣義作意者，謂思、修所成慧相應作意。 ^332c19

緣身、受、心、法作意者，謂修念住者，如理思惟身等作意。 ^332c20

勝解作意者，謂修靜慮者，隨其所欲、於諸事相增益作意。 ^332c22

真實作意者，謂以自相、共相及真如相，如理思惟諸法作意。 ^332c23

有學作意略有二種。
一者、自性，二、在相續。 ^332c24

自性者，謂有學無漏作意。
在相續者，謂有學一切善作意。
如有學作意，當知無學作意二種亦爾。 ^332c26

非學非無學作意者，謂一切世間作意。 ^332c28

遍知作意者，謂由此故遍知所緣、而不斷惑。 ^332c29

正斷作意者，謂由此故俱作二事。 ^333a1

已斷作意者，謂斷煩惱後所有作意。
有分別影像所緣作意者，謂由此故，修緣分別體境毘鉢舍那。 ^333a2

無分別影像所緣作意者，謂由此故，修緣分別體境奢摩他。 ^333a4

事邊際所緣作意者，謂由此故，了知一切身、
受、心、法所緣邊際；過此更無身、受、心、法。 ^333a5

所作成辦所緣作意者，謂我思惟如此如此，
若我思惟如是如是，當有如此如此，當辦如是如是；及緣清淨所緣作意。 ^333a7

勝解思擇作意者，謂由此故，或有最初思擇諸法，或奢摩他而為上首。 ^333a10

寂靜作意者，謂由此故，或有最初安心於內、或毘鉢舍那而為上首。 ^333a12

一分修作意者，謂由此故，於奢摩他毘鉢舍那、隨修一分。 ^333a13

具分修作意者，謂由此故，二分雙修。
無間作意者，謂一切時無間無斷相續而轉。 ^333a15

殷重作意者，謂不慢緩加行方便。
此中由勝解思擇作意故、淨修智見。 ^333a16

由寂靜作意故，生長輕安。
由一分、具分修作意故，於諸蓋中心得解脫。
由無間、殷重作意故，於諸結中心得解脫。
又由無間作意故、終不徒然而捨身命。
由殷重作意故，速證通慧。 ^333a18

隨順作意者，謂由此故，厭壞所緣，順斷煩惱。 ^333a22

對治作意者，謂由此故，正捨諸惑，任持於斷，令諸煩惱遠離相續。 ^333a23

順清淨作意者，謂由此故，修六隨念，或復思惟隨一妙事。 ^333a25

順觀察作意者，謂由此故，觀諸煩惱斷與未斷；
或復觀察自己所證，及先所觀諸法道理。 ^333a26

力勵運轉作意者，謂修始業未得作意者所有作意。 ^333a28

有間運轉作意者，謂已得作意，於上慢緩修加行者所有作意。 ^333b1

有功用運轉作意者，謂即於此勇猛精進無有慢緩修加行者所有作意。 ^333b2

自然運轉作意者，謂於四時決定作意。
一、得作意時；二、正入、已入根本定時；三、
修現觀時；四、正得、已得阿羅漢時。 ^333b4

思擇作意者，謂毘鉢舍那品作意。
內攝作意者，謂奢摩他品作意。 ^333b7

淨障作意者，謂由此故，棄捨諸漏，永害麁重。 ^333b8

依止成辦所行清淨作意者，謂由此故，
依離一切麁重之身，雖行一切所緣境界，而諸煩惱不復現行。 ^333b9

他所建立作意者，謂諸聲聞所有作意。
要從他音，乃能於內如理作意故。 ^333b12

內增上取作意者，謂諸獨覺及諸菩薩所有作意。
以不從師而覺悟故。 ^333b13

廣大作意者，謂諸菩薩為善了知生死過失、
出離方便，發弘誓願趣大菩提所有作意。 ^333b15

遍行作意者，謂佛世尊現見一切無障礙智相應作意。
若諸菩薩遍於三乘及五明處方便善巧所有作意。
xiang:: 
#####  3項 以七作意與四十作意相攝
 ^333b17

此中了相作意攝緣法、緣義；餘六作意唯攝緣義。
緣身等境四種作意，遍在七攝。
了相、勝解、加行究竟果作意通攝勝解、
真實作意；觀察作意唯攝勝解；餘三作意唯攝真實。
此就前門。就餘門者，當知隨應。
七種作意皆攝有學及非學非無學二種作意。
亦攝無學作意。謂清淨地了相作意及加行究竟果作意。
了相、勝解、觀察作意，攝遍知作意。
餘三作意，攝正斷作意。
加行究竟果作意，攝已斷作意。
觀察作意，唯攝有分別影像所緣作意。
餘六作意通攝二種。
事邊際所緣作意遍一切攝。
所作成辦所緣作意，若就初門，遍一切攝。
就第二門，唯加行究竟果作意所攝。
最初勝解思擇作意皆所不攝。
若奢摩他而為上首，遍一切攝。
若最初寂靜，若毘鉢舍那而為上首，當知亦爾。
前六作意，通攝一分及具分修。
加行究竟果作意，唯攝具分修。
無間作意、殷重作意遍一切攝。
隨順作意，初二所攝。
對治作意，遠離、加行究竟二作意攝，及攝樂作意一分所攝。
順清淨作意，唯攝樂一分所攝。
順觀察斷未斷作意，唯觀察作意所攝。
此就斷對治說。若就所餘，隨應當知。
力勵運轉作意皆所不攝。
有間、有功用運轉作意，乃至攝樂作意所攝。
自然運轉作意，加行究竟及此果二作意攝。
思擇作意，了相所攝。
內攝作意，勝解所攝。
淨障作意，遠離、攝樂、觀察、加行究竟作意所攝。
依止成辦所行清淨作意，唯加行究竟果作意所攝。
他所建立、內增上取作意，一切作意所攝。
廣大作意皆所不攝。
初遍行作意，加行究竟果攝；第二，一切所攝。
又了相作意若他所建立作意攝者，以聞他音、及內如理作意定為其緣。
若內增上取作意攝者，唯先資糧以為其緣。
所餘作意，前前後後傳為其緣。
jie:: 
####  2節 釋所緣

xiang:: 
##### 1項 明四相三十二相
 ^333b20

復次，云何所緣差別？
謂相差別。何等為相？
略有四種。一、所緣相，二、因緣相，三、應遠離相，
四、應修習相。 ^333c25

所緣相者，謂所知事分別體相。 ^333c27

因緣相者，謂定資糧。
應遠離相復有四種。
謂沈相、掉相、亂相、著相。
應修習相當知對治此四種相。 ^333c28

何等沈相？謂不守根門、食不知量、初夜後夜不常覺寤勤修觀行、
不正知住，是癡行性，耽著睡眠、無巧便慧、惡作俱行欲勤心觀。
不曾修習正奢摩他，於奢摩他未為純善，一向思惟奢摩他相。
其心惛闇，於勝境界不樂攀緣。 ^334a1

何等掉相？謂不守根門等四，如前廣說，是貪行性。
樂不寂靜、無厭離心、無巧便慧、太舉俱行，如前欲等。
不曾修舉，於舉未善，唯一向修。
由於種種隨順掉法親里尋等動亂其心。 ^334a6

何等亂相？謂不守根門等四，如前應知、
是鈍根性，多求、多務、多諸事業、尋思行性，
無巧便慧、無厭離心、不修遠離。
於勝境界不樂攀緣，親近憒鬧，方便間缺、不審了知亂不亂相。 ^334a10

何等著相？謂不守根門等四，如前應知。
是鈍根性，是愛行性，多煩惱性。
不如理思，不見過患，又於增上無出離見。
對治如是應遠離相，隨其所應，當知即是應修習相。 ^334a15

復有三十二相。謂自心相、外相、所依相、
所行相、作意相、心起相、安住相、自相相、
共相相、麁相、靜相、領納相、分別相、俱行相、
染污相、不染污相、正方便相、邪方便相、
光明相、觀察相、賢善定相、止相、舉相、觀相、
捨相、入定相、住定相、出定相、增相、減相、
方便相、引發相。 ^334a20

云何自心相？謂有苾芻、先為煩惱染污心故，
便於自心極善取相，如是如是心有染污，或無染污。
由此方便，心處沈等；由此方便，不處沈等。
言沈等者，謂沈等四，乃至令心礙著之相，或復於彼被染污心。 ^334a26

云何外相？謂即於彼被染污心，了知自心被染污已，便取外相。
謂光明相，或淨妙相，或復餘相。
為欲除遣諸煩惱故，或令彼惑不現行故。 ^334b1

云何所依相？謂分別體相。
即是一切自身所攝五蘊并種子相。 ^334b5

云何所行相？謂所思惟彼彼境界色乃至法分別體相。 ^334b6

云何作意相？謂有能生作意故，於彼彼境界所生識生，
作是思惟：今我此心由作意故，於境界轉，非無作意。
此所思惟名作意相。 ^334b7

云何心起相？謂即次前所說，是一相。
第二相者，謂心緣行、緣名色相。
此所思惟名心起相。 ^334b10

云何安住相？謂四識住。
即識隨色住等。如經廣說。
此所思惟，名安住相。 ^334b13

云何自相相？謂自類自相，或各別自相。
此所思惟，名自相相。 ^334b14

云何共相相？謂諸行共相，或有漏共相，或一切法共相。
此所思惟，名共相相。 ^334b16

云何麁相？謂所觀下地一切麁相。 ^334b17

云何靜相？謂所行上地一切靜相。 ^334b18

云何領納相？謂隨憶念過去曾經諸行之相。 ^334b19

云何分別相？謂思未來諸行之相。 ^334b20

云何俱行相？謂分別現在諸行之相。 ^334b21

云何染污相？謂於有貪心思惟有貪心相，乃至於不善解脫心思惟不善解脫心相。 ^334b22

云何不染污相？謂與此相違，當知即是不染污相。
此中已出離於斷不修方便者，觀有貪等；
修方便者，觀略下等。
有貪心者，謂貪相應心，或復隨逐彼品麁重。
如是由纏及隨眠故，一切染污心如應當知以能對治纏及隨眠故，
成不染污。 ^334b24

云何正方便相？謂所思惟白淨品因緣相相。 ^334b29

云何邪方便相？謂所思惟染污品因緣相相。
即是思惟如是如是不守根門住故，乃至不正知住故，如是如是心被染相。 ^334c1

云何光明相？謂如有一，於暗對治或法光明、
慇懃懇到善取其相，極善思惟。
如於下方，於上亦爾。
如是一切治暗相故，建立此相。 ^334c4

云何觀察相？謂有苾芻、慇懃懇到善取其相而觀察之。
住觀於坐者，謂以現在能取觀未來所取法。
坐觀於臥者，謂以現在能取觀過去所取。
或法在後行觀察前行者，謂以後後能取觀前前能取法。
此則略顯二種所取、能取法觀。 ^334c7

云何賢善定相？謂所思惟青瘀等相，為欲對治欲貪等故。
何故此相說名賢善？
諸煩惱中貪最為勝，於諸貪中欲貪為勝，生諸苦故。
此相是彼對治所緣，故名賢善。 ^334c13

云何止相？謂所思惟無分別影像之相。 ^334c17

云何舉相？謂策心所取隨一淨妙或光明相相。 ^334c18

云何觀相？謂聞思修慧所思惟諸法相。 ^334c19

云何捨相？謂已得平等心，於諸善品增上捨相。 ^334c20

云何入定相？謂由因緣、所緣、應修習相故入三摩地，或復已得而現在前。 ^334c21

云何住定相？謂即於彼諸相善巧而取；
由善取故，隨其所欲於定安住。
又於此定得不退法。 ^334c22

云何出定相？謂分別體所不攝不定地相。 ^334c25

云何增相？謂輕安定倍增廣大所思惟相。 ^334c26

云何減相？謂輕安定退減陜小所思惟相。 ^334c27

云何方便相？謂二道相。
或趣倍增廣大，或趣退減陜小故。 ^334c28

云何引發相？謂能引發略諸廣博文句義道，
若無諍、無礙、妙願智等，若依三摩地諸餘力、
無畏等最勝功德，及能通達甚深句義、
微妙智慧，如是等相。
xiang:: 
#####  3項 明本末相攝
 ^334c29

復次，如是諸相即前根本四相所攝，謂所緣相、具攝一切。
因緣相亦爾。前與後為因緣故，為令後後得明淨故。
正方便相一切種別，皆因緣相。
如正方便，邪方便亦爾。
一是白品相，第二黑品相。
諸染污相唯應遠離。
所餘諸相唯應修習。
於彼彼時應修習故。
瑜伽師地論卷第十一
 ^335a4
