比丘尼傳卷第三〔齊〕
author:: 大莊嚴寺釋寶唱撰
other:: 
# 齊

東官曾成法緣尼傳一 ^941c9

南永安寺曇徹尼傳二 ^941c10

崇聖寺僧敬尼傳三 ^941c11

鹽官齊明寺僧猛尼傳四 ^941c12

華嚴寺妙智尼傳五 ^941c13

建福寺智勝尼傳六 ^941c14

禪基寺僧蓋尼傳七 ^941c15

東青園寺法全尼傳八 ^941c16

普賢寺淨暉尼傳九 ^941c17

法音寺曇簡尼傳十 ^941c18

法音寺淨珪尼傳十一 ^941c19

集善寺慧緒尼傳十二 ^941c20

錢塘齊明寺超明尼傳十三 ^941c21

法音寺曇勇尼傳十四 ^941c22

剡齊興寺德樂尼傳十五
other:: 
##  1 東官曾成法緣尼傳第
東官曾成法緣尼傳第一 ^941c23

法緣，本姓侖，東官曾成人也。
宋元嘉九年，年十歲。
妹法綵，年九歲，未識經法，忽以其年二月八日俱失所在，
經三日而歸，說至淨土天宮見佛，佛為開化。
至九月十五日，又去一旬乃還，便能作外國書語及誦經，見西域人言謔善相了解。
十年正月十五日，又復失去。
田中作人見其隨風飄颺上天，父母憂之，祀神求福。
既而經月乃返，返已出家披著法服持髮而歸，
自說見佛及比丘尼，語云：「汝前世因緣，應為我弟子。」
舉手摩頭，髮自墮落，為立法名，大名法緣，小曰法綵。
臨遣還曰：「可作精舍，當與汝經法也。」
緣等還家即毀神座，繕立精廬，晝夜講誦。
夕中每有五色光明流泛峯嶺，有若燈燭。
自此以後容止華雅音制詮正。
上京諷誦不能過也，刺史韋朗、孔默並屈供養，聞其談說甚敬異焉。
因是土人皆事正法。
年五十六，建元中卒也。
other:: 
##  2 南永安寺曇徹尼傳
南永安寺曇徹尼傳二 ^941c25

曇徹尼，未詳何許人也。
少為普要尼弟子，隨要住南永安寺。
要道潔學優，有聞當世。
徹秉操無矯，習業不休，佛法奧義，必欲總採，
未及成戒，已究經論。
具足已後，遍習毘尼，才堪機務，尤能講說，
剖毫析滯，探賾幽隱，諸尼大小皆請北面。
隨方應會負帙成群，五侯七貴婦女以下莫不修敬。
年六十三，齊永明二年卒矣。
other:: 
##  3 崇聖寺僧敬尼傳
崇聖寺僧敬尼傳三 ^942a14

僧敬，本姓李，會稽人也，寓居秣陵。
僧敬在孕家人設會，請瓦官寺僧超、西寺曇芝尼，使二人指腹呼胎中兒為弟子。
母代兒喚二人為師，約不問男女必令出家。
將產之日，母夢神人語之曰：「可建八關。」
即命經始。僧像未集，敬便生焉，聞空中語曰：「可與建安寺白尼作弟子。」
母即從之。及年五六歲，聞人經唄輒能誦憶，
讀經數百卷妙解日深，菜蔬刻己清風漸著。
逮元嘉中，魯郡孔默出鎮廣州，携與同行。
遇見外國鐵薩羅尼等來向宋都，並風節峻異，更從受戒。
深悟無常，乃欲乘船泛海尋求聖跡，道俗禁閉，留滯嶺南三十餘載。
風流所漸，獷俗移心，捨園宅施之者十有三家，
共為立寺於潮亭，名曰「眾造」。
宋明帝聞之，遠遣徵迎，番禺道俗大相悲戀。
還都勅住崇聖寺，道俗向慕服其進止。
丹陽樂遵為敬捨宅立寺，後遷居之。
齊文惠帝、竟陵文宣王，並欽風德， #CB01321;施無闕。
年八十四，永明四年二月三日卒，葬于鍾山之陽。
弟子造碑，中書侍郎吳興沈約製其文焉。
other:: 
## 4 鹽官齊明寺僧猛尼傳
鹽官齊明寺僧猛尼傳四 ^942a23

僧猛，本姓岑，南陽人也。
遷居鹽官縣，至猛五世矣。
曾祖率，晉正員郎餘杭令，世事黃老加信敬邪神。
猛幼而慨然有拔俗之志，年十二父亡，
號哭吐血，絕而復蘇。
三年告終，示不滅性，辭母出家。
行已清潔，奉師恭肅，蔬糲之食止存支命，
行道禮懺未嘗疲怠，說悔先罪精懇流淚，能行人所不能行。
益州刺史吳郡張岱，聞風貴敬請為門師。
宋元徽元年，淨度尼入吳，携出京城，仍住建福寺。
歷觀眾經以日係夜，隨逐講說心無厭勌，
多聞強記經耳必憶，由是經律皆悉研明，澄情宴坐泊然不測。
齊建元四年母病，乃捨東宅為寺，名曰「齊明」。
締搆殿宇，列植竹樹，內外清靖狀若仙居。
飢者撤饍以施之，寒者解衣而與之。
嘗有獵者近於寺南，飛禽走獸競來投猛，而鷹犬馳逐相去咫尺。
猛以身手遮遏，雖體被啄嚙，而投者獲免。
同止數十人，三十餘載未嘗見其慍怒之色。
年七十二，永明七年卒。
時又有僧瑗尼，猛之從弟女也，亦以孝聞，
業行高邈，慧悟凝深也。
other:: 
##  5 華嚴寺妙智尼傳
華嚴寺妙智尼傳五 ^942b15

妙智，本姓曹，河內人也。
稟性柔明，陶心大化，執持禁範，如護明珠。
心勤忍辱，與物無忤，雖有毀惱，必以和顏。
下帷窮年，終日無悶，精達法相，物共宗之。
禪堂初建，齊武皇帝勅請妙智講《勝鬘》、
《淨名》，開題及講，帝數親臨，詔問無方。
智連環剖析，初無遺滯，帝屢稱善，四眾雅服。
齊竟陵文宣王疆界鍾山集葬名德。
年六十四，建武二年卒葬于定林寺。
南齊侍中瑯瑘王倫妻江氏為著石讚文序，立于墓左耳。
other:: 
##  6 建福寺智勝尼傳
建福寺智勝尼傳六 ^942c7

智勝，本姓徐，長安人也，寓居會稽于其三世。
六歲而隨王母出都遊瓦官寺，見招提整峻寶飾嚴華，
澘然泣涕，仍祈剪落。
王母問之，具述此意，謂其幼稚而未許之也。
宋季多難，四民失業，時事紛紜，奄冉積載。
年將二十方得出家，住建福寺，獨行無倫，
絕塵難範，聽受《大涅槃經》，一聞能持。
後研律藏，功不再受，總持之譽，僉然改目。
自製數十卷義疏，辭約而旨遠，義隱而理妙。
逢涅不淄，遇磨不磷。
大明中有一男子，詭期抱梁，欲規不遜。
勝剋意淵深，雅操壁立，正色告眾，眾錄付官，守戒清淨如護明珠。
時莊嚴寺曇斌法師弟子僧宗、玄趣，共直佛殿慢藏致盜，乃失菩薩瓔珞及七寶澡罐。
斌衣鉢之外室如懸磬，無以為備，憂慨輟講，閉房三日。
勝宣告四部，旬月備辦，德感化行皆類此也。
齊文惠帝聞風，雅相接召，每延入宮講說眾經，司徒竟陵文宣王倍崇敬焉。
勝志貞南金，心皎北雪，裁箴尼眾，實允物望。
令旨仍使為寺主，闔眾愛敬如奉嚴尊。
從定林寺僧遠法師受菩薩戒。
座側常置香鑪，勝乃捻香，遠止之曰：「不取火，已信宿矣。」
所置之香遂氛氳流煙。
咸歎其肅恭表應若斯也。
永明中作聖僧齋，攝心祈想，忽聞空中彈指合掌側聽。
勝居寺三十年，未嘗赴齋會遊踐貴賤，
清閑靜處係念思惟，故流芳不遠。
文惠帝特加供俸，日月充盈，締搆房宇，闔寺崇華。
勝捨衣鉢為宋齊七帝造攝山寺石像。
永明十年寢疾，忽見金車玉宇悉來迎接。
到四月五日告諸弟子曰：「吾今逝矣。」
弟子皆泣。乃披衣出胸，胸有草書佛字，字體鮮白色相明潤。
八日正中而卒也，年六十六。
葬于鍾山。文帝給其湯藥，凶事所須並宜官備也。
other:: 
##  7 禪基寺僧蓋尼傳
禪基寺僧蓋尼傳七 ^942c18

僧蓋，本姓田，趙國均仁人也。
父宏，梁天水太守。
蓋幼出家，為僧志尼弟子，住彭城華林寺，
忘利養、惔毀譽。永徽元年索虜侵州，與同學法進南遊京室，
住妙相尼寺。博聽經律，深究旨歸，專修禪定，惟日不足。
寒暑不變衣裳，四時無新飲食，但資一菜中飯而已。
受業於隱、審二禪師，禪師皆歎其易悟。
齊永明中，移止禪基寺，欲廣弘觀道，道俗諮訪，更成紛動。
乃別立禪房於寺之左，宴默其中，出則善誘，諄諄不勌。
齊竟陵文宣王蕭子良，四時資給。
雖已耆艾，而志向不衰，終日清虛，通夜不寐。
年六十四，永明十一年卒也。
時寺又有法延者，本姓許，高陽人也。
精進有行業，亦以禪定顯聞也。
other:: 
##  8 東青園寺法全尼傳
東青園寺法全尼傳八 ^943a23

法全，本姓戴，丹陽人也。
端莊好靜，雅勤定慧。
初隨宗瑗博綜眾經，後師審隱遍遊禪觀，
晝則披文遠思，夕則歷觀妙境。
大乘奧典皆能宣講，三昧祕門並為師匠。
食但蔬菜，衣止蔽形。
訓誘未聞，獎成後學，聽者修行，功益甚眾。
寺既廣大，閱理為難，泰始三年，眾議欲分為二寺。
時寶嬰尼求於東面起立禪房，更搆靈塔，
於是始分為「東青園寺」。
昇明二年嬰卒，眾既新分人望未緝，乃以全為寺主，於是大小愛悅情無纖介。
年八十三，隆昌元年卒。
時寺復有淨練、僧律、慧形，並以學顯名也。
other:: 
##  9 普賢寺淨暉尼傳
普賢寺淨暉尼傳九 ^943b9

淨暉，本姓楊，建康人也。
志道專誠，樂法翹懇。
具戒之初從濟瑗稟學，精思研求究大乘之奧，十臘之後便為宗匠。
齊文惠帝、竟陵文宣王莫不服膺。
永明八年，竟陵王請於第講《維摩經》，後為寺主，
二十餘年，長幼崇奉，如事父母，從為弟子者四百餘人。
年七十二，永明十年卒也。
時寺又有僧要、光淨，並學行有聞也。
other:: 
##  10 法音寺曇簡尼傳
法音寺曇簡尼傳十 ^943b21

曇簡，本姓張，清河人也。
為法淨尼弟子，住寺。
遊學淮海，弘宣正法，先人後己，志在廣濟。
以齊建元四年，立法音精舍，禪思靜默，通達三昧。
德聲遐布，功化自遠，道俗敬仰，盛修供施。
時有慧明法師，深愛寂靜，本住道林寺。
永明時為文惠帝、竟陵文宣王之所修飾，
僧多義學，累講經論，去來諠動，明欲去之。
簡以寺為施，因移白山，更立草菴以蔽風雨。
應時行乞，取給所資。
常聚樵木，云營功德。
以建武元年二月十八日夜，登此積薪引火自焚，捨生死身供養三寶。
近村見火競來赴救，及至簡已遷滅，道俗哀慟，
聲振山谷，即聚所餘為立墳剎也。
other:: 
##  11 法音寺淨珪尼傳
法音寺淨珪尼傳十一 ^943c1

淨珪，本姓周，晉陵人也，寓居建康縣三世矣。
珪幼而聰頴，一聞多悟。
性不狎俗，早願出家，父母怜之不違其志，
為法淨尼弟子，住法音寺。
德行純邃，經律博通，三業禪祕，無不善達，
神量淵遠，物莫能窺。
遺身忘味，常自枯槁，其精進總持為世法則，
傳授訓誘多能導利，當世歸心。
與曇簡尼同憩法音寺，後移白山，栖託樹下，功化轉弘。
以建武元年二月十八日，與曇簡同夜燒身，
道俗哀赴，莫不哽咽。
收其舍利，樹封墳剎焉。
other:: 
##  12 集善寺慧緒尼傳
集善寺慧緒尼傳十二 ^943c15

慧緒尼本姓閭丘，高平人也。
為人高率疎遠，見之如丈夫，不似婦人。
發言吐論甚自方直，略無所迴避。
七歲便蔬食持齋，志節勇猛。
十八出家，住荊州三層寺，戒業具足，道俗所美。
時江陵有隱尼，西土德望，見緒而異之，遂忘年契意相携行道。
嘗同居一夏，共習《般舟》，心形勤苦，晝夜不息。
沈攸之為刺史，普沙簡僧尼，緒乃避難下都。
及沈破敗，後復還西。
齊太尉大司馬豫章王蕭嶷，以宋昇明末出鎮荊陝，
知其有道行，迎請入內，備盡四事。
時有玄暢禪師，從蜀下荊，緒就受禪法，
究極精妙，暢每稱其宿習不淺。
緒既善解禪行，兼菜蔬勵節，豫章王妃及內眷屬，敬信甚深從受禪法。
每有 #CB01321;施，受已隨散，不嘗儲畜。
意志高遠，都不以生業關懷。
蕭王要共還都，為起精舍在第東田之東，
名曰福田寺，常入第行道。
永明九年，自稱忽忽苦病，亦無正惡，唯不復肯食，顏貌憔顇。
苦求還寺，還寺即平愈。
旬日中輒復請入，入轉如前，咸不知所以。
俄而王薨，禍故相續。
武皇帝以東田郊逈，更起集善寺，悉移諸尼還集善，
而以福田寺別安外國道人阿梨，第中還復供養，善讀誦呪。
緒自移集善寺以後，足不復入第者數年。
時內外既敬重此尼，每勸其暫至後第內。
竺夫人欲建禪齋，遣信先諮請。
尼云：「甚善，貧道年惡，此叚實願一入第，與諸夫娘別。」
既入齋，齋竟自索紙筆作詩曰：「世人或不知，呼我作老周。
忽請作七日，禪齋不得休。」
〔後復有十字道別，今忘之〕作詩竟言笑接人，了不異常日高傲也。
因具敘離，云：「此叚出寺方為永別，年老無復能入第理。」
時體中甚康健，出寺月餘便云病，乃無有異於恒，
少日而卒也，是永元元年十一月二十日卒，時年六十九。
周捨為立序贊。又有德盛尼，德合志同為法眷屬，
行道習觀，親承音旨也。
other:: 
##  13 錢塘齊明寺超明尼傳
錢塘齊明寺超明尼傳十三 ^943c26

超明，本姓范，錢塘人。
父先，少為國子生，世奉大法。
明幼聰頴，雅有志尚，讀五經、善文義，方正有禮，內外敬之。
年二十一，夫亡寡居，鄉隣求娉，誓而弗許，
因遂出家，住崇隱寺。
神理明徹，道識清悟。
聞吳縣北張寺有曇整法師道行精苦，從受具足。
後往塗山，聽慧基法師講說眾經，便究義旨，
一經於耳，退無不記。
三吳士庶，內外崇敬。
尋還錢塘，移憩齊明寺。
年六十餘，建武五年而卒也。
時又有法藏尼，亦以學行馳名也。
other:: 
##  14 法音寺曇勇尼傳第
法音寺曇勇尼傳第十四 ^944b7

曇勇者，曇簡尼之姊也。
為性剛直，不隨物以傾動。
常以禪律為務，不以衣食經懷。
憩法音精舍，深悟無常，高崇我樂。
以建武元年隨簡同移白山。
永元三年二月十五日夜，積薪自燒以身供養。
當時聞見，咸發道心，共聚遺燼以立墳剎云。
other:: 
##  15 剡齊興寺德樂尼傳
剡齊興寺德樂尼傳十五 ^944b18

德樂，本姓孫，毘陵人也。
高祖毓，晉豫州刺史。
樂生而口有二牙，及長，常於闇室，不假燈燭了了能見。
願樂離俗，父母愛惜而不敢遮。
至年八歲許，其姊妹同時入道，為晉陵光尼弟子。
具足以後，並遊學京師，住南永安寺。
篤志精勤，以晝繼夜，窮研經律，言談典雅，宋文帝善之。
元嘉七年外國沙門求那跋摩，宋大將軍立王園寺，請移住焉。
到十一年，有師子國比丘尼十餘人至，重從僧伽跋摩受具足戒。
至二十一年，同寺尼法淨、曇覽染孔熙先謀，
人身窮法，毀壞寺舍，諸尼離散，德樂移憩東青園，
樂諮請深禪，窮究妙境。
及文帝崩，東遊會稽，止于剡之白山照明精舍。
學眾雲集，從容教授，道盛東南矣。
齊永明五年，陳留、阮儉，篤信士也，捨所居宅立齊興精舍。
樂綱紀，大小悅服，遠近欽風，皆願依止，徒眾二百餘人。
不聚 #CB01321;施，歲建大講，
僧尼不限，平等資供。
年八十一，永元三年卒剡。
有僧茂尼，本姓王，彭城人也。
節食單蔬，勤苦為業，用其#CB01321;遺起竹園精舍焉。
比丘尼傳卷第三
 ^944b25
