
jing:: 緣起經一卷
translator:: 三藏法師玄奘奉　詔譯
如是我聞：
一時，薄伽梵在室羅筏，住誓多林給孤獨園，
與無量無數聲聞、菩薩、天人等俱。
爾時，世尊告苾芻眾：「吾當為汝宣說緣起初差別義，
汝應諦聽，極善思惟，吾今為汝分別解說。」 ^547b12

苾芻眾言：「唯然願說，我等樂聞。」 ^547b16

佛言：「云何名緣起初？
謂依此有故彼有，此生故彼生，所謂無明緣行，
行緣識，識緣名色，名色緣六處，六處緣觸，
觸緣受，受緣愛，愛緣取，取緣有，有緣生，
生緣老死，起愁歎苦憂惱，是名為純大苦蘊集，如是名為緣起初義。 ^547b17

「云何名為緣起差別？
謂無明緣行者，云何無明？
謂於前際無知，於後際無知，於前後際無知；
於內無知，於外無知，於內外無知；於業無知，
於異熟無知，於業異熟無知；於佛無知，
於法無知，於僧無知；於苦無知，於集無知，
於滅無知，於道無知；於因無知，於果無知，
於因已生諸法無知；於善無知，於不善無知；
於有罪無知，於無罪無知；於應修習無知，
於不應修習無知；於下劣無知；於上妙無知；
於黑無知，於白無知；於有異分無知，於緣已生或六觸處，如實通達無知。
如是於彼彼處如實無知，無見無現觀，
愚癡無明黑闇，是謂無明。
云何為行？行有三種，謂身行、語行、意行，是名為行。 ^547b22

「行緣識者，云何為識？
謂六識身，一者眼識，二者耳識，三者鼻識，
四者舌識，五者身識，六者意識，是名為識。 ^547c6

「識緣名色者，云何為名？
謂四無色蘊：一者受蘊，二者想蘊，三者行蘊，四者識蘊。
云何為色？謂諸所有色，一切四大種，及四大種所造，
此色前名總略為一，合名名色，是謂名色。 ^547c8

「名色緣六處者，云何六處？
謂六內處：一眼內處，二耳內處，三鼻內處，
四舌內處，五身內處，六意內處，是謂六處。 ^547c12

「六處緣觸者，云何為觸？
謂六觸身：一者眼觸，二者耳觸，三者鼻觸，
四者舌觸，五者身觸，六者意觸，是名為觸。 ^547c14

「觸緣受者，云何為受？
受有三種，謂樂受、苦受、不苦不樂受，是名為受。 ^547c17

「受緣愛者，云何為愛？
愛有三種，謂欲愛、色愛、無色愛，是名為愛。 ^547c19

「愛緣取者，云何為取？
謂四取：一者欲取，二者見取，三者戒禁取，
四者我語取，是名為取。 ^547c20

「取緣有者，云何為有？
有有三種，謂欲有、色有、無色有，是名為有。 ^547c22

「有緣生者，云何為生？
謂彼彼有情，於彼彼有情類，諸生、等生、
趣、起、出、現、蘊得界得、處得，諸蘊生起，命根出現，是名為生。 ^547c23

「生緣老死者，云何為老？
謂髮衰變，皮膚緩皺，衰熟損壞，身脊傴曲黑黶間身，
喘息奔急，形貌僂前，憑據策杖，惛昧羸劣，
損減衰退，諸根耄熟，功用破壞，諸行朽故，
其形腐敗，是名為老。
云何為死？謂彼彼有情，從彼彼有情類，
終盡壞沒，捨壽捨煖，命根謝滅，棄捨諸蘊，
死時運盡，是名為死。
此死前老總略為一，合名老死，如是名為緣起差別義。 ^547c26

「苾芻！我已為汝等說所標緣起初差別義。」
時薄伽梵說是經已，聲聞、菩薩、天人等眾，
聞佛所說皆大歡喜，得未曾有，信受奉行。
緣起經一卷
 ^548a6
