
jing:: 福蓋正行所集經卷第十一
collector:: 龍樹菩薩集
translator:: 西天譯經三藏朝散大夫試鴻臚卿宣梵大師賜紫沙門臣日稱等奉　詔譯
此中復說，破戒之人於諸如來所有種種功德善法不能成就。
譬如王女出降貧士，至彼家已謂其夫曰：
「我是王女，所欲如意。
當須上妙燒香花鬘、眾寶瓔珞嚴身之具，庫藏諸物皆悉周備。
若如是者，我則住此。」
貧士答曰：「如上諸物，家中所無。」
王女聞已乃呵責之：「如是貧乏，我當去矣。」
佛言：「彼破戒者亦復如是，不能成就最上清淨解脫之女，
亦不能得煖頂忍等所燒之香，亦不能得別解脫戒所成之花，
亦不能得禪定解脫所成之鬘，亦不能得菩提分等種種庫藏，
亦不能得聞思修等所成智王，亦不能得最上最勝正等菩提，
亦不能得緣覺聲聞為其眷屬。
是破戒者，由無善業，於現生中則無福德，
一切善人不樂同住，有所言說人不信用，於出世間所有如來功德法財則為永失。」 ^740c12

是時會中，尊者阿難即從座起，前白佛言：
「云何世尊於弟子中毀犯戒者，不為宣說甚深法要，不復攝受而見擯斥？
咸謂如來非大悲者。」
佛告阿難：「我於世間一切眾生平等憐慜，於所說法心無悋惜。
由彼非器不能堪任，故不為說。
非如世間智者說法，於諸眾生有違順相，
若相違者不為宣說，如拳握物祕之不與。
如有國王作大施會，召諸沙門、婆羅門等，所須之物皆給與之。
有婆羅門從餘方來，住立王前多乞諸物。
王聞語已，悉不與之。
時有近臣勸王隨意施婆羅門，王乃答曰：『非有所悋。
此人無德，故不與也。』」
佛言：「阿難！我亦如是。
由彼破戒，非是法器，故不為說。
設為彼說，不能領受。
如器有竅，不堪貯水，縱使晝夜勤力添汲尋復漏失。
是破戒者，不能容受功德法水，亦復如是。
設使少分違犯禁戒，是人亦於菩提分等種種法寶不能成辦。
當知是人所持淨戒不名圓滿、不復增長。
如是戒行不增長故，於解脫法亦不增長。
於解脫法不增長故，彼所獲得非寂靜道，但得名為相似解脫。
若於戒法堅持不犯，是人則於菩提分等種種法財各各入解、
如理思惟，得安隱住。
汝等比丘！於此經典常樂受持、為人演說，施戒功德得成福蓋。」 ^740c28

若諸比丘住正思惟、親近善友、樂聞正法，
能除世間憂畏熱惱，遮遣惡法不令生起，如滅熾火使無遺餘。
若諸比丘住邪思惟，引生放逸令心散亂，則唯攝取五欲因緣。
是諸有情生煩惱處，決定失壞諸功德法，
如非時雹傷其苗稼，能招世間種種災難，
常懷諂曲、無有慚恥，為彼白衣譏毀輕慢。
此非法人，志意下劣，於彼沙門清淨善果心不希樂，於諸如來甘露法水則不能飲。
樂作諸惡、求趣險道，攝取地獄、餓鬼、傍生，極惡苦處而為依止。
若於佛言心不信受，雖少犯戒則受劇報，
何況廣多造作惡業，所感之果其苦難量。
如《伊羅葉龍王因緣經》說。 ^741a23

如是我聞：一時佛在嚩囉拏城施鹿林中仙人墮處，為諸大眾宣說法要。
時伊羅葉龍王知佛世尊在彼說法，發清淨心，
欲詣佛所親近供養，即作是念：「我身龍屬，
多諸冤讎，儻相會遇必為損害。」
乃變己身作轉輪王，相貌端嚴、威德自在，
眾寶瓔珞莊嚴其身，持妙繖蓋、乘寶輦輿，七寶千子內外營從。
復以九十俱胝軍眾前後圍繞，復有百千外道梵志、
婆羅門等、諸乞丐者皆悉隨從。
威神翊衛，如天帝釋，即時奔趨如來法會。 ^741b7

爾時世尊有諸四眾、天龍藥叉乾闥婆等恭敬圍繞，而為說法。
時彼眾會見是事已，咸生驚疑，前白世尊：
「此為何王，威德乃爾？」
佛語大眾：「此非人王。
且待須臾，自當知之。」
時彼龍王到佛所已，頭面禮足，退坐一面。
佛言：「龍王！汝昔愚癡，今受此報。
復有何緣而至于此？
宜應速疾起離此處，捨其變現而作本形，可復來此顯示眾會。」
時彼龍王白言：「世尊！
我輩龍身，然多冤對，忽此相逢定興災難。
由是之故為變化也。」
時佛世尊聞是說已，勅金剛手大藥叉神，
為彼龍王隨逐守護，令至餘處乃復本形。
其身長大，麁澁乾裂，種種惡相積集成軀。
由先業故而有七頭，一一頭上有伊羅樹，
由彼樹故動搖苦楚、膿血交流極甚臭穢，無數蛆蟲之所#CB03112;食。
復本形已，還至佛所。
彼龍之首在嚩囉拏城，其尾所至怛叉尸羅國。
時諸大眾久離貪者，覩是惡狀猶生驚怖，
咸作是念：「此何有情感報如是，而來此耶？」
佛語大眾：「此乃適變作轉輪王來至我所，遣令起去現本相。」
爾時諸沙門聞佛說已，咨嗟懊惱默然而住。
時伊羅葉龍王既作龍身，悲啼白佛：「唯願世尊大慈憐愍，記我何時脫此惡趣。」
佛言：「龍王！今為汝說，當生諦信。
却後當來，眾生壽命八萬歲時，有佛出世名曰慈氏，彼佛記汝所經時分脫此龍身。」
是時龍王聞佛說已，舉聲號哭，淚若河流。
佛以大慈善言誨喻：「汝當自咎，徒增悲苦。
今此會中難可久處。」
時彼龍王深自剋責：「我此惡業無相似者，願承佛力早離此苦。」
乃作誓曰：「從是已後盡未來世，心不邪思、
不生放逸，乃至螻蟻不生殺害。」
作是說已，頂禮佛足，即於會中忽然不現。 ^741b17

時彼阿難即從座起，一心合掌，乃問如來：
「而此龍王先作何罪，墮龍趣中？
復由何業，而有七頭，一一頭上有伊羅樹，
動搖痛苦、膿血交流。
唯願如來為我等輩說其因緣，令知罪犯。」 ^741c20

爾時世尊謂阿難曰：「乃往過去賢劫之中，
眾生壽命二萬歲時，有佛出世名迦攝波如來、
應供、正遍知、明行足、善逝、世間解、無上士、
調御丈夫、天人師、佛、世尊。
時彼龍王於佛法中出家修道，作三藏比丘，
厭怖煩惱、修遠離行，於空閑處習奢摩他。
從定出已，日已過中，入彼聚落而行乞食，
或有所得、或無所得，為人所呵生諸煩惱。
出其聚落，至阿蘭若，伊羅樹下往返遊行。
因以兩手而取其葉，如是數四摘已復摘，碎以棄之。
時佛知已，呵彼比丘，為說戒相，俾令悔謝。
彼不信受，而作是言：『此無情物，何咎之有？』
由二因緣，受斯苦報。
過時乞食，生於龍中。
由不信故，生伊羅樹。」 ^741c25

佛語諸比丘：「彼伊羅葉龍王，作少惡因，今受多苦。
自作其因，自受其果，非外地界水火風界而能招集，皆由內心之所造作。 ^742a10

「若諸有情，畢竟樂作非法黑業，於惡趣中定受苦報。
若諸有情，畢竟樂作清淨白業，於人天中定受樂報。
若諸有情，所作之業善惡相參，雜受其報。
是故比丘，於彼黑業畢竟莫造，於彼白業決定修作。
果報卒至，猶如瀑流，善惡之業影響無差。」
如有頌云：
　　設經無量劫，彼業不能壞，
　　果報成熟時，眾生決定受。 ^742a13

佛言：「汝等比丘！當依佛語，如理思惟，於諸禁戒不應少犯。
是故我今委細分別毀戒過患，為令有情深生怖畏，
永斷諸惡、勤行眾善。
汝等比丘！於此經典為人演說，成就福蓋。」 ^742a21

是時會中尊者阿難陀白言：「世尊！
是持戒相，云何了知？」
佛告阿難：「欲入佛法，先持五戒，謂不殺生、
離不與取、遠欲邪行、斷虛妄語、飲酒放逸。
如是行相，各各了知。
阿難！在在處處城邑聚落，有諸善人清信士女，
依止善法、樂持淨戒、發生淨心，於此五戒盡其形壽而能奉持。」 ^742a25

如《造作福業經》說：云何持戒得成福事？
若人能於一切有情不行殺戮，是人得名持不殺戒。
殺生者，從初起心決定當殺何等物命，
或令他殺，起加行心正斷彼命、剸割受用，是人名為得殺生罪。 ^742b3

若人於他所有財物，離不與取，是人得名持不盜戒。
偷盜者，謂於他物不與而取，或行劫掠，或他遺忘隱而不與。
乃至從初，起加行心，盜其物已，是人名為得偷盜罪。 ^742b8

若人能離一切染欲，或於他色不生侵犯，是人得名持不婬戒。
欲邪行者，非親族家、衒賣里巷、生染欲處，皆不應往。
或他親眷常所守護，巧設方便遺其珠瓔，或他遭難而生強逼。
如是起心，乃至所作，是人名為得邪欲罪。
若人能離虛妄所說，發言誠諦，心口不違，是人名持不妄語戒。
妄語者，謂見言不見、不實言實。
如律中說。如有比丘自遠方來，或有問言：「見某人不？」
彼實見已，答言不見。
如是等類，得妄語罪。 ^742b12

若人於酒，誡已不飲，或風飄香亦不欲嗅，是人名持不飲酒戒。
酒有三種：一曰蘇囉，謂以米糪和合造作。
二曰梅哩，唯用根果，或花葉等取汁而成。
此二種酒，具色香味，因風飄香聞皆欲飲，飲已迷醉則生放逸。
三曰摩 #CB00853;〔切身下同〕，此略不說。
是三種酒，若樂飲者，是人名為得飲酒罪。
又如《難禰迦經》說，摩#CB00853;酒者，不應造作。
比丘飲已，引生放逸、損費財物、受用不充，
增益瞋恚，或相敺擊、惡言相加，多諸諍訟。
已至失衣，裸形無愧，惡名流布，善人遠離，
廢忘誦習大乘經典，減損智慧，增長無明，
不敬三寶、父母宗親、於族姓中不為崇重。
如是破戒，由飲如上三種酒故，生諸過失。
是故應知，於殺生等不復造作，常當遠離。
福蓋正行所集經卷第十一
 ^742b22
