
pin:: 父子合集經卷第十九
translator:: 西天譯經三藏朝散大夫試鴻臚卿宣梵大師賜紫沙門臣日稱等奉　詔譯

#  27 淨飯王信解品
淨飯王信解品第二十七
爾時世尊，告淨飯王言：「大王！
如上所說解脫法門，當自繫心，正念觀察，
勇猛精進，決定修作。
過去未來現在諸佛，依此得證無上菩提，
能招世間一切富樂，能消世間一切渴愛，
能伏世間一切我慢，能破世間一切邪見，能滅有情一切罪惡。
未登初地凡夫異生，皆令證得平等法性。
如是法要，非諸聲聞及辟支佛所行境界，唯諸菩薩之所修作。
大王！應作是念：『我當云何於人天中得為眼目？
於長夜中得為照明？
於愛河中得為船筏？
於險難處得為導師？
無依怙者為作主宰？
自得度已，復能度他；自解脫已，令他解脫；
自得安隱，令他安隱；自證涅槃，復令他證。』
大王！不應觀彼現在世間所受富樂五欲自在，
諸根如幻境界如夢，謂於色境聲香味觸心生貪著，無滿足時。 ^971b27

「大王！乃往過去無量俱胝那由他劫，有轉輪王名無邊稱，
富貴自在，有大威德，象馬車乘眾寶輦輿，
最勝輪寶無能壞者，已曾親近無量諸佛，
於彼佛所種多善根，隨意所念皆得成就。
大王！彼無邊稱王忽於一時，作是思惟：
『我當自試福德之力，以我福故，令四天下所有一切樹木花果，
皆得茂盛，受用無盡。』
作是念已，彼四天下所有花果而得敷榮。
大王！彼無邊稱王如是思惟：『我今更試自善根力，
令四天下一切人民，若有所願，隨意無違。』
作是念已，彼四天下所有人民，一切希求皆得如意。
大王！彼無邊稱王復更思惟：『以我所有善根之力，令四天下降注香水。』
作是念已，於四天下普雨香水。
大王！彼無邊稱王復更思惟：『以我所有善根力故，令四天下普雨妙花。』
作是念已，於四天下降雨種種上妙天花。
大王！彼無邊稱王復更思惟：『以我所有善根力故，令四天下雨妙寶衣。』
作是念已，於四天下悉雨寶衣。
大王！彼無邊稱王復更思惟：『以我所有善根力故，令四天下悉皆雨銀。』
作是念已，於四天下皆得雨銀。
大王！彼無邊稱王復更思惟：『以我所有善根力故，令四天下降雨黃金。』
作是念已，於四天下皆雨黃金。
所以者何？皆由無邊稱王於往昔時與諸眾生共修善業之所獲得。 ^971c13

「大王！此閻浮提大地縱廣一萬八千踰繕那量，
復有六十俱胝諸大城郭，中有一城名寶莊嚴，
縱廣正等十二踰繕那，四面平正妙巧成就，
於其城外有多羅樹，七重行列四寶所成，
金銀琉璃玻胝迦寶，裝校嚴飾甚可愛樂。
彼金樹者，其葉花果悉皆是銀；彼銀樹者，
其葉花果皆是黃金；吠琉璃樹，其葉花果皆玻胝迦；
彼玻#CB00224;樹，其葉花果悉是琉璃。
其城七重，寶網寶鈴諸妙珍琦彌覆其上，
城外復有七重寶塹，皆以七寶所共合成。
一一寶塹，深半由旬，廣一由旬。
金沙布底，八功德水，澄湛盈滿。
諸妙音鳥翔集其中，優鉢羅花、拘沒那花、
鉢訥摩花、分陀利花，普遍開發。
周匝階陛四寶合成，黃金為階，白銀成陛；
白銀為階，黃金成陛；琉璃為階，玻#CB00224;成陛；
玻#CB00224;為階，琉璃成陛。
一一階道七寶所成，其傍皆植金色芭蕉。
復於道首置諸寶座，巧妙裝校，甚可愛樂。
如是富樂種種嚴飾，皆是無邊稱王積集廣大善根福力之所獲得。
又彼寶莊嚴城，周匝復有八萬四千清淨園林，
一一園中有八大池，其池各廣半踰繕那，
一一池岸有四階陛，四寶所成巧妙嚴飾，
八功德水充滿其中，眾色蓮華開敷彌布。
於其池岸復有諸花：阿提目葛多花、詹博迦花、
嚩始計花、蘇曼那花、阿輸迦花、婆師迦花，如是種種諸妙香花。
無邊稱王與諸臣民，止住園中共為遊樂。
大王！彼王宮城高廣嚴好，寶多羅樹行植於上，
寶網周遍，寶鈴和鳴，出妙音響，如五樂聲。
時彼人民賴王德化，富樂自在安隱而住。 ^972a8

「大王！彼無邊稱王復於異時，如是思惟：『我今應往東勝身洲。』
作是念已，王領四兵俱乘虛空，即至其處。
彼諸小王皆來奉迎，各以國土虔誠致獻，王於彼住百千萬歲。
大王！彼無邊稱王復自思惟：『我今當往西牛貨洲。』
作是念已，領四兵眾俱乘虛空，即至其所。
彼諸小王皆來奉迎，各以國土虔誠致獻，王於彼住百千萬歲。
大王！彼無邊稱王復自思惟：『我今當往北俱盧洲。』
作是念已，領四兵眾俱乘虛空，即至其所。
彼諸人民歡喜歸化，王於彼住百千萬歲。
大王！彼無邊稱王復自思惟：『我昔聞有三十三天住須彌頂，
我今當往。』作是念已，即乘龍象與四兵眾，飛騰空中上須彌頂。
時無邊稱王問御臣曰：『汝見須彌及以大海并四天下，其事云何？』
御臣答言：『我見其相旋轉不定，如陶家輪。』
王語御臣：『汝所見者，此龍象王大行未止。』
王復前進，問御臣曰：『見須彌等，其相云何？』
御臣答言：『我今見彼須彌大海皆悉震動。』
王語臣曰：『今將至于須彌山頂，此龍象王小行未止。』
王復前進，問御臣曰：『見須彌等，其相云何？』
御臣答言：『我今見彼須彌大海不動不轉。』
王語臣曰：『此龍象王，今已到彼須彌山頂。』
時無邊稱王及四兵眾到須彌已，彼帝釋天主即時遙見無邊稱王，
歡喜來迎，而作是言：『善來！
大王！』即分半座，命王而坐。
時無邊稱王即就其座，住於天上經無量歲，與彼天主分半同治。
在彼時久，作是思惟：『可退彼天，我獨為主。』
作是念已，王及兵眾即時退墮寶莊嚴城寶篋園中。 ^972b8

「時守園者見是事已，告城中人，作是唱言：『今有天人退沒於此。』
時彼國王名曰作愛，聞是說已，速嚴駕馭詣彼園中，
見如上事，怪未曾有。
即勅排備種種香花、末香、塗香，詣彼王所，
偏袒右肩，右膝著地，長跪合掌，安慰問訊，
白彼王言：『聖天至此，為當是誰？』
彼即答曰：『汝昔曾聞有轉輪王名無邊稱不？』
作愛王言：『我聞耆舊說：「昔有王名無邊稱，
威德自在，領四天下，與四兵眾乘空而上三十三天。」』
『汝所聞者，豈異人乎？
則我身是。』 ^972c7

「時無邊稱王從天退已，初聞人間飲食氣味不能堪任，
猶如酥油，沃熱沙中。
時作愛王見其頓弊，不能止住：『有何善說？
我於來世作何宣傳？』
時無邊稱王語作愛王曰：『我從昔來富貴自在王四天下，一切所須皆得如意。
陞忉利天帝釋分座，貪無厭故從天退下，如上眾事當如是說。』
作是語已，即便命終。」 ^972c17

佛言：「大王！往昔無邊稱王者，豈異人乎？
今我身是。是故當知，諸根如幻境界如夢，
繫心正觀，勿生疑惑。」 ^972c23

爾時世尊而說偈言：
　　「樂求正法財，淨心常質直，
　　五欲不堅牢，智者當遠離。
　　若於法明了，則厭五欲樂，
　　彼善降其心，能破諸煩惱。
　　由斷煩惱故，不受諸惡道，
　　離彼業道者，為世所恭敬。
　　離貪欲染污，開示欲過失，
　　心樂利群生，稱世間最勝。
　　聞五欲過患，速能生厭離，
　　以智淨其心，處世無過上。
　　最勝大丈夫，能滅眾生惡，
　　令離彼貪行，處世無過上。
　　最勝大丈夫，能滅眾生惡，
　　令離彼嗔行，處世無過上。
　　最勝大丈夫，能滅眾生惡，
　　令離彼癡慢，為清淨智者。」 ^972c26

爾時世尊說是偈已，為淨飯王復說法要。
佛言：「大王！乃往過去無量世時，有轉輪王名曰地生，
善法治世，七寶具足，所謂輪寶、象寶、馬寶、
珠寶、兵寶、女寶、主藏臣寶。
王有太子，名曰地天，紹繼父王轉輪王位，
輔相大臣與王灌頂，為剎帝利灌頂聖王。
於十五日月盛滿時，澡沐首髮洗浴身垢，著新淨衣。
以諸花鬘摩尼天冠、種種瓔珞莊嚴其身，陞高樓上采女圍繞。
即於東方有金輪寶，千輻具足轂輞圓滿，光明照曜縱廣七肘。 ^973a14

「時地天王覩是事已：『我昔曾聞耆舊所說：
「若剎帝利受灌頂時有金輪現，如前所說，當知定作轉輪聖王。」
我今應當自試驗之。』
時地天王即從座起，偏袒右肩，右膝著地，
向輪合掌，作如是言：『此金輪寶當降于地。』
如是禱已，依王前住。
王以妙香上妙衣服，用拭輪寶置右掌中，
而語輪曰：『我今欲往東勝身洲。』
金輪乘空，即至彼所。
地天聖王出現之處，其地平正布諸寶花，
以王威力，地皆震動，井泉河池枯涸之處，
八功德水悉皆盈滿，所謂輕清甘滑，不濁不臭，
飲者無厭，令腹無痛。
一切林木華果敷榮，諸枯槁者復得滋茂。
王所遊處輪導其前，所至國土大小諸王，
各以金槃盛滿銀粟，或以銀槃盛滿金粟，
咸來奉迎安慰問訊：『善來！
聖王！此土安隱，唯願居此治化人民，我等皆當給侍左右。』
王即語曰：『我今不須國土珍寶，汝等應當隨順教誨，
遠離殺生及不與取，遠離邪婬亦莫妄語，
乃至邪見十不善業；汝等應當自住十善，亦教他人令住十善。
孝養父母，承事師長，莫作非法，修行善行，亦勸他人勤行眾善。』
時地天王與四兵眾，從勝身洲，過盡人境，
漸度大海，至牛貨洲及俱盧洲，宣王德化。
悉降伏已，王及輪寶還閻浮提，於王宮門依空而住。 ^973a23

「時四天下變成七寶，所有一切三惡道苦，
及八難處不善之聲，悉皆消滅，況復有彼造惡業者。
所以者何？皆由地天轉輪聖王本願力故。
又彼輪寶於虛空中，往來旋轉四天下時，
處處皆生自然香稻，不假種植，淨無糠糩。
又彼輪寶旋天下時，諸劫波樹出天寶衣，一切有情受用如意。
又彼輪寶旋天下時，諸有重病皆得痊愈，
唯有三病：一者、意樂；二者、段食；三者、衰老。
彼諸眾生壽命千歲，設有微苦，自然消殄。
有如是等無量無邊希有之事，俱時出現。 ^973b17

「時地天王，忽作是念：『我今於此富貴自在，
頗有餘處，而勝此耶？』
復自思惟：『我昔曾聞須彌山頂有三十三天快樂無比，今可詣彼。』
與四兵眾即至彼所。
時帝釋天主，見地天王自遠而來，即起奉迎，
善言問訊，分座令坐，命王同治。
時地天王經彼時久，欲退帝釋獨為天主。
作是念已，王與兵眾墮閻浮提末土羅城。
彼地天王久居天宮受上妙樂，忽墮人世，不能暫安。
猶如酥油，置熱砂上，身心頓弊，無所堪任。 ^973b28

「時地天王，而說偈言：
　　「『王者稱自在，不能斷貪欲，
　　如火益乾薪，是故應遠離。
　　如渴飲鹹水，轉增其渴心，
　　當知著欲者，無厭亦如是。
　　如眾流入海，曾無滿足時，
　　當知著欲者，無厭亦如是。
　　如鏡照形容，顯現何曾定，
　　當知著色者，無厭亦如是。
　　如聞空谷響，應答無休息，
　　當知著聲者，無厭亦如是。
　　猶如盛香匲，受薰未甞足，
　　當知著香者，無厭亦如是。
　　如杓和美饌，均布用無時，
　　當知著味者，無厭亦如是。
　　如風行虛空，轉動曾無定，
　　當知著觸者，無厭亦如是。
　　如夢中飲水，不能蠲渴想，
　　意著諸法者，無厭亦如是。
　　若樂著諸欲，貪火轉熾然，
　　當以淨智水，滅之無有餘。』 ^973c8

「爾時地天轉輪聖王說是偈已，尋即遷謝。」
佛言：「大王！地天王者豈異人乎？
我身是也。」父子合集經卷第十九
 ^973c29
