
hui:: 
pin:: 
###  2
大般若波羅蜜多經卷第五百六十五
三藏法師玄奘奉　詔譯
第五分根栽品第二十二之二
爾時，善現便白佛言：「此諸菩薩行甚深義。」
佛告善現：「如是！如是！
此諸菩薩行甚深義。
善現當知！此諸菩薩能為難事，謂所行義雖復甚深，
而於聲聞、獨覺地法能不作證。」 ^915b7

具壽善現復白佛言：「如我解佛所說義者，
此諸菩薩所作不難，不應說彼能為難事。
所以者何？此諸菩薩所證深義既不可得，
能證般若波羅蜜多亦不可得，證法、證者、
證處、證時亦不可得。
若諸菩薩聞如是語，心不沈沒亦不憂悔、
不驚、不怖，是行般若波羅蜜多。
此諸菩薩如是行時不見眾相，亦復不見我行般若波羅蜜多，
而近無上正等菩提，遠離聲聞、獨覺等地，此諸菩薩於如是事亦不分別。 ^915b10

「譬如虛空，不作是念：『我去彼事若遠若近。』
所以者何？虛空無動、無分別故。
甚深般若波羅蜜多亦復如是，不作是念：
『聲聞、獨覺去我為遠，無上菩提去我為近。』
所以者何？甚深般若波羅蜜多於一切法無分別故。 ^915b19

「譬如幻士，不作是念：『幻質幻師去我為近，傍觀眾等去我為遠。』
所以者何？所幻化者無分別故。
甚深般若波羅蜜多亦復如是，不作是念：
『聲聞、獨覺去我為遠，無上菩提去我為近。』
所以者何？甚深般若波羅蜜多於一切法無分別故。
影、像等喻應知亦然。 ^915b24

「譬如如來、應、正等覺於一切法無愛無憎。
所以者何？如來永斷一切分別愛憎等故。
甚深般若波羅蜜多亦復如是，於一切法無愛無憎。
所以者何？甚深般若波羅蜜多，一切分別皆永斷故。 ^915c1

「譬如如來所變化者，雖有所作而無分別，
甚深般若波羅蜜多亦復如是，雖能成辦所作事業而無分別。 ^915c5

「譬如巧匠造男女等種種機關，此諸機關雖有動作而無分別，
甚深般若波羅蜜多亦復如是，雖作種種所應作事而無分別。」 ^915c7

時，舍利子謂善現言：「若諸菩薩行深般若波羅蜜多，
為行堅固法、為行不堅固法？」 ^915c10

善現報言：「若諸菩薩行深般若波羅蜜多，
行不堅固法，不行堅固法。」 ^915c12

時，有無量欲界天子作是念言：「若諸菩薩能發無上正等覺心，
雖行般若波羅蜜多甚深義趣，而於實際能不作證，不墮聲聞及獨覺地。
由此因緣，甚為希有，能為難事，一切世間皆應敬禮。」 ^915c13

具壽善現知諸天子心之所念，便告之言：
「若諸菩薩行深般若波羅蜜多，不證實際，
不墮聲聞及獨覺地，非甚希有，未為難事。
若諸菩薩知一切法及諸有情畢竟非有皆不可得，
而發無上正等覺心，被精進甲誓度無量、
無邊有情令入無餘般涅槃界，乃甚希有，能為難事。 ^915c18

「天子當知！若諸菩薩雖知諸法及諸有情皆不可得，
而發無上正等覺心，被精進甲為欲調伏諸有情類；
如有為欲調伏虛空，被堅固鎧與虛空戰。
何以故？諸天子！虛空離故有情亦離，有情離故鎧甲亦離，
有情離故饒益事亦離，有情離故五蘊亦離，有情離故一切法亦離。 ^915c24

「若諸菩薩聞如是語，心不沈沒亦不憂悔、
不驚、不怖，是行般若波羅蜜多。」 ^916a1

爾時，世尊告善現曰：「何因緣故，是諸菩薩聞如是語，
心不沈沒亦不憂悔、不驚、不怖？」 ^916a2

具壽善現白言：「世尊！
以一切法皆遠離故、無所有故。
所以者何？是諸菩薩於一切法，若能沈等、
若所沈等、若沈等處、若沈等時、若沈等者、
由此沈等皆無所得，以一切法不可得故。
若諸菩薩聞如是事，心不沈沒亦不憂悔、
不驚不怖，是行般若波羅蜜多。
若諸菩薩如是行時，諸天帝釋、大梵天王、世界主等皆共敬禮。」 ^916a4

佛告善現：「若諸菩薩能如是行甚深般若波羅蜜多，
非但恒為諸天帝釋、大梵天王、世界主等皆共敬禮。
是諸菩薩亦為過此極光淨天、若遍淨天、
若廣果天、若淨居天及餘天、龍、阿素洛等皆共敬禮，
亦為十方無量無數無邊世界諸佛、菩薩皆共護念。
善現當知！是諸菩薩常為諸佛、諸菩薩眾及諸天、
龍、阿素洛等憶念守護，功德善根念念增長，疾證無上正等菩提。
善現當知！是諸菩薩已住菩薩不退轉位。
假使十方殑伽沙等諸佛世界一切有情皆變為魔，
是諸魔眾各復化作爾所惡魔，此諸惡魔皆有無量無數神力，
是諸惡魔盡其神力，不能留難此諸菩薩，
令其不行甚深般若波羅蜜多，及於菩提或有退轉。 ^916a11

「善現當知！若諸菩薩成就二法，一切惡魔不能留難，何等為二？
一者、觀察一切法空。
二者、不捨一切有情。
復次，善現！若諸菩薩成就二法，一切惡魔不能障礙，何等為二？
一者、如說皆悉能行。
二者、常為諸佛護念。
善現當知！若諸菩薩成就如是二種勝法，
諸天神等常來禮敬，親近供養請問勸發，
作如是言：『善哉！大士！
汝能如實行深般若波羅蜜多方便善巧，
疾能安住諸佛智地，一切有情無依怙者能作依怙，
無救護者能作救護，無舍宅者能作舍宅，
無投趣者能作投趣，無洲渚者能作洲渚，
無歸依者為作歸依，與闇冥者能作光明，與聾盲者能作耳目。
何以故？善男子！若能安住甚深般若波羅蜜多方便善巧，
疾證無上正等菩提，一切惡魔不能留難。』 ^916a25

「善現當知！若諸菩薩能善安住甚深般若波羅蜜多，
則為十方無量、無數、無邊世界諸佛世尊處大眾中，
自然歡喜稱揚讚歎名字、種姓、色相、功德，
如我今者在大眾中自然歡喜稱揚讚歎寶幢菩薩，
及餘現住不動佛所淨修梵行住深般若波羅蜜多諸菩薩等名字、
種姓、色相、功德。」 ^916b11

爾時，善現便白佛言：「一切如來、應、正等覺，
皆於眾中自然歡喜稱揚讚歎一切菩薩名字、
種姓、色相功德不？」 ^916b17

佛言：「不也！若諸菩薩已於無上正等菩提得不退轉行深般若波羅蜜多方便善巧，
是諸菩薩蒙諸如來、應、正等覺在大眾中自然歡喜稱揚讚歎名字、
種姓、色相、功德。」 ^916b19

具壽善現復白佛言：「頗有菩薩未於無上正等菩提得不退轉，
而蒙如來、應、正等覺在大眾中自然歡喜稱揚讚歎名字、
種姓、色相、功德不？」 ^916b23

佛言：「亦有！謂諸菩薩雖於無上正等菩提未得不退，
而修般若波羅蜜多方便善巧，是諸菩薩亦蒙如來、
應、正等覺在大眾中自然歡喜稱揚讚歎名字、
種姓、色相、功德。如有菩薩隨不動佛為菩薩時所修而學、
所行而住，修行般若波羅蜜多方便善巧。
復有菩薩隨寶幢菩薩等所修而學、所行而住，修行般若波羅蜜多方便善巧。
是諸菩薩雖於無上正等菩提未得不退，
而蒙如來、應、正等覺在大眾中自然歡喜稱揚讚歎名字、
種姓、色相、功德。 ^916b26

「復次，善現！有諸菩薩行深般若波羅蜜多，
於一切法無生性中雖深信解，而未證得無生法忍；
於一切法畢竟空性雖深信解，而於菩薩不退轉地未得自在；
雖住諸法皆寂靜性，而未得入不退轉地。
是諸菩薩亦蒙如來、應、正等覺在大眾中自然歡喜稱揚讚歎名字、
種姓、色相、功德。 ^916c7

「善現當知！若諸菩薩蒙諸如來、應、正等覺在大眾中自然歡喜稱揚讚歎名字、
種姓、色相、功德，是諸菩薩超二乘地近大菩提，
或已得受不退轉記，或近當受不退轉記。」
pin:: 
##  23 付囑品
第五分付囑品第二十三 ^916c13

「復次，善現！若諸菩薩聞說般若波羅蜜多所有義趣深生信解，
無惑、無疑、不迷、不悶，但作是念：『如佛所說理趣，必然定非顛倒。』
是諸菩薩決定當於不動佛所及諸菩薩摩訶薩所，
廣聞般若波羅蜜多，於深義趣能生信解，
既信解已勤修梵行，當得住於不退轉地，住是地已疾證菩提。
善現當知！若諸菩薩但聞般若波羅蜜多，
尚獲無邊功德勝利，況深信解如說修行！
是諸菩薩近一切智，安住真如，疾證菩提宣說法要。」 ^916c19

爾時，善現便白佛言：「法離真如無別可得，
為說何法近一切智，安住真如？
誰證菩提？誰說法要？」 ^916c28

佛告善現：「如是！如是！
法離真如都不可得，說何等法近一切智，
能住真如，疾證菩提宣說法要？
真如自性尚不可得，況有餘法能有所作！
隨世俗故作如是說。」 ^917a1

時，天帝釋便白佛言：「如是般若波羅蜜多理趣甚深極難信解。
若諸菩薩行深般若波羅蜜多，雖知諸法皆不可得，
而求無上正等菩提，欲為有情宣說法要甚為難事。
諸菩薩眾聞說此語，心不沈沒、無惑、無疑、
不迷、不悶，如是等事甚為希有。」 ^917a5

爾時，善現謂帝釋言：「如汝所說『諸菩薩眾聞如是語，
心不沈沒、無惑、無疑、不迷、不悶，如是等事甚希有。』
者，憍尸迦！諸菩薩眾行深般若波羅蜜多，
觀法皆空都無所有，誰沈、誰沒、誰惑、誰疑、
誰迷、誰悶？是故此事未為希有。
然為有情愚癡顛倒，不能通達諸法皆空，
故求菩提欲為宣說方便善巧，非極為難。」 ^917a10

天帝釋言：「尊者善現諸有所說無不依空，
是故所言常無滯礙，如有以箭仰射虛空，若近若遠俱無滯礙。」 ^917a17

時，天帝釋便白佛言：「我與尊者善現所說，
為順如來實語、法語，於法隨法，為正說耶？」 ^917a19

爾時，世尊告天帝釋：「汝與善現諸有所言，
皆順如來實語、法語，於法隨法，皆為正說。
何以故？憍尸迦！具壽善現所有辯才無不依空而施設故。
所以者何？具壽善現觀一切法皆畢竟空，
尚不得般若波羅蜜多，況得能行般若波羅蜜多者！
尚不得無上正等菩提，況得能證無上正等菩提者！
尚不得一切智智，況得能證一切智智者！
尚不得真如，況得能證真如成如來者！
尚不得無生性，況得能證無生性者！
尚不得菩薩，況得能證佛菩提者！
尚不得十力、四無所畏，況得能成十力、四無所畏者！
尚不得法，況得能說法者！ ^917a21

「憍尸迦！具壽善現於一切法住遠離住、
無所得住，比諸菩薩所住般若波羅蜜多微妙行住，
百分不及一，千分不及一，乃至鄔波尼殺曇分亦不及一。
憍尸迦！是諸菩薩所住般若波羅蜜多微妙行住，
除如來住，於餘菩薩及諸聲聞、獨覺等住為最為勝、
為尊為高、為妙為微妙、為上為無上。
以是故，憍尸迦！若諸菩薩欲於一切有情眾中為最為勝、
為尊為高、為妙為微妙、為上為無上者，當住般若波羅蜜多。」 ^917b4

爾時，眾中無量無數三十三天聞法歡喜，
各取天上微妙音花，奉散世尊及諸菩薩。
六百苾芻俱從座起，右膝著地向佛合掌。
佛神力故，各於掌中微妙音花自然盈滿。
是苾芻眾踊躍歡喜，各以此花奉散佛上，
既散花已同發願言：「我等用斯勝善根力，
願常安住甚深般若波羅蜜多微妙行住，速趣無上正等菩提。」 ^917b13

爾時，世尊即便微笑。
如佛常法，從其面門放種種光，青黃赤白紅紫碧綠金銀頗胝，
傍照無邊諸佛國土，上至梵世下徹風輪，
漸復還來繞佛右轉，經三匝已從頂上入。 ^917b20

時，阿難陀即從座起，禮佛合掌白言：「世尊！
何因何緣現此微笑？」 ^917b24

爾時，佛告阿難陀言：「此諸苾芻於當來世星喻劫中皆得作佛，
同名散花具足十號，聲聞僧數一切皆等，
佛壽亦等二十千劫，隨所住處雨五色花，由此因緣故我微笑。
若諸菩薩欲得安住最勝住者，當住般若波羅蜜多；
若諸菩薩欲得安住如來住者，當住般若波羅蜜多。
慶喜當知！若諸菩薩精進修行甚深般若波羅蜜多令究竟者，
是諸菩薩先世或從人中沒已還生此處，或從覩史多天上沒來生人間。
所以者何？如是二處易行般若波羅蜜多，非餘處故。
慶喜當知！如來現見，若諸菩薩精進修行甚深般若波羅蜜多，
於身、命、財無所顧者，定於無上正等菩提得不退轉。 ^917b25

「復次，慶喜！若諸菩薩聽聞、受持、讀誦、書寫甚深般若波羅蜜多，
示現、勸導、讚勵、慶喜住菩薩乘善男子等，
是諸菩薩曾於過去無量佛所種諸善根，
非唯聲聞、獨覺等所。 ^917c9

「復次，慶喜！若諸菩薩修學般若波羅蜜多，
不驚不怖，受持、讀誦、繫念、思惟，若法、若義、
若文、若意皆善通達隨順修行，是諸菩薩則為現見我等如來、
應、正等覺。 ^917c13

「復次，慶喜！若諸菩薩聞說如是甚深般若波羅蜜多所有義趣深生信解，
不生毀謗，不可沮壞，是諸菩薩已曾供養無量諸佛，
於諸佛所多種善根，亦為無量善友所攝。 ^917c16

「復次，慶喜！若諸有情能於如來、應、正等覺勝福田所種諸善根，
雖定當得或聲聞果、或獨覺果、或如來果，
而證無上正等菩提，要於般若波羅蜜多甚深義趣善達無礙，
精進修行諸菩薩行令極圓滿。 ^917c20

「是故，慶喜！我以般若波羅蜜多甚深經典付囑於汝，
應正受持、讀誦、通利，莫令忘失。
慶喜當知！除此般若波羅蜜多甚深經典，
受持諸餘我所說法設有忘失，其罪尚輕。
若於般若波羅蜜多甚深經典不善受持，
下至一句有所忘失，其罪甚重。
慶喜當知！若於般若波羅蜜多甚深經典，
下至一句能善受持不忘失者，獲福無量。
若於般若波羅蜜多甚深經典不善受持，
下至一句有忘失者，所獲重罪同前福量。
是故，慶喜！我以般若波羅蜜多甚深經典慇懃付汝，
當正受持、讀誦、通利、如理思惟、廣為他說，
分別開示，令受持者究竟解了文義意趣。
所以者何？若諸菩薩於深般若波羅蜜多受持、
讀誦、究竟通利、如理思惟、廣為他說，分別開示令其易了，
是諸菩薩則為受持過去、未來、現在諸佛甚深法藏，廣為有情宣說開示。 ^917c24

「慶喜當知！若有情類起殷淨心，現於我所欲持種種上妙供具供養恭敬無懈倦者，
當於般若波羅蜜多至心聽聞、受持、讀誦、
精勤修學、如理思惟，廣為有情分別解說，
或復書寫種種莊嚴，供養恭敬勿得暫捨。
慶喜當知！若諸菩薩供養恭敬、尊重讚歎甚深般若波羅蜜多，
則為現前供養恭敬、尊重讚歎我及十方三世諸佛。
慶喜當知！若諸菩薩聞深般若波羅蜜多，
起殷淨心恭敬愛樂，即於過去未來現在諸佛無上正等菩提，
起殷淨心恭敬愛樂。
慶喜！汝若愛樂於我、不捨於我，亦當愛樂、
不捨般若波羅蜜多甚深經典，下至一句勿令忘失。 ^918a12

「慶喜！我說如是般若波羅蜜多甚深經典付囑因緣，設經一劫乃至殑伽沙數大劫亦不能盡。
舉要言之，如我既是汝等大師，甚深般若波羅蜜多當知亦是汝等大師，
如三世佛是諸天、人、阿素洛等無上大師，
甚深般若波羅蜜多當知亦是世間天、
人、阿素洛等無上大師。
汝等天、人、阿素洛等敬重於我，亦當敬重甚深般若波羅蜜多。
是故，慶喜！我以無量善巧方便付汝般若波羅蜜多甚深經典，
汝當受持無令忘失。
我今持此甚深般若波羅蜜多，對諸天、
人、阿素洛等無量大眾付囑於汝，應正受持勿令忘失。
慶喜！我今實言告汝，諸有淨信善男子等，
若欲不捨佛、法、僧寶、三世諸佛無上菩提，
定不應捨甚深般若波羅蜜多，如是名為我等諸佛教誡教授諸弟子法。 ^918a24

「慶喜當知！若有愛樂聽聞般若波羅蜜多，
受持、讀誦、究竟通利、如理思惟、書寫、解說，疾證無上正等菩提。
所以者何？諸佛無上正等菩提，皆依般若波羅蜜多而得生故。
是故，慶喜！若諸菩薩欲得無上正等菩提，當勤精進修學般若波羅蜜多。
所以者何？甚深般若波羅蜜多是諸菩薩摩訶薩母，能令菩薩疾證菩提。 ^918b10

「慶喜當知！若諸菩薩法欲滅時，護持般若波羅蜜多，
則為護持三世諸佛一切智智，亦為護持三世諸佛無上法藏。 ^918b17

「慶喜當知！若諸菩薩勤學六種波羅蜜多，疾證無上正等菩提。
是故，慶喜！我以六種波羅蜜多更付囑汝，當正受持勿令忘失。
所以者何？如是六種波羅蜜多是三世佛無盡法藏。
慶喜當知！十方三世諸佛世尊所說法要，皆是六種波羅蜜多無盡法藏之所流出。
十方三世佛及弟子，皆依如是無盡法藏精勤修學，
已、正、當證無上菩提，已、正、當入無餘涅槃。 ^918b19

「復次，慶喜！假使汝為聲聞乘人說聲聞法，
由此法故，三千大千世界有情一切皆得阿羅漢果，
猶未為我作弟子事，我於汝事未甚隨喜。
汝若能為菩薩乘人宣說一句甚深般若波羅蜜多相應之法，
即名為我作弟子事，我於此事深生隨喜。 ^918b27

「復次，慶喜！假使三千大千世界一切有情俱時證得阿羅漢果，
彼所成就施、戒、修性諸福業事。
於意云何？寧為多不？」 ^918c4

慶喜對曰：「甚多！世尊！」 ^918c6

佛告慶喜：「若有聲聞能為菩薩宣說般若波羅蜜多相應之法，
經一晝夜展轉乃至經彈指頃，是聲聞人所獲福聚甚多於前。
何以故？此聲聞人所獲福聚，超過一切聲聞、獨覺諸善根故。 ^918c7

「復次，慶喜！若有菩薩為聲聞人說聲聞法，假使三千大千世界一切有情由此法故悉皆證得阿羅漢果。
於意云何？如是菩薩所獲福聚寧為多不？」 ^918c11

慶喜對曰：「甚多！世尊！」 ^918c14

佛告慶喜：「若有菩薩為諸有情宣說般若波羅蜜多相應之法，
經一晝夜展轉乃至經彈指頃，如是菩薩所獲福聚甚多於前。
何以故？甚深般若波羅蜜多相應法施，
超過一切聲聞、獨覺相應法施及彼二乘諸善根故。
慶喜當知！若諸菩薩成就憶念如是善根，
復於無上正等菩提有退轉者，無有是處。」
pin:: 
##  24 見不動佛品
第五分見不動佛品第二十四 ^918c15

爾時，如來四眾圍繞，讚說般若波羅蜜多，
付阿難陀令受持已，復於一切苾芻、苾芻尼、
鄔波索迦、鄔波斯迦、天、龍、藥叉、健達縛等大眾會中現神通力，
令眾皆見不動如來、應、正等覺，聲聞、菩薩大眾圍繞，
為如大海不可動會宣說正法，及見彼土嚴淨之相。
其聲聞僧皆阿羅漢，諸漏已盡無復煩惱，
得真自在心善解脫、慧善解脫，如調慧馬亦如大龍，
已作所作已辦所辦，棄諸重擔逮得己利，
盡諸有結正智解脫，至心自在第一究竟。
其菩薩僧一切皆是眾望所識，得陀羅尼及無礙辯，
成就無量不可思議、不可稱量微妙功德。
佛攝神力，令此四眾、天、龍、藥叉、健達縛等不復見彼不動如來、
應、正等覺、聲聞、菩薩及餘大眾并彼佛土嚴淨之相。
彼佛眾會及嚴淨土皆非此土眼根所照。
所以者何？佛攝神力，於彼遠境無見緣故。 ^918c24

爾時，佛告阿難陀言：「不動如來、應、正等覺國土眾會，汝更見不？」 ^919a11

阿難陀言：「我不復見，彼事非此眼所行境故。」 ^919a12

時，佛復告阿難陀言：「如彼如來眾會國土非此土眼所行境界，
當知諸法亦復如是，非眼根等所行境界。
慶喜當知！法不行法，法不見法，法不知法，法不證法。
慶喜當知！一切法性無能行者、無能見者、
無能知者、無能證者、無動、無作。
所以者何？以一切法皆無作用，能取、所取俱如虛空，
性遠離故；以一切法不可思議，能、所思議皆如幻士，
性遠離故；以一切法無作、受者，如光影等，不堅實故。
慶喜當知！若諸菩薩能如是行，名行般若波羅蜜多，
於諸法相無所執著；若諸菩薩能如是學，
名學般若波羅蜜多，於一切法無所取捨。 ^919a13

「慶喜當知！若諸菩薩欲得一切波羅蜜多，
速疾圓滿至一切法究竟彼岸，應學般若波羅蜜多。
所以者何？如是學者於諸學中為最為勝、
為尊為高、為妙為微妙、為上為無上，利益安樂一切世間。
慶喜當知！若諸菩薩能如是學，無依怙者為作依怙，諸佛世尊開許稱讚修學般若波羅蜜多。
慶喜當知！諸佛菩薩學此學已安住此中，
能以右手若右足指，舉取三千大千世界，
擲置他方或還本處，其中有情不知、不覺、
無損、無怖。所以者何？
甚深般若波羅蜜多功德威力不可思議。
過去未來現在諸佛及諸菩薩，學此般若波羅蜜多，
於去、來、今及無為法，悉皆獲得無礙智見。
是故，慶喜！我說能學甚深般若波羅蜜多，
於諸學中為最為勝、為尊為高、為妙為微妙、為上為無上。 ^919a25

「慶喜當知！諸有欲取甚深般若波羅蜜多量、
邊際者，如愚癡者欲取虛空量及邊際。
何以故？甚深般若波羅蜜多功德無量、無邊際故。
慶喜當知！我終不說甚深般若波羅蜜多，
如名、身等有量、邊際。
所以者何？名句、文身是有量法，甚深般若波羅蜜多功德勝利非有量法，
非名、身等能量般若波羅蜜多功德勝利，亦非般若波羅蜜多功德勝利是彼所量。」 ^919b11

具壽慶喜便白佛言：「何因緣故，甚深般若波羅蜜多說為無量？」 ^919b19

佛告慶喜：「甚深般若波羅蜜多性無盡故、性遠離故說為無量。
慶喜當知！三世諸佛皆學般若波羅蜜多，
究竟圓滿證得無上正等菩提，為諸有情宣說開示，而此般若波羅蜜多常無減盡。
所以者何？甚深般若波羅蜜多如太虛空不可盡故，諸有欲盡甚深般若波羅蜜多則為欲盡虛空邊際。
是故，慶喜！甚深般若波羅蜜多說為無盡，由無盡故說為無量。」 ^919b20

爾時，善現作是念言：「此處甚深，我當問佛。」
作是念已，便白佛言：「甚深般若波羅蜜多，如來何故說為無盡？」 ^919b29

佛告善現：「甚深般若波羅蜜多猶如虛空不可盡故。」 ^919c2

具壽善現復白佛言：「云何菩薩引發般若波羅蜜多？」 ^919c3

佛告善現：「諸菩薩眾應觀諸色、受、想、行、
識皆無盡故，引發般若波羅蜜多，應觀無明乃至老死皆無盡故，
引發般若波羅蜜多。
如是，善現！諸菩薩眾應作如是引發般若波羅蜜多。
善現當知！諸菩薩眾如是觀察十二緣起遠離二邊。
如是觀察十二緣起無中無邊，是諸菩薩不共妙觀，
謂要安坐妙菩提座，方能如是如實觀察十二緣起、
理趣甚深如太虛空不可盡故，便能證得一切智智。
善現當知！若諸菩薩以如虛空無盡行相，
行深般若波羅蜜多，如實觀察十二緣起，
不墮聲聞及獨覺地，疾證無上正等菩提。 ^919c4

「善現當知！諸菩薩眾若於無上正等菩提有退轉者，
皆由不依如是作意方便善巧，不如實知諸菩薩眾行深般若波羅蜜多，
云何應以無盡行相引發般若波羅蜜多、如實觀察十二緣起。
善現當知！諸菩薩眾若於無上正等菩提有退轉者，皆由遠離引發般若波羅蜜多方便善巧。
善現當知！諸菩薩眾若於無上正等菩提不退轉者，一切皆依引發般若波羅蜜多方便善巧。
是諸菩薩由依如是方便善巧，行深般若波羅蜜多，
以如虛空無盡行相，如實觀察十二緣起，
如是觀察緣起法時，不見有法無因而生，
不見有法性相常住，不見有法有作受者。
是諸菩薩行深般若波羅蜜多，以如虛空無盡行相，
如實觀察十二緣起，引發般若波羅蜜多，能疾證得一切智智。 ^919c16

「善現當知！若時菩薩如實觀察十二緣起，
引發般若波羅蜜多，是時菩薩都不見色、
受、想、行、識，不見此佛世界，不見彼佛世界，不見有法能見此彼諸佛世界。
若諸菩薩能如是行甚深般若波羅蜜多，
是時惡魔極生憂惱如中毒箭，譬如有人父母卒喪身心苦痛，
惡魔亦爾。」 ^920a2

具壽善現便白佛言：「為一惡魔見諸菩薩行深般若波羅蜜多，
極生憂惱如中毒箭，為遍三千大千世界一切惡魔皆亦如是？」 ^920a8

佛告善現：「遍滿三千大千世界一切惡魔，
見諸菩薩行深般若波羅蜜多，極生憂惱如中毒箭，各於本座不能自安。
所以者何？若諸菩薩住深般若波羅蜜多，
世間天、人、阿素洛等伺求其短皆不能得，亦復不能擾亂退壞。
是故，善現！若諸菩薩欲證無上正等菩提，當勤安住甚深般若波羅蜜多。
若諸菩薩能勤安住甚深般若波羅蜜多，
則能修滿布施、淨戒、安忍、精進、靜慮、般若波羅蜜多。
若諸菩薩能正修行甚深般若波羅蜜多，
便能具足修滿一切波羅蜜多方便善巧，諸魔事起皆能如實覺知遠離。 ^920a11

「是故，善現！若諸菩薩欲正攝受方便善巧，應正修行甚深般若波羅蜜多。
若時菩薩修行引發甚深般若波羅蜜多，是時無量無邊世界諸佛世尊皆共護念。
是諸菩薩應作是念：『彼諸如來、應、正等覺亦從般若波羅蜜多生一切智。』
作是念已，復應思惟：『如諸如來、應、正等覺所應證法，我亦當證。』 ^920a22

「如是，善現！若諸菩薩修行引發甚深般若波羅蜜多，
作是思惟經彈指頃所生福聚，勝有所得諸菩薩眾經如殑伽沙數大劫修行布施所獲功德，
何況能於一日、半日！
是諸菩薩不久當住不退轉地，常為如來、
應、正等覺共所護念。
諸菩薩眾若為諸佛所護念者，定證無上正等菩提，
不墮聲聞、獨覺等地，於諸惡趣決定不生，
常生天、人不離諸佛。
若諸菩薩修行引發甚深般若波羅蜜多，
憶念思惟諸佛功德，經彈指頃，尚獲無邊功德勝利，
況經一日若過一日，勇猛精進修行引發甚深般若波羅蜜多，
憶念思惟諸佛功德！
如香象等，諸菩薩眾不動佛所常修梵行，不離般若波羅蜜多。」 ^920a29

時，薄伽梵說是經已，無量菩薩摩訶薩眾，
慈氏菩薩而為上首，具壽善現、舍利子等諸大聲聞，
并諸天、龍、健達縛等，一切大眾聞佛所說，皆大歡喜信受奉行。
大般若波羅蜜多經卷第五百六十五
 ^920b13
