
other:: 
other:: 法華經傳記卷第五
## 之三
諷誦勝利第八之三釋遺俗一史呵誓二僧玄秀三僧道慧四釋道泰五釋普安六釋僧定七隋沙彌八釋僧徹九釋僧衍十岑文本十一陵肅璟十二韋仲珪十三釋慧獻十四釋慧和十五崔義起十六陽蓋護十七容文策十八宋沙彌十九隴志通二十凉寡婦二十一高守節二十二釋明曜二十三釋僧洪二十四宋王珠二十五
other:: 
###  1 雍州醴泉沙門釋遺俗
唐雍州醴泉沙門釋遺俗一
釋遺俗。不知何許人。
以唐運初開。遊止雍州醴泉縣南美泉鄉陽陸家。
鎮常供養。清儉寡慾。
惟誦法華為業。晝夜相係乃數千遍。
以貞觀初。因疾將終。
遺屬友人慧廓曰。
比雖誦經。意望靈驗。
以生蒙俗信向之善。
若身死後。不須棺盛。
露骸理之。十載可為發出。
舌根必爛。知無受持。
若猶存在。當告道俗為起一塔以示感靈。
言訖而終。遂依埋葬。
至貞觀十一年。廓與諸知故。
就墓發之。身肉都銷。
惟舌不朽。一縣士女。
咸共仰載。誦持之流。
又倍恒度。乃函盛其舌。
於陽陸村北甘谷南岸。
為建塼塔。識者尊嚴。
彌隆信敬。讀誦更甚。
other:: 
###  2 雍州福水陰史村呵誓
雍州福水陰史村呵誓二 ^67a8

雍州長安縣界郊南福水之陰。
有史村史呵誓者。
少懷善念。常誦法華。
行安樂行。慈悲在意。
不乘畜產。經云哀愍一切故也。
虛約為心。名霑令史往還京省。
以習誦相。仍恐路逢相識人事暄涼。
便廢所誦。故其所行必小逕左道。
仾氣怡顏。緣念相續。
初不告倦。及終之時。
感異香氣。充於村曲。
親疎同怪。而莫測其緣。
遂理殯之。爾後十年。
妻亡乃發屍出。舌根鮮明。
餘並朽盡。乃別標顯葬矣。
other:: 
###  3 黃州隨華寺僧玄秀
黃州隨華寺僧玄秀三 ^67a22

僧玄秀者。住黃州隨華寺。
其性清慎溫恭為志。
常誦法華。每感徵異。
未以為怪。時屬炎暑。
同友逐涼。遣召秀來。
欲有談笑。既至房前。
但見羽衛嚴肅人馬偉大。
怖而返告。同往共觀。
如初不異。轉至後門。
其徒彌盛。上望空中填塞無際。
多乘象馬類雜鬼神。
乃知其感通也。置而却返。
明晨慚謝。朋從遂絕。
秀專斯業。隋末終焉。
other:: 
###  4 唐益州福成寺僧道慧
唐益州福成寺僧道慧四 ^67b3

僧道慧蜀人。少喪父母。
從兄養大。晝夜悲哭。
戀慕其父母。生年九。
從師誦通法華。祈請其脫苦。
誦滿一百部。夢福成寺上空。
有殊特光。漸近於庭。
忽見有天。百千天眾。
而圍繞之。告道慧言。
吾是汝雙親。依汝誦經力。
生第二天。脫惡趣怖。
若誦滿千返。必生淨土。
當知親子深契來謁陳情。
作是語已。隱而不見。
覺悟倍生信重。彌專諷誦。
聞者展轉。為父母脫苦誦經。
感夢告蓋多。略不述而已。
other:: 
###  5 魏常山衡唐精舍釋道泰
魏常山衡唐精舍釋道泰五 ^67b12

釋道泰。元魏末人。
住常山衡唐精舍。
夢人謂曰。若至其年。
當終於四十二矣。
至期年遇重病甚憂。
悉以身資為福。友人曰。
余聞。供養六十二億菩薩。
與一稱觀世音同。
君何不至心歸依。
可必增壽。泰乃感悟。
遂於四日四夜。專精不絕。
所坐帷下。忽見光明從戶外而入。
見觀音足趺踝間。
金色朗照。語泰曰。
汝念觀世音耶。亦復誦法華不。
泰褰帷頃便不復見。
悲喜流汗。便覺體輕。
所患遂愈誦通法華文。
念彼觀音。年四十四。
方為同意說之。泰後終於天命耳。
other:: 
###  6 陳揚都釋普安
陳揚都釋普安六 ^67b22

釋普安。姓陳氏。少出家誦通法華。
自矜為業。遇熱病苦。
口齒皆落。更止自矜。
慧心誦滿一夏。夢天童來。
以楊枝指齒肉曰。
君專心誦經。落齒生如本。
當來得道時。即齒白細密。
語已夢覺。口中滿齒。
後移居靜室。向牖誦經。
自然飲食在案前。
適食訖。後七日如飽食。
身肥滿如斯。感應勝利甚多。
春秋八十有九而卒。
香滿室音樂聞空。
其夜弟子夢。胡僧說偈曰。
　　若聞法華經　專心而諷誦
　　聖眾來授手　必生淨土中 ^67c5

推之依誦經生淨土矣。
other:: 
###  7 唐潞州法住寺釋僧定
唐潞州法住寺釋僧定七 ^67c16

釋僧定。是曇榮同門。
住法住寺。行方等懺悔。
諷誦法華。晝夜未甞眠臥。
戒行精高。夢感見諸聖眾。
彌悔彌誦。貞觀七年七月十四日。
於法住道場內。見大光明。
五色間起。從上而下。
中有七佛。相好非常。
語僧定云。我是毘婆尸如來無所著至真等正覺。
以汝罪銷故來為證。
然非本師。不與授記。
如是六佛。皆同此詞。
又有大光明倍前。
從上而下。中有九百九十四佛。
語僧定皆同此詞。
最後一佛云。我是汝本師釋迦牟尼也。
為汝罪銷故來授記。
汝身器清淨。於賢劫中。
當作佛名為普明。
汝行方等大乘。普賢道場。
誦持法華不可思議也。
若斯之應現感靈。
難稱記矣。
other:: 
###  8 隋岐州東山下村沙彌
隋岐州東山下村沙彌八 ^67c18

隋開皇初。有揚州僧。
忘其名。自誦通涅槃經一部。
謂多誦自矜為業。
時岐州東山下村中有沙彌。
誦觀世音經。二人俱暴死。
心下俱暖。同至閻王所。
乃處沙彌金高座。
甚恭敬之。處涅槃僧銀高座。
敬心不重。事訖勘問。
二俱餘壽。皆放還。
彼涅槃僧。情大恨恨。
恃所誦多。門下沙彌住處。
於是兩辭。各蘇所在。
彼從南來至岐州。
訪得具問所由。沙彌言。
初誦觀音。別衣別所。
燒香呪願。然後乃誦。
斯法不怠。更無他術。
彼謝曰。吾罪深矣。
所謂涅槃威儀不整。
身口不淨。救忘而已。
古人遺言。多惡不如少善。
於今取驗。悔往而返云。
other:: 
###  9 縫州陷泉寺釋僧徹
縫州陷泉寺釋僧徹九 ^68a5

釋僧徹。住縫州南孤山陷泉寺。
昔行遇癩者在穴中。
徹引至山中。為鑿穴給食。
令誦法華。素不識文字。
加又頑鄙。句句授之。
終不辭倦。誦經向半。
夢有教者。自後稍聰。
得五六卷。瘡漸覺愈。
一部既了。鬚眉平復。
膚色如常。故經云。
病之良藥。斯誠驗矣。
other:: 
###  10 唐并州釋僧衍
唐并州釋僧衍十 ^68a18

釋僧衍。并州人也。
凡厥并州人。七歲已上。
皆解念佛。生淨土多。
衍久居并州。誦法華經。
欣求安養。以經云即往安樂世界故也。
每日一遍。三年成千部。
夢自身左右生羽翼。
以法華文字為文綵。
欲飛翔身自輕。即飛去西方。
到七寶地。宮殿相並。
天人滿中。顧視己身。
羽翼頓成。大寶蓮華臺。
一一文字。變作丈六佛身。
各說偈云。汝在濁世誦妙法。
眾生業障唯見字。
實是三身圓滿佛。
今成羽翼復本身。
聞偈見臺。六萬九千三百餘化佛坐葉上。
臺上佛是阿彌陀佛也。
進頂禮。臺佛即語衍。
汝還閻浮。以我云相示眾生。
又弘法華功德。應時諸佛變作本羽翼。
還娑婆。夢覺流淚。
誦法華更入觀心。
於舌端有八葉蓮華。
華上有佛。結跏趺坐。
法華一一文字。從佛口出。
皆作金色。具有光明。
變為佛身。遍滿虛空。
圍持經者。閉眼即現此相。
開眼即不見。專觀專誦。
臨終之時。紫雲聳砌。
端坐誦經而卒。春秋七十有。
具注此事。祕收經奧。
後見聞者。悲泣結緣而已。
other:: 
###  11 中書令岑文
中書令岑文本十一 ^68a25

中書令岑文。本江陵人。
少信佛。常念誦法華經普門品。
甞我乘船。於吳江中流船懷。
船人盡死。文本沒在水中。
聞有人言。但念佛必不死也。
如是三言。既而隨波誦出已著此岸遂免。
後於江陵設齋。僧徒集其家。
有一客僧獨後去。
謂文本曰。天下方亂。
君幸不預其災。終逢太平彼富貴也。
言畢趨出。既而文本自食。
椀中得舍利二粒。
後果如其〔文本自向唐臨說〕。
other:: 
###  12 國子祭酒肅璟
國子祭酒肅璟十二 ^68b17

國子祭酒肅陵人。
梁滅入隋。姊為煬帝皇后。
生長貴盛。而家崇佛法。
大業中自以誦法華經。
乃依經文作多寶塔。
以檀香為之。塔高三尺許。
其上方復下原下。
并為木多寶佛像。
經數年。其兄子銓在宅。
朝起忽於前院草中。
見一檀木浮圖。蓋下有一鍮石佛像。
製作異於中國。面形似胡。
其眼精以銀為之。
中累精光。淨如自然者。
銓怪走告璟。璟視驚喜。
取蓋還試置多寶塔上。
宛然相稱如故造。
璟喜勸自以為精誠。
盛其佛像。函內有舍利百餘枚。
璟女以尼年小竊疑。
胡僧每云。舍利鎚打不破。
乃試取三十枚。於石上以斧折之。
舍利了無著者。女就地拾覓。
唯得三四枚。餘並失不見所在。
既而懼以告璟。璟往塔中視之。
則舍利皆在如舊。
璟從此日。誦法華經一遍。
以至于終。貞觀十一年病篤。
蕭后及弟姪視之。
璟與相見。各令燃香。
因即共別。唯留弟公瑀及女為尼者。
令燃香誦經。頃之謂其尼曰。
我欲去。普賢菩薩來迎我。
在東院。師可迎之。
尼如言往迎之未還。
璟曰。此院不淨不肯來。
吾當往就。汝等好住。
因與瑀等別。仍起長跪合掌。
正向西方。次之倒臥遂絕。
遺令獨載一車歛。
以在身之服。婦人不得送葬。
勿以酒肉祭。制坎纔令沒棺。
潮野歎其道寤。家人奉而行之。
other:: 
###  13 臨邛韋仲珪
臨邛韋仲珪十三 ^68b26

仲珪者天性孝悌。
為州里所敬。年十七群表尤異。
為蒙陽長。父廉自資陽都。
遂以老歸。武德中遇病。
仲珪不釋冠帶而養。
久之父卒。謝遣妻妾。
閭于墓右。尤信佛教。
誦法華經。晝則負土成墳。
夜專誦經。精誠不倦。
終三年不歸。甞有一虎。
夜至廬前。蹲踞聽經。
久之而不去。珪正念曰。
不願猛獸之相逼也。
虎即起去。明旦見繞墓生芝草七十二莖。
當墳前者。行列次第如人種殖。
皆朱莖紫蓋。蓋經五寸。
光色異常。隣里以告州縣。
時爭君昌為刺史說裕為別駕。
共至墓所察之。忽有一鳥。
如鴨#CB04907;雙鯉魚。
各長一尺許。飛來集君昌前。
魚置於地而去。君昌等尤深嗟歎。
採芝對奏。詔表門閭。
other:: 
###  14 唐金城瓦官寺釋慧獻
唐金城瓦官寺釋慧獻十四 ^68c23

釋慧獻者金城人也。
失父母後出家守戒。
從師訪道。誦通法華。
專志為業。發願於父母墓所誦經。
欲救輪迴苦。凡經歷三年。
精勤諷誦。未曾暫廢。
至夜三更。空中有大光明。
又雨華如雪而下。
中有聲語獻言。吾是汝父。
汝初誦經力。已住第二天。
誦滿千部。聖眾來迎。
從天生淨土。汝母依涅槃經力。
即生不動國。彼在生之時。
書寫涅槃一卷。汝誦經資彼在生善故。
語已隱不現。隣里謂失火。
至曉更問慧獻。獻具說始末。
聞者悲涕。於墓所誦經資親。
其類蓋多。
other:: 
###  15 都下眾造寺慧和
都下眾造寺慧和十五 ^69a9

慧和道人者。宋泰始義嘉時。
未出家為南賊。劉胡下都參值諜來著新林。
被捉便欲研頭。其前在鵲渚遇臺軍。
已經怖懅。從此之後恒誦觀世音經。
臨被殺時。心念益至。
遂爾曰斬之三研三折。
於是軍主謂為異事。
立便放去。慧和得脫便出家。
other:: 
###  16 司亢少常伯崔義起
司亢少常伯崔義起十六 ^69a21

崔義起大不信佛。
妻父蕭鏗念善誦法華般若數千遍。
辛酒不入門。起妻以五月亡。
為修三七日齋正食。
亡妻來有婢素玉。
見作夫人語。我生時雖聞地獄。
不大信今受苦不可言。
汝男女等。不得不信。
由汝為我轉經燃燈功德。
蒙放暫歸。便向大眾陳懺。
我至二十日更來。
將素玉看我受罪。
至期果至。將素玉去。
見大城官府。夫人入別院。
須臾火鑊鐵床總至。
夫人受毒苦。忽見夫人父肅公。
坐蓮華臺。語夫人。
早放素玉。還告素玉。
我女生時。不用我語。
多嗔妬不信善惡。
今受此苦。我無力可救。
汝歸可悟其夫兒女道令修功德。
不久解脫。又見婆羅門僧從空中下。
教素玉誦金剛般若。
又誦藥師法華兩卷一遍。
兩卷並改名為聲聞。
又曰。閻浮提人不信佛。
汝誦此經聞婆羅門。
並解經語。婢死三日便蘇。
家人良賤。初如常遇患。
麟德元年正月。薛將軍宅齋。
迎婢請三道佛頂骨。
婆羅門僧。令試誡素玉。
乃昇座長誦。一無脫漏。
皆合掌歎曰。如西國本不異。
合眾驚訝希有奇事。
薛將軍遂口奏。天子大歎曰。
百官亦有不信者。
冥道若此。何得不信。
時朝貴聞者。咸生大信。
司成館博士茫叔元。
又將僧二十人。就翊善坊宅。
召素玉令誦本經。
梵音深妙。令人樂聞。
自云不忘故爾云〔感通錄下卷〕。
other:: 
###  17 山陽蓋護
山陽蓋護十七 ^69a28

蓋護山陽人。甞係獄應死。
此人本誦觀世音經。
三日三夜。心無間斷。
忽於夜中。眼見觀世音。
又放光照之。立時鎖械自脫。
諸戶自開。便引護出去。
護隨光而走行。得少里地。
於是光滅。護止宿草中。
明日徐去得免〔應驗傳〕。
other:: 
###  18 秦州慕容文策
秦州慕容文策十八 ^69b25

秦州上邦縣人慕容文策。
年十七誦持金剛般若法華經。
齋戒不關。隋大業七年四月十五日夜。
忽有兩鬼。來至床前。
手持文牒云。王今遣取公來。
文策良甚忙怕。乃遂使者而去。
將至一大城。樓櫓嚴峻城郭六重。
將入第一第二門。
極大光明。至第三門。
其門相去四里已上。
並皆黑闇。都不見道。
使者引之而過。至五六門內。
復大光明。去門三里。
即有宮室殿堂。四邊持杖宿衛。
還如見在宮闕無異。
王宮殿而坐。所將男夫婦女僧尼道士及女等。
外國六夷不可稱數。
策在後行典。唱名而過。
王一一問其在生福業。
有福効驗。在西而立。
無福驗者。在東而立。
末後始唱策名。王問。
一生作何福業。策即分疎。
一生已來。唯誦持金剛般若法華八部。
般若晝夜轉讀。又持齋戒一日不闕。
王聞此言。合掌恭敬歎言。
功德甚深。付主司細撿文簿。
不錯將來。其典執案諮王。
未合身死。王即放還。
且遣西行。立未去之間有沙門。
可年十五六。執一明炬。
於策前而過。續後又一沙彌。
執明炬而過。策即捉袈裟挽住。
願師救弟子。使者錯追將來。
蒙王恩澤。撿文簿放還。
不知去處。願師慈悲救護弟子。
示其來路。二僧語策。
檀越持般若。轉讀大乘經典。
好牢持齋戒故來救之。
師云。我執明炬在前。
檀越但從我後。還於六重城門而出還。
詣黑闇二門。二僧手執明炬。
喻如日出光明。皆現出於六重門外。
二僧即語策云。檀越以知地獄處否。
策云。不知。二沙彌即舉手。
指城西北角處。有一大城。
相去四里。此是地獄之城。
二沙彌云。將檀越於此城觀看。
從師至彼。其城高峻。
有大城門。並鐵網垂下。
有四羅剎。手執鐵叉。
侍立左右。二僧云。
是地獄之門。一切罪人配入。
並從此門而過。即將策入門。
可行二百步。見一灰河。
其中一切受苦之人。
身在河中。唯見其頭百千萬億。
猛火熾燒此罪人。
苦痛號叫。不可具說。
又四邊皆是鐵床釰樹。
有四獄卒。手持鐵叉。
畔上行走。叫喚之聲。
甚可怖畏。二僧云。
十八地獄。咸在此城。
策見心中怕懼。唯正念佛。
心中恒誦經不絕。
二僧即將策出城門。
至於本來之道。五箇道相近。
意中荒迷。不知本從家之道。
二僧即欲別策而去。
禮拜求請。五道之中。
不知弟子從何道去。
願師慈悲。示其道處。
二僧即於中道引前。
可行十里許。有一大門。
塞其道口不得而已。
二僧以錫杖開之。
即語策云。努力勤修功德。
誦經莫生懈怠。必得長壽。
策別師至家。體中醒悟。
父母親知並忙怕。
以禮慰喻。說其因緣。
蒙放還家。功德之力。
聞者欣悅。心意泰然。
以此誦經齋戒功德。
勸化一切。各各發心。
讀誦一日不闕。更加精進。
又得長年矣。
other:: 
###  19 宋法華臺沙彌
宋法華臺沙彌十九 ^69c2

宋法華臺者。釋法宗歸心後。
開祐昔所住。以為精舍。
因誦號法華臺也。
凡諸州志諷誦者。
群集此臺。眾將三千。
諷誦成喧雜。大眾評議。
分十二時。以定眾限。
打揵搥為剋限。諷誦不絕。
其業常存。時一沙彌。
從遠方而來。愚戇不識文句。
晝夜志諷誦。望入眾限。
然天性懶墮。亦不了剋限。
大眾悲愍愚。汝以曉更揵搥聲為期。
先習諷誦功方成。
堪為眾限。一夏誦習。
纔得兩三行。眾人輕慢。
所誦甚少。不樂人眾。
沙彌悲愁。以曉更鐘聲為期。
日日專志流淚慚先業。
欲投身於山崖河淵。
即到高崖。放身而投悶絕。
依先業入鑊湯地獄。
獄卒以杖打罪人。
鐵杖觸鑊緣。響聲似昔揵槌。
沙彌憶本志。自能不覺。
誦法華題目。獄中罪人。
皆坐蓮華。地獄變作涼池。
獄卒歎未曾有。將沙彌奏閻魔王。
王言。沙彌有餘命。
還閻浮提盡其志。
聞是語已。如眠臥而覺。
身無損壞。還到臺說此因緣。
眾或信不信。沙彌至心發願。
我冥所見不空。即業障輕微。
一部文義。自然照了。
發願已行道誦經。
一部文義。自然誦通。
眾聞所誦。併伏膺。
上座沙彌為僧。於諷誦眾為上首。
other:: 
###  20 天水隴城志通
天水隴城志通二十 ^70a25

天水郡隴城縣志通。
年未弱冠。住持齋戒。
讀誦法華金剛般若等經。
六時禮懺不曾闕。
年二十即節黠。入請德府衛士。
名樹軍團。奉勅差征南蠻。
從家至彼一萬餘里。
在路晝夜禮誦不闕。
至南蠻之界。官軍戰敗。
兵士散走。當時侶一百餘人。
不知所投。多被傷殺。
志通惶迫。奔走無路。
忽有五人。並乘牝馬。
在通前後。有一人走馬告通曰。
莫怕莫怕。汝具修功德。
前後圍繞。不能為害。
行可七里有餘。至一塔廟。
即入其中藏隱。蠻即還營。
忽有二僧來通所。
語通云。檀越誦金剛般若法華。
禮念諸佛。不可思議故遣救汝。
向者五人乘馬在汝前後者。
並是法華般若之力。
亦同救汝恐賊傷害。
汝身好修福業。誦持經典。
莫生懈怠。一切諸善神王。
恒相衛護。作是語訖。
即乘空而去。通經日不得食。
非常飢乏。須臾有二童子。
將一鉢飯并醬菜及餅。
與通而食。食訖又告通。
勤修功德。誦般若經。
莫令廢闕。訖亦乘空而去。
通涕淚悲泣。深心懺悔。
即投大軍。頻經三陣。
不被寸鐵所傷。據此因緣。
並是法華般若之力。
於蠻破官軍放還。
專心誦持法華般若。
不敢怠慢。又云。貞觀八年正月二十八日身患。
至二月八日夜命終。
遂被將向王前。閱過徒眾甚多。
通在後而立。其典唱名。
王即問其善惡之業。
亦依次而配。末後始唱通過。
具問生在作何福業。
通即啟王言。一生已來。
誦持金剛般若法華經等。
常持齋戒。六時禮佛。
王聞此言。即合掌恭敬言。
善哉善哉。此人功德不可思議。
語使當取之。日據何簿帳。
而追付主司。細撿文籍。
不枉將來。其主司關天曾捨報。
此人更有六年壽命。
未合即死。王乃索安。
自尋果然非謬語左右侍者。
取床几將來。即於南廂。
持金床玉几至王前。
即遣殿上西邊安置。
鋪種種氈褥。遣通上座誦經。
便誦般若法華各一卷。
並悉通利。又使典藏中取其誦經及修功德文簿。
典與通向西相遂往取。
可行二里。有大經藏。
所有功德簿帳咸在其中。
並七寶嚴飾。使者於最下中。
取得一卷。可有一紙。
題名表志通造功德簿。
即持向王邊開捻其中。
注通誦般若經萬遍。
誦法華經千遍。禮佛齊戒功德。
總在其中。王語使人。
其通所造功德其深。
領將地獄觀看。知其罪福。
使者奉勅引通。出城西北五里有餘。
有一大城。樓櫓却敵鐵網垂下。
門中有四獄卒。頭如羅剎。
口出火炎。身形長大。
手持鐵叉。左右而立。
有二銅狗。在門兩廂。
口吐融銅。流灌獄所。
注射罪人。一切受苦之人。
並從此門而入。十八地獄。
並在此城。通見如此。
身心戰慄。無以自安。
領時詣王白言。見地獄訖。
王語通云。汝今具見受罪福業。
好勤精進讀誦莫廢。
汝今命六年。在放汝還家。
莫生退心。落入惡道。
無人救汝。必須讀誦。
不退菩提。於汝長年。
至老命終。必生淨土。
通蘇說此事。彌修彌誦。
經六年後而卒。異香滿室。
得淨土迎矣。
other:: 
###  21 涼州寡婦
涼州寡婦二十一 ^70b19

涼州有寡婦。姓李家本事佛。
恒隨逐齋會。每聰性罷輒能誦之。
後忽有虜公主婦寄宿。
日瞑不忍遣去。須臾吏來錄之云。
李藏叛婢。既被錄付獄。
便至心誦觀世音經。
得十餘日。欻目晝夜見觀世音。
問李何以不去。具答不能得去。
又曰。但起而鎖即已脫。
於是徑直歸家。獄官及守防人。
都自不覺。虜後知之遣問。
那得歸。具答如此。
亦不復更錄。此是誦經力。
感聖應而已。
other:: 
###  22 隋并州高守節
隋并州高守節二十二 ^71a17

隋并州人高守節。
家代信奉。而守節尤為精到。
年十六七時。曾遊化郡。
道遇沙彌。年可五六十。
自稱海雲。與之談敘。
因謂曰。兒能誦經不。
答曰。識其本心。雲即將向五臺。
至一處見三草屋。
纔得容身。乃於中止。
教誦法華經誦間在外乞求給其衣食。
節屢見胡僧來至與師言笑。
終日而歸去。後雲輒問曰。
識向胡僧不。曰不識。
雲懇似戲言曰。是文殊師利菩薩。
節雖頻承此告。未悟其旨。
後使節下山就村取物。
仍誡曰。夫女人者惡之本。
壞菩提道。破涅槃城。
汝向人間宜其深慎。
節敬諾受教上山。
中路乃見一女人。
年十四。衣服鮮幸姿容雅麗。
乘一白馬。直趣其前。
扣頭向節曰。身有急患。
要須下下。乘馬好跳躍。
制不自由。希君狀慺濟此微命。
節遂念師言竟不迴顧。
女亦追尋數里。苦切其辭。
節執志如初。俄而到失。
既還本處。具陳其事。
師曰。汝真丈夫矣。
雖然此其文殊師利菩薩。
節尚不悟。猶謂戲言。
然於此誦經。凡歷三載。
法華一部。甚得精淳。
後聞長安度人。心希剃落。
就汝必欲去。當辭好師。
此之一別。難量相見。
汝京內可於禪定道場依止臥倫禪師。
節入京求度。不遂其心。
乃往倫所。倫曰。汝從何來。
答從五臺山來。和上遺與師為弟子。
倫曰。和上名誰。答曰。
名海雲。倫大驚歎曰。
五臺山者文殊師利。
海雲比丘。即是華嚴經中善財童子第三大善知識。
汝何以棄此聖人。
千劫萬劫無由一遇。
何其誤耶。節乃始悟由來。
恨不碎其身。當首而愚情眷二。
猶希再覩。遂辭倫返迹。
日夜奔馳。乃至故處。
都無所見。
other:: 
###  23 昭果寺釋明曜
昭果寺釋明曜二十三 ^71a27

釋明曜。未詳姓氏。
志學之年。早怯俗網。
問津訪道。略無常師。
住昭果寺。常誦法華讀華嚴。
每作佛光寺觀。曾與解脫。
俱至大學寺。祈請文殊師利。
至華園北見一沙門。
容服非常。徐行前進。
乃至東邊佛堂。將欲東趣。
曜時驚喜交集。肘步而前。
未至數尺。 " resp=遂無所覩。
悲歎久之。與脫俱返。
曜形長七尺。威容都雅。
談敘揚動心。有時會蹟。
先往五臺。親承禮拜。
語蹟云。我大業十二年。
見安禪師。歷名山諸寺。
禮覲聖已。今日復見法禪。
是不思議。願法師長命無病。
弘贊佛乘。時年一百六歲。
未曾策杖。而菽采無墜焉。
復不知年幾而終。
other:: 
### 24 瓦官寺釋僧洪
瓦官寺釋僧洪二十四 ^71b29

道人釋僧洪者。住都下瓦官寺。
作丈六金像。鎔鑄始畢。
于時晉義熙十二年。
大禁鑄銅。僧洪未得開模見像。
便為官所收繫。在相府姦罪應入死。
僧洪便誦法華觀世音經。
得一月日。忽夢見其所作像。
來至獄中。以手摩洪頭。
問汝怖不。僧洪具以事答。
像曰。無所憂也。夢中見像胸前。
方一尺許。銅色燋沸。
後遂至市見殺。爾日府參軍應監刑。
初喚駕車。而牛絕不肯入。
既入便奔車即粉碎。
遂至瞑無監。更後剋日。
因有勅。從彭城還道。
若未殺僧洪者。可原既而出破模看像。
果自胸前如夢。此像今尚在瓦官寺。
當知誦力感聖也〔高僧傳第十三〕。
other:: 
###  25 大原王珠
大原王珠二十五 ^71c14

王珠字叔衍大原人也。
宋元嘉九年。作涪陵郡令。
坐遭賊失守。繫江陵府獄。
箸一具大鎖。釘之極堅。
珠在獄中。恒持齋誦觀世音經。
一夜忽夢。已自坐高座上。
有道人與其一卷經。
題云光明安樂行品。
并諸菩薩名。珠得便開讀。
忘第一菩薩名。憶第二是觀世音。
第三是大勢至。皆有國土及名號。
因是眠覺便見。後鎖已解。
珠知有感應。不復憂怖。
因自釘治其鎖。依常著之。
涉三日事非意。便散珠。
元嘉十九年。見為衛府行參軍。
從鎮廣陵。精進甚至矣。
法華經傳記卷第五
 ^71c28
