
jing:: 佛說法乘義決定經卷中
translator:: 西天三藏明因妙善普濟法師金總持等奉　詔譯
爾時勇猛甚深比丘復白佛言：「世尊！
云何名為住四念處？」 ^656c6

佛言：「比丘！所謂應觀內身、外身、內外身住，
有色不淨，一切世間，憂悲苦惱，正念了知；
觀內受、外受、內外受住，種種諸苦，一切世間，
受悲苦惱，正念了知；觀內心、外心、內外心住，
虛幻無常，一切世間，憂悲苦惱，正念了知；
觀內法、外法、內外法住，悟無我理，一切世間，
憂悲苦惱，正念了知。
比丘！是名住四念處。」 ^656c7

比丘復白佛言：「世尊！
云何四正斷？」 ^656c14

佛言：「所謂未生不善法，以精進力，攝伏斷除，
令永不生故；已生不善法，以精進力，攝伏斷除，
令永斷滅故；未生善法，以精進力，正念攝受，
令生起故；已生善法，以精進力，堅固安住，
正念攝受，令增長故。
是名四正斷。」 ^656c15

比丘復白佛言：「世尊！
云何四神足？」 ^656c19

佛言：「所謂欲定斷行具神足力，自欲獲得思惟依止、
離欲依止、寂滅依止，於此攝受伏除諍論；
勤定斷行具神足力，自勤獲得思惟依止、
離欲依止、寂滅依止，於此攝受伏除諍論；
心定斷行具神足力，自心獲得思惟依止、
離欲依止、寂滅依止，於此攝受伏除諍論；
觀定斷行具神足力，自觀獲得思惟依止、
離欲依止、寂滅依止，於此攝受伏除諍論。」
佛言：「比丘！是謂四神足。」 ^656c20

比丘復白佛言：「世尊！
云何五根？」 ^656c29

佛言：「所謂信根、進根、念根、定根、慧根。
云何信根？謂於因果而生信樂，輪迴世間信行正見業報差別；
若作諸業，或善或惡，彼彼業果，如如招報，
於自信根，如實了知。
是名信根。云何進根？
謂於妙法而生信樂，勤加精進，如法修行。
是名進根。云何念根？
以精進力，積集善行，念念修習，而無退轉。
是名念根。云何定根？
謂於法念專心一境，而無散動。
是名定根。云何慧根？
謂於定中觀照一切，通達無礙。
是名慧根。」 ^657a1

比丘復白佛言：「世尊！
云何五力？」 ^657a10

佛言：「所謂信力、進力、念力、定力、慧力。
云何信力？謂諸有情受如來法，信為根本，
善能安住，而無流轉；若沙門、婆羅門，若天、
魔、梵，若世間法皆能信解，隨順攝受。
是名信力。云何進力？
謂能勇猛，精進堅固，安住善法，無有疲懈，
雖被眾苦，而能堪忍，不捨善軛，行大精進。
是名進力。云何念力？
謂於念中安住分位，堅固憶持，常無散動，亦無忘失。
是名念力。云何定力？
謂能摧伏欲染業果諸不善法，乃至安住四禪、三昧。
是名定力。云何慧力？
謂住世間發起正慧，於聖道行，具足修行，
擇不善法，離諸苦際。
是名慧力。」 ^657a11

比丘復白佛言：「世尊！
云何七覺支？」 ^657a22

佛言：「所謂擇法覺支、念覺支、定覺支、精進覺支、
輕安覺支、捨覺支、喜覺支。
云何擇法覺支？謂於諸法而能揀擇，思惟依止、
離欲依止、寂滅依止，攝伏諍論故。
云何念覺支？謂於諸法正念修習，思惟依止、
離欲依止、寂滅依止，攝伏諍論故。
云何定覺支？謂能發起清淨妙慧，思惟依止、
離欲依止、寂滅依止，攝伏諍論故。
云何精進覺支？謂於善行精進無懈，思惟依止、
離欲依止、寂滅依止，攝伏諍論故。
云何輕安覺支？謂於諸法遠離麁重，調暢身心，
思惟依止、離欲依止、寂滅依止，攝伏諍論故。
云何捨覺支？謂於諸法遠離放逸，令心寂靜，
思惟依止、離欲依止、寂滅依止，攝伏諍論故。
云何喜覺支？謂於諸法而生喜受，思惟依止、
離欲依止、寂滅依止，攝伏諍論故。」
佛告比丘：「是名七覺支。」 ^657a23

比丘復白佛言：「世尊！
云何八聖道？」 ^657b9

佛言：「所謂正見、正思惟、正語、正業、正命、
正勤、正念、正定。云何正見？
於所見境，有取有與；有善惡行；有善惡行所招之果；
有世出世間一切眾生所作之業，乃至須陀洹果、
斯陀含果、阿那含果、阿羅漢果；此世他世，
微妙善行，皆以正見，通達明了，淨修梵行，
永斷惑障，所作已辦，到於彼岸。
是名正見。云何正思惟？
謂以智慧分別揀擇，令身、語、意三業無失，離諸過咎。
是名正思惟。云何正語？
謂能永斷妄言、綺語、惡罵、兩舌。
是名正語。云何正業？
謂諸有情永離殺生、偷盜、染欲。
是名正業。云何正命？
謂受世間衣服、臥具、飲食、醫藥，而為資養，非邪命故。
是名正命。云何正精進？
謂能勇猛破煩惱魔，常修善行，無有懈怠。
是名正精進。云何正念？
謂憶過去所修善法，念念攝持，而無錯謬。
是名正念。云何正定？
謂心能安住於奢摩他、毘鉢舍那，寂然不動。
是名正定。」佛告比丘：「是名八聖道。」 ^657b10

爾時勇猛甚深比丘復白佛言：「世尊！
云何十六心念？」 ^657b28

佛言：「所謂念心和合故，和合平等，如實了知；
念心相應故，相應平等，如實了知。
念法自性和合故，和合平等，如實了知；
念法自性相應故，相應平等，如實了知；
念法增長和合故，和合平等，如實了知；
念法增長相應故，相應平等，如實了知。
念身正知和合故，和合平等，如實了知；
念身正知相應故，相應平等，如實了知；
念身行正知和合故，和合平等，如實了知；
念身行正知相應故，相應平等，如實了知。
念一切身正知和合故，和合平等，如實了知；
念一切身正知相應故，相應平等，如實了知；
念一切身行正知和合故，和合平等，如實了知；
念一切身行正知相應故，相應平等，如實了知。
念輕安身行和合故，和合平等，如實了知；
念輕安身行相應故，相應平等，如實了知。
念喜正知和合故，和合平等，如實了知；
念喜正知相應故，相應平等，如實了知。
念樂正知和合故，和合平等，如實了知；
念樂正知相應故，相應平等，如實了知。
念心正知和合故，和合平等，如實了知；
念心正知相應故，相應平等，如實了知。
念心行正知和合故，和合平等，如實了知；
念心行正知相應故，相應平等，如實了知。
念輕安心行和合故，和合平等，如實了知；
念輕安心行相應故，相應平等，如實了知。
念喜樂心和合故，和合平等，如實了知；
念喜樂心相應故，相應平等，如實了知。
念勝解心和合故，和合平等，如實了知；
念勝解心相應故，相應平等，如實了知。
念等引心和合故，和合平等，如實了知；
念等引心相應故，相應平等，如實了知。
如是乃至無常觀、離欲觀、寂滅觀、出離觀，
和合平等，如實了知；相應平等，如實了知。」
佛言：「比丘！如是名為十六心念。」 ^657b29

比丘復白佛言：「世尊！
云何聲聞四果？」 ^658a4

佛言：「所謂須陀洹果、斯陀含果、阿那含果、阿羅漢果。
如是四果，諸聲聞眾，皆能信解，如來十號，
功德圓滿；了知正法，清淨流布，無有窮盡；
了知僧伽，具足眾善，功德圓滿；於無我理，皆悉了達。
如是信解，淨修梵行，具戒、定、慧、無礙解脫、
解脫知見，出世功德，轉正法輪，證須陀洹果，
功德具足；證斯陀含果，功德具足；證阿那含果，
功德具足；證阿羅漢果，功德具足。
淨戒圓滿，聖智現前，自在安隱，離諸熱惱，
清淨無染，盡未來際，無有間斷，亦無退轉，
以方便智，觀察一切，通達無礙。」
佛言：「比丘！如是名為聲聞四果。」 ^658a5

比丘復白佛言：「云何如來十力？」 ^658a16

佛言：「所謂處非處智力，因果相應及不相應，
如實了知故；自業智力，三世三業，如實了知故；
靜慮解脫等持等至智力，皆能了知故；
根勝劣智力，信等五根，或軟、中、上，皆能了知故；
種種勝解智力，觀一切法，勝解明了，皆能通達故；
種種界智力，無量世界，種種界性，皆能了知故；
遍趣行智力，諸趣遍行，種種差別，皆能了知故；
宿住隨念智力，過去世境，宿住隨念，皆能了知故；
生滅智力，諸有情類，生滅因緣，皆能了知故；
漏盡智力，根隨諸惑，淨盡無餘故。」
佛告比丘：「如是名為如來十力。」 ^658a17

比丘復白佛言：「云何四無所畏？」 ^658a28

佛言：「所謂正等覺無畏，佛於正覺、諸法等覺、
諸法皆悉了知，心無所畏故，諸天、魔、梵、
沙門、婆羅門、天人、阿修羅等，皆悉恭敬；
漏盡智無畏，如來諸漏、欲染、煩惱皆已盡故，
住安隱地，無有驚怖，於大眾中，作師子吼，
梵、釋、諸天、轉輪聖王，尊重讚歎；出障道無畏，
如來通達三乘聖道，於一切法無有障礙故，
心無所畏，諸天、魔、梵、沙門、婆羅門等，皆悉恭敬；
出苦道無畏，如來於無數劫修習善法，
乃能決定出離苦道，諸天、魔、梵、沙門、婆羅門等，皆悉恭敬。」
佛告比丘：「如是名為四無所畏。」 ^658a29

比丘復白佛言：「云何四無礙辯？」
佛言：「所謂法無礙辯、義無礙辯、詞無礙辯、辯才無礙辯。
法無礙辯，於無漏法，智無退轉故；義無礙辯，
於所詮理，智無退轉故；詞無礙辯，隨諸眾生所有問難，
一音解釋，普令歡喜故；辯才無礙辯，世出世間一切諸法，
皆悉通達，智無退轉故。」
佛告比丘：「如是名為四無礙辯。」 ^658b11

比丘復白佛言：「云何如來十八不共法？」
佛言：「所謂如來無誤失、無卒暴語、無種種想；
無不定心、無忘失念、無不擇捨；欲無減、
念無減、精進無減、定無減、慧無減、解脫無減；
身業隨智慧行、語業隨智慧行、意業隨智慧行；
知過去世無著無礙、知未來世無著無礙、知現在世無著無礙。」
佛告比丘：「如是名為十八不共法。」 ^658b18

比丘復白佛言：「云何如來三十二相？」 ^658b25

佛言：「所謂足下平滿，高下等觸相；足下千輻輪文，
網轂圓滿相；手足柔軟如覩羅綿相；手足指間咸有網鞔，
金色交絡相；手足諸指纖長圓滿相；足跟廣長，
與趺相稱相；足趺修高，充滿柔軟與跟相稱相；
雙腨纖圓，如翳泥耶鹿王腨相；雙臂修圓，
如象王鼻平立過膝相；密處深隱如龍象王相；
身諸毛孔一一毛生，柔軟紺青，右旋宛轉相；
髮毛上靡，柔軟紺青，螺文右旋相；身真金色，
光潔晃曜，眾寶莊嚴相；皮膚薄潤，塵垢不住相；
手足掌中頸及雙肩，七處平滿相；肩項之間妙好充滿相；
膊腋清淨，悉皆充實相；容儀圓滿，端嚴殊妙相；
身相修廣，端直相稱相；體相縱廣，量等周匝，
圓滿如諾瞿陀相；其身上半如師子王，
威容廣大相；身常放光，面各一尋相；具四十齒，
齊平淨密相；四牙鋒利，白逾珂雪相；於諸味中得最上味相；
舌相廣薄，遍覆面輪相；梵音洪雅，隨眾等聞相；
眼睫齊整，猶若牛王相；其目紺青，鮮白紅環間飾皎潔相；
面如滿月，雙眉皎淨如天帝弓相；眉間白毫右旋宛轉，
如覩羅綿，鮮白光淨相；其頂上現烏瑟膩沙，高顯周圓如天蓋相。」
佛告比丘：「如是名為三十二相。」
佛說法乘義決定經卷中
 ^658b26
