佛為阿支羅迦葉自化作苦經
translator:: 失譯
jing:: 
如是我聞：
一時，佛住王舍城耆闍崛山。
爾時，世尊晨朝著衣持鉢，出耆闍崛山，入王舍城乞食。 ^768b22

時有阿支羅迦葉，為營小事，出王舍城，向耆闍崛山。
遙見世尊，見已詣佛所，白佛言：「瞿曇！
欲有所問，寧有閑暇見答與不？」 ^768b24

佛告迦葉：「今非論時，我今入城乞食，來還則是其時，當為汝說。」 ^768b27

第二亦如是說，第三復問：「瞿曇！
何為我作留難？瞿曇！
云何有異？我今欲有所問，為我解說。」 ^768b28

佛告阿支羅迦葉：「隨汝所問。」 ^768c1

阿支羅迦葉白佛言：「云何——瞿曇！
——苦自作耶？」 ^768c2

佛告迦葉：「苦自作者，此是無記。」 ^768c3

迦葉復問：「云何——瞿曇！
——苦他作耶？」
佛告迦葉：「苦他作者，此亦無記。」 ^768c4

迦葉復問：「苦自、他作耶？」 ^768c5

佛告迦葉：「苦自、他作，此亦無記。」
迦葉復問：「云何——瞿曇！
——苦非自非他、無因作耶？」 ^768c6

佛告迦葉：「苦非自非他、無因作者，此亦無記。」 ^768c7

迦葉復問：「瞿曇！所問：『苦自作耶？』
答言：『無記』；『他作耶？』
『自、他作耶？』『非自非他、無因作耶？』
答言：『無記』——今無此苦耶？」 ^768c8

佛告迦葉：「非無此苦，然有此苦。」 ^768c11

迦葉白佛言：「善哉！
瞿曇！說有此苦，為我說法，令我知苦見苦。」 ^768c12

佛告迦葉：「若受即自受者，我應說苦自作；
若他受他即受者，是則他作；若受自受、
受他受復與苦者，如是者自他作，我亦不說；
若不因自、他，無因而生苦者，我亦不說。
離此諸邊，說其中道。
如來說法此有故彼有，此起故彼起；謂緣無明行乃至純大苦聚集，
無明滅則行滅，乃至純大苦聚滅。」 ^768c13

佛說此經已，阿支羅迦葉遠塵離垢，得法眼淨。 ^768c20

時，阿支羅迦葉見法得法，知法入法，度諸狐疑，
不由他知，不因他度，於正法律，心得無畏，
合掌白佛言：「世尊！
我今已度，我從今日歸依佛、歸依法、歸依僧，
盡形壽作優婆塞，證知我。」 ^768c21

阿支羅迦葉聞佛所說，歡喜隨喜，作禮而去。 ^768c25

時，阿支羅迦葉辭世尊去，不久為護犢牸牛所觸殺，
於命終時，諸根清淨，顏色鮮白。 ^768c26

爾時，世尊入城乞食。
時有眾多比丘，亦入王舍城乞食，聞有傳說阿支羅迦葉從世尊聞法，
辭去不久，為牛所觸殺，於命終時，諸根清淨，顏色鮮白。
諸比丘乞食已還出，舉衣鉢洗足，詣世尊所，
稽首禮足，退座一面，白佛言：「世尊！
我今晨朝眾多比丘，入城乞食，聞阿支羅迦葉從世尊聞法律，
辭去不久，為護犢牛所觸殺，於命終時，
諸根清淨，顏色鮮白。
世尊！彼生何趣？何處受生？
彼何所得？」 ^768c28

佛告諸比丘：「彼已見法知法，次法不受於法，
已般涅槃，汝等當往供養其身。」 ^769a8

爾時，世尊為阿支羅迦葉受第一記。
佛說為阿支羅迦葉自化作苦經一卷
 ^769a10
