如來師子吼經
translator:: 元魏天竺三藏佛陀扇多譯
jing:: 
如是我聞：
一時婆伽婆住日月宮中勝藏殿上，與大比丘眾九萬九千億人眾俱，
菩薩摩訶薩八萬四千億那由他百千萬人。 ^888b29

爾時，世尊告勝積菩薩言：「汝往北方去此世界六千億恒河沙等諸佛世界，
復過百千萬億算數世界之外，有佛世界名曰歡喜。
彼中有佛，號曰法上如來、應、正遍知，於今現命現住，為眾生說法。
彼佛世尊於今欲說大師子吼方廣法門，汝可往聽。
善男子！彼勝法門甚難得聞。」 ^888c3

勝積菩薩即受佛教，如說修行，往彼世界。
頂禮法上如來足已，右遶七匝，却坐一面。 ^888c10

勝積菩薩坐一面已，法上如來知而問曰：「汝善男子從何所來？」
勝積菩薩默然不答。 ^888c11

時彼眾中天、龍、夜叉、乾闥婆、阿修羅、迦樓羅、
緊那羅、摩睺羅伽、人非人等皆作是念：
「有何義故，此勝積菩薩三界大將問已不報，默然而住？」 ^888c13

爾時，世尊目如廣長青蓮華形，師子遊戲遍觀十方，
知諸大眾有疑念故，即放光明。
放光明故，法上如來出金色光遍照十方，
無量百千萬種雜色，於是世界六種震動。 ^888c17

十方世界有諸菩薩——集彼世界，現諸色像、
種種妙狀——見彼如來所放光明種種事已，
集彼國土，皆共頂禮彼如來足。
禮佛足已，各隨己分善根功德坐蓮華座。 ^888c20

爾時，會中電焰菩薩即從座起，整服左肩，
前至佛所，右膝著地，合掌向佛，歡喜踊躍白言：「世尊！
如我今見世尊所放無量光明，我從昔來初未曾見此大光明。
善哉，世尊！願說此事。
何故大悲放此光明？
願說其意。」 ^888c25

爾時，電焰菩薩以偈問曰：
　　「諸無上大士，非無因無緣，
　　而放此光明，願為我等說。
　　實說是憐愍，為利益眾生，
　　而放大光明，是何因緣說？」 ^888c29

爾時，電焰菩薩見如來身閻浮檀色，所放無量百千億光猶如金幢自在顯現。
見已，即問法上如來而作是言：「世尊！
我亦曾見無量光明，初未曾見如是光明諸勝妙事。」 ^889a6

彼佛答言：「如是，電焰！
如汝所說。少有地分，彼地分中諸佛如來放如是光，非無因緣現如是相。
汝今，電焰！諦聽諦聽，善思念之，我為汝說諸佛如來有所為故放光明事。
善男子！汝若聞已，勿生驚疑、勿生怖畏。
何以故？諸佛境界不可思議、無量勝願不可思議、莊嚴之事不可思議。
善男子！汝見此事勿生驚疑。
電焰當知：勝積菩薩是釋迦佛遣到我所歡喜世界，汝為見不？」 ^889a9

電焰菩薩答彼佛言：「已見。
世尊！已見。善逝！」 ^889a18

佛言：「善男子！此勝積菩薩，我向已問言：『善男子！
汝從何來？』彼即不答，默然而住。
善男子！我見此事，故放光明。
善男子！以何義故我問不答？
大眾聞已即生驚疑，默然而住。」 ^889a19

佛言：「善男子！此族姓子云何如來問而不答？」 ^889a23

勝積菩薩白佛言：「世尊！
云何世尊於未來世諸法性中而問我言：『善男子！
汝從何來？』佛所證法是不可說、一切法性皆不可說，我無辯才可能說言從某處來。」 ^889a25

爾時，如來告大眾言：「諸善男子！
此善男子略說一切法，示真實道處。
是勝積菩薩於無等法中——不可說、
不可演，離文字，離上、離下，離來、離去，一切道斷不可見阿那梨耶處，
離心、意、意識，離因緣處，無名、無言，不可演、
不可說、不可見，離諸眼道，非積聚處、非言說處、
非曾有處，離相處、離於一字——所謂字不可演說，云何答我？」 ^889a29

爾時，光音菩薩以佛神力而白佛言：「世尊！
若無可說一切諸法而有說者，一切癡人所有言說亦是說法。」 ^889b8

佛言：「善男子！如是所說，非但一切愚癡說法、
非愚癡者亦有說法，雖如是說而不覺知。」 ^889b10

爾時，光音菩薩白佛言：「世尊！
願世尊說，云何一切眾生說法而不覺知？」 ^889b13

爾時，世尊告光音菩薩言：「善男子！
譬如世間生盲之人，日光所照依日光住，
而不能知日輪何相、日光何色。
若有餘人語盲人言，日之光明有如是相。
而日光明離諸名字，非是眾生所可言說。
因緣事故，聞是音聲。 ^889b14

「善男子！譬如世間深山谷中有諸音響，因緣故生。
善男子！山谷是空、音響是空，因緣故生。 ^889b19

「善男子！眾生言說悉入辯中，若未說時、
未起心時，名為法辯；若已起心、未言說時，
名為義辯；若至斥法演說之時，名為辭辯；
若以無障無礙說時，名樂說辯。
是故，善男子！一切眾生所有言說皆悉不離四法門義而不離實際。
如彼生盲以教示時，則知日輪及日光明，捨彼慢心。 ^889b21

「善男子！欲求義者，彼人當於自身中求。
善男子！若欲求菩提者，應於自身五陰中求。」 ^889b27

說是真實語義法時，於彼三千大千世界六種震動，
有大光明遍照世界，法上如來出廣長舌遍覆三千大千世界。
彼光明中復出無量百千萬光，以彼光明照於地獄、
餓鬼、畜生，上至有頂，皆悉遍照。 ^889b29

爾時，彼佛還攝光明告大眾言：「諸善男子！
終無如是舌相光明而有虛說，汝等應當善信、
善念，我說真實。」 ^889c5

爾時，住十地菩薩以為眾首，彼眾一切天、
龍、夜叉、乾闥婆、阿修羅、迦樓羅、緊那羅、
摩睺羅伽、人非人等從座而起，合掌同聲作如是言：
「願世尊說、願善逝說如實法義，我等大眾以佛神力是故終無疑惑之心。」 ^889c8

爾時，世尊告大眾言：「諸善男子！
此乃是大師子吼，我今欲說，安樂利益諸眾生故、乃至天人。
善男子！娑婆世界彼有世尊，號曰釋迦牟尼如來、
應、正遍知，於今現在現命現住，為眾說法。
善男子！今我身是。
法上如來為利眾生，是故於彼娑婆世界示種種相而為說法。」 ^889c12

爾時，大眾聞是說已，甚大歡喜，踊躍無量，
歎如來言：「善哉，善哉。
世尊！願一切眾生皆作如是大師子吼，如今世尊在此眾中大師子吼。
世尊！若有聞此師子吼者，彼諸眾生不得名為種少善根。
若復有人得聞如來大師子吼，聞已信受，
何況復有讀誦、受持、為他廣說、供養此經——香花、
塗香、末香、燒香、種種衣服、寶幢、寶蓋？
世尊當知：是諸眾生是佛所加。
若有聞此大師子吼修多羅句一經於耳者，彼諸眾生非種微小善根功德。」 ^889c19

爾時，世尊讚彼菩薩作如是言：「善哉，善哉。
善男子！如汝所說：彼諸眾生非種微少善根功德而得聞此。
若能聞此如來所說大師子吼修多羅句，
生歡喜心，乃至微言唱一善哉，善男子！
是我所護及是彌勒菩薩所護，彼悉以肩持我菩提。
若於五濁惡世之中而能信受此修多羅，
是我過去已曾化者、亦阿逸多菩薩所護，
彼人已竭生死大海、已降魔眾除滅煩惱、
已震法雷、已擊法鼓、已離女身、已降諸怨、已能滅除諸煩惱眾。 ^889c29

「善男子！若有善男子、善女人，滿十阿僧祇三千大千世界諸佛如來，
一切所有供養之具而供養之；若復有聞此真實義修多羅句能信受者、
以信心故唱言善哉，得福過前供養三千大千世界諸佛如來。
以是義故，諸善男子！
汝等若有信我語者，應當書寫、受持此經。
善男子！隨何方處書寫供養此經典者，當知其家則有如來。」 ^890a9

爾時，勝積菩薩、電焰菩薩、光常菩薩、淨眼菩薩、
無畏菩薩、觀世自在菩薩、得大勢菩薩、
文殊師利菩薩、辯積菩薩、蓋一切障菩薩、
作光明菩薩、及普賢菩薩，如是等八萬四千億百千菩薩白佛言：
「世尊！我等於未來世當廣宣說此法門句。
世尊！有諸眾生聞此經者，是人亦名得涅槃者。
世尊！若有能信此修多羅，彼諸眾生非是始種微少善根。
世尊！若聞此經一經於耳，何況具足、讀誦、
受持，彼諸眾生所得功德，百千億劫說不可盡。」 ^890a18

爾時，世尊告諸菩薩摩訶薩言：「善哉，善哉。
諸善男子！汝等應當如是護持如來正法。」 ^890a28

佛說此法門時，勝積菩薩及彼大眾皆大歡喜。
如來師子吼經
 ^890a29
