
pin:: 
##  2
大般涅槃經集解卷第二十五
　釋有餘無餘偈義　論施闡提無福義大眾問品之第二 ^474b4

世尊！一切契經說有餘義〔至〕亦有餘義亦無餘義。 ^474b6

案僧亮曰：昔說契經，具二種：如《法華》中說一解脫，
是無餘也；復倍上數，是有餘也。
其餘皆爾。法瑤曰：謗法犯重五逆罪等，
初無改悔、護法之心，必斷善根，向一闡提。
此謂亦魔道也。若能常懷慚愧、起護正法之心，
以此因緣，戒還如初，謂亦天道也。
從此竟「棄捨破戒如除稊稗」，答此問也。
智秀曰：此下訖第四八戒齋法，正答第十問，云何為眾生廣說於祕密也。
而先訖「除棄破戒如除稊稗」，答第十六問，云何諸菩薩遠離一切病也。
所以爾者，向辨難施有餘，仍顯離病之法也。
破戒之罪能壞身心，謂之為病。
經力能滅，故致此問也。 ^474b7

純陀白佛言：世尊！
如佛所說〔至〕餘一切施皆可讚嘆。 ^474b20

案僧亮曰：闡提者，無信等善根，名為闡提。
殺之則無從地之罪，施之亦無從地之福，故除之也。 ^474b21

純陀問言：云何名為〔至〕一闡提者其義云何。 ^474b24

案僧亮曰：問已成闡提、未成闡提之間也。
純陀意謂雖未成闡提，此既重惡業人，
雖有微善，要與無善根同。
是以重問也。 ^474b25

佛告純陀：若有比丘〔至〕亦名趣向一闡提道。 ^474b28

案僧亮曰：成其問也。
說四種惡人永無改悔，趣向闡提也。 ^474b29

若復說言無佛法眾〔至〕施其餘者一切讚歎。 ^474c2

案僧亮曰：謂法相無邊，不可一人知盡。
無佛法眾，雖有因果，亦向闡提也。 ^474c3

爾時純陀復白佛言〔至〕如是等人名為破戒。 ^474c5

案僧亮曰：三逆謗法不必有戒，其言破戒，此義云何？
「若犯四重」至「名為破戒者」，明比丘害親謗法，其罪則重於在家。
今云何但說破戒也。 ^474c6

純陀復問：如是破戒〔至〕我說是人不為破戒。 ^474c10

案僧亮曰：舉二因緣，一生重悔、二勤護法。
具此二善，不障解脫，名不破戒。 ^474c11

何以故？善男子！譬如日出〔至〕有施是者福不足言。 ^474c13

案僧亮曰：上雖說受學大乘，未明能救重罪是涅槃經也。 ^474c14

又善男子！犯重罪者〔至〕施是人者得勝果報。 ^474c16

案僧亮曰：法有深淺，作罪之心有輕有重，
重心作罪，輕心不能滅也，乃廣說其相也。 ^474c17

善男子！譬如女人懷妊垂產〔至〕有如是等無量果報。 ^474c19

案僧亮曰：譬重心護法，法由人弘，弘法在行，謂戒定智慧次第相生。
今日慧解，藉戒定為因。
因譬女也，今解譬子。
昔日戒定甚淨，必生勝慧，譬垂產。
遇值惡緣而犯重禁，譬國亂也。
捨淨之穢，譬之他土。
以本因力聞涅槃經，譬天廟也。
信常樂淨，以譬生子。
又聞經說護法功德能除犯重，譬聞舊邦安隱豐樂。
勤加護法，譬携持其子也。
欲令本戒清淨，譬還本土也。
末法耶惑，執偏教者不受常說，譬水暴急不得度也。
遂執常解，沒命不捨，譬命終也。
雖有破戒本惡，以護法之功，起登大道，為天中也。
法瑤曰：為改悔護法者設譬也。
明昔善已有今解之萌，譬懷妊也。
天廟者，講法之處也。
聞法改悔，生護法之心，譬生一子也。 ^474c20

純陀復言：世尊！若一闡提〔至〕一切所施非無差別。 ^475a6

案僧亮曰：菴羅菓者，菓能生菓，譬善能生善也。
種果之法，破核除肉則難生，全核因肉則易生。
而犯重罪之人，以譬食菓肉也。
吐核置地者，核生雖難，猶自可為菓種，
明雖犯重罪，而猶有微善可作善種也。
破而嘗之者，以貪甜故，滅菓種也，譬愚癡重故，斷徵善根也。
「心生悔恨」以下，明菓種已斷，雖欲將護，
果不可生，譬善斷不悔，安得生哉。
不名闡提者，以不悔故名闡提耳，非以悔故名闡提也。
法瑤曰：此譬不改悔一闡提之徒。
初受戒為食果，破戒為吐核也。 ^475a7

純陀復言：何故如來〔至〕捨棄破戒如除稊稗。 ^475a18

案僧亮曰：是佛弟子，未得清信，亦事尼楗，
為說唯施尼楗有福，餘則無福。
疑以問佛，佛因事答之耳。 ^475a19

復次善男子！如我昔日〔至〕一切自在必受安樂。 ^475a22

案法瑤曰：上來所明無餘之義一周已畢，今次明昔說皆亦有餘不盡義也。
行者若能了此有餘法性，則無八倒之苦，唯受於法樂耳。
從此竟品，答云何知法性而受於法樂也。 ^475a23

爾時文殊師利菩薩〔至〕廣問如來如是偈義。 ^475a27

案僧亮曰：女無實德、男不自在、世間無樂，不應起慢不受佛法也。 ^475a28

爾時文殊師利法子〔至〕如是之人則我弟子。 ^475b1

案僧亮曰：有罪求悔者，須受悔者歡喜也，
故但隨不逆，必因受悔者而得清淨也。
故不觀作以不作，要內懷重愧，知不悔為惡、
悔之為善，故但自觀身善不善行。 ^475b2

爾時世尊為文殊師利〔至〕諮問如來如是密教。 ^475b6

案僧亮曰：若羅漢以己譬彼者，凡夫須護，羅漢亦應須護也。 ^475b7

爾時文殊師利復說是偈〔至〕則墮無間獄。
案僧亮曰：無明是眾惑之主，譬父也。
貪愛性染，譬母也。 ^475b9

爾時如來復為文殊師利〔至〕問於如來如是密語。 ^475b12

案僧亮曰：屬師義不成者，制命由師，眾義斯備，苦義不成也。
不屬師義不成者，不從師訓，愚闇無知，樂義不成。
若得自在，不成就者，不屬師故，愚闇無知，不名自在。 ^475b13

文殊師利復說偈言〔至〕我於爾時為說此偈。 ^475b17

案僧亮曰：二偈說八戒功德，八戒以齋為本，釋所以齋也。
生死之本，食與嫉妬，難卒除也。
齋以損食，是厭生死之義也。
是以佛訶帝釋，漏盡之人，應說此偈，偈在論文。
一切有大力者，釋不令斷食、為斷嫉妬。
外道厭生斷食，身無力故，不能思道斷嫉妬也。
多病苦者，苟是漸損，不制中前而制中後者，
夜食不消，多得病苦，於道亦妨。
一切淨行是八戒也。
處中是淨，安樂是涅槃也。
汝若得病，我亦如是者，明中後齋法本為凡夫，不為聖人也。
第四八戒者，十戒具戒，此二戒是出家戒也；
五戒八戒，此二戒是在家戒也，故云第四也。 ^475b18

爾時迦葉菩薩白佛言〔至〕云何復名一切義乎。 ^475c1

案僧亮曰：無餘之義，經經皆有，但從始至終，事事皆實也。
智秀曰：由佛說法有今昔兩異，願聞定說也。
請答第八問云何說畢竟不畢竟耶。
如令今教定能斷疑者，昔何以作不定說？ ^475c2

善男子！一切者唯除助道〔至〕汝今所見微妙甚深。 ^475c7

案僧亮曰：欲以一釋兩遣也。
先說無餘，其外是有餘也。
正因緣因相助斷惑，因名助道，說因盡也；
果名常樂，說果盡也。
所以言善者，常則非善非果。
以差別之因果無遺，謂一切也。
說皆是實，謂無餘也。
智秀曰：亦名無餘者，正出定教，顯佛圓果，因此言是也。
其餘諸法者，出不定教體也。
欲令樂法諸善男子者，釋其後意，辨不定之說皆為時情。 ^475c8

迦葉菩薩白佛言：世尊〔至〕讀誦通利書寫經卷。 ^475c16

案法瑤曰：向明知法性，今明所得功德即是受法樂矣。
智秀曰：次答云何而得近最勝無上道也。
明持經得功德，自然趣向無上果也。 ^475c17

爾時諸天世人及阿脩羅〔至〕諸菩薩等得住初地。 ^475c21

案僧亮曰：初地具檀波羅蜜，佛現身密受其供養。
功行如此，故稱初地也。
智秀曰：略說中第三，略付囑也。 ^475c22

爾時世尊與文殊師利〔至〕及與純陀而授記莂。 ^475c25

案僧亮曰：未得位者入位，已入位者受記。
第三菩薩事訖也。 ^475c26

授記莂已說如是言〔至〕右脇而臥如彼病人。 ^475c28

案僧亮曰：第五現涅槃事訖也。
智秀曰：就付囑中有五重，第一天人請、
第二佛答、第三天人設供養、第四為受記、第五付囑也。
大般涅槃經集解卷第二十五
 ^475c29
