佛說腹中女聽經
translator:: 北涼天竺三藏曇無讖譯
jing:: 
佛在羅閱祇，與諸菩薩、比丘僧、比丘尼、
優婆塞、優婆夷，及諸天人民無央數共會，聽佛說經。 ^914b15

時，會中有迦羅婦懷妊在座，腹中子叉手聽經，
佛欲使眾會見之，便現大光明，照迦羅婦。
座中眾人，皆見腹中女叉手聽經，如照鏡無有異。 ^914b17

佛持八種聲，問腹中女言：「汝叉手聽經，以何故爾？」 ^914b20

女用佛威神，即答佛言：「以世間人皆行十惡，
欲令行十善，是故叉手聽經；又以世間人貪婬、
瞋恚、愚癡、生死不絕，是故叉手聽經；復用世間人不孝順父母，
不供養沙門婆羅門道人，是故叉手聽經。」 ^914b21

時女說是語竟，便生；譬如太子從右脇生，
地為六反震動，虛空中有無央數天，自然有音樂聲。
雨天眾華，有自然千葉蓮華，大如車輪，
以寶作莖，狀如青琉璃，女即坐蓮華上。 ^914b26

忉利天王釋持天衣，從虛空中來下，與女言：「裸形可取此衣著之。」 ^914b29

女報言：「我不著此衣，汝欲裝挍我耶！
汝為羅漢，我為菩薩，汝非我輩，不與我同類，我自當有衣來。」 ^914c2

佛語拘翼：「此不為裝挍菩薩，發心為菩薩，
自致得三十二相、八十種好，爾乃為裝挍菩薩耳！」 ^914c4

舍利弗白佛言：「此女為從何國來？
當送衣也。」 ^914c6

佛言：「此女從東南方佛剎來，其國名清淨，
去此十萬佛剎，女從本剎來欲見佛，自當有持衣來者。」
本國衣便自然在虛空中來，肅肅有聲，
女見衣來便著之，當得五通，又女本國人盡得五通。
女得衣著訖，便從蓮華上，下行至佛前，
女一舉足，地為六反震動，便頭面著地，
為佛作禮，三言：「南無佛！」
繞佛已訖，便長跪白佛：「今座中大有諸迦羅婦，
願佛為說經，令得男子身。」 ^914c8

佛言：「我亦不使汝作男子，亦不使汝作女人，皆自從身行得。」 ^914c16

佛言：「有一事可疾得男子，何等為一？
發心為菩薩道，是為一事；又女人身當內自觀，
譬如機關骨節相柱，但筋皮上，女人常畏人，
譬如鵄梟、蛇蚖、蝦蟇，不敢晝日出，常畏人。
譬如婢使，常與惡露臭處俱，雖是國王女，
猶復畏人，女人眾惡亦復如是。」 ^914c18

時座中迦羅婦七十五人，聞佛說經歡喜踊躍，
前以頭面著地，為佛作禮，白佛言：「我願發菩薩心作男子，我不得男子身終不起。」 ^914c23

時七十五迦羅越，從舍衛國來至佛所，
見諸婦皆在佛前，便心念言：「失我曹婦已。」
便問舍利弗：「此女人悉是我曹婦，何為是間？」 ^914c26

舍利弗答言：「欲作比丘尼，卿當聽不？」 ^914c29

迦羅越答言：「若欲作比丘尼者，先使我曹作比丘僧。」 ^915a1

舍利弗白佛言：「是七十五迦羅越，皆欲作比丘。」 ^915a2

佛呼：「善男子來，皆作比丘。」
頭髮自然墮，袈裟便著身，手持應器，皆前為佛作禮。 ^915a3

時七十五婦，各脫珠環，皆以散佛上，便自然虛空中，
化作七十五交露珠瓔帳，帳中有七寶床，
床上有坐，佛邊有無央數菩薩聽經。 ^915a5

七十五婦人見是變化，皆大歡喜，即用佛威神，
飛住虛空，虛空中自然有華，雨散佛上，
從虛空中來下，便得男子身，前白佛言：「我願作比丘。」 ^915a8

佛語彌勒菩薩：「將去授戒。」
彌勒菩薩即授戒。 ^915a11

作比丘僧女，自然有化華蓋七重，其莖如蓮華莖，
即持與母言：「佛是天上、天下度人之師，
母以華蓋上佛，是天上、天下之師，蓋上之後，母亦當為天下之蓋。」 ^915a12

女語母言：「今當發菩薩心。」 ^915a16

母答女言：「我始懷汝時，於夢中常見佛及法、
比丘僧，無復貪婬、瞋恚、愚癡心，身體安隱，
知我腹中子，為是菩薩摩訶薩，以是令我安隱。」 ^915a17

爾時發菩薩心已，母得華蓋便持上佛，地為六反震動。 ^915a20

佛語舍利弗：「四天下星宿尚可知數，是女前後所度父母，不可知數。」 ^915a21

女言：「一切人謂我是女，當作至誠行。」
便化作如八歲沙彌身。 ^915a22

當佛說經及女變化時，無央數人皆發無上正真道意。
佛說經竟，皆大歡喜。
佛說腹中女聽經
 ^915a24
