
pin:: 
other:: 大智度論初品中布施隨喜心過上釋論第四十四之餘〔卷二十九〕
author:: 聖者龍樹造
translator:: 後秦龜茲國三藏鳩摩羅什譯
【經】
「一切求聲聞、辟支佛人諸禪、定、解脫、三昧，
欲以隨喜心過其上者，當學般若波羅蜜。」 ^270b13

【論】
禪、定者，四禪、九次第定。
解脫、三昧者，八背捨，三解脫門，慧解脫、
共解脫，時解脫、不時解脫，有為解脫、無為解脫等。 ^270b15

有覺有觀三昧、無覺有觀三昧、無覺無觀三昧，
空三昧、無相三昧、無作三昧，如是等諸三昧。 ^270b17

問曰：
上六事中，三昧即是禪、定、解脫、三昧，今何以復說？ ^270b19

答曰：
有二種三昧：一種慧解脫分，二種共解脫分。
前者慧解脫分，不能入禪定，但說未到地中三昧；
此中說共解脫分，具有禪、定、解脫、三昧。 ^270b21

彼是略說，此則廣說；彼但說名，此中分別義。 ^270b24

復次，前勝三昧者，有人謂一二三昧，非深三昧；
今此中具說「禪、定、解脫、甚深三昧」。 ^270b25

復次，禪、定、解脫、三昧有二種：一者、離欲時得，
二者、求而得。離欲得者，前已說；求而得者，此中說。 ^270b27

復次，禪、定、解脫、三昧得之甚難，精懃求之乃得。
菩薩但持隨喜心便得過其上，是為未甞有法，是故重說。 ^270b29

問曰：
彼中三昧、智慧、解脫、解脫知見亦難得，何以言此為難得？ ^270c2

答曰：
先以說是慧解脫分，不盡甚深義；共解脫阿羅漢、
三明阿羅漢難得，故更說。 ^270c4

復次，是三昧、智慧、解脫、解脫知見，雖難得而不廣周悉，直為涅槃。
此間明阿羅漢欲得現世禪定樂，所謂滅盡定、
頂際禪、願智、無諍三昧等如是事，非直為涅槃，以是故更廣說。
何以故？如前者直為涅槃，彼中說解脫、
解脫知見相次故，當知一向直為涅槃。 ^270c6

問曰： ^270c11

若以禪、定、解脫、三昧難得故重說者，智慧於一切法中最難微妙，
何以不重說？ ^270c12

答曰： ^270c13

上言「欲過聲聞、辟支佛慧，當學般若波羅蜜」
中已說，此禪定未說故重說。 ^270c14

禪定、智慧二法最妙，有此二行，所願皆得；
如鳥有兩翼，能有所至。
解脫從此二法得，解脫知見即是智慧。 ^270c15

布施、持戒是身口業，麁行易得故不重說。 ^270c18

問曰：
菩薩以隨喜心勝於聲聞、辟支佛布施、
持戒、智慧，可爾。所以者何？
布施、持戒，眼見、耳聞，智慧亦是聞法，可得生隨喜心。
如禪、定、解脫、三昧，是不可見聞法，云何隨喜？ ^270c19

答曰：
菩薩以知他心智而隨喜。
問曰： ^270c23

知他心智法，有漏知他心智，知他有漏心；
無漏知他心智，知他無漏心。
菩薩未成佛，云何知聲聞、辟支佛無漏心？ ^270c24

答曰：
汝聲聞法中爾。摩訶衍法中，菩薩得無生忍法，
斷諸結使，世世常不失六神通，以有漏他心智能知無漏心，
何況以無漏知他心智！ ^270c26

復有人言：「初發意菩薩，未得法性生身，
若見若聞聲聞辟支佛布施、持戒，皆知當得阿羅漢，
隨喜心言：『此人得諸法實相，離三界，我所欲度一切眾生生老病死，
彼已得脫，則是我事。』」 ^270c29

如是等種種因緣隨喜，以是故隨喜無咎！
other:: 
##  45 迴向釋論
大智度論初品中迴向釋論第四十五 ^271a5

【經】
「菩薩摩訶薩行少施、少戒、少忍、少進、少禪、
少智，欲以方便力迴向故，而得無量無邊功德者，當學般若波羅蜜！」 ^271a8

【論】
問曰：
前已說六波羅蜜，今何以復說？ ^271a10

答曰：
上總相說，此欲別相說；彼說因緣，此說果報。 ^271a11

問曰：
不爾！彼中說六波羅蜜廣普具足，此言
「少施乃至少智」，似不同上六波羅蜜義！ ^271a12

答曰：
不然！即是六波羅蜜。
何以故？六波羅蜜義，在心，不在事多少；
菩薩行若多若少，皆是波羅蜜。
如《賢劫經》說：「八萬四千諸波羅蜜。」
此經中亦說：「有世間檀波羅蜜，有出世間檀波羅蜜；
乃至般若波羅蜜，亦有世間、出世間。」 ^271a14

問曰： ^271a19

菩薩何以故少施？
答曰：
有種種因緣故少施。 ^271a20

或有菩薩初發意，福德未集，貧故少施。 ^271a21

或有菩薩聞「施無多少，功德在心」，以是故不求多物布施，但求好心。 ^271a22

或有菩薩作是念：「若我求多集財物，破戒失善，
心心散亂，多惱眾生；若惱眾生以供養佛，
佛所不許，破法求財故。
若施凡人，奪彼與此，非平等法；如菩薩法，
等心一切，皆如兒子。」
以是故少施。 ^271a23

復次，菩薩有二種：一者、敗壞菩薩，二者、成就菩薩。 ^271a28

敗壞菩薩者，本發阿耨多羅三藐三菩提心，
不遇善緣，五蓋覆心，行雜行，轉身受大富貴，
或作國王，或大鬼神王、龍王等。
以本造身、口、意惡業不清淨故，不得生諸佛前，
及天上、人中無罪處，是名為敗壞菩薩。
如是人雖失菩薩心，先世因緣故，猶好布施；
多惱眾生，劫奪、非法取財，以用作福。 ^271a29

成就菩薩者，不失阿耨多羅三藐三菩提心，
慈愍眾生；或有在家受五戒者，有出家受戒者。 ^271b7

在家菩薩，雖行業成就，有先世因緣貧窮，
聞佛法有二種施：法施，財施；出家人多應法施，在家者多應財施。
我今以先世因緣故，不生富家，見敗菩薩輩作罪布施，
心不喜樂；聞佛不讚多財布施，但美心清淨施；
以是故，隨所有物而施。 ^271b9

又出家菩薩守護戒故，不畜財物；又自思惟：
「戒之功德，勝於布施。」
以是因緣故，隨所有而施。 ^271b14

復次，菩薩聞佛法中本生因緣，少施得果報多。 ^271b17

如薄拘羅阿羅漢，以一訶梨勒果藥布施，
九十一劫不墮惡道，受天人福樂，身常不病，末後身得阿羅漢道。 ^271b18

又如沙門二十億耳，於鞞婆尸佛法中，
作一房舍，給比丘僧；布一羊皮，令僧蹈上。
以是因緣故，九十一劫中足不蹈地，受人天中無量福樂。
末後身生大長者家，受身端政，足下生毛長二寸，
色如青琉璃右旋；初生時，父與二十億兩金；
後厭世五欲，出家得道，佛說精進比丘第一。 ^271b20

又如須蔓耳比丘，先世見鞞婆尸佛塔，以耳上須蔓華布施。
以是因緣故，九十一劫中常不墮惡道，
受天上人中樂；末後身生時，須蔓在耳，
香滿一室，故字為須蔓耳；後厭世出家，得阿羅漢道。 ^271b27

菩薩如是等本生因緣，少施得大報，便隨所有多少而布施。 ^271c3

復次，菩薩亦不一定常少物布施，隨所有，
多則多施，少則少施。 ^271c4

復次，佛欲讚般若波羅蜜功德大故，言
「少施得大果，功德無量」。 ^271c5

問曰：
如薄拘羅阿羅漢等，亦少施而得大報，何用般若波羅蜜？ ^271c7

答曰：
薄拘羅等雖得果報，有劫數限量，得小道入涅槃；
菩薩以般若波羅蜜「方便迴向」故，少施，福德無量無邊阿僧祇。 ^271c8

問曰：
何等是「方便迴向」，以少布施而得無量無邊功德？ ^271c11

答曰： ^271c12

雖少布施，皆迴向阿耨多羅三藐三菩提。
菩薩作是念：「我以是福德因緣，不求人天中王及世間之樂，
但求阿耨多羅三藐三菩提。」
如阿耨多羅三藐三菩提無量無邊，是福德亦無量無邊；
又以是福德為度一切眾生，如眾生無量無邊故，是福德亦無量無邊。 ^271c13

復次，是福德用大慈悲，大慈悲無量無邊故，是福德亦無量無邊。 ^271c19

復次，菩薩福德諸法實相和合故，三分清淨：
受者、與者、財物不可得故。
如《般若波羅蜜》初為舍利弗說：「菩薩布施時，
與者、受者、財物不可得故，具足般若波羅蜜。」
用是實相智慧布施故，得無量無邊福德。 ^271c20

復次，菩薩皆念所有福德如相、法性相、
實際相故，以如、法性、實際無量無邊故，是福德亦無量無邊。 ^271c25

問曰：
若菩薩摩訶薩觀諸法實相，知如、法性、
實際，是無為滅相，云何更生心而作福德？ ^271c27

答曰：
菩薩久習大悲心故，大悲心爾時發起：
「眾生不知是諸法實相，當令得是實相。」
以精進波羅蜜力故，還行福德業因緣，
以精進波羅蜜助大悲心；譬如火欲滅，
遇得風、薪，火則然熾。 ^271c29

復次，念本願故，亦十方佛來語言：「汝念初發心時！
又汝始得是一法門，如是有無量法門，
汝未皆得，當還集諸功德！」
如《漸備經》七地中說。 ^272a5

問曰：
施多少可爾；戒中有五戒、一日戒、十戒，
少多亦可知，色法可得分別故。
餘四波羅蜜，云何知其多少？ ^272a8

答曰：
是皆可知。如忍有二種：一者、身忍，二者、心忍。
身忍者，雖身、口不動，而心不能令不起，
少忍故不能制心；心忍者，身心俱忍，猶如枯木。 ^272a10

復次，少忍者，若人撾罵不還報；大忍者，
不分別罵者、忍者、忍法。 ^272a14

復次，眾生中忍是為少忍，法忍是為大忍。 ^272a15

如是等分別「少忍」。
「少進」者。 ^272a16

有二：身進，心進。身進為少，心進為大；外進為少，
內進為大；身口進為少，意進為大。
如佛說：「意業大力故，如大仙人瞋時，能令大國磨滅。」
復次，身、口作五逆罪，大果報一劫在阿鼻泥犁中。
意業力大，得生非有想非無想，壽八萬大劫；
亦在十方佛國，壽命無量。
以是故，知身口精進為少，意精進為大。 ^272a17

復次，如經說：「若身、口、意業寂滅不動，是為大精進；
動者，為少精進。」 ^272a24

如是等名為「少精進」。 ^272a25

「少禪」者，欲界定、未到地，不離欲故名為少。
亦觀二禪，初禪則少，乃至滅盡定。
有漏為少，無漏為大。
未得阿鞞跋致、未得無生法忍禪是為少，
得阿鞞跋致、得無生法忍禪是為大。
乃至坐道場十六解脫相應定為少，十七金剛三昧為大。 ^272a26

復次，若菩薩觀一切法常定、無散亂者，
無依止，無分別，是為大；餘者皆為少。 ^272b2

慧有二種：一者世間，二者出世間。
世間慧為少，出世間慧為大。
淨慧、雜慧，相慧、無相慧，分別慧、不分別慧，
隨法慧、破法慧，為生死慧、為涅槃慧，為自益慧、為益一切眾生慧等亦如是。 ^272b4

復次，聞慧為少，思慧為大；思慧為少，修慧為大；
有漏慧為少，無漏慧為大；發阿耨多羅三藐三菩提心慧為少，
修行六度慧為大；修慧為少，方便慧為大；
諸地中方便展轉有大少，乃至十地。
如是等分別多少。 ^272b8

佛歎菩薩奇特，於少事中得無量無邊功德，豈況大事！
餘人多捨財，身、口、意懃苦得福少，持戒、
忍辱、精進、禪定、智慧等亦如是，不及菩薩少而報大。
如先說：「譬如口氣出聲，聲則不遠；聲入角中，聲則能遠。」
如是布施等同少，餘人行是所得福報則少；
菩薩摩訶薩以般若波羅蜜方便力迴向故，得無量無邊福。
以是故說：「欲行少施、少戒、少忍、少進、少禪、少智。」 ^272b13

【經】
「菩薩摩訶薩欲行檀波羅蜜、尸羅波羅蜜、
羼提波羅蜜、毘梨耶波羅蜜、禪波羅蜜，當學般若波羅蜜！」 ^272b22

【論】
諸波羅蜜義如先說。
問曰： ^272b24

五波羅蜜相即是般若波羅蜜相不？
若是般若波羅蜜相，不應五名差別！
若異，何以故言「欲行檀波羅蜜，當學般若波羅蜜」？ ^272b25

答曰：
亦同、亦異。 ^272b27

異者，般若波羅蜜名觀諸法實相故，不受、
不著一切法；檀名捨內外一切所有。
以般若波羅蜜心行施，是時檀得名波羅蜜。 ^272b28

復次，五波羅蜜殖諸功德，般若波羅蜜除其著心、
邪見；如一人種穀，一人芸除眾穢，令得增長，果實成就。 ^272c2

餘四波羅蜜亦如是。 ^272c4

問曰：
今云何「欲行檀波羅蜜，當學般若波羅蜜」？ ^272c5

答曰：
檀有二種：一者、淨，二者、不淨。 ^272c6

不淨者，憍慢故施，作是念：「劣者尚與，我豈不能？」
嫉妬故施，作是念：「我之怨憎，施故得名，
如是勝我；今當廣施，要必勝彼。」
貪報故施，作是念：「我施少物，千萬倍報。」
是故布施。為名故施，作是念：「我今好施，
為人所信，好人數中。」
為攝人故施，作是念：「我今施之，人必歸我。」
如是等種種雜結行施，是名不淨。 ^272c7

淨施者，無是雜事，但以淨心信因緣果報，
敬愍受者，不求今利，但為後世功德。
復有淨施，不求後世利益，但以修心助求涅槃。
復有淨施，生大悲心，為眾生故，不求自利早得涅槃，
但為阿耨多羅三藐三菩提，是名淨施。 ^272c14

以般若波羅蜜心故，能如是淨施。
以是故說：「欲行檀波羅蜜，當學般若波羅蜜。」 ^272c19

復次，般若波羅蜜力故，捨諸法著心，何況我心而不捨！
捨吾我心故，身及妻子視如草土，無所戀惜，盡以布施。
以是故說：「欲行檀波羅蜜，當學般若波羅蜜。」
餘波羅蜜亦皆如是，以般若波羅蜜心助成故。 ^272c21

復次，諸餘波羅蜜，不得般若波羅蜜，不得波羅蜜名字，亦不牢固。
如後品中說：「五波羅蜜不得般若波羅蜜，無波羅蜜名字。」
又如轉輪聖王無輪寶者，不名轉輪聖王，不以餘寶為名。
亦如群盲無導，不能有所至；般若波羅蜜亦如是，
導五波羅蜜，令至薩婆若。
譬如大軍無健將，不能成辦其事；又如人身餘根雖具，
若無眼者，不能有所至。
又如人無命根，則餘根皆滅；有命根故，餘根有用。
般若波羅蜜亦如是，五波羅蜜不得般若波羅蜜，
則不得增長；得般若波羅蜜故，餘波羅蜜得增益具足。 ^272c26

以是故，佛言：「欲行檀波羅蜜，當學般若波羅蜜。」 ^273a8

【經】
「菩薩摩訶薩欲使世世身體與佛相似，
欲具足三十二相、八十隨形好，當學般若波羅蜜！」 ^273a10

【論】
問曰：
聲聞經中說：菩薩過三阿僧祇劫後，百劫中種三十二相因緣；
今云何說「世世與佛身體相似，有三十二相、八十隨形好」？ ^273a12

答曰： ^273a14

迦栴延子《阿毘曇鞞婆沙》中有如是說，非三藏中所說。
何以故？三十二相，餘人亦有，何足為貴！ ^273a15

如難陀先世時一浴眾僧，因作願言：「使我世世端政淨潔。」
又於異世值辟支佛塔，飾以彩畫，莊嚴辟支佛像，
作願言：「使我世世色相嚴身。」
以是因緣故，世世得身相莊嚴，乃至後身出家作沙門，
眾僧遙見，謂其是佛，悉皆起迎。
難陀小乘種少功德，尚得此報，豈況菩薩於無量阿僧祇劫中修立功德，
世世形體而不似佛？ ^273a17

又如彌勒菩薩白衣時，師名跋婆犁，有三相：
一、眉間白毛相，二、舌覆面相，三、陰藏相。 ^273a24

如是等，非是菩薩亦皆有相，菩薩豈當三阿僧祇劫後乃種相好！ ^273a26

復次，是摩訶衍中，有菩薩從初發心乃至阿耨多羅三藐三菩提，
初不生惡心；世世報得五通，身體似佛。 ^273a28

問曰： ^273b1

菩薩未得佛道，何得身相如佛？
答曰：
菩薩為度眾生故，或作轉輪聖王身，或作帝釋身，
或作梵王身，或作聲聞身、辟支佛身、菩薩身、佛身。 ^273b2

如《首楞嚴經》中，文殊師利自說：「七十二億反作一緣覺而般涅槃。」
又現作佛，號龍種尊；時世未應有佛，而眾生見佛身，歡喜心伏受化！ ^273b5

問曰：
菩薩若能作佛身說法度眾生者，與佛有何差別？ ^273b8

答曰：
菩薩有大神力，住十住地，具足佛法而住世間，
廣度眾生故，不取涅槃；亦如幻師自變化身，
為人說法，非真佛身；雖爾度脫眾生，有量有限。
佛所度者，無量無限。 ^273b9

菩薩雖作佛身，不能遍滿十方世界；佛身者普能遍滿無量世界，
所可度者，皆現佛身。
亦如十四日月，雖有光明，猶不如十五日。 ^273b13

有如是差別。 ^273b16

或有菩薩得無生法忍，法性生身，在七住地，
住五神通，變身如佛，教化眾生。 ^273b17

或初發意菩薩行六波羅蜜，行業因緣，
得身相似佛，教化眾生。 ^273b19

問曰：
三十二相，布施等果報，般若波羅蜜無所有、
如虛空，云何說「欲得相好當學般若波羅蜜」？ ^273b20

答曰：
三十二相有二種：一者、具足如佛；二者、
不具足，如轉輪聖王、難陀等。
般若波羅蜜與布施和合故，能具足相好如佛；
餘人但行布施等，相不具足。 ^273b22

問曰：
云何布施等得三十二相？
答曰： ^273b26

如檀越布施時，受者得色、力等五事益身故，施者具手足輪相。
如「檀波羅蜜」中廣說。
戒、忍等亦如是，各各具三十二相。 ^273b27

何等是三十二相？
一者、足下安立相，餘如〈讚菩薩品〉中說。 ^273b29

問曰：
以何因緣得足下安立相？
答曰： ^273c2

佛世世一心堅固持戒，亦不令他敗戒，
以是業因緣，故得是初相。
初相者，自於法中無能動者；若作轉輪聖王，自於國土無能侵者。 ^273c3

以如法養護人民及出家沙門等，以是業因緣故，
得千輻輪相，是轉法輪初相；若作轉輪聖王，得轉輪寶。 ^273c6

離殺生業因緣故，得長指相。 ^273c8

離不與取業因緣故，得足跟滿相。 ^273c9

以四攝法攝眾生業因緣故，得手足縵網相。 ^273c10

以上妙衣服、飲食、臥具供養尊長業因緣故，得手足柔軟相。 ^273c11

修福轉增業因緣故，得足趺高相、一一孔一毛生相、毛上向相。 ^273c12

如法遣使為福和合因緣，及速疾誨人故，
得妙踹相，如伊泥延鹿王。 ^273c14

如法淨物布施，不惱受者故，得平立手過膝相、
方身相，如尼拘盧陀樹。 ^273c15

多修慚愧及斷邪婬，以房舍、衣服、覆蓋之物用布施故，得陰藏相如馬王。 ^273c17

修慈三昧，信淨心多及以好色飲食、衣服、
臥具布施故，得金色相、大光相。 ^273c19

常好問義，供給所尊及善人故，得肌皮細軟相。 ^273c20

如法斷事，不自專執，委以執政故，得上身如師子相、
腋下滿相、肩圓相。 ^273c22

恭敬尊長、迎逆侍送故，得身體直廣相。 ^273c23

布施具足充滿故，得七處滿相。 ^273c24

一切捨施無所遺惜故，得方頰車相。 ^273c25

離兩舌故，得四十齒相、齒齊相、齒密相。 ^273c26

常修行慈、好思惟故，得白牙無喻相。 ^273c27

離妄語故，得舌廣薄相。
美食布施、不惱受者故，得味中最上味相。 ^273c28

離惡口故，得梵聲相。 ^273c29

善心好眼視眾生故，得眼#CB00263;紺青相、眼#CB00263;如牛王相。 ^274a1

禮敬所尊及自持戒、以戒教人故，得肉髻相。 ^274a2

所應讚歎者而讚歎故，得眉間白毛相。 ^274a3

是為用聲聞法三十二相業因緣。 ^274a4

摩訶衍中三十二相業因緣者。 ^274a5

問曰：
十方諸佛及三世諸法皆無相相，今何以故說三十二相？
一相尚不實，何況三十二？ ^274a6

答曰：
佛法有二種：一者、世諦，二者、第一義諦。
世諦故，說三十二相；第一義諦故，說無相。 ^274a8

有二種道：一者、令眾生修福道，二者、慧道。
福道故，說三十二相；慧道故，說無相。 ^274a10

為生身故，說三十二相；為法身故，說無相。
佛身，以三十二相、八十隨形好而自莊嚴；
法身，以十力、四無所畏、四無礙智、十八不共法諸功德莊嚴。 ^274a12

眾生有二種因緣：一者、福德因緣，二者、智慧因緣。
欲引導福德因緣眾生故，用三十二相身；
欲以智慧因緣引導眾生故，用法身。 ^274a15

有二種眾生：一者、知諸法假名，二者、著名字。
為著名眾生故，說無相；為知諸法假名眾生故，說三十二相。 ^274a18

問曰：
是十力、四無所畏功德亦各有別相，云何說「法身無相」？ ^274a21

答曰：
一切無漏法，十六行、三三昧相應故，皆名無相；
佛欲令眾生解故，種種分別說。
說一切諸佛法，以空、無相、無作印故，皆入如、
法性、實際；而為見色歡喜發道心者，現三十二相莊嚴身。 ^274a22

復次，為一切眾生中顯最勝故，現三十二相而不破無相法。 ^274a27

如菩薩初生七日之中，裹以白 #CB00626;，示諸相師。
相師以古聖相書占之，以答王曰：「我讖記法，
若人有三十二相者，在家當為轉輪聖王，出家當得作佛。
唯此二處，無有三處。」
諸相師出已，菩薩寢息。 ^274a28

復有仙人名阿私陀，白淨飯王言：「我以天耳聞諸天鬼神說，
淨飯王生子，有佛身相，故來請見！」
王大歡喜，此人仙聖，故從遠來，欲見我子；
勅諸侍人：「將太子出！」
侍人答王：「太子小睡。」
是時阿私陀言：「聖王常請一切，施以甘露，不應睡也！」
即從坐起，詣太子所，抱著臂上，上下相之；
相已涕零，不能自勝！
王大不悅，問相師曰：「有何不祥，涕泣如是？」
仙人答言：「假使天雨金剛大山，不能動其一毛，豈有不祥！
太子必當作佛；我今年已晚暮，當生無色天上，
不得見佛、不聞其法故，自悲傷耳！」
王言：「諸相師說，不定一事，若在家者當作轉輪聖王，若出家者當得作佛。」
阿私陀言：「諸相師者以世俗比知，非天眼知；
諸聖相書，又不具足遍知，於相總觀，不能明審，
是故或言：『在家當為轉輪聖王，出家當為佛。』
今太子三十二相，正滿明徹，甚深淨潔具足，
必當作佛，非轉輪王也！」 ^274b4

以是故知，三十二相於一切眾生中最為殊勝。 ^274b22

言無相法者，為破常、淨、樂相、我相、男女、
生死等相，故如是說。 ^274b23

以是故，佛法雖無相相，而現三十二相引導眾生，
令知佛第一，生淨信故，說三十二相無咎。 ^274b24

問曰： ^274b26

何以故說三十二相，不多不少？
答曰： ^274b27

若說多、若說少，俱當有難。
復次，佛身丈六，若說少相，則不周遍，不具莊嚴；
若過三十二相，則復雜亂。
譬如嚴身之具雖復富有珠璣，不可重著瓔珞；
是故三十二相不多不少，正得其中。 ^274b28

復次，若少不端嚴，則留八十隨形好處；過則雜亂。 ^274c3

問曰：
若須八十隨形好，何不皆名為「相」而別為「好」？ ^274c4

答曰：
相大嚴身，若說大者，則已攝小。 ^274c5

復次，相麁而好細，眾生見佛則見其相，好則難見故。 ^274c6

又相者，餘人共得；好者，或共、或不共。 ^274c7

以是故，「相」、「好」別說。 ^274c8

問曰：
佛畢竟斷眾生相、吾我相，具足空法相，
何以故以相莊嚴，如取相者法？ ^274c9

答曰： ^274c10

若佛但以妙法莊嚴其心，身無相好者，
或有可度眾生，心生輕慢，謂佛身相不具，不能一心樂受佛法。
譬如以不淨器盛諸美食，人所不喜；如臭皮囊盛諸寶物，取者不樂。
以是故，佛以三十二相莊嚴其身。 ^274c11

復次，佛常於大眾中作師子吼言：「我於眾生中，一切功德最為第一！」
若佛生身不以相好莊嚴，或有人言：「身形醜陋，何所能知！」
佛以三十二相、八十隨形好莊嚴其身，
眾生猶有不信，何況不以相好莊嚴！ ^274c16

復次，佛法甚深，常寂滅相故，狂愚眾生不信不受，
謂身滅盡，無所一取。
以是故，佛以廣長舌、梵音聲、身放大光，
為種種因緣、譬喻說上妙法；眾生見佛身相威德，
又聞音聲，皆歡喜信樂。 ^274c20

復次，莊嚴物有內外，禪定、智慧諸功德等，
是內莊嚴；身相威德、持戒具足，是外莊嚴；佛內外具足。 ^274c25

復次，佛愍念一切眾生，出興於世，以智慧等諸功德，
饒益利根眾生；身相莊嚴，饒益鈍根眾生。
心莊嚴，開涅槃門；身莊嚴，開天、人樂門。
身莊嚴故，置眾生於三福處；心莊嚴故，置眾生入三解脫門。
身莊嚴故，拔眾生於三惡道；心莊嚴故，拔眾生於三界獄。
如是等無量利益因緣故，以相好莊嚴生身。 ^274c27

【經】
「欲生菩薩家，欲得鳩摩羅伽地，欲得不離諸佛，當學般若波羅蜜。」 ^275a6

【論】
「菩薩家」者，若於眾生中發甚深大悲心，是為生菩薩家。
如生王家，無敢輕者，亦不畏飢渴、寒熱等。
入菩薩道中，生菩薩家亦如是，以佛子故，
諸天龍、鬼神，諸聖人等無敢輕者，益加恭敬；
不畏惡道、人天賤處，不畏聲聞、辟支佛人、外道論師來沮其心。 ^275a7

復次，菩薩初發意，一心作願：「從今日不復隨諸惡心，
但欲度脫一切眾生，當得阿耨多羅三藐三菩提。」 ^275a13

復次，菩薩若能知諸法實相、不生不滅，
得無生法忍；從是以往，常住菩薩道。
如前所說《持心經》中：「我見錠光佛時，得諸法無生忍，
初具足六波羅蜜；自爾之前，都無布施、持戒等。」 ^275a16

復次，若菩薩作是念：如恒河沙等劫為一日一夜，
用是日夜，三十日為月，十二月為歲；如是歲數過百千萬億劫，
乃有一佛，於是佛所，供養、持戒、集諸功德；
如是恒河沙等諸佛，然後受記作佛。
菩薩心不懈怠，不沒不厭，悉皆樂行。 ^275a20

復次，菩薩於諸邪定五逆眾生及斷善根人中而生慈悲，
令入正道，不求恩報。 ^275a25

復次，菩薩初發心以來，不為諸煩惱所覆、所壞。 ^275a27

復次，菩薩雖觀諸法實相，於諸觀心亦不生著。 ^275a28

復次，菩薩自然口常實言，乃至夢中亦不妄語。 ^275a29

復次，菩薩有所見色皆是佛色，念佛三昧力故，於色亦不著。 ^275b1

復次，菩薩見一切眾生流轉生死苦中、
一切樂中，心亦不著，但作願言：「我及眾生，何時當度？」 ^275b3

復次，菩薩於一切珍寶心不生著，唯樂三寶。 ^275b5

復次，菩薩常斷婬欲，乃至不生念想，況有實事！ ^275b6

復次，眾生眼見菩薩者，即得慈三昧。 ^275b7

復次，菩薩能令一切法悉為佛法，無有聲聞、
辟支佛法、凡夫之法種種差別。 ^275b8

復次，菩薩分別一切法，於一切法中，亦不生法相，亦不生非法相。 ^275b10

如是等無量因緣，是名「生菩薩家」。 ^275b11

問曰：
從發心已來，已生菩薩家，今云何「欲生菩薩家，當學般若波羅蜜」？ ^275b12

答曰：
有二種菩薩家：有退轉家、不退轉家，名字家、
實家，淨家、雜家，有信堅固家、不堅固家。
為不退轉家乃至信堅固家，欲得如是等家故言：
「欲生菩薩家，當學般若波羅蜜。」 ^275b14

「欲得鳩摩羅伽地」者，或有菩薩從初發心斷婬欲，
乃至阿耨多羅三藐三菩提，常行菩薩道，是名鳩摩羅伽地。 ^275b18

復次，或有菩薩作願：世世童男，出家行道，
不受世間愛欲，是名為鳩摩羅伽地。 ^275b20

復次，又如王子名鳩摩羅伽，佛為法王。
菩薩入法正位，乃至十地故，悉名王子，皆任為佛。
如文殊師利，十力、四無所畏等悉具佛事故，
住鳩摩羅伽地，廣度眾生。 ^275b22

復次，又如童子過四歲以上，未滿二十，名為鳩摩羅伽。
若菩薩初生菩薩家者，如嬰兒；得無生法忍，
乃至十住地，離諸惡事，名為鳩摩羅伽地。 ^275b26

欲得如是地，當學般若波羅蜜。 ^275b29

「常欲不離諸佛」者，菩薩世世所生，常值諸佛。 ^275c1

問曰：
菩薩當化眾生，何故常欲值佛？ ^275c2

答曰：
有菩薩未入菩薩位、未得阿鞞跋致受記別故，
若遠離諸佛，便壞諸善根，沒在煩惱，自不能度，安能度人！
如人乘船，中流壞敗，欲度他人，反自沒水；
又如少湯投大氷池，雖消少處，反更成氷。 ^275c3

菩薩未入法位，若遠離諸佛，以少功德、
無方便力，欲化眾生，雖少利益，反更墜落！
以是故，新學菩薩不應遠離諸佛。 ^275c8

問曰：
若爾者，何以不說「不離聲聞，辟支佛」？
聲聞、辟支佛亦能利益菩薩。 ^275c11

答曰： ^275c12

菩薩大心，聲聞、辟支佛雖有涅槃利益，
無一切智故，不能教導菩薩；諸佛一切種智故，能教導菩薩。
如象沒泥，非象不能出；菩薩亦如是，若入非道中，
唯佛能救，同大道故。
以是故說菩薩常欲不離諸佛。 ^275c13

復次，菩薩作是念：「我未得佛眼故，如盲無異，
若不為佛所引導，則無所趣，錯入餘道；
設聞佛法，異處行者，未知教化時節、行法多少。」 ^275c17

復次，菩薩見佛得種種利益，或眼見心清淨，
若聞所說，心則樂法，得大智慧，隨法修行，而得解脫。
如是等值佛無量利益，豈不一心求欲見佛！
譬如嬰兒不應離母，又如行道不離糧食，
如大熱時不離涼風冷水，如大寒時不欲離火，
如度深水不應離船，譬如病人不離良醫；
菩薩不離諸佛，過於上事。
何以故？父母、親屬、知識、人、天王等皆不能如佛利益；
佛利益諸菩薩，離諸苦處，住世尊之地。 ^275c21

以是因緣故，菩薩常不離佛。 ^276a1

問曰：
有為之法，欺誑不真，皆不可信；云何得如願不離諸佛？ ^276a2

答曰： ^276a3

福德、智慧具足故，乃應得佛，何況不離諸佛！
以眾生有無量劫罪因緣故，不得如願；
雖行福德而智慧薄少，雖行智慧而福德薄少，故所願不成。
菩薩求佛道故，要行二忍：生忍、法忍。
行生忍故，一切眾生中發慈悲心，滅無量劫罪，
得無量福德；行法忍故，破諸法無明，得無量智慧。
二行和合故，何願不得！
以是故，菩薩世世常不離諸佛。 ^276a4

復次，菩薩常愛樂念佛故，捨身受身，恒得值佛。
譬如眾生習欲心重，受婬鳥身，所謂孔雀、
鴛鴦等；習瞋恚偏多，生毒虫中，所謂惡龍、
羅剎、蜈蚣、毒蛇等。
是菩薩心，不貴轉輪聖王、人天福樂，但念諸佛，是故隨心所重而受身形。 ^276a12

復次，菩薩常善修念佛三昧因緣故，所生常值諸佛。
如《般舟三昧》中說：「菩薩入是三昧，即見阿彌陀佛；
便問其佛：『何業因緣故，得生彼國？』
佛即答言：『善男子！
以常修念佛三昧，憶念不廢故，得生我國。』」 ^276a17

問曰：
何者是念佛三昧得生彼國？ ^276a22

答曰：
念佛者，念佛三十二相、八十隨形好、金色身，
身出光明遍滿十方，如融閻浮檀金，其色明淨；
又如須彌山王在大海中，日光照時，其色發明。
行者是時都無餘色想，所謂山、地、樹木等；
但見虛空中諸佛身相，如真琉璃中赤金外現。
亦如比丘入不淨觀，但見身體膖脹爛壞，
乃至但見骨人；是骨人無有作者，亦無來去，以憶想故見。 ^276a23

菩薩摩訶薩入念佛三昧，悉見諸佛，亦復如是；
以攝心故，心清淨故。
譬如有人莊嚴其身，照淨水鏡，無不悉見；
此水鏡中亦無形相，以明淨故，見其身像。
諸法從本以來，常自清淨，菩薩以善修淨心，
隨意悉見諸佛，問其所疑，佛答所問。 ^276b1

聞佛所說，心大歡喜；從三昧起，作是念言：「佛從何所來？
我身亦不去。」即時便知：「諸佛無所從來，我亦無所去。」
復作是念：「三界所有，皆心所作。」
何以故？隨心所念，悉皆得見。
以心見佛，以心作佛；心即是佛，心即我身；
心不自知，亦不自見。 ^276b7

若取心相，悉皆無智，心亦虛誑，皆從無明出。
因是心相，即入諸法實相，所謂常空。 ^276b12

得如是三昧、智慧已，二行力故，隨意所願，
不離諸佛；如金翅鳥王，二翅具足故，於虛空中自在所至。
菩薩得是三昧、智慧力故，或今身隨意供養諸佛，命終亦復值遇諸佛。 ^276b14

以是故說：「菩薩常不離諸佛者，當學般若波羅蜜。」
大智度論卷第二十九
 ^276b18
