
pin:: 大方廣佛華嚴經卷第六十三
于闐國三藏實叉難陀奉　制譯
undefined:: 
## 之四
入法界品第三十九之四
爾時，善財童子一心正念法光明法門，
深信趣入，專念於佛，不斷三寶，歎離欲性，
念善知識普照三世，憶諸大願普救眾生，
不著有為，究竟思惟諸法自性，悉能嚴淨一切世界，於一切佛眾會道場心無所著。 ^337b23

漸次南行，至自在城，求覓彌伽。
乃見其人於市肆中，坐於說法師子之座，
十千人眾所共圍遶，說輪字莊嚴法門。
時，善財童子頂禮其足，遶無量匝，於前合掌，
而作是言：「聖者！我已先發阿耨多羅三藐三菩提心，而我未知菩薩云何學菩薩行？
云何修菩薩道？云何流轉於諸有趣常不忘失菩提之心？
云何得平等意堅固不動？
云何獲清淨心無能沮壞？
云何生大悲力恒不勞疲？
云何入陀羅尼普得清淨？
云何發生智慧廣大光明，於一切法離諸暗障？
云何具無礙解辯才之力，決了一切甚深義藏？
云何得正念力，憶持一切差別法輪？
云何得淨趣力，於一切趣普演諸法？
云何得智慧力，於一切法悉能決定分別其義？」 ^337b27

爾時，彌伽告善財言：「善男子！
汝已發阿耨多羅三藐三菩提心耶？」
善財言：「唯！我已先發阿耨多羅三藐三菩提心。」 ^337c12

彌伽遽即下師子座，於善財所五體投地，
散金銀華無價寶珠，及以上妙碎末栴檀、
無量種衣以覆其上，復散無量種種香華、
種種供具以為供養，然後起立而稱歎言： ^337c15

「善哉善哉！善男子！
乃能發阿耨多羅三藐三菩提心。
善男子！若有能發阿耨多羅三藐三菩提心，
則為不斷一切佛種，則為嚴淨一切佛剎，
則為成熟一切眾生，則為了達一切法性，
則為悟解一切業種，則為圓滿一切諸行，
則為不斷一切大願，則如實解離貪種性，
則能明見三世差別，則令信解永得堅固，
則為一切如來所持，則為一切諸佛憶念，
則與一切菩薩平等，則為一切賢聖讚喜，
則為一切梵王禮覲，則為一切天主供養，
則為一切夜叉守護，則為一切羅剎侍衛，
則為一切龍王迎接，則為一切緊那羅王歌詠讚歎，
則為一切諸世間主稱揚慶悅，則令一切諸眾生界悉得安隱。
所謂：令捨惡趣故，令出難處故，斷一切貧窮根本故，
生一切天人快樂故，遇善知識親近故，
聞廣大法受持故，生菩提心故，淨菩提心故，
照菩薩道故，入菩薩智故，住菩薩地故。 ^337c18

「善男子！應知菩薩所作甚難，難出難值，見菩薩者倍更難有。
菩薩為一切眾生恃怙，生長成就故；為一切眾生拯濟，
拔諸苦難故；為一切眾生依處，守護世間故；
為一切眾生救護，令免怖畏故。
菩薩如風輪，持諸世間不令墮落惡趣故；
如大地，增長眾生善根故；如大海，福德充滿無盡故；
如淨日，智慧光明普照故；如須彌，善根高出故；
如明月，智光出現故；如猛將，摧伏魔軍故；
如君主，佛法城中得自在故；如猛火，燒盡眾生我愛心故；
如大雲，降霔無量妙法雨故；如時雨，增長一切信根芽故；
如船師，示導法海津濟處故；如橋梁，令其得度生死海故。」 ^338a7

彌伽如是讚歎善財，令諸菩薩皆歡喜已，
從其面門出種種光，普照三千大千世界。
其中眾生遇斯光已，諸龍神等乃至梵天悉皆來至彌伽之所。
彌伽大士即以方便，為開示、演說、分別、解釋輪字品莊嚴法門。
彼諸眾生聞此法已，皆於阿耨多羅三藐三菩提得不退轉。 ^338a19

彌伽於是還昇本座，告善財言： ^338a25

「善男子！我已獲得妙音陀羅尼，能分別知三千大千世界中諸天語言，
諸龍、夜叉、乾闥婆、阿脩羅、迦樓羅、緊那羅、
摩睺羅伽、人與非人及諸梵天所有語言。
如此三千大千世界，十方無數乃至不可說不可說世界，悉亦如是。 ^338a26

「善男子！我唯知此菩薩妙音陀羅尼光明法門。
如諸菩薩摩訶薩，能普入一切眾生種種想海、
種種施設海、種種名號海、種種語言海，
能普入說一切深密法句海、說一切究竟法句海、
說一所緣中有一切三世所緣法句海、
說上法句海、說上上法句海、說差別法句海、
說一切差別法句海，能普入一切世間呪術海、
一切音聲莊嚴輪、一切差別字輪際；如是功德，我今云何能知能說？ ^338b2

「善男子！從此南行，有一聚落，名曰：住林；
彼有長者，名曰：解脫。
汝詣彼問：菩薩云何修菩薩行？
菩薩云何成菩薩行？
菩薩云何集菩薩行？
菩薩云何思菩薩行？」 ^338b11

爾時，善財童子以善知識故，於一切智法，
深生尊重，深植淨信，深自增益；禮彌伽足，
涕泗悲泣，遶無量匝，戀慕瞻仰，辭退而行。 ^338b14

爾時，善財童子思惟諸菩薩無礙解陀羅尼光明莊嚴門，
深入諸菩薩語言海門，憶念諸菩薩知一切眾生微細方便門，
觀察諸菩薩清淨心門，成就諸菩薩善根光明門，
淨治諸菩薩教化眾生門，明利諸菩薩攝眾生智門，
堅固諸菩薩廣大志樂門，住持諸菩薩殊勝志樂門，
淨治諸菩薩種種信解門，思惟諸菩薩無量善心門；
誓願堅固，心無疲厭；以諸甲冑而自莊嚴，
精進深心不可退轉，具不壞信；其心堅固，
猶如金剛及那羅延，無能壞者；守持一切善知識教，
於諸境界得不壞智；普門清淨，所行無礙；
智光圓滿，普照一切；具足諸地總持光明，
了知法界種種差別，無依無住，平等無二；
自性清淨而普莊嚴，於諸所行皆得究竟，
智慧清淨離諸執著；知十方差別法，智無障礙；
往十方差別處，身不疲懈；於十方差別業，
皆得明了；於十方差別佛，無不現見；於十方差別時，
悉得深入；清淨妙法充滿其心，普智三昧明照其心，
心恒普入平等境界；如來智慧之所照觸，
一切智流相續不斷，若身若心不離佛法；
一切諸佛神力所加，一切如來光明所照；
成就大願，願身周遍一切剎網，一切法界普入其身。 ^338b18

漸次遊行，十有二年，至住林城，周遍推求解脫長者。
既得見已，五體投地，起立合掌，白言： ^338c11

「聖者！我今得與善知識會，是我獲得廣大善利。
何以故？善知識者，難可得見，難可得聞，
難可出現，難得奉事，難得親近，難得承接，
難可逢值，難得共居，難令喜悅，難得隨逐。
我今會遇，為得善利。 ^338c13

「聖者！我已先發阿耨多羅三藐三菩提心，
為欲事一切佛故，為欲值一切佛故，為欲見一切佛故，
為欲觀一切佛故，為欲知一切佛故，為欲證一切佛平等故，
為欲發一切佛大願故，為欲滿一切佛大願故，
為欲具一切佛智光故，為欲成一切佛眾行故，
為欲得一切佛神通故，為欲具一切佛諸力故，
為欲獲一切佛無畏故，為欲聞一切佛法故，
為欲受一切佛法故，為欲持一切佛法故，
為欲解一切佛法故，為欲護一切佛法故，
為欲與一切諸菩薩眾同一體故，為欲與一切菩薩善根等無異故，
為欲圓滿一切菩薩波羅蜜故，為欲成就一切菩薩所修行故，
為欲出生一切菩薩清淨願故，為欲得一切諸佛菩薩威神藏故，
為欲得一切菩薩法藏無盡智慧大光明故，
為欲得一切菩薩三昧廣大藏故，為欲成就一切菩薩無量無數神通藏故，
為欲以大悲藏教化調伏一切眾生皆令究竟到邊際故，
為欲顯現神變藏故，為於一切自在藏中悉以自心得自在故，
為欲入於清淨藏中以一切相而莊嚴故。 ^338c18

「聖者！我今以如是心、如是意、如是樂、如是欲、
如是希求、如是思惟、如是尊重、如是方便、
如是究竟、如是謙下，至聖者所。
我聞聖者善能誘誨諸菩薩眾，能以方便闡明所得，
示其道路，與其津梁，授其法門；令除迷倒障，
拔猶豫箭，截疑惑網，照心稠林，澣心垢濁，
令心潔白，使心清涼，正心諂曲，絕心生死，
止心不善，解心執著；於執著處令心解脫，
於染愛處使心動轉，令其速入一切智境，
使其疾到無上法城；令住大悲，令住大慈，
令入菩薩行，令修三昧門，令入證位，令觀法性，
令增長力，令修習行，普於一切，其心平等。
唯願聖者為我宣說：菩薩云何學菩薩行、修菩薩道？
隨所修習，疾得清淨，疾得明了！」 ^339a9

時，解脫長者以過去善根力、佛威神力、
文殊師利童子憶念力故，即入菩薩三昧門，
名：普攝一切佛剎無邊旋陀羅尼。
入此三昧已，得清淨身。
於其身中，顯現十方各十佛剎微塵數佛，
及佛國土、眾會、道場、種種光明、諸莊嚴事，
亦現彼佛往昔所行神通變化、一切大願、
助道之法、諸出離行、清淨莊嚴，亦見諸佛成等正覺、
轉妙法輪、教化眾生。
如是一切，於其身中悉皆顯現，無所障礙；
種種形相、種種次第，如本而住，不相雜亂，
所謂：種種國土、種種眾會、種種道場、種種嚴飾。
其中諸佛現種種神力、立種種乘道、示種種願門，
或於一世界處兜率宮而作佛事，或於一世界沒兜率宮而作佛事；
如是，或有住胎，或復誕生，或處宮中，或復出家，
或詣道場，或破魔軍，或諸天、龍恭敬圍遶，
或諸世主勸請說法，或轉法輪，或般涅槃，
或分舍利，或起塔廟。
彼諸如來於種種眾會、種種世間、種種趣生、
種種家族、種種欲樂、種種業行、種種語言、
種種根性、種種煩惱隨眠習氣諸眾生中，
或處微細道場，或處廣大道場，或處一由旬量道場，
或處十由旬量道場，或處不可說不可說佛剎微塵數由旬量道場，
以種種神通、種種言辭、種種音聲、種種法門、
種種總持門、種種辯才門，以種種聖諦海、
種種無畏大師子吼，說諸眾生種種善根、
種種憶念，授種種菩薩記，說種種諸佛法。 ^339a23

彼諸如來所有言說，善財童子悉能聽受，亦見諸佛及諸菩薩不可思議三昧神變。 ^339b20

爾時，解脫長者從三昧起，告善財童子言： ^339b22

「善男子！我已入出如來無礙莊嚴解脫門。 ^339b23

「善男子！我入出此解脫門時，即見東方閻浮檀金光明世界，
龍自在王如來、應、正等覺，道場眾會之所圍遶，
毘盧遮那藏菩薩而為上首；又見南方速疾力世界，
普香如來、應、正等覺，道場眾會之所圍遶，
心王菩薩而為上首；又見西方香光世界，
須彌燈王如來、應、正等覺，道場眾會之所圍遶，
無礙心菩薩而為上首；又見北方袈裟幢世界，
不可壞金剛如來、應、正等覺，道場眾會之所圍遶，
金剛步勇猛菩薩而為上首；又見東北方一切上妙寶世界，
無所得境界眼如來、應、正等覺，道場眾會之所圍遶，
無所得善變化菩薩而為上首；又見東南方香焰光音世界，
香燈如來、應、正等覺，道場眾會之所圍遶，
金剛焰慧菩薩而為上首；又見西南方智慧日普光明世界，
法界輪幢如來、應、正等覺，道場眾會之所圍遶，
現一切變化幢菩薩而為上首；又見西北方普清淨世界，
一切佛寶高勝幢如來、應、正等覺，道場眾會之所圍遶，
法幢王菩薩而為上首；又見上方佛次第出現無盡世界，
無邊智慧光圓滿幢如來、應、正等覺，道場眾會之所圍遶，
法界門幢王菩薩而為上首；又見下方佛光明世界，
無礙智幢如來、應、正等覺，道場眾會之所圍遶，一切世間剎幢王菩薩而為上首。 ^339b24

「善男子！我見如是等十方各十佛剎微塵數如來。
彼諸如來不來至此，我不往彼。
我若欲見安樂世界阿彌陀如來，隨意即見；
我若欲見栴檀世界金剛光明如來、妙香世界寶光明如來、
蓮華世界寶蓮華光明如來、妙金世界寂靜光如來、
妙喜世界不動如來、善住世界師子如來、
鏡光明世界月覺如來、寶師子莊嚴世界毘盧遮那如來，
如是一切，悉皆即見。
然彼如來不來至此，我身亦不往詣於彼。
知一切佛及與我心，悉皆如夢；知一切佛猶如影像，
自心如水；知一切佛所有色相及以自心，
悉皆如幻；知一切佛及以己心，悉皆如響。
我如是知，如是憶念：所見諸佛，皆由自心。 ^339c19

「善男子！當知菩薩修諸佛法，淨諸佛剎，
積集妙行，調伏眾生，發大誓願，入一切智自在遊戲不可思議解脫之門，
得佛菩提，現大神通，遍往一切十方法界，
以微細智普入諸劫；如是一切，悉由自心。 ^340a3

「是故，善男子！應以善法扶助自心，應以法水潤澤自心，
應於境界淨治自心，應以精進堅固自心，
應以忍辱坦蕩自心，應以智證潔白自心，
應以智慧明利自心，應以佛自在開發自心，
應以佛平等廣大自心，應以佛十力照察自心。 ^340a7

「善男子！我唯於此如來無礙莊嚴解脫門而得入出。
如諸菩薩摩訶薩得無礙智住無礙行，
得常見一切佛三昧，得不住涅槃際三昧，
了達三昧普門境界，於三世法悉皆平等，
能善分身遍一切剎，住於諸佛平等境界，
十方境界皆悉現前，智慧觀察無不明了，
於其身中悉現一切世界成壞，而於己身及諸世界不生二想；
如是妙行，而我云何能知能說？ ^340a13

「善男子！從此南行，至閻浮提畔，有一國土，
名：摩利伽羅；彼有比丘，名曰：海幢。
汝詣彼問：菩薩云何學菩薩行、修菩薩道？」 ^340a21

時，善財童子頂禮解脫長者足，右遶觀察，
稱揚讚歎，思惟戀仰，悲泣流淚——一心憶念：
依善知識，事善知識，敬善知識，由善知識見一切智；
於善知識不生違逆，於善知識心無諂誑，
於善知識心常隨順；於善知識起慈母想，
捨離一切無益法故；於善知識起慈父想，出生一切諸善法故。
——辭退而去。 ^340a23

爾時，善財童子一心正念彼長者教，觀察彼長者教，
憶念彼不思議菩薩解脫門，思惟彼不思議菩薩智光明，
深入彼不思議法界門，趣向彼不思議菩薩普入門，
明見彼不思議如來神變，解了彼不思議普入佛剎，
分別彼不思議佛力莊嚴，思惟彼不思議菩薩三昧解脫境界分位，
了達彼不思議差別世界究竟無礙，修行彼不思議菩薩堅固深心，
發起彼不思議菩薩大願淨業。 ^340b2

漸次南行，至閻浮提畔摩利聚落，周遍求覓海幢比丘。
乃見其在經行地側結跏趺坐，入于三昧，
離出入息，無別思覺，身安不動。 ^340b10

從其足下，出無數百千億長者、居士、婆羅門眾，
皆以種種諸莊嚴具莊嚴其身，悉著寶冠，
頂繫明珠，普往十方一切世界，雨一切寶、
一切瓔珞、一切衣服、一切飲食如法上味、
一切華、一切鬘、一切香、一切塗香、一切欲樂資生之具，
於一切處救攝一切貧窮眾生，安慰一切苦惱眾生，
皆令歡喜心意清淨，成就無上菩提之道。 ^340b13

從其兩膝，出無數百千億剎帝利、婆羅門眾，
皆悉聰慧，種種色相、種種形貌、種種衣服上妙莊嚴，
普遍十方一切世界，愛語、同事攝諸眾生。
所謂：貧者令足，病者令愈，危者令安，怖者令止，
有憂苦者咸使快樂；復以方便而勸導之，
皆令捨惡，安住善法。 ^340b20

從其腰間，出等眾生數無量仙人，或服草衣或樹皮衣，
皆執澡瓶，威儀寂靜，周旋往返十方世界，
於虛空中，以佛妙音，稱讚如來，演說諸法；
或說清淨梵行之道，令其修習，調伏諸根；
或說諸法皆無自性，使其觀察，發生智慧；
或說世間言論軌則，或復開示一切智智出要方便，令隨次第各修其業。 ^340b26

從其兩脇，出不思議龍、不思議龍女，示現不思議諸龍神變，
所謂：雨不思議香雲、不思議華雲、不思議鬘雲、
不思議寶蓋雲、不思議寶幡雲、不思議妙寶莊嚴具雲、
不思議大摩尼寶雲、不思議寶瓔珞雲、
不思議寶座雲、不思議寶宮殿雲、不思議寶蓮華雲、
不思議寶冠雲、不思議天身雲、不思議采女雲，
悉遍虛空而為莊嚴，充滿一切十方世界，
諸佛道場而為供養，令諸眾生皆生歡喜。 ^340c4

從胸前卐字中，出無數百千億阿脩羅王，
皆悉示現不可思議自在幻力，令百世界皆大震動，
一切海水自然涌沸，一切山王互相衝擊，
諸天宮殿無不動搖，諸魔光明無不隱蔽，
諸魔兵眾無不摧伏；普令眾生，捨憍慢心，
除怒害心，破煩惱山，息眾惡法，長無鬪諍，
永共和善；復以幻力，開悟眾生，令滅罪惡，
令怖生死，令出諸趣，令離染著，令住無上菩提之心，
令修一切諸菩薩行，令住一切諸波羅蜜，
令入一切諸菩薩地，令觀一切微妙法門，令知一切諸佛方便。
如是所作，周遍法界。 ^340c12

從其背上，為應以二乘而得度者，出無數百千億聲聞、
獨覺；為著我者，說無有我；為執常者，說一切行皆悉無常；
為貪行者，說不淨觀；為瞋行者，說慈心觀；
為癡行者，說緣起觀；為等分行者，說與智慧相應境界法；
為樂著境界者，說無所有法；為樂著寂靜處者，說發大誓願普饒益一切眾生法。
如是所作，周遍法界。 ^340c23

從其兩肩，出無數百千億諸夜叉、羅剎王，
種種形貌、種種色相，或長或短，皆可怖畏，
無量眷屬而自圍遶，守護一切行善眾生，
并諸賢聖、菩薩眾會，若向正住及正住者；
或時現作執金剛神，守護諸佛及佛住處，或遍守護一切世間。
有怖畏者，令得安隱；有疾病者，令得除差；
有苦惱者，令得免離；有過惡者，令其厭悔；
有災橫者，令其息滅。
如是利益一切眾生，皆悉令其捨生死輪轉正法輪。 ^341a2

從其腹，出無數百千億緊那羅王，各有無數緊那羅女前後圍遶；
又出無數百千億乾闥婆王，各有無數乾闥婆女前後圍遶。
各奏無數百千天樂，歌詠讚歎諸法實性，
歌詠讚歎一切諸佛，歌詠讚歎發菩提心，
歌詠讚歎修菩薩行，歌詠讚歎一切諸佛成正覺門，
歌詠讚歎一切諸佛轉法輪門，歌詠讚歎一切諸佛現神變門，
開示演說一切諸佛般涅槃門，開示演說守護一切諸佛教門，
開示演說令一切眾生皆歡喜門，開示演說嚴淨一切諸佛剎門，
開示演說顯示一切微妙法門，開示演說捨離一切諸障礙門，
開示演說發生一切諸善根門。
如是周遍十方法界。 ^341a10

從其面門，出無數百千億轉輪聖王，七寶具足，
四兵圍遶，放大捨光，雨無量寶；諸貧乏者悉使充足，
令其永斷不與取行；端正采女無數百千，
悉以捨施心無所著，令其永斷邪婬之行；
令生慈心，不斷生命；令其究竟常真實語，
不作虛誑無益談說；令攝他語，不行離間；
令柔軟語，無有麁惡；令常演說甚深決定明了之義，
不作無義綺飾言辭；為說少欲，令除貪愛，
心無瑕垢；為說大悲，令除忿怒，意得清淨；
為說實義，令其觀察一切諸法，深入因緣，
善明諦理，拔邪見刺，破疑惑山，一切障礙悉皆除滅。
如是所作，充滿法界。 ^341a23

從其兩目，出無數百千億日輪，普照一切諸大地獄及諸惡趣，
皆令離苦；又照一切世界中間，令除黑暗；
又照一切十方眾生，皆令捨離愚癡翳障；
於垢濁國土放清淨光，白銀國土放黃金色光，
黃金國土放白銀色光，瑠璃國土放玻瓈色光，
玻瓈國土放瑠璃色光，硨磲國土放碼碯色光，
碼碯國土放硨磲色光，帝青國土放日藏摩尼王色光，
日藏摩尼王國土放帝青色光，赤真珠國土放月光網藏摩尼王色光，
月光網藏摩尼王國土放赤真珠色光，
一寶所成國土放種種寶色光，種種寶所成國土放一寶色光，
照諸眾生心之稠林，辦諸眾生無量事業，
嚴飾一切世間境界，令諸眾生心得清涼生大歡喜。
如是所作，充滿法界。 ^341b6

從其眉間白毫相中，出無數百千億帝釋，
皆於境界而得自在，摩尼寶珠繫其頂上，
光照一切諸天宮殿，震動一切須彌山王，
覺悟一切諸天大眾；歎福德力，說智慧力，
生其樂力，持其志力，淨其念力，堅其所發菩提心力，
讚樂見佛；令除世欲，讚樂聞法；令厭世境，
讚樂觀智；令絕世染，止脩羅戰，斷煩惱諍，
滅怖死心，發降魔願，興立正法須彌山王，成辦眾生一切事業。
如是所作，周遍法界。 ^341b20

從其額上，出無數百千億梵天，色相端嚴，
世間無比，威儀寂靜，言音美妙，勸佛說法，
歎佛功德，令諸菩薩悉皆歡喜，能辦眾生無量事業，普遍一切十方世界。 ^341b29

從其頭上，出無量佛剎微塵數諸菩薩眾，
悉以相好莊嚴其身，放無邊光，說種種行。
所謂：讚歎布施，令捨慳貪，得眾妙寶莊嚴世界；
稱揚讚歎持戒功德，令諸眾生永斷諸惡，
住於菩薩大慈悲戒；說一切有悉皆如夢，
說諸欲樂無有滋味，令諸眾生離煩惱縛；
說忍辱力，令於諸法心得自在；讚金色身，
令諸眾生離瞋恚垢，起對治行，絕畜生道；
歎精進行，令其遠離世間放逸，皆悉勤修無量妙法；
又為讚歎禪波羅蜜，令其一切心得自在；
又為演說般若波羅蜜，開示正見，令諸眾生樂自在智拔諸見毒；
又為演說隨順世間種種所作，令諸眾生雖離生死，
而於諸趣自在受生；又為示現神通變化，
說壽命自在，令諸眾生發大誓願；又為演說成就總持力、
出生大願力、淨治三昧力、自在受生力；
又為演說種種諸智，所謂：普知眾生諸根智、
普知一切心行智、普知如來十力智、普知諸佛自在智。
如是所作，周遍法界。 ^341c4

從其頂上，出無數百千億如來身，其身無等，
諸相隨好，清淨莊嚴，威光赫奕如真金山，
無量光明普照十方，出妙音聲充滿法界，
示現無量大神通力，為一切世間普雨法雨。
所謂：為坐菩提道場諸菩薩，雨普知平等法雨；
為灌頂位諸菩薩，雨入普門法雨；為法王子位諸菩薩，
雨普莊嚴法雨；為童子位諸菩薩，雨堅固山法雨；
為不退位諸菩薩，雨海藏法雨；為成就正心位諸菩薩，
雨普境界法雨；為方便具足位諸菩薩，
雨自性門法雨；為生貴位諸菩薩，雨隨順世間法雨；
為修行位諸菩薩，雨普悲愍法雨；為新學諸菩薩，
雨積集藏法雨；為初發心諸菩薩，雨攝眾生法雨；
為信解諸菩薩，雨無盡境界普現前法雨；
為色界諸眾生，雨普門法雨；為諸梵天，
雨普藏法雨；為諸自在天，雨生力法雨；
為諸魔眾，雨心幢法雨；為諸化樂天，雨淨念法雨；
為諸兜率天，雨生意法雨；為諸夜摩天，
雨歡喜法雨；為諸忉利天，雨疾莊嚴虛空界法雨；
為諸夜叉王，雨歡喜法雨；為諸乾闥婆王，
雨金剛輪法雨；為諸阿脩羅王，雨大境界法雨；
為諸迦樓羅王，雨無邊光明法雨；為諸緊那羅王，
雨一切世間殊勝智法雨；為諸人王，雨無樂著法雨；
為諸龍王，雨歡喜幢法雨；為諸摩睺羅伽王，
雨大休息法雨；為諸地獄眾生，雨正念莊嚴法雨；
為諸畜生，雨智慧藏法雨；為閻羅王界眾生，
雨無畏法雨；為諸厄難處眾生，雨普安慰法雨。
悉令得入賢聖眾會。
如是所作，充滿法界。 ^341c22

海幢比丘又於其身一切毛孔，一一皆出阿僧祇佛剎微塵數光明網，
一一光明網具阿僧祇色相、阿僧祇莊嚴、
阿僧祇境界、阿僧祇事業，充滿十方一切法界。 ^342a21

爾時，善財童子一心觀察海幢比丘，深生渴仰，
憶念彼三昧解脫，思惟彼不思議菩薩三昧，
思惟彼不思議利益眾生方便海，思惟彼不思議無作用普莊嚴門，
思惟彼莊嚴法界清淨智，思惟彼受佛加持智，
思惟彼出生菩薩自在力，思惟彼堅固菩薩大願力，思惟彼增廣菩薩諸行力。
如是住立，思惟觀察，經一日一夜，乃至經於七日七夜、
半月、一月，乃至六月，復經六日。 ^342a25

過此已後，海幢比丘從三昧出。
善財童子讚言：「聖者！
希有奇特！如此三昧最為甚深，如此三昧最為廣大，
如此三昧境界無量，如此三昧神力難思，
如此三昧光明無等，如此三昧莊嚴無數，
如此三昧威力難制，如此三昧境界平等，
如此三昧普照十方，如此三昧利益無限，以能除滅一切眾生無量苦故。
所謂：能令一切眾生離貧苦故，出地獄故，
免畜生故，閉諸難門故，開人、天道故，令人、
天眾生喜樂故，令其愛樂禪境界故，能令增長有為樂故，
能為顯示出有樂故，能為引發菩提心故，
能使增長福智行故，能令增長大悲心故，
能令生起大願力故，能令明了菩薩道故，
能使莊嚴究竟智故，能令趣入大乘境故，
能令照了普賢行故，能令證得諸菩薩地智光明故，
能令成就一切菩薩諸願行故，能令安住一切智智境界中故。
聖者！此三昧者，名為何等？」 ^342b4

海幢比丘言：「善男子！
此三昧名：普眼捨得，又名：般若波羅蜜境界清淨光明，
又名：普莊嚴清淨門。
善男子！我以修習般若波羅蜜故，得此普莊嚴清淨三昧等百萬阿僧祇三昧。」 ^342b21

善財童子言：「聖者！
此三昧境界究竟唯如是耶？」 ^342b25

海幢言：
「善男子！入此三昧時，了知一切世界，無所障礙；
往詣一切世界，無所障礙；超過一切世界，
無所障礙；莊嚴一切世界，無所障礙；修治一切世界，
無所障礙；嚴淨一切世界，無所障礙；見一切佛，
無所障礙；觀一切佛廣大威德，無所障礙；
知一切佛自在神力，無所障礙；證一切佛諸廣大力，
無所障礙；入一切佛諸功德海，無所障礙；
受一切佛無量妙法，無所障礙；入一切佛法中修習妙行，
無所障礙；證一切佛轉法輪平等智，無所障礙；
入一切諸佛眾會道場海，無所障礙；觀十方佛法，
無所障礙；大悲攝受十方眾生，無所障礙；
常起大慈充滿十方，無所障礙；見十方佛心無厭足，
無所障礙；入一切眾生海，無所障礙；知一切眾生根海，
無所障礙；知一切眾生諸根差別智，無所障礙。 ^342b26

「善男子！我唯知此一般若波羅蜜三昧光明。
如諸菩薩入智慧海，淨法界境，達一切趣，
遍無量剎，總持自在，三昧清淨，神通廣大，
辯才無盡，善說諸地，為眾生依；而我何能知其妙行，
辨其功德，了其所行，明其境界，究其願力，
入其要門，達其所證，說其道分，住其三昧，
見其心境，得其所有平等智慧？ ^342c13

「善男子！從此南行，有一住處，名曰：海潮；
彼有園林，名：普莊嚴；於其園中，有優婆夷，
名曰：休捨。汝往彼問：菩薩云何學菩薩行、修菩薩道？」 ^342c19

時，善財童子於海幢比丘所，得堅固身，
獲妙法財，入深境界，智慧明徹，三昧照耀，
住清淨解，見甚深法，其心安住諸清淨門，
智慧光明充滿十方，心生歡喜，踊躍無量；
五體投地，頂禮其足，遶無量匝，恭敬瞻仰，
思惟觀察，諮嗟戀慕，持其名號，想其容止，
念其音聲，思其三昧及彼大願所行境界，
受其智慧清淨光明；辭退而行。
大方廣佛華嚴經卷第六十三
 ^342c23
