
jing:: 佛說寶雨經卷第十
translator:: 唐天竺三藏達摩流支譯
「云何菩薩善能捨離惡求利養？
善男子！菩薩不為利養故，身心行惡。
身行惡者，為利養故，馳走來往而犯尸羅。
心行惡者，悕求利養，若見餘人所得利養及同梵行者，興心損壞。
是名菩薩捨離惡求利養。 ^324b5

「云何菩薩捨離非法利養？
謂此菩薩不行矯詐，取於利養，不以斗秤而行欺誑，
他所委信，終不侵損，不行矯詐。
是名菩薩捨離非法利養。 ^324b9

「云何菩薩捨離不淨利養？
謂此菩薩所得利養，若窣堵波、若法、若僧共有之物，
或他不與亦不許可，雖得彼物必不受之。
是名菩薩捨離不淨利養。 ^324b12

「云何菩薩不耽著利養？
謂此菩薩得利養時，不攝為己物，不自稱富者，亦無積聚。
時時施與沙門、婆羅門等，若施與父母及輔翼左右、
親友眷屬，時時自用。
雖自受用，亦無染著。
菩薩不得利養之時，心不生苦亦無熱惱，
若彼施主及助施者雖不惠施，菩薩於彼不起瞋心。
若得如法利養及隨僧次，一切如來皆同許可，
諸菩薩等無有呵責，諸天讚歎，同梵行者無有譏嫌，於此利益常能知足。 ^324b15

「善男子！菩薩成就此十種法，能得淨命。 ^324b24

「復次，善男子！菩薩成就十種法，得心無厭倦。
何等為十？一者、為諸有情故，雖久住生死而無厭倦；
二者、為諸有情故，於生死苦而無厭倦；
三者、於利益有情中而無厭倦；四者、諸所作事常為有情而無厭倦；
五者、能令有情作善事業而無厭倦；六者、
為聲聞乘補特伽羅宣說道法而無厭倦；
七者、不於聲聞乘補特伽羅前現不信彼聲聞乘法；
八者、攝受菩提分法而無厭倦；九者、圓滿菩提資糧而無厭倦；
十者、於涅槃界不求現證，亦無趣向涅槃意樂。
由此菩薩能隨順大菩提故、趣向大菩提故、親近大菩提故。
善男子！菩薩成就此十種法，得心無厭倦。 ^324b26

「復次，善男子！菩薩成就十種法，能行一切如來教勅。
何等為十？一者、修不放逸，捨諸放逸故；
二者、得身善律儀，身不行惡故；三者、得語善律儀，
語不行惡故；四者、得意善律儀，意不行惡故；
五者、怖畏他世，能盡捨離諸不善法；六者、
能說正理，離諸非理；七者、能善說法，訶責非法；
八者、能得捨離譏嫌之業，於清淨業隨順修行；
九者、於如來教中不說過患，能盡捨離諸煩惱毒；
十者、於如來法性能隨順守護，防禦一切惡不善法。
善男子！菩薩成就此十種法，能行一切如來教勅。 ^324c10

「復次，善男子！菩薩成就十種法，得面門微笑，永離顰蹙。
何等為十？一者、得諸根明淨；二者、得諸根遍淨；
三者、得諸根不缺；四者、得諸根離垢；五者、
得諸根白淨；六者、得永離損害；七者、得永離隨眠；
八者、得永離纏縛；九者、得永離結恨；十者、得永離忿怒。
善男子！菩薩成就此十種法，得面門微笑，永離顰蹙。」 ^324c21

止蓋菩薩白佛言：「世尊！
如我解佛所說義趣，由諸根清淨故，諸菩薩得面門微笑；
復由永離諸煩惱故，得無顰蹙。」 ^324c28

佛言：「善男子！如是，如是，如汝所說！ ^325a1

「復次，善男子！菩薩成就十種法，能得多聞。
何等為十？一者、如實了知，如是貪火熾然生滅；
二者、如實了知，如是瞋火熾然增盛；三者、
如實了知，如是癡火惛亂增長；四者、如實了知，
有為之法悉皆無常；五者、如實了知，如是諸行一切皆苦；
六者、如實了知，如是世間并皆是空；七者、
如實了知，如是一切諸行無我；八者、如實了知，
如是愛著，皆名戲論；九者、如實了知，一切諸法因緣所生；
十者、如實了知，涅槃寂靜。
如是之義，非但言說，要以聞、思、修所成慧，方於此義如實了知。
如是知已，悲心堅固，為諸有情發起精進。
善男子！菩薩成就此十種法，能得多聞。 ^325a3

「復次，善男子！菩薩成就十種法，攝受正法。
何等為十？一者、於後時、後分、後五十歲，
正法將滅，時分轉減，諸有情類不能修持，
住非道中，智燈已滅，無能說者。
此時若有能於廣大素怛纜中，有大利益，
有大威德，生諸善法如有情母，受持讀誦，
種種承事，恭敬供養。
二者、展轉為他宣說開示。
三者、能於修學如是廣大經典補特伽羅所，
生於淨信，歡喜踊躍，攝受於彼。
四者、聽聞正法，無所悕望。
五者、於此法師起導師想。
六者、能於正法起甘露想。
七者、能於正法起仙藥想。
八者、於其正法起良藥想。
九者、專求正法，不顧身命。
十者、悕求正法，起修行想。
善男子！菩薩成就此十種法，能攝受正法。 ^325a16

「復次，善男子！有十種法，菩薩成就為法王子。
何等為十？一者、具諸相莊嚴；二者、身得隨好；
三者、諸根具足，皆悉圓滿；四者、於一切如來所行之處，
隨順修行；五者、於一切如來所得聖道，
隨順得之；六者、於一切如來所有覺悟，
隨順悟之；七者、能得除滅世間苦惱；八者、
善學一切聖者所行；九者、得善修習梵行；
十者、能住一切智城，是諸如來所住之處。
善男子！菩薩成就此十種法，為法王子。 ^325b1

「復次，善男子！菩薩成就十種法，得釋、梵、護世之所承奉。
何等為十？一者、能於菩提而不退轉；二者、
一切諸魔所不能動；三者、於佛法中而無退失；
四者、隨順能入諸真實相；五者、隨順通達一切諸法悉皆平等；
六者、能於一切佛法之中，不藉他緣而能信解；
七者、得善證智；八者、成就不共一切聲聞、
辟支佛法；九者、能超過彼一切世間；十者、證無生法忍。
善男子！菩薩成就此十種法，得釋、梵、護世之所承奉。 ^325b10

「復次，善男子！菩薩成就十種法，能知有情意樂、隨眠。
何等為十？一者、如實了知一切有情貪心意樂；
二者、如實了知一切有情瞋心意樂；三者、
如實了知一切有情癡心意樂；四者、如實了知一切有情上品意樂；
五者、如實了知一切有情中品意樂；六者、
如實了知一切有情下品意樂；七者、如實了知一切有情諸善意樂；
八者、如實了知一切有情堅固意樂；九者、
如實了知一切有情常起隨眠；十者、如實了知一切有情暴惡隨眠。
善男子！菩薩成就此十種法，能知有情意樂、隨眠。 ^325b20

「復次，善男子！菩薩成就十種法，能得成熟有情善巧。
何等為十？一者、若諸有情應以如來色相而得度者，
即現如來色相；二者、應以菩薩色相而得度者，
即現菩薩色相；三者、應以緣覺色相而得度者，
即現緣覺色相；四者、應以聲聞色相而得度者，
即現聲聞色相；五者、應以帝釋色相而得度者，
即現帝釋色相；六者、應以魔王色相而得度者，
即現魔王色相；七者、應以梵天色相而得度者，
即現梵天色相；八者、應以婆羅門色相而得度者，
即現婆羅門色相；九者、應以剎帝利色相而得度者，
即現剎帝利色相；十者、應以居士色相而得度者，即現居士色相。
善男子！若諸有情應以如是色相方便得調伏者，菩薩為彼示現種種色相方便而調伏之。
善男子！菩薩成就此十種法，能得成熟有情善巧。 ^325c2

「復次，善男子！菩薩成就十種法，得隨順住。
何等為十？一者、質直心；二者、柔軟心；三者、
不邪曲心；四者、無損害心；五者、無垢心；
六者、清淨心；七者、無堅鞕心；八者、無麁惡言；
九者、能常忍辱；十者、具足隨順。
善男子！菩薩成就此十種法，得隨順住。 ^325c18

「復次，善男子！菩薩成就十種法，得安樂住。
何等為十？一者、能得正見具足清淨；二者、
得戒具足；三者、軌則清淨；四者、得順所行境；
五者、無所染著；六者、成就悲愍；七者、能常憂念；
八者、能得同類；九者、能發起一乘；十者、不事餘師。
善男子！菩薩成就此十種法，得安樂住。 ^325c24

「復次，善男子！菩薩成就十種法，得攝事善巧。
何等為十？一者、為攝有情，修利益施；二者、
為攝有情，修安樂施；三者、為攝有情，修無盡施；
四者、為攝有情，言說利益；五者、為攝有情，
修言說義；六者、為攝有情，修言說法；七者、
為攝有情，示言說理；八者、為攝有情，以善利益；
九者、為攝有情，同飲食等，饒益彼故；十者、
為攝有情，同於活命資具等事，饒益彼故。
善男子！法利益者，所謂法施；安樂施者，
所謂財施；無盡施者，謂常宣說道路示人；
言說利益者，謂說善根；言說義者，謂說真實；
言說法者，謂順如來教演說之法；言說理者，
謂不壞實義；善利益者，謂令眾生除滅不善，
置於善處；同飲食等，饒益彼者，謂同受用種種飲食、
衣服等事；同於活命資具等事，饒益彼者，
謂同受用金銀、末尼、真珠、璧玉、吠琉璃寶、
螺貝、珊瑚、象馬車乘如是等事。
善男子！菩薩成就此十種法，得攝事善巧。 ^326a1

「復次，善男子！菩薩成就十種法，能得端嚴。
何等為十？一、能得寂靜威儀；二、能得無矯詐威儀；
三、能得清淨威儀；四、能令見者之所愛樂；
五、能令見者諸惡止息，心意寂靜；六、能令見者無有厭足；
七、能令見者心意悅樂；八、能令見者心無罣礙；
九、能令見者所願滿足；十、能令見者心生淨信。
善男子！菩薩成就此十種法，能得端嚴。 ^326a19

「復次，善男子！菩薩成就十種法，為所依止。
何等為十？一者、能守護他，以諸有情怖煩惱故；
二者、能得出離，以生死曠野多飢渴故；
三者、善能拔濟，謂令有情出生死海故；
四者、能作眷屬，以諸有情多惸獨故；五者、
為大醫師，以能對除煩惱病故；六者、能作依怙，
以諸有情無依恃故；七者、能作依止，以諸有情無依處故；
八者、能作歸依，以諸有情無依託故；九者、
能為智燈，以諸有情住無明故；十者、能作歸趣，以諸有情無趣向故。
善男子！菩薩成就此十種法，得為所依。 ^326a27

「復次，善男子！菩薩成就十種法，如大藥樹。
何等為十？善男子！
如大藥樹，能令有情皆得受用。
一者、受用其根；二者、受用其莖；三者、受用其枝；
四者、受用其葉；五者、受用其花；六者、受用其果；
七者、見時受用其色；八者、嗅時受用其香；
九者、甞時受用其味；十者、摩時受用其觸。
善男子！菩薩如是從初發心乃至成佛，
能施彼彼一切有情諸煩惱病種種法藥，
令得受用，或受用菩薩施波羅蜜多、或受用菩薩戒波羅蜜多、
或受用菩薩忍波羅蜜多、或受用菩薩精進波羅蜜多、
或受用菩薩靜慮波羅蜜多、或受用菩薩般若波羅蜜多、
或見菩薩身而得勝利、或聞菩薩名而得勝利、
或味菩薩功德而得勝利、或復供養菩薩而得勝利。
善男子！菩薩成就此十種法，如大藥樹。 ^326b9

「復次，善男子！菩薩成就十種法，能勤修福德。
何等為十？一者、於三寶中，隨力供養；二者、
於諸有情病患之者，能施醫藥；三者、於一切有情飢渴逼者，
能施飲食；四者、於一切有情為寒熱等所侵逼者，
能施衣服；五者、於阿遮利耶、鄔波駄耶，
心常尊重，恭敬供養；六者、於同梵行者，
問訊起居，合掌禮拜，恭敬供養；七者、建立伽藍、
樹林、園苑；八者、於時時間能以資財、穀麥等物庫藏所有而行惠施；
九者、於其奴婢及傭力者，平等憐愍而養育之；
十者、於時時間能尊重、供養持淨戒者及諸沙門、婆羅門等。
善男子！菩薩成就此十種法，能勤修福德。 ^326b24

「復次，善男子！菩薩成就十種法，得變化善巧。
何等為十？一者、於一佛剎身相不動，能於無量佛剎諸如來所聞甚深義；
二者、於一佛剎身相不動，能於無量佛剎諸如來所聽聞正法；
三者、於一佛剎身相不動，能於無量佛剎諸如來所恭敬供養；
四者、於一佛剎身相不動，能於無量佛剎土中修集菩提資糧圓滿；
五者、於一佛剎身相不動，能於無量佛剎土中見諸菩薩現正等覺，
恭敬供養，尊重讚歎；六者、於一佛剎身相不動，
能於無量佛剎土中示詣道場；七者、於一佛剎身相不動，
能於無量佛剎土中自現等覺，令他皆見；
八者、於一佛剎身相不動，能於無量佛剎土中轉正法輪；
九者、於一佛剎身相不動，能於無量佛剎土中示般涅槃；
十者、於一佛剎身相不動，能於無量佛剎土中，
從初發心乃至成佛，經爾所時觀諸有情應調伏者，即能現作種種變化而調伏之。
菩薩雖現如是變化，而不分別我能變化；
於所變境，亦不分別如是之事我所化作。」 ^326c8

止蓋菩薩白佛言：「世尊！
菩薩能作種種變化。
云何於此能化之者及所化事得無分別？」 ^326c27

佛言：「善男子！我今為汝當說譬喻，汝應諦聽。
善男子！譬如日、月光耀四洲，廣能利益諸有情等，
而彼日、月雖能利益一切有情，而不分別我為能耀，亦不分別彼有情等以為所耀。
然日、月天子由其往昔異熟業成，能作如是利有情事。
善男子！諸菩薩等亦復如是，雖種種變化而無功用，
於能化、所化不起分別——我是能化、有情為所化。
何以故！如是種種變化之事，一一皆是菩薩善業得成熟故。
由昔修行發如是願、作如是事，以此故得於能化、所化離於分別。
善男子！菩薩成就此十種法，得變化善巧。 ^326c29

「復次，善男子！菩薩成就十種法，速疾能於無上菩提而現等覺。
何等為十？一者、得具足施，以善積集成就施故；
二者、得具足戒，成就淨戒，無有缺漏，亦無雜染，
超過一切聲聞、緣覺；三者、具足安忍；四者、
具足正勤；五者、具足靜慮；六者、具足般若；
七者、具足方便；八者、具足勝願；九者、具足諸力；
十者、具足正智。菩薩以能成就智故，超過一切聲聞、辟支佛地。
由能成就不共智故，又能超過菩薩初地，
乃至能超於第九地，由菩薩得智具足故。
善男子！菩薩成就此十種法故，能速疾於無上菩提而現等覺。」 ^327a12

世尊說此法門之時，此三千大千世界六種震動。
又此世界所有蘇迷盧山及牟真隣陀山、
摩訶牟真隣陀山、輪圍山、大輪圍山及寶山等一切諸山，
為供養佛故，峯岫低屈向伽耶山。
又此世界所有一切花果樹等，悉皆低屈向伽耶山，供養於佛及供養法。
復有無量百千俱胝那庾多菩薩以種種衣服、
諸莊嚴具，其積量如蘇迷盧山，供養佛法。
復有無量百千俱胝釋、梵、護世合掌向佛，
恭敬禮拜，以曼陀羅花、摩訶曼陀羅花散於佛上。
復有無量百千天子於虛空中，各執天衣，
舉手旋轉，作百千種聲，以諸天花散於佛上而作是言：
「過去諸佛已出世間，轉正法輪。
世尊今者又復出現轉妙法輪。
若諸有情曾於過去供養諸佛，修行福業，
積集善根，如是有情，今時方得聞此法門，何況聞已深生淨信！」
復有無量百千莫呼洛伽亦為供養此法門故，
出大音聲，猶如雷震其聲普遍。
復變化作種種香雲，雨諸香水。
其雨遍此三千大千世界及伽耶山頂，亦不嬈亂諸有情類。
復有無量百千諸龍婇女於世尊前作種種音樂，讚歎供養。
復有無量百千健達縛、緊捺洛右遶三千大千世界及伽耶山，
出美妙音，讚歎供養。
復有無量百千俱胝藥叉雨眾蓮花，而為供養。
復有無量百千諸婆羅門及剎帝利，以諸花鬘、
燒香、和香、塗香、末香、衣服、花蓋及諸幢幡而供養佛。
復有無量世界之中所有諸佛，為供養釋迦牟尼佛及供養法故，
各放眉間光明。其光明中現種種色、種種形、
種種光，謂青、黃、赤、白及紅頗胝迦。
所放光明，其光右繞此大千界，而能破彼一切闇障。
光復右遶伽耶山頂及如來身，然從世尊頂上而入。
復有妙風所吹之處，觸者安樂。 ^327a23

世尊說此法門之時，於眾會中有七十二那庾多菩薩得無生法忍；
無量百千俱胝那庾多有情，遠塵離垢，
得法眼淨；無量百千俱胝有情未發心者，發菩提心。 ^327b26

時伽耶山有一天女，名曰長壽，久住此山，
率其兵眾、將諸眷屬，來詣佛所，於眾會中從坐而起。
為供養佛，往自宮殿取供養具，還至佛所，
恭敬供養，而白佛言：「我知世尊於過去世無量生中，
常住在此伽耶之山，曾有七萬二千諸佛，皆為世尊說此法門文句義理。
今者世尊還住此山，而為我等說此法門所有文句。」 ^327c1

佛言：「天女！汝今得聞如是法寶，為大義利！」 ^327c8

爾時復有諸天子眾作是思惟：「此長壽天女經爾所時，
承事如來，聞此法門。
云何不能轉此女身？」 ^327c9

爾時止蓋菩薩知諸天子心所思惟，而白佛言：「世尊！
有何因緣，此長壽天女經爾所時供養如來，
復聞此法門大威神力，而今不能轉此女身？」 ^327c12

佛言：「善男子！此長壽天女住不可思議解脫法門，為利益一切有情因緣故。
善男子！我知此天女於往昔時，以能勸請超過算數諸佛、如來發菩提心乃至涅槃故。
此天女有大威德，於賢劫中供養諸佛，
於此佛剎當現等覺，號長壽如來、應、正等覺。」 ^327c15

時薄伽梵告天女言：「天女！
汝應示現自身佛剎。」 ^327c20

爾時天女當即現入一切色身三摩地。
入此定已，時此三千大千世界平坦如掌，吠琉璃寶以成此界。
除去諸惡山石、草木，處處示現諸劫波樹、
流泉、浴池，八功德水充滿池中，於其水上眾花彌覆。
復能除彼下劣有情，乃至不聞女人之名。
處處示現種種蓮花，大如車輪，於蓮花中有諸菩薩結加趺坐。
亦復示現薄伽梵身，謂長壽如來、應、正等覺，為諸菩薩敷演妙法。
無量百千俱胝那庾多釋、梵、護世、諸大菩薩，
前後圍遶，說此法門。 ^327c21

爾時長壽天女從定而起，於世尊前右遶三匝，大眾之中隱沒不現。 ^328a2

止蓋菩薩白佛言：「世尊！
若有善男子、善女人聞此法門，若能受持、
若讀、若誦、若復思惟、為他廣說，如是之人生幾所福？」 ^328a5

佛言：「善男子！若有人能布施三千大千世界一切有情，
如是布施相續不斷，經於無量百千諸劫；
若善男子及善女人有能書寫如此法門，
善詳校已，能施與他生淨信者，是人功德勝前福德。
何以故？善男子！以彼財施是下劣之法，
有滅壞故；法施殊勝，有大威力。
何以故？善男子！以諸有情染著財產，經無量時生死流轉，
樂世間法，終不能受廣大法味。
善男子！若有能以三千大千世界中所有眾生，
皆能安置於十善道，復有能於此殊勝法門聽聞、
讀誦、思惟、修習、為他演說，是人功德勝前福德。
何以故？善男子！十善業道因此法門而出生故。
善男子！若復有人教化三千大千世界一切有情，
皆得聲聞、辟支佛果；若有聞此法門，受持讀誦、
思惟修習、為他廣說，是人功德勝前福德。
何以故？善男子！依此法門得諸聲聞、辟支佛果，又依此法門得諸菩薩及出世間諸佛之果。
善男子！若能聽聞、受持讀誦此法門者，
此人即是已於一切素怛纜中，受持讀誦。
何以故？以此法門是諸法母。
善男子！非不得此法性而能證得廣大法性。」 ^328a7

爾時諸大聲聞承佛威神，從坐而起，偏袒右肩，
右膝著地，恭敬合掌，而白佛言：「世尊！
我等聞此法門，必定能出廣大生死！」 ^328a28

佛言：「諸苾芻！如是，如是！
如汝所說！」 ^328b2

爾時薄伽梵告大眾言：「善男子！
若於如是諸地方處說此法門，當知其地是菩提道場、轉法輪處。
又應思惟其地即是大制多處，亦是我等一切導師在中而住。
何以故？善男子！以法性即是大菩提故，
亦是轉法輪故，又法身即是諸如來故。
若供養法，即是供養一切如來。
若說法師所在地方，當於此處起制多想，
於法師處起尊重想、起善知識想、起於演說正道路想。
若見法師應當歡喜，淨信悅樂，邀請上座，
恭敬供養，讚歎善哉。
善男子！我若讚說法師功德乃至劫盡，亦不能說少分功德。
何以故？若有善男子、善女人愛樂法者，
於說法師所行之處，以自身血灑其道路，亦不能報彼說法師少分恩德。
何以故？以說法師即能住持如來法眼，甚希有故。
善男子！諸說法師若欲說此法門之時，
若正說、若已說，應現無畏，不應沈沒，不現憂惱，
無損害心，著新淨衣，應生淨信。
他讚歎時，不應倨傲，不起我慢，不自讚毀他，
無所悕望，應常恭敬演說此法。」 ^328b3

爾時釋提桓因白佛言：「世尊！
若諸地方有能說此法門之處，我當將諸兵眾及與眷屬往詣其處，
為欲聽聞此法門故及能守護彼說法師。」 ^328b23

佛言：「憍尸迦！善哉，善哉！
汝今正應作如是事，汝當守護如來法性。」 ^328b26

爾時止蓋菩薩白佛言：「世尊！
當何名此法門？我等云何受持？」 ^328b28

佛言：「善男子！此名『寶雨法門』，亦名『寶積功德』，
亦名『智燈』，亦名『止一切蓋菩薩所問法門』。
汝當受持！」 ^328b29

時薄伽梵說此經已，歡喜無量。
止一切蓋及諸菩薩，一切聲聞、釋、梵、護世及大自在淨居諸天、
無量百千天子，及諸天、龍、藥叉、健達縛、
阿素洛、揭路荼、緊捺洛、莫呼洛伽，聞佛所說，歡喜奉行。
佛說寶雨經卷第十
 ^328c2
