
other:: 大方等大集經卷第四十五
translator:: 隋天竺三藏那連提耶舍譯
pin:: 
##  13 護塔品
日藏分護塔品第十三
爾時，長老阿若憍陳如白佛言：「世尊！
此日藏修多羅長夜照明，說一切龍惡業果報不可思議，復說菩薩真實行法。」 ^293b13

佛言：「如是，如是。憍陳如！
此四天下有大支提聖人住處，若有眾生精勤方便坐禪正慧，
當知此處則為不空，如是福地則為流布日藏法寶。
何者名為大支提處？
此閻浮提內王舍城中，聖人處所大支提者，
乃是過去無量如來、無量菩薩、無量緣覺、
無量聲聞，曾於其中修道滅度，今悉現有、當來亦然。
過去諸佛菩薩聖人，皆以付授婆婁那龍，令使擁護住持安立。
我今亦欲令此處所光明久住，還以付囑婆婁那龍。
若有眾生能護我法，精勤方便坐禪正慧，諸富伽羅應常守護供給供養。」 ^293b15

爾時，婆婁那龍王作如是言：「如是，如是。
如世尊教。往昔過去迦羅鳩村駄應、正遍知，
亦以此處令我守護供給供養，精勤方便坐禪正慧，
修善法者為作檀越，我於爾時供給守護乃至法滅。
次復有佛，名拘那迦牟尼乃至迦葉，亦以此處付囑於我守護供養，
我於爾時供給守護，乃至法盡亦復如是。
彼佛法中或有弟子，不受奴婢僮僕田地，
以清淨心精勤苦行，如是一切我皆守護，
今日如來，復以此處付囑於我住持守護。」 ^293b26

爾時，世尊復以西瞿耶尼須彌山下何羅闍低羅山中聖人處所名曰雲盡，
付寶護龍王。時寶護龍白佛言：「世尊！
如是，如是。如世尊教。
過去迦羅鳩村駄如來，亦以此雲盡聖人住處付囑於我，
我於爾時守護此處，及佛弟子如法行者乃至法滅。」 ^293c7

爾時，世尊復以東弗婆提須彌山下青鴦伽那山中支提聖人住處名聖人生，
付蘇摩呼嚧叉龍王。
時彼龍王白佛言：「世尊！
如是，如是，如世尊教。」 ^293c13

爾時，世尊復以須彌山下北脇之間華齒山中支提聖人住處名香峯牟尼，
付毘昌伽蘇脂龍王，乃至清淨法行比丘亦皆付囑。
時彼龍王作如是言：「如是，如是如世尊教。
過去迦羅鳩村駄如來，亦以此香峯聖人住處付囑於我，及法行比丘守護供養。
乃至迦葉如來，亦復如是。
今日如來，又以香峯支提處所付囑於我，我當守護。」 ^293c16

佛言：「善哉，善哉！汝大龍王！
如是能護我法住持法母，汝是我伴大善知識如法檀越，
一切眾生依於我法，國土久住利益照明。」 ^293c23

爾時，世尊復以西瞿耶尼洲中那焰牟尼聖人處所，
付囑瞿娑嵐婆龍王，乃至法行弟子，守護供養亦復如是。 ^293c27

「復以東弗婆提洲中昵迦羅陀蓮華牟尼聖人住處，
付囑婆私摸極叉龍王，乃至法行弟子，守護供養亦復如是。 ^293c29

「復以北欝多羅越洲中香峯炎聖人住處，
付囑地行龍王，乃至法行弟子，守護供養亦復如是。 ^294a3

「復以大海之中娑伽羅龍王宮摩尼藏炎牟尼聖人住處，
付囑娑伽羅龍王，乃至供養亦復如是。 ^294a5

「復以須彌山頂帝釋住處開華藏殿牟尼聖人住處，
付囑伊羅跋羅龍王，守護供養亦復如是。 ^294a7

「復以此閻浮中難陀婆陀那大德聖人牟尼住處，付囑閻浮迦龍王守護供養亦復如是。 ^294a9

「復以此閻浮中鞞奢利善住牟尼聖人住處，
付囑婆須吉龍王，守護供養亦復如是。 ^294a11

「復以此閻浮中迦毘羅婆須都善香迦那迦燈牟尼聖人住處，
付囑阿那婆達多龍王，守護供養亦復如是。 ^294a13

「復以閻浮提中摩伽陀國毘富羅朋迦牟尼聖人住處，
付囑山德龍王，守護供養亦復如是。 ^294a15

「復以閻浮提中摩偷羅國名愛雲炎牟尼聖人住處，付囑閻婆迦質多羅龍王。 ^294a17

「復以閻浮提中憍薩羅國名闍耶首駄牟尼聖人住處，付囑吃利彌迦龍王。 ^294a19

「復以閻浮提中蘇波洛罽薩遮牟脂鄰陀羅名香牟尼聖人住處，
付囑牟脂鄰陀羅龍王。 ^294a21

「復以閻浮地中乾陀羅國名大利舍那若摩羅牟尼聖人住處，
付囑伊羅跋多羅龍王。 ^294a23

「復以閻浮提內罽賓國中名宮宮摩尼佉牟尼聖人住處，付囑吁留邏龍王。 ^294a25

「復以閻浮提中菴浮利摩國名億藏炎牟尼聖人住處，付囑邏浮邏龍王。 ^294a26

「復以閻浮提中震旦漢國名那羅耶那弗羅婆娑牟尼聖人住處，
付囑海德龍王。 ^294a28

「復以閻浮提內于闐國中水河岸上牛頭山邊近河岸側，
瞿摩婆羅香大聖人支提住處，付囑吃利呵婆達多龍王，守護供養。 ^294b1

「此大支提皆是過去大聖菩薩、大辟支佛、
大阿羅漢，得果沙門、五通神仙諸聖住處。
是故過去一切諸佛次第付囑，欲令流轉怖畏眾生增長善根得菩提故。
如是十方無量無數阿僧祇剎過去諸佛及諸菩薩，
皆住於彼大支提處常加守護，令諸眾生惡業盡故。
於未來世無量無邊阿僧祇剎諸佛菩薩摩訶薩聲聞緣覺，
亦復住此二十大支提常加守護，令諸世間增福德故，一切眾生惡業盡故。 ^294b4

「復次，一切菩薩摩訶薩、一切辟支佛、一切阿羅漢，
得果沙門、一切五通神仙聖人，於此二十聖人住處大支提中常加護持，
一切眾生福德增故，一切眾生惡業盡故。
如是過去一切聖人，付囑如是二十支提。
我今付囑亦如前佛，欲令一切流轉海中怖畏眾生得安樂故，
堅固護持不散壞故。」 ^294b13

時一切龍受佛付囑二十支提聖人處已，
作如是言：「大聖世尊！
我等諸龍多於障礙，貪嗜睡眠如癡無異，
一夜睡眠當於人中二十一年，如是我等睡猶不覺，
或有惡人及非人等，或水或火毀壞支提。
我等或睡或食飲時，或復喜歡為世欲事，
如此因緣，此之惡事則不能却，是故我於一切過去、
現在、當來佛法之中成諸不善。」
爾時，世尊告二十八夜叉將言：「我今持此聖人住處付囑於汝，
此二十支提福德住處，好加愛敬精心護持。」 ^294b19

時二十八夜叉將言：「敬順佛教，二十支提如來付囑豈敢不持，
但瞿摩娑羅香山一處我難受取。」 ^294b29

時祇利呵婆達多龍王即白佛言：「世尊！
如來今者，以于闐國牛角峯山瞿摩娑羅乾陀牟尼大支提處付囑於我，
然彼國土城邑村落悉皆空曠，所有人民悉從他方餘國土來，
或餘天下或餘剎中菩薩摩訶薩、大辟支佛、
大阿羅漢，得果沙門、五神通人坐禪力故，
向彼供養，瞿摩娑羅舊無眾生，一切來者皆是他國。
世尊！此二十八諸夜叉將不肯護持，我今怪此。
所以者何？以彼不護我等諸龍得於惡名。」 ^294c2

佛言：「龍王莫如是說。
何以故？今有二萬大福德人見於四諦，從沙勒國而往彼住。
以彼二萬福德眾生有大力故，於此瞿摩娑羅香山大支提處，
日夜常來一切供養。
龍王當知，如是之時恒不饑乏。
又迦葉佛時，彼于闐國名迦邏沙摩，國土廣大安隱豐樂，
種種華果眾生受用，彼國多有百千五通聖人世間福田，
依止其中係念坐禪，樂阿耨多羅三藐三菩提。
以其國土安隱豐樂，彼土眾生多行放逸貪著五欲，
謗毀聖人為作惡名，以灰塵土坌彼聖人。
時諸行者受斯辱已，各離彼國散向餘方。
時彼眾生見聖人去心大歡喜，是因緣故，
彼國土中水天火天皆生瞋忿，所有諸水河池泉井一切枯竭，
時彼眾生無水火故饑渴皆死，是時國土自然丘荒。」 ^294c11

佛告龍王：「我今不久往瞿摩娑羅牟尼住處，
結加七日受解脫樂，令于闐國於我滅度後一百年，
是時彼國還復興立，多饒城邑郡縣村落，
人民熾盛皆樂大乘安隱快樂，種種飲食及諸果華無所乏少。」 ^294c26

時僧兒耶大夜叉將白佛言：「世尊！
如是，如是。」 ^295a2

佛言：「大夜叉將！汝憶過去久遠事不？」 ^295a3

僧兒耶言：「我念往昔迦葉佛時，此牛角山聖人住處，
迦葉如來亦於彼處七日結加受解脫樂，過七日已從禪定起。
我時到彼瞿摩娑羅香牟尼住處，禮拜供養。
彼迦葉佛，亦以平等法行比丘，精勤方便坐禪正慧，修善法者付囑於我。」 ^295a4

時祇利呵婆達多龍王白佛言：「世尊！
我誓於此瞿摩娑羅香大支提所常護不捨，
乃至佛諸弟子法行比丘，精勤修善不受畜者我等守護，
乃至法盡，或水或火，或龍、夜叉，或鳩槃茶，
彌勒佛時瞋忿作惡，如是時中非我所護。」 ^295a9

佛言：「善哉，善哉！龍王！
若能如是發至誠心，加護我法住持法母令法久住，是我真伴是好檀越。」 ^295a14

是時，座中有六十億菩薩摩訶薩并及十方餘佛剎中一切菩薩，
皆悉來集娑婆世界，聽於日藏大授記經。
聞已一切同白佛言：「如是，世尊！
我等從今常來於此四天下中牟尼住處禮拜供養，
持種種華種種幡蓋種種金銀而以奉散，
亦復持此日藏授記惡業盡陀羅尼，如佛所說廣為一切眾生而宣說之。
我今為利自身他身惡業盡故，行菩提道滿足六度，
今此眾中有多億魔，及於無量阿僧祇天、
龍、夜叉、阿修羅、迦樓羅、緊陀羅、摩睺羅伽，悉在此會圍繞世尊。
惟願如來，以此二十牟尼聖人住處普皆付囑，
莫遣當來魔天、龍王、夜叉、羅剎，及緊陀羅、
阿修羅等生於異心，於此二十大支提處空無守護，令彼惡人及非人等欲興破毀。」 ^295a16

佛言：「善哉，善哉！善男子！
汝莫怖畏。何以故？
過去諸佛亦以此處付囑一切龍王、夜叉。
我亦如是，以此二十大支提處，付囑諸龍及夜叉眾。
所以者何？未來眾生多在八難，欲令彼等惡業盡故，
薄慢心故，樂涅槃故，乃至資生所須飲食湯藥無所乏故，
風雨順時華果茂盛五穀熟成常安樂故，
以是因緣，付囑諸龍及夜叉等。 ^295b1

「於未來世一切諸佛，亦於二十大支提處林樹經行坐禪苦行，
得阿耨多羅三藐三菩提轉於法輪，乃至涅槃安置塔廟，
及佛弟子法行比丘，四果聖人亦於彼住。
一切天人皆於彼處禮拜供養，多生功德起涅槃道。
彼佛世尊亦以二十大支提處及諸弟子，付囑龍王及夜叉等令加守護。 ^295b9

「善男子！我今為汝說，一切惡心眾生悉得歡喜，
亦得生於諸三昧力，亦除一切惡邪煩惱，大授記陀羅尼呪。
此陀羅尼，過去未來一切諸佛加助隨喜，
此呪能令惡心眾生得柔軟故，教修一切諸福德故，
令習惡人心歡喜故，一切福德皆成就故，
種種大願達彼岸故，大智慧中安隱住故，
得大聞持陀羅尼故，大方便智得究竟故，
一切怨家生歡喜故，能除一切諸災患故，
出大難故，離怖畏故，辦大事故，大諦見故，
得大忍故，大智海中深遠入故，得四神足三摩跋提能除一切諸惡見故，
乃至能了阿耨多羅三藐三菩提故。」
而說神呪： ^295b15

「多絰咃阿摩　阿摩婆婆　阿摩波利婆婆　三舍耶揭婆　波利婆婆　蜜多羅蜜多羅舍羅耶　蜜多羅波利婆婆　蜜多羅三 #CB02774;若耶尼瞿盧陀三#CB02774;若耶　摸極叉三#CB02774;若耶　示利苦伽婆優婆矣羅闍　毘那舍耶　三摩舍羅耶帝羅阿那　薄迦嵐摩　婆婆迦嵐摩示利地毘迦羅婆那三摩若那阿波婆伽　那羅夜那跋伽摩　薩婆多　他阿伽多地悉他那跋伽　莎呵」 ^295b28

爾時，世尊說是呪已，告大眾言：「此陀羅尼亦名賢面，
一切諸佛之所加護，能生禪定三摩提，
能盡一切諸惡，乃至能了阿耨多羅三藐三菩提。
若今現在及未來世，大支提處，若有餘眾，
或魔或天，或龍、夜叉，或復羅剎，或阿修羅，
或迦樓羅，或緊陀羅，或鳩槃茶、人及非人，
或以水火種種惡事欲壞支提，汝等應念三世諸佛，
念諸佛已於彼眾生起慈悲心，誦持如是大陀羅尼，令諸一切惡心眾生悉皆除滅。
若諸魔王及人非人，於如來所心不樂者，悉生歡喜恭敬供養。」 ^295c8

時佛神力令魔波旬於自宮內即得安住，
自然得聞此陀羅尼，聞此呪已，即於佛所生歡喜心得大信心。
得信心已啼泣雨淚，集諸眷屬作如是言：「汝等一切諦聽諦聽。
我今於此大牟尼處，得大忍心不動如山。
彼牟尼尊慈悲滿足，放大光明照一切龍、
一切天人、一切修羅，我亦在彼於牟尼所興造諸惡，今欲懺悔受三歸依。
汝若曾於佛邊作惡，今可懺悔受三歸依，
我今共汝俱往見佛，禮拜供養至心聽法，
斷煩惱魔入清淨道，離於怖畏到涅槃城。」 ^295c18

時魔波旬，與其眷屬八十億眾，前後圍繞往至佛所。
到已，接足頂禮世尊，說如是偈：
　　「佛兩足尊世中勝，自得寂滅亦教他，
　　忍辱精進愍眾生；我等愚癡興惡意，
　　不知過去諸業行，惟佛世尊能了知。
　　苞藏國土內身中，令我心遠種種惑，
　　三世諸佛大慈悲，受我禮懺一切殃，
　　法僧二寶亦復然，至心歸依無有異。
　　願我今日所供養，恭敬尊重世導師，
　　諸惡永盡不復生，盡壽歸依如來法。」 ^295c28

時魔波旬說是偈已，白佛言：「世尊！
如來於我及諸眾生平等無二，心常歡喜慈悲含忍。」 ^296a10

佛言：「如是。」 ^296a11

時魔波旬生大歡喜發清淨心，重於佛前接足頂禮右繞三匝，
恭敬合掌，却住一面，瞻仰世尊心無厭足。 ^296a12

時彼眾中有一魔子名加羅支，與其眷屬從座而起，
到於佛前接足頂禮，長跪白佛，作如是言：「世尊！
云何名眼？為眼是色因緣，為色是眼因緣？
乃至意法因緣亦復如是。」 ^296a14

佛言：「善男子！非眼是色因緣，非色是眼因緣，
乃至非意是法因緣，非法是意因緣。
善男子！眼眼性空，眼識識性空。 ^296a18

「善男子！眼因緣眼識生，彼因緣故色可見，
乃至意因緣意識生，彼因緣故法可知，非眼識可得。
何以故？非餘處來、非餘處去。
眼非常住，於三世中一切皆空。
如是眼者亦非滿見，亦非減見，非和合見，
非相離見，亦非相觸，亦不依止。
譬如日出光照一切，其有窓處明焰皆入照於壁上，而是壁光不作是念我暗我明。
此光非但獨在一壁及眾多壁，以因緣故有是光生。
此壁及光，非合非離，因壁見光，而此壁光不作是念日能生我，
日亦不念我生此光。
何以故？日滅沒已光亦隨滅，去處來處一切皆空無一可見，
以日因緣故能照耀見此光色，以光顯赫照耀因緣故得可見，
於彼生識亦復如是。
是內六入生外六入，亦外六入生內六入，
外六入亦非因緣，內六入亦非因緣。
何以故？彼此性離亦非聚集，亦非和合亦非依止，乃至內入外入。
彼和合識亦非聚集，亦非和合亦非依止。
何以故？各不相待，境界離故。 ^296a20

「此法及識，智慧知見諸行因緣，行因緣故有識，而此識生則三種行。
云何三行？身行、口行及以意行。 ^296b10

「云何身行？身行名為氣息入出，此名身行。
彼息出入去來動作，彼此出入各不相識，
新識若生舊識不住，體性爾故，非聚集故，
亦非異故，於如如中各不相依。
虛空平等風行空中，風亦非空空亦非風。
何以故？彼此不觸各非境界。
彼二皆空亦不可說。
何以故？相離相故，無增減故，不依此岸及彼岸故，
第一義諦如如住故，此名身行。
是故身行非識依止，亦非伴侶，非是和合，
非是聚集，常不依止，相離相故，是識亦復非依止身，
離和合故，此名身行。 ^296b12

「云何口行？口行二種，名為覺、觀。
云何是覺？何者是觀？
於出入息生二種心，思惟憶念是名為覺，
乃至細心次生，如是漸除得清淨心亦名為覺。
是覺依止出入故生，生已即滅，根塵亦復不覺此彼，
境界相相離故，性相無故，乃至不可說其長短此名為覺。
何者是觀？若有人觀冷相觸身於是中行，或復熱相一切氣息皆猶於風。
彼風因緣觀觸知者此名為觀，各離境界彼此離相，乃至不可說其長短是名覺觀。 ^296b22

「云何意行？意行名思。
云何名思？知一切法，乃至能知時出入氣息、
非時出入氣息，知此出息非彼入息，知彼入息非彼出息，差別悉知。
如是思量，知行順相非行順相，此則名為彼風依止，如是二種不可得說。
云何是思？云何心相？
乃至知行差別，作已入涅槃道，過凡夫地，
名出生死，於禪定中心能除却此則名思。
如是風者不去不來，彼思識中如是依止，
眼如眼乃至意如意各不相觸，三受盡已名為聖人。 ^296c3

「如是，善男子！非眼是色因緣，非色是眼因緣，
乃至非意是法因緣，非法是意因緣。
何以故？此二境界非遠非近，亦非聚集，
亦非思量，亦非和合。
何以故？不可說故，此岸彼岸中不依止故，依實際故。」
佛說此已。 ^296c12

是時，魔子伽羅支二萬眷屬，曾於過去佛法之中，修行福德皆得順忍。
復有無量無邊眾生，亦於過去殖眾德本，
或得初禪乃至四禪，或有得於須陀洹果、
斯陀含果、阿那含果，或有當來於小乘中為福種子，
乃至當來辟支佛中得為種子，或復有發阿耨多羅三藐三菩提心。
時彼眾中有六十頻婆羅龍，過去已來未曾值佛，今聞此法皆發阿耨多羅三藐三菩提心。 ^296c17

時此一切三千大千佛剎大地，六種震動大動遍動，
一切十方諸來菩薩摩訶薩各得種種菩薩三昧，
得三昧已各以種種寶、種種衣、種種香、
種種花，散於佛上供養如來，作如是言：
「如是，世尊！不可思議。
我從昔來未曾見聞如是大集說此三昧力陀羅尼，
此即釋迦牟尼如來第二利益轉妙法輪，
我等今者於此日藏大授記鞞富略修多羅一心奉持，為諸眾生廣分別說。」 ^296c25

是時，眾會魔天、龍王、夜叉、羅剎、阿修羅、
迦樓羅、緊陀羅、摩睺羅伽、鳩槃茶、薜荔多、
毘舍遮，現在集者悉如是說：「不可思議。
釋迦如來能作如是利益眾生。」
各大歡喜，以種種音樂、種種寶、種種衣、
種種瓔珞、花鬘、燒香、塗香，從空而散供養如來。 ^297a4

是時，娑伽羅龍王白佛言：「世尊！
惟願如來暫入海中，往我家內受我微供，憐愍我故。
若佛如來至我宮者，我之眷屬一切皆得聞此日藏授記大陀羅尼。」 ^297a10

時娑伽羅龍王復白佛言：「世尊！
彼大海中一切男女，若得聞此大乘日藏大授記經，專心聽者得幾許福？」 ^297a13

佛言：「龍王！若善男子，以四天下滿中七寶布施如來，
復有眾生，具足聞此大乘日藏大授記經一心聽者，
於前福德百倍不及，百千億倍不及，乃至算數所不能及。
大王！若有聽是甚深經典，其福難量。」 ^297a16

爾時，娑伽羅龍王復作是言：「若佛世尊不入大海，
我當抄此日藏授記大集經典置我宮中，
以是因緣，於彼海中幾許諸龍福德增長。」 ^297a21

佛言：「龍王！隨所有處抄此日藏大授記經，
如法安置恭敬供養，則能獲得十種利益。
何等為十？若有人能如法抄寫此經一心供養，
令其家內一切吉祥；若在眾中得大自在，五穀豐饒種種資生錢財寶物悉皆具足。 ^297a24

「復次，龍王！若有宅內，或復眾中抄此日藏大授記經抄已供養，
於其處所，則有六十億菩薩摩訶薩，數來禮拜供養此經。
以是因緣，種種惡事、鬪諍、疾疫、種種惡病，
穀米貴儉、國土饑荒、他方賊盜、非時風雨一切皆滅。」 ^297a28

彼六十億菩薩摩訶薩白佛言：「世尊！
我當種種擁護供給令得稱心。」 ^297b4

「復次，龍王！若有家內或大眾中，抄此日藏大授記經如法安置，
彼帝釋天及諸梵天四天王天，二十八大夜叉將并其眷屬，
乃至大德天并其男女、娑羅娑陀天、牢固地天、
善住樂天等，一切眷屬皆至其國，日夜至心常加守護與其安樂。」 ^297b6

時帝釋天乃至善住樂天等，聞是語已，
作如是言：「如是，如來！
我及眷屬常當至心往護彼國。」 ^297b11

「復次，龍王！若有居家乃至國土抄寫此經，
福德天人，於過去世供養多佛、布施、持戒，如是之人往彼受生。 ^297b13

「復次，龍王！若有居家乃至國土抄寫此經，
其中眾生精進勇猛，不樂五欲，常行檀那波羅蜜乃至般若波羅蜜。 ^297b16

「復次，龍王！若有居家乃至國土抄寫此經，福田眾生常樂安住。 ^297b18

「復次，龍王！若有國土抄寫此經，其國常有種種善法如雨而下。 ^297b20

「復次，龍王！若有國土抄寫此經，其中眾生於十善業常行不捨。 ^297b21

「復次，龍王！若有國土抄寫此經，其中眾生常生慈心。 ^297b22

「復次，龍王！若有居家乃至國土抄寫此經，其中眾生常人天生不入惡道。
大王！如是日藏大授記經，隨何國土如法抄寫，
安置供養數數讀誦，具足得此十種利益。
何以故？若有讀誦此日藏經如說行者，彼福德聚於百劫中說不可盡。 ^297b24

「龍王！此日藏大集大授記經，如是甚深能滿大願能大利益。」 ^297b29

說是經已，十方佛剎諸來菩薩到此三千大千世界娑婆國土大集聚會，
并此菩薩摩訶薩眾，乃至魔王、天、龍、夜叉、
羅剎、阿修羅、迦樓羅、緊那羅、摩睺羅伽、
鳩槃茶、餓鬼、毘舍遮、富單那、人、非人等，
隨分悟解滿足於心，皆大歡喜各設供養，僉然而住。
大集經卷第四十五
 ^297c1
