
jing:: 僧伽羅剎所集經卷中
translator:: 符秦罽賓三藏僧伽跋澄等譯
爾時，世尊云何分別生城？
所謂盡生、無生，斷塹、度血岸及諸木柵。
愛欲所由牢固，染著愚癡。
愚癡為城，無慚無愧圍繞，迹無缺漏。
五蓋為門，覆蔽眾生，種種愛欲充滿，瞋恚車無數。
種種眾圍繞，竪憍慢幢，吹闇冥螺，遊行東西，種種邪見纏絡其身。
自受持相，作如是諦思惟：「眾生種種園觀極微妙，
心娛樂其中，樂到彼處；或到飢饉處，是所求樂，商人所行。
已度境界，行到彼處，利養解脫，後世有果。
盛熱、寒暑、風雨，遭此苦厄，生、老、病、死，有是苦惱，
當屬死生，向一切趣，猶如彼船隨水東西。」
於彼中而作是意：「狐疑難可入，不與共合，亦不可與鬪。」 ^123c29

爾時，世尊以三昧觀如是力，難可沮壞，
到彼境界，彼死處悉滅盡，一切吉利，無有為行。
於是便說此偈：
　　「生國有眾想，已度拔濟河，
　　彼塹血滿中，猶海深無底。
　　三世聞聲響，愚城所圍繞，
　　世尊觀彼時，以權智往壞。」 ^124a12

爾時，世尊云何降伏魔眾？
所謂於八解浴池洗，善行無染著，漸至解脫門。
善無上言教，等與住止宿，名稱遠聞。
著慚愧衣，空、無願、無相以為寶冠，忍力具足，
顏常和悅，面滿充盈，布現賢聖八道，種種香熏，著若干種衣。
本已覺結使為穢，乘禁戒車，等見導引前，
功德圍繞，以智慧力御彼車，專念不移，
以善覺悟彼眾生，三界聞其教，皆本行所追逮。
以意止為鎧，手執法幢，揮智慧刀，以善想為拂，
以十力、無畏吹彼法螺，以神足之力於三千世而得自在，
善分別七財，四辯才不可窮盡，若結使起，即能使滅。
惠施財業百千萬倍不可稱計，猶如大象莊嚴其身。
攝取眾生安處善業。
師子奮迅，意無怯弱而開法門，或現驚怖，
或現剛強，內無瞋恚，獲大財寶。
猶羅剎鬼露現牙爪，有如是形狀，不別眷屬，
或現猫狐，或現魔眾，或師子頭虎身，或七步蛇，
或跱立欲相傷害，瞋火熾然，或擔山吐火，若干種變。
其中或有狗犬者懷憍慢，或一身兩頭，
或弄舌張目，或身長頸短，或金翅鳥形，
手執刀杖，或執輪杵，或師子吼欲傷害人，
作如是變怪，或犛牛形狀者，鳩槃荼形，
手執大火炎，皆著鎧，眼赤光出，擎大火炎，
求其方便，欲相傷害。
彼羅剎者皆有兩翅，種種鳴鼓，聲若干種，
滿虛空中，有如此鈴，嬰頸猶如厭鬼，或童子形手執鐵輪，
種種惡行，若干種狀，猶如海神手執日月，以智慧刀降伏彼怨。 ^124a19

於是便說此偈：
　　「結盡無恐畏，長夜樂其中，
　　種種色形變，種種色無窮。
　　起如是之變，亦本所造業，
　　手執智慧刀，即能降伏之。」 ^124b16

是時，世尊云何度灰河？
所謂度灰河時，除去悕望及瞋恚，思惟彼灰河皆悉不淨，
種種之想皆悉除捨，緣彼若干種永盡無餘，
所觀察微妙，時不可過，渡生死海，合會難度，皆是古昔所造行。
意所愛樂，伽捨、救捨〔二種草〕順水而流，
斷其悕望，除去愁樹、岸邊饒草。
如是身所造行，樹木茂盛，種種啼哭，百千種不善行所造。
手執石亦是不善行所為，猶彼海中有蟲，
復往求樂處，為欲所迴轉，傷害境界，瞋恚熾盛，眼如赤銅。
心修清淨，欲想盈滿，而成灰河及諸坑渠峻難。
色聲香味細滑，皆是有漏劍戟，悉布彼地。
有大幽冥，亦無光澤，依彼隨流上下。
如是之河，爾時世尊菩薩無量生死中，
皆欲遠離，便起是心：「此灰河甚為嶮難，
刺布其地，極幽冥，無有光明，如此人眾順流於彼，我今當斷其流。」
作如是誓願已，而求方便，以法忍為世作軌，
倍復作方便，等度禁戒地，以此安處；以四賢聖諦觀察四方，
分別決了；以無漏等見山踞生死岸；已踞彼生死岸，
至善業、等業、等方便、娛樂三昧；八賢聖道皆悉分別已，
欲至彼岸，以神足之力，五根亦無所畏，
以涅槃之處，於彼止住，解脫、禪、三昧眾華茂盛，不出無為者覺知分別。 ^124b22

是時，世尊為契經者錠光佛之印，一切華無上
〔佛名〕、毘婆施〔隨葉佛〕生彼種姓家，堪任說法。 ^124c15

於是便說此偈：
　　「有力無有限，當懷恐懼心，
　　灰河深無底，愚者樂遊彼。
　　爾時世尊力，度彼沒溺者，
　　已到安隱處，為人說其要。」 ^124c17

大商人本誓願成就，志性柔和，依種種功德而自嚴身，
隨時適化，為眾生類觀結使根本，獲智慧，
降伏彼惡，使就善，隨時智成就。
善觀諸根，法常微妙，善依彼智，善問智成就。
恭敬忍，善說第一法，彼義說法，義辯善成就，
賢聖究竟智成就，法辯成就。
所謂義辯者，名身、句身、味身皆悉分別若干種聲。
彼辯才義善，猶如此名身、句身、味身，皆使趣善；
音嚮辯才善，於此三辯才與共相應。
解脫三昧於道迴轉，善知他心智成就。
彼有所授決，亦不移動，先問其義，說無礙法，使趣一智慧道。
彼皆成就，授決成就，無處智成就，善趣一切諸法。 ^124c22

於是便說此偈：
　　「有現智慧寶，亦說諸義辯，
　　淡泊無佛等，功德亦無雙。
　　本去心無來，安使作淨慧，
　　以救世俗業，為世開甘露。」 ^125a4

爾時，世尊云何說法？
所謂隨前所求皆悉充足，為說解脫德義，
如實不虛，味盡具足。
隨其時節，漸漸與相應義，中間皆悉分別，
前後與共相應，種種若干界隨如意說，應前人器。
諸法義有勇猛意、有諸智變化、有果實，分別法界無有限量。
一切智所為，起如是法，亦無所猗，除去悕望，
覺法行業，亦不自稱譽。
與眾生說法，解諸病本末，三意止成就；
不懷悕望，攝取彼眾。
嘆未曾有，天人所供恭敬，善住彼處。 ^125a10

於是便說此偈：
　　「如彼永滅法，最勝口所宣，
　　善說牢固行，智慧等無量。
　　彼是甘露味，外不受塵垢，
　　已練諸瑕穢，亦無雜惡患。」 ^125a19

彼無有穢惡，除去愚癡，意性清淨，以捨外事，當成佛眼。
意無所著，亦無瘡痍，以過心意，不造過去。
彼以休息，皆悉平正，心不移動，得第一義。
一身苦行，彼行造若干身，亦無眾想。
於聲聞中或以天耳聞聲，彼無所持；於世俗中起知他人心智，
種種有為行，不以為勞。
以眾生故，自識無數宿命之事，如今娛樂一切色行，
或以天眼觀色，眾想亦不移動。
諸結已滅，已現非義，以苦誓願故，亦不造悕望，休息清淨。
彼智不堅住識處，欲已盡，彼以般涅槃義流布世間，內自依猗。 ^125a24

於是便說此偈：
　　「意無有愚癡，寂然無眾行，
　　佛所覺意業，是故我歸命。
　　為彼人說法，清淨無瑕穢，
　　遊彼園觀間，及諸隱學處。」 ^125b5

爾時，世尊謂是福田，依彼福田，有所悕望。
猶如依麥，謂麥田、稻田，彼佛世尊亦復如是，
依福田故，故曰福田，以是故號曰福田。
若干百千行成就此福田，智慧根所生，思惟等業已度到彼岸。
依彼而說法，無起滅之想，亦無彼此心，
除去斷滅等見，等志無彼等見想，等志吐妙言，
身等善，無惡嚮，亦無有染污，等成就身，
亦無疾患，等見生，等語成就，命成就，以歡喜果故，
彼一切時盡微妙，無有上，於眾會上最為第一。 ^125b10

於是便說此偈：
　　「福為第一田，無數劫清淨，
　　愚者不觀察，彼則墮盲冥。
　　諸有好信者，受施能消滅，
　　今以安處住，必還安隱處。」 ^125b19

說世最希有出現，猶如優曇鉢，甚奇甚特。
荷負眾勞，嘆未曾有出現於世中間，有如此勤勞，
有此未曾有出現於世，甚奇無與等。
有大道生，亦不依辟支佛，等不等處有如是生，
猶如日出不擇坑渠悉照，有如是大智慧而照。
極淨福田生，如是增益天眾，善行所致。
如是出世，益眾生類，布現教誡，無明闇蔽永盡無餘。
欲布現道，解脫生死各各相依倚，猶彼眾生有形之類皆悉莊嚴。
是時，眾生極被潤澤，第一眾得成，與解脫相應。
因道迹，諸惡已息，思眾生類，與說法味，
作諸橋梁，度彼人民。 ^125b24

於是便說此偈：
　　「其有眾生類，觀察如來者，
　　皆發歡喜心，即得離世患。
　　第一微妙福，娛樂親屬眾，
　　發趣涅槃道，寂然得解脫。」 ^125c5

爾時，世尊有此解脫，於彼愛欲諸蓋，心不與相應，故曰解脫也。
彼精進亦不懈怠，所生根本數數修習，
清淨無瑕，功德不可限量。
不斷解脫境，分別因緣，亦不起法想；所願充滿，亦無有嫉妬心。
諸垢永盡，度諸塵結，以智不處生死，亦不捨之。
智慧解脫分別，猶秋月照明，幽冥處皆使有光；
猶如流水，樹木皆悉潤澤，隨時敷華；猶彼水駛流，
沫隨水迴轉，所生至到處皆悉充滿。
世尊亦復如是，無餘涅槃解脫駛流。 ^125c11

於是便說此偈：
　　「佛能滅眾惡，解脫最為妙，
　　除闇現照曜，如月星中明，
　　晝與夜無異，常住不移動，
　　既得解脫法，智慧照現彼。」 ^125c20

爾時，世尊有是盡智，分別盡智，「我已知苦，
習已除，以盡為證，而修行道。」
作如歎說。本所造行，療治彼疾；婬怒憍慢，
究盡其原，以等智滅婬欲。
此是涅槃之智，如實不虛。
譬如有人受眾苦惱無能度，彼人亦不可療治、現病原本。 ^125c25

便作是念：「境界微妙，如是所生皆悉修行，
除去陰蓋，斷諸結使。
譬如有力之士種諸病根無能當者，未起方便意，彼亦不可療治。 ^126a1

「有如是患婬怒癡，以盡智使得歡喜。
猶如有人常畏嶮難之處，彼有種種苦惱疹疾，
彼若見一浴池清淨，無有塵垢，挾池兩邊有清涼風起，
魚龍遊戲，視水見底，虛空清淨，亦無雲曀，
優鉢、拘文陀華悉滿其中，枝葉華實皆悉在水中生，
有是種種微妙樹生其中，若有見者皆懷歡喜心；
然此人於彼浴池除去苦惱，亦無飢渴，
得是歡樂，所為已辦；於彼浴池底有微風起，
觀察是時，若於彼若坐若臥。
彼世尊亦復如是，本所造婬怒癡皆悉除盡，於生死原現如是浴池。 ^126a4

「何者於三界所生眾生拔濟苦惱，皆悉成就，
以為橋梁；復以等見，猶彼清涼浴池；等三昧清淨，
未曾有移動；等志，猶彼魚龍；等解脫，顏色無比；
等方便，猶彼優鉢、拘文陀華，觀無有厭；
等念智慧，猶彼重雲，世俗三昧不以經心？
大眾圍繞，若得彼浴池，甚愛歡喜，彼於法浴池中洗浴若飲，
所有婬怒癡永無有餘，亦無眾患，亦無飢渴。
成就如此法，復以斯法惠施眾生，至涅槃所，
所作已辦，亦無恐畏，到安隱解脫處，念樂至無餘涅槃界，復以善法使眾生共？」
是時，佛世尊坐不移動。 ^126a14

於是便說此偈：
　　「日夜所造行，欲使眾生安，
　　究竟懷歡喜，無有若干苦。
　　況當長在世，眾患常逼己，
　　不以苦盡智，離俗至彼道。」 ^126a25

爾時，世尊有無生智。
所謂彼無生智者：我以知苦，更不復盡苦；
以盡習，更不復除習；以盡為證，更不復作證；
以行修道，更不復修道。
以是之故，名曰無生智也。
是故無生智，彼智大功德，大事興，滅本末，
猶如種穀子，隨時溉灌，與共相應，稍稍長大，
隨時茂盛，或時不生。
世尊亦復如是，識子為智火所燒，各各與相應，
除生死原，識處無欲，亦不常住，諸行已盡，
於其中間所起心垢不可思議，心所造，更亦不造。 ^126b1

於是便說此偈：
　　「諸起無生智，諸佛所擁護，
　　覺知苦原本，起諸苦惱患。
　　彼智無怯弱，清淨而無瑕，
　　於彼坐道場，無起無滅意。」 ^126b10

爾時，世尊布現於戒，起諸村落城郭人民，
皆使奉持，禁戒具足。
其有犯者，不與彼相應，消滅惡心，與彼相應，
與十善行相應，使淨眾生盡同功德。
如是眾德成就，在眾有是功德，無眾亂想，於中力勤行。
前所誓願皆使獲果，不歡喜者皆使歡喜；
前於諸佛所造功德得歡喜者，重令修行。
未曾有出世，降伏外道，解脫功德，為慚愧者皆安隱之。
已威儀禮節故，於現法中而盡有漏，斷其根本，
更盡餘漏而不復生，與道相應。
作如是說：「使梵行久住，天人得安隱。」
彼教誡語，皆悉受誦，諸比丘隨其所犯，
皆悉避之，作如是語：「已盡擁護，猶如孔雀擁毛、犛牛護尾。」 ^126b15

於是便說此偈：
　　「如來結禁戒，為法而布現，
　　第一樂奉行，猶如戴天冠。
　　設有住彼者，得此三昧意，
　　無有犯此者，如海不過際。」 ^126b27

是時，世尊有如是微妙之首，牢堅無缺漏，
視之無厭，不可沮壞，猶如團蓋。
觀肉髻相無比，無有能見其頂者，無有能攝其相。
彼有微妙眉髮善生善分別者，髮細青色、極微妙。 ^126c3

於是便說此偈：
　　「釋梵及世人，盡集觀生時，
　　皆悉在其上，無能見其頂。
　　本不起輕慢，得為釋師子，
　　由此行報故，得是頂上相。」 ^126c6

爾時，世尊有是微妙之髮善生在頂上，
各各軟細而生，無有參差，亦不亂錯，各各齊等，
螺文右旋，諸相具足，善住如是色相，極軟細，
韑耀光生，其光徹照，無與彼等者。
猶如藕莖，絲極軟細，無能度其上者，亦不可沮壞。
其有眼見者，皆獲安隱福，最為第一善。
香種種熏，皆是眾行具足，有如是相，滿行所行，成無上等正覺。 ^126c12

於是便說此偈：
　　「軟細無長短，髮如紺青色，
　　如來顏清淨，如夜清月現。
　　種種香遠布，聞香悉分別，
　　細軟風吹香，猶彼羅栴檀。」 ^126c19

爾時，世尊有如是額，牢固如金剛，極平正，
亦無有皺，方正。其有覩者，皆懷歡喜而無厭足，
亦不點污，亦無白黑，處所充滿，所行業不缺漏，
見者歡喜無害意，眼淨無瑕。
眾人見者，一切吉祥；無數百千行所成辦，然後得如來額。 ^126c24

爾時即說此偈：
　　「微妙極清淨，盡脫諸惡行，
　　佛額不思議，如象牙在水。
　　彼所說言教，如來額無比，
　　如虛空清淨，人見皆歡喜。」 ^126c29

是時，如來有眉間相，最明曜，處面門中。
猶牛乳色，極軟細；猶如白縞練，白雪色；
如日初出、如拘文陀花，色極白無比；如秋時月，極清明淨。
右旋亦不太高，亦不太下，一切無罣礙。
其有覩相，無有眾病。
長與肘等，極微妙色、不思議。
放光已，還復其處。
皆是本行所造，猶如此面微妙，於大眾中而說法教。 ^127a5

於是便說此偈：
　　「種種百行造，如來眉間相，
　　此是福良田，亦是本行報。
　　不麤亦不細，右旋色微妙，
　　出相與肘等，三世無不見。
　　如來眉間相，清淨無眾瑕，
　　猶如安明山，於眾山第一。
　　於諸法自在，能淨眾生類，
　　如是面滿相，無過眉間相。
　　彼色行所造，解脫無有比，
　　已滅意垢火，眾生同其淨。」 ^127a11

爾時，世尊有如是微妙清淨之眼，猶如彼百葉華色，
華葉各離，無幽不照，猶如虛空、優鉢青、
文陀羅花色，眼睫極白，猶如鴈王而無有異，極白無比最為第一。
觀四方剎，皆悉見之，於其中間皆悉見彼剎，有形之類皆悉分別。
彼無有欲，亦不卒暴；無有瞋恚，亦不與瞋恚相應。
觀彼剎土善惡之行，所有微妙之事亦能觀察，亦無恐懼驚怖之心。
修行慈得悲，不邪視，於一切眾生亦修喜，
無有厭足，以守護諸善法，一一分別法，遍滿一切剎。
彼作如是知、觀，無有惡，無懈怠。 ^127a22

於是便說此偈：
　　「眼淨極微妙，一切不可沮，
　　百福之所造，然後成如來。
　　善法極清淨，亦無有眾惱，
　　面色如天王，是甘露出現。
　　法相亦具足，亦無眾惱患，
　　亦如彼明鏡，面像於中現。
　　觀彼眾生處，視之無厭足，
　　然後成正覺，演說甘露法。」 ^127b3

是時，世尊有如是微妙鼻。
本無數百千劫生中，起是種種智慧，皆悉分別。
於生死處拔情愛刺，欲度到彼岸，欲拔一切愛刺，
為世人民勤行如是苦行，以惠施人，或以戒而度脫人，
皆是本所造，一切義具足，無雜穢，療治瘡痍。
猶如金聚色，最第一明。
欲得到彼處者，心所愛樂，亦無欺詐，於彼布現一切，取要行所造。 ^127b12

於是便說此偈：
　　「微妙無雜穢，如來鼻第一，
　　猶如鸚鵡 #CB00047;，是故歸命之。
　　當在面門中，眾生所宗仰，
　　彼鼻如是妙，如賴頻陀花〔似鸚鵡〕。」 ^127b19

是時，世尊有如是齒，無缺漏，平正無高下，
猶如白雪螺色，亦如彼拘文陀羅花色。
有此微妙色，極清淨行具足，有光明，悉脫諸惡行，猶如金剛不可沮壞牢固。
如來齒四十，上下各四牙，齒上有千輻輪相。 ^127b24

於是便說此偈：
　　「如來齒平正，說法極微妙，
　　無缺無落墮，猶彼提勒華。
　　眼淨極微妙，善色無變易，
　　釋種種此德，方齒四十具。」 ^127b28

是時，世尊有如是廣長舌。
未曾有虛，善色不可壞，如阿舒伽樹華
〔無憂〕；猶蓮華葉，極軟細滑。
亦無麤言獷語，除去婬怒癡患，生安詳處，
歡喜愛樂，禁戒成就。
有所宣說，無不得度者，以法智濟拔貧窮，
於想味、婬怒癡得解脫，皆是本行所造。
如來舌相皆悉覆面，甚奇甚特。 ^127c4

於是便說此偈：
　　「百福所造行，如來舌第一，
　　齒脣悉平正，常吐甘露法。
　　若得若干味，妙色及不妙，
　　悉能分別味，次第不失序。」 ^127c10

如來是時有如是言教，說有漏行，善音響無麤獷，言辭功德等具足。
功德無量，有常無常行，志性無怯弱，甚深無底，色最第一。
所說言教，終無有煩，義義相應，現本緣起，
善分別法，方便隨時教化眾生。
無有瞋恚，自莊嚴身，息意為樂，供養智者，
嘆譽名稱，各與相類，猶如鴻鳥樂彼淵池。
諸有遭百千苦惱者，皆救濟之；使眾生類悉得歡喜，
於生、老、病、死度到彼岸，無悕望想，得最勝行，
心無眾結，現諸善行，得未曾有行；以船渡水，
無有恐怖，度一切生死，嘆譽禪德功德微妙；
壽命滅，心意至涅槃界，得甘露法。
滅一切生死原，指授善惡，聞者不懷怖，如光不可蔽。 ^127c15

於是便說此偈：
　　「以法御示現，供養佛所行，
　　以忍之力勢，如彼華開敷，
　　飽食甘露味，盲冥不度彼，
　　能食此甘露，得度生死地。」 ^127c27

爾時，世尊有如是響，所說功德亦無麤獷，
猶鶡鞞鳥音極微妙，聲徹四方，展轉聞教。
於眾生類有是力勢，亦不出眾外，皆悉聞淨聲，
悉是本行所作，如梵音、如哀鸞。
爾時，聞有五種聲，甚深無底，所有言教降伏外眾，猶如彼龍改本所習。
往古有如是色，極妙，無怯弱，若以眼觀察而知之，無所染著。
息心與味相應，數數息心無厭足，亦不相違，
不與瞋恚相應，此皆行報功德所致，故曰樂沙門。
有如是心，依彼心有如是五種。
曾聞水流聲，聞已歡喜，況當今聞如來言教，
長益善根，聞音響歡喜，長益解脫。 ^128a3

於是便說此偈：
　　「聲響柔和好，佛音息心樂，
　　善勝來聽教，功德無有量。
　　諸有聞音響，本行之所生，
　　已能覺知彼，降五百孔雀。」 ^128a14

爾時，世尊有如是面，甚清淨、無瑕穢、極端正、無比善。
眼觀無厭，耳垂 #CB00303;，
脣如朱火，色如天真金，齒極白、微妙無極，
平滿無點污，亦無瘡瘢，亦無愁憂，無有眾惱，覩者皆歡喜。
其功德不可稱量，有第一香，本所造行猶如月滿，
極淨無瑕穢，最尊第一。
若結加趺坐，與大眾說法，前後坐者皆見其面；
若從禪起，先與眾說法。 ^128a19

於是便說此偈：
　　「一切歡喜樂，欲覩如來色，
　　以得見如來，猶彼月盛滿。
　　得利第一樂，無過如來眾，
　　三五月盛滿，等說如來樂。」 ^128a26

是時，世尊有如是頭，善生牢固，極端政無比，
無有高下，與自身相相稱，色最第一，猶彼那羅延天八臂力不可盡滅，
彼處所與金色相類，彼相最微妙，善色極妙，一切無罣礙。 ^128b2

於是便說此偈：
　　「滿足最微妙，漸漸緣彼行，
　　如來有此頭，釋種幢無比。
　　一切無能害，發意於如來，
　　三界眾生類，歎彼如來德。」 ^128b5

爾時，世尊有如是臂，善生無比，如彼須彌山，
肩亦微妙，無與等者。
無高無下，極軟細。
猶彼娑盧樹王，軟細不可害；如瞻匐華，軟細不麤。
所生軟毛色極青，各各右旋極軟細，一切觀者皆獲歡喜。
極微妙申手降伏魔，「地證知我。」 ^128b11

於是便說此偈：
　　「猶世伽鳩樹，降伏諸魔眾，
　　譬如金剛杵，是故歸命佛。
　　為三界唱導，為法所光照，
　　彼意無有量，歸命最勝前。」 ^128b16

是時，世尊有如是手，極自柔軟，善生無比，
亦不壞敗，無缺漏泄，具足滿，猶高山峻。
手有千輪相，指間連膜，爪極白淨，如日放光，
如優鉢華皆悉敷，華葉軟細。
若說法時，眾生聞者無不得度，言常隨時。
於本所造生處，光明徹照，手掌解脫，若得慈悲，
尋光明來，皆悉得度。
善分別眾生，遠惡就善，與眾生說法。
於本生處得慈悲喜護，欲除不善行，修諸善行，
告眾生曰：「一切皆苦，莫受彼塵垢，厭患生死，眾生清淨。」
使得悕望，欲除彼幻惑。 ^128b21

若彼坐禪時，一切魔眾皆趣彼所——種種車乘，
騾驢、駱駝、象馬、犛牛、禽獸、師子、狗、猪、羊，
或作馬頭；種種形狀，帶刀、張弓、執箭，或撞鐘、
鳴鼓——盡作魔眾形，欲來害三佛。
是時，世尊以指按地，此地太好山林、城郭、
泉源、浴池，種種泉源皆有珍寶，滿彼浴池，
或盛金鉢中，有力人扣彼鉢，便有聲出。
手撫法輪，極妙無比，於是拜手佛。 ^128c1

便說此偈：
　　「第一清淨業，轉無上法輪，
　　如來手微妙，極妙無有上。
　　彼手應撫轉，法輪處在一，
　　不見彼住處，不見有試者。
　　若轉法輪時，隨彼眾生義，
　　以轉此法輪，眾生得安隱。」 ^128c8

爾時，世尊有如是身，極方正，無缺漏，禁戒成就。
如師子臆，功德纏絡，上下相稱；如優鉢華色，亦不壞敗。
甚深行時，右旋不高不下，極軟微妙；皮毛皆右旋，
倍微妙無比，猶瞻匐迦極香，亦不少，亦不老；無有不與彼相應。
不與瞋恚相應，諸根具足，世未曾有，漸牢固，
極微妙，不緩不急。
金剛之體，善分別眾生，其有見者皆發歡喜心，觀無厭足。
圓光七尺，猶安明山；在大眾中猶若象王，
於象眾中最為第一；猶那羅延王，一切無能害者。 ^128c15

於是便說此偈：
　　「於百劫造行，得為人中上，
　　今得此色身，今亦無與等。
　　以滅婬怒癡，諸惡永以息，
　　是故今稽首，使我後亦爾。
　　設起婬怒癡，尋時能使滅，
　　今觀佛顏色，身無眾惱患。」 ^128c24

爾時，世尊有是#CB00166;髀，
上下俱等，善生微妙無比，無不平處。
使人歡喜，與身相應。 ^129a2

於是便說此偈：
　　「#CB00166;髀清淨妙，第一無有比，
　　其有覩見者，無有諸瑕穢。
　　微妙生軟毛，善住如金色，
　　更不受餘趣，觀此最妙色。」 ^129a3

爾時，世尊有此#CB13416;腸，
如是生圓，漸漸#CB00166;細，與身相稱。
如鹿#CB13416;腸，善光清淨，無與等者。 ^129a9

於是便說此偈：
　　「如來#CB13416;微妙，色亦無有比，
　　當觀一切相，一一難稱量。
　　當覺彼如是，一切世所稱，
　　設當滅度後，是故歸命 #CB00567;。」 ^129a10

爾時，世尊有如是足，行步安詳，善住不移，
亦不搖動，極微妙。
細足指長，百福相具，作如是苦行，然後得之。
往詣道場，為世人故，欲度脫之。
其有聞音者，猶彼龍王善眼不移動，於彼三耶三佛所行功德，
功德百千倍，瓔珞微妙，光影無比，從此以來有如是功德故。 ^129a16

拜手說偈：
　　「愛念不可害，今禮世尊足，
　　亦禮如來頂，如來解脫眾，
　　其有得此信，於彼最勝前，
　　白分極細滑，是故歸命尊。」 ^129a21

爾時，世尊有如是輪，極圓，亦無雜穢，亦無麤獷；
甚深，有千輻輪，其嚮柔和。
身具足滿，諸根不缺，造大行業，以四方事 " resp=轉輪相，
境界具足，〔二〕無怯弱心。
〔三〕猶如須輪以手障月而無有光，〔四〕設放輪便有大光，
猶如春時無有塵埃，虛空之中亦無雲塵，
爾時，於夜半無有結使〔月病〕，月放大光，此亦如是。
轉輪聖王本無如來之相。 ^129a27

於是便說此偈：
　　「人生壽百年，常滅其時節，
　　有是聖輪相，猶彼蓮花敷，
　　亦如安明山，第一無有比，
　　種福之所致，如來所修行。
　　於彼釋宮殿，來告今已至，
　　諸天所嗟嘆，如來應轉輪。
　　若能覺知此，觀彼少處所，
　　各各有一心，無有能過佛。
　　志性甚牢固，放光悉徹照，
　　日輪所照處，普度眾生類。」 ^129b5

爾時，世尊作如是遊步，先舉右足蹈地，不遲不疾。
行步平正，亦不卒暴，猶彼象王而無有異；
行步堅固，世尊身不搖動，猶那羅延天。
是時，世尊諸有高者為下、下者為高，諸有小戶自然廣大，
如來身體未曾屈申，皆是前世無憍慢心；
諸有樂器，不鼓自鳴；諸有蠕動之類，皆獲安隱，皆是前世修行慈心。 ^129b16

於是便說此偈：
　　「彼有大神妙，無畏有此德，
　　住處受善色，破壞剛強者。
　　彼已捨憍慢，最覺自所覺，
　　無愛欲微妙，住處受行報。」 ^129b22

爾時，世尊有如是迹，千輻相輪現極微妙，
諸根具足，色甚奇無比，於人中最第一，
生諸歡喜，百千劫所作行福所致。
無麤獷，除去婬怒癡；本所作行無有偽諂、
無有眾惡，不與癡相應、不造癡行，有如是名稱。
志性質直，所作無悕望，不懷狐疑。
意有所滅，除去悕望，行無缺漏，心無彼此，
功德遍具足，十力成就，除一切患。 ^129b27

於是便說此偈：
　　「最勝有此德，種種行所作，
　　分別行地業，如日出照明。
　　彼輪隱地現，心意所觀察，
　　當自歸命佛，如是以印地。」 ^129c5

爾時，世尊如是笑，作如是因緣，本行所造，
愍彼眾生故，便現如是笑。
是時，世尊笑時有是第一柔軟極淨微妙所聞經耳。
見佛笑無塵垢，清淨無瑕，本所修行亦無虛言，
猶如優鉢、瞻伏華，有種種香布，現甘露語，
種種光第一微妙，心能分別。 ^129c10

爾時，世尊身作黃金色，猶高山峻，繞彼三匝，生阿迦膩吒所。
於彼天宮諸得信者，承受如來教誡，無所違失，
展轉相告，便歡喜於如來，爾時世尊本所造行。 ^129c15

於是便說此偈：
　　「青黃種種色，口演禁戒光，
　　出要如來身，天人所供養。
　　如來眉間相，三因緣無比，
　　至阿迦膩吒，來至如來所。」 ^129c18

爾時，世尊有如是光，皆是本行所造。
身後有是光，極妙善、解脫光、最第一。
身體有光，見者歡喜，種種光明瓔珞其身。
諸有塵煙、羅睺阿須倫所不能障，五結解脫，除去愚癡。
爾時，世尊現甘露，使彼眾生得遇此味，自然神足不可思議。 ^129c24

於是便說此偈：
　　「身體善解脫，無有能沮壞，
　　十力有此光，愚者所不見。
　　如來有神足，示現眾生等，
　　大光蔽日明，是故歸命光。」 ^129c29

爾時，世尊著如是衣，不高不下，隨時著衣，
滅生死原，草穢不著，衣服境和悅，所至到處，皆悉歡喜。
有如是果實，是故尊者難陀衣常鮮明，
及諸比丘在世尊側著僧伽梨，無有能污如來衣者。
是時，尊者難陀嘆未曾有，往白世尊，欲知著衣之法。
世尊告曰：「云何，難陀！
本無如來，長夜出世？
云何除眾生婬怒癡垢，永盡無餘？」
便隨彼教，設當作是成就者，隨藍風不能動此衣，塵垢不染。 ^130a5

於是便說此偈：
　　「如來所著衣，自覆身形體，
　　蓮華不著垢，此衣亦如是。
　　若隨藍風起，力勢難可制，
　　欲動如來衣，誰勝十力者？」 ^130a13

爾時，世尊如是乞求諸豪尊家，不擇卑賤，皆悉周遍。
無有邪命，不俯食，不瞻星宿、卜問、仰食，
不受信使往彼食，不觀四方食，不呪術、
幻惑食，不田業依倚食。
所以乞者，救濟彼故，無希望意，不染著食。
爾時，世尊食無有更樂所有染著，觀如是業而受彼食，
亦不貪著，無婬怒癡，亦無迷惑，除迷惑心，
皆捨離染著心，不與共俱。
以捨彼欲愛，不可沮，常愛樂彼，以禪為食，亦無我想。
苦皆悉捨，離現非義，此身必盡。
以知捨離，三事清淨，無婬怒癡。
今云何食？欲現此身無牢固故，長養其病，
使火不起，皆悉除棄，不生亂想。
布現甘露，修梵行故，痛壞敗，不造新痛。
以是故，世尊受彼信施、食彼果，身所造報，欲使安隱擁護世人。 ^130a18

於是便說此偈：
　　「處處家家乞，欲使得正法，
　　於彼園觀處，如六足〔蜂也〕食味。
　　不擇食好醜，不生善惡意，
　　彼不可沮壞，心欲味解脫。」 ^130b2

爾時，世尊有如是臥床，山巖穴處露坐，
園觀、水側、泉源、種種華果茂盛處，快樂無比。
無人之處，欲求解脫，於彼止住，解脫諸惡，亦無陰蓋。
人所不到處，無恐畏，去離色著，常樂寂靜，
與眾生說法，廣說如契經。 ^130b8

於是便說此偈：
　　「樹木生花果，漫那花園觀，
　　分別樂閑靜，青青花皆敷，
　　於彼求解脫，是以依彼處，
　　若詣閑居時，無聲無亂想。」 ^130b12

是時，世尊以草布地，無有塵垢，不著裝飾，
極細軟滑，善生微妙。
若見彼影，觀無厭足。
皆悉觀察，不高不下。
作是思惟：「展轉相依名色六入，現彼無有盡。」
或以草布地，有數降伏彼故，布草而坐，
無有欲想，以草為蓐，亦無結使，皆悉清淨。
古昔諸佛所造功德，亦無所攝、無貪著；
得證通，多所迴轉，亦無眾惱、生諸結使。
草齊整亦不錯亂，依彼眾生，亦無陰蓋，得三昧證通。
以右脇著地，不久睡眠，尋起經行而修行道。
以無覺三昧故，右脇著地；欲降怨敵故，
昇師子座；著五細綵，現色非真，沙門色形無所染著而修梵行，
依彼眾生求解脫心。 ^130b17

於是便說此偈：
　　「無根善眾生，釋種之功德，
　　心所造善行，心皆自覺知。
　　善哉大法義，無能得勝者，
　　今於如來眾，以草除欲愛。」 ^130b28

爾時，世尊云何覺知諸根？
所謂曩昔作如是根，氣味與相應，以道故生此根，降伏顛倒。
欲使諸根順流，與生死相應；此諸根起不淨行，
而依餘緣；此諸根貪著世間，亦深著於樂；
此諸根起諸力勢，一切結使熾盛；此諸根驅逐身，
流轉不息；此諸根不成就大義；此諸根迷惑，
經歷諸境界；此諸根猶彼劍刺傷害；此諸根苦惱；
此諸根猶彼瘡痍漏諸結使；此諸根猶如疾病，
無有力勢；此無有厭足，恒求不止；此諸根不休息，
數數起結使；此諸根猶如毒藥，不斷苦本；
此諸根不被訓誨，與諸惡相應；此諸根不藏匿境界，
劍刺所縛；此諸根無所護，氣味不具足；
此諸根無有心，流馳境界；斯諸根不修行，
欲火所然，境界長益；此諸根有諸苦惱，
遊他境界，一切身心有苦。 ^130c5

於是便說此偈：
　　「根滿境界中，為惡所將御，
　　彼心常熾然，猶如熱鐵丸。
　　如來教善哉，將至安隱處，
　　無有諸根患，況當有境界？」 ^130c19

爾時，世尊云何覺知心？
所謂依境界，生便長益——此心亂想不定；
此心猶如疾風；此心不疲厭，緣惡招致殃；
此心遠馳，猶如夢想；此心貪著境界，猶彼獼猴；
此心自然行種種貪著，猶彼孔雀翅，常自顧影；
此心馳走遠，思惟財業；此心起諸陰蓋，
亦如野馬疲厭不得；此心難制御，於境界不住；
此心猶如王，常得自在。 ^130c25

於是便說此偈：
　　「第一甚深妙，心知無有根，
　　夜叉須揵沓，三世不能覺。
　　彼得是自在，自然有是念，
　　世間無有明，我為作法光。」 ^131a2

爾時，世尊云何布現覺悟世間？
所謂世間無所恃怙，貪著己身；此世心無所依，
貪著境界；此世惡業依，種種邪見如是；
此世自然所造，此世墮邪道，流轉趣惡；
此世處惡趣，猶如獼猴；此世無有照明，
為五陰蓋所覆；此世盲冥，不起智慧眼；
此世飢渴，渴愛無厭；此世熾然，種種結所縛；
此世少味，猶蜂採華；此世無所依，便當壞敗；
此世遠遊，乘輪而行；此世繫縛，而處生死；
此世眾惱生，老病死至；此世非妙，必當壞敗；
此世無救護，為痛所逼；此世非己所作，
必捨之去；此世機關，展轉相依；此世種種行，
將引惡處；此世如幻化，而現色像；此世無益，
生彼壞敗器；此世輕舉，所依不成；此世難覺悟，無有境界。 ^131a8

於是便說此偈：
　　「眾生遭苦惱，觀世無有世，
　　以智慧求道，當親近彼處。
　　漸漸從小益，欲得愛其命，
　　此必當壞敗，是故滅為樂。」 ^131a21

云何於此生度泥塗？
猶彼池水蓮華，子於其中間萌芽生，漸漸長益，
此亦如是，五味皆死，以識處往生，有為行所造圍繞，
為風火所成，為憍慢水所溉，受死於其中間生萌芽。
猶如彼萌芽生，此亦如是，萌芽生，是故非斷滅常住；
猶如彼先觀萌芽，此亦如是，彼眾生縛著，是故非斷滅有常。
猶如彼地為風所吹，此亦如是，四大牢固，
受諸苦惱，此亦如是，是故一切自然。
猶如自然不壞蓮華生萌芽，是故一切非自然，一義所習。
猶如彼外四大為風所吹，更不復造此四大，
此亦如是，是故一切當捨。
猶如於彼有生眾行，此亦如是，是故彼法猶如彼萌芽；
與子相似，此亦如是，大人之相不可毀壞，如是性所造。
猶如蓮華子生萌芽，是故此無數，亦不有生者。
猶如彼萌芽生時，無有來處，此亦如是，
是故無來無去；猶如彼去時無有住止處，
此亦如是，是故無住處。 ^131a26

猶如彼萌芽俱長益，漸漸敷花，此亦如是，
無高無下；猶如彼蓮華萌芽，必當長益，
此亦如是，本所造萌芽，於胞胎中漸漸長益。
猶如彼蓮花茂葉，甚可愛欲，此亦如是，所造眾行甚可愛敬。
猶彼當熟時，此亦如是，子欲熟時，髮毛爪齒及五根皆當捨離，
六情衰耗，意根解散，捨此身。
猶如彼華必當大熟，猶如日光，色香甚微妙，
蜂王所遊行，甚可愛敬，此亦如是，初生之時，
四大日光所照，勇猛胎所覺，與彼德相類，
是故憍慢皆共相依，甚可愛敬。 ^131b13

飢渴生死，謂欲為樂，彼愚癡者有如是顛倒之想，
此亦如是，一切時節不脫老死。
猶彼時節無有力勢，為熱風所炙，盡捨離之，
華實各離，亦無所緣，亦復無蜂，亦無鮮色，
無樂彼者，此亦如是，漸漸耗減，於此生中無有力勢，誰有命存？
內外皆損減，無少壯力，皆當喪逝。
無有莖節、無齒髮、無見無聞、無味無香、
無細滑，亦無更樂，身體壞敗。
所有憍慢皆除盡，亦無味著、無熾盛意，
已越色，皮緩面皺，無少壯力，已有是老，
不愛種種色，壞敗男女，眾所害而愛著彼。
猶彼枯朽，亦無有香，各當散離，此亦如是，
命根已盡，當載向塜間。
猶如彼蓮華，子熟後復生萌芽，此相亦如是，
數數受有，猶彼壞敗花莖想眾生類。 ^131b23

於是便說此偈：
　　「是故當棄有，亦當觀此華，
　　猶彼生胞胎，慇懃當求滅。
　　欲求生萌芽，知樂空無有，
　　欲得到彼處，當從自意求。」 ^131c8

世尊海者，其義云何？
所謂第一度眾生到彼岸，思惟無量增益功德，
清淨無瑕，有大智慧解脫，無怨恨心。
第一得解脫，以善覺觀，不離善根，名聞遠布，
智慧普至，種種香遠布，猶樹茂盛。
七覺意寶，分別無常、苦、空、無我，已度智慧，
百福具足，常入三昧，無有亂志。
勸助眾生，使發善心，能成辦一切種種三昧，
於學、無學中最為第一。
布現於法，未曾懈惓，等度平正，語言柔和，
清淨無瑕，無婬怒癡，於大眾中功德第一。
普慈一切，安樂休息，教授境界，常念恭敬，功德無窮極。
當於爾時世尊九十一劫中漸成此德，
覺知一切甚深之業，欲使一切群生同其一味，
說法不失時節，常與彼相應。
十力珍寶具足一切眾寶，依四無所畏，止宿四大。
為彼眾生故，不選擇尊卑，已度世八法，無增損之心。 ^131c13

於是便說此偈：
　　「是故當求度，慇懃於道船，
　　如來海無量，是故拜手佛，
　　已度到彼處，功德福無量，
　　已有此苦樂，當求安隱處。」 ^131c28

如來船者，何者是？
所謂善造牢固果報，習眾無所違失，亦不缺漏，
眾行具足，諸惡永盡。
第一甘露，禁戒用纏絡身，無斷滅有常想，
已住休息，得住彼道，常愛樂忍，不起瞋恚。
分別五根等，見無異想，種種清淨解脫，
空、無願、無相三三昧具足。
常懷慚愧，度彼猶豫，禪、四等、無色三昧、
種種行悉分別，無有限量。
觀污露不淨，第一忍智常現在前，婬有覺想，
皆悉不淨，常念遠離，金剛三昧而布現之。
無量方便欲度眾生，覺意珍寶與智相應，
修行出要道，無生老病死患，更受胎欲度眾生，
於三世行具足，不可沮壞，不樂一切世俗，觀一切相欲得捨離。
如是無增減心，能度一切眾生，以十力之船，
長夜度眾生，使度彼岸。
常有此觀，不為己身。
第一聲聞，入遍觀三昧，作種種觀，承事供養繒幡花蓋。
以三三昧為佛印，以冷栴檀塗身，五通徹視，
種種香遠布；以四無所畏為螺，鐘皷具足，
無缺漏無常、苦、空、無我，欲得離生死海，
降伏魔眾，皆使碎壞。
盡無為處，分別法想，一切不受，不度者度，
得滅識處，無苦樂，至涅槃。
乘福車，為四部眾皆使歡喜踊躍不自勝，
以善身口意、十力船載眾生，皆得至一切甘露涅槃處。 ^132a4

於是便說此偈：
　　「無數劫苦行，而造福德船，
　　善趣安隱處，為三世救護。
　　彼歡喜之心，疾度生死岸，
　　一切悉當終，盡當有是樂。」 ^132a26

爾時，如來有如是日，所謂禪、四等具足之行，
無缺漏，無穢行，善將護，為一切戒，名稱遠布，
種種眾生類皆悉敬仰，使得樂止處，心得歡樂。
無數百千劫修行苦習盡道，現第一義，
以智慧照明除愚癡冥，消滅諸苦。
遊彼眾中，皆悉成就十力、無畏勇猛意，
於三千世皆悉破壞，愍護不度者，智不破壞。 ^132b2

爾時，世尊於彼現日明，無漏行具足，乘大乘車，
等御無畏，如風吹帆。
以念車皆與彼相應而現在前，以等志於彼所有皆悉具足，
等三昧思惟一切眾生類，彼於三世具足翼從，
悉承受其教意，無欲怒癡憍慢，捨諸結使，天人眾以花供養。
無有五蓋，以信財布現一切眾，皆使覺知，
無有塵埃，諸結使無礙，如是世尊為日光明。 ^132b8

於是便說此偈：
　　「百智已具足，於彼眾無缺，
　　已現三世光，是故拜手光。
　　無數百劫行，滅愚盲冥癡，
　　已能度此岸，當拜手慧日。」 ^132b15

如來蓮花者，為何像貌？
所謂第一功德所成，於三有得度，有信於眾生，
清淨等智普悉周遍，以精進力得度彼岸，消滅雲霧。
禪悅皆悉得度，念解脫，無眾想，以觀息彼種種穢患，亦無異意。
等見滿足，悉成辦之，皆悉覺知，以戒之香香聞四遠，
以清淨光壞眾生類，猶彼蜂眾嚮，若干種悉分別了。
於三有等得解脫，眾生皆得悕望，種種方便欲安隱之，
甚妙觀無厭足，一切根無缺漏。
於息心眾中，婬怒癡憍慢之患更不熾盛，
極清淨柔軟，而得度脫。 ^132b20

於是便說此偈：
　　「清淨之所生，供養花無比，
　　無數功德具，微妙最第一。
　　欲得休息樂，眾生得清淨，
　　已能覺知彼，謂呼常有聲。
　　己之所嘆譽，與世而相應，
　　微妙第一色，善香最為妙。
　　人中為最上，世人所嘆譽，
　　我今拜手禮，無著大神仙。」 ^132b29

爾時，一切智有如是雲，所謂九十一劫所造行，
思惟不淨，神力所制，所說無有異，盡諸欲愛，
無有愁憂，於諸三昧得到彼處。
以大慈悲為一切眾生，使得功德百福具足，
使彼得休息，心觀而觀彼於人民、須輪、
鬼神之眾，於三世而行慈，皆使得清淨蔭涼，得解脫門至要之處。
復以智慧光，洗彼清淨人民之眾，下至男女，皆使得善。
於彼遊行，得諸忍業，得甚深法，善眾生法而種善根。
眾生飢虛甘露之味，憂彼不得度脫者，
以修行之法，使彼覺一切有為行，皆悉無常、
苦、空，一切法無我，涅槃為第一樂。
等度此苦樂，善悉分別，言語具足，於種種眾中，
稱揚善法，種解脫根，婬怒癡憍慢之法盡捨離之。
以無畏金剛之志，度彼勤苦之患，於他眾中使受正法。
有恐怖者，一切智皆使愍一切，一切惠施無所著，是故拜手禮雨甘露。 ^132c10

於是說此偈：
　　「功德出照明，十力雲無比，
　　當發歡喜心，說甘露除渴。
　　已得無所畏，是一切智雲，
　　已有降伏外，是故食甘露。」 ^132c26

爾時，世尊有如是火，所謂彼求行人民之類，
皆求喜樂解脫，得四等心。
所求已度，第一義具足，與智相應，一切遍三昧。
有是神力、種種名聞，諸根力具足，等至甚深，
已有此力，無數百千種。
此根戒一切法得自在，三世最尊，以十力威神得無所畏，
是第一解脫，得第一光明、第一空寂。
有如是之德，布現深法，於彼眾生類訓誨，
使行忍，度諸瞋恚，言語柔和，無所傷損，
滅一切結使，於學無學、於四部眾，善已修行，指授苦報如是。
彼功德極無量，智成就，發趣於涅槃門而得供養、
第一尊重，潤及眾生。
是故拜手禮佛火。 ^133a2

於是便說此偈：
　　「能焚燒草木，火最無有崖，
　　佛火第一妙，是故當拜手。
　　佛火以滅盡，苦樂不復起，
　　猶有遺功德，流布於世間。」 ^133a13

爾時，世尊有是園觀，極柔軟，禁戒成就，
於彼處所無有五蓋，亦無石沙穢惡，亦無屺山。
一切諸法根本皆悉得自在，大慈悲清淨無有垢穢，
極自娛樂，等度到彼。
有如是思惟功德，諸行淳淑，力勢所為，
成善根本，亦不移動，於法忍無狐疑，等見八賢聖道悉具足，
得諸供養。無數百行不可稱計，戒三昧具足，
十力悉無有疑，諸陰蓋解脫清淨，誓願已果，
枝葉繁茂，於彼生花實，生若干百三昧林，悉皆茂盛。
等見無邪見，禪無色而自樂身，慈悲喜護常加眾生，於其中間分別七覺意。
息心第一果，慚愧圍繞，常念惠施。
求出要故，有是清涼雲；以力拔諸結使，
有此勇猛，欲得解脫。
功德不可壞，善覺集在彼，除彼眾生婬怒癡，得無所畏。
猶彼阿若拘隣、舍利弗、大目揵連、迦葉、
迦栴延子、阿那律、難提、金鞞羅、難陀、離越，
於彼聲聞園中為聲聞王，功德無比，浴池清淨，
一切布善，三世所嘆，是故拜手禮頂。 ^133a18

於是便說此偈：
　　「善興三世護，為彼萌類故，
　　覺意花飾身，解脫果成就。
　　聲聞眾中王，生功德無穢，
　　當求彼樂處，必獲安樂處。」 ^133b6

爾時，世尊有如是空。
意同一色，廣布無邊，故曰為空。
斷諸欲愛，一切無所住。
以智果報，一切潤澤，無有諸結，亦無諸蓋。
以三昧愛度諸塵垢，善出要以解脫，清淨月善光，
以功德無量意，專一生業，修一生梵，常懷歡喜。
智慧眼清淨而境界淨，斷諸結使，故無所著。
已得大慈故，一切無處所；分別意故，種種得成就；
得供養故，不染於結使；依彼心故，不以淨不淨染污其心；
依彼聲聞眾，種種鳥圍繞；止觀具足故，
極微妙不盡；三昧林故，星宿眾圍繞；以正法降伏外敵故，難以為疇匹。
當作是觀，猶如有人得歡喜，究竟其業，
必不有疑、退轉本處。 ^133b12

於是便說此偈：
　　「歡喜念愛樂，無有結塵垢，
　　此有若干色，復能悉分別。
　　一切得等意，欲作是稱譽，
　　已到越彼岸，無有喜樂心。」 ^133b24

是時，世尊有如是輪，意止具足，根力覺意無有缺漏，皆自莊嚴。
四神足最第一，四意斷善莊嚴身。
善口說教，遠布七覺意、等見而得解脫。
以止觀無有癡愛，已度彼三昧，得無所畏。
為師子吼，無有恐畏，辯才無礙。
得信歡喜，精進無懈怠，念境界得度，彼智慧解脫。
遊彼魔境界，無有欲愛，功德具足，消滅諸惡趣，
三乘果微妙，第一善成就。
滅彼魔眾，三欲永盡，諸有愁憂苦惱永盡無餘，
亦無有愛，亦無五蓋，亦無瑕穢。
依彼身盡捨離，除去狐疑，無有愚癡。
有覺有觀，亦無憍慢隨時興起，亦無顛倒，永除邪見。
有威力，歡喜滅結使，降伏魔眾。 ^133b29

於是便說此偈：
　　「一切人供養，救度眾生類，
　　無護為作護，魔前轉法輪。
　　彼輪無有等，天人所嘆譽，
　　已有此名稱，彼最為第一。」 ^133c12

是時，世尊因何金剛降伏彼魔？
所謂爾時世尊乘禁戒車，被弘誓鎧，有諸忍力，
以大雲為清淨幢蓋，以無結使，執無欲擁，執持等見。
緣四禪，愛慢得解脫清淨，等志、等語皆悉清淨，
以辯才智神足莊嚴，自專其意，解脫牢固，無婬怒癡。
以覺意解脫明熾然，一切具足，無有三愛，
度一切結，力勢不可壞，至涅槃海，無世俗患。
以智慧金剛，復以智業滅諸惡趣，十力解脫，四無所畏降伏。
本所修習，行無敗壞，一切種種色像皆悉成就，
滅諸魔眾，亦無所著。 ^133c17

於是便說此偈：
　　「種種來恐畏，金剛精進意，
　　降伏彼魔眾，及餘諸塵結。
　　諸有生有想，結使皆永盡，
　　由是三昧行，故歸牟尼士。」 ^133c27

爾時，世尊云何以法雨而雨之？
所謂轉不死法輪，於八部眾中而嘆譽此法，
百劫所求善行修行，於慈轉牢固，清淨法如是。
賢聖牢固，住於出家之觀，大威神無著。
復以忍智之力，皆悉牢固解脫門，若干種珍寶瓔珞，本願所追還。
有其方便，住其東方微妙之處，於彼貝多樹下極端政，
諸天塞虛空，向東方坐觀察，是時佛為妙，亦有中間作如是歡喜之散花而嘆觀察。 ^134a3

是時，若須倫之眾聞如是之德，及諸神仙，
昔佛所造，最勝幢蓮花稱佛、錠光佛、隨葉佛，於彼大眾心得第一自在。
爾時，世尊釋迦文一切智，諸天眾歡喜，皆是本佛所造。
彼猶如轉輪聖王，於境界而得自在；世尊亦復如是，於己無漏法中而得自在。
猶轉輪聖王自在境界，眾生之類共鬪諍者，
悉能斷絕；佛世尊亦復如是，於聲聞中，
其有眾生之類，有狐疑於法者，皆悉能斷。
猶如彼轉輪聖王，無財寶者皆悉能施；
佛亦如是，諸乏賢聖寶者，便以七財而惠施之。
猶如轉輪聖王，外道眾生以示正法；佛世尊亦復如是，指授眾生至涅槃道。
猶如轉輪聖王出現於世，諸閉在牢獄者，
皆悉脫之；佛世尊亦復如是，出現於世時，於生死牢獄便悉脫之。 ^134a11

於是便說此偈：
　　「法王為第一，眾尊無過佛，
　　愍彼眾生類，三界佛覆護。
　　可事可恭敬，欲度不度者，
　　如是功德者，佛覺不覺者。」 ^134a25

爾時，世尊有何城？
所謂四賢聖、智慧、正觀。
於彼戒定地，善相無為行，以智慧為城郭，
以三三昧為却敵，以解脫門為閨，以等見為街巷，
以念為牆，以意止為壍，以五根為堂，以禪為室，
以慚愧自障屏指授彼道，以神足遊行不可障蔽，
以覺意華自嚴飾，以諦果為行，以賢聖第一而自娛樂，
極安隱教授彼眾，皆悉濟度。
舍利弗、目揵連有無數眾善想，常遊教化，
善滿具足，所覺皆成就。
於彼浴池洗，以戒為塗香，辯才黠慧以為法服莊嚴其身，
以三三昧為食，以法味為漿，七寶具足。
時世尊為大眾學無學皆悉圍繞，欲使彼眾到涅槃，
至無畏處，亦不退轉，無欲於眾生，得無所畏，
法力具足，諸陰入成就，不著於塵垢。 ^134b1

於是便說此偈：
　　「諸惡已休息，大神仙所制，
　　使彼得清淨，十力之所說。
　　於彼釋城郭，常畏生老病，
　　不至涅槃處，皆由眾生苦。」
僧伽羅剎所集經卷中
 ^134b14
