
other:: 
pin:: 菩薩地持經卷第二
translator:: 北涼中印度三藏曇無讖於姑臧譯

###  2
菩薩地持方便處真實義品之餘
復次菩薩從久遠來入無我法智、離言語自性，
一切法如實知已，無有一法可起妄想，
隨事取、隨如取，不如是念是事是如，但行其義。
行第一義已，一切法如無等等，如實知見一切平等，觀平等心得第一捨。
依第一捨已，一切經論一切巧便悉善通達。
一切苦難終不退轉，其心堅固身無疲極。
所為巧便得大念力，於諸巧便亦不自高。
法化眾生無所祕惜，於諸巧便心不怯弱。
有所堪能終不退減，能被具足大堅固鎧。
如是如是生死苦增，如是如是堪能增長無上菩提，
如是如是功德轉增，如是如是憍慢漸減，
如是如是智慧轉明，如是如是彼彼諍訟、
犯戒煩惱皆悉了知，知已放捨。
如是如是功德增長，如是如是愈更覆藏不令他知、不為利養。
菩薩如是等無量福利，順菩提道，悉依彼智。
是故菩薩，已得菩提、今得當得，悉依彼智，非餘若劣若勝。
如是離虛妄菩薩有如是等無量福利，
自能成就無上佛法，以三乘法利益眾生，是名正趣。
正趣已，自於身財遠離貪愛。
學離愛已，復教眾生令離貪愛。
捨於身財，等心眾生給施所須，善攝諸根，
學身口律儀，性不樂惡仁賢真實，忍他侵逼及諸惡行。
修學忍已，瞋恨轉薄不惱逼他。
一切明處精勤修學，善為眾生決諸疑難攝取饒益，
亦自攝受一切智因，內攝其心安住正受，
淨四梵處遊五神通，一切事業悉方便學，一切巧便若立若廢終不疲厭。
能善觀察第一真實，能善修學第一大乘，終不願求現世涅槃。
如是平等究竟具足，於諸大德奉事供養，
於惡眾生興大悲心，隨力所能為除惡行。
於己嫌恨不饒益者，為起慈心，隨力堪任不諂不偽安樂饒益，
令彼結恨過惡自滅。
饒益己者，以等以增、知恩報恩，如法所求皆令滿足。
若自無力，彼雖不請要作方便，心不休息，令彼知我無所遺惜。
是名菩薩遠離虛妄依第一實智平等方便。 ^893c7

云何知一切法離於言說？
此施設假名自相諸法，所謂色受想行識乃至涅槃，
當知假名無有自性，亦不離彼有言說行處言說境界。
如是無有自性，如言語所說，亦不一切都無所有；
如是無所有，亦非一切都無所有。
彼云何有？有實、謗實此二俱離如是有，
是名第一義自性，離一切妄想智慧行處。
若法隨說有事轉者應有自性，若然者，一法一事應有眾多自性。
何以故？謂一法一事有眾多名字施設故。
亦非多名有決定性，亦非一名有自性、
餘名無自性，是故施設假名，多名一名悉無自性。 ^894a19

復次色乃至涅槃法，若隨名字有自性者，
要先有法而後隨意制名，未有名時彼法應無自性。
若無自性者，無事制名。
是義不然。無名有法，是亦不然。
若法本來自性是色，然後以名字言說攝取是色。
若然者，應離名有色施設，眾生應自知，是色不待名知。
而眾生無名則不知色，以是故知一切諸法離言說自性，如色乃至涅槃亦復如是。
復次有二種人壞佛正法：一者若色等諸法色等諸事，
施設假名說自性自相，於不實法妄想計著；
二者施設假名處假名所依，離言說自性，
第一實義誹謗毀滅，一切都無所有。
如前說建立不實法妄相過惡者，謂於色等諸法色等諸事非實計實，
以是過故，破壞正法。
又色等諸法、色等諸事，因緣分齊，誹謗毀滅都無所有，破壞正法。
今當說色等諸法事，因緣分齊，誹謗說言無有真實亦無假名。
二俱不然。如士夫等陰說名為人，是則可爾；無事說人則不應爾。
如無事說人，如非無事說人，如是因緣分齊色等法建立假名，
非是無事而立假名，是則應爾。
若但假名而無事者，則無依處亦無假名，是不應爾。
是人聞難解修多羅大乘甚深空相應義，
於如實說一向不解，作不正思惟虛妄分別，
以無巧便慧作如是說：一切皆是假名，
無有真實，作如是觀是為正觀。
是等於假名所依悉無所有，假名亦無。
假名既無，假名真實亦無所有。
真實假名是二俱謗者，是名都無。
如是說無者，智慧梵行人不應共語、不應共住，是為自壞亦壞世間。
是故世尊為是事說：寧起身見，不惡取空。
何以故？起身見人，於所知戒不謗一切所知，
不因此見墮於惡道，不壞他信樂離苦解脫亦不作留難，
亦能建立真諦正法，不於戒律而生懈慢。
惡取空者，於所知戒又復誹謗一切所知，
以是緣故墮於惡道，亦壞他信樂離苦解脫亦作留難，於戒慢緩謗實法故破壞佛法。
云何為惡取空？若沙門婆羅門謂此彼都空，是名惡取空。
何以故？若言此空無彼性、若言此空有此性，是義應爾。
若一切無性，何處何法空？
亦不應言此即此空。
何等為善取空？若於此物無彼物，故名為空；
此物不空如實知，是名如實不顛倒。
空謂色等施設假名、無有自性；而色等有餘，謂色等假名事因緣分齊。
俱如實知，謂事分齊，有事分齊、假名分齊，
不立非實不誹謗實、不增不減不舉不下，
如實如如，離言說自性如實知，是名善取空，正智所知。
我以具足思量結集，說一切法離言說自性。
從佛所聞一切法離言說自性，今當說。
如佛世尊趣有契經說偈顯示：
　　「如以種種名，用說種種法，
　　此亦無有彼，是法法如是。」 ^894b2

此偈顯示施設假名。
名色等諸法，以色等名宣說諸法，流通言教，說色乃至涅槃。
色等假名，無色等自性，色等法亦無餘自性。
此色等假名，諸法離言說，義無所有，是名第一義自性法。
如世尊義品說：
　　「世間集言說，牟尼悉不著，
　　不著孰能著，不起見聞著。」 ^895a2

此偈顯示以色等假名施設色等事，是名世間集言說。
此假名彼事，無彼自性。
何以故？建立及謗無有此見故。
無彼顛倒見，是名見不著。
如是不著，誰能起見著於色等事，若建立、若誹謗？
不起著正觀境界，是名為見；聽所知言說，
是名為聞，是故見聞不起染著。
於彼緣中一切捨離，是名不起見聞著。 ^895a9

復次佛為訕大迦旃延比丘說「比丘不依地修禪，
不依水火風，不依空、識、無所有、非想非非想，
非此世非他世、非日月、非見聞覺知、非求非得非覺非觀，不依此等而修禪定。
云何不依地乃至不依覺觀而修禪定？
迦旃延！若地地想除，乃至一切一切想除。
比丘如是修禪，是名不依地修禪，乃至不依一切修禪。
比丘如是修禪者，釋天、大力天、梵天悉來禮敬，
說偈讚歎：
　　「『南無最勝士！　南無士之上！
　　今我不知汝，何所依而禪？』」 ^895a16

此契經顯示地等假名眾事，於彼地等施設假名，是名地想。
又此地等想，於彼假名事，若建立自性、
若一切毀滅，壞第一義攝受誹謗，是名為想。
若除彼想，是名為斷、是名為捨，當知是名從諸如來第一義師聞一切諸法離言說自性。
如是一切法離言說自性者，一切言說為何所應？
若無言語，不能為人說離言法。
既無說，亦無聞。無說無聞，彼一切法離言說自性無能知者，
是故應有言說令彼聞知。
如是如實，凡愚不知，以是因緣起八種妄想而生三事，一切眾生器世間增。
一者自性妄想；二者差別妄想；三者攝受積聚妄想；
四者我妄想；五者我所妄想；六者念妄想；
七者不念妄想；八者俱相違妄想。
是名八妄想。 ^895a27

云何所生三事？一者自性妄想、差別妄想、
攝受積聚妄想，此三妄想，是妄想虛偽處、
虛偽攀緣事，由此而生於色等假名。
若彼事處以名想言語攝受增長，無量虛偽常行不息。
二者彼我我所妄想，此二妄想是身見，
身見為一切見根本及慢根本，我慢能生一切諸慢。
三者彼念妄想、不念妄想、俱相違妄想，隨其所應生貪恚癡。
是名八種妄想生三種事。
所謂妄想處虛偽事、身見我慢事、貪恚癡事，
依妄想虛偽生身見我慢，依身見我慢生貪恚癡。
此三種事，一切世間積聚分一切熾然。 ^895b13

云何自性妄想？於色等假名事，若妄想言是色，是名自性妄想。
云何差別妄想？於此色等假名事，言此是色此非色、
此可見此不可見、此有對此無對、此有漏此無漏、
此有為此無為，如是等無量分別，於自性妄想處作差別妄想，
是名差別妄想。云何攝受積聚妄想？
於色等假名事，我、人、壽命、眾生，於彼俗數妄想，
於色等饒益，積聚多法、積聚攝受，因起舍宅軍眾林叢飲食衣服車乘。
於彼俗數妄想饒益，是名攝受積聚妄想。
云何我我所妄想？
若彼諸事是有漏受陰，久遠積習我我所著，
是故無攝受處習自見處事，以是因緣起不如實妄想，是名我我所妄想。
云何念妄想？於彼淨妙及所憙事緣妄想。
云何不念妄想？於不淨及所不憙事緣妄想。
云何念不念俱相違緣妄想？
於彼淨不淨、所喜所不喜俱離事緣妄想。
彼略說有二事，謂妄想及妄想依、妄想緣事。
此二事，俱從本來各各相因，過去妄想生現在妄想緣事，
現在妄想緣事生現在緣事妄想，不知現在妄想故復生未來妄想緣事。
緣事生已，必復生彼緣事妄想。 ^895b25

云何知妄想？有四種求、四種如實知。
云何四種求？一者名求；二者事求；三者自性施設求；四者差別施設求。
名求者，菩薩於名，名分齊觀名求。
如是事，事分齊觀事求。
自性施設，自性施設分齊觀自性施設求。
差別施設，差別施設分齊觀差別施設求。
彼名與事，若離相觀、若合相觀，名事合依自性施設、差別施設觀。
云何四如實知？隨名求如實知、隨事求如實知、
隨自性施設求如實知、隨差別施設求如實知。
云何隨名求如實知？
菩薩於名，名分齊求，如是名如實知，此名為此事立、
為想為見、為流布。
於色等假名事不立色等名者，無有能知色等事者。
若不知者，無思量事。
會無思量者，則無言說。
如是如實知者，是名隨名求如實知。
云何隨事求如實知？
菩薩於事，事分齊求觀色等假名事，一切言說事離言說，是名第二隨事求如實知。
云何隨自性施設求如實知？
菩薩於色等假名事自性施設，自性施設分齊，求彼自性施設。
此自性事，觀自性相如實知，如化、如影、
如響、如焰、如水中月、如夢、如幻，觀自性相無有真實，是名第三如實知甚深義處隨自性施設求如實知。
云何隨差別施設求如實知？
菩薩於差別施設，差別施設分齊，求是假名色等事差別施設不二。
觀彼事非有性、非無性，言說自性不可得，亦非無性。
離言說自性而建立性，非有色，第一義諦故。
亦非無色，世諦有色故。
如有性無性、色非色，如是可見不可見一切法差別施設，皆如是知。
此差別施設不二義如實知，是名隨差別施設求如實知。
若彼八種邪妄想，愚癡凡夫生三種事增長世間。
彼四種如實知不具足者，彼邪妄想煩惱起，
起煩惱故受生死，受生死故隨生死生老病死等眾苦增長。
若菩薩依四種如實知，現世知八種妄想。
現世知已，未來依處緣中虛偽事則不復起。
彼事不起者，彼未來緣中妄想不生。
如是彼事彼妄想滅已，一切虛偽亦滅。
虛偽滅已，菩薩疾得大乘大般涅槃，現世能得奇特大士行處淨智，
成就一切大自在力，所謂種種化化神力、
種種變變神力，一切智知無所罣礙，隨其所欲存亡自在。
得如是等無量自在，名一切眾生最勝無上。
如是一切自在菩薩，成就五種上妙功德：
一者得第一淨心寂滅正受，而不寂滅一切煩惱；
二者一切明處清淨知見增長無減；三者為眾生故，
處在生死而不疲厭；四者善入如來言說旨趣；五者善解大乘不從他受。
如是五種功德為五種業：一者現世第一樂住，
開覺方便生身心方便，疲勞悉滅，是心寂靜功德之業。
二者成就一切佛法，是一切明處清淨知見功德之業。
三者成就眾生，是於生死而不疲厭功德之業。
四者教化眾生，起未起疑能為開解，護持正法令得久住，
有相似法能滅正法者，善知善說能令除滅，是善入如來言說旨趣功德之業。
五者降伏一切外道異論，堅固精進正願不滅，是善解大乘不從他受功德之業。
如是菩薩一切所作，皆是五功德業之所攝，
謂不染污樂、成熟佛法、成就眾生、護持正法、
降伏異論、熾然精進、正願不動。
彼四種真實義，初第二是下，第三是中，第四是上。
pin:: 
##  5 力品
菩薩地持方便處力品第五 ^895c18

云何為力？略說有三種：一者諸佛菩薩得自在三昧，
依自在三昧隨其所欲一切堪能，是名聖力。
二者法有大果、有大利益，是名法力。
三者諸佛菩薩先大福德方便成就，諸佛菩薩有俱生奇特未曾有法，
是名俱生力。復次此三種力，以種分別，
諸佛菩薩有五種力：一者神通力；二者法力；
三者俱生力；四者共一切聲聞緣覺力；五者不共力。
神通者，所謂六通：一者神足；二者天耳；
三者他心智；四者宿命智；五者生死智；六者漏盡作證。
是名神通力。法力者，所謂六波羅蜜：檀波羅蜜、
尸羅波羅蜜、羼提波羅蜜、毘梨耶波羅蜜、
禪波羅蜜、般若波羅蜜，是名法力是諸法有所堪能，故名法力。
云何神足？略說有二種：一者變；二者化。
若以種分別，則有無量。
云何變神足？以種分別，所謂震動、熾然、
充滿、示現、轉作異分、去來、大小、色像入身、
所往相似、隱顯自在、障他神通、與辯、與念、
與樂、放大光明，如是等比名變神足。
震動者，謂佛菩薩得自在三昧，能有所作，
震動寺舍城郭宮殿聚落田宅、地獄畜生餓鬼人天，
及四天下、千世界二千世界三千世界、
百三千世界千三千世界萬三千世界，乃至無數三千大千世界皆悉震動。
熾然者，身上出火身下出水、身上出水身下出火，
入火三昧舉身洞然，現種種色青黃赤白紅頗梨色。
充滿者，身放光明充滿一舍，乃至充滿無量無數三千大千世界。
示現者，謂安坐去來，現為沙門眾婆羅門、
眾聲聞眾緣覺眾菩薩眾、天龍夜叉乾闥婆阿修羅迦留羅緊那羅摩睺羅伽人非人等眾。
諸佛菩薩，下至惡道上至人天皆悉示現。
乃至十方恒河沙剎亦復如是，過無量恒河沙剎有佛名剎名悉能示現，
亦說彼佛及國土名號，復過是數隨其所欲悉能示現。
轉作異分者，或變地為水，即是真水，如實非餘；變作火風亦復如是。
如地，水火風亦復如是，即是非餘。
如四大，色香味觸。
草木泥土變為飲食衣服瓔珞香華塗香諸莊嚴具，
沙礫瓦石變為眾寶，雪山王等一切諸山變為金色，一切即是如實非餘。
好色眾生變為惡色、惡色眾生變為好色、
或好惡色變為中色、或中間色變為好惡色。
如好惡色，支節具足若不具足、若肥若瘦如是等比所有自相，
能變其色自在無礙，非一切變隨其所欲。
來去者，石壁無礙，上至梵世乃至色究竟天，
若來若去悉得自在，周遍十方無量無邊三千大千世界。
若化身、若麁四大身，若來若去亦復如是。
若遠近想，即時往返。
大小者，能令雪山如一微塵、令一微塵如雪山王。
色像入身者，諸沙門婆羅門一切大眾，
若村若城草木叢林及諸山地，一切色像悉內身中，時諸大眾各各自見入菩薩身。
所往相似者，若至剎利眾，如彼色像，身量脩短音聲語言悉與彼同。
彼之所說，與彼同說；彼所不能，為其開演，
廣說正法令歡喜已即於前沒，不令彼知誰出誰沒、為天為人？
如剎利婆羅門居士沙門眾，四天王天、
三十三天、夜摩天、兜率陀天、化樂天、他化自在天、
梵身天、梵眾天、大梵天、少光天、無量光天、
光音天、少淨天、無量淨天、遍淨天、無障天、
福生天、廣果天、無煩天、無熱天、善見天、
善現天、色究竟天亦復如是。
隱顯者，於大眾前作百作千，或復過是乃至無量，
然後還沒、沒已復現。
自在者，菩薩能令眾生若來若去、若住若語。
障他神通者，如來神力悉能障蔽諸餘神力，亦能令現。
究竟菩薩一生補處，除如來及等行菩薩，悉能障蔽。
其餘菩薩，除上及等，亦悉能障。
與辯者，無辯眾生能與辯才。
與念者，於法失念能令憶念。
與樂者，廣說正法令彼得聞，隨彼身心攝取饒益得止息樂，
離諸陰蓋專心聽法隨其時節。
非究竟樂四大錯亂能令調適，非人所惱亦令休息。
放大光明者，謂佛菩薩神力放光遍至十方無量世界，
地獄眾生苦痛休息，上至諸天、龍、夜叉、
乾闥婆、阿修羅、迦樓羅、緊那羅、摩睺羅伽、
人非人等，令見光明來至佛所，他方世界諸菩薩眾悉皆來集。
略說十方世界無量諸佛無量光明，饒益安樂無量眾生。
是名轉變神足。若以種分別則無量無數，
除其自性變為餘事，是故名為轉變神足。 ^896b28

云何化神足？略說無事化作，隨其所欲悉能化現，是名化神足。
是化多種，或化身或化語。
化身者，或似自身或不似，或似他身或不似，
又自身他身相似不相似，化作相似根及根所依，非作實根。
又復化作相似境界，謂飲食眾寶色香味觸所攝眾具，一切隨意。
又自身相似，或作一身或作無量，天、龍、
夜叉、乾闥婆、阿修羅、迦樓羅、緊那羅、摩睺羅伽、
人非人等種種色像，人及畜生餓鬼地獄、
聲聞緣覺菩薩如來，如是色像，隨其所應悉能化作自相似身，
若異自身名不相似。
他天身等化令相似，是名他相似化。
若作彼天不相似身，是名他身不相似化。
如天身乃至佛身亦復如是。
無量身者，謂佛菩薩於十方無量無數世界，
一時化作種種色像，饒益十方無量眾生。
佛及菩薩雖至餘方，化住如故，或為眾生暫現如幻，
或作飲食衣服車乘金銀真珠琉璃頗梨珂珼玉石如是等物，
一切化現如實不異常得受用，是名化身。 ^897b26

化語者，妙音具足、廣音具足，或從自身起、
或從他身起、或無所從起，或說正法、或隨事教責。
妙音者，謂佛菩薩化作口語，其聲深遠猶如雷震，
或復微妙如迦陵毘伽音，可樂聲、悅樂聲、
可愛聲，如是廣化無量音聲，言辭辯正，
易知憙聞，隨順無盡。
廣聲者，謂佛菩薩化大音聲，令天、龍、夜叉、
乾闥婆、阿修羅、迦樓羅、緊那羅、摩睺羅伽、
人非人等，聲聞緣覺諸大菩薩無量眾會，
乃至一由旬若內若外周遍普聞，若小千世界、
中千世界、大千世界，乃至十方無量世界亦悉普聞，
為眾生故，從其自身以一音聲說無量法。
從他起者，化作他語，為人說法，除其放逸。
無所從起者，空中化聲猶如人語。
說正法者，為愚癡眾生演說正法，令得開解。
隨事教責者，彼雖不疑，得信樂心而為放逸，令生慚愧起不放逸。
如是眾多，略說三種：化身、化聲、化境界，是名化神足。
若一一分別則有無量。
如是諸佛菩薩二種神足，能辦二事：一者為令眾生生信樂故，
神足現化令入佛法；二者攝苦眾生安隱利益。 ^897c16

云何宿命智通？謂佛菩薩自知宿命，如是眾生是我名字，如契經廣說。
知他宿命亦如己身，自知宿命能令他知。
所知眾生本同事者，亦能令彼自識宿命。
彼諸眾生知與菩薩昔同事已，亦復知餘眾生與己同事，
亦復能令其餘眾生展轉相知，宿命名字名字等種種因緣。
此中應廣說。從今現在及過去世。
乃至無量無數劫事。
念念中間，巨細多少次第悉知，是名諸佛菩薩宿命智通。
菩薩自知宿世行菩薩道未曾有事，能為眾生開示顯現令其敬信愛樂佛法厭離生死，
亦為顯示過去因果，令計常者遠離常見，謂於過去妄想常見及以斷見。
云何生死智通？謂佛菩薩天眼清淨過於人眼，
見諸眾生死時，好色惡色下色上色，乃至後生漸漸增長諸根成熟。
身諸所作善、不善、無記，天眼光明照見悉知。
乃至化色、天細微色，一切悉見。
上至色究竟天、下至無擇地獄，於十方世界亦不一一別相方便，
十方無量無邊世界一切色像一時普觀，
於彼彼佛剎彼彼如來種種大眾會坐說法，如是一切悉見無餘。 ^898a8

云何天耳智通？謂佛菩薩以天耳聞天人音聲、
聖聲非聖聲、麁聲細聲、辯聲不辯聲、化聲非化聲、
遠聲近聲，一切悉聞。
若作有限方便者，上至色究竟天。
若無限者，乃至上方無量世界。
天聲者，從四天王乃至色究竟。
人聲者，一切四天下聲。
聖聲者，謂諸佛菩薩聲聞緣覺所出音聲，
教誡眾生，所謂示教讚喜，令修善法捨不善法。
彼諸眾生無染心者，受誦論議如法問難，與念教誡及餘一切善語利益。
如是等聲是名聖聲。
非聖聲者，謂諸眾生妄語、兩舌、惡口、綺語，
從無擇獄上至諸天，諸方眾生種種諸聲。
麁聲者，謂大眾生聲、大眾會聲、種種苦痛迫切之聲、
相呼喚聲、雷霆聲、鼓貝聲。
細聲者，乃至耳語極微細聲。
辯聲者，謂義理可解。
不辯聲者，謂義理不可解，如陀彌羅國語，
風雨聲草木聲、鸚鵡鴝鵒聲、拘耆羅聲、命命鳥等眾鳥之聲。
化聲者。謂神通自在。
隨眾生心化作諸聲。
遠聲者，除佛菩薩所住村落城邑中聲，其餘乃至十方無量世界一切音聲。
諸佛菩薩以天眼見乃至十方身之所作淨不淨色，
見已方便隨宜利益，以天耳聞口之所行淨不淨聲，
聞已方便隨宜利益，是名略說諸佛菩薩天眼天耳之所作為。 ^898a29

云何知他心智通？
謂佛菩薩以知他心智通，知十方無量無邊世界眾生煩惱纏心、
知離煩惱纏心、知煩惱相續煩惱使心、
知離煩惱相續煩惱使心；知邪願心，所謂外道心及貪求心；
知下心，謂欲界眾生乃至禽獸心；知中心，
謂色界天心；知上心，謂無色界天心。
知苦相應心、知樂相應心、知不苦不樂相應心。
一念他心智，知一眾生心，隨其所念悉如實知。
一念他心智知無量眾生心，隨其所念悉如實知。
復次諸佛菩薩知他心智通，為種種根力、
種種解力、種種界力、至處道力、漏盡力，隨其所應而作方便。 ^898b24

云何漏盡智通？謂佛菩薩煩惱盡如實知，
謂己及眾生，若盡若不盡悉如實知。
己及眾生漏盡方便，已起未起悉如實知。
彼諸眾生，起漏盡增上慢、不起漏盡增上慢，悉如實知。
菩薩一切漏盡如實知，而不證漏盡。
菩薩不捨煩惱，具諸有漏事，常行彼事而不染污。
如是力者，名最上力。
又佛菩薩漏盡智通，自離煩惱，亦為眾生廣分別說，
令其捨離增上慢心，當作是知。
是漏盡智業。 ^898c7

云何法力？謂佛菩薩檀波羅蜜乃至般若波羅蜜。
此六波羅蜜各有四事：一者對治；二者成菩提具；
三者攝取自他；四者得未來果。
云何布施四事？一者布施對治慳貪。
二者成菩提具。三者以施攝取成就眾生，
欲施善心、清淨心施、施已不悔，三時歡喜，以自饒益是名自攝。
彼諸眾生飢渴寒熱疾病所須，眾難恐怖悉令遠離，以此饒益是名攝他。
四者以是因緣，在在所生得大財富、得大種性、
得大眷屬，是名布施四功德力無餘無上。 ^898c16

云何持戒四事？一者受身口律儀，對治犯戒。
二者成菩提具。三者受持淨戒，同利攝取成就眾生，
遠離犯戒怨家恐怖臥覺常安，以自饒益。
又持戒者，心不悔恨常得歡喜，乃至心定諸自利事，是名自攝。
普施眾生一切無畏，是名攝他。
四者以是因緣命終生天，是名持戒四功德力無餘無上。 ^898c26

云何忍辱四事？一者修忍對治不忍。
二者成菩提具。三者以堅固忍，同利攝取成就眾生，
自身及他度大恐怖，是名自他俱攝。
四者以是因緣，於未來世無有怨憎無別離者，
既無別離亦無憂苦，臨命終時心不悔恨，
捨此身已生人天中，是名堪忍四功德力無餘無上。 ^899a4

云何精進四事？一者精進對治懈怠。
二者成菩提具。三者依勤精進，同利攝取成就眾生，
精進樂住離諸惡法功德增長，歡喜悅豫以自饒益，是名自攝。
精勤修善，不以身口恐怖眾生，眾生見已亦樂精進，是名攝他。
四者以是因緣，於未來世能成大人奇特功業，是名精進四功德力無餘無上。 ^899a11

云何禪定四事？一者禪定對治煩惱，言語亂覺喜樂色想煩惱悉滅。
二者成菩提具。三者依諸禪定，同利攝取成就眾生，
住現法樂以自攝取，其心寂靜離於貪欲，是名自攝。
於諸眾生不瞋不惱，是名攝他。
四者以是因緣，於未來果報生於天上，
智惠清淨神通清淨，是名禪定四功德力無餘無上。 ^899a18

云何般若四事？一者智惠對治無明。
二者成菩提具。三者布施愛語利益，同利攝取成就一切眾生，
於所知事隨義了知，勝妙饒益歡喜悅豫，是名自攝。
普為眾生巧便說法，令得今世後世安樂，是名攝他。
四者以是因緣，攝取一切平等善根，於未來世除障作證，
所謂煩惱障及智惠障，是名智慧四功德力無餘無上。
是名法力。 ^899a25

云何諸佛菩薩俱生力？
性識宿命利益眾生，思惟長夜無間大苦，
悉能堪忍饒益眾生，眾生愛樂其心隨喜。
生兜率天隨壽命住，有三事勝蔽諸天人：
一者天壽；二者天色；三者天名稱。
生母胎時，奇特光明充滿世界，正知入胎、
住胎、出胎。生墮地時，即行七步舉手而言：「吾當於世為無上尊。」
天、龍、夜叉、乾闥婆、阿修羅、迦樓羅、緊那羅、
摩睺羅伽等，以天香花伎樂幢幡種種嚴飾而為供養，三十二相以自莊嚴。
為最後身，諸魔怨惡所不能壞。
坐佛樹下慈心伏魔，一一支節有那羅延力。
從初弱年為童子時，一切術藝種種技能，自然巧便不從師受。
坐于道場菩提樹下，無師自然成等正覺，梵王來下勸請說法。
雷霆震擊發大音聲，不能動亂如來正受。
惡獸親附隨順無畏，諸眾生類悉皆供養。
如彼猨猴奉進香蜜，世尊哀受歡喜弄舞。
神龍降雨洗浴其身，若出行時輒為止雨。
菩薩如是坐佛樹下，樹為曲枝隨蔭其軀。
成正覺已於六年中，天魔波旬恒求其短不能得便，常得正念平等安住。
一切眾生，種種異知、種種異想、種種異覺，生住滅時念念悉知。
如來以俱生力，示現色身及聖威儀攝取眾生。
示現身故，狂者得正、逆胎得順、盲者得視、
聾者得聽，令三毒者離欲怒癡。
以如是比示現色身攝取眾生，是名示現俱生神力。
威儀俱生力者，常右脇臥如師子王。
草蓐不亂、風不動衣、行如師子、步若牛王，先舉右足次左足隨。
行處平正無沙礫瓦石，行時安詳諸根寂靜。
若入門時下門為高，食無完過口口無遺。
如是無量未曾有事，當知皆是聖威儀所攝俱生神力。 ^899b4

云何諸佛菩薩不共聲聞辟支佛力？
云何共力？不共力者，略說三種：一者細；
二者分別；三者界。
諸佛菩薩於無量無數阿僧祇眾生，以無量力方便利益，
悉如實知，是名為細。
一切種神通力、法力、俱生力滿足成就，是名分別。
一切世界、一切眾生界，是彼力境界，是名為界。
聲聞者，以二千世界內國土世界、眾生世界為神通境界。
緣覺者，以三千世界為神通境界。
何以故？彼自調伏故，非一切眾生，是故唯一三千世界以為境界。
除此已，諸佛菩薩餘神力，是名共力。
聲聞緣覺尚不能及菩薩神力，況復人天外道凡夫。
菩薩有三種示現力：一者神足；二者示他心；
三者教誡，此亦神通所攝。
隨其所應，謂神足、他心智、漏盡智。
菩薩地持經卷第二
 ^899c7
