
other:: 法華玄義釋籤卷第十七
author:: 天台沙門湛然述
五約譬中二：初敘傍正意，次正明用譬。
初言「兼明」等者，三獸二珠約開合為喻，
黃石中金約破會為譬；雖此二意，正為顯體。
次正明用譬中二：先正釋三譬，次「引此」下明用三譬意。
初釋中文自為三，初借三獸中三：初正釋，
次「如是」下示體，三「此約」下結示。
初文又二：初三獸之譬本譬於通，通真諦中有空有中，取象不空為今經體。
次從「到又二種」去亦約教道重簡，但中仍為小象，圓教不空方名大象。
次「如是」下示於圓中異於通別，正顯今經不思議體。
三從「此約」下結譬本意，本借三獸以譬通教，
故重結云「約共真諦」，真諦既含一真二中，
是故須簡偏真但中非今經體，此約圓別入通以簡經體，
故知他人解釋尚不識小象不空，況能辨於大象不空？
況能知於二中合在真諦中耶？
但知大象一概大乘。
次更借二珠譬者，又二：先正約二珠，次復獨約一如意珠譬。
初文又二：初正釋，次結示經體。
初云不能雨寶名為但空，能雨寶者名一切法空，
空含二義是故須簡，空名不殊故云「相似」，
但空唯空故云「但空」，此是通教偏真但空。
對別教俗諦中空不具諸法，故云「但空不能雨寶」，亦空亦雨即是即中即假故也。
但空非空教道權說，故以能雨正譬實中，
此是圓教入別之說，別教有無共為俗諦，
圓入即以兩中為真，是故真中。
簡却但中非今經體，是故重喻如意摩尼，以辨得失。
是則前三獸喻約別圓入通，故須於其能入之中簡却次第中也。
約能所合說，故云空中合為真諦簡也。
今亦如是，約所入邊即別教中道，但簡所入能入盡妙，正是經體。
今亦能所合論，所入仍語俗者為辨異前，故云有無合為俗簡。 ^934b19

次更約如意為譬，亦二，先釋，次結。
釋中亦是如意名同，如二空名同，故云含中真諦簡也。
與前二象大意不殊，今重顯耳。
向借二喻，並約教道，故分二象及以二珠；
此中約理，理本無二，由機緣取，致有真中。
故知真中本同一實，故喻如意珠體不殊。
此重約前別圓入通，真諦之中含二中者，
人有得失，非理爾也。
雖復重約如意為譬，同成第二珠譬義耳。 ^934c23

第三譬者，教理共論，是故通約一切凡聖及以教法。
於中為二：初約機異，次判同異。
初機異又三：初譬，次合，三結示經體。
此四人中第二含於兩教二乘及通菩薩，三藏菩薩亦同凡夫故也。
次文中二：先判，次結意。
言「與奪破會」者，金體不殊，故云「與」也。
凡夫其實未得果理，與而言之，云理不二，
是故云「與」。理雖不二，凡實未有果上之用，
是故云「奪」。估客金匠，準此說之。
所言「破」者，若廢權立實，丹尚異器，何況金石？
若會權歸實，體既不殊，豈簡金石？
凡夫亦然，準說可見。 ^935a2

次明用譬意中又三：初正明三意，次「今明」
下結成三法，三「如此」下結成一乘三軌。
初文中三：初意云「約根性」等者，二乘淺、
菩薩深，其利根者又得其中。
次言「三情」者，亦約三人，三情各別，故初人從假入空但求出苦；
次別人地前歷別；後人方能於別但中見一切法中，
故云「後者廣大」。後喻三方便者，凡夫全無，置而不說。 ^935a13

次結成三法中，
問：
前三譬中皆云今經體也，又復三義本為顯體，何得此中乃云三譬以對三法？ ^935a21

答：
義有傍正，正顯體已復順此三。
若爾即是用所依體，體能成用，亦宗所顯體，
體能成宗，故以三譬，復對三法。 ^935a23

第三意中云「如此三譬即是三德」者，象譬法身以得底故，
珠譬解脫以能雨故，仙譬般若住妙空故，此約別說故作此對。
若一一譬各為三者，「得堅」譬法身，「以水」
譬般若，「至岸」譬解脫；珠體譬法身，珠空譬般若，
雨寶譬解脫；「脩治」譬般若，「金體」譬法身，
「成仙」譬解脫。皆取法身以為經體，恐體濫故，
故約三德簡出二德剋取法身，若據顯體，亦秖應是法身德耳。
今言三德，意亦如前，思之可見。 ^935a26

約悟簡者，所以須此悟簡者，如釋十妙自有從因至果自行化他，
故不須論悟，尚一一文下皆須觀心，及至釋經亦立觀心一門，
經是教法故也。今明體中須約悟者，體通凡鄙，其名猶通是故須簡。
下文明用，用是果上之法，宗是因果，不悟無果，故並不須約悟簡也。
是故約悟唯在此中。
於中為二：初斥非，次顯是。
初又二：初總斥，次「徒勞」下別明非相。
又二：初別明非相，即四執不同，即是橫計常樂我淨，
準《止觀》中意，亦是橫計四門差別，具如彼記。
次「情闇」下重斥，先譬，次合，可知。
次顯是中二：初明凡位未悟，次明聖位方悟。
初文二：法、譬。初文是從觀行位初入六根淨，
故云「明淨」等，苦到是五品之前修於五悔，開發之言且通說耳。
以行五悔能感諸佛加被，令發五品乃至初住故也，
觀心明淨入五品，信解虛隔是六根。
喻中云「人木」等者，上句文略，應更云水中觀塵，下雙結云人木等不了。
次「若能」下明聖位，從相似位入初住位，
於中為四：初通明智斷，次「清淨」下明境智，
三「論云」下引證，四「略而」下示經體。
初又二：先法、次譬。
初住之始分得經體，鏡水明淨譬無明滅，魚像自現譬法身顯。
次文又三：先智，次境，三功能，即境智相應也。
所顯之體由能契智，智由人也，故云「如是尊妙人，則能見般若」。
次所見境中云「一指二指」等，如《止觀》第五記。
三指分明，真經體也。 ^935b6

三功能中二：先立，次釋，如文。 ^935c4

三引證中二：初引論明所通之實，實即體也。
次「如舍利」下明能見之人。
又三：初引此經，正明見體，次引《涅槃》明得體行息。
又二：初引，次釋。釋中約理教等三，且約一分，未為全息。
三總指廣，乃至五妙五即，明無所作。
四示經體中二：初正示體，次歷諸法。 ^935c5

○三明一法異名中，文開四意，初出異名中為三：
初來意，次列，三「無量」下破計。
初如文。次列名中，始從妙有，終至寂滅，合十二名。
所言「等」者，此十二名覽諸經論，今略列之，以例可知。
初三是有門，次「畢竟」下三是空門，次「虛空」
下三是空有門，次「非有非無」下三是非空非有門，
為欲分對名義體故，每一門中且引三名以之為式。
今文意者，此之四門，圓別教共若不簡之名體不分。
圓人初心即觀四門，四門相攝體同名異正顯經體；
別則遠期果地，仰信居初，先用方便一十二門，
向後方觀此之四意，既存教道，諍訟易生，
縱當門體與名義同，然與他門互相吞噉，
故此學者非法毀人，良由不知體同名異，
故云不識天主千名，而謂憍尸不是帝釋，
故弘教者失旨於茲，將恐弘法利他之功不補非法毀人之失。
三破計中二：初總破，次「小乘」下示偏計之失。
又二：初斥大小兩乘各於其教法門互非，
次「皆不」下以失佛法大意斥之。
如天帝釋有千種名，此中即是千中之四，
雖黨其門，所斥失大。
「實相」下合譬，可知。 ^935c12

次解釋中三：初去小乘八門不與大濫，故置不論。
次例四句。三「初句者」下正解。
解釋中二：先釋，次「前三句」下判前所列。
前三屬別，後一屬圓。
初文初句，先釋，次結。
次判中二：先斥，次判中二：先略明諍由，次示諍相。
初中云「最不融」者，初句俱同，但在當門尚是不融，
今於當門三自不融，是故云「最」。
言「不得意」者，通論謂地前乃至博地初心，別論若已入十住終不生諍。
諍相中二：初略明諍相，次「何者」下釋諍意。
初言「或小陵盜大奪」者，明此四門雖即大小名同體異，然有強弱致諍不同。
釋諍意中二：初明半奪，次明俱奪。
初文者，大小二門更互陵奪，是以小乘諍他大乘二四兩門，
謂為己典，大乘奪小初三兩門，謂非小教，是故大小各互輸二而存於二。
次從「若知」去大乘俱奪小乘四門，又二：
初正明俱奪，次俱奪意。
初文者，可由大乘知於空門為不但空，
雙非以為第一義諦，則謂小乘都無能通，故四門俱奪。
小既被奪，終不敢諍亦空亦有及以有門，
而但苦諍第二第四，以並不知大小各四，是故生諍。
次從「又大乘」去釋俱奪之意，又二：先釋，次譬。
初釋中別教不融當教四門尚互相噬，況復小乘？
故譬意云，若小奪大猶如野干而奪師子，寧不俱噉汝四門耶？
二門先輸今又失二，野干不奪師子，師子尚欲噉之，
今野干輒奪師子，師子豈不噉耶？
故曰「寧當」。合譬可知。
次從「三句」去，結前三句屬於教道，非今經體，唯第四句為經體也。
名義雖異，四門體同，體既互融不諍名義，故第四屬圓。
於中又二：初明諸名諸義並是實相之名，
次「復次」下互為名體。
初文又三：初略標門意，次「其相」下略釋門相，
三「如是」下結歸經體。
初如文。次文又二：初引經立體，次「實相之相」
下列前十二名，並是實相異名，其名既異不妨名異而體是同，
不可圓理不異而諸名盡同，將何以為四隨之巧？
此中最後非有非無，準前理亦合有三名，
文中但有中道及第一義，文闕微妙寂滅一句。
此中諸名既盡以實相為體，名數多少於理未妨，故闕一無妨。 ^936a4

次互為名體中四：初略示互立；次「妙有不可」
下略示互立之相，且以妙有當體為式他皆仿之；
三「隨以」下例結；四「大經」下引證。
又二：初正引證，次「若得」下結引證意。
初文又二：先證諸名並是解脫之別名，
次明諸名並是涅槃之異稱，涅槃亦然，
故云「即一相」也。 ^936b16

三譬顯中二：先釋，次「譬顯」下判同異。
初正釋中，前之三句尋之可知。
第四句中三：初舉事，次引證，三「工遍」下以所引事而示圓相。
初引事中二：初引事，次結同。
初云「譬如一人遭亂家禍，如張儀范蠡之類」
者，歷多官職如用異，身備眾位如名異，
換姓變名如名異，歷職備位如用異。
「張儀」者，《史記．世家》云：「本魏人也。
嘗與蘇秦事於鬼谷，而秦先達已相於趙。
儀往見之。秦欲擊而誡之，乃坐之堂下，以僕妾之食而飯之。
儀乃謝而去之。秦乃使舍人以車馬幣帛而陰奉之。
儀遂入秦，惠王見之以客卿，於是檄楚說秦，相秦四歲而免。
乃相魏以說哀王，哀王背縱復歸相秦。
秦欲伐楚，復入楚而說懷王。
及聞蘇秦死，又說於楚，令楚和秦，復入說韓，令歸事秦。
於是惠王封其五邑，號武信君。
又說齊趙及燕昭王，並令事秦，諸王咸許而歸報秦。
會惠王卒，武王為太子時不悅之，而儀懼誅請說於魏，遂又相魏一歲而卒。」
「范蠡」者，〈列傳〉云：「本南陽人，事越王勾踐，
苦身勠力，深謀二十餘年，滅吳報恥，以尊周室。
勾踐已霸，稱為大將軍，自以為大名之下難立，置書辭勾踐而請誅。
王不然之。乃與徒屬浮舟於海，於是勾踐表會稽山為其俸邑。
乃出於齊，變名鴟夷子，勠力治生，數至千萬。
齊人聞其賢，請而為相。
後喟然歎曰：居家則致千金，宦至卿相，此布衣之極矣。
久居尊名而不祥也。
乃歸相印，散財帛間行止於陶，自謂朱公，
居無何間，又致財巨萬。」
彼二人者，名用雖殊而其體是一。
「儒林」等文官名，「雄渠」等武官名。
次「隨處」下結同。次引證，如文。
三示相中二：初「工遍」下總示，次從「是不可壞人」
去歷十二名，此中從初至頂蓋人，合有十二名，
譬體同名異；文但有十一，恐欠人字，應云中庶人，信直人。
初三名，譬有門中三。
次三名，譬空門中三。
次三名，譬空有門中三。
次三名，譬非空非有門中三名。
義理甚便，意甚分明。
故圓教四門雖即名等，亦有十二而體不別，故圓義易融。
次判同異，如文。 ^936b22

四約四隨中二：初問起，次答。
答中五：初總出四隨，明如來赴機之法；
次「例如」下引例示失；三「如來」下正明佛赴機異名之相；
四「故求那」下引證；五「故四隨」下結意。
初如文。次例中三：初通舉異執之相，次
「既不」下示失四悉之相，三「各於」下結失成得，雖現在無益得為後世聞法之緣。
初如文。次文者，「既不欲聞」去失四隨益物意也。
初是無樂欲，次無心信受是無為人，次不滅煩惱是無對治，
次不發道心是無第一義。
三結失成得如文。
三正明如來赴機之相中三：先總舉說法之相，
次「為有」下別明四門四悉之相，三「隨此」下結意。
初如文。次文四門不同，初從「為有根性」
去有門，明如來逗機得四悉益，初是樂欲益，
次信戒忍進是為人益，次蕩除空見是對治益，
次即能去是第一義益；有門既爾，餘三可知。 ^937a4

○第四明入實相門中為二：初明來意，次正開章解釋。
初文二：初正明來意，次「下文」下引證。
又三：初正教門。次「佛子」下明行門功能，
教能通行、使行入理，故云「成佛」。
此中具明十六皆為實門，文中雖無開廢等文，
意在第九卷，故此不論。
三結名。 ^937a21

次釋中二：列、釋。初明門相中乃至歷四教，
教教之中皆初先明用門之意及引教證，
是故不同《止觀》中文，《止觀》但為令知諸教四門皆破見思，此為並堪入於實相。
於中為二：初總釋，次歷教別釋。
初文五：初釋門名，謂能通也。
次「大論」下總示四相，三「又云」下明功能，
四「又云般若波羅蜜」下明門中得失，五
「若以」下辨教行不同。
初二如文。三功能中二：初明能攝根性功能，
次「又云」下有能通至實相功能。
既云入般若門，般若即是所入之理，理謂實相般若，亦得是種智般若。
四得失者，此並通論四教四門悉有得失故也。
五教行者，行秖是觀，於中又二：初通立教行二門，
次「藉教」下明根性悟入不同。
又五：初明一向根性，次「若聞」下明迴轉根性，
三「聞教」下相資根性，四「教觀合」下明門數，
五「經云」下明門意。 ^937a26

次正釋中四四十六相別不同，初三藏四門中二：
標、釋。釋中四別。初有門為二：先明門中四諦，
次「此是」下明申門之論。
初文又二：先苦集，次滅道。
初文又二：初破邪，次「乃是」下立正。
又二：初略舉煩惱及業，次「煩惱」下明三道結成有門。
苦道即苦諦，餘二即集。
次「一切有」下明道滅。
又二：先道，次滅。初道諦又三：初明門觀，
次「能發」下明門中功能，三「此則」下結門。
次「子果」下滅諦。又三：初正明滅，次引證，
三「此則」下結門。引證中以真實證有。
次空門中三：先正明四諦，次「故須菩提」
下引證，三「恐」下明申門之論。
初文又二：先四諦，次「發真」下功能。
初又二：先苦集，次「三假」下道滅。
此門不言破邪者，破邪之用事在有門，
無明與老死略標二諦，三假是道諦之觀，入空是滅諦大意。
次功能中二：先明功能，次「因空」下結門。
次引證中二：先正引，次「因空」下結門。
亦空亦有門，略云正因緣，即是略舉四諦之相。
於中為四：先略明四諦；次略結門，諦相不殊故略而不辨；
三「若稟」下明門功能，能有所通第一義也；
四「此是」下門中通門之論。
次第四門中分文不殊三門，加斥第四門中異解，有人云已去是也。
次通教四門中二：初總，次別。
初又二：初明衍門所通長遠，次「今」下與三藏辨異。
又二：初體析不同，次「三藏」下明觀生法二空不同。
又二：初正明二空不同，次「有人云」下破古釋疑。
初文中云「生法二空」者，見惑若破得須陀洹名得生空，後進斷思方得法空。
次文三，先破古，次「大品」下釋，三引論重立門。
又三：初略總立，次「論云」下正引論立，三
「佛於」下明四門通意。 ^937b14

次別釋中四：先釋，次結，三「若三乘」下明根性不同，
四「故青目」下引證。
初文自四。初有門者為二：初正釋，次「如鏡像」下結門。
初中略舉三諦，略無道諦，故云「乃至」也。
初業是集，若果是苦，涅槃是滅，知法幻是道，法還屬於因果二義。
次空門中二：先釋，次「如鏡」下結門。
大意如前，此中文略。
三四二門，例前可見。
別教門中為五：初總依教建立，次「所言」
下釋名立相辨異，三「此意」下別依教立門，
四判功能，五判圓別。
初文又二：初依《中論》第三句，次「而辨」下明亦用
《大論》一切實等四句，故初文所引今且從別通於四教。
言「七別」者，準四教本，應有八別，謂教、理、
智、斷、行、位、因、果，今不取教者，謂一教之下有此七故，故不論教。
別依教立門中二：初總明門相，次別釋。
初明當教四門多依《大經》。
別釋中四：初從「文云」下有門中言「乳中酪性」
者，《大經》出處非一，今應約乳略出相狀，
從緣故有，無性故無，兩存即第三，雙非即第四，
細對佛性由緣脩顯以合乳譬，對於四門其意則顯。
石中有金，具如《止觀》第六記。
《佛藏》十喻為有，力士額珠如《止觀》第三記。
此別四門亦約略示相不暇委悉，若委論者，
應如三藏有門中，具明諦相引證及得益之人功能辨異等。
次圓教四門指在第九卷論之。 ^937c16

次示入門觀者，亦有一十六門入觀不同，
文自為二：處論所通，觀論能入。
初文又二：先釋，次料簡。
初文二：初略立所通偏圓二理，次「何故」下以理問門。
問中雖但舉一偏真為問意，則通於圓真，
故後釋圓真，不復更問，但直列而已。
次「三藏」下釋，先釋所通偏真八門，中二：
先法，次譬。次「別教」下釋所通圓真亦有八門者，意亦同前。
次料簡中先問意者，衍應通圓，門但應八，何故十二？
答中有譬有合，如文。 ^938a12

二示入門觀者，具足應如《止觀》第五至第七末，
《止觀》但明圓教空門，餘之三門略而不說。
乃至三教一十二門，門門並應明其相狀，
但此中文意在教相，故觀法存略。
於中初三藏四門，初有門中二：先立信法兩行，次於法行即立觀法。
於中又三：初列；次稱歎以斥舊；三正釋，
為三：初正釋十觀，次重指本論，三「五百」下破計。 ^938a22

正釋中十。初明正境中五：初略立，次「若謂」
下簡邪濫，三「故大論」下正出正境之相，
四「如阿毘曇」下指論，五「是名」下結顯正辨異。
初如文。次文二：先明邪，次明濫。
初又二：先列邪境，次總非。
初又二：初邪因，次無因。
次明濫中二：初略斥，次「何者」下釋濫意。
又二：先正釋，次斥結。
次明發心中三：初重明境，次「欲休」下明能發心，
三「其心」下簡邪。此中所以不辨菩薩心而獨語二乘心者，
以二乘偏於一門，從門義便故耳，非無菩薩；
但菩薩四門遍學，觀同二乘，復未斷惑，故不論之。
一門既爾，餘門準知。 ^938a29

次明安心中六：初總明不安，次「為脩」下略明治法，
三「又定」下依德立名，四「行者」下正明用治，
五「是名」下結功能，六「不同」下簡斥邪偽。
初二如文。三依德立名中四：初略出法名人，
次舉世賢為例，三「若多」下非賢，四「賢名」下結得名。 ^938b12

四正明用治中二：先重總舉，次「云何」下別明，文自為五。
四明破法遍又五：初立二根性；次「佛初」
下引佛化儀，明觀功能；三「今阿」下救彼論師誤被他破；
四「故五百」下引人證正；五「當知」下結正斥邪。
初文二：初正立，次「破見」下指教可憑。
初文即慧俱二種初心不同之相也。
次正指教。次引佛化儀中言「六十二見」，
如《止觀》第二第五記。
「世間」即是國土及五陰也。
「神」即神我，計此神我與陰即離等。 ^938b17

四引人中云「五百語達兜」者，調達從於五百學通皆悉不教，
但云「但脩無常，可以得通可以得道。」
後時有一比丘名曰脩陀，不知因通而起逆罪，
依世間禪教其通法，六群雖復麁獷，凡所說法不違聖旨，乃至不違佛之所制。 ^938b26

識通塞中四：初略示通塞意，次「若有見」
下示通塞法，三「若不」下斥失以示通塞之觀，
四「如是」下結正辨非。
初如文。次文中言「八十八使」者，具如《止觀》第五記。
餘並如文。 ^938c3

次道品中七：初略明須道品意，次正明道品，
三「今非」下簡示，四「若一」下略例，五示教門，
六「此三十七」下明道品後三空門，七「故佛」下辨正簡邪。 ^938c7

對治中三：初明須助道意，次「論云」下示對治相，
三「如是」等下顯正辨非。 ^938c10

次位中三：初明須次位意，次「今明」下略辨位及功能，
三「不同」下辨非。 ^938c12

安忍中四：初正明轉外凡入內凡，次引證，
三「又若」下明須意，四「不同」下辨非。 ^938c13

無法愛中三：初明須無法愛意，次「是則」
下正明觀法，三「若利」下判至第十之人。 ^938c15

通教中十：初是境，「三人」下發心，次破古，餘如文。 ^938c17

次別十法有四門，於中初有門十中，初境中二：
初辨非顯正，次結功能等。 ^938c18

次發心中四：初明所緣境，次「菩薩」下明發心，
三「思益」下引證誓相，四「如是」下結。
初文中言「金藏草穢」，如前所引貧女金藏大小不知。
「思益三十二大悲」者，《思益》第二「佛告思益梵天：
能知如來五力說法，是菩薩能作佛事，
一說，二隨宜，三方便，四法門，五大悲。」
前四如經，大悲者有三十二救護眾生，
一一大悲皆為眾生不知不解而起大悲，
如云諸法無我眾生不解而起大悲，無眾生，
無壽命，無人，無所有，無住，無歸等。 ^938c20

次通塞中三：初總標，次「菩薩」下明通塞法，
三「於苦集」下明通塞觀。 ^939a1

次道品中三：初總標，次「破倒」下正明道品，
三「離十相」下明三脫。
十相者，《大經》二十三云：「色香味觸、生住異滅、
男相女相」，《俱舍》文同。
《大般涅槃》離此十相，所離同小，約能觀所證以簡偏圓。 ^939a2

對治中三：初總標，次「所謂」下正明治相，
三「常樂」下明開三脫。
「若修諸法等」者，此別教修治助開實相，
實相既在初地已上，治法並在十向已前。
此引《大經》列優婆塞眾云「無垢稱王優婆塞等，常樂觀察如是諸對治門」。
章安解云：味俗為苦，沈空為樂，沈空為苦，
分別為樂，常我淨等亦復如是。
乃簡云，恒與常云何異？
不從因緣為常，始終不異為恒。
餘文不釋，準例應知。
釋名辨異雖爾，釋義應從一例，皆以空假相對而釋，
真理為安，果為增上。 ^939a6

次位中二：初正明，次功能。
安忍中二：初正安忍，次「以忍」下功能。 ^939a17

法愛中四：初正明離愛，次「生名」下明離意，
三「破無明」下功能，四「是為」下結，餘門準知。 ^939a18

次明圓教入門觀者，文自二，初文簡中二：
先敘簡意，次正簡。
初文又二：初明簡意，次「上兩門」下簡上藏通門理全別不須對簡，
別門理同故須簡却。
初文又二：初通對三門以顯圓妙，次引文證圓。
初言「示人無諍」者，如《止觀》第六記。
故般若中以通教等能通之門為無諍法，
今以義推通教即是界內無諍，圓門即是內外無諍，
故云「三藏滅於實色」。
別教次第滅於法性之色，法性之色實不可滅，
初緣法性先滅分段，次滅變易入地方乃見於法性，
故今義云「次第滅於法性色」耳。
總而言之，前三未融通名為諍，至圓方名無諍法也。 ^939a21

次正對別教簡中二：初略明簡意，次正簡。
又二：先列十門，次釋。
然此十意，前之七意皆有三段：先正釋，
次判圓別，三從「復次」下判諸經文。
前後約位以判圓別，唯第一文加於破會一復次也。
第八意約諸經文序正流通，及正說中諸會所說，
觀初中後而辨圓別，以判前七及以後二。
第九第十略無復次，直觀經文問答舉譬，
以顯圓別，以判前八，故云「融即」乃至「譬喻」。
若其直明圓別之相，恐人不曉經文前後明位不同，
或文相雖融，位在向後定屬別義，或文雖次第，
位在住前定屬圓義，即不即三等，乃至能詮教之初後，意亦可知。 ^939b4

釋中二：先總明釋意，為令識於別圓八門二四不同故也；次正釋。
於中又三：初正釋十門，次約五味分別，
三「今經」下辨今經文十相及四門相不同。
初文又二：先正釋十門，次「今以」下結示。
初文自為十釋。初門中三：初正約融不融以辨兩教，
次「復次」下更寄破會辨融不融，三「復次經文前後」下明融不融。
初文二：先舉別教，次明圓教。
初別教中二：初明執門生過，次從「然別門」下釋疑。
初文二：初明彼論生過，次「今時」下明此方學者生過。
初文又二：初明執門，次「四門」下明生過。
又二：初明過體不同，次「周璞」下舉譬。
初又二：初正明過相，由不得意豈關法體；
次「前三藏」下簡，前云「殆濫冥初生覺」者，
如《止觀》第七記。「殆」者危也，亦幾也，巨希反。
上人均下名「濫」，下人行上名「僣」。 ^939b17

次簡中為展轉相形，故須出彼。
於中又二：初簡，次「妙有」下結勸。
初文者，然破冥初，功在三藏有門而已。
別門與彼永異，故不可得等也。
次譬中云「周璞鄭璞」，如《止觀》第十記。
周都東京，鄭都鄭州。
次明此方生過者，偷此藏理種子之名，
以助自然之計，以地人釋地義偷安莊老，
如《止觀》第五記。「混淆」者，子書云：濁水也。
涇濁、渭清。 ^939c3

次明圓教又三：初略明門融，次「有無」下明立門意，
三「而此」下正明融相。 ^939c11

次約破會中二：標，釋。
釋中二：先別，次圓。
初別中二：先約破，次約會。
初文者，法華已前諸教中如諸部方等般若等，
無處不破諸外道，而存二乘及三教菩薩。
次「雖會而不圓」者，如文引《淨名》、《般若》可見。 ^939c13

次圓門中二：先破，次會。
初破中三：初破別，次以二乘凡夫況，三結歸。
初文中云「自此之前我等皆名邪見人」
者，《大經》第七「迦葉聞常乃自述云：自此未聞常住之前，我等皆名邪見人也。」
當知偏教皆名為邪。 ^939c18

次圓會中三：初會凡夫，以二乘菩薩況；
次「汝等」下會析法二乘，以通別三乘況；
三「汝是」下總結會一切人法。
初文云「龍畜等皆授記」者，如舍利弗領解中天龍八部皆自領解云：
「大智舍利弗，今得受尊記，我等亦如是，必當得作佛。」 ^939c22

三約經文中二：先明別，次明圓，若識此意，
不以融不融言能顯圓別，復須更約經文前後寄行位判方能顯之。
但地向相對明融不融，此定屬別；若住信相對，此定屬圓。
由經中赴機便宜說位不定，前後但約位判自了別圓，
此一門意不專在於此，遍下諸門。
下文但言「或前或後」，皆是此第三門意；
但言「遍不遍」等，即第二門意。
下去闕此第二門，二三兩門俱有圓別二意，
準初融不融門，可知。
下去準知。皆別門云「說」、圓門云「證」，或時略證但注「云云」。
即不即法中從「復次」去亦有三意：初即不即，
次遍不遍，三約經文前後。
約五住文猶屬第二，最後復次方屬後意。
初門中二：先別、次圓。
初別中四門不即、三諦不即，或一即二即或三即而復不融，
三法相即乃名為遍；於一念中圓破五住名之為遍，次第破者名為不遍。
佛智非佛智分文同前，次第不次第中分文亦同，
但第三意初闕「復次」字耳。 ^939c28

五斷不斷中二：先通敘斷不斷意，次正分別斷即是別、不斷即圓。
文句同前第三意，亦少「復次」之言，下去皆爾。 ^940a17

七果縱不果縱中，別引地人，圓引華嚴等者，意亦可知。
三德縱橫，如《止觀》第三中。 ^940a20

第八約詮者，更重判於前七後二，皆有門前序、
中門相及以門中正說之相以辨別圓，
故云「不融不即」乃至「譬喻」。
次約五味中文略，但言乳教兩種四門，
應判云一種融一種不融，乃至問答等，
有兩種十意不同，不可具列但言門耳。 ^940a22

三約今經十中為二：先釋十相四門，次結意。
初釋又二：初十相，次四門。
初文二：標、釋。以著衣等為行者，以依寂忍等三而弘此經，即是行也。
以五百由旬即不斷斷者，即以佛智對於煩惱及生死處所故也。
況初心一步已涉長途，二乘被開先進三百，
按位進入皆有入住，住即五百，故云圓也。
欲聞具足道，聞即教也，教即能詮。 ^940a27

次明今經四門又二：初結前生後，次正釋四門所以。
今經四門文相不委悉者，以今經正意在於開顯，
但略示四相；若依門觀利者，隨一句一偈咸皆發真中。
下之人事須具如《中論》廣述，況復此中且為分別與諸教異，
門中觀法具如《止觀》，何但此中文略。
如前三教亦並指他經，文相可見。 ^940b6

二正明實觀為三：先別釋，次「是十」下示此經文十觀之相，
三「復次」下結斥傷歎。
初文二：初指所依門，次正釋門中觀法。
又二：初明有門觀法，次餘三略例。
初釋有門又二：初略標門列數，次正釋。
初文不列但注「云云」。
正釋中二：初正釋，次「是名」下結成經體。 ^940b13

初文自十，初境中二：初待對立妙，次釋。
釋中三：初立四諦，次兼通異名，三結門。
初又二：初總標四諦，次別釋。
釋中二：先苦滅相對，次集道相對。
初又二：初苦滅，次集道互融，以隨苦集體即道滅，故相對明不同三教。
初文二：初明苦即是滅，謂生死即是三諦，
三諦即是三涅槃；次引證，又二：初引經，次釋經意。
言「不可思議四諦」者，此語四諦融即之相耳。
「不可復滅」，釋上句耳。
次「煩惱」下集道相對，又二：初集道，次以苦滅互融。
初又二：初明集即是道，謂煩惱之集即是三諦，三諦即是三智。
次引證亦二：先引經，次釋經意。
言「亦是苦滅及一實四諦」者，此明苦不異集，
集是剎那心起，苦是一期報陰；今一念心具十法界苦集，
還觀此心具足三諦，安得不以四諦相即而釋？
為欲令人別識相狀，故別別識之。 ^940b19

次發心中還以一念無作四諦為境，約此而起慈悲。
文又為三：初正明弘誓，次「無緣」下結成誓體，謂無緣也。
無偏小雜故名「清淨」。
三「慈善」下結誓成相。 ^940c6

三安心中三：初結前生後，次正明安法，
三「體生死」下明安心行相。
初又二：先結前兩觀，體解謂了境，發心謂弘誓，
「豈可」下生後安心。
臨池觀魚對前妙境，豈可知妙境而不總別安心？
次「裹糧」下對前發心，豈可發大心而不修行填願？ ^940c10

次正示能安之法，又二：先法，次譬。
譬中二：先斥不均，非今文意。
次歎均調能橫周竪遍，二輪橫周，二翼竪遍，
具如《止觀》第五記。
三行相中二：先正明行相，次「於一心」下明行相該攝。
初文者，體用一止而三止，達用一觀而三觀，
具如《止觀》第三文。
言「該攝」者，生死及煩惱既不出一念，即此為定慧，豈離於一心？
故一心中五行具足，具如前第四卷。 ^940c15

四明破遍中三：譬、合、結。
初譬中二：前譬斷德，次譬智德。
合中義兼二德，約所破得斷名，約能破得智名。
三「雖復」下結意，又二：初明智斷不二，次釋智斷不二所以。
以體即故，文略。煩惱即菩提句亦應可解。 ^940c23

五識通塞中三：初譬，次合，三結意。
初譬中云「主兵寶取捨得宜」者，強者綏之為捨，弱者撫之為取。
「綏」者，《國語》云：「綏其謗言」，謂止也。
《左傳》云：「交綏而退也。」
爭而兩退，故曰「交綏」。
今謂強者止之退之，弱者安之進之，故塞強而通弱，應進通而退塞。
次合中還約一念而論強弱。
三結中三：初寄竪門以論一念，次「節節」
下正結撿挍，三「若不」下結釋。
若其不能節節撿挍，非唯行不進趣，理解亦亡，
故云「失」也。 ^940c28

六道品中三：先正明四念，次明破倒具品等，三結成枯榮。
念處中「具道品」至「一切法」者，言「念處中」
者，此具約位相攝道品，此則念處中具足諸品，餘品亦然。
道品是能趣涅槃，行法三脫是能通涅槃之門，
並是正行，一切法是助正道法，攝入正道。
三從「又知涅槃」下重結枯榮，如文。 ^941a8

七明助道中本治事障，今以理觀者何耶？
此中約第一義治，故作是說。
若事障興應觀諦理，生死煩惱即涅槃菩提，故能治之。
六即之位約一心理，生死煩惱可知。 ^941a15

九安忍中二：初通立，次別釋。
能常一心安於妙境，故有此等十境生也。 ^941a19

十離愛為四：初明相似法起，次「相似」下明頂墮，
三「此愛」下明離愛入位，四「觀生死」下明位所證法。 ^941a20

次結成經體。
次三門例可見。
次引此經明觀法之相。
然彼《止觀》局引大車，今散引一部，彼為成觀，此但歎教。
又二：初正引，次「是十」下結例。
意廣語略，思之。 ^941a23

三結斥傷歎中三：初結斥，次傷歎，三指廣。
初又二：先結今意，次「固非」下斥。
初文者，具如前一十六門，門門十觀即是其意。
斥文可知。次「世人」下傷歎中三：先傷，次歎，三益。
初文二：謂法、譬。法如文。
譬中云「徒知 #CB00590;捋不解鑽搖」
者，借《大經》譬責講讀人。
《大經》第三「迦葉難佛：如來若常何不常現？
佛告迦葉：譬如長者多有諸牛，色雖種種，
同共一群，付放牧人，令逐水草，唯為醍醐，不求乳酪。
彼牧牛者，#CB00590;已自食。
長者命終，所有諸牛，悉為群賊之所抄掠。
賊得牛已，無有婦女，即自#CB00590;捋，得已自食。
爾時群賊，各相謂言：彼大長者，畜養此牛，
不求乳酪，唯為醍醐。
我等今者，設何方便，而得之耶？
〔止觀記具注解〕夫醍醐者，名為世間第一上味，
我等無器，設復得之。
無安置處。復相謂言：唯有皮囊，可以盛之。
雖有盛處，不知鑽搖，漿猶難得，況復生蘇。
爾時群賊，以醍醐故，加之以水；以加水故，
乳酪醍醐，一切皆失。
凡夫亦爾，雖有善法，皆是如來正法之餘。
何以故？如來入涅槃後，盜竊如來遺餘善法，
若戒定慧，如彼群賊劫掠諸牛。
雖復得之，無有方便，以是義故，不能獲得常樂我淨，常戒定慧。
又為解脫，說我人眾生等，如加以水，以非想為涅槃，如失醍醐。
以少梵行得生天上，如加水之乳等云云。」
次「若識」下歎中二：先歎教法無缺，次「半如意」下歎弘法無機。
初文者，此十六門，門門觀法遍被一切，
自此之外無所復須，不同講人，漿猶難得。
次文者，今一家弘法大小通立，或以小助大，
或開小即大，或破小明大，或以小形大，
則是半滿雙弘、觀教俱立。
今以此半滿之觀，說以施人，人無受用故，
云「我則悔焉」。悔者悲嗟之甚，應非悋情。
言「半如意珠全如意珠」者，第五卷末云「半如意珠則以迹中五妙為半」。
此釋圓門十觀法竟，云半全者乃至偏門名之為半，
圓門為全，故文云小乘四門大乘四門，
名同意異，不可例前。
「雖無」下微益。三「指廣」下可知。
彼文為顯鈍根行者，一一文中皆須先明橫竪，
次明不二；此中直明一念一塵即具橫竪，
不暇廣及，故指彼文。
若得意者，見此略文以顯彼廣。
法華玄義釋籤卷第十七
 ^941a26
