
fen:: 
di:: 
chu:: 
zhang:: 瑜伽師地論卷第四十三
author:: 彌勒菩薩說
translator:: 三藏法師玄奘奉　詔譯
本地分中菩薩地第十五初持瑜伽處靜慮品第十三
pin:: 
#####  13靜慮品

jie:: 
###### 13節 靜慮品

xiang:: 
####### 1項 開列九門

云何菩薩靜慮波羅蜜多？
嗢拕南曰：
　　自性、一切、難、一切門、善士、
　　一切種、遂求、二世樂、清淨，
　　如是九種相，名略說靜慮。 ^527b16

謂九種相靜慮，名為菩薩靜慮波羅蜜多。
一者、自性靜慮，二者、一切靜慮，三者、難行靜慮，
四者、一切門靜慮，五者、善士靜慮，六者、
一切種靜慮，七者、遂求靜慮，八者、此世他世樂靜慮，
九者、清淨靜慮。
xiang:: 
#######  2項 依門隨解

mu:: 
######## 1目 自性靜慮
 ^527b20

云何菩薩自性靜慮？
謂諸菩薩，於菩薩藏聞思為先，所有妙善世出世間心一境性，
心正安住，或奢摩他品、或毘鉢舍那品、或雙運道俱通二品。
當知即是菩薩所有靜慮自性。
mu:: 
########  2目 一切靜慮
 ^527b25

云何菩薩一切靜慮？
謂此靜慮略有二種。
一者、世間靜慮，二者、出世間靜慮。
當知此二，隨其所應復有三種。
一者、現法樂住靜慮，二者、能引菩薩等持功德靜慮，
三者、饒益有情靜慮。 ^527b29

若諸菩薩所有靜慮，遠離一切分別，能生身心輕安，
最極寂靜，遠離憍舉，離諸愛味，泯一切相，當知是名菩薩現法樂住靜慮。 ^527c4

若諸菩薩所有靜慮，能引能住種種殊勝、
不可思議、不可度量十力種姓所攝等持。
如是等持，一切聲聞及獨覺等不知其名，何況能入。 ^527c7

若諸菩薩所有靜慮，能引能住一切菩薩解脫、
勝處、遍處、無礙解、無諍、願智等共諸聲聞所有功德。
當知是名能引菩薩等持功德靜慮。 ^527c10

菩薩饒益有情靜慮有十一種，如前應知。
謂諸菩薩依止靜慮，於諸有情能引義利彼彼事業，
與作助伴，於有苦者能為除苦；於諸有情能如理說；
於有恩者知恩知惠，現前酬報；於諸怖畏能為救護；
於喪失處能解愁憂；於有匱乏施與資財；
於諸大眾善能匡御；於諸有情善隨心轉；
於實有德讚美令喜；於諸有過能正調伏；
為物現通，恐怖引攝。
如是一切總名菩薩一切靜慮。
此外無有若過若增。
mu:: 
########  3目 難行靜慮
 ^527c13

云何菩薩難行靜慮？
謂此靜慮略有三種。
若諸菩薩已能安住廣大、殊勝、極善成熟、
多所引發諸靜慮住，隨自欲樂，捨彼最勝諸靜慮樂，
愍有情故，等觀無量利有情事，為諸有情義利成熟，故意思擇還生欲界。
當知是名菩薩第一難行靜慮。 ^527c23

若諸菩薩依止靜慮，能發種種無量無數不可思議，
超過一切聲聞、獨覺所行境界菩薩等持。
當知是名菩薩第二難行靜慮。 ^527c28

若諸菩薩依止靜慮，速證無上正等菩提。
當知是名菩薩第三難行靜慮。
mu:: 
########  4目 一切門靜慮
 ^528a2

云何菩薩一切門靜慮？
謂此靜慮略有四種。
一者、有尋有伺靜慮，二者、喜俱行靜慮，
三者、樂俱行靜慮，四者、捨俱行靜慮。
mu:: 
########  5目 善士靜慮
 ^528a4

云何菩薩善士靜慮？
謂此靜慮略有五種。
一者、無愛味靜慮，二者、慈俱行靜慮，三者、
悲俱行靜慮，四者、喜俱行靜慮，五者、捨俱行靜慮。
mu:: 
########  6目 一切種靜慮
 ^528a7

云何菩薩一切種靜慮？
謂此靜慮，六種、七種，總十三種。 ^528a10

言六種者，一者、善靜慮，二者、無記變化靜慮，
三者、奢摩他品靜慮，四者、毘鉢舍那品靜慮，
五者、於自他利正審思惟靜慮，六者、能引神通威力功德靜慮。 ^528a11

言七種者，一者、名緣靜慮，二者、義緣靜慮，
三者、止相緣靜慮，四者、舉相緣靜慮，五者、
捨相緣靜慮，六者、現法樂住靜慮，七者、能饒益他靜慮。
如是十三種，名為菩薩一切種靜慮。
mu:: 
########  7目 遂求靜
 ^528a14

云何菩薩遂求靜慮？
謂此靜慮略有八種。
一者、於諸毒藥、霜雹、毒熱、鬼所魅等種種災患能息，
能成呪術所依靜慮；二者、於界互違所生眾病能除靜慮；
三者、於諸飢饉大災旱等現在前時，興致甘雨靜慮；
四者、於其種種人非人作水陸怖畏，能正拔濟靜慮；
五者、於乏飲食墮在曠野諸有情類，能施飲食靜慮；
六者、於乏財位所化有情，能施種種財位靜慮；
七者、於十方界放逸有情，能正諫誨靜慮；
八者、於諸有情隨所生起所應作事，能正造作靜慮。
mu:: 
########  8目 此世他世樂靜慮
 ^528a19

云何菩薩此世他世樂靜慮？
謂此靜慮略有九種。
一者、神通變現調伏有情靜慮；二者、記說變現調伏有情靜慮；
三者、教誡變現調伏有情靜慮；四者、於造惡者示現惡趣靜慮；
五者、於失辯者能施辯才靜慮；六者、於失念者能施正念靜慮；
七者、制造建立無顛倒論、微妙讚頌摩怛理迦，
能令正法久住靜慮；八者、於諸世間工巧業處，
能引義利，饒益有情種種書算、測度、數印、
床座、傘屧，如是等類種種差別資生眾具能隨造作靜慮；
九者、於生惡趣所化有情，為欲暫時息彼眾苦，放大光明照觸靜慮。
mu:: 
########  9目 清淨靜慮
 ^528b1

云何菩薩清淨靜慮？
謂此靜慮略有十種。
一者、由世間淨，離諸愛味清淨靜慮。
二者、由出世淨，無有染污清淨靜慮。
三者、由加行淨，清淨靜慮。
四者、由得根本淨，清淨靜慮。
五者、由根本勝進淨，清淨靜慮。
六者、由入、住、出自在淨，清淨靜慮。
七者、捨靜慮已，復還證入自在淨，清淨靜慮。
八者、神通變現自在淨，清淨靜慮。
九者、離一切見趣淨，清淨靜慮。
十者、一切煩惱、所知障淨，清淨靜慮。
xiang:: 
#######  3項 結歎功德
 ^528b13

如是靜慮無量無邊，能得菩薩大菩提果。
菩薩依此圓滿靜慮波羅蜜多，能於無上正等菩提速疾已證、
當證、今證。
pin:: 
#####  14慧品
本地分中菩薩地第十五初持瑜伽處慧品第十四
jie:: 
###### 14節 慧品

xiang:: 
####### 1項 開列九門
 ^528b22

云何菩薩慧波羅蜜多？
嗢拕南曰：
　　自性、一切、難、一切門、善士、
　　一切種、遂求、二世樂、清淨，
　　如是九種相，是名略說慧。 ^528b27

謂九種相慧，名為菩薩慧波羅蜜多。
一者、自性慧，二者、一切慧，三者、難行慧，
四者、一切門慧，五者、善士慧，六者、一切種慧，
七者、遂求慧，八者、此世他世樂慧，九者、清淨慧。
xiang:: 
#######  2項 依門隨解

mu:: 
######## 1目 自性慧
 ^528c2

云何菩薩自性慧？
謂能悟入一切所知及已悟入一切所知簡擇諸法，普緣一切五明處轉。
一、內明處，二、因明處，三、醫方明處，四、聲明處，
五、工業明處。當知即是菩薩一切慧之自性。
mu:: 
########  2目 一切慧
 ^528c6

云何菩薩一切慧？
當知此慧略有二種。
一者、世間慧，二者、出世間慧。
此二略說復有三種。
一、能於所知真實隨覺通達慧，二、能於如所說五明處及三聚中決定善巧慧，
三、能作一切有情義利慧。 ^528c11

若諸菩薩於離言說法無我性，或於真諦將欲覺悟、
或於真諦正覺寤時，或於真諦覺寤已後所有妙慧。
最勝寂靜明了現前，無有分別，離諸戲論；
於一切法悟平等性，入大總相；究達一切所知邊際，
遠離增益、損減二邊，順入中道。
是名菩薩能於所知真實隨覺通達慧。 ^528c15

若諸菩薩，於五明處決定善巧，廣說如前力種性品，應知其相。
及於三聚中決定善巧，謂於能引義利法聚、
能引非義利法聚、能引非義利非非義利法聚，皆如實知。
於是八處所有妙慧善巧攝受，能速圓滿廣大無上妙智資糧，
速證無上正等菩提。 ^528c22

能作一切有情義利慧有十一種，如前應知。
即於彼位所有妙慧，當知是名饒益有情慧。
mu:: 
########  3目 難行慧
 ^528c27

云何菩薩難行慧？
當知此慧略有三種。
若諸菩薩能知甚深法無我智，是名第一難行慧。
若諸菩薩能了有情調伏方便智，是名第二難行慧。
若諸菩薩了知一切所知境界無障礙智，是名第三最難行慧。
mu:: 
########  4目 一切門慧
 ^529a1

云何菩薩一切門慧？
當知此慧略有四種。
謂於聲聞藏及菩薩藏，所有勝妙聞所成慧、
思所成慧，於能思擇菩薩所應作應隨轉中，
及菩薩所不應作應止息中，思擇力所攝慧，及修習力所攝三摩呬多地無量慧。
mu:: 
########  5目 善士慧
 ^529a6

云何菩薩善士慧？
當知此慧略有五種。
一、聽聞正法所集成慧，二、內正作意俱行慧，
三、自他利行方便俱行慧，四、於諸法法住、
法安立無顛倒中善決定慧，五、捨煩惱慧。
復有異門。一、微細慧，悟入所知如所有性故。
二、周備慧，悟入所知盡所有性故。
三、俱生慧，宿智資糧所集成故。
四、具教慧，能於諸佛、已入大地諸菩薩眾所聞法義具受持故。
五、具證慧，從淨意樂地乃至到究竟地所攝受故。
mu:: 
########  6目 一切種慧
 ^529a11

云何菩薩一切種慧？
當知此慧，六種、七種，總十三種。 ^529a21

六種慧者，謂於諸諦苦智、集智、滅智、道智，
於究竟位盡智、無生智，是名六慧。 ^529a22

七種慧者，謂法智、類智、世俗智、神通智、
相智、十力前行智、四道理中正道理智。
mu:: 
########  7目 遂求慧
 ^529a23

云何菩薩遂求慧？
當知此慧略有八種。
一、依法異門智，所謂菩薩法無礙慧。
二、依法相智，所謂菩薩義無礙慧。
三、依法釋詞智，所謂菩薩釋詞無礙慧。
四、依法品類句差別智，所謂菩薩辯才無礙慧。
五、菩薩一切摧伏他論慧。
六、菩薩一切成立自論慧。
七、菩薩一切正訓營為家屬家產慧。
八、菩薩一切善解種種王正世務慧。
mu:: 
########  8目 此世他世樂慧
 ^529a26

云何菩薩此世他世樂慧？
當知此慧略有九種。
謂諸菩薩，於內明處，能善明淨、善安住慧；
於醫方明處、因明處、聲明處、世工業明處，
能善明淨、非安住慧。
一切菩薩，即用如是於五明處善明淨慧以為依止，
於他愚癡、放逸、怯弱、勤修正行所化有情，
如其次第，示現、教導、讚勵、慶慰慧。
mu:: 
########  9目 清淨慧
 ^529b5

云何菩薩清淨慧？
當知此慧略有十種。
於真實義有二種慧。
謂由盡所有性及如所有性取真實義故。
於流轉義有二種慧。
謂取正因果故。於執受義有二種慧。
謂顛倒、不顛倒，如實了知故。
於方便義有二種慧。
謂一切所應作、所不應作，如實了知故。
於究竟義有二種慧。
謂雜染，如實了知雜染故；清淨，如實了知清淨故。
如是菩薩五義十種差別淨慧，當知是名最勝淨慧。
xiang:: 
#######  3項 開列九門
 ^529b12

如是菩薩極善決定無量妙慧，能證菩薩大菩提果。
菩薩依此，能圓滿慧波羅蜜多，速證無上正等菩提。
xiang:: 
#######  4項 總結六種引證嘆勝

mu:: 
######## 1目 引經證成
 ^529b21

復次，如是六種波羅蜜多，世尊彼彼素怛纜中處處散說，
今於此中攝在一處，略說應知。 ^529b24

謂佛所說素怛纜中，所有施波羅蜜多乃至慧波羅蜜多，
或標或釋，彼皆於此或自性施，廣說乃至或清淨施趣入攝受，
如其所應皆當了知。
如是所餘，如所宣說戒乃至慧趣入攝受，如其所應亦當了知。 ^529b26

又諸如來為菩薩時，所行一切菩薩行中，
所有無量本生相應難行苦行，當知一切與施相應，依止於施。
如說其施，如是戒、忍、精進、靜慮、慧相應，
依止戒、忍、精進、靜慮、慧，當知亦爾。 ^529c1

或唯依施，廣說乃至或唯依慧，或雜依二，
或雜依三，或雜依四，或雜依五、或雜依一切六波羅蜜多，皆應了知。
mu:: 
########  2目 出異名結歎
 ^529c5

如是六種波羅蜜多，菩薩為證無上正等菩提果故，精懃修集。 ^529c8

是大白法溟，名大白法海；是一切有情、
一切種類圓滿之因，名為涌施大寶泉池。 ^529c9

又即如是所集無量福智資糧，更無餘果可共相稱，唯除無上正等菩提。
pin:: 
#####  15攝事品
本地分中菩薩地第十五初持瑜伽處攝事品第十五
jie:: 
###### 15節 攝事品

xiang:: 
####### 1項 標列九種相攝事
 ^529c11

云何菩薩四種攝事？
嗢拕南曰：
　　自性、一切、難、一切門、善士、
　　一切種、遂求、二世樂、清淨，
　　如是九種相，名略說攝事。 ^529c16

謂九種相攝事，名為菩薩四種攝事。
一者、自性攝事，二者、一切攝事，三者、難行攝事，
四者、一切門攝事，五者、善士攝事，六者、
一切種攝事，七者、遂求攝事，八者、此世他世樂攝事，
九者、清淨攝事。
xiang:: 
#######  2項 愛語

mu:: 
######## 1目 自性愛語
 ^529c20

云何菩薩自性愛語？
謂諸菩薩，於諸有情常樂宣說悅可意語、
諦語、法語、引攝義語。
當知是名略說菩薩愛語自性。
mu:: 
########  2目 一切愛語
 ^529c24

云何菩薩一切愛語？
謂此愛語略有三種。 ^529c27

一者、菩薩設慰喻語。
由此語故，菩薩恒時對諸有情遠離顰蹙，
先發善言，舒顏平視，含笑為先，或問安隱吉祥，
或問諸界調適，或問晝夜怡樂，或命前進善來，
以是等相慰問有情，隨世儀轉，順覩人性。 ^529c28

二者、菩薩設慶悅語。
由此語故，菩薩若見有情妻子、眷屬、財穀，
其所昌盛而不自知，如應覺悟，以申慶悅。
或知信、戒、聞、捨、慧增，亦復慶悅。 ^530a3

三者、菩薩設勝益語。
由此語故，菩薩宣說一切種德圓滿法教相應之語，
利益安樂一切有情，恒常現前以勝益語而為饒益。
是名菩薩一切愛語差別應知。 ^530a7

云何略說如是菩薩一切愛語？
當知此語略為二種。
一、隨世儀軌語，二、順正法教語。
若慰喻語、若慶悅語，當知是名隨世儀軌語；
若勝益語，當知是名順正法教語。
mu:: 
########  3目 難行愛語
 ^530a11

云何菩薩難行愛語？
當知此語略有三種。
若諸菩薩，於能殺害怨家惡友，以善淨心、
無穢濁心，思擇為說若慰喻語、若慶悅語、
若勝益語，當知是名菩薩第一難行愛語。
若諸菩薩，於其上品愚癡鈍根諸有情所，
心無疑慮，思擇為說種種法教，誓受疲勞，
如理如法，如善攝取，當知是名菩薩第二難行愛語。
若諸菩薩，於其諂詐欺誑親教、軌範、尊長真實福田行邪惡行諸有情所，
無嫌恨心、無恚惱心，思擇為說若慰喻語、
若慶悅語、若勝益語，當知是名菩薩第三難行愛語。
mu:: 
########  4目 一切門愛語
 ^530a15

云何菩薩一切門愛語？
當知此語略有四種。
一、欲斷諸蓋向善趣者，為說先時所應作法。
二、遠離諸蓋心調善者，為說增進四聖諦等相應正法。
三、在家出家多放逸者，無倒諫誨，方便令其出離放逸行，住不放逸行。
四、於諸法中多疑惑者，為令當來離疑惑故，為說正法論義決擇。
mu:: 
########  5目 善士愛語
 ^530a26

云何菩薩善士愛語？
當知此語略有五種。
謂諸菩薩為所化生，能說如來及諸菩薩有因緣法、
有出離法、有所依法、有勇決法、有神變法。
若所說法，得處有因，制立學處，是故此法名有因緣。
若所說法，於所受學有毀犯者，施設還淨，是故此法名有出離。
若所說法，四依所攝，施設無倒法律正行，是故此法名有所依。
若所說法，能正顯示出一切苦不退還行，是故此法名有勇決。
若所說法，作三神變，一切所說終不唐捐，是故此法名有神變。
mu:: 
########  6目 一切種愛語
 ^530b4

云何菩薩一切種愛語？
當知此語，六種、七種，總十三種。 ^530b14

言六種者，一、於應聽法開聽愛語，二、於應制法遮制愛語，
三、開示諸法法門愛語，四、開示無倒法相愛語，
五、開示無倒訓釋諸法言詞愛語，六、開示無倒法句品類差別愛語。 ^530b15

言七種者，一、慰喻愛語；二、慶悅愛語；三、
於他有情一切資具少希欲中，一切所作及以正至少希欲中，
廣恣愛語；四、安慰種種驚怖愛語；五、如理宣說所攝愛語；
六、為欲令他出不善處安住善處，正見聞疑舉呵愛語；
七、請他有力饒益愛語。
如是菩薩十三種語，當知名為一切種愛語。
mu:: 
########  7目 遂求愛語
 ^530b19

云何菩薩遂求愛語？
當知此語略有八種。
謂諸菩薩依四淨語，起八聖語，是名菩薩遂求愛語。
四淨語者，謂離妄語及以離間、麁惡、綺語。
八聖語者，謂見言見，聞言聞，覺言覺，知言知，
不見言不見，不聞言不聞，不覺言不覺，不知言不知。
mu:: 
########  8目 此世他世樂愛語
 ^530b26

云何菩薩此世他世樂愛語？
當知此語略有九種。
一、說正法斷親屬難愁憂愛語，二、說正法斷財位難愁憂愛語，
三、說正法斷無病難愁憂愛語，四、說正法斷淨戒難眾苦愛語，
五、說正法斷正見難眾苦愛語。 ^530c2

六、說正法讚美淨戒圓滿愛語，七、說正法讚美正見圓滿愛語，
八、說正法讚美軌則圓滿愛語，九、說正法讚美正命圓滿愛語。
mu:: 
########  9目 清淨愛語
 ^530c7

云何菩薩清淨愛語？
當知此語有二十種。
謂二十相宣說正法，應知如前力種性品。
xiang:: 
#######  3項 利行
 ^530c10

云何菩薩利行？謂此利行廣如愛語，應知其相。 ^530c13

於利行中餘差別義，我今當說。
謂諸菩薩，由一切品差別愛語，隨說彼彼趣義利行，
饒益有情，故名利行。
mu:: 
########  1目 自性利行
 ^530c14

云何菩薩自性利行？
謂諸菩薩由彼愛語，為諸有情示現正理，
隨其所應，於諸所學隨義利行，法隨法行。
如是行中，安住悲心、無愛染心，勸導、調伏、
安處、建立。是名略說利行自性。
mu:: 
########  2目 一切利行
 ^530c17

云何菩薩一切利行？
當知此行略有二種。
一、未成熟有情能成熟利行；二、已成熟有情令解脫利行。
即此利行復由三門。
一、於現法利勸導利行；二、於後法利勸導利行；
三、於現法後法利勸導利行。 ^530c22

於現法利勸導利行者，謂正勸導，以法業德，
招集、守護、增長財位，當知是名於現法利勸導利行。
由此能令從他獲得廣大名稱及現法樂；
由資具樂，攝受安住。 ^530c26

於後法利勸導利行者，謂正勸導棄捨財位，
清淨出家，受乞求行以自存活，當知是名於後法利勸導利行。
由此能令決定獲得後法安樂，不必獲得現法安樂。 ^531a1

於現法後法利勸導利行者，謂正勸導，
令在家者、或出家者漸次修行，趣向離欲，當知是名於現法後法利勸導利行。
由此能令於現法中，得身輕安、得心輕安，
安樂而住；於後法中，或生淨天，或無餘依涅槃界中而般涅槃。
mu:: 
########  3目 難行利行
 ^531a5

云何菩薩難行利行？
當知此行略有三種。
若諸菩薩，於先未行勝善根因諸有情所，
能行利行，是名第一難行利行。
何以故？彼諸有情難勸導故。
若諸菩薩，於有善因現前執著廣大財位、
眾具圓滿諸有情所，能行利行，是名第二難行利行。
何以故？彼於廣大極放逸迹、極放逸處耽著轉故。
若諸菩薩，於諸外道、著本異道、邪見、邪行諸有情所，
能行利行，是名第三難行利行。
何以故？彼於自宗愚癡執故，於正法律憎背執故。
mu:: 
########  4目 一切門利行
 ^531a11

云何菩薩一切門利行？
當知此行略有四種。
謂諸菩薩，不信有情，於信圓滿殷勤勸導，
乃至建立；犯戒有情，於戒圓滿殷勤勸導，
乃至建立；惡慧有情，於慧圓滿殷勤勸導，
乃至建立；慳悋有情，於捨圓滿殷勤勸導，乃至建立。
mu:: 
########  5目 善士利行
 ^531a21

云何菩薩善士利行？
當知此行略有五種。
謂諸菩薩，於真實義勸導有情；於應時宜勸導有情；
於能引攝勝妙義利勸導有情；於諸有情柔軟勸導；於諸有情慈心勸導。
mu:: 
########  6目 一切種利行
 ^531a26

云何菩薩一切種利行？
當知此行，六種、七種，總十三種。 ^531b2

云何六種？謂諸菩薩，若諸有情應攝受者，
正攝受之；若諸有情應調伏者，正調伏之；
若諸有情憎背聖教，除其恚惱；若諸有情處中住者，
令入聖教；若諸有情已入聖教，正於三乘令其成熟；
若諸有情已成熟者，令得解脫。 ^531b3

云何七種？謂諸菩薩，安處一分所化有情，於善資糧守護長養。
所謂或依下乘出離，或復依於大乘出離。
如令所化於善資糧守護長養，如是或於遠離、
或於心一境性、或於清淨諸障、或於修習作意，正安處之。
若有聲聞、獨覺種性，即於聲聞、獨覺乘中而正安處；
若有如來種姓有情，即於無上正等菩提最上乘中而正安處。
mu:: 
########  7目 遂求利行
 ^531b8

云何菩薩遂求利行？
當知此行略有八種。
謂諸菩薩，見諸有情於應慚處為無慚纏之所纏繞，
方便開解，令離彼纏。
如無慚纏，如是見有於應愧處為無愧纏之所纏繞，
若惛沈纏、若睡眠纏、若掉舉纏、若惡作纏、
嫉纏、慳纏之所纏繞，方便開解，令離彼纏。
mu:: 
########  8目 此世他世樂利行
 ^531b17

云何菩薩此世他世樂利行？
當知此行略有九種。
謂諸菩薩於他有情，依淨身業。
勸令遠離一切殺生；勸令遠離諸不與取；
勸令遠離諸欲邪行；勸令遠離一切窣羅、
若迷隸耶，及以末陀放逸處酒。
依淨語業，勸令遠離一切妄語，勸令遠離諸離間語，
勸令遠離諸麁惡語，勸令遠離一切綺語。
依淨意業，勸令遠離一切貪欲、瞋恚、邪見。
mu:: 
########  9目 清淨利行
 ^531b23

云何菩薩清淨利行？
當知此行略有十種。
謂諸菩薩於諸有情，依外清淨有五利行，依內清淨有五利行。
云何菩薩於諸有情依外清淨有五利行？
一、無罪利行，二、不轉利行，三、漸次利行，
四、遍行利行，五、如應利行。
謂諸菩薩，於諸有情雜惡行者、先惡行者、
有罪行者、雜染行者，於諸善中能正安處，是名菩薩於諸有情無罪利行。
又諸菩薩於諸有情，不於非解脫、非定清淨處，
求為真解脫、求為定清淨者，即於其中能正勸導，是名菩薩於諸有情不轉利行。
又諸菩薩，於諸有情先審觀察。
知劣慧者為說淺法，隨轉麁近教授教誡；
知中慧者為說中法，隨轉處中教授教誡；
知廣慧者為說深法，隨轉幽微教授教誡。
令其漸次修集善品，是名菩薩於諸有情漸次利行。
又諸菩薩，於諸四姓乃至天人一切有情，
隨力隨能行義利行、求利樂者，即於其中隨類勸導，是名菩薩於諸有情遍行利行。 ^531c1

又諸菩薩於諸有情，若於自義諸善法品，
隨下中上功能差別可勸導者，及由方便功能差別可勸導者，
隨其所應，於彼、如彼方便勸導，是名菩薩於諸有情如應利行。
是名菩薩於諸有情依外清淨五種利行。
云何菩薩於諸有情依內清淨五種利行？
謂諸菩薩，於諸有情起廣大悲意樂現前而行利行。
又諸菩薩，於諸有情所作義利，雖受一切大苦劬勞，
而心無倦，深生歡喜，為諸有情而行利行。
又諸菩薩，雖現安處最勝第一圓滿財位，
而自謙下，如奴如僕，亦如孝子、旃荼羅子，
其心卑屈，離憍離慢及離我執，於諸有情而行利行。
又諸菩薩，於諸有情心無愛染、無有虛偽，真實哀憐而行利行。
又諸菩薩，於諸有情生起畢竟無復退轉慈愍之心而行利行。 ^531c20

是名菩薩於諸有情依內清淨五種利行。
如是依於內外清淨各五利行，總有十種。
是名菩薩清淨利行。
xiang:: 
#######  4項 同事

mu:: 
######## 1目 約法辨
 ^532a8

云何菩薩同事？
謂諸菩薩，若於是義、於是善根勸他受學，
即於此義、於此善根或等或增自現受學。
如是菩薩與他事同，故名同事。
所化有情知此菩薩所修同事，便於自己受學善根堅固決定，
無有退轉。 ^532a11

何以故？彼作是思：菩薩勸我所受學者，定能為我利益安樂。
由此菩薩所授我者，即於其中自現行故，無有知無利益安樂自現行者。
非諸菩薩如是同事勸導有情，他得詰言：
汝自於善不能受學，云何以善殷勤勸導，數數教授教誡於他？
汝應從他殷勤諮受、教授教誡。
mu:: 
########  2目 約人四句分別
 ^532a15

有諸菩薩是他同事，而不自顯與他同事；
有諸菩薩非他同事，而自顯現與他同事；
有諸菩薩是他同事，亦自顯現與他同事；
有諸菩薩非他同事，亦不自顯與他同事。 ^532a22

第一句者，謂有菩薩與諸菩薩功德威力皆悉平等，
於菩薩道自謂為師，功德威力與等菩薩隱自善故，而不顯己功德威力。 ^532a26

第二句者，謂諸菩薩，見有下劣信解有情，
於甚深處心生怖畏，便正思擇，為欲方便化導彼故，自現己身與其同法。
所謂下於旃茶羅類乃至狗類，欲作饒益、
欲除災患、欲調、欲化，故思於彼旃茶羅、狗同分中生。 ^532a29

第三句者，謂諸菩薩，見所化者所受善根猶可搖動，
為令堅住，現與同事或等或增。 ^532b5

第四句者，謂諸菩薩自行放逸，棄捨他事。
xiang:: 
#######  5項 總辨

mu:: 
######## 1目 六度四攝之自利利他作業之差別
 ^532b7

如是已說多種施、戒，廣說乃至最後同事。
其中所有波羅蜜多，能自成熟一切佛法；
所有攝事，能成熟他一切有情。
當知略說菩薩一切善法作業。
mu:: 
########  2目 三種因緣
 ^532b9

又如前說多種施、戒，廣說乃至最後同事，
如是眾多助菩提分無量善法，由三因緣應知現行，
由二因緣應知最勝，由三因緣應知清淨。 ^532b12

謂由身語意三因緣故，應知現行。
彼諸善法由廣大故、無雜染故，應知最勝。
亦名無上、亦名不共。
當知此中，由有情無別故、事無別故、時無別故，名為廣大。
有情無別者，謂諸菩薩，普於一切有情處所，
普為一切法界有情，修行如是施等善根，非專為己。
事無別者，謂諸菩薩，普於一切及一切種施等善根精勤受學。
時無別者，謂諸菩薩，恒常無間不離加行、
不捨善軛，若晝若夜、現法後法，即由此因，施等善根常行無替。
當知此中，由四種相成無雜染。
謂諸菩薩懷歡喜心修諸善法；由是因緣，
無苦、無憂、無諸變悔。
又諸菩薩不損惱他、不著見趣、不雜惡行修行施等無量善根。
又諸菩薩殷重遍體，於其施等無量善法唯見功德、
唯見真實、唯見寂靜，極善決定，不從他緣、非餘引奪而正受學。 ^532b15

又諸菩薩不因所修施等善法悕異熟果，
或轉輪王、或天帝釋、或魔、或梵；亦不於他悕求返報。
無所依止，不依一切利養恭敬世俗名譽，乃至不依養活身命。 ^532c3

由如是相淨歡喜俱、無不平等、殷重、無依，
修行施等，廣說乃至同事為後無量善法，名無雜染。
由熾然故、無動轉故、善清淨故，應知清淨。 ^532c6

若諸菩薩已入清淨意樂地者，一切善根熾然無動。 ^532c10

言熾然者，謂此菩薩意樂淨故，一切善法不由思擇，熾盛現前。 ^532c11

言無動者，謂此菩薩意樂淨故，隨所獲得、
隨所積集所有善法皆無退轉，於當來世能無退減。
如是菩薩，隨所經歷彼彼日夜、隨所過度彼彼自身，
所有善法如明分月，唯增無減。 ^532c12

若諸菩薩住到究竟地、或繫屬一生最後有者，所有善法名善清淨。
此上更無菩薩地攝勝淨法故。 ^532c17

如是施等同事為後無量善法，三因緣故應知現行，
二因緣故應知最勝，三因緣故應知清淨。
mu:: 
########  3目 六度四攝之後之中得果義別
 ^532c19

此中所有一切施、一切戒，廣說乃至一切同事，
若多修習、若善清淨、若具圓滿，能感無上正等菩提金剛堅固身、
正法久住果。 ^532c22

此中所有難行施、難行戒，廣說乃至難行同事，
若多修習、若善清淨、若具圓滿，能感如來成就無等希奇法果。 ^532c24

此中所有一切門施、一切門戒，廣說乃至一切門同事，
若多修習、若善清淨、若具圓滿，能感如來一切最勝有情天人所供養果。 ^532c27

此中所有善士施、善士戒，廣說乃至善士同事，
若多修習、若善清淨、若具圓滿，能感如來於諸有情無足、
二足、四足、多足、有色、無色、有想、無想及以非想非非想處，於此一切有情類中最尊勝果。 ^533a1

此中所有一切種施、一切種戒，廣說乃至一切種同事，
若多修習、若善清淨、若具圓滿，能感如來無量殊勝福德所攝三十有二大丈夫相、
八十隨好莊嚴身果。 ^533a5

此中所有遂求施、遂求戒，廣說乃至遂求同事，
若多修習、若善清淨、若具圓滿，能感如來坐菩提座，
一切魔怨不能惱觸、不傾動果。 ^533a9

此中所有此世他世樂施、此世他世樂戒，
廣說乃至此世他世樂同事，若多修習、
若善清淨、若具圓滿，能感如來最勝靜慮、
解脫、等持、等至樂果。 ^533a12

此中所有清淨施、清淨戒，廣說乃至清淨同事，
若多修習、若善清淨、若具圓滿，能感如來四一切種清淨果。 ^533a15

謂所依淨、所緣淨、心淨、智淨。
亦感如來三不護、十力、四無所畏、三念住、一切不共佛法極清淨果。 ^533a17

如是菩薩施等善法，能感無上到究竟果，當知亦感生死流轉順菩薩行所餘無量無邊可愛無罪勝果。
瑜伽師地論卷第四十三
 ^533a19
