
pin:: 大智度論釋兩不和合品第四十七之餘〔卷六十九〕
author:: 聖者龍樹造
translator:: 後秦龜茲國三藏鳩摩羅什譯
【經】
「復次，須菩提！說法者有信、有善，欲書、受深般若波羅蜜，
乃至正憶念；聽法者無信、破戒惡行，不欲書、
受深般若波羅蜜乃至正憶念，當知是為魔事。
須菩提！聽法者有信、有善，說法者無信、破戒惡行。
兩不和合，當知是為魔事。 ^538b25

「復次，須菩提！說法者能一切施，心不慳惜；聽法者悋惜不捨。
當知是為魔事。須菩提！
聽法者一切能施，心不慳惜；說法者悋法不施。
兩不和合，不得書、持般若波羅蜜乃至正憶念，當知是為魔事。 ^538c1

「復次，須菩提！聽法者欲供養說法人衣服、
飲食、臥具、醫藥、資生所須；說法者不欲受之。
當知是為魔事。須菩提！
說法者欲供給聽法人衣服乃至資生所須；聽法者不欲受之。
兩不和合，不得書、持般若波羅蜜乃至正憶念，當知是為魔事。 ^538c5

「復次，須菩提！說法者易悟，聽法人闇鈍。
當知是為魔事。須菩提！
聽法者易悟，說法人闇鈍。
兩不和合，不得書、持般若波羅蜜乃至正憶念，當知是為魔事。 ^538c11

「復次，須菩提！說法者知十二部經次第義，
所謂修妬路乃至優波提舍；聽法者不知十二部經次第義。
當知是為魔事。聽法者知十二部經次第義，說法人不知十二部經次第義。
兩不和合，不得書深般若波羅蜜乃至正憶念，當知是為魔事。 ^538c15

「復次，須菩提！說法者成就六波羅蜜，聽法人不成就六波羅蜜。
兩不和合，不得書深般若波羅蜜乃至正憶念，當知是為魔事。
聽法者有六波羅蜜，說法人無六波羅蜜。
兩不和合，不得書深般若波羅蜜乃至正憶念，當知是為魔事。 ^538c20

「復次，須菩提！說法者於六波羅蜜有方便力，聽法人於六波羅蜜無方便力。
兩不和合，不得書深般若波羅蜜乃至正憶念，當知是為魔事。
聽法者於六波羅蜜有方便力，說法人於六波羅蜜無方便力。
兩不和合，不得書深般若波羅蜜乃至正憶念，當知是為魔事。 ^539a5

「復次，須菩提！說法者得陀羅尼，聽法者無陀羅尼。
兩不和合，不得書深般若波羅蜜乃至正憶念，當知是為魔事。
聽法者得陀羅尼，說法者無陀羅尼。
兩不和合，不得書深般若波羅蜜乃至正憶念，當知是為魔事。 ^539a11

「復次，須菩提！說法者欲令書、持般若波羅蜜乃至正憶念；
聽法人不欲書、持般若波羅蜜，讀、誦乃至正憶念。
兩不和合，不得書深般若波羅蜜乃至正憶念，當知是為魔事。
聽法者欲書、讀、誦、說般若波羅蜜；說法者不欲令書般若波羅蜜乃至不欲令說。
兩不和合，不得書深般若波羅蜜乃至正憶念，當知是為魔事。 ^539a16

「復次，須菩提！說法者離貪欲、瞋恚、睡眠、
掉悔、疑，聽法人貪欲、瞋恚、睡眠、掉悔、疑。
當知是為魔事。聽法者離貪欲、瞋恚、睡眠、
掉悔、疑，說法人貪欲、瞋恚、睡眠、掉悔、疑。
兩不和合，不得書深般若波羅蜜乃至正憶念，當知是為魔事。 ^539a23

「復次，須菩提！書是深般若波羅蜜乃至正憶念時，
或有人來，說：『三惡道中苦劇，汝何不於是身盡苦入涅槃？
何用是阿耨多羅三藐三菩提為？』
兩不和合，不得書深般若波羅蜜乃至正憶念，當知是為魔事。 ^539a28

「復次，須菩提！書是深般若波羅蜜，受持、
讀、誦、說、正憶念時，或有人來，讚四天王諸天，
讚三十三天、夜摩天、兜率陀天、化樂天、
他化自在天、梵天乃至非有想非無想天，
讚初禪乃至非有想非無想定，作是言：『善男子！
欲界中受五欲快樂，色界中受禪生樂，
無色界中受寂滅樂；是事亦無常、苦、空、
無我，變相、盡相、散相、離相、滅相。
汝何不於是身中取須陀洹果、斯陀含果、
阿那含果、阿羅漢果、辟支佛道？
何用是世間生死中受種種苦，求阿耨多羅三藐三菩提為？』
兩不和合，不得書深般若波羅蜜，乃至正憶念，當知是為魔事。 ^539b4

「復次，須菩提！說法者一身無累，自在無礙；聽法人多將人眾。
兩不和合，不得書深般若波羅蜜乃至正憶念，當知是為魔事。
聽法者一身無累，自在無礙；說法者多將人眾。
兩不和合，不得書深般若波羅蜜乃至正憶念，當知是為魔事。 ^539b16

「復次，須菩提！說法者如是言：『汝能隨我意者，
當與汝般若波羅蜜，令書、讀、誦、說、正憶念；
若不隨我意者，則不與汝。』
兩不和合，不得書深般若波羅蜜，讀、誦、
說、正憶念，當知是為魔事。 ^539b21

「復次，須菩提！聽法者欲得追隨如其意；說法者不聽。
兩不和合，不得書深般若波羅蜜乃至正憶念，當知是為魔事。 ^539b25

「復次，須菩提！說法者欲得財利故，與般若波羅蜜，
令書、持乃至正憶念；聽法者以是因緣故，不欲從受。
兩不和合，不得書深般若波羅蜜乃至正憶念，當知是為魔事。
聽法者為財利故，欲書深般若波羅蜜，
讀、誦、說；說法者以是因緣故，不欲與。
兩不和合，不得書深般若波羅蜜，讀、誦、
說，當知是為魔事。 ^539b28

「復次，須菩提！說法者欲至他方危命之處，聽法者不欲隨去。
兩不和合，不得書深般若波羅蜜，乃至正憶念，當知是為魔事。
聽法者欲至他方危命之處，說法者不欲去。
兩不和合，不得書深般若波羅蜜乃至正憶念，當知是為魔事。 ^539c6

「復次，須菩提！說法者欲至他方飢餓、穀貴、
無水之處，聽法者不欲隨去。
兩不和合，不得書深般若波羅蜜乃至正憶念，當知是為魔事。
聽法者欲至他方飢餓、穀貴、無水之處，說法者不欲去。
兩不和合，不得書深般若波羅蜜乃至正憶念，當知是為魔事。 ^539c11

「復次，須菩提！說法者欲至他方豐樂之處，聽法者欲隨從去。
說法者言：『善男子！
汝為利養故追隨我，汝善自思惟，若得、
若不得，無令後悔！』
以是少因緣故，兩不和合。
聽法者聞之心厭，作是念：『是為距逆我，不欲與我相隨。』
便止不去。兩不和合，不得書深般若波羅蜜乃至正憶念，當知是為魔事。 ^539c16

「復次，須菩提！說法者欲過曠野，賊怖、旃陀羅怖、
獵師怖、惡獸毒蛇怖；聽法者欲隨逐去。
說法者言：『善男子！
汝何用到彼？彼中多有諸怖——賊怖乃至毒蛇怖。』
聽法者聞之，知其不欲與般若波羅蜜書、
持乃至正憶念，心厭，不欲追隨。
以是少因緣故，兩不和合，當知是為魔事。 ^539c24

「復次，須菩提！說法者多有檀越數往問訊，
以是因緣故，語聽法者：『我有因緣，應往到彼。』
聽法人知其意，便止。
兩不和合，不得書深般若波羅蜜乃至正憶念，當知是為魔事。」 ^540a1

【論】
問曰：
有人書、持、讀、誦般若波羅蜜，不能行而犯戒，
或可有是；若不信，云何從受法？ ^540a6

答曰：
是人不信般若波羅蜜所謂畢竟空，但欲求名故讀、
誦、廣說；如佛弟子不信外道經書，亦為人講說。 ^540a8

復次，不能深心信樂般若故名不信，非都不信。 ^540a10

問曰：
弟子法應供養師，奉諸所有，何以言師不能施？ ^540a11

答曰： ^540a12

弟子作是念：「師少物不能捨，何況捨身！
雖讚說布施，是為欺誑！」
是故不和合。 ^540a13

弟子欲以四事供養師。
師少欲知足故不受，或羞愧似如賣法故不受。
或師多知多識，無所乏少，能供給弟子。
弟子自念：「人當謂我貪師衣食故受法。」
或自以德薄，不消所給。
此心雖好，不能成般若波羅蜜故，亦是魔事。
師鈍根者，是誦經師，非解義師。 ^540a14

十二部經，亦是誦經師。
復次，師有六波羅蜜者，作是念：「弟子罪人、
鈍根，不能行六波羅蜜，著世間事，但有弟子名，無有實事。」
是師不知弟子聞般若已，後成大事，但以現前無六波羅蜜，
不肯教化。弟子亦作是念：「六波羅蜜義，
我亦能行；師但能口說，不能修行。」
不知師轉身因緣當成大事，又不知師別有讀誦利益因緣，
故不和合。 ^540a21

復次，弟子直信著善法。
師不著法，以方便行六波羅蜜；弟子謂為不深樂六波羅蜜。
何以知之？師或時讚歎六波羅蜜；或時斷人著故，破散六波羅蜜。
弟子有方便，亦如是。 ^540a29

問曰：
若弟子得陀羅尼，師無陀羅尼，何以為師？ ^540b4

答曰：
陀羅尼有種種。有弟子得聞持陀羅尼，
能持、能誦，不能解義；師能為解說。
弟子或能得諸法實相陀羅尼義，而不能次第讀誦；
或師得聞持陀羅尼，未得大悲故，輕賤弟子，不能教導。 ^540b5

問曰：
弟子欲受持般若波羅蜜，師不與，或可有是；
云何師欲與法，弟子不欲受？ ^540b9

答曰：
如先答：弟子見師有過故，不欲受法。 ^540b11

復次，師欲教化前人為弟子；而是人或邪見諸惡因緣故，不肯受教。 ^540b12

復次，一切眾生所行法，同則和合；一人離五蓋，
一人不離，故相輕，相輕故不和合。
一切上法皆爾。 ^540b14

復次，書、誦般若波羅蜜乃至正憶念時，
一人呵三惡道，一人讚歎諸天，是事如先答。
雖不能都破其善行，且壞其大乘，授小乘法。 ^540b16

復次，師少欲知足，不樂眾聚；弟子多有人眾。
師作是念：「弟子雖好可度，而將徒眾多。」
師深著善法，捨離弟子。
弟子一身，亦如是。 ^540b19

復次，說法者意：若弟子隨我意行，若去、
若住，隨時問訊，如是等。
聽法者但欲從求法利，不能行此眾事。
是不和合。或時聽法者隨意進止、問訊等；
說法者不聽，作是念：「何用是事？
損我功德！」聽法者意謂輕賤，不相好喜。
是不和合。 ^540b23

復次，師為利養故欲與法；弟子心則不敬師：「云何欲賣經法？」
弟子亦如是，為財利養讀誦般若，非清淨心故；
師知弟子心如是，則薄賤不與。
故不和合。 ^540b28

復次，師欲至他方，路經嶮難；弟子惜身命故不能隨，
作是念：「我有身，然後求法。」
弟子欲去，亦如是。 ^540c3

飢餓、穀貴、無水處，亦如是。 ^540c5

復次，師欲至豐樂處；弟子欲隨師，或羞愧不欲將去；
或弟子串樂，不任涉遠；或道里懸遠。
或師諳彼國；弟子不悉，謂師稱美彼國，
不必實爾；時或慮師，謂貪飲食故去。
如是等種種因緣，師語弟子：「如汝所聞彼國土所有，
不必盡爾，好自籌量！
若自欲去者便去，無以財物豐樂故去，
至彼不得隨意，勿以見怨！」
師復為說：「汝聞彼國土豐樂故去，非為法故，不須隨我。」
師好心止弟子，不知是壞般若波羅蜜因緣。
弟子聞是說，敬難師故不能答，便止不去。
故不和合。 ^540c6

師復欲至遠國，彼中有種種虎狼、賊盜；
語弟子言：「彼間多難，汝不須去！」
弟子聞已便止。師但知彼有難事故止弟子，不知是壞般若波羅蜜因緣。 ^540c17

問曰：
若遠國多難，何以自去？ ^540c21

答曰：
有人言：師彼國生故，服習彼土，能自防護。 ^540c22

有人言：彼有好師、經書，不惜身命故去。
師作是念：「我身自死則可，云何枉他？」
如是等因緣故，止弟子不令去。 ^541a1

師多有知識檀越，心生樂著；弟子少欲知足，不著檀越。
師常隨時問訊檀越；弟子但欲求法，不喜是事。
師知其意，語言：「我有因緣，不得為汝說法。」
弟子聞已，不悅：「師貴俗緣，不貴於法。」
是不和合。 ^541a3

【經】
「復次，須菩提！惡魔作比丘形像來，方便破壞是般若波羅蜜，
不得令書、持、讀、誦、說、正憶念。」 ^541a9

須菩提白佛言：「世尊！
何因緣故，惡魔作比丘形像，方便破壞般若波羅蜜，
不得令書、持乃至正憶念？」 ^541a11

佛言：「惡魔作比丘形像來，壞善男子、善女人心，
令遠離般若波羅蜜，作是言：『如我所說經即是般若波羅蜜，
此經非般若波羅蜜。』
須菩提！是中破壞諸比丘時，有未受記菩薩便墮疑；
墮疑故，不書深般若波羅蜜，不受、不持乃至不作正憶念。
不和合，不得書深般若波羅蜜乃至正憶念，當知是為魔事。 ^541a13

「復次，須菩提！惡魔作比丘身到菩薩所，
作如是言：『若菩薩行般若波羅蜜於實際作證，
得須陀洹果、斯陀含果、阿那含果、阿羅漢果，辟支佛道！』
以是兩不和合，不得書深般若波羅蜜乃至正憶念，當知是為魔事。 ^541a20

「復次，須菩提！菩薩說是深般若波羅蜜時，
多有魔事起，留難般若波羅蜜，是為魔事。
菩薩摩訶薩應當覺知，知已遠離。」 ^541a25

須菩提言：「世尊！何等是魔事留難，菩薩應當覺知，知已遠離？」 ^541a28

佛言：「似般若波羅蜜諸魔事起，似禪波羅蜜、
似毘梨耶波羅蜜、似羼提波羅蜜、似尸羅波羅蜜、
似檀波羅蜜魔事起，菩薩應當覺知，知已遠離。 ^541a29

「復次，須菩提！聲聞、辟支佛所應行經，是菩薩摩訶薩應當知是魔事而遠離之。 ^541b3

「復次，須菩提！內空乃至無法有法空，四念處乃至八聖道分，
空、無相、無作解脫門；用是法得須陀洹果、
斯陀含果、阿那含果、阿羅漢果、辟支佛道。
如是等諸經，惡魔作比丘形像，方便與菩薩摩訶薩。
是不和合故，不得書深般若波羅蜜乃至正憶念，當知是為魔事。 ^541b5

「復次，須菩提！惡魔作佛身金色丈光，到菩薩所。
是菩薩貪著，貪著故，耗減薩婆若。
是不和合故，不得書深般若波羅蜜乃至正憶念，當知是為魔事。 ^541b11

「復次，須菩提！惡魔作佛身及比丘僧，到菩薩前；
是菩薩起貪著意，作是念：『我於當來世亦當如是從比丘僧為說法。』
是菩薩貪著魔身故，耗減薩婆若，不得書成般若波羅蜜多乃至正憶念，
當知是為魔事。 ^541b14

「復次，須菩提！惡魔化作無數百千萬億菩薩，
行檀波羅蜜、尸羅波羅蜜、羼提波羅蜜、
毘梨耶波羅蜜、禪波羅蜜、般若波羅蜜，
指示善男子、善女人。
善男子、善女人見已貪著，貪著故耗減薩婆若，
不得書深般若波羅蜜乃至正憶念，當知是為魔事。
何以故？是深般若波羅蜜中，無有色，無有受、
想、行、識乃至無有阿耨多羅三藐三菩提。
須菩提！是般若波羅蜜若無有色乃至無阿耨多羅三藐三菩提，
是中無佛、無聲聞，無辟支佛、無菩薩。
何以故？一切諸法自性空故。 ^541b19

「復次，須菩提！善男子、善女人書是深般若波羅蜜，
受、讀、誦、說、正憶念時，多有留難起。
須菩提！譬如閻浮提中珍寶：金、銀、琉璃、
車 #CB00006;、馬瑙、珊瑚等寶，
多難多賊；如是，須菩提！
善男子、善女人書是深般若波羅蜜乃至正憶念時，
多賊、多留難起。」 ^541c1

須菩提白佛言：「如是！
世尊！閻浮提中珍寶：金、銀、琉璃，車#CB00006;、
馬瑙，珊瑚等，多賊、多難。
世尊！善男子、善女人亦如是，書是深般若波羅蜜乃至正憶念時，
多賊、多留難起，多有魔事。
何以故？是愚癡人為魔所使，善男子、善女人書是深般若波羅蜜乃至正憶念時，
破壞，令遠離。世尊！
是愚癡人少智少慧，是善男子、善女人書深般若波羅蜜乃至正憶念時，
破壞，令遠離。是愚癡人心不樂大法，是故不書是深般若波羅蜜，
不受、不讀、不誦、不正憶念、不如說修行；
亦壞他人，令不得書深般若波羅蜜乃至如說修行。」 ^541c6

佛言：「如是！如是！須菩提！
新發大乘意善男子、善女人為魔所使、
不種善根、不供養諸佛、不隨善知識故，
不書深般若波羅蜜乃至不正憶念，而作留難。
是善男子、善女人少智少慧、心不樂大法，
是故不能書是深般若波羅蜜乃至正憶念，魔事起故。
須菩提！若善男子、善女人能書是深般若波羅蜜乃至正憶念時，
魔事不起，能具足禪波羅蜜乃至檀波羅蜜，能具足四念處乃至一切種智。
須菩提！當知佛力故，是善男子、善女人能書是深般若波羅蜜乃至正憶念，
亦能具足禪波羅蜜乃至檀波羅蜜、內空乃至無法有法空，
具足四念處乃至八聖道分、佛十力乃至一切種智。
須菩提！十方現在無量無邊阿僧祇諸佛亦助是善男子、
善女人，令得書是深般若波羅蜜乃至正憶念；
十方阿鞞跋致諸菩薩摩訶薩亦擁護祐助是善男子、善女人書深般若波羅蜜乃至正憶念。」 ^541c18

【論】
釋曰：
魔作大沙門形，有重威德，令人受其語；
多持經卷，與眾弟子俱，語諸比丘：「般若波羅蜜，
如我經所說，真實佛語；汝先聞者不實，非佛所說。」
呵毀先經，種種自讚所說。
鈍根菩薩信受是語，生邪見；若利根未得受記者生疑。
何以故？諸佛畢竟空無相，智慧難解，故不和合。 ^542a7

或時魔語菩薩：「般若波羅蜜、三解脫門，
廣說但是空；汝常習此空，於中得證。
不得證，云何作佛、作佛法？
先行布施、持戒等，修三十二相福德；坐道場時，爾乃用空。」
菩薩或信或疑，離般若波羅蜜。 ^542a13

問曰：
云何似六波羅蜜名魔事？
答曰： ^542a18

如相似般若波羅蜜中說。
復次，以著心行六波羅蜜，是名似。 ^542a19

聲聞、辟支佛經，無有慈悲，不求佛道，但欲自度；
雖是好事，破菩薩道，故名魔事。 ^542a20

問曰：
若菩薩見佛身，則信心清淨，云何名魔事？ ^542a22

答曰：
一切煩惱、取相，皆是魔事。
是小菩薩未應見佛身，魔作佛妙形，菩薩心著，為是好身故行道。
如未離欲人見天女形，深心染著，不能堪受天欲，迷悶而死。
是故魔願得滿。 ^542a23

菩薩雖得少淨心，而失實相智慧；如人手捉重寶，
有人以少金誑之，捨大價寶而取賤物，是名耗減。 ^542a27

魔作佛身，將諸比丘，示多菩薩行六波羅蜜，亦如上。 ^542b1

此中佛說因緣：「色等一切法自性空。」 ^542b2

復次，眾會生疑：「般若波羅蜜是無上法，
多有利益，云何有人憎嫉？」
是故佛說譬喻：「如閻浮提金銀等，多怨多賊為是故出，不為瓦石等生。
般若波羅蜜是佛法藏中妙寶，微妙、甚深，
懈怠鈍根者所不解，是故呰毀。
魔以般若波羅蜜多令眾生入涅槃故，魔作怨賊。」 ^542b3

須菩提喜受佛教，述其所說毀呰破壞般若者：「世尊！
是狂癡之人為魔所使，不得自在，以少智故，不能通達佛意。
是人無有大心，不知清淨法味，但知三相：
貪味、婬欲、瞋恚，如畜生法，與般若波羅蜜生留難。」 ^542b9

佛可須菩提所說，語須菩提：「若菩薩摩訶薩書般若乃至正憶念，
魔事不起，當知是佛力，亦是十方諸佛及諸菩薩所擁護；
而能具足五波羅蜜乃至一切種智，亦是十方現在佛力。」 ^542b14

何以故？魔是欲界主，世間福德、智慧具足，魔是世間生死根本。
色界諸天雖有邪見，常入禪定故心柔軟，不能有所破壞。
無色界中無形故，又心微細，不能有所作。
下諸天無有力勢故，不能如是破壞。
是魔先世業因緣力；又住處因緣，他作奪取，是中賊主名為魔。
是魔相爾，破壞好事。 ^542b18

初發心菩薩福德、智慧薄故惜身，若十方諸佛菩薩不擁護佐助者，
不能成。是故諸佛、菩薩、諸天為破壞魔事，
是菩薩或覺、或不覺；如賊繞城，大人守護，小兒不覺。 ^542b25

略說魔事如是，廣說則無量無邊。
然佛意但欲令行者成般若大事，是故師徒宜應和合，
一切惡事，不應計念。
pin:: 
#  48 佛母品
大智度論釋佛母品第四十八 ^542b29

【經】
佛告須菩提：「譬如母人有子若五、若十、
若二十、若三十、若四十、若五十、若百、若千。
母中得病，諸子各各勤求救療，作是念：
『我等云何令母得安，無諸患苦不樂之事？
風寒、冷熱，蚊虻、蛇蚖侵犯母身，是我等憂！』
其諸子等常求樂具，供養其母。
所以者何？生育我等，示我世間。
如是，須菩提！佛常以佛眼視是深般若波羅蜜。
何以故？是深般若波羅蜜能示世間相。
十方現在諸佛亦以佛眼常視是深般若波羅蜜。
何以故？是深般若波羅蜜能生諸佛，能與諸佛一切智，能示世間相。
以是故，諸佛常以佛眼視是深般若波羅蜜。
又以般若波羅蜜能生禪波羅蜜乃至檀波羅蜜，
能生內空乃至無法有法空，能生四念處乃至八聖道分，能生佛十力乃至一切種智。
如是般若波羅蜜能生須陀洹、斯陀含、
阿那含、阿羅漢、辟支佛、諸佛。
須菩提！所有諸佛已得阿耨多羅三藐三菩提，
今得、當得，皆因深般若波羅蜜因緣故得。
須菩提！若求佛道善男子、善女人書是深般若波羅蜜乃至正憶念，
諸佛常以佛眼視是人。
須菩提！是求菩薩道善男子、善女人，諸十方佛常守護，令不退阿耨多羅三藐三菩提。」 ^542c4

須菩提白佛言：「如世尊所說般若波羅蜜能生諸佛、能示世間相。
世尊！般若波羅蜜云何能生諸佛？
云何能示世間相？
云何諸佛從般若波羅蜜生？
云何諸佛說世間相？」 ^542c26

佛告須菩提：「是深般若波羅蜜中生佛十力乃至十八不共法、
一切種智。須菩提！
得是諸法，故名為佛。
須菩提！以是故，深般若波羅蜜能生諸佛。
須菩提！諸佛說五眾是世間相。」 ^543a1

須菩提言：「世尊！云何深般若波羅蜜中說五眾相？
云何深般若波羅蜜中示五眾？」 ^543a5

「須菩提！般若波羅蜜不示五眾破、不示五眾壞，
不示生、不示滅，不示垢、不示淨，不示增、
不示減，不示入、不示出，不示過去、不示未來、不示現在。
何以故？空相不破、不壞，無相相、無作相不破、
不壞，不起法、不生法、無所有法性法，不破、
不壞，相如是示。如是，須菩提！
佛說深般若波羅蜜能示世間相。 ^543a7

「復次，須菩提！諸佛因深般若波羅蜜，悉知無量無邊阿僧祇眾生心所行。
須菩提！是深般若波羅蜜中無眾生、無眾生名，
無色、無色名，無受想行識、無受想行識名，
無眼乃至無意，無眼識乃至無意識，無眼觸乃至無意觸，
乃至無一切智、無一切智名。
如是，須菩提！是深般若波羅蜜能示世間相。
須菩提！是深般若波羅蜜亦不示色，不示受、
想、行、識，乃至不示一切種智。
何以故？須菩提！是深般若波羅蜜中尚無般若波羅蜜，何況色乃至一切種智！ ^543a14

「復次，須菩提！所有眾生名數，若有色、若無色，
若有想、若無想、若非有想非無想，若此間世界、
若遍十方世界；是諸眾生若攝心、若亂心，
是攝心、亂心，佛如實知。
須菩提！云何佛知眾生攝心、亂心相？
以法相故知。用何等法相故知？
須菩提！是法相中尚無法相相，何況有攝心、亂心！
須菩提！以是法相故，佛知眾生攝心、亂心。 ^543a24

「復次，須菩提！佛知眾生攝心、亂心。
云何知？須菩提！以盡相故知，以無染相故知，
以滅相故知，以斷相故知，以寂相故知，以離相故知。
如是，須菩提！佛因般若波羅蜜知眾生攝心、亂心。 ^543b2

「復次，須菩提！佛因般若波羅蜜知眾生染心，
如實知染心；瞋心、癡心，如實知瞋心、癡心。」 ^543b7

須菩提白佛言：「世尊！
云何佛知眾生染心，如實知染心；瞋心、
癡心，如實知瞋心、癡心？」 ^543b9

佛告須菩提：「染心如實相，則無染心相。
何以故？如實相中，心心數法不可得，何況當得染心、不染心！
須菩提！瞋心、癡心如實相，則無瞋、無癡相。
何以故？如實相中心心數法尚不可得，
何況當得瞋心、不瞋心，癡心、不癡心！
如是，須菩提！佛因般若波羅蜜，眾生染心，
如實知染心；瞋心、癡心，如實知瞋心、癡心。 ^543b11

「復次，須菩提！佛因般若波羅蜜，眾生無染心，
如實知無染心；無瞋心、無癡心，如實知無瞋心、無癡心。」 ^543b18

須菩提白佛言：「世尊！
云何眾生無染心如實知無染心？
無瞋心如實知無瞋心？
無癡心如實知無癡心？」 ^543b20

佛告須菩提：「是心無染相中，染相、不染相不可得。
何以故？須菩提！二心不俱故。
如是，須菩提！佛因般若波羅蜜，眾生無染心，如實知無染心。
須菩提！是無瞋心、無癡心相中，癡心、不癡心不可得。
何以故？二心不俱故。
如是，須菩提！佛因般若波羅蜜，眾生無瞋心、
無癡心，如實知。 ^543b22

「復次，須菩提！佛因般若波羅蜜，是眾生廣心，如實知廣心。」 ^543b28

須菩提白佛言：「世尊！
云何佛因般若波羅蜜，是眾生廣心，如實知廣心？」 ^543c1

「須菩提！佛知諸眾生心相不廣不狹、不增不減、
不來不去；心相離故，是心不廣乃至不來不去。
何以故？是心性無故，誰作廣、誰作狹乃至來去？
如是，須菩提！佛因般若波羅蜜，是眾生廣心，如實知廣心。 ^543c2

「復次，須菩提！佛因般若波羅蜜，是眾生大心，如實知大心。」 ^543c7

須菩提白佛言：「世尊！
云何佛因般若波羅蜜，是眾生大心，如實知大心？」 ^543c8

佛告須菩提：「佛因般若波羅蜜，不見眾生心來相、
去相，不見眾生心生相、滅相、住相、異相。
何以故？是諸心性無故，誰來誰去？
誰生滅住異？如是，須菩提！
佛因般若波羅蜜，是眾生大心，如實知大心。 ^543c10

「復次，須菩提！佛因般若波羅蜜，眾生無量心，如實知無量心。」 ^543c14

須菩提白佛言：「世尊！
云何佛因般若波羅蜜，眾生無量心，如實知無量心？」 ^543c16

佛告須菩提：「佛因般若波羅蜜，知是眾生心，
不見住、不見不住。
何以故？是無量心相無依止故，誰有住不住處？
如是，須菩提！佛因般若波羅蜜，眾生無量心，如實知無量心。 ^543c17

「復次，須菩提！佛因般若波羅蜜，眾生不可見心，如實知不可見心。」 ^543c21

須菩提白佛言：「世尊！
云何佛因般若波羅蜜，眾生不可見心，如實知不可見心？」 ^543c23

佛告須菩提：「眾生心是無相，佛如實知無相，自相空故。
復次，須菩提！佛知眾生心，五眼不能見。
如是，須菩提！佛因般若波羅蜜，眾生不可見心，如實知不可見心。」 ^543c25

【論】
釋曰：
上說：「十方諸佛及大菩薩擁護般若波羅蜜乃至正憶念，不令魔得其便。」
會中聽者聞是事已，或作是念：「諸佛阿耨陀羅三藐三菩提寂滅相，
於諸法及眾生無憎無愛，何以故擁護書持般若乃至正憶念者？」
是故佛告須菩提，為說譬喻：「如子知恩故，守護其母。
般若是十方諸佛母故，若有魔等留難、
欲破壞般若波羅蜜者，諸佛雖行寂滅相，
憐愍眾生故、知恩分故，用慈悲心常念、
用佛眼常見，守護是行般若者，令得增益，不失佛道。」 ^543c29

此中佛說因緣：「諸賢聖及賢聖法皆從般若中生。」 ^544a10

問曰：
須菩提問四種，佛何以止答三事，而不說「諸佛從般若中生」？ ^544a11

答曰：
般若生諸佛，諸佛從般若生，義無異。 ^544a13

有人言：諸法和合故能生般若波羅蜜，
般若波羅蜜能生諸佛；有人行般若波羅蜜及眾行，得成佛。
初謂作者，二謂法。 ^544a14

若言「墮枝殺人」，若言「墮樹殺人」；以是事同，故不別答。
若說「般若波羅蜜能生諸佛」，即說「諸佛從般若生」。 ^544a17

問曰：
如餘經說：「五眾破壞，故名世間。」
此中何以言「般若波羅蜜示五眾無破壞生滅」等？ ^544a19

答曰： ^544a21

彼是小乘事，此是大乘事。
小乘法多說無常，大乘法中多說法空。
小乘法中先說無常，後說法空；大乘法中初便說法空。
小乘法中說無常，令眾生怖畏；大乘則不然，是故說無破壞等。
此中佛自說因緣：「空、無相、無作，終不破、不壞。」
般若波羅蜜示如是等世間相。 ^544a22

復次，五眾名世間，眾生身形色易知，餘心數法無形故難知。
是故佛語須菩提：「無量阿僧祇眾生心所行皆知。」
深般若中雖無眾生及色等法乃至一切種智，以般若方便力而能知眾生心所行。
是般若波羅蜜中畢竟空故，不示色等法乃至一切種智。 ^544a28

此中佛說因緣：「般若波羅蜜中尚無般若相，何況色等法！」 ^544b5

復次，「般若波羅蜜示世間」者，一切眾生，
若色、若無色。色者，欲、色界眾生；無色者，無色界眾生。
有想者，除無想天及非有想非無想天，
餘者是有想；無想者，是無想眾生；非有想非無想者，是有頂處天。
此間世界者，是三千大千世界；遍十方者，餘無量無邊阿僧祇世界。
是世界六道中三世眾生，佛悉知其攝心、亂心。 ^544b6

須菩提聞已，心疑怪：「諸佛常樂行寂滅諸法空，
今云何遍知無始無邊眾生攝心、亂心？
佛心一，眾生心無量種，云何一時知一切眾生心？」
以是故問：「佛云何知？」 ^544b13

佛答：「諸法實相智慧故，知眾生攝心、亂心。」 ^544b17

須菩提問：「何等是諸法實相？」
答曰：「所謂畢竟空。
是畢竟空，畢竟空性亦不可得，何況攝心、亂心！」 ^544b18

問曰：
諸法實相畢竟空中，無分別心心數法，佛云何知其心？ ^544b20

答曰：
此中佛自說：「諸法實相性亦不可得，以是智慧知眾生攝心、
亂心。」何以故？若空性可得，應有難；空性不可得，云何作難？
今，佛過一切憶想分別虛妄法，安住實相，
如實知一切眾生心；眾生心住虛妄法中故，不能知他眾生如實。 ^544b21

先略說「知他心」，次分別眾生攝心、亂心，
所謂三毒、無三毒者，廣、大，無量，不可見，
出、沒，屈、申等。 ^544b27

須菩提事事問，初答以諸法實相故，知攝心、亂心。
次以盡、無染、滅、斷、寂、離故知。
盡者，無常慧；菩薩行是無常慧心，離一切世間染。
用世間道遮滅結使，是名滅。
用無漏道斷，故名斷。
斷諸結使已，觀涅槃寂滅、離相。
以是因緣，得諸法實相；以諸法實相，知他攝心、亂心皆是實相。 ^544b29

復次，是心念念生滅，未來無故不可知；
現在念念滅，住時無故不可知。
凡夫人取相分別，於三世中憶想妄見，謂知心念。
以盡門觀，即是畢竟空；畢竟空故無所著，
是時得道，知諸法實相，於一切法不妄想分別，則如實知他心。
染心者，一切法入法性中皆清淨，是故說：
「染心實相，是中無染心。
何以故？如實中無心無心數法，何況染心！」 ^544c6

瞋心、癡心亦如是。
無染心相中，是中無有染心相，染心從本來無故；
亦無不染心，無染心是寂滅相，無所分別。 ^544c15

此中佛自說因緣：「須菩提！
二心不俱故。」 ^544c17

眾生法，心心次第生，無染心時則無染心。
何以故？過去染心已滅，未來未有，現在無染心，
則無有染心；染心無故，亦無不染心，相待法無故。
是故無染實相中無有染心、不染心。 ^544c18

無瞋心、無癡心亦如是。 ^544c22

廣狹、增減心，皆是眾生取相分別。
佛不如是知。何以故？
是心無色無形、無住處、念念滅，則無廣狹增減差別。 ^544c23

此中佛自說因緣：「心性相無故，廣狹等不可得。」
廣狹、增減、大小義，如四無量心中說。 ^544c25

「無量心」者，廣心、大心即是無量。
又緣無量眾生故名無量，又緣涅槃無量法故名無量，又心相不可取故名無量。
如有眼、有色因緣故，眼識生，是識不在眼、
不在色、不在中間、不在此、不在彼，是故無住處。
若實無住處，云何能有所作？
若好、若醜，如夢所見事，不可求其實定相。
心亦如是，無依止故無定相，故名無量。 ^544c27

廣、大，亦應如是隨義分別說。 ^545a6

問曰：
若知心不可見，佛何以故說「如實知不可見心」？ ^545a7

答曰：
有坐禪人憶想分別，見是心如清淨珠中縷；
觀白骨人中，見心次第相續生；或時見心在身；
或見在緣，如無邊識處，但見識無量無邊。
破如是等虛妄故，佛言：「如實知眾生心，眾生心自相空故無相相。」 ^545a8

復次，佛以五眼觀此心不可得——肉眼、天眼緣色故不見。
慧眼緣涅槃故不見。
初覺法眼，分別知諸法善不善、有漏無漏等；
是法眼入實相中則無所分別，如先說：
「一切法無知者、無見者。」
是故不應見。佛眼觀寂滅相故不應見。
眾生心，見者，如實見；不如凡夫人憶想分別見。 ^545a13

復次，五眼因緣和合生，皆是作法，虛誑不實，
佛不信不用，是故言：「不以五眼見。」
大智度論卷第六十九
 ^545a19
