
other:: 往生集卷之二
editor:: 古杭雲棲寺沙門袾宏輯

# 王臣往生類
王臣往生類
other:: 
## 烏萇國王
烏萇國王
烏萇國王。萬機之暇。
雅好佛法。甞謂侍臣曰。
朕為國王。雖享福樂。
不免無常。聞西方淨土。
可以棲神。朕當發願求生彼國。
於是六時行道念佛。
每供佛飯僧。王及夫人。
躬自行膳。三十年不廢。
臨崩容色愉悅化佛來迎。
祥瑞不一。 ^138a22

贊曰。末世聞法信受。
無位者多。有位者少。
有位而極於尊貴者倍復少。
所以者何。位彌高則欲彌廣。
欲彌廣則染彌重。
勢所恒然。鮮克免者今也。
享南面之樂。不忘西方之歸。
非宿植勝因。何以致此。
雖然自古及今。帝王之留神內典者。
奚不錄。曰茲傳淨土。
意有所專主。故不泛紀云。
other:: 
## 宋世子
宋世子 ^138a28

宋魏世子。父子三人。
俱修西方。惟妻不修。
女年十四死。七日更生啟母云。
兒見西方七寶池上。
父兄三人已有蓮花。
沒當生彼。母獨無。
是以暫歸相報。幸母留意。
母感女言。頓發信心。
念佛不倦。後命終亦生安養云。 ^138b7

贊曰。始乏淨緣。終生樂國。
信不信故也。經云惟除不信諒夫。
other:: 
## 劉遺民參軍
劉遺民參軍 ^138b12

晉劉遺民。彭城人。
漢楚元王之後。少孤事母以孝聞。
自負其才。不侶流俗。
初為府參軍。即隱去。
謝安劉裕交薦不就。
旌其號曰遺民。入廬山預遠公蓮社。
著念佛三昧詩。以表專志。
甞於定中。見佛光照地。
皆作金色。居十五年。
又見阿彌陀佛。玉毫光照。
垂手慰接。遺民懇曰。
安得如來為我摩頂覆我以衣。
俄而佛為摩頂。引袈裟被之。
他日又見。入七寶池。
蓮花青白。其水湛然。
一人項有圓光。胸出卍字。
指池水曰。八功德水。
汝可飲之。遺民飲水甘美。
及寤猶覺。異香發於毛孔。
乃告眾曰。吾淨土之緣至矣。
對像焚香再拜。祝曰。
我以釋迦遺教。故知有阿彌陀佛。
此香供養釋迦如來。
次供阿彌陀佛及妙法華經。
願一切有情。俱生淨土。
言訖面西。合掌而逝。
時義熙六年也。 ^138b15

贊曰。觀經敘淨業正因。
以孝養父母為第一。
故知。不孝之人。終日念佛。
佛亦不喜。今遺民少盡孝養。
而復深入三昧。屢感瑞徵。
其往生品位高可知矣。
在家修淨業者。此其為萬代師法。
other:: 
## 張野茂才
張野茂才 ^138c1

晉張野。居潯陽。兼通華梵。
尤善屬文。舉茂才。
屢徵散騎常侍。俱不就。
入廬山蓮社。修淨業。
義熙十四年。與家人別。
入室端坐而逝。
other:: 
## 張抗學士
張抗學士 ^138c7

宋張抗。積善向佛。
誓誦大悲陀羅尼十萬遍。
求生淨土。年六十餘。
寢疾一心念佛。謂家人曰。
西方淨土只在堂前。
阿彌陀佛坐蓮花上。
翁兒在金地禮佛。
言訖念佛而逝。翁兒抗孫也。
三歲而亡。 ^138c11

贊曰。心淨則西方觸目。
心穢則地獄隨身。
抗之淨心成就。堂前見佛何疑乎。
other:: 
## 王仲回司士
王仲回司士 ^138c16

宋王仲回。官光州司士參軍。
問無為子楊公曰。
經中教人求生淨土。
而祖師云。心是淨土。
不必更求。如何。楊公答曰。
試自忖量。若在佛境。
則無淨無穢。何用求生。
若未出眾生境。安可不至心念佛舍穢土而求生淨土乎。
司士感悟。欣躍而去。
後二年。楊公守丹陽。
忽夢司士云。向蒙指示。
今已得生。特來致謝。
數日而訃至。言司士七日前預知時至。
與宗黨言別而化。
正感夢時也。
other:: 
## 馬子雲縣尉
馬子雲縣尉 ^138c19

唐馬子雲。舉孝廉為涇邑尉。
押租赴京。遭風舟溺被繫。
乃專心念佛。五年遇赦。
入南陵山寺隱居。
一日謂人曰。吾一生精勤念佛。
今西方業成。行且往生安養。
明日沐浴新衣端坐合掌。
異香滿戶。喜曰。佛來迎我。
言已而逝。 ^138c29

贊曰。身被繫。心念佛。
終以赦免。即囚禁枷鎖。
念觀音而得解脫者也。
今五欲纏縛。豈非被繫。
念佛一聲滅八十億劫生死重罪。
豈非赦書。而束手五欲。
不知念佛。抱罪永劫。
終無赦時。悲哉。
other:: 
## 賈純仁郡倅
賈純仁郡倅 ^139a5

宋賈純仁。霅川人。
官郢州倅。潛心淨業。
長齋念佛。因微疾。
西向宴坐而逝。頂上白光圓相。
異香滿室。
other:: 
## 張迪助教
張迪助教 ^139a11

宋張迪。錢塘人。官助教。
從圓淨律師。受菩薩戒。
咨問淨業法門。篤志修持。
誓生安養。每念佛時。
揚聲勇猛。至失音猶不已。
一日謂圓淨曰。定中見白色頻伽鳥飛舞於前。
又三年。西向端坐。
念佛而化。 ^139a15

贊曰。見頻伽。不見佛何也。
蓋是初時暫見。終當見佛耳。
謂漸入佳境非耶。
other:: 
## 王龍舒國學
王龍舒國學 ^139a20

宋王日休。龍舒人。
端靜簡潔博極經史。
一旦捐之曰。是皆業習。
非究竟法。吾其為西方之歸。
自是精進念佛年六十。
布衣蔬食。日課千拜。
夜分乃寢。作淨土文勸世。
將卒三日前。遍別親識。
有不復相見之語。
至期讀書罷如常禮念。
忽厲聲稱阿彌陀佛唱言。
佛來迎我。屹然立化。
如植木矣。邦人有夢。
二青衣引公西行者。
自是家家供事云。 ^139a23

贊曰。龍舒勸發西方。
最為激切懇到。非徒言之。
亦允蹈之。至於臨終之際。
殊勝奇特。照耀千古。
嗚呼。豈非淨土聖賢入廛垂手者耶。
other:: 
## 江公望司諫
江公望司諫 ^139b2

宋江公望。釣臺人。
官諫議。蔬食清修。
述菩提文念佛方便文。
以勸道俗。有子早亡。
託夢云。大人修道。
功業已成。冥府有金字額。
題云。嚴州府江公望。
身居言責。志慕苦空。
躬事熏修。心無愛染。
動靜不違佛法。語默時契宗風。
名已脫乎閻浮。身必歸於淨土。
宣和末知廣德軍。
一旦無疾。面西端坐而化。 ^139b6

贊曰。或謂題額之事。
恐未必然。噫永明常繪像於冥司矣。
苟繞塔之僧不妄。
何獨於公望而疑之。
other:: 
## 葛繁大夫
葛繁大夫 ^139b13

宋葛繁。澄江人。少登科第。
官至朝散。凡公署私居。
必營淨室。設佛像。
甞入室禮誦。舍利從空而下。
平時以淨業。普勸道俗。
多服其化。有僧定中神遊淨土。
見繁在焉。後無疾面西端坐而化。 ^139b17

贊曰。士大夫信佛者不無其人。
然猶避世譏嫌。外護形跡。
公署不忘設像。葛君其篤信不回者乎。
坐脫往生。良非偶然矣。
other:: 
## 李秉中官
李秉中官 ^139b22

宋李秉。紹興中官也。
領御藥院。初學禪於淨慈輝公。
有省。晚閱龍舒淨土文。
遂日課佛號。與閣長元美殿長林師文等。
數十人。結淨會於傳法寺。
忽有疾。夢阿彌陀佛。
以金圓光戴其首。
越七日。又見金花滿房。
乃囑別親屬。端坐結印而終。
other:: 
## 胡闉宣義
胡闉宣義 ^139b26

宋胡闉。官宣義。平日雖信佛乘。
而未諳淨土。年八十四。
疾革。其子迎清照律師。
乞垂誨示。照謂闉曰。
公知安身立命處否。
闉曰。心淨則佛土淨。
照曰。公自度平昔時中有雜念染污否。
闉曰。既處世間。寧無雜念。
照曰。如是則安得心淨土淨。
闉曰。一稱佛名。云何能滅八十億劫生死重罪。
照曰。阿彌陀佛。以弘誓願塵劫修行。
威德廣大光明神力不可思議。
是以一稱其名。滅無量罪。
猶如赫日消於霜雪。
復何疑哉。闉遂省悟。
即日延僧念佛。次日照復至。
闉曰。師來何暮。二大士降臨已久。
照於是率眾厲聲念佛。
闉乃合掌而逝。 ^139c4

贊曰。闉往生得於清照。
而致清照者子也。
其斯以為大孝歟。
世有執小愛而破父母之齋戒者。
誤亦甚矣。
other:: 
## 楊無為提刑
楊無為提刑 ^139c16

宋楊傑。無為州人。
號無為子。少年登科。
官尚書主客郎。提點兩浙刑獄。
尊崇佛法。明悟禪宗。
謂眾生根有利鈍。
易知易行惟西方淨土。
但能一心觀念總攝散心。
仗佛願力決生安養。
甞作天台十疑論序。
及彌陀寶閣記。安養三十贊。
淨土決疑集序。弘闡西方教觀。
接引未來。晚年繪彌陀丈六尊像。
隨行觀念。將終之日。
感佛來迎端坐而化。
辭世頌曰。生亦無可戀。
死亦無可捨。大虛空中之乎者也。
將錯就錯。西方極樂。 ^139c20

贊曰。讀無為子頌。
所謂參禪見性。而復以淨土為歸者也。
至於將錯就錯一語。
蘊藉不少。嗚呼。安得人間才士咸就此一錯耶。
other:: 
## 韋文晉觀察
韋文晉觀察 ^140a1

宋韋文晉。立行孤潔。
建淨業道場。普度含識。
六月某日。忽面西跏趺。
合掌念佛而化。異香內外皆聞。
other:: 
## 文彥博潞公
文彥博潞公 ^140a5

宋文彥博。於京師與淨嚴法師。
集十萬人為淨土會。
臨終安然念佛而化。
other:: 
## 馬圩侍郎
馬圩侍郎 ^140a9

宋馬圩。厥祖忠肅公。
守杭日。慈雲懺主教令念佛。
舉家宗奉。圩至心念佛二十五年。
崇寧小疾。易衣坐逝。
有氣如青蓋出戶。
騰空而去。家人皆夢。
圩往生上品。
other:: 
## 鍾離少師
鍾離少師 ^140a12

宋鍾離瑾。提刑浙西日。
遇慈雲懺主。遂篤信淨土。
後知開封。出則盡瘁國事。
入則不#CB00895;念佛。
忽夜促家人。起索浴更衣坐逝。
舉家見瑾乘青蓮。
仙樂迎引西去。
other:: 
## 閻邦榮承務
閻邦榮承務 ^140a17

宋閻邦榮。池州人。
二十年持往生呪念佛。
將終。家人夢。佛放光迎榮。
及曉榮西向趺坐。
忽起行數步立化。
other:: 
## 王衷朝散
王衷朝散 ^140a22

宋王衷。嘉禾人。結社西湖。
不問賢愚貴賤僧俗。
但願往生者。普請入社。
有勸修文行世。後無疾西向坐化。
other:: 
## 鍾離景融大夫
鍾離景融大夫 ^140a26

宋鍾離景融。官朝請大夫。
常誦觀經。念佛不輟。
掛冠結茅儀真東園側。
甞曰。不識彌陀彌陀。
更在西方外。識得彌陀彌陀祇在自己家。
一夕命僧妙應。誦普賢行願品。
炷香敬聽。兩手作印而化。
other:: 
## 錢象祖郡守
錢象祖郡守 ^140b1

宋錢象祖。號止菴。
守金陵日。以淨土真修為念。
常於鄉州建接待十處。
皆以淨土極樂等名之。
創止菴高僧寮。為延僧談道之所。
自左相辭歸。益進淨業。
嘉定四年二月微疾。
書偈曰。菡萏香從佛國來。
琉璃地上絕纖埃。
我心清淨超於彼。
今日遙知一朵開。
後三日。僧有問疾者。
公曰。我不貪生。不怖死。
不生天。不為人。惟求生淨土耳。
言訖跏趺而逝。後有人夢。
空中云。錢丞相已生西方。
蓮宮為慈濟菩薩。
other:: 
## 梅汝能縣令
梅汝能縣令 ^140b7

宋梅汝能。常熟人。
仕至縣令。有志淨業。
忽夢。僧授紙百幅。
鑿破為二八字。以問東靈照師。
曰二八十六也。豈十六觀經之謂乎。
適一僧以經與之。
忽不見由是誦經念佛。
自名為往生以見志。
因邑中生公造丈六彌陀像。
乃施財百萬。為之粧飾。
殿前池中。遂湧一雙頭白蓮。
其花百葉。當年冬。
無疾而終。
other:: 
##  #CB03348;定國學諭
#CB03348;定國學諭 ^140b18

宋#CB03348;定國。
號省齋。為州學諭。
常念佛讀淨土諸經。
每月三八。集僧俗諷經念佛。
嘉定四年。夢青衣童告曰。
佛令召君。三日當生彼國。
至日沐浴更衣。念佛坐化。
other:: 
## 馮濟川諫議
馮濟川諫議 ^140b26

宋馮檝。號濟川。遂寧人。
由太學登第。初訪道禪林。
晚年專崇淨業。作西方文彌陀懺儀。
後以給事中出帥瀘南。
率道俗作繫念會。
及知卭州。於後廳設高座。
望闕肅拜。著僧衣。
登座謝官吏。橫柱杖按膝而化。 ^140c2

贊曰。傳燈錄載公。
初參龍門遠。次參妙喜。
各有證悟。臨終刻期陞座。
拈柱杖按膝脫去。
其自在顯赫。宛有宗門諸大老操略。
然都不言念佛往生何也。
良由著述家。彼此立義。
為門不同。各隨所重而已。
彼重直指人心。自應專取了明心地而略淨土。
如懷玉金臺再至圓照蓮蕋標名。
皆不錄是也。此重指歸淨土。
故詳其生平念佛。
報盡往生。而了明心性自在其中。
如所謂既得見彌陀何愁不開悟是也。
喻如重德則顏子列德行之科。
而不言政事。重才則顏子具王佐之器。
而不言德行。亦為門不同耳。
淨業人願篤信無惑。
other:: 
## 王敏仲侍郎
王敏仲侍郎 ^140c7

宋王古。字敏仲。東都人。
官禮部侍郎。慈仁愛物。
深契禪宗。又悟淨土法門之勝。
著直指淨土決疑集三卷。
平生精勤念佛。數珠未甞去手。
行住坐臥悉以西方淨觀為佛事。
有僧神遊淨土。見古與葛繁同在焉。
往生有明驗矣。
other:: 
## 吳信叟進士
吳信叟進士 ^140c20

宋吳子才。字信叟。
致仕之後。預作一棺。
夜臥其中。令童子擊棺而歌曰。
吳信叟。歸去來。三界無安不可住。
西方淨土有蓮胎。
歸去來。自從而和之。
後無疾而化。
other:: 
## 白居易少傳
白居易少傳 ^140c27

唐白居易。官中大夫太子少傅。
捨宅為香山寺。號香山居士。
晚歲患風痺。出俸錢三萬。
繪西方極樂世界一部依正莊嚴。
悉按無量壽經。靡不曲盡頂禮發願。
以偈贊曰。極樂世界清淨土。
無諸惡道及眾苦。
願如我身老病者。
同生無量壽佛所。 ^141a3

贊曰。人傳蓬萊有樂天名。
樂天辭以偈曰。海山不是吾歸處。
歸即須歸兜率天。
今復捨兜率。而求淨土。
豈所謂披砂揀金。
愈擇而愈精者耶。
other:: 
## 張掄都總
張掄都總 ^141a9

宋張掄。官兩浙都總管。
期生淨土。刻勵念佛。
闔門長幼。靡不從化。
鑿池栽蓮。日率妻子課佛萬遍。
孝宗皇帝親書蓮社二字賜焉。
other:: 
## 蘇軾學士
蘇軾學士 ^141a14

宋蘇軾。號東坡。官翰林學士。
南遷日。畫彌陀像一軸。
行且佩帶。人問之。
答曰。此軾生西方公據也。
母夫人程氏歿。以簪珥遺貲。
命工胡錫。繪彌陀像。
以薦往生。 ^141a18

贊曰。老泉為薦先亡。
曾於極樂院。造六菩薩像。
而子由往來法門亦甚密邇。
蓋蘇氏之歸心三寶素矣。
世有刻西方公據者。
增以俚語謂出自坡公。
此誣也。具眼者勿因偽而併棄其真。
other:: 
## 張無盡丞相
張無盡丞相 ^141a22

宋張商英。初以夫人向氏激發。
留神內典。號無盡居士。
甞著發願文云。思此世界。
五濁亂心。無正觀力。
無了因力。自性唯心。
不能悟達。謹遵釋迦世尊金口之教。
專念阿彌陀佛。求彼世尊願力攝受。
待報滿時。往生極樂。
如順水乘舟不勞自力而至矣。 ^141a28

贊曰。無盡悟禪宗於兜率悅公。
而拳拳乎安養是念。
其為計審矣。自香山至此四公。
雖西方瑞應史未詳錄。
而據因以考果。不生西方將奚生哉。
other:: 
## 總論
總論 ^141b5

愚聞之。古德云。士大夫英敏過人者。
多自僧中來。然甞疑之。
迷而不返者什九。
不負宿因者什一。
其故何也。五濁惡世。
多諸退緣。賢者所難免也。
故戒禪師後身為東坡。
青禪師後身為曾魯公。
哲禪師後身耽富貴。
多憂苦。夫東坡最為親近法門。
而曾公已不之及。
彼哲老之後身。其迷抑又甚矣。
古今知識。所以勸人捨五濁而求淨土也。
然則劉遺民而下諸君子。
所得不既多乎。
other:: 
# 處士往生類
處士往生類
other:: 
## 周續之
周續之 ^141b10

宋周續之。雁門人。
十二通五經五緯。
號十經童子。養志間居。
公卿交辟皆不就。
事廬山遠法師預蓮社。
文帝踐祚。召對辨析。
帝大悅。或問身為處士。
時踐王庭可乎。答曰。
心馳魏闕者。以江湖為桎梧。
情致兩亡者。市朝亦岩穴耳。
時稱通隱先生。後居鍾山。
專心念佛。愈老愈篤。
一日向空云。佛來迎我。
合掌而逝。 ^141b21

贊曰。續之能岩穴市朝。
則亦可以西方東土矣。
而必念佛求生。其真知利害者乎。
古有頌云。高山平地總西方。
未到家者請勿戲論。
other:: 
## 鄭牧卿
鄭牧卿 ^141b28

唐鄭牧卿。滎陽人。
舉家念佛。開元中病篤。
有勸進魚肉者。確乎不許。
手執香爐。願求往生。
忽異香充蔚。奄然而逝。
舅尚書蘇頲。夢寶池蓮開。
牧卿坐其上。
other:: 
## 張元祥
張元祥 ^141c3

唐張元祥。居常念佛不輟。
一日促家人云。西方聖人待我齋畢同往。
齋事訖焚香跏趺。
面西而化。
other:: 
## 孫良
孫良 ^141c8

宋孫良。錢塘人。隱居閱大藏。
尤得華嚴之旨。依大智律師。
受菩薩戒。日誦佛萬聲。
二十年不輟。忽日。
命家人請僧念佛。
以助往生僧集。念佛方半餉。
望空合掌云。佛及菩薩。
已荷降臨。退坐而化。 ^141c12

贊曰。華嚴合論謂。
求生淨土菩薩。未達一乘大道。
而此老得華嚴之旨。
何乃求生淨土。蓋合論且為一分取相凡夫。
破其執見。是得事淨土。
未得理淨土者。此老事理圓通。
華藏蓮池。是一非二。
正爾求生。不足疑也。
論淨土者。當據華嚴行願品為主。
而以合論參之。
other:: 
## 元子平
元子平 ^141c17

唐元子平。寓京口觀音寺念佛。
忽聞空中音樂。即西向坐化。
異香數日不絕。
other:: 
## 庾銑
庾銑 ^141c24

梁庾銑。新野人。武帝召為黃門侍郎。
不赴六時念佛。一夕見道人。
自稱願公。呼銑為上行先生。
授香而去。後四年願復至。
遂化去。空中言。上行先生。
已主安養。
other:: 
## 宋滿
宋滿 ^141c27

隋宋滿。常州人。計荳念佛。
積三十石。開皇八年九月。
飯僧畢坐逝。人見天華異香滿乘空西去。
other:: 
## 汾陽老人
汾陽老人 ^142a3

唐汾陽老人。於法忍山。
借一空房止宿。晝夜念佛。
貞觀五年。命終時。
太光遍照。面西而逝。
人見乘蓮臺去。
other:: 
## 元子才
元子才 ^142a7

唐元子才。居潤州觀音寺。
誦彌陀經念佛。忽小疾。
夜聞空中香氣樂音。
似有人言。粗樂已過。
細樂續來。君當行矣。
念佛而化。異香數日不散。
other:: 
## 吳子章
吳子章 ^142a11

元吳子章。蘇州人。
世業醫。與兄子才。
同參雲屋和尚。精勤念佛。
合門奉法。至正間無疾。
合掌稱佛名化去。
other:: 
## 何曇迹
何曇迹 ^142a16

元何曇迹。年十八。
持菩薩戒念佛。一宵四鼓即起念誦。
人云太早。答云。見佛金相。
旛花來迎。遂脫去。
other:: 
## 王闐
王闐 ^142a20

宋王闐。四明人。號無功叟。
凡禪林宗旨。天台教門。
無不洞達。著淨土自信錄。
晚年專心念佛西向坐化。
異香芬郁。焚龕時獲舍利如菽者百八粒。
other:: 
## 范儼
范儼 ^142a24

宋范儼。仁和人。絕心世務。
其子不能治家。儼不之顧。
但云。我自是寄客耳。
日誦法華。念阿彌陀佛。
專心不懈。忽見普賢菩薩乘六牙白象放金色光。
報儼云。明日卯時當行。
越一夕。佛菩薩來迎。
就座合掌而逝。
other:: 
## 陸沅道
陸沅道 ^142a29

宋陸沅道。號省菴居士。
住明之橫溪。晨起焚香趺坐。
目不他瞬。首倡偈曰。
盥手清晨貝葉開。
不求諸福不禳災。
世緣斷處從他斷。
劫火光中舞一迴。
然後念誦不緩不急。
聲如貫珠。每日法華一遍。
彌陀萬聲。一意西馳。
年八十五。四月六日沐浴整衣而逝。
洎殮忽聞蓮華馥郁之氣。
皆不知來處。近挹之蓋出自口中也。
other:: 
## 孫忠
孫忠 ^142b6

宋孫忠。四明人。早慕西方。
於郡城東。築菴念佛。
後因病請僧百人繫念。
忽仰空合掌。手結雙印。
怡然而化。闔城聞天樂異香。
漸向西沒。三子相繼念佛。
亦坐化。
other:: 
## 沈銓
沈銓 ^142b15

宋沈銓。家錢唐。同妻施氏。
專心淨土。平時諸善悉用回向。
後及妻前後命終。
皆感化佛。持錫接引而去。
other:: 
## 唐世良
唐世良 ^142b20

宋唐世良。會稽人。
持戒念佛。年老疾病。
猶不就枕。誦彌陀經十萬過。
謂家人云。佛來接我。
言訖作禮。即便坐逝。
利行人時在道味山。
夜夢西方異光。旛華天樂。
空中聲云。唐世良已歸淨土。
other:: 
## 計公
計公 ^142b24

宋計公。四明桃源鐵工也。
年七十。兩目喪明。
里中#CB03348;學諭。
以擘窠圖印施。勸人念佛。
計公初受一圖。念滿三十六萬聲。
念至四圖兩目瞭然。
如是三載。念滿十七圖。
一日念佛忽氣絕。
半日復蘇曰。佛令分六圖與#CB03348;學諭。
是勸導之首。分一圖與李二公。
是俵圖之人。囑其子往謝之。
言訖沐浴西向而化。
other:: 
## 陳君璋
陳君璋 ^142c1

元陳君璋。黃岩人。
端重寡言。年四十。
與室葉氏。披誦法華。
念佛惟謹。年六十疾篤。
一夕命其子景星。
扶之坐謂曰。吾歸去。
曰歸何處去。曰沒處去。
又曰。我死宜依桑門闍維法。
言訖合掌。稱南無阿彌陀佛而逝。
other:: 
## 張銓
張銓 ^142c9

晉張銓。野之族子也。
高逸好學。耕鋤間帶經不釋。
屢徵弗就庾悅以其貧。
舉為潯陽令。笑曰。
古人以容膝為安。
屈志就祿。奚榮之有。
乃入廬山。依遠公蓮社。
研窮內典。多有悟入。
宋景平元年。無疾西向念佛安臥而卒。
other:: 
## 闕公則
闕公則 ^142c15

晉闕公則。入廬山蓮社既卒。
友人於洛陽白馬寺。
夜中為作忌祭。忽一時林木殿宇皆成金色。
空中有聲。曰我闕公則也。
祈生極樂。今已得生。
言訖無所見。 ^142c21

贊曰。瑞應感乎臨終者多矣。
至如身沒之後而乃現金色於他方。
報往生於空際。闕公其希有乎。
other:: 
## 李知遙
李知遙 ^142c25

唐李知遙。善淨土教。
率眾五會念佛。後因疾忽云。
佛來迎我。洗漱更衣。
索香爐出堂頂禮。
聞空中說偈。有引君生淨土。
將爾上金橋之句。
就床端坐而化。眾聞異香焉。
other:: 
## 高浩象
高浩象 ^142c29

梁高浩象。東平人。
杜門靜坐。專誦無量壽經。
甞在觀中。覺自身泛紅蓮於池面。
初未見佛。乃即花上傾心禮佛。
遙想金容光輝遠映。
一夕見眾菩薩來迎。
即時化去。 ^143a5

贊曰。古有二僧。作蓮花開合想。
後同生淨土。象之身泛紅蓮。
其亦觀想精誠之所致耶。
other:: 
## 徐六公
徐六公 ^143a9

宋徐六公者。嘉興人。
務農為業。夫婦蔬食。
精勤念佛。四十年預作一龕臨終。
易布衣草履。入龕端坐。
頃之曰。佛來迎我。
即化去。
other:: 
## 陸俊
陸俊 ^143a12

宋陸俊。錢塘人。少事公門。
久之棄去。以淨土為業。
每對佛懺悔。垂淚交頤。
道友相見。說淨土因緣。
纔十餘句。便悲咽感嘆。
臨終。請圓淨律師。
開示西方。諷觀經至上品。
淨曰。可以行矣。俊曰。
眾聖未齊。姑待之。
少頃忽起就竹床。
面西端坐而逝。 ^143a16

贊曰。無量壽經云。
聞說阿彌陀佛。淚即出者。
皆宿世善根所致。
俊之悲咽。本乎中心而達之面目。
往生固其宜矣。今戲調而談淨土奚可哉。
other:: 
## 黃打鐵
黃打鐵 ^143a22

宋黃公。潭州人。本軍伍。
以打鐵為生。每鉗鎚時。
念佛不輟口。一日無疾。
託隣人為寫頌云。
叮叮噹噹。久鍊成剛。
太平將近。我往西方。
即化去。其頌盛傳湖南。
人多念佛。 ^143a27

贊曰。據黃公別無他能。
止是念佛不輟口耳。
世人不肯依樣行持。
而尋奇覓巧。遂成虔度。
噫非所謂翻嫌易簡却求難耶。
other:: 
## 蓮花太公
蓮花太公 ^143b2

大明蓮花太公者。
越人。一生拙朴。惟晝夜念佛不絕。
命終之後。棺上忽生蓮花一枝。
親里驚嘆。因號蓮花太公云。
other:: 
## 華居士
華居士 ^143b6

大明華居士。江干人。
醇朴無偽。與人不款曲。
中年屬業諸子。獨處一室。
不涉世事。朝暮惟孜孜念佛而已。
後將卒。自知時至。
更衣正寢。手整冠端坐。
別眾而逝。其子先已作棺。
於是易龕。如沙門故事。
舉龕之日觀者如堵。
遠近嚮慕焉。
other:: 
## 總論
總論 ^143b10

或問。淨名龐老何以不聞求生。
答曰。爾試自評之。
如其未及二公求生固不必論。
即使再來金粟。何妨更見彌陀。
苟為不然。淨名不覲釋迦。
龐老不參馬祖矣。
且夫心淨土淨。非淨名語歟。
不與萬法為侶。非龐老語歟。
爾一朝踏著淨地。
當云何期自念。本自清淨。
何期自念。不侶萬法。
何期二公常在淨土。
復奚疑哉。
other:: 
# 尼僧往生類
尼僧往生類
other:: 
## 尼大明
尼大明 ^143b17

隋尼大明。每入室禮念。
先著淨衣。口含沈香。
文帝后甚重之。將終之日。
眾忽聞沈香滿室。
俄而光明如雲。隱隱向西沒焉。 ^143b27

贊曰。一尼造法華經。
虔敬類是。後感報靈異。
而二僧冥府誦經。
致禮遇有殊。則無怪其然矣。
今時念佛。有幾人似明者乎。
使人人如是念佛。
而千不千生。萬不萬生者。
吾弗信也。
other:: 
## 尼淨真
尼淨真 ^143c1

唐尼淨真。居長安積善寺。
衲衣乞食。誦金剛經十萬遍。
篤志念佛。語弟子曰。
五月內十度見佛。
兩度見寶蓮花上童子遊戲。
吾已得上品生。言訖跏趺而化。
祥光滿庵。
other:: 
## 尼悟性
尼悟性 ^143c6

唐尼悟性。居廬山念佛。
虔願往生。忽聞空中音樂。
謂左右曰。我已得中品生。
見同志念佛精進者。
皆有蓮花待之。汝等好自努力。
言訖而逝。 ^143c11

贊曰。上中品位。二尼能決諸已者何。
一則內觀自行之淺深。
二則外稽瑞應之勝劣耳。
可誣也哉。
other:: 
## 尼能奉
尼能奉 ^143c15

宋尼能奉。錢塘人。
專修淨業。甞夢佛光照身。
及聞空中善言開慰。
告其徒曰。吾往生時至。
少頃聞奉念佛聲甚厲。
奔往視之。則合掌面西坐逝矣。
異香滿室。樂音西邁。
other:: 
## 尼法藏
尼法藏 ^143c19

宋尼法藏。居金陵。
勤志念佛。夜見佛菩薩來。
光明照寺。奄然而化。
other:: 
## 總論
總論 ^143c24

佛以姨母出家。嘆正法由此而減。
使女人出家者皆如上五人。
正法其彌昌乎。而勢所不能。
佛之懸記非過矣。
噫真正出家之男子。
邇來尚不多得。而況女眾歟。
吾於是乎有感。
other:: 
# 婦女往生類
婦女往生類
other:: 
## 隋皇后
隋皇后 ^143c27

隋文帝。后獨孤子。
雖處王宮。深厭女質。
常念阿彌陀佛。以八月甲子命終。
時永安宮北。種種音樂。
自然震响。異香滿室。
從空而至。帝問闍提斯那。
是何祥瑞。對曰。淨土有佛。
號阿彌陀。皇后業高。
超登彼國。故現斯瑞耳。 ^144a4

贊曰。捨中宮之貴寵。
志淨土而往生。古有韋提。
今見之矣。
other:: 
## 姚婆
姚婆 ^144a9

唐姚婆。因范行婆者勸令念佛。
後臨終見佛菩薩來迎。
告佛言。未與范行婆別。
請佛暫住空中。范至姚婆立化。 ^144a12

贊曰。臨行別范。不背本也。
佛住空中。恒順眾生也。
卓立而逝。亦奇矣。
other:: 
## 溫靜文妻
溫靜文妻 ^144a15

唐溫靜文妻。并州人。
久患在床。靜文勸令念佛。
一年忽覩淨土。告其夫云。
我已見佛。後月當去。
囑父母云。今得隨佛往生。
願專心念佛。他日西方相見耳。
言訖而逝。
other:: 
## 胡長婆
胡長婆 ^144a18

宋胡長婆李氏。上虞人。
夫喪後。日夜高聲念佛。
及誦彌陀經凡十餘年。
一日見有僧覆以緋蓋。
曰汝十五日子時往生。
問師何人。曰是汝所念者。
婆遂會別諸親。至期有異香光明。
端坐而逝。七日焚化。
齒如白玉。舌如紅蓮。
睛如葡萄。皆精堅不壞。
舍利不可數計。次日焚處生一花。
如白罌粟云。 ^144a23

贊曰。諸根不壞。舍利無數。
世譏女人五漏之體。
無乃不可乎。
other:: 
## 鄭氏
鄭氏 ^144b1

宋鄭氏。錢塘人。日課觀音經。
念佛不輟。後病中索浴。
浴畢西向坐。問家人云。
聞磬聲乎。淨土諸聖且至。
已而合掌喜躍曰。
佛菩薩來。觀音手執金臺。
如來接我登座。遂奄然而化。
other:: 
## 陳氏媼
陳氏媼 ^144b4

宋陳氏媼。錢塘人。
從靈芝律師。受菩薩戒。
專心念佛日課千拜。
甞有舍利散於經案。
臨終見佛來迎。顧語旁人。
未及半已凝然不動矣。
other:: 
## 黃氏
黃氏 ^144b9

宋黃氏。四明人。早喪夫。
因歸父舍。精修淨業。
臨終見佛來迎。結印徐行。
儼然立化。家人篩灰於地。
以驗生處。見蓮花一朵生灰中。 ^144b13

贊曰。燒灰之說未考。
但其見佛來迎。結印立化。
高登蓮品必矣。
other:: 
## 王氏夫人
王氏夫人 ^144b16

宋荊王夫人王氏。
專修淨業。曉夕勤至。
給侍之人。無不則效。
惟一妾懈慢。夫人責之。
遂悔悟精進。忽無疾而逝。
致夢他妾云。蒙夫人誨。
已生安養。夫人未信也。
俄而亦夢。與妾同遊寶池。
見一花天衣飄揚。
題曰。楊傑一華朝服而坐。
題曰。馬圩復見金臺光明晃耀。
妾指曰。此夫人生處也。
既覺彌加精進。年八十一。
慶誕之晨。秉燭然香。
望觀音閣而立。左右方具儀獻壽已立化矣。 ^144b19

贊曰。集至此。女人立化。
蓋三人焉。金臺晃耀。
亦上品之流矣。孰曰閨閣無人哉。
other:: 
## 馮氏夫人
馮氏夫人 ^144b28

宋廣平郡夫人馮氏。
少多病。慈受深禪師。
教以齋戒念佛。諦信力行十年不怠。
忽厭世。人怪之曰。
清淨界中。失念至此。
支那緣盡。行即西歸。
何怪之有。臨終氣絕復甦。
謂家人曰。吾已歸淨土。
見佛境界。與華嚴十六觀經所說不異。
已而長逝。三日後舉屍如生。
異香芬馥。
other:: 
## 王氏女
王氏女 ^144c2

宋吉安王氏女。日誦彌陀金剛觀音諸經念佛。
求度母死既殮。惡血滴瀝。
女發誓云。若我孝心。
願臭氣不作。言訖流血即止。
父娶後室。與同修淨業。
後得疾。請僧說淨土觀法。
忽索衣吉祥而臥。
攬觀音手所執幡。
寂然不動。母篩灰於地。
以驗受生。見灰中出蓮花數朵。
other:: 
## 周氏
周氏 ^144c10

宋周氏妙聰。周元卿之女也。
因感其母華臺往生之瑞。
篤志念佛。期生安養。
病中請僧行懺。自見其身。
著新淨衣。在樓閣上。
作禮念佛。謂家人曰。
勤修淨業。西方相待。
右脅西向而逝。
other:: 
## 周行婆
周行婆 ^144c17

宋周行婆。太平州人。
早年念佛。精專弗替。
一夕胡跪念佛。泊然而化。
隣人見數僧引婆騰空西去。
other:: 
## 陸氏宜人
陸氏宜人 ^144c23

宋宜人陸氏。錢塘人。
朝請王璵妻也。甞誦法華。
篤意淨土。禮懺一會。
念佛萬聲凡三十年。
因微疾忽聞天鼓自鳴。
人方驚異。即面西端坐。
雙手結印而逝。 ^144c27

贊曰。結印而逝。不獨僧中有之。
在女人亦屢見焉。
皆心不散亂。身不放逸之祥徵也。
嗚呼。為女人者。能倣此。
每日至誠禮懺一會。
念佛萬聲三十年。
不異其心。吾為伊保任。
決生淨土。
other:: 
## 龔氏
龔氏 ^145a2

宋錢塘龔氏。晝來念佛。
誦彌陀經。後有疾。
請亨律師指示。陳說未終端坐而化。
老妾于氏。亦念佛不輟。
一夕夢。龔氏告云。
我已生淨土。汝七日當生。
至期而逝。
other:: 
## 朱氏
朱氏 ^145a8

宋霅川朱氏。念佛三十年。
忽斷食四十日。唯飲水念佛。
夢三僧各執蓮花謂曰。
吾先為汝種此花。
今當往生。既窹請僧助念。
端坐而逝。
other:: 
## 項氏
項氏 ^145a13

宋項氏。名妙智。鄞縣人。
寡居二女悉令為尼。
精勤念佛。一日忽曰。
我欲坐脫。錯與作棺。
女曰。佛用金棺。無嫌也。
母喜俄而異香滿室。
西向結印。微咲而逝。
other:: 
## 裴氏女
裴氏女 ^145a18

宋汾陽裴氏女。專志念佛。
報盡日。索火焚香言。
佛以蓮臺迎我。我當往生。
已而天花飛墜。安坐而化。
other:: 
## 沈氏
沈氏 ^145a23

宋沈氏。慈溪人。自幼蔬食念佛。
歸章氏一心不變。
施米貸被以濟饑凍。
後微疾。念佛尤力。
忽見佛菩薩諸天聖眾。
普現目前。燈光千點。
纍纍然狀若虹橋。
即日吉祥而逝。
other:: 
## 孫氏
孫氏 ^145a27

宋四明孫氏。寡居念佛。
三十年不懈。一日微恙。
夢八僧繞行懺宮。
己身掛縵衣。隨僧行。
既覺沐浴淨衣。請僧行懺。
於大眾前。端坐誦經。
至一心不亂。左手結印而逝。
遠近皆聞空中樂音。
other:: 
## 樓氏
樓氏 ^145b3

宋樓氏慧靜。適寺簿周元卿。
甞披玩傳燈。發明見地。
尤以淨業為真修。
念佛不輟。晚年被疾。
忽見蓮臺紫色。化佛無數。
異香滿室。語家人亟令念佛。
頃刻而化。
other:: 
## 秦氏
秦氏 ^145b9

宋秦氏淨堅。家松江厭惡女身。
與夫各處。精持齋戒。
閱華嚴法華光明般若經。
無虛日。晨昏修彌陀懺。
禮佛千拜久之。有光明入室。
面西安坐而終。
other:: 
## 鍾婆
鍾婆 ^145b14

宋嘉禾鍾婆。誦彌陀經念佛。
二十年為常課。一日語子曰。
見大白蓮華無數。
眾聖在此。端坐聳身而化。
other:: 
## 孫氏
孫氏 ^145b19

宋錢唐孫氏女。常念佛持呪。
因病請清照律師。
至謂曰。久病厭世願求往生。
師為談淨土因緣。
大喜至夜夢。師持藥一盞服之。
流汗身心輕安。三日後語侍人曰。
迦葉尊者來此。好金蓮華座。
即瞑目結印而化。
other:: 
## 梁氏
梁氏 ^145b23

宋梁氏女。居汾陽。
兩目俱盲。遇沙門勸令念佛。
越三年雙目開明。
後忽見佛菩薩幡蓋來迎。
即日命終。
other:: 
## 黃婆
黃婆 ^145b29

宋潮山黃婆。持金剛法華。
專心念佛。忽患痢疾。
但飲水不食。隣菴僧善修。
夢婆來謂曰。將往西方。
越二日婆西向念佛。
端坐而化。遠近皆見紅霞覆婆之屋。
other:: 
## 陳氏
陳氏 ^145c4

宋廣平陳氏。剪髮為出家相。
朝夕念佛。四眾稱為道者。
後病中集緇素念佛。
兩日忽合掌。泊然而化。
other:: 
## 崔婆
崔婆 ^145c9

宋東平梁氏乳媼崔婆。
淄州人。平生茹素極愚。
不能與同輩爭長短。
主母晁夫人留意禪學。
崔朝夕在旁。但誦阿彌陀佛。
虔誠不少輟。不持數珠。
莫知其幾千萬遍。
年七十二得疾。洞泄不下床。
然持念愈篤。忽若無事時。
倡偈曰。西方一路好修行。
上無條嶺。下無坑。
去時不用。著鞋襪脚踏蓮花步步生。
諷咏不絕口。人問何人語。
曰我所作。曰婆婆何時可行。
曰申時去。果以其時去。
用僧法焚之。舌獨不化。
如蓮花然。
other:: 
## 吳氏女
吳氏女 ^145c13

宋吳氏縣君。齋戒清修。
有侍女亦精進念佛。
忽見金蓮捧足者三。
數日見膝。又數日見身。
又數日見其面目。
中乃阿彌陀佛。左右則觀音勢至也。
又悉見堂殿國界。
皎如指掌。如是三載。
常儼然在目。後忽感疾。
自言往生乃終。 ^145c24

贊曰。吳氏女。時時見佛。
有之乎。觀力精進。
理固有之。但魔佛須辯。
邪正或殊。女人遇此。
當速質諸明者。
other:: 
## 鄭氏
鄭氏 ^146a1

元鄭氏淨安。錢塘人。
念佛日無虛度。得疾聞空中聲。
曰汝行有期。毋得自怠。
又見佛身金色。即奮起面西端坐。
召其出家子義修。
諷彌陀經。倏然而化。
其女夢。母報曰。吾已得生淨土。
可聞諸修師云。
other:: 
## 周婆
周婆 ^146a5

元鄞縣寶幢市周婆。
精修淨土。遇歲首持不語。
晝夜常坐。盡月而止。
遇暑月則施茶湯。
歷久不廢。一夕夢。
大荷葉遍覆一市。
覺自身持數珠行道葉上。
既而微疾。隣人夜見幢幡寶蓋來入其家。
黎明婆已合掌。念佛逝矣。
other:: 
## 薛氏
薛氏 ^146a11

大明薛氏。武塘世族女也。
生時母夢。長庚入懷。
後歸周生子五人而寡。
秉節自誓。供觀音大士。
香煙結蓮花。人異之。
專心淨業。好施不倦。
念佛十五年如一日。
萬曆丁亥五月得疾。
醫進乳粥。確乎不許。
遂絕粒屏藥石。至九月六日。
延僧禮懺。且曰。四日足吾事畢矣。
乃西向對彌陀像。
晝夜繫念。囑諸子翊贊。
禁諸婦女毋入。時正重九。
取淨衣。點淨香水。
洒禪椅。次早索水灌手。
誦甘露真言。著所淨衣。
戴誌公帽。長跪佛前念。
然香讚佛偈。唱三歸依。
禮三拜輪珠。念佛一百八遍。
逮午趺坐。結印而化。
神氣熙然。較生存。
倍更開朗。一時在側者。
俱聞蓮花香滿室中。
諸子奉命入龕。觀者數千人。
歡喜頂禮。其詳載諸本傳志云。 ^146a17

贊曰。母遺命具龕。
無棺槨。無迎殺神。
無燒紙錢。無殺牲以祭。
諸子悉隨順不二。
吾聞。昔有臨終坐脫者。
子恐乖名教。拽其足伸之。
父忽躍臂捶子。子懼曰。
助父坐脫耳。視今日周氏諸子。
為何如。先是母以殘息。
待予至授戒。予適稽緩。
母曰。時至不可待矣。
即化去。人以為恨。
寧知予未下船舷。
羯磨已竟。噫諸上善人。
同會一處。周氏之母子。
不其然歟。
other:: 
## 許氏婦
許氏婦 ^146b2

大明許氏婦。杭郡人。
生平恭順質實。惟以念佛為事。
將卒呼家人與訣別。
著淨衣端坐。手執天目白花。
自簪之。安然而逝。
other:: 
## 總論
總論 ^146b11

極樂國土。實無女人。
女既得生。悉具大丈夫相。
今人繪九品圖。而作女相者非也。
殆存其本因。以彰雜類之同生耳。
清淨界中。覓男相尚不可得。
況女相乎。雖然女更有三病焉。
孝翁姑不如其父母一也。
御婢僕不如其子孫二也。
知布施而不知息其貪心。
知慕男身。而不知革其女習。
知奔走寺宇恭事沙門。
而不知反求諸己三也。
明於此三未出娑婆。
而居然比丘矣。夫何慮不生淨土。
other:: 
# 惡人往生類
惡人往生類
other:: 
## 張善和
張善和 ^146b15

唐張善和。殺牛為業。
臨終見群牛。作人語索命。
於是大怖。喚其妻云。
速延僧為我懺悔。
僧至諭之曰。觀經中說。
臨終惡相現者。至心念佛即得往生。
和云。地獄至急。不暇取香爐矣。
即以右手擎火。左手拈香。
面西專切稱佛。未滿十聲。
自言佛來迎我。即化去。 ^146b26

贊曰。觀其地獄至急。
手作香爐蓋勢迫。
情極懇苦精誠。更無第二念矣。
雖云十念寧不遠過悠悠者百千萬億念。
決定往生理實如是。
或疑菩薩示現者容有之。
而不盡然也。
other:: 
## 張鍾馗
張鍾馗 ^146c3

唐張鍾馗。殺鷄為業。
病革見緋衣人。驅群雞啄之。
血流被面。痛不可忍。
有僧為設佛像教令念佛。
頃之香氣滿室。恬然而逝。
other:: 
## 雄俊
雄俊 ^146c8

唐雄俊。寓成都。膽勇過人。
不守戒律。甞罷道從戎。
尋復為僧。因聞經言。
一稱佛名。滅八十億劫生死重罪。
乃大喜曰。賴有此耳。
自是雖為惡。而念佛不輟。
丁未二月暴亡。經宿忽甦。
言至冥司。主者曰。
誤追汝。然汝念佛。
本無深信。今還人世。
宜倍精進。人以為地獄漏網。
既而入山。齋戒念佛越四年。
辛亥三月。緇輩咸集告曰。
吾時至矣。爾輩還城見吾親知。
為吾語曰。俊以念佛得生淨土。
毋以為地獄漏網人也。
語笑之間。端坐而化。 ^146c12

贊曰。薰蕕不同器。
寧有且造惡且念佛而得往生者乎。
噫觀賴有此耳之一言。
其於稱佛滅罪之語。
蓋信入骨髓矣。即此一念。
力重萬鈞。臨終轉業往生。
又何疑哉。
other:: 
## 惟恭
惟恭 ^146c22

唐惟恭。住法性寺。
慢上凌下。親狎非類。
酒徒博侶。交集於門。
暇則念佛。寺僧靈巋者。
同惡相濟。里人為之語曰。
靈巋造惡。惟恭繼跡。
地獄千重。莫厭雙入。
恭聞曰。我雖積業罪無所迯。
然賴淨土教主。憫我愆尤。
拔我塗炭。豈復墮惡道耶。
乾寧二年病革。巋自外還見伶人數輩。
少年麗服問所從來。
答曰。西來迎恭上人耳。
一人懷中出金瓶。
瓶中蓮花其合如拳俄頃增長。
如盤盂。光彩交映。
望寺疾馳而忽不見。
巋至寺聞鍾聲。恭已逝矣。
other:: 
## 瑩珂
瑩珂 ^146c27

宋瑩珂。受業霅川瑤山。
酒炙無所擇。忽自念梵行虧缺。
恐從流轉。令同住取戒珠禪師所編往生傳讀之。
凡讀一傳為一首肯。
既而室中面西。設禪椅絕食。
念佛越三日。夢佛告曰。
汝尚壽十年。且當自勉。
珂白佛言。設有百年。
閻浮濁惡。易失正命。
所願早生安養。奉事眾聖。
佛言。汝志如是。後三日當迎汝。
至期命眾。誦彌陀經。
乃曰。佛及大眾俱至。
寂然而化。
other:: 
## 仲明
仲明 ^147a9

宋仲明。居山陰報恩寺。
素無戒檢。因感疾。
謂同學道寧曰。我今心識散亂。
何藥可治。寧教以隨息念佛。
明如所教。至七日力已困憊。
寧又令想目前佛像。
久之忽見二菩薩。
次復見佛。瞑目而逝。
other:: 
## 吳瓊
吳瓊 ^147a19

宋吳瓊。臨安人。先為僧。
退道返俗。前後兩娶生二子。
屠沽之事。靡所不為。
常庖厨殺鷄鴨等。
則持而唱云。阿彌陀佛子。
奸脫此身去。連稱佛號。
乃施刃。每切肉。念佛不輟。
後目上生瘤。如鷄卵。
遂大憂怖。搆草庵。
分散其妻子。念佛禮懺。
晝夜如不及。紹興二十三年。
告人云。瓊來日戌時去也。
人皆笑之。次晚以布衫換酒飲畢。
書頌云。似酒皆空。
問甚禪宗。今日珍重。
明月清風。端坐合掌念佛。
叫云。佛來。即化去。
other:: 
## 金奭
金奭 ^147a25

宋金奭。會稽人。網魚為業。
忽猛省。持戒精進。
日課佛號萬聲。久而弗替。
後無疾。語家人云。
阿彌陀佛。與二菩薩俱來迎我。
我歸淨土去也。焚香端坐而化。
邑人聞異香天樂。
終日不散。 ^147b7

贊曰。奭之事與善和鍾馗異。
彼則生平造業。臨歿輸誠。
此則預革前非。久修善業。
往生品位。必過於二人矣。
other:: 
## 總論
總論 ^147b12

無邊苦海。岸在回頭。
積劫幽宮。明存一炬。
淨土之不遺惡人無惑也。
雖然悟遷善之有門。
而痛自怨艾可也。
恃帶業之猶生。而安心造惡。
僥倖於萬一不可也。
古之惡人。以此為藥。
今之惡人。執此成病。
是故古之惡人。惡人之善人也。
今之惡人。惡人之惡人也。
悲夫。
other:: 
# 畜生往生類
畜生往生類
other:: 
## 龍子
龍子 ^147b16

菩薩處胎經云。有一龍子。
謂金翅鳥曰。我自受龍身。
未曾殺生。觸嬈水性。
壽終之後。當生阿彌陀佛國。 ^147b24

贊曰。慈心不殺。淨業正因。
龍受佛言。往生固其宜矣。
other:: 
## 鸚鵡
鸚鵡 ^147b27

唐貞元中。河東裴氏。
畜鸚鵡。常念佛。過午不食。
臨終十念氣絕。火化之得舍利十餘粒。
烱然耀目。僧慧觀者。
用陶甓建塔。以旌其異。
成都尹韋臯為之記。
有了空相於無念。
留真骨於已斃之句云。
other:: 
## 鴝鵒
鴝鵒 ^147c1

宋黃巖正等寺觀公。
畜鴝鵒。能言常念佛不輟。
一日立化穴上葬之。
俄而舌端出紫蓮花一朵。
靈芝律師甞為之讚。
有立亡籠閉渾閒事。
化紫蓮花也太奇之句焉。 ^147c7

又 ^147c11

潭州人。有養鴝鵒者。
常念佛既斃。以棺葬之。
忽生蓮花一朵。自其口出有頌之者。
云有一靈禽。號八哥。
解隨僧口念彌陀。
死埋平地蓮花發。
人不回心爭奈何。 ^147c12

贊曰。鸚鵡鴝鵒。人教以念佛。
蓋常事耳。今胡不見往生。
噫譬諸世人。均聞念佛之教。
有信心念者。有輕心念者。
是以念佛人多往生人少。
彼鸚鵡鴝鵒。何獨不然乎。
other:: 
## 總論
總論 ^147c16

或謂。人靈而物蠢。
云何禽畜而得往生。
是不知。凡厥有情。
皆具佛之靈覺。迷有厚薄。
而分人畜。非靈蠢之不侔也。
雉聽法華。而再世為僧。
牛覩金容而死生天上。
歷歷載諸傳記矣。
況地獄鬼畜。皆生我剎。
固法藏比丘之本願乎。
所恨人見禽畜之往生。
而恬無警悟。甘心五濁。
束手輪迴。一息不來。
易形於鱗羽。而不自知也。
獨何為哉。
other:: 
# 續錄
續錄 ^147c21

今時往生者。隨聞見續入。
故另附二卷末。不分門類。
不別先後。
other:: 
## 僧明本
僧明本 ^148a1

大明明本。通州靜嘉寺僧。
素有高志。梵行清白。
勤於講業。後輟講專心淨土。
六時禮念。年久弗替。
忽微恙。自知時至。
告眾安然而化。異香七日。
other:: 
## 朱綱少府
朱綱少府 ^148a4

大明朱綱。京都人。
業儒中鄉舉。三上春官不第。
乃就職官二府致仕。
專修淨土。日課佛三萬。
十五年無少怠倦。
臨終坐榻上。兩手擎珠。
念佛不輟。異香滿室。
乃云佛來也。連聲稱念而逝。
other:: 
## 于媼
于媼 ^148a9

大明于媼。北京昌平州邵村民于貴之母。
久積念佛。一日浣衣甚潔。
謂其子曰。予將生淨土。
子未信。至期取几置庭心。
坐几上脫去。異香天樂。
鄉人皆聞。
other:: 
## 顧居士
顧居士 ^148a15

大明顧源。金陵人。
自號寶幢居士。幼能詩善草書。
中年一志淨業。後微疾。
集僧俗道友。十念阿彌陀佛。
唱和相續。語人云。
我決定往生矣。人問何故。
曰我見阿彌陀佛。
身滿虛空。世界金色。
佛以袈裟覆我。我身已坐蓮花中。
時一眾聞蓮花香。
諸子悲戀不已。居士曰。
汝謂我往何處。何處即此處。
此處若明何處不了。
乃屏人曰。毋多言亂我心。
空中諸佛迎我。三鼓行矣。
至期怡然含咲而逝。
少宗伯殷秋溟先生。
為之傳云。 ^148a20

贊曰。身已坐蓮花中。
生則決定生也。何處即此處。
去則實不去也。居士之生。
當不在中下品矣。
other:: 
## 方氏
方氏 ^148b1

大明方氏。諸生吳應道室也。
三十而寡。守志歸佛。
專修淨土。一老媼亦齋戒。
相隨逐二十年。萬曆乙酉。
時年五十矣。小疾呼老媼相對念佛不輟無一語及他務卒前一日。
沐浴更衣。明晨然香禮佛。
還坐一榻而逝。有子用先。
第進士不妄語人也。
為予道始末如此。
other:: 
## 張母
張母 ^148b5

大明張母。陶氏。為長水守約居士繼室。
居士奉佛。母化之。
日課誦無間。居士出禮普陀。
母謂二子曰。吾平日參是心作佛是心是佛二語今始悟初四日吾行矣。
及期端坐而逝。次日居士歸成殮。
俄而棺上出青蓮花五朵。
居士大駭異。自愧恒常與俱。
不知其道行如此。
遠近見聞。靡不嘆慕。
other:: 
## 祖香
祖香 ^148b12

大明祖香。江西新喻人。
於山東龍潭寺。精修淨業。
有居士王傑者。築菴延之。
未幾語傑云。某日當歸家。
眾苦留。香云。歸安養家耳。
及期敷座西向坐逝。
舉龕八山。化火自焚。
other:: 
## 郭大林
郭大林 ^148b20

大明郭大林。湯陰人。
平生端潔雅素。出世為懷。
遇僧教以念佛。遂一心淨土。
年七十六。一日無疾。
與子別云。明午當去。
至日坐脫。
other:: 
## 劉通志
劉通志 ^148b25

大明劉通志。京都人。
精懇念佛。年五十二得疾。
念益切。隣人李白齋先卒。
通氣絕。自旦至午復甦。
謂家人曰。適見一舟。
云往淨土。乘舟三十六人。
白齋與焉。我亦一數。
但衣未鮮潔。又忘帶念珠。
命我易衣取珠。舟艤相待。
家人急為易衣。珠掛其項須臾而逝。
other:: 
## 孫氏母
孫氏母 ^148b29

大明中官孫名之母。
一生齋戒念佛。年老微恙。
自知時至。告其子。
欲坐脫。子哀泣止之不得。
乃為作龕。至期入龕。
安坐化去。
other:: 
## 唐體如
唐體如文學 ^148c7

大明唐延任。浙之蘭溪人。
號體如居士。孝友醇慤。
出自天性。少遊黌校有聲。
已而覺世無常。傾心至道。
參雲棲。受念佛三昧。
遂力行之。凡十三年如一日。
唯篤志以西方為歸。
萬曆癸卯。值耳順。
仲冬之旦。忽謂諸子曰。
新春十有一日吾行矣。
數日前禮誦如平時。
至期盥漱整衣端坐。
手結印。口稱佛名。
含咲而逝。如入禪定。 ^148c11

贊曰。居士將入滅。
諸子請曰。大人臨終一段因緣。
當聞之雲棲。入往生傳否。
居士謂。必以報吾師。
然勿為裝飾。據事直陳。
至於入傳不入傳。
師自有見。切勿以不入傳而有慍色而有慍意。
嗟乎。即是可以觀所養矣。
平生於淨土諦信不貳。
含咲而逝。往生何疑焉。
other:: 
## 楊嘉禕
楊嘉禕文學 ^148c19

大明楊嘉禕字邦華。
泰和人。世家子也。
年十三持不殺戒。
蚤虱無所傷。二十三肄業南雍。
俄疾作。以萬曆乙巳仲冬十九日卒。
卒之先夢遊地獄。
見地藏大士於冥陽殿。
覺而放諸生命。延僧誦經念佛。
謂人曰吾將逝矣。
青蓮花現吾前。得非淨土境乎。
遂晝夜念佛不輟。
命息燭曰。汝輩假燭為明。
吾不須燭。常在光明中耳。
問何所見。曰蓮開四色。
問見彌陀否。曰見彌陀現千丈身。
問觀音。曰身與彌陀等。
問勢至。曰不見也。
言訖忽躍起拈香。
連聲語曰。彌陀經功德不可說。
不可說。不可說。吾已得上品矣。
寂然而逝。 ^148c26

贊曰。邦華好學天植。
書無所不讀。已獨潛心於內典。
又獨加意於內典之淨土法門。
其臨沒也。謂彌陀經功德不可說。
而三稱之。見之真故。
言之切也。仲兄嘉祚。
傳其事。而矢之曰。
予所誑語墮拔舌獄。
其亦見真而言切歟。
不信淨土者可思已。
other:: 
## 郝熙載
郝熙載文學 ^149a9

大明郝熙載。錢塘人。
法名廣定。生平忠信不欺。
以德行稱於黌校。
晚歸佛。禪誦夙夜匪懈。
萬曆辛亥春二月得疾。
每睡覺云。吾夢於山中求見佛。
佛未見。見百鳥叢集。
如是累日。至二十七食時。
忽舉首視窓外。謂其子世翰曰。
今日別是一乾坤矣。
顧家人為置銀錢。
俄而曰。吾向恐見官備用。
今無用此。三鼓云。
有二童子來迎。佛坐蓮花臺現吾前。
吾往矣。吉祥而逝。
other:: 
## 朱氏
朱氏 ^149a16

大明陳母朱氏。吳郡嘉定人。
濬川居士室也。孝慈天植。
素向三寶。年八十一。
其子參雲棲歸。導以念佛往生。
遂篤志淨業。越二載示疾。
卒之前三日。堂前大呼母名者三。
母云。有二青衣在此。
時病久孱困。忽躍起竪脊端坐。
諸子勸其寢息。乃吉祥而逝。
迎尸中堂。仰臥之。
尸自轉西向。一時駭異。
以為精誠所感致云。 ^149a26

贊曰。郝父陳母。俱有青衣童子之祥。
當生人天。既而一則佛現蓮臺。
一則不忘西向。又當生淨土。
二相俱時。生方未可定也。
即不生。生且不遠矣。
other:: 
## 徐氏
徐氏 ^149b4

大明陸母徐氏。嘉定人。
孀居刻志淨業。夫昔有千金出貸。
焚券不取。奩飾罄以施人。
恒于佛所禮誦不輟。
如是者十載。一夕忽呼侍人曰。
看東方光發否。我往生時至矣。
汝輩可助我。遂高聲念佛。
合掌而逝。
other:: 
## 戈廣泰居士
戈廣泰居士 ^149b9

大明戈以安。法名廣泰。
錢塘人。性至孝。素積善行。
而深自鞱晦。不求人知。
晚歲精誠奉佛。與靈芝僧玄素。
結春秋二社念佛。
誦華嚴五經。忽謂人曰。
吾大限將至。當為西歸資糧。
遂自室課誦。昕夕不輟。
預定歸期於臘月二十一日。
前二夕。母子環視悲哽。
居士咲曰。生必有滅。
奚悲為。吾方凝神淨域。
面覲彌陀。若等慎勿以情愛亂我正念。
諄諄惟囑玄素。助念無間雜語。
至期寂然而逝。 ^149b15

贊曰。僧入冥見居士。
晏坐靜室。經籍盈几。
庭多紫竹石峯。清絕如洞天。
夫居士宜生極樂。
胡為尚在冥境。意者平日志切誦經。
經願未滿。滿願而後往生歟。
other:: 
## 杜居士
杜居士 ^149b24

大明杜居士。順天府宛平縣人。
隱西山瑞光寺側古齋堂中。
置家事不問。三十年專志念佛。
予鄉人童廣策詣之。
居士問所從來。答曰杭州。
曰君杭人。識雲棲宏公否。
策答曰。吾師也。居士合掌念佛。
更無他語。將終禮懺九日。
至懺文懇切處。輒流涕哽咽。
遂絕食惟飲水少許。
懺畢坐脫。浹旬顏貌如生。
人望見有五色彩雲。
盤旋屋上云。
other:: 
## 孫大玗居士
孫大玗居士 ^149b29

大明孫叔子。法名大玗。
自幼警敏端確。年十二隨父鏡吾居士。
奉四十八願彌陀像。
入雲棲。因受五戒。
歸而斷葷血。息交遊罷呫嗶。
矢志念佛。誓取金臺。
而勤苦不惜身命。
俄而見兩比丘持蓮花以一心淨土印可。
復見化人。誦金剛經一晝夜。
乃矍然起坐曰。彌陀觀音皆來迎我。
結金剛拳印。大呼阿彌陀佛數聲。
泊然而寂。時萬曆辛亥十一月十一日也。
有淨土十二時歌傳世。
詳具吳太史西生傳中。 ^149c9

贊曰。吳太史觀我居士。
稱玗室歲產瑞芝。
卒之歲。有大如斗者。
如金如玉。如赤白輪。
往生之祥可徵矣。
為作孫叔子西生傳。
太史長者。言無虛妄。
因錄之。
other:: 
## 吳居士
吳居士 ^149c18

大明吳居士。仁和人。
諱大恩別號仰竹。
生平孝友誠篤。好行陰德。
放生救苦。恤隣代逋。
遂感陰霾遇光舟危返風種種善報。
而虔心內教。晨夕誦經。
稱念阿彌陀佛。精進無倦萬曆四十年五月初三日別眾。
跏趺端坐而逝。室有香氣神色煥然。
詳具印持嚴君所作傳云。
other:: 
## 吳居士
吳居士 ^149c23

大明吳居士。新安世家也。
諱繼勛字用卿。別號十如居士。
賦性沈毅質如木。
直如矢。好行種種善事。
嗜之而不厭如甘露。
晚歲耽心內典。持往生呪。
稱念阿彌陀佛洪名。
日有定課。歷寒暑純一無間。
甞墮江中足若有物憑藉。
漂十里躍而登舟。
眾以為佛力所感。
忽患背疽危。甚人不堪其憂。
居士陶然談笑。自如若無疾苦者。
俄而正念示寂。厥子#CB06338;章子輿氏所謂善信人也。
言無虛妄。其所述行狀如是。
往生集卷之二
 ^150a1
