宏智禪師廣錄卷第二
xu:: 
# 長蘆覺和尚頌古拈古集序
長蘆覺和尚頌古拈古集序
夫至理超名象之階。
真智出思議之外。
佛佛祖祖。相印以心。
葉葉花花。妙嚴於本。
門庭峻高。而稜稜壁立。
各紹其宗。枝派衍遠。
而浩浩岐流。終歸於海。
付區分於杖拂。與烹鍊於鑪鎚。
道任斯人也。廓吞納之胸膺。
神應求器也。具變通之手段。
為萬世之龜噬。明覺首唱於其前。
追千里之驥游。阿誰步隨於其後。 ^18b5

長蘆和尚。摭古德機緣二百則。
頌以宣其義。拈以振其綱。
揚淮壖兩席之光。
繼雪竇百年之踵。
爛成春意。東風暖而山被錦雲。
湛作秋容。半夜寒而水懷璧月。
縱奪有則。趣舍何心。
剪蓁蘙而闢正塗。
頌見古人之克力。
震雷霆而破蟄戶。
拈彰底事之全機。
綿密契同。方圓#CB04474;合。
鑿枘不爽。斤斧亡痕。
屈曲相通。肖貫珠之絲蟻。
裴回相附。猶布雨之雲龍。
赤肉團獨露真常。
髑髏眼瀝乾漏識。
箭鋒函蓋。影草探竿。
脫功勳而空劫非家。
垂方便而通身是手。
洗磨鸞鑑。清吹排雲夢之氛。
膠續鳳絃。雅韻奏雪樓之曲。
禪人法潤集以成編。
小子嗣宗序而為引。
建炎三年自恣日敘。
other:: 
# 泗州普照覺和尚頌古
泗州普照覺和尚頌古
editor:: 侍者法潤信悟編 ^18b12

舉世尊一日陞座。
文殊白槌云。諦觀法王法。
法王法如是。世尊便下座。
頌曰。 ^18b29

一段真風見也麼。
綿綿化母理機梭。
織成古錦含春像。
無奈東君漏泄何。 ^18c2

舉梁武帝問達磨大師。
如何是聖諦第一義。
磨云。廓然無聖。帝云。
對朕者唯。磨云不識。
帝不契。遂渡江至少林。
面壁九年。頌曰。
　　廓然無聖。　來機徑挺。
　得非犯鼻而揮斤。
　失不回頭而墮甑。
　　寥寥冷坐少林。　默默全提正令。
　　秋清月轉霜輪。　河淡斗垂夜柄。
　繩繩衣鉢付兒孫。
　　從此人天成藥病。 ^18c4

舉東印土國王。請二十七祖般若多羅齋。
王問。云何不看經。
祖云。貧道入息不居陰界。
出息不涉眾緣。常轉如是經。
百千萬億卷。頌曰。
　　雲犀玩月璨含輝。
　木馬游春駿不覉。
　眉底一雙寒碧眼。
　　看經那到透牛皮。
　明白心超曠劫。
　　英雄力破重圍。　妙圓樞口轉靈機。
　寒山忘却來時路。
　　拾得相將携手歸。 ^18c12

舉世尊與眾行次。
以手指地云。此處宜建梵剎。
帝釋將一莖草。插於地上云。
建梵剎已竟。世尊微笑。
頌曰。
　　百草頭上無邊春。
　信手拈來用得親。
　丈六金身功德聚。
　　等閑携手入紅塵。
　塵中能作主。　化外自來賓。
　　觸處生涯隨分足。
　未嫌伎倆不如人。 ^18c20

舉僧問清源。如何是佛法大意。
源云。廬陵米作麼價。
頌曰。
　　太平治業無像。　野老家風至淳。
　只管村歌社飲。
　　那知舜德堯仁。 ^18c27

舉僧問馬大師。離四句絕百非。
請師直指某甲西來意。
大師云。我今日勞倦。
不能為汝說。問取智藏去。
僧問藏。藏云。何不問和尚。
僧云。和尚教來問。
藏云。我今日頭痛。
不能為汝說。問取海兄去。
僧問海。海云。我到這裡却不會。
僧舉似大師。大師云。
藏頭白海頭黑。頌曰。
　　藥之作病鑒乎前聖。
　病之作醫必也其誰。
　白頭黑頭兮克家之子。
　　有句無句兮截流之機。
　　堂堂坐斷舌頭路。
　應笑毘耶老古錐。 ^19a2

舉藥山久不陞座。
院主白云。大眾久思示誨。
請和尚為眾說法。
山令打鐘。眾方集。
山陞座。良久便下座歸方丈。
主隨後問云。和尚適來許為眾說法。
云何不垂一言。山云。
經有經師。論有論師。
爭怪得老僧。頌曰。
　　癡兒刻意止啼錢。
　良駟追風顧影鞭。
　雲掃長空巢月鶴。
　　寒清入骨不成眠。 ^19a12

舉百丈上堂。常有一老人聽法。
隨眾散去。一日不去。
丈乃問。立者何人。
老人云。某甲於過去迦葉佛時。
曾住此山。有學人問。
大修行底人。還落因果也無。
對他道。不落因果。
墮野狐身五百生。
今請和尚代一轉語。
丈云。不昧因果。老人於言下大悟。
頌曰。
　　一尺水一丈波。　五百生前不奈何。
　不落不昧商量也。
　　依前撞入葛藤窠。
　阿呵呵會也麼。
　若是爾灑灑落落。
　　不妨我哆哆和和。
　神歌社舞自成曲。
　　拍手其間唱哩囉。 ^19a19

舉南泉一日東西兩堂爭猫兒。
南泉見遂提起云。
道得即不斬。眾無對。
泉斬却猫兒為兩段。
南泉復舉前話問趙州。
州便脫草鞋。於頭上戴出。
泉云。子若在恰救得猫兒。
頌曰。
　　兩堂雲水盡分拏。
　王老師能驗正邪。
　利刀斬斷俱亡像。
　　千古令人愛作家。
　此道未喪。　知音可嘉。
　　鑿山透海兮唯尊大禹。
　鍊石補天兮獨賢女媧。
　　趙州老有生涯。　草鞋頭戴較些些。
　異中來也還明鑒。
　　只箇真金不混沙。 ^19a29

舉臺山路上有一婆子。
凡有僧問臺山路向什麼處去。
婆云驀直去。僧纔行。
婆云。好个阿師又恁麼去也。
僧舉似趙州。州云。
待與勘過。州亦如前問。
至來日上堂云。我為汝勘破婆子了也。
頌曰。
　　年老成精不謬傳。
　趙州古佛嗣南泉。
　枯龜喪命因圖象。
　　良馬追風累纏牽。
　勘破了老婆禪。
　說向人前不直錢。 ^19b10

舉雲門大師云。光不透脫有兩般病。
一切處不明面前有物。
是一。透得一切法空。
隱隱地似有箇物相似。
亦是光不透脫。又法身亦有兩般病。
得到法身。為法執不忘已見猶存。
墮在法身邊。是一直饒透得放過即不可。
子細撿點將來。有什麼氣息。
亦是病。頌曰。
　　森羅萬象許崢嶸。
　透脫無方礙眼睛。
　掃彼門庭誰有力。
　　隱人胸次自成情。
　船橫野渡涵秋碧。
　　棹入蘆花照雪明。
　串錦老漁懷就市。
　飄飄一葉浪頭行。 ^19b18

舉地藏問修山主。
甚處來。修云。南方來。
藏云。南方近日佛法如何。
修云。商量浩浩地。
藏云。爭如我這裡種田博飯喫。
修云。爭奈三界何。
藏云。爾喚什麼作三界。
頌曰。
　　宗說般般盡強為。
　流傳耳口便支離。
　種田博飯家常事。
　　不是飽參人不知。
　參飽明知無所求。
　　子房終不貴封侯。
　忘機歸去同魚鳥。
　濯足滄浪煙水秋。 ^19b29

舉臨際將示滅。囑三聖云。
吾遷化後。不得滅却吾正法眼藏。
聖云。爭敢滅却和尚正法眼藏。
際云。忽有人問汝。
作麼生對。聖便喝。
際云。誰知吾正法眼藏。
向這瞎驢邊滅却。
頌曰。
　　信衣半夜付盧能。
　攪攪黃梅七百僧。
　臨際一枝正法眼。
　　瞎驢滅却得人憎。
　心心相印祖祖傳燈。
　　夷平海岳變化鯤鵬。
　只箇名言難比擬。
　　大都手段解翻騰。 ^19c8

舉廓侍者問德山。
從上諸聖。向什麼處去也。
山云。作麼作麼。廓云。
勅點飛龍馬。跛鼈出頭來。
山便休去。來日山浴出。
廓過茶與山。山撫廓背一下。
廓云。這老漢方始瞥地。
山又休去。頌曰。
　　覿面來時作者知。
　可中石火電光遲。
　輪機謀主有深意。
　　欺敵兵家無遠思。
　發必中更謾誰。
　　腦後見腮兮人難觸犯。
　眉底著眼兮渠得便宜。 ^19c17

舉溈山問仰山。甚處來。
仰云。田中來。山云。
田中多少人。仰插下鍬子。
叉手而立。山云。南山大有人刈茆。
仰拈鍬子便行。頌曰。
　　老覺情多念子孫。
　而今慚愧起家門。
　是須記取南山語。
　　鏤骨銘肌共報恩。 ^19c26

舉麻谷持錫到章敬。
繞禪床三匝。振錫一下。
卓然而立。敬云。是是。
谷又到南泉。繞禪床三匝。
振錫一下。卓然而立。
泉云。不是不是。谷云。
章敬道是。和尚為什麼道不是。
泉云。章敬即是。是汝不是。
此是風力所轉。終成敗壞。
頌曰。
　　是與不是。　好看棬#CB04901;。
　似抑似揚。　難兄難弟。
　縱也彼既臨時。
　　奪也我何特地。　金錫一振太孤標。
　　繩床三繞閑游戲。
　叢林擾擾是非生。
　想像髑髏前見鬼。 ^20a3

舉法眼問脩山主。
毫釐有差。天地懸隔。
汝作麼生會。脩云。
毫釐有差。天地懸隔。
眼云。恁麼又爭得。
脩云。某甲只如此。
和尚又如何。眼云。
毫釐有差。天地懸隔。
脩便禮拜。頌曰。
　　秤頭蠅坐便欹傾。
　萬世權衡照不平。
　斤兩錙銖見端的。
　　終歸輸我定盤星。 ^20a13

舉僧問趙州。狗子還有佛性也無。
州云有。僧云。既有。
為什麼却撞入這箇皮袋。
州云。為他知而故犯。
又有僧問。狗子還有佛性也無。
州云無。僧云。一切眾生皆有佛性。
狗子為什麼却無。
州云。為伊有業識在。
頌曰。
　　狗子佛性有。　狗子佛性無。
　直鉤元求負命魚。
　　逐氣尋香雲水客。
　嘈嘈雜雜作分疎。
　平展演大鋪舒。
　　莫怪儂家不慎初。
　指點瑕疵還奪璧。
　秦王不識藺相如。 ^20a20

舉僧問雲門。不起一念。
還有過也無。門云。
須彌山。頌曰。
　　不起一念須彌山。
　韶陽法施意非慳。
　肯來兩手相分付。
　　擬去千尋不可攀。
　滄海闊白雲閑。
　　莫將毫髮著其間。
　假雞聲韻難謾我。
　未肯模胡放過關。 ^20b1

舉地藏問法眼。上座何往。
眼云。迤邐行脚。藏云。
行脚事作麼生。眼云不知。
藏云。不知最親切。
眼豁然大悟。頌曰。
　　而今參飽似當時。
　脫盡廉纖到不知。
　任短任長休剪綴。
　　隨高隨下自平持。
　家門豐儉臨時用。
　　田地優游信步移。
　三十年前行脚事。
　分明辜負一雙眉。 ^20b7

舉雲巖掃地次。道吾云。
太區區生。巖云。須知有不區區者。
吾云。恁麼則有第二月也。
巖提起掃#CB00416;云。
這箇是第幾月。吾便休去。
玄沙云。正是第二月。
雲門云。奴見婢殷勤。
頌曰。
　　借來聊爾了門頭。
　得用隨宜即便休。
　象骨巖前弄蛇手。
　　兒時做處老知羞。 ^20b14

舉巖頭到德山。跨門便問。
是凡是聖。山便喝。
頭禮拜。洞山聞舉云。
若不是奯公。大難承當。
頭云。洞山老漢。不識好惡。
我當時一手擡一手搦。
頌曰。
　　挫來機總權柄。　事有必行之威。
　國有不犯之令。
　　賓尚奉而主驕。　君忌諫而臣佞。
　底意巖頭問德山。
　　一擡一搦看心行。 ^20b21

舉魯祖凡見僧來便面壁。
南泉聞云。我尋常向他道。
空劫已前承當。佛未出世時會取。
不得一箇半箇。他恁麼驢年去。
頌曰。
　　淡中有味。　妙超情謂。
　綿綿若存兮象先。
　兀兀如愚兮道貴。
　　玉雕文以喪淳。　珠在淵而自媚。
　　十分爽氣兮清磨暑秋。
　一片閑雲兮遠分天水。 ^20b28

舉雪峯示眾云。南山有一條鼈鼻蛇。
汝等諸人。切須好看。
長慶云。今日堂中。
大有人喪身失命。
僧舉似玄沙。沙云。
須是稜兄始得。然雖如是。
我即不恁麼。僧云。
和尚作麼生。沙云。
用南山作麼。雲門以拄杖。
攛向峯面前作怕勢。
頌曰。
　　玄沙太剛。　長慶少勇。
　南山鼈鼻死無用。
　風雲際會頭角生。
　　果見韶陽下手弄。
　下手弄。　激電光中看變動。
　　在我也能遣能呼。
　於彼也有擒有縱。
　　底事如今付阿誰。
　冷口傷人不知痛。 ^20c6

舉鹽官一日喚侍者。
與我過犀牛扇子來。
者云。扇子破也。官云。
扇子既破。還我犀牛兒來。
者無對。資福畫一圓相。
於中書一牛字。頌曰。
　　扇子破索犀牛。　棬攣中字有來由。
　誰知桂轂千年魄。
　　妙作通明一點秋。 ^20c16

舉仰山指雪師子云。
還有過得此色者麼。
雲門云。當時便與推倒。
雪竇云。只解推倒不解扶起。
頌曰。
　　一倒一起。　雪庭師子。
　慎於犯而懷仁。
　勇於為而見義。
　　清光照眼似迷家。
　明白轉身還墮位。
　　衲僧家了無寄。　同死同生何此何彼。
　暖信破梅兮春到寒枝。
　　涼飈脫葉兮秋澄潦水。 ^20c22

舉法眼以手指簾。
時有二僧。同去卷簾。
眼云。一得一失。頌曰。
　　松直棘曲。　鶴長鳧短。
　義皇世人。　俱忘治亂。
　其安也潛鱗在淵。
　　其逸也翔鳥脫絆。
　無何祖禰西來。
　　裡許得失相半。　蓬隨風而轉空。
　舡截流而到岸。
　　箇中靈利衲僧。　看取清涼手段。 ^20c29

舉僧問護國。鶴立枯松時如何。
國云。地下底一場懡#CB01334;。
僧云。滴水滴凍時如何。
國云。日出後一場懡#CB01334;。
僧云。會昌沙汰時。
護法善神。向什麼處去也。
國云。三門頭兩箇一場懡#CB01334;。
頌曰。
　　壯志稜稜鬢未秋。
　男兒不憤不封侯。
　翻思清白傳家客。
　　洗耳溪頭不飲牛。 ^21a6

舉風穴在郢州衙內。
上堂云。祖師心印。
狀似鐵牛之機。去即印住。
住即印破。只如不去不住。
印即是不印即是。
時有盧陂長老。出問云。
某甲有鐵牛之機。
請師不搭印。穴云。
慣釣鯨鯢澄巨浸。
却嗟蛙步#CB03060;泥沙。
陂佇思。穴喝云。長老何不進語。
陂擬議。穴便打一拂子云。
還記得話頭麼。試舉看。
陂擬開口。穴又打一拂子。
牧主云。佛法與王法一般。
穴云。見箇什麼。牧云。
當斷不斷。返招其亂。
穴便下座。頌曰。
　　鐵牛之機。　印住印破。
　透出毘盧頂#CB00576;行。
　却來化佛舌頭坐。
　　風穴當衡盧陂負墮。
　棒頭喝下。
　　電光石火。　歷歷分明珠在盤。
　眨起眉毛還蹉過。 ^21a13

舉僧問大隨。劫火洞然。
大千俱壞。未審。這箇壞不壞。
隨云壞。僧云。恁麼則隨他去也。
隨云。隨他去。僧問龍濟。
劫火洞然。大千俱壞。
未審。這箇壞不壞。
濟云不壞。僧云。為什麼却不壞。
濟云。為同大千。頌曰。
　　壞不壞。　隨他去也大千界。
　句裡了無鉤鎖機。
　　脚頭多被葛藤礙。
　會不會。　分明底事丁寧殺。
　　知心拈出勿商量。
　還我當行相買賣。 ^21a27

舉雲門垂語云。古佛與露柱相交。
是第幾機眾無語。
自代云。南山起雲北山下雨。
頌曰。
　　一道神光。　初不覆藏。
　超見緣也。　是而無是。
　出情量也。
　　當而無當。　巖花之粉兮蜂房成蜜。
　野草之滋兮麝臍作香。
　　隨類三尺一丈六。
　明明觸處露堂堂。 ^21b6

舉仰山問僧。甚處人。
僧云。幽州人。山云。
汝還思彼中麼。僧云常思。
山云。能思是心。所思是境。
彼中山河大地樓臺殿閣人畜等物。
反思思底心。還有許多般麼。
僧云。某甲到這裏。
總不見有。山云。信位即是。
人位未是。僧云。和尚莫別有指示否。
山云別有。別無即不中。
據汝見處。只得一玄。
得坐披衣。向後自看。
頌曰。
　　無外而容。　無礙而沖。
　門牆岸岸。　關鎖重重。
　酒常酣而臥客。
　　飯雖飽而頹農。　突出虛空兮風摶妙翅。
　　踏翻滄海兮雷送遊龍。 ^21b13

舉三聖問雪峯。透網金鱗。
未審。以何為食。峯云。
待汝出網來向汝道。
聖云。一千五百人善知識。
話頭也不識。峯云。
老僧住持事煩。頌曰。
　　浪汲初昇雲雷相送。
　騰躍稜稜看大用。
　燒尾分明度禹門。
　　華鱗未肯淹虀瓮。
　老成人不驚眾。
　　慣臨大敵初無恐。
　泛泛端如五兩輕。
　堆堆何翅千鈞重。
　　高名四海復誰同。
　介立八風吹不動。 ^21b24

舉風穴垂語云。若立一塵家國興盛。
不立一塵家國喪亡。
雪竇拈拄杖云。還有同生同死底衲僧麼。
頌曰。
　　皤然渭水起垂綸。
　何似首陽清餓人。
　只在一塵分變態。
　　高名勳業兩難泯。 ^21c4

舉洛浦參夾山。不禮拜當面而立。
山云。雞棲鳳巢。非其同類出去。
浦云。自遠趨風。乞師一接。
山云。目前無闍梨。
此間無老僧。浦便喝。
山云住住。且莫草草怱怱。
雲月是同。溪山各異。
截斷天下人舌頭即不無。
爭教無舌人解語。
浦無語。山便打。浦從此伏膺。
頌曰。
　　搖頭擺尾赤梢鱗。
　徹底無依解轉身。
　截斷舌頭饒有術。
　　拽回鼻孔妙通神。
　夜明簾外兮風月如晝。
　　枯木巖前兮花卉長春。
　無舌人無舌人。
　　正令全提一句親。
　獨步環中明了了。
　任從天下樂欣欣。 ^21c9

舉馬大師不安。院主問。
和尚近日尊位如何。
大師云。日面佛月面佛。
頌曰。
　　日面月面星流電卷。
　鏡對像而無私。
　珠在盤而自轉。
　　君不見。　鉗鎚前百鍊之金。
　刀尺下一機之絹。 ^21c21

舉溈山問仰山。忽有人問一切眾生。
但有業識茫茫無本可據。
子作麼生驗。仰云。
若有僧來即召云某甲。
僧回首乃云是什麼。
待伊擬議。向道非唯業識茫茫。
亦乃無本可據。山云。
善哉善哉。頌曰。
　　一喚回頭識我不。
　依悕蘿月又成鉤。
　千金之子纔流落。
　　漠漠塗窮有許愁。 ^21c26

舉臨際示眾云。有一無位真人。
常在汝等面門出入。
初心未證據者看看。
時有僧問。如何是無位真人。
際下禪床擒住。者僧擬議。
際托開云。無位真人。
是什麼乾屎橛。頌曰。
　　迷悟相返。　妙傳而簡。
　春拆百花兮一吹。
　力回九牛兮一挽。
　　無奈泥沙撥不開。
　分明塞斷甘泉眼。
　忽然突出肆橫流。 ^22a4

師復云險。 ^22a11

舉僧問趙州。學人乍入叢林。
乞師指示。州云。喫粥了未。
僧云。喫粥了。州云。
洗盋去。頌曰。
　　粥罷令教洗盋盂。
　豁然心地自相符。
　而今參飽叢林客。
　　且道其間有悟無。 ^22a12

舉雲門問乾峯。請師答話。
峯云。到老僧也未。
門云。恁麼則某甲在遲也。
峯云。恁麼那恁麼那。
門云。將謂猴白更有猴黑。
頌曰。
　　絃筈相銜。　綱珠相對。
　發百中而箭箭不虛。
　攝眾景而光光無礙。
　　得言句之總持。　住游戲之三昧。
　　妙其間也宛轉偏圓。
　必如是也縱橫自在。 ^22a17

舉洛浦臨終示眾云。
今有一事。問儞諸人。
這箇若是。即頭上安頭。
若道不是。即斬頭覓活。
時首座云。青山常舉足。
日下不挑燈。浦云。
是什麼時節。作這箇說話。
有彥從上座。出云。
去此二途。請師不問。
浦云。未在更道。從云。
某甲道不盡。浦云。
我不管儞道盡道不盡。
從云。某甲無侍者祗對和尚。
浦便休。至晚喚從上座問。
儞今日祗對。甚有來由。
合體得先師道。目前無法。
意在目前。他不是目前法。
非耳目所到。且道。
那句是賓。那句是主。
若揀得出。分付盋袋子。
從云不會。浦云汝合會。
從云實不會。浦喝出云。
苦哉苦哉。僧問。和尚尊意如何。
浦云。慈舟不棹清波上。
劍峽徒勞放木鵝。
頌曰。
　　餌雲鉤月釣清津。
　年老心孤未得鱗。
　一曲離騷歸去後。
　　汨#CB05547;江上獨醒人。 ^22a24

舉僧問南陽忠國師。
如何是本身盧舍那。
國師云。與我過淨餅來。
僧將淨瓶到。國師云。
却安舊處著。僧復問。
如何是本身盧舍那。
國師云。古佛過去久矣。
頌曰。
　　鳥之行空魚之在水。
　江湖相忘雲天得志。
　擬心一絲對面千里。
　　知恩報恩人間幾幾。 ^22b12

舉羅山問巖頭。起滅不停時如何。
頭咄云。是誰起滅。
頌曰。
　　斫斷老葛藤。　打破狐窠窟。
　豹披霧而變文。
　龍椉雷而換骨。
　　咄起滅紛紛是何物。 ^22b18

舉僧問興陽剖和尚。
娑竭出海乾坤靜。
覿面相呈事若何。
陽云。妙翅鳥王當宇宙。
箇中誰是出頭人。
僧云。忽遇出頭時。
又作麼生。陽云。似鶻提鳩。
君不覺御樓前驗始知真。
僧云。恁麼則叉手當胸退身三步。
陽云。須彌座下烏龜子。
莫待重教點額痕。
頌曰。
　　絲綸降號令分。　寰中天子塞外將軍。
　不待雷驚出蟄。
　　那知風遏行雲。　機底聯綿兮自有金針玉線。
　　印前恢廓兮元無鳥篆蟲文。 ^22b22

舉圓覺經云。居一切時。
不起妄念。於諸妄心。
亦不息滅。住妄想境。
不加了知。於無了知。
不辨真實。頌曰。
　　巍巍堂堂。　磊磊落落。
　鬧處刺頭穩處下脚。
　脚下線斷我自由。
　　鼻端泥盡君休斵。
　莫動著。　千年故紙中合藥。 ^22c3

舉德山圓明大師示眾云。
及盡去也。直得三世諸佛。
口掛壁上。猶有一人呵呵大笑。
若識此人。參學事畢。
頌曰。
　　收把斷襟喉。　風磨雲拭。
　水冷天秋。　錦鱗莫謂無滋味。
　　釣盡滄浪月一鉤。 ^22c9

舉僧問趙州。如何是祖師西來意。
州云。庭前柏樹子。
頌曰。
　　岸眉橫雪。　河目含秋。
　海口鼓浪。　航舌駕流。
　撥亂之手。
　　太平之籌。　老趙州老趙州。
　攪攪叢林卒未休。
　　徒費工夫也造車合轍。
　本無伎倆也塞壑填溝。 ^22c14

舉維摩詰問文殊師利。
何等是菩薩入不二法門。
文殊師利曰。如我意者。
於一切法。無言無說。
無示無識。離諸問答。
是為入不二法門。
於是文殊師利問維摩詰言。
我等各自說已。仁者當說。
何等是菩薩入不二法門。
維摩默然。頌曰。
　　曼殊問疾老毘耶。
　不二門開看作家。
　珉表粹中誰賞鑒。
　　忘前失後莫咨嗟。
　區區抱璞兮。　楚庭#CB06442;士。
　　璨璨報珠兮。　隋城斷蛇。
　休點破絕疵瑕。
　　俗氣渾無却較些。 ^22c20

舉洞山供養雲巖真次。
遂舉前邈真話。有僧問。
雲巖道只這是意旨如何。
山云。我當時洎錯會先師意。
僧云未審。雲巖還知有也無。
山云。若不知有。爭解恁麼道。
若知有爭肯恁麼道。
頌曰。
　　爭解恁麼道。　五更雞唱家林曉。
　爭肯恁麼道。
　　千年鶴與雲松老。
　寶鑑澄明驗正偏。
　玉機轉側看兼到。
　　門風大振兮規步綿綿。
　父子變通兮聲光浩浩。 ^23a1

舉雪峯住菴時。有兩僧來禮拜。
峯見來以手托菴門。
放身出云。是什麼。
僧亦云。是什麼。峯低頭歸菴。
僧後到巖頭。頭問。
甚麼處來。僧云。嶺南來。
頭云。曾到雪峯麼。
僧云曾到。頭云。有何言句。
僧舉前話。頭云。他道什麼僧云。
他無語低頭歸菴。
頭云。噫我當初。不向他道末後句。
若向伊道。天下人不奈雪老何。
僧至夏末。再舉前話請益。
頭云。何不早問。僧云。
未敢容易。頭云。雪峯雖與我同條生。
不與我同條死。要識末後句。
只這是。頌曰。
　　切瑳琢磨。　變態肴訛。
　葛陂化龍之杖。
　陶家居蟄之梭。
　　同條生兮有數。　同條死兮無多。
　末後句只這是。
　　風舟載月浮秋水。 ^23a10

舉法眼問覺上座。
舡來陸來。覺云。船來。
眼云。船在什麼處。
覺云。船在河裏。覺退後。
眼却問傍僧云。儞道。
適來這僧。具眼不具眼。
頌曰。
　　水不洗水。　金不博金。
　昧毛色而得馬。
　靡絲絃而樂琴。
　　結繩畫卦有許事。
　喪盡真淳盤古心。 ^23a24

舉曹山問德上座。
佛真法身。猶若虛空。
應物現形。如水中月。
作麼生說箇應底道理。
德云。如驢覷井。山云。
道即太殺道。只道得八成。
德云。和尚又如何。
山云。如井覷驢。頌曰。
　　驢覷井井覷驢。　智容無外淨涵有餘。
　肘後誰分印。
　　家中不蓄書。　機絲不掛梭頭事。
　文彩縱橫意自殊。 ^23b2

舉黃蘗示眾云。汝等諸人。
盡是噇酒糟漢。與麼行脚。
何處有今日。還知大唐國裡無禪師麼。
時有僧出云。只如諸方匡徒領眾。
又作麼生。蘗云。不道無禪。
只是無師。頌曰。
　　岐分絲染太嘮嘮。
　菓綴花聯敗祖曹。
　妙握司南造化柄。
　　水雲器具在甄陶。
　屏割繁碎。　剪除氄毛。
　　星衡藻鑑。　玉尺金刀。
　黃蘗老察秋毫。
　坐斷春風不放高。 ^23b10

舉雲巖問道吾。大悲菩薩。
用許多手眼作麼。
吾云。如人夜中背手模枕子。
巖云我會也。吾云。
汝作麼生會。巖云。
遍身是手眼。吾云。
道即大殺道。只道得八成。
巖云。師兄作麼生。
吾云。通身是手眼。
頌曰。
　　一竅虛通。　八面玲瓏。
　無象無私。　春入律不留不礙月行空。
　　清淨寶目功德臂。
　遍身何似通身是。
　　現前手眼顯全機。
　大用縱橫何諱忌。 ^23b19

舉雪峯在德山作飯頭。
一日飯遲。德山托盋至法堂。
峯云。這老漢。鐘未鳴鼓未響。
托盋向什麼處去。
山便歸方丈。峯舉似巖頭。
頭云。大小德山。不會末後句。
山聞令侍者喚巖頭。
問汝不肯老僧那。
巖遂密啟其意。山乃休去。
至明日陞堂。果與尋常不同。
巖撫掌笑云。且喜老漢會末後句。
他後天下人。不奈伊何。
頌曰。
　　末後句會也無。　德山父子太含胡。
　座中亦有江南客。
　　莫向人前唱鷓鴣。 ^23b28

舉密師伯與洞山行次。
見白兔子面前走過。
密云。俊哉。山云作麼生。
密云。如白衣拜相。
山云。老老大大。作這箇語話。
密云。儞又作麼生。
山云。積代簪纓。暫時落薄。
頌曰。
　　抗力霜雪。　平步雲霄。
　下惠黜國。　相如過橋。
　蕭曹謀略能成漢。
　　巢許身心欲避堯。
　寵辱若驚深自信。
　真情參跡混漁樵。 ^23c9

舉嚴陽尊者問趙州。
一物不將來時如何。
州云。放下著。嚴云。
一物不將來。放下箇什麼。
州云。恁麼則擔取去。
頌曰。
　　不防行細輸先手。
　自覺心麁愧撞頭。
　局破腰間斧柯爛。
　　洗清凡骨共仙遊。 ^23c17

舉金剛經云。若為人輕賤。
是人先世罪業。應墮惡道。
以今世人輕賤故。
先世罪業則為銷滅。
頌曰。
　　綴綴功過。　膠膠因果。
　鏡外狂奔演若多。
　杖頭擊著破竈墮。
　　竈墮破來相賀。　却道從前辜負我。 ^23c22

舉僧問青林。學人徑往時如何。
林云。死蛇當大路。
勸子莫當頭。僧云。
當頭時如何。林云。
喪子命根。僧云。不當頭時如何。
林云。亦無回避處。
僧云。正當恁麼時如何。
林云。却失也。僧云未審。
向什麼處去也。林云。
草深無覓處。僧云。
和尚也須隄防始得。
林撫掌云。一等是箇毒氣。
頌曰。
　　三老暗轉柁。　孤舟夜回頭。
　蘆花兩岸雪。　煙水一江秋。
　　風力扶帆行不棹。
　笛聲喚月下滄洲。 ^23c28

舉劉鐵磨到溈山。
山云。老牸牛汝來也。
磨云。來日臺山大會齋。
和尚還去麼。山放身臥。
磨便出去。頌曰。
　　百戰成功老太平。
　優柔誰肯苦爭衡。
　玉鞭金馬閑終日。
　　明月清風富一生。 ^24a9

舉僧問乾峯。十方薄伽梵。
一路涅槃門。未審。
路頭在什麼處。峯以拄杖一畫云。
在這裡。僧舉問雲門。
門云。扇子踣跳上三十三天。
築著帝釋鼻孔。東海鯉魚打一棒。
雨似盆傾。會麼會麼。
頌曰。
　　入手還將死馬醫。
　反魂香欲起君危。
　一期拶出通身汗。
　　方信儂家不惜眉。 ^24a14

舉米胡令僧問仰山。
今時人還假悟否。
山云。悟即不無。爭奈落第二頭何。
僧回舉似米胡。胡深肯之。
頌曰。
　　第二頭分悟破迷。
　快須攃手捨筌罤。
　功兮未盡成胼拇。
　　智也難知覺噬臍。
　兔老氷盤秋露泣。
　　鳥寒玉樹曉風凄。
　持來大仰辨真假。
　痕玷渾無貴白珪。 ^24a21

舉趙州問投子。大死底人却活時如何。
投云。不許夜行。投明須到。
頌曰。
　　芥城劫石妙窮初。
　活眼環中照廓虛。
　不許夜行投曉到。
　　家音未肯付鴻魚。 ^24a28

舉子昭首座問法眼。
和尚開堂。承嗣何人。
眼云地藏。昭云。太辜負長慶先師。
眼云。某甲不會長慶一轉語。
昭云何不問。眼云。
萬像之中獨露身。
意作麼生。昭乃豎起拂子。
眼云。此是長慶處學得底。
首座分上作麼生。
昭無語。眼云。只如萬像之中獨露身。
是撥萬像不撥萬像。
昭云不撥。眼云兩箇。
參隨左右皆云。撥萬像。
眼云。萬像之中獨露身#CB00768;。
頌曰。
　　離念見佛。　破塵出經。
　現成家法。　誰立門庭。
　月逐舟行江練淨。
　　春隨草上燒痕青。
　撥不撥聽丁寧。
　　三徑就荒歸便得。
　舊時松菊尚芳馨。 ^24b3

舉僧問首山。如何是佛。
山云。新婦騎驢阿家牽。
頌曰。
　　新婦騎驢阿家牽。
　體段風流得自然。
　堪笑効顰隣舍女。
　　向人添醜不成妍。 ^24b15

舉僧問九峯。如何是頭。
峯云。開眼不覺曉。
僧云。如何是尾。峯云。
不坐萬年床。僧云。
有頭無尾時如何。
峯云。終是不貴。僧云。
有尾無頭時如何。
峯云。雖飽無力。僧云。
直得頭尾相稱時如何。
峯云。兒孫得力室內不知。
頌曰。
　　規圓矩方。　用行舍藏。
　鈍置棲蘆之鳥。
　進退觸藩之羊。
　　喫人家飯。　臥自家床。
　雲騰致雨。　露結為霜。
　　玉線相投透針鼻。
　錦絲不斷吐梭腸。
　　石女機停兮夜色向午。
　木人路轉兮月影移央。 ^24b19

舉華嚴經云。我今普見一切眾生。
具有如來智慧德相。
但以妄想執著而不證得。
頌曰。
　　天蓋地載。　成團成塊。
　周法界而無邊。
　折隣虛而無內。
　　及盡玄微。　誰分向背。
　佛祖來償口業債。
　　問取南泉王老師。
　人人只喫一莖菜。 ^24c1

舉僧問夾山。撥塵見佛時如何。
山云。直須揮劍。若不揮劍。
漁父棲巢。後僧舉問石霜。
撥塵見佛時如何。
霜云。渠無國土。何處逢渠。
僧回舉似夾山。山上堂云。
門庭施設。不如老僧。
入理深談。猶較石霜百步。
頌曰。
　　拂牛劍氣洗兵。　威定亂歸功更是誰。
　一旦氛埃清四海。
　　垂衣皇化自無為。 ^24c7

舉南泉示眾云。三世諸佛不知有。
狸奴白牯却知有。
頌曰。
　　跛跛挈挈。　#CB05513;#CB05513;#CB02575;#CB02575;。
　百不可取。　一無所堪。
　默默自知田地穩。
　　騰騰誰謂肚皮憨。
　普周法界渾成飯。
　鼻孔纍垂信飽參。 ^24c14

舉進山主問修山主云。
明知生不生性。為什麼為生之所留。
修云。筍畢竟成竹。
如今作篾使還得麼。
進云。汝向後自悟在。
修云。某甲只如此。
上座意旨如何。進云。
遮箇是監院房。那箇是典座房。
修便禮拜。頌曰。
　　豁落亡依高閑不覉。
　家邦平貼到人稀。
　些些力量分堦級。
　　蕩蕩身心絕是非。
　是非絕。　介立大方無軌轍。 ^24c19

舉翠巖夏末示眾云。
一夏已來。為兄弟說話。
看翠巖眉毛在麼。
保福云。作賊人心虛。
長慶云。生也雲門云關。
頌曰。
　　作賊心過人膽。　歷歷縱橫對機感。
　保福雲門也垂鼻欺脣。
　　翠巖長慶也脩眉映眼。
　杜禪和有何限。
　　剛道意句一齊剗。
　埋沒自己也飲氣吞聲。
　　帶累先宗也面牆檐版。 ^24c28

舉仰山問中邑。如何是佛性義。
邑云。我與爾說箇譬喻。
如室有六窓中安一獼猴。
外有人喚云狌狌。
獼猴即應。如是六窓俱喚俱應。
仰云。祇如獼猴睡時。
又作麼生。邑乃下禪床把住云。
狌狌我與爾相見。
頌曰。
　　凍眠雪屋歲摧頹。
　窈窕蘿門夜不開。
　寒槁園林看變態。
　　春風吹起律筒灰。 ^25a6

舉僧問曹山。靈衣不掛時如何。
山云。曹山今日孝滿。
僧云。孝滿後如何。
山云。曹山好顛酒。
頌曰。
　　清白門庭四絕隣。
　長年關掃不容塵。
　光明轉處傾殘月。
　　爻象分時却建寅。
　新滿孝便逢春。
　　醉步狂歌任墮巾。
　散髮夷猶誰管系。
　太平無事酒顛人。 ^25a13

舉僧問法眼。承教有言。
從無住本立一切法。
如何是無住本。眼云。
形興未質名起未名。
頌曰。
　　沒蹤跡。　斷消息。
　白雲無根。　清風何色。
　散乾蓋而非心。
　　持坤輿而有力。　洞千古之淵源。
　造萬像之模則。
　　剎塵道會也處處普賢。
　樓閣門開也頭頭彌勒。 ^25a20

舉瑞巖問巖頭。如何是本常理。
頭云動也。巖云。動時如何。
頭云。不見本常理。
巖佇思。頭云。肯即未脫根塵。
不肯即永沈生死。
頌曰。
　　圓珠不穴大璞不琢。
　道人所貴無稜角。
　拈却肯路根塵空。
　　脫體無依活卓卓。 ^25a27

舉首山示眾云。第一句薦得。
與祖佛為師。第二句薦得。
與人天為師。第三句薦得。
自救不了。僧云。和尚是第幾句薦得。
山云。月落三更穿市過。
頌曰。
　　佛祖髑髏穿一串。
　宮漏沈沈密傳箭。
　人天機要發千鈞。
　　雲陣煇煇急飛電。
　箇中人看轉變。
　　遇賤則貴。　貴則賤。
　得珠罔象兮至道綿綿。
　游刃亡牛兮赤心片片。 ^25b4

舉僧問仰山。和尚還識字否。
山云隨分。僧乃右旋一匝云。
是什麼字。山於地上書箇十字。
僧左旋一匝云。是甚麼字。
山改十字作卍字。
僧畫一圓相。以兩手托。
如脩羅掌日月勢云。
是什麼字。山乃畫一圓相。
圍却卍字。僧乃作樓至勢。
山云。如是如是。汝善護持。
頌曰。
　　道環之虛靡盈。　空印之字未形。
　妙運天輪地軸。
　　密羅武緯文經。　放開揑聚。
　獨立周行。　機發玄樞兮。
　　青天激電。　眼含紫光兮。
　白日見星。 ^25b12

舉僧問雲門。如何是超佛越祖之談。
門云胡餅。頌曰。
　　胡餅云超佛祖談。
　句中無味若為參。
　衲僧一日如知飽。
　　方見雲門面不慚。 ^25b22

舉長沙令僧問會和尚。
未見南泉時如何。
會良久。僧云。見後如何。
會云。不可別有也。
僧回舉似長沙。沙云。
百尺竿頭坐底人。
雖然得入未為真。
百尺竿頭須進步。
十方世界是全身。
僧云。百尺竿頭如何進步。
沙云。朗州山澧州水。
僧云不會。沙云。四海五湖王化裡。
頌曰。
　　玉人夢破一聲雞。
　轉盻生涯色色齊。
　有信風雷催出蟄。
　　無言桃李自成蹊。
　及時節力耕犁。
　誰怕春疇沒脛泥。 ^25b26

舉龍牙問翠微。如何是祖師西來意。
微云。與我過禪版來。
牙取禪版與翠微。
微接得便打。牙云。
打即任打。要且無祖師意。
又問臨際。如何是祖師西來意。
際云。與我過蒲團來。
牙取蒲團與臨際。
際接得便打。牙云。
打即任打。要且無祖師意。
牙後住院。有僧問。
和尚當年問翠微臨際祖師意。
二尊宿明也未。牙云。
明即明矣。要且無祖師意。
頌曰。
　　蒲團禪版對龍牙。
　何事當機不作家。
　未意成褫明目下。
　　恐將流落在天涯。
　虛空那掛劍。
　　星漢却浮槎。　不萠草解藏香象。
　無底籃能著活蛇。
　　今日江湖何障礙。
　通方津渡有舡車。 ^25c7

舉玄沙到蒲田縣。
百戲迎之。次日問小塘長老。
昨日許多喧鬧。向什麼處去。
小塘提起袈裟角。
沙云。料掉沒交涉。
頌曰。
　　夜壑藏舟。　澄源著棹。
　龍魚未知水為命。
　折筯不妨聊一攪。
　　玄沙師。　小塘老。
　函蓋箭鋒。　探竿影草。
　　潛縮也老龜巢蓮。
　遊戲也華鱗弄藻。 ^25c20

舉雲門云。聞聲悟道。
見色明心。觀世音菩薩。
將錢買胡餅。放下手却是饅頭。
頌曰。
　　出門躍馬掃攙搶。
　萬國煙塵自肅清。
　十二處亡閑影響。
　　三千界放淨光明。 ^25c26

舉溈山問道吾。甚麼處來。
吾云。看病來。山云。
有幾人病。吾云。有病者不病者。
山云。不病者莫是智頭陀麼。
吾云。病與不病。總不干他事。
速道速道。山云。道得也與他沒交涉。
頌曰。
　　妙藥何曾過口。　神醫莫能投手。
　若存也渠本非無。
　　至虛也渠本非有。
　不滅而生。　不亡而壽。
　　全超威音之前。　獨步劫空之後。
　成平也天蓋地擎。
　　運轉也烏飛兔走。 ^26a1

舉俱胝和尚。凡有所問。
只竪一指。頌曰。
　　俱胝老子指頭禪。
　三十年來用不殘。
　信有道人方外術。
　　了無俗物眼前看。
　所得甚簡施設彌寬。
　　大千剎海飲毛端。
　鱗龍無限落誰手。
　珍重任公把釣竿。
　　師復竪起一指云看。 ^26a10

舉肅宗帝問忠國師。
百年後所須何物。
國師云。與老僧作箇無縫塔。
帝曰。請師塔樣。國師良久云。
會麼。帝曰不會。國師云。
吾有付法弟子耽源。
却諳此事。後帝詔耽源。
問此意如何。源云。
相之南譚之北。中有黃金充一國。
無影樹下合同舡。
琉璃殿上無知識。
頌曰。
　　孤迴迴圓陀陀。　眼力盡處高峩峩。
　月落潭空夜色重。
　　雲收山瘦秋容多。
　八封位正五行氣和。
　　身先在裡見來麼。
　南陽父子兮却似知有。
　　西竺佛祖兮無如柰何。 ^26a15

舉臨際問黃蘗。如何是佛法的的大意。
蘗便打。如是三度。
乃辭蘗見大愚。愚問。
什麼處來。際云。黃蘗來。
愚云。黃蘗有何言句。
際云。某甲三問佛法的的大意。
三度喫棒。不知有過無過。
愚云。黃蘗恁麼老婆。
為爾得徹困。更來問有過無過。
際於言下大悟。頌曰。
　　九包之雛。　千里之駒。
　真風度籥。　靈機發樞。
　劈面來時。
　　飛電急。　迷雲破處太陽孤。
　捋虎鬚見也無。
　　箇是雄雄大丈夫。 ^26a26

舉疎山到溈山。便問。
承師有言。有句無句。
如藤倚樹。忽然樹倒藤枯。
句歸何處。溈山呵呵大笑。
疎云。某甲四千里。
賣布單來。和尚何得相弄。
溈喚侍者。取錢還者上座。
遂囑云。向後有獨眼龍。
為子點破去在。後到明昭舉前話。
昭云。溈山可謂。頭正尾正。
只是不遇知音。疎復問。
樹倒藤枯。句歸何處。
昭云。更使溈山笑轉新。
疎於言下有省。乃云。
溈山元來笑裡有刀。
頌曰。
　　藤枯樹倒問溈山。
　大笑呵呵豈等閑。
　笑裡有刀窺得破。
　　言思無路絕機關。 ^26b7

舉楞嚴經云。吾不見時。
何不見吾不見之處。
若見不見。自然非彼不見之相。
若不見吾不見之地。
自然非物。云何非汝。
頌曰。
　　滄海瀝乾。　太虛充滿。
　衲僧鼻孔長。　古佛舌頭短。
　　珠絲度九曲。　玉機纔一轉。
　直下相逢誰識渠。
　　始信斯人不合伴。 ^26b18

舉洞山示眾云。秋初夏末。
兄弟或東或西。直須向萬里無寸草處去。
又云。只如萬里無寸草處。
作麼生去。石霜云。
出門便是草。大陽云。
直道不出門亦是草漫漫地。
頌曰。
　　草漫漫。　門裡門外君自看。
　荊棘林中下脚易。
　　夜明簾外轉身難。
　看看幾何般。　且隨老木同寒瘠。
　　將逐春風入燒瘢。 ^26b24

舉仰山夢往彌勒所居第二座。
尊者白云。今日當第二座說法。
山乃起。白椎云。摩訶衍法。
離四句絕百非。謹白。
頌曰。
　　夢中擁衲參耆舊。
　列聖森森坐其右。
　當仁不讓犍穉鳴。
　　說法無畏師子吼。
　心安如海。　膽量如斗。
　　鮫目淚流。　蚌腸珠剖。
　譫語誰知泄我機。
　　厖眉應笑揚家魂。
　離四句絕百非。
　馬師父子病休毉。 ^26c2

舉南泉因陸亘大夫云。
肇法師也甚奇怪。
解道天地同根。萬物一體。
泉指庭前牡丹云。
大夫。時人見此一株花。
如夢相似。頌曰。
　　照徹離微造化根。
　紛紜出沒見其門。
　游神劫外問何有。
　　著眼身前知妙存。
　虎嘯蕭蕭巖吹作。
　　龍吟冉冉洞雲昏。
　南泉點破時人夢。
　要識堂堂補處尊。 ^26c10

舉雲門大師云。乾坤之內。
宇宙之間。中有一寶。
祕在形山。拈燈籠向佛殿裡。
將三門來燈籠上。
頌曰。
　　收盡餘懷厭事華。
　歸來何所是生涯。
　爛柯樵子疑無路。
　　掛樹壺公妙有家。
　夜水金波浮桂影。
　　秋風雪陣擁蘆花。
　寒魚著底不吞 #CB03663;。
　興盡清歌却轉槎。 ^26c18

舉魯祖問南泉。摩尼珠人不識。
如來藏裡親收得。
如何是藏。泉云。王老師與爾往來者是。
祖云。不往來者。泉云。
亦是藏。祖云。如何是珠泉召云師祖。
祖應諾。泉云去。汝不會我語。
頌曰。
　　別是非明得喪。　應之心指諸掌。
　往來不往來。
　　只者俱是藏。　輪王賞之有功。
　黃帝得之罔象。
　　轉樞機能伎倆。　明眼衲僧無鹵莽。 ^26c25

舉洞山不安。僧問。
和尚病。還有不病者麼。
山云有。僧云。不病者還看和尚否。
山云。老僧看他有分。
僧云。和尚看他時如何。
山云。則不見有病。
頌曰。
　　卸却臭皮袋。　拈轉赤肉團。
　當頭鼻孔正。　直下髑髏乾。
　　老毉不見從來癖。
　少子相看向近難。
　　野水瘦時秋潦退。
　白雲斷處舊山寒。
　須剿絕莫顢頇。
　　轉盡無功伊就位。
　孤標不與汝同盤。 ^27a4

舉臨際問院主。甚處來。
主云。州中糶黃米來。
際云。糶得盡麼。主云。
糶得盡。際以拄杖一畫云。
還糶得這箇麼。主便喝。
際便打。次典座至。
際舉前話。座云。院主不會和尚意。
際云。爾又作麼生。
座便禮拜。際亦打。
頌曰。
　　臨際全機格調高。
　棒頭有眼辨秋毫。
　掃除狐兔家風峻。
　　變化魚龍雷火燒。
　活人劍殺人刀。
　　倚天照雪利吹毛。
　一等令行滋味別。
　十分痛處是誰遭。 ^27a13

舉九峯在石霜作侍者。
霜遷化。後眾欲請堂中首座接續住持。
峯不肯。乃云。待某甲問過。
若會先師意。如先師侍奉。
遂問。先師道。休去歇去。
一念萬年去。寒灰枯木去。
一條白練去。且道。
明什麼邊事。座云。
明一色邊事。峯云。
恁麼則未會先師意在。
座云。爾不肯我那裝香來。
座乃焚香云。我若不會先師意。
香煙起處脫去不得。
言訖便坐脫。峯乃撫其背云。
坐脫立亡則不無。
先師意未夢見在。
頌曰。
　　石霜一宗親傳九峯。
　香煙脫去正脈難通。
　月巢鶴作千年夢。
　　雪屋人迷一色功。
　坐斷十方猶點額。
　密移一步看飛龍。 ^27a23

舉同光帝謂興化云。
寡人收得中原一寶。
只是無人酬價。化云。
借陛下寶看。帝以兩手引幞頭脚。
化云。君王之寶。誰敢酬價。
頌曰。
　　君王底意語知音。
　天下傾誠葵藿心。
　掇出中原無價寶。
　　不同趙璧與燕金。
　　中原之寶呈興化。
　一段光明難定價。
　帝業堪為萬世師。
　　金輪景燿四天下。 ^27b7

舉僧問洞山。三身中那身不墮諸數。
山云。吾常於此切。
頌曰。
　　不入世未循緣。　劫壺空處有家傳。
　白蘋風細秋江暮。
　　古岸舡歸一帶煙。 ^27b15

舉僧問雲門。如何是塵塵三昧。
門云。盋裡飯桶裡水。
頌曰。
　　盋裡飯桶裡水。　開口見膽求知己。
　擬思便落二三機。
　　對面忽成千萬里。
　韶陽師較些子。
　　斷金之義兮誰與相同。
　匪石之心兮獨能如此。 ^27b19

舉僧問瑯琊覺和尚。
清淨本然。云何忽生山河大地。
覺云。清淨本然云何忽生山河大地。
頌曰。
　　見有不有。　翻手覆手。
　瑯琊山裡人。　不落瞿曇後。 ^27b25

泗州普照覺和尚頌古一百則竟。
宏智禪師廣錄卷第二
 ^27c1
