上念佛三昧寶王論卷上〔并序〕
author:: 唐紫閣山草堂寺沙門飛錫撰
xu:: 
# 序

客有高信，至吾禪居，前禮致問，辭甚清逸。
問吾曰：「修心之人成道捷徑，法華三昧不輕之行，
念佛三昧般舟之宗，僉為無上深妙禪門者，願聞其致。」
對曰：「吾拱默九峯，與世異營，天書曲臨，
自紫閣山草堂寺，令典千福法華勝場，向三十年矣。
希高扣寂，未有若君之所問者也。
子將涉無生之龍津，欲圖南以鵬舉，吾不敏也，甞試論之。
今則略開二十門，以明斯旨耳。」 ^134a6

上卷、七門　念未來佛。 ^134a15

中卷、六門　念現在佛。 ^134a16

下卷、七門　〔通念三世，無不是佛〕。
other:: 
#  1 念未來佛速成三昧門
念未來佛速成三昧門第一 ^134a17

夫心之二也，生於群妄，群妄雖虛，惑者猶滯之。
不釋，聖以之憂，玄韻暢而無說，法身空而具相，
相之不明，說之不圓，一味之旨，絕言之路，誰可知其所歸歟？
三昧之宗者，欲令弱喪知不二法門存乎語、
默，匪唯淨名杜口、文殊興讚而已矣！ ^134a19

何則？夫帝網未張，千瓔焉覿？
宏網忽舉，萬目齊開。
浴大海者，已用於百川；念佛名者，必成於三昧。
一言以蔽，其在茲焉。
亦猶清珠下於濁水，濁水不得不清；佛想投於亂心，亂心不得不佛。
既契之後，心、佛雙亡，雙亡定也，雙照慧也，
即定慧齊均，亦何心而不佛？
何佛而不心？心、佛既然，則萬境、萬緣無非三昧者也。 ^134a24

而世上之人，多念過去釋迦之月面，想現在彌陀之海目，如拔毒箭矣！
如登快樂宮矣！吾亦以之為至教矣！
猶未聞念未來諸佛之聚日者。
何耶？蓋謂不了如來對眾生之麁，說諸佛之妙，
遂隔眾生於諸佛之外，故不聞焉，孰肯念焉？
《淨名經》中，有嗅薝蔔，不嗅餘香，花有著身、
不著身者，此是抑揚大乘也。
抑小則置鉢茫然，揚大則同遊不二。
《法華經》決了聲聞法，是諸經之王，一切薝蔔不著之旨明矣。
苟非其人，則以諸佛為至尊也，眾生為至卑也，
高下出焉，群妄興矣，敬傲立焉，一真隱矣！ ^134b2

夫如是必草芥萬有，錙銖天下，幔幢已設，
高倨稜層，目送飛鴻，心遊青漢，不可屈也，則阻維摩一切見敬為供養中最之文矣！
又不信《楞伽經》說，如來藏自性清淨，轉三十二相，入於一切眾生心中。
如大無價寶珠，垢衣所纏，豈觀城中最下乞人與難勝如來，
等無有異？ ^134b13

若圓念三世佛、普觀十方尊，則合夫理趣般若，
一切有情皆如來藏，普賢菩薩自體遍故之文矣！
貧女懷王，米在穅#CB00712;之旨，
鏡然可觀，豈可罹此八慢之責哉？
人皆侮未來玉毫，不敢侮過、現金色。
殊不知起罪之源，皆在於當來佛上，非已、今佛上也。
眾生苟非，當佛焉在？
若知母因子貴，米以穅全，有協《法華》不輕之心，則念佛三昧不速而成矣！ ^134b19

問曰：「法華者，法也；念佛者，佛也。
安得以法為佛，以佛為法，浩浩亂哉？」 ^134b27

對曰：「不亂也！元是一門，而誰為亂？
夫芝木之藥，列仙之子，昔各在天涯，則都無仙號。
為人服其藥，羽化雲行，故藥受仙藥之名，
人得仙人之稱，人、藥異也，其仙一也。
若無聖人，誰與道游？
法無佛悟，豈令自悟？
法非佛不悟，念佛三昧生焉；佛非法不明，法華三昧起矣。
一仙兩稱，俱得仙名，念佛、法華同名佛慧，
佛慧既同，則不輕般舟，無上深妙禪門，於茲悟矣！
未始異也，復何亂哉？」
other:: 
#  2 嬖女群盜皆不可輕門
嬖女群盜皆不可輕門第二 ^134b28

問曰：「一切眾生，即未來諸佛，謹聞命矣。
嬖女、群盜，惡之至者，安得求敬於念佛之賓歟？」 ^134c10

對曰：「如佛所演，有其二種：一、對待門；二、澤了門。
言對待門者，謂女子之虛偽，說如來之至真，
則佛可尊崇，女可厭離。
厭離有二：一者、訶欲；二者、放心。
初訶欲者，如菩薩訶色欲，經云：『女色者，
世間之枷鎖，凡夫戀著不能自拔；女色者，
世間之重患，凡夫困之至死不免；女色者，
世間之衰禍，凡夫遭之無厄不至。
行者既得捨之，若復顧念，是為從獄得出，
還思入；從狂得止，而復樂之；從病得差，復思得病。
智者愍之，知其狂而顛蹶，死無日矣！
凡夫重女甘為僕使，終身馳驟為之辛苦，
雖復鈇鑕千刃鋒鏑交至，甘心受之不以為患，狂人樂狂不啻過也！
行者若能棄之不顧，是則破枷脫鎖，惡狂厭病，
離於衰禍，既安且吉，得出牢獄，永無患難。
女人之相，其言如蜜，其心如毒。
譬如停泉澄波，而蛟龍居之；金山寶窟，而師子處之。
當知，此害不可近也！
室家不和，婦人之由；毀宗敗族，婦人之罪。
實為陰賊，滅人慧明，亦如獵圍，鮮得出者。
譬如高羅，群鳥落之，不能奮飛；又如密網，
眾魚投之則刳腸俎肌，亦如暗坑；無目之如蛾赴火。
是以智者知而遠之，不受其害；惡而穢之，不為此物之所感也。』
《大寶積經》佛為優陀延王說是偈曰：
　　「『鋒刃刀山，毒箭諸苦，女人能集，
　　眾多苦事。　假以香華，而為嚴好，
　　愚人於此，妄起貪求。
　如海疲鳥，
　　迷於彼岸，死必當墮，阿鼻地獄。
　　現見眾苦，皆來集身，善友乖離，
　　天宮永失。　寧投鐵獄，馳走刀山，
　　眠臥炎爐，不親女色。』
　　「『如鳥為求食，不知避網羅，
　　貪愛於女人，被害亦如是；
　　譬如水中魚，游泳網者前，
　　便為他所執，豈非自傷損？
　　女若捕魚人，諂誑猶如網，
　　男子同於魚，被網亦如是。』 ^134c11

「次放心者，如《大寶積經》云：『文殊師利告善住天子言：
「若人一心專精自守，貪欲心發，即應覺知、
方便散除，還令寂靜。
云何散除？應作是念：『此是空，此是不淨。
求此欲心，生處、滅處，從何所來？
去至何所？是中誰染？
誰受染者？誰為染法？
如是觀時，不見能染，不見所染，不見染事。
以不見故，則無有取；以不取故，則無有捨；
以不捨故，則無有愛。
不捨、不愛，則名離欲，寂靜涅槃也。』
若又恣心入諸塵勞、生死之內，而亦不患貪、
恚、癡等煩惱過患，是謂放心。」』」 ^135a19

已上明第一對待門竟。
第二決了門者，若究竟離諸妄，無染如虛空，
則為過、現諸佛也，非未來佛也。
汝不聞，夫求無價寶，必下於滄海；采智慧寶，必先於煩惱中求。
五逆相即解脫相，魔界如即佛界如。
若聆佛音而喜，聞魔聲恚，不入音聲法門，
不住音聲實際，不覺於諸法者，斯乃北轅適越之士也，安得與之而論道哉？
更為子明之。經不云：「夫昔列仙名鹿蹄，
地滑倒仆，以仙呪令旱。
國人患之，王募嬖女，誘而得之，騎頸入城，
油雲四起，霈然洪霔。
彼仙雖有御長風之通，凌太清之術，無能施也。
仙人者釋迦，爾女者耶輸也。
法華會上，未來成佛，號具足千萬光相如來。」
而又念佛之人，但覩嬖女之玉容，不念光相之金好，而失不輕之旨也。
念佛三昧安得不誣哉？
又阿那律昔為盜首，入寺盜佛額珠，箭挑佛燈，令清光不滅。
阿那律者此翻無滅，良在茲焉，當來作佛號普明如來，皆此例也。
念佛之人，尚不輕於群盜，況於不盜者乎？
未來兩佛，猶如皎日，何慮三昧而不成焉？
other:: 
#  3 持戒破戒但生佛想門
持戒、破戒但生佛想門第三 ^135a29

問曰：「兩難釋矣，《梵網經》曰：『若人受佛戒，即入諸佛位。』
而緇服之流，佩明月之戒，懸瓔珞之珠，
參位三尊，範圍七眾，宜其敬矣！
苟非精持，動行顛沛，慢何過焉？
垂何罪焉？望為剖之。」 ^135b21

對曰：「如來甞於《三昧海經》為父王說：『昔有四比丘，
犯律為恥，將無所怙。
忽聞空中聲曰：「汝之所犯，謂無救者，不然也。
空王如來雖復涅槃，形像尚在，汝可入塔，一觀寶像眉間白毫。」
比丘隨之，泣淚言曰：「佛像尚爾，況佛真容乎！」
舉身投地，如大山崩。
今於四方，皆成正覺。
東方阿閦佛，南方寶相佛，西方無量壽佛，
北方微妙聲佛，是四破戒比丘也。』
所以如來名此觀佛三昧，為大寶王戒品海者，
可以滌破戒之罪垢，得塵累之清淨也。
此四比丘，一觀寶像僉為世雄，念佛之人，豈得惑於破戒之僧歟？
故《大集經》云：『若諸王臣，打罵出家持戒、
破戒，罪同出百億佛身血。』
若見被袈裟者，無論持、犯，但生佛想。
佛想者，念佛三昧也。
斯之金口，明不輕之深旨也。
安得恣行打罵而不懼哉？
經云：『寧為心師，不師於心。』
見慳貪人，作施想；見破戒人，作持戒想。
夫然則不為六蔽境界所纏，蓋成六度彼岸之觀門焉！
若住分別之心，自取冥司之罰，不亦哀哉！
若能翻此見心，則念佛三昧如川之流矣。」
other:: 
#  4 現處湯獄不妨受記門
現處湯獄不妨受記門第四 ^135b25

問曰：「若破戒觀佛皆成正覺，固不可輕，可信矣。
如現處湯獄或嬰鬼趣，菩提難發，河清未期，安得來敬同於念佛之士歟？」 ^135c17

對曰：「豈不聞夫采良藥者，必在山險，非華堂所出；
集法藥者，必在於險有，非無為自出。
則《首楞嚴經》說四種記：一、未發心記，二、
初發心記，三、密與授記，四、現前授記。
今雖現處鬼、獄，即未發心，佛記當來必發大志，
遇真善友，行菩薩行，還成正覺。
故不可輕，即是未發心之記也。
佛說四種記時，迦葉白佛：『我等從今，當於一切眾生，
生世尊想，若生輕心則為自傷。』
佛言：『善哉！快說！人皆不應稱量眾生，唯有如來乃能量爾。
以是因緣故，我勅諸聲聞及餘菩薩，於諸眾生，應生佛想。』
《華嚴經．普賢行願品》破百萬障門亦用此想。
夫如是則現居惡趣，蒙與記者，亦猶宅寶未開，
不妨寶在於宅內，額珠鬪沒，何廢珠隱於額中。
若不念眾生為當來佛，必以六塵為寇賊，
則猶防魔軍自壞其壁壘，存敵國常起於怨仇，
金革所以未寧，鼙鼓於焉尚振，安得高枕於其間哉？
若使不降者來降，不服者咸服，則使天下一統矣！
獵獵旌旗而焉用？
翩翩飛將而奚適？
吾將却馬以糞田，日出而作，日入而息，
雖帝堯之聖，於我何力哉？
百姓日用而不知，方明聖化之廣被矣！
若能悟色、聲而為佛者，念眾生為當來佛者，
必不立心前之凡境也，或想自身為本尊也，
瑜伽真言深妙觀門，不謀而會。
夫因想而有者，豈得不空哉？
則大鵬將尺鷃以齊，太山與秋毫而一，
無夷岳之僻，續#CB03177;之憂矣。」 ^135c19

問曰：「湯獄之子殊未發心，如來法王宥過與記，
千光散射，十號圓明。
誠如佛言，孰敢不信？
原夫未悟，從何得醒耶？」 ^136a16

對曰：「言未悟者，亦有義焉。
夫長江之源濫乎一觴，大迷之本存乎二見。
若謂念外立無念，生外立無生，則生死異於涅槃也。
萬佛洪音，莫之能訓矣！
若了念而無念，觀生而不生，煩惱即菩提也。
一相莊嚴，斯之能悟矣！
亦猶巖上群蜂已房純蜜，井中七寶何廢稱珍，
皆本有之，非適今也。
念未來佛，罪從何生，吾放其心，遍一切所緣之處，
皆見如來，道從恚等生。
於是乎，在《如來藏經》，佛告金剛慧菩薩言：
『善男子，我以佛眼，觀一切眾生貪欲、恚、
癡諸煩惱中，有如來智、如來眼、如來身，
結加趺坐，儼然不動。
乃至德相備足，如我無異。』
廣說一切眾生，有如來藏，以九喻況之。
《寶性論》釋而結頌言：
　　「『萎華中諸佛，糞穢中真金，
　　地中珍寶藏，諸果子中牙，
　　朽故弊壞衣，纏裹真金像，
　　貧賤醜陋女，懷轉輪聖王，
　　焦黑泥模中，有上妙寶像。
　　眾生貪瞋癡，妄想煩惱等，
　　塵勞諸境中，皆有如來藏。
　　下至阿鼻獄，皆有如來身，
　　真如清淨法，名為如來體。』 ^136a19

「以此文證湯獄之記，頓覺明焉。
三昧門自然洞啟。」 ^136b13

問曰：「至人用心，澹然清淨，攀緣永絕。
今說放心遍緣一切所緣之處皆見如來，教何在焉？」 ^136b14

對曰：「亦有教說，起心遍緣六塵三業仍發妙願，
入佛境界，一一緣起不離如來，名悉皆見矣。
此是圓見，非由眼也。
故《涅槃經》云：『聲聞人雖有天眼，名為肉眼；
學大乘者雖有肉眼，名為佛眼。
何以故？曉了己身，有佛性故。』
又如《勝天王經》中，佛告天王菩薩摩訶薩：
『以方便力行般若波羅蜜，於一切法，心緣自在。
緣一切色，願得佛色，無所得故；心緣眾聲，
願得如來微妙音聲；心緣眾香，願得如來清淨戒香；
心緣諸味，願得如來味中第一大丈夫相；
心緣諸觸，願得如來柔軟手掌；心緣諸法，
願得如來寂靜之心；心緣自身，願得佛身；
心緣自口，願得佛口；心緣自意，願得如來平等之意。』
天王菩薩摩訶薩行般若波羅蜜，無有一心、
一行空過不向薩婆若者，遍緣諸法而能不著，
觀見諸法，無不趣向菩提之道。
菩薩修習諸行，皆因外緣而得成立。
又如大地住在水上，若鑿池井，即得水用；
其不鑿者，無由見之。
如是聖智境界遍一切法，若有勤修般若方便，
則便得之；其不修者，云何能得心緣之理？
豈不大哉！」
other:: 
#  5 觀空無我擇善而從門
觀空、無我擇善而從門第五 ^136b16

問曰：「即動而靜，靜為躁君，即凡而聖，聖隱凡內，謹聞遐旨。
又三教無我，理既不殊，擇善而從，其義焉在？」 ^136c9

對曰：「三教之理也，名未始異，理未始同。
且夫子四絕中：一無我者，謙光之義，為無我也；
道無我者，長而不宰，為無我也；佛無我者，
觀五蘊空，為無我也。
上二教門都不明五蘊，孰辨其四諦、六度萬行、賢聖階級？
蔑然無聞，但和光同塵，保雌守靜，既慈且儉，
不敢為天下先，各一聖也，安用商搉其淺深歟？
三教無我明矣。擇善而從者，謂三性之理，
理無不在，修心之士，擇善而從，蓋謂不善無益於至真，
無記雙亡於善惡，妨亂佛理，何莫由斯？
故聖人簡之而不取也，故《涅槃經》云：『一闡提者，
心不攀緣一切善法，乃至不生一念之善。』
是知，念佛三昧，善之最上，萬行元首，故曰三昧王焉。」
other:: 
#  6 無善可擇無惡可棄門
無善可擇，無惡可棄門第六 ^136c11

問曰：「若擇善而從者，何不擇諸佛之善，
棄眾生之惡，乃念未來諸佛，而同過、現正覺耶？」 ^136c26

對曰：「不易來問，自成我答。
何者？擇善而從者，蓋不得已而言之，為力微任重，
不能即惡而善、即妄而真，故以明之。
苟能念未來之佛，叶不輕之行，天地一指，
萬物一馬，眾生皆佛，此土常淨，異鶖子之土石砂礫，
同梵王之珍寶莊嚴，擇善之至矣！
無惡可棄矣！即天台智者，釋《法華經》明絕待之妙，
引證曰：
　　「『眾生見劫盡，大火所燒時，
　　我此土安隱，天人常充滿，
　　園林諸堂閣，種種寶莊嚴。』 ^136c27

「又《勝天王經》曰：『佛所住處，實無穢土，眾生薄福，而見不淨。』
良在此焉。梵云南無，唐言歸命；梵云阿彌陀，唐言無量壽。
三世諸佛，豈祇一佛而有壽量耶？
今與子同念于三世彌陀，同生于十方極樂，有何不可？
而欲鷁路退飛哉？
夫然則烈三昧之猛焰也，不居於纖妄蚊蜹，
鏗十念之洪鐘也，不間於散亂稱佛，明矣。
念彌陀通三世既爾，念諸佛菩薩，不亦然歟？」 ^137a9

問曰：「念未來佛，即與過、現諸佛等者，願聞其理也。」 ^137a16

對曰：「《華嚴經》云：『一切諸如來，同共一法身，
一身一智慧，力、無畏亦然。』
《楞伽》偈云：『迦葉、拘留孫、拘那含我是，以此四種等，我為佛子說。』
言四等者，一、字等，同名佛也，二、語等，皆具迦陵頻伽梵音聲相，
三、法等，盡得菩提分法無障礙智也，四、
身等，法身、色身相好無差也。
《起信論》云：『依方故迷，方實不轉。』
夫如是則悟者悟於一方，群方自正；念者念於一佛，諸佛現前。
經所謂：『水不上升，月不下降。』
光淨因緣，虛空皓月，現於清水；彼佛不來，
我身不往，念佛因緣，如來寶月，現於心水。
如說頌曰：『菩薩清涼月，遊於畢竟空，眾生心水淨，菩提影現中。』」
other:: 
#  7 一切眾生肉不可食門
一切眾生肉不可食門第七 ^137a18

問曰：「肉者人之所食，而念佛之家，絕之何耶？」 ^137b3

對曰：「夫尸毘救鴿，上稱方平者，王禽異也，保命一也。
安得固食其肉，用資敗軀，而兀兀然，不知其懼哉？
苟能悟之，為未來諸佛者，孰肯飛白刃於赤鱗，
放蒼鷹於狡兔，如夕蛾投火自取其斃歟！
故《楞伽》、《寶積經》、〈佛語心品〉偈云：
　　「『為利殺眾生，以財網諸肉，
　　二俱是惡業，死墮叫喚獄。』 ^137b4

「以斯聖旨，若不施此財，則網者、屠者自息矣。
且龍樹不輕於鴿雀，高僧不跨於蟲蟻。
或問其故，答曰：『斯之與吾，同在生死，彼或將先成正覺，安可妄輕耶？』
輕尚不可，豈得專食其血肉哉？
《寶性論》云：『《如來藏經》中告舍利弗言：「眾生者，
即是第一義諦，即是如來藏，即是法身，即是菩提。」』
吾謂，太唯逐塊，不知逐人，塊終不息；唯念過、
現不念未來，慢終不息。
若如師子而逐於人，其塊自息。
聞夫敬、慢之道，一以貫之，則移敬就慢，
均父母於平人，逆之甚也！
移慢就敬，均平人於父母，孝之大也！
故《梵網經》云：『六道眾生，皆是我父母，孝名為戒。』
良在茲焉。觀六道為當來佛者，父母之談，猶近言耳。
若能等沙彌之救蟻，促壽更延；同流水之濟魚，天華雨#CB00036;。
革曠劫眾生之見，念未來善逝之身，糞穢之內，
知有真金；重雲之間，信有明月。
則食肉之昏霧，生死之煙霾，慧風掃之，於三昧長空矣！
《梵網經》云：『我是已成佛，汝是當成佛，常作如是信，戒品已具足。』
豈得不念之哉？」 ^137b12

問曰：「肉不可食，信之矣。
五辛如何？」 ^137c2

對曰：「聖教明之。《大佛頂經》云：『佛告阿難：
「是五種辛，熟食發淫，生噉增恚。
如是世界食辛之人，縱能宣說十二部經，
十方天仙嫌其臭穢，咸皆遠離；諸餓鬼等，
因彼食次，舐其脣吻，常與鬼住。
福德日消，長無利益。
是食辛人，修三摩地，菩薩天仙十方善神不來守護，大力魔王得其方便。」
佛告阿難：「修菩提者，永斷五辛，是則名為第一增進修行漸次。」』
斯金口也，不亦誠哉？
酒固不可言耳，《百喻經》云：『昔有貧人，在路而行，
遇得一囊金錢，心大喜躍，即便數之，數未能周，
錢主忽至，盡還奪去。
其人當時，悔不疾去，懊惱之情，甚為苦極。
遇佛法者，亦復如是，雖得值遇三寶福田，
不勤方便修行，而好多聞，忽爾命終，墮三惡道，
如彼愚人，還為其主，奪錢而去。
偈曰：
　　「『今日營此事，明日營彼事，
　　樂著不觀苦，不覺死賊至，
　　怱怱營眾務，凡人無不爾，
　　如彼數錢人，其事亦如是。』」 ^137c3

已上七門，盡是念未來諸佛，以通三世之意也。
若欲念於彌勒佛者，必得上生兜率天宮，
見慈氏之尊，則彌天釋道安，為其首唱耳。
念佛三昧寶王論卷上
 ^137c22
