
other:: 大方等大集經卷第四十
translator:: 隋天竺三藏那連提耶舍譯
pin:: 
##  6 護持品
日藏分護持品第六
爾時，一切諸天大王并其眷屬、一切龍王、
一切夜叉王、阿修羅王、迦樓羅王、緊陀羅王、
摩睺羅伽王、薜荔多王、毘舍遮王、富單那王，
乃至迦吒富單那等一切諸王，各并眷屬禮拜於佛，
同心合掌，作如是言：「世尊！
我等從今在在處處，若有比丘或比丘尼、
諸優婆塞及優婆夷，但有信心若男若女，
能作如是念不淨觀寂滅三昧，如前佛說善根因緣得攝心住者，
我等一切天諸眷屬，乃至清淨信心之人，
或男或女，常當救濟猶如導師，令彼身心及其眷屬為作供養，
衣食、床鋪、臥具、湯藥、種種資生所須皆與，
如是具足令其安隱，更不愁於一十五種濁惡之事。
設復有者，我等於中常共加護。
何者名為十五濁心？
所謂或以石撩，或以杖打，或以刀斫，或以槊貫，
或毒藥中，或崖上擲，或復惡人，或復不信，
或四大動，我為作護；或以惡心送彼人所好飲食湯藥者，
我為作護；貪瞋、妬嫉、兩舌、惡口，如是惡事欲相加者，
我為作護；或有惡人用濁惡心，以諸衣鉢、
床臥、鋪具、病患湯藥常作檀越；或勸化他，
或自親舊為供養者，彼諸惡事我為作護；
或復怨家，或復惡鬼，如是等惡我為作護；
或毒中護，或惡天子，或內國土，或外國土，
如是賊起，我為作護。
此十五種濁惡之事。 ^266c6

「或比丘，或比丘尼，或優婆塞，或優婆夷，
或餘信心男子、女人，或今現在或復當來，乃至劫盡末法世時。
何者名為末法世時？
謂讀誦人無不依於波羅提木叉道中行。
若不坐禪則不能得於三摩提，乃至不得第四之果，
乃至不得寂滅三昧，是則名為末法世時。
若如上說，初夜後夜不曾睡眠，讀誦是經或坐禪定，
如是住者，彼諸眷屬、比丘、比丘尼、優婆塞、
優婆夷，乃至信心或男或女、一切眷屬乃至住處，
或復聚落都邑國城，或阿蘭若處，或聚落主家，
隨所在處有此十五濁者，我盡救濟為作擁護，令是諸惡一切悉除。 ^266c29

「於何聚落有福德人常住之處？
或多人住或一人住，乃至復有一日一夜修福德者，
乃至一日一夜所住處者，或復城邑或聚落家，
我皆救濟為作護助，不令其人經於惡事，
無問一切諸檀越家，或復剎利，或婆羅門、
毘舍、首陀，或男，或女、小男、小女，一切救濟常為守護不令入惡。
若有如是修福德者身心精進，若有人供養禮拜恭敬種種供給，
或為造房或大寺舍，或林或苑或作衣裳，
食飲所須坐臥處所，或復病患湯藥針灸種種醫療，
如是檀越，我等如是十五濁中一切悉護。 ^267a12

「若有胎藏妊娠女人，供養如是福德人時，我等護持無時暫捨。
設諸惡人及以惡鬼欲加惡者，迴彼惡心悉令歡喜，
如是兒女在在處處修福德者、念善根者為他愛敬，
或餘眾生勸助讚美，或復家人稱說其名，
或呪結索擁護眾生，或教福德或教捨惡，
我等於彼如是眾生，十五濁中常親護持，諸惡鬼神不得其便。 ^267a23

「若有如是修福德者，或人非人能信其語如教而行，如是一切我等亦護。
若有惡人，於彼行者修福人中，或瞋，或罵，
或欲加惡或生障礙者，如是等輩諸惡眾生，我等不護是惡眾生。 ^267b1

「十五濁事不得護者名字云何？
十五濁者：第一惡患；第二失於自在；第三散失種種資生；
第四身中四肢種種割截，或眼或耳口鼻手足，
或復斫頭；第五失於所愛妻子及諸眷屬；
第六失於官位；第七失居家；第八為諸怨家所侵；
第九心常憂愁；第十瞋於剎利心常行惡；
第十一邦邑國城眾生濁惡；第十二諸偷盜來失種種物；
第十三自家婦女恒相鬪諍；第十四國土賊盜他國賊來；第十五短命速死。
若惡眾生有如是十五種事，我等不護。」 ^267b5

富伽羅等言：「若復有人雖修福業不受善語恒起惡瞋，
欲為造福德者作諸惡事，種種福中為作障礙。
若有如是諸惡眾生來歸於我，望呪術中得種種力，
如是呪中種種法用雖具足有，我等於彼如是眾生不加不護不與其力亦不救濟。
若彼眾生意欲規求望得如是如是之物，我亦不與。
若有眾生於常修常念福德之人，生瞋作惡種種障礙者，如是我等亦如上說。
或復今世及未來中，能依此法憶念修行；
及法欲盡，常有諸天、龍神，乃至迦吒富單那等，
惡心瞋忿無有慈悲，不樂當來妙好之身，不畏三塗惡道果報。
若有如是造福德人，樂阿蘭若種諸善根，
或住塜間，或復樹下，或在寺舍，或屍陀林行住處所，
福德之人悉如上說，天、龍乃至迦吒富單那惡見惡心，
此福德之人是處住止，或身心濁或奪精氣，
或彼行人供養檀越，我諸天、龍乃至迦吒富單那等，
離慈悲心不知恩報，於當來生不怖惡道，
垢濁身心奪其精氣，唯除過去極重惡業，此惡業中非可得護。 ^267b15

「若我天、龍乃至迦吒富單那等應可得護而不護者，
現世則為欺誑一切三世諸佛，於流轉中不見羅漢及辟支佛，
常令我身不成福器不得涅槃。」 ^267c6

佛言：「善哉，善哉！善男子！
汝能如是發於此心，亦如一切三世諸佛過去世時修行無異，
紹三寶種竪立法幢光照法母，汝等如是則為供養一切三世十方諸佛。
汝善男子！或男、或女能作如是勤精進心，
於正法中好守護者，如是法行富伽羅故，常護常念常供給足。
如是眾生於流轉中，常得尊貴和合眷屬，
常受安樂不經辛苦，乃至速成阿耨多羅三藐三菩提道。
善男子！汝等求樂不求於苦，是故應當常勤精進，作諸善根。」 ^267c9

諸天等言：「善哉，善哉！
我從今日如是修習如是發心。」 ^267c19

爾時此娑婆界，有於惡心諸餓鬼等，常仰食噉一切眾生精氣血肉以為生活。
如是鬼等無量阿僧祇，同白佛言：「世尊！
我等惡業罪報所招，常噉於人肉血精氣以活性命。
今日發心入佛法住，為佛弟子，更不造惡不生惡念。
若佛弟子如佛今說不淨觀法，常如是修如是習行一種無異，
若我不如富伽羅心所在念者，令於我眼黑暗常盲，
一切四肢不能動轉，又不具足身中五根。
我等亦如富伽羅，護此福德人并其施主，
造立寺舍房室樹林園菀浴池，衣鉢、飲食、
臥具、倚床、湯藥一切所須，如是檀越我等亦護。」 ^267c20

佛言：「善哉，善哉！善男子！
汝好發心，常當如是莫令放逸。」 ^268a3

爾時，牢固地天從座而起作，如是言：「世尊！
若佛弟子常攝五根，如佛今說不淨觀法，
如是繫念至心行時，我等地天為此行者，
常出地味，滋潤彼人，令其身中增益壽命，
是地精氣充溢因緣，行者身中得色、得力、
得念、得喜、得精進、得大智慧。」 ^268a5

佛言：「善哉，善哉！汝大檀越能發是心，真是佛子，
從佛口生從法化生，與如是食益於彼身，此福因緣速於大乘成就滿足。」 ^268a10

爾時，眾中有大德天，復從座起前白佛言：「世尊！
若有如是法行比丘佛弟子等，彼諸檀越或以種種金銀寶珠、
種種資生、種種穀米具足供給。
若諸弟子如佛所說不淨觀法，乃至寂滅三昧空門如是繫念，
從於初夜至中後夜坐臥行立，如是念法心無外緣。
彼諸檀越為營寺舍，或造一屋、或一樹林、
或復衣食坐臥床鋪，病患湯藥種種資生常供給之。
彼得如是無乏少已，身得安隱無有憂愁，心常歡喜得好福田成就法器。
如是施已，當來之世得大果報，深心樂法不生惡道不造惡法。
我如是護，彼人即得修慈悲心，如是種種勝妙善根增長不減。」 ^268a14

佛言：「善哉，善哉！大檀越！
此是汝等精進之心，於大乘中速能增長福德之力。」 ^268a26

爾時，眾中金剛力士復白佛言：「世尊如來說此大集經已，
諸大檀越并眷屬眾，各各發心護持佛法利益眾生。
彼因緣故，此娑婆界佛剎之中，法母照曜增進光明。」 ^268a28

爾時，彌勒菩薩摩訶薩為欲利益於未來故，
即於眾中問金剛力士言：「善男子！
何者為虛空之法？
此可見不？若不可見此事云何？」
又復問言：「何者名為諸法和合？」 ^268b2

金剛力士報彌勒言：「實際之岸不可見故，此和合法亦不可見。」 ^268b6

彌勒又問：「善男子！
何者名為真實虛空不和合法？」 ^268b7

金剛力士報彌勒言：「彼中無異。」
彌勒又問：「善男子！
何者名為虛空之法？
何者名為不和合法？」 ^268b9

金剛力士報彌勒言：「不動不生法界入事，是故不異。」 ^268b11

彌勒又問：「善男子！
云何名為有為無為、漏無漏法？」 ^268b12

金剛力士報彌勒言：「如本真實如是如如性無有異，漏無漏法虛空和合是故不異。」 ^268b13

彌勒又問：「善男子！
何者名為真實如如漏無漏法？」 ^268b15

金剛力士報彌勒言：「虛空合故真實如如，非是漏法非無漏法。」 ^268b16

彌勒又問：「善男子！
何者名為虛空和合法？」 ^268b17

金剛力士報彌勒言：「一切諸法離於障礙，和合故空非集非散。
何以故？體性不失故。
而彼空中亦不可得物及空故，故名空法。
善男子！一切法中此方便故，當知一切如如體性，
體性本來是空故空，如是萬法和合故空，
想離想故此空非想，非想亦空。
何以故？如是一切和合法空不可說故，一切諸法體性爾故。
此如是法，非沙門造，非羅漢造，非辟支佛造，
非菩薩造，非如來造，如是如是真實如如，
漏無漏法一切皆空，和合法故，非相離故，非異法故。
彌勒菩薩！如是當知。」 ^268b18

爾時，金剛力士說是法已，無量眾生曾於過去學空來者，
一切惡業悉皆除盡遠塵離垢，於諸法中得法眼淨；
九十二那由他眾生，於此法中發阿耨多羅三藐三菩提心；
無量眾生亦得住於不退轉道，究竟阿耨多羅三藐三菩提。
pin:: 
##  7 佛現神通品
大方等大集經日藏分佛現神通品第七 ^268b29

爾時，頻婆娑羅王聞佛說此不淨觀法，
一切大眾各欲護持，踊躍歡喜，即從座起，
前白佛言：「世尊！如是法門福德最勝不可思議，
今此國土娑婆世界佛剎之中，無量諸大菩薩摩訶薩，
所可成就光明妙色，我從本來初未曾見初未曾聞。
世尊！是菩薩光悉能遍照大千世界，乃至有頂亦皆充滿。
我今眼中不覩餘色，但見於此娑婆世界佛剎之中乃至大小諸鐵圍山悉滿光明。
世尊！如是菩薩摩訶薩等，若得近於阿耨多羅三藐三菩提者，
其光云何？如來入於三昧所放光明相復云何？
如來光明我得見不？
緣彼光明復得見於其餘佛剎種種妙好奇特事不？」 ^268c7

佛言：「如是，如是。大王！
若有菩薩成就無上菩提道者，其光能照十方世界。
何以故？能於如來境界之中，行大福德莊嚴力故；
於過去世菩薩行中，成就具足大福德力莊嚴法故；
一切菩薩修行善根多增長故；具無量福生於佛家，
親近無上菩提道故；畢竟無上菩提妙道，
於不可宣說如來智力奮迅，遠離一切障礙，
佛境界中勝疾智故；入佛智慧正法果故；
分別過去無量劫來無邊佛法境界依故；
此地最勝轉妙法輪，一切自在所可得身，
如是福德無罣礙故；獲得清淨真實法故；
所可修習到彼岸故；未來世業已得盡故；
通達一切眾生善根，永斷一切煩惱習故；
離於障礙住佛界中，是故光明悉能遍照十方世界。
大王！如是隨佛功德光明力故，亦能覩見一切十方無量無數阿僧祇佛。」 ^268c19

王言：「世尊！我今欲見如是十方無量無數阿僧祇佛，并諸菩薩摩訶薩及聲聞眾。」 ^269a6

時頻婆娑羅王隨從眷屬有無量億諸眾生等，
異口同音復白佛言：「如是，世尊！
亦願如來示現我等諸佛境界，過去所行福德莊嚴離障礙事，
我等見已發歡喜心。」 ^269a8

爾時，世尊告阿若憍陳如：「汝等大眾、在家、
出家、聲聞弟子，皆各繫念深心思惟，以自善根力入於禪定，
我於今者亦欲入於如來三昧。」 ^269a12

當于爾時，此佛剎中天、龍、夜叉，乃至一切人及非人，
或有見四諦者，或有得順忍者，或於三乘得不退者，如是眾生皆結加坐亦入禪定。
復有眾生於三寶中得信敬心，亦復如是入於禪定。 ^269a15

爾時，世尊即入一切如來境界日月三昧，
行智廣大悉能遍覆一切虛空，能令一切智慧眾生皆生歡喜。
如是三昧不可計量不可覩見，非諸聲聞及辟支佛，
乃至十方恒河沙等補處菩薩之所能知，
唯佛如來乃能得之，是名如來境界三昧。
如來如是入三昧已，此娑婆世界三千大千百億四天下，
百億須彌山，百億日月乃至百億諸有頂天，皆悉影現入佛身中。
如是娑婆世界一切佛剎入佛身已，其中所有一切眾生——地獄餓鬼及以畜生，
或天、或人——彼諸眾生或身、或心，有苦受者皆得除滅，
一切自在悉生歡喜，譬如比丘入第三禪得具足樂。 ^269a19

爾時，一切諸大菩薩摩訶薩眾，先在座中入三昧者皆從定起，
從定起已見佛光明，見光明已自所有光尋滅不現。
如是聲聞及佛弟子，乃至一切諸天、人眾入禪定者各各皆起。
彼諸大眾身心得樂，譬如比丘入第三禪。 ^269b2

爾時，一切無量眾生生大歡喜，踊躍無量不可思議未曾聞見。
又其六根一切清淨現佛身中，或坐、或行、
或住、或臥，復見如來一一毛孔出無量光。
譬如十方恒河沙等日月光明，亦如一切恒河沙等大摩尼珠，
亦如恒河沙等十地菩薩摩訶薩眾，一時普放大焰光明。
如是光明悉能遍照十方佛土，如是如來一一毛孔所出光明，
處處皆滿於十方剎最為殊勝。 ^269b7

爾時，十方一切諸佛，於其剎中自在而住，
各為大眾異口同音稱讚我名，說於此偈：
　　「汝觀具足功德滿，憐彼一切諸眾生，
　　智慧大力能拔除，釋迦如來勝中最。
　　慈悲心故放此光，一切佛剎皆充滿，
　　又愍是諸眾生故，令其悉現於身中。
　　一一佛剎滿光明，眾生見者皆歡喜，
　　發心清淨悉牢固，得勝無上實菩提。
　　汝等若有得神通，一切宜應急疾往，
　　恭敬接足稽首禮，釋迦師子最勝尊。
　　若有未得神通者，向彼低頭遙禮拜，
　　速起菩提真智念，得見牟尼正覺身。」 ^269b15

爾時，十方一切諸佛各於其國說如是偈，慈悲教化諸眾生故。
又以如來過去修行願力莊嚴具足滿故，
彼諸佛剎一一如來，亦有無量恒河沙等諸大菩薩摩訶薩眾，
并大弟子、聲聞比丘，復有無量億恒河沙諸天，
及龍、夜叉、乾闥婆、阿修羅、迦樓羅、緊陀羅、
摩睺羅伽等，無量大眾圍遶彼佛，各乘神通俱來詣此娑婆世界。
到此剎已向於如來，頭面接足右遶三匝。
右遶畢已，各齎持來一切所有種種寶物、
種種寶衣、種種袈裟、種種瓔珞、種種幡蓋、
種種雜華、種種熏香、種種塗香、種種音樂、
種種讚歎、種種歌舞供養如來。
設供養已，與其眷屬各還所住。 ^269b28

時諸眾生在娑婆界佛身中者，皆悉見之。
見已歡喜，復受無量無邊快樂。
又諸眾生得見十方一切諸佛，於其剎土坐金剛座而演說法。
又見諸佛各各剎中於自坐處，為諸眾生說此世界釋迦如來一切功德，
有大名稱大智慧力，福德莊嚴，具大精進大慈悲力教化眾生。
彼諸剎中無量阿僧祇恒河沙等眾生，
發阿耨多羅三藐三菩提心，於自剎中得受記別，無量眾生於緣覺乘得受記別。 ^269c11

彼諸大眾亦見此土一切眾生入於佛身，亦得如是受於記別。
其中眾生或有受樂或有受苦，一切皆現釋迦如來身內住止。
若空五濁佛剎眾生得見如來，及見十方無量無數說法諸佛，
一一如來各有無量無數眾生恭敬圍遶，見已起大愛敬生歡喜心。
彼諸眾生一切身中，所有惡受悉得除捨安隱快樂。
若不空五濁剎者，十地菩薩摩訶薩等，
教化眾生故，隨何剎中得見於佛。
見已生信，得信心已聽受妙法。 ^269c20

彼諸菩薩各於彼處化作佛身，以一音聲滿一切剎，
各各異口同說偈言：
　　「十方諸佛同一乘，成就善根故來此，
　　離佛及餘菩薩眾，更無如是大德人。
　　汝等一一諸眾生，速發菩提無上道，
　　若不勇猛勤精進，流轉苦海無出期。
　　汝等宜應一切來，速隨於我相逐往，
　　供養人中釋師子，頂禮右遶彼世尊。」 ^269c29

時諸菩薩摩訶薩等化作佛身說此偈已，
各與無量無邊恒河沙數得神通力一切眾生俱來詣此，
見釋迦牟尼佛，見已右遶三匝。
遶已各持齎來，種種寶物、種種寶衣、種種音聲、
種種歌舞，以用供養釋迦如來。
供養畢已，悉發阿耨多羅三藐三菩提心。 ^270a8

或有眾生於辟支佛乘而發願者，如是悉得不退轉道。
彼諸眾生又皆各各得種種忍、種種陀羅尼、
種種善根，得已各還本剎。 ^270a13

或有菩薩化作辟支佛身，或復化作阿羅漢身，
或復化作梵天王身，或復化作帝釋天身，
或復化作四天王身，或復化作那羅延身，
或復化作摩醯首羅，或復化作自在天身，
或復化作星宿天身，或復化作阿修羅身，
或復化作轉輪聖王，如是種種龍身鬼身，隨所在處佛剎之中。 ^270a16

若有眾生樂見阿羅漢身，見羅漢已歡喜受法。
彼諸菩薩摩訶薩等，為欲教化諸眾生故，
即於彼中作羅漢身，為彼眾生說種種法。
彼諸眾生見大光明及釋迦佛，得見佛已心中愛敬生大歡喜，
具足六根滿一切願，惡業皆盡悉樂受生。 ^270a22

又彼菩薩摩訶薩等，於佛剎中化作如是阿羅漢身，
說法教化大福德聚，具足成就善根力故，
能以一音遍一切剎，作諸言辭說如是偈：
　　「眾生久處流轉中，愚癡不知出要道，
　　以諸種種罪業故，得此生死苦惱身，
　　是故應速捨惡心，邪見顛倒諸煩惱。
　　早度有流到彼岸，云何汝等不覺知？
　　難見導師今已見，難得人身今已得，
　　難遇善友今逢值，難聞正法今得聞，
　　是故汝等應至心，速發無上菩提道，
　　出離一切生死獄，證佛微妙功德身。
　　若能永離兩種邪，所謂斷常等二見，
　　知於一切行無我，如是名入正觀門。
　　愛行取入有於生，智水洗除悉令淨，
　　同共往詣娑婆國，恭敬供養釋師子。」 ^270a27

時諸菩薩摩訶薩等如是化作阿羅漢身說此偈已，
與於無量恒河沙等得神通力一切眾生，俱共發引來到此剎。
到已頭面頂禮釋迦牟尼如來并其眷屬，
恭敬圍遶三匝佛已，出所齎來種種寶物、
種種寶衣、種種袈裟、種種瓔珞、種種傘蓋、
種種幢幡、種種寶華、種種寶香、種種音樂偈讚歌舞，以用供養釋迦如來。
供養畢已各還自剎，到自剎已坐於自座，
各為於己眾稱楊讚說釋迦如來，作如是言：
「釋迦如來，憐愍教化一切眾生，能與眾生一切利益。」 ^270b14

是諸菩薩各自眾中如是稱說，彼眾聞已悉皆讚歎釋迦如來，
既讚歎已無量無數阿僧祇眾生，發阿耨多羅三藐三菩提心。
或復有於辟支佛乘而發心者，或復有於聲聞乘中而發心者，
各各乘中得不退道。
有得種種陀羅尼忍種種善根，亦見此土娑婆佛剎諸眾生等入釋迦如來身中。
是諸眾生見此不可思議神德變已，無量阿僧祗恒河沙等眾生，
皆發阿耨多羅三藐三菩提心。
其中或有發聲聞辟支佛心者，各於自乘得不退轉；或有作於轉輪聖王微妙之身得受記別。
大方等大集經卷第四十
 ^270b24
