
fen:: 大方等陀羅尼經初分餘卷第二
translator:: 北涼沙門法眾於高昌郡譯
「善男子！汝若未了此事，當更為汝略說往昔因緣本事。
善男子！爾時上首重告恒伽言：『過去有佛號栴檀華至真等正覺，
國名栴壇香，彼佛於中成等正覺。
國王名寶栴檀，其王有弟名曰林果。
爾時大王有九百九十九子，是諸王子治世暴惡不順律行。
其王大吉，常以諸善順化眾生，得究竟樂。 ^646c5

「『爾時大王及弟林果即坐思惟：「曾從九十二億恒河沙諸佛受此妙戒。
今我復應持此妙戒，攝我諸子使得正見。」
作是念時，十方無量億千那由他恒河沙等諸佛，
異口同音而讚大王：「善哉善哉！
大王及弟林果，乃能受持如是妙戒欲攝諸子。」
爾時大王及弟林果聞諸佛聲，即從座起，
頂禮佛足，却住一面，即召諸子。
爾時諸子往到父所，見諸佛已，各禮佛足，
却住一面，即白父言：「欲何所勅？」
爾時大王與弟林果告諸子言：「汝等知不？
我有妙戒，曾從無量億千那由他諸佛受是妙戒。
汝等今能受此戒不？」
爾時諸子歡喜踊躍，頂禮父足，叉手合掌，
瞻仰父目而報父言：「唯然。
慈父！我等能受如是妙戒。」
爾時大王及弟林果現其神力，令諸子等得見十方無量億千那由他恒河沙等諸佛住在虛空。
爾時諸子各禮佛足，求受妙戒。
爾時諸佛默然許之。
是時諸子如是第二、第三請已，爾時諸子各自燒身，
經八萬四千劫供養諸佛已，復從地起，瞻仰諸佛求受妙戒。
爾時諸佛即授諸王子如上妙戒。』
善男子！爾時上首告恒伽言：『欲知爾時諸王子最上首者，今則我是。
欲知諸王子中第二者，豈異人乎？
今則汝是也。』善男子！
爾時上首說此法時，虛空中有九十二億諸天得住無生法忍。 ^646c12

「復次善男子！爾時上首廣為恒伽演說如是大利益法，爾時恒伽歡喜踊躍受是妙戒。
善男子！如是等人是汝往昔善知識也，是故我今當為汝說。
善男子！爾時上首者，今則華聚菩薩是。
欲知爾時恒伽者，豈異人乎？
則汝身是。爾時寶栴檀王者，今東方寶王佛是。
欲知爾時林果者，今則我身是。
欲知爾時諸子者，今賢劫千佛是。
爾時九十二億諸天者，豈異人乎？
今此九十二億諸魔王是。
善男子！如是諸魔王，欲令汝憶本所修行善業力故，
又欲令我說往昔因緣故，故來蔽汝。
又欲令我說大方等陀羅尼經，救攝當來苦惱眾生故，以是因緣故來嬈汝。」
爾時五百大弟子、菩薩摩訶薩眾、優婆塞、
優婆夷、居士、居士子、天人、魔王、婆蓃大士及以夜叉，如是大眾歡喜踊躍頂戴奉行。 ^647a8

爾時佛告阿難：「汝聞諸佛實法不？」
「唯然。世尊！今日乃聞如是章句甚深法藏，
甚為希有，能令一切地獄、餓鬼、諸天人等一切眾生無不解脫，
能滅一切諸罪業報。」
爾時佛告阿難：「善男子！
快說是語。如汝所言，真實不虛。
若我在世、若去世後，此經在閻浮提，猶如日光照明世間，眾生遭恩得見四方。
又如諸山，須彌最高，若居其頂，即皆得見四方之事。
此陀羅尼經亦復如是，諸法中高，見諸法相。
又如大海而無邊底。
此陀羅尼經亦復如是而無邊底，所得功德亦無邊底。
善男子！吾以如是無邊法藏付囑於汝，汝可護念修行受持。」
爾時阿難白佛言：「世尊！
若如是者，我不堪任修行受持如是經典。
何以故？此法甚深無邊際故，此經最高如須彌故，非是聲聞之所能持。
何以故？難得邊際故，非我所知故。
以是因緣，我不堪任受持修行如是經典。」 ^647a24

爾時佛告阿難：「於汝意云何？
假使有天名曰矜伽，居非想非非想上，
身長一由旬、若二由旬、至於九十由旬、若八百由旬。
如是等天而無一善，唯有諸惡圍遶此身。
若以頭髮爪皮毛孔一一出火，能燒一切。
善男子！此天假使下閻浮提，若到山谷叢林、
若到泉源河池之處、城邑聚落，是天惡力身中出火，能燒一切三千大千世界。
善男子！假使當有如是等事，寧可畏不？」
阿難白言：「甚可畏也。
世尊！假使有如是苦，當云何滅耶？」
「善男子！汝今若畏如是苦者，汝當修行受持讀誦大方等陀羅尼經。
假使當有如是諸火，變成種種七寶蓮華。
善男子！以是因緣，當知此經有大威神功德之力，能滅如是無量惡咎。
復次善男子！且置此事。
若有一象一身十頭，頭有二牙、身有四足。
如是等象世間暴惡，日日食時而不擇處，
於其日日食中有四生眾生，如是惡象悉皆食噉。
其中眾生若有覺者，跳騰突走而求得脫。
若當不覺此惡象者，必為所食。
善男子！如是等象寧可畏不？」
阿難白佛言：「可畏。
世尊！若有眾生能壞如是惡象心不？」
佛言：「有。」阿難言：「何人是也？」
「善男子！若有修行此陀羅尼者，即其人也。
若有受持讀誦，即是其人。 ^647b12

「復次善男子！假使有蛇受性甚惡，此蛇所至到處，
若值眾人一切有命之屬，若聞其臭亦能害命，若見其形亦能害命。
若到泉源叢林浴池諸產氣處，能悉枯涸。
若眾生類，若聞此名，口啞不言。
善男子！如是等事寧可畏不？」
阿難白言：「可畏。世尊！
頗有四生眾生能滅如是等苦不？」
佛告阿難：「善男子！
有。」阿難白言：「何人是也？」
佛告阿難：「若有善男子善女人，修行受持讀誦此陀羅尼者，
即其人也。 ^647c6

「復次善男子！若復有龍居在世間，此龍受性極大暴惡，
若見人類若畜生類及以樹木五穀叢林濕生卵生等，
如上惡龍若見如是，一一諸事橫生瞋恚，又能吐火亦能吐水。
頗有人能滅是上諸惡不？
善男子！若國邑聚落中，但有一人已曾受持讀誦修行陀羅尼典，
如上諸事悉皆消滅，無量眾生遭此人恩而得安隱。
善男子！以是因緣，當知此經有無量威神功德之力。
以是因緣，我今語汝受持此經我去世後，
此經若在閻浮提內，即是眾生大珍寶也。
若能修行受持讀誦，當知是人全用寶者。
若復有人但能讀誦，當知是人得中分寶。
若以種種塗香末香花繒幡蓋而供養者，當知是人得下分寶。 ^647c15

「善男子！吾今為汝說下分寶因緣之相。
善男子！若有一人神通無礙，如文殊師利亦喻於我，
辯才無礙喻我二人，於一劫中常以辯才能為無量無邊眾生說法，
令住一生補處菩薩摩訶薩，復盡神通以種種衣服臥具飲食湯藥供養是諸菩薩。
是人福報寧為多不？」
阿難白言：「甚多。世尊！」
「善男子！若復有人，以塗香、末香、華、繒、旛、
蓋以用供養此經典中一四句偈，又若供養讀誦之者，
此人功德復過於我二人所作，何況盡形修行受持讀誦者耶！
此人功德不可稱計，若算師、若算師弟子，算數盡計百千萬分不能知一。
善男子！且置此事。
假使有諸菩薩一生當得作佛，若百千萬億恒河沙數是諸菩薩，
盡神通力又盡辯才，若一劫乃至百千萬劫同入禪定。
如是無量菩薩，欲思惟修行受持讀誦此大方等陀羅尼者，
百千萬分不及其一。 ^647c29

「善男子！當知是經有大威神功德之力。
又是國中之大寶藏，一切眾生之所歸向。
以是因緣，吾今語汝受持此經，在閻浮提廣宣流布為眾生說，
令諸眾生得究竟樂。」
爾時阿難及五百大弟子、無量大眾即從座起，
偏袒右肩，右膝著地，頂禮佛足，歡喜奉行。
fen:: 
#  2 授記分
大方等陀羅尼經授記分第二 ^648a17

爾時雷音即從座起，偏袒右肩，合掌向佛而作是言：「善哉世尊！
巧說行業因緣，往昔所作今已說竟。
以此大方等陀羅尼經，付囑阿難流布於後，無量眾生當於此經獲大善利。
快哉世尊！大慈悲主。」
佛告雷音：「善男子！
如汝所言，吾所應說今已說竟。
諸未說者，吾今當說，真汝所宜。
善男子！汝於賢劫當得作佛，名雷音寶王如來、
應供、正遍知、明行足、善逝、世間解、無上士、
調御丈夫、天人師、佛、世尊。
國名普威，清淨無比，純諸菩薩而集其中。
是諸菩薩辯才無礙，神通無量，了達方便。
一一菩薩有大光明，能照八十萬億恒河沙剎土，覩斯光者即得總持。
神通無量，如諸菩薩而無異也。
彼國所有莊嚴之事，世間無比。
比丘！汝於此界而得作佛，壽六百二十萬歲，
正法、像法亦復如是。」
爾時聲聞五百大弟子眾，即從座起，正服，
頂禮佛足，却住一面，同聲讚言：
　　「世尊智慧如虛空，悉知眾生去來相，
　　十方一切皆見聞，我當稽首眾寶王。」 ^648a24

爾時佛告五百大弟子眾：「汝等亦當各各作佛，
俱同一號，號寶月王如來、無所著、至真、等正覺。」
爾時佛授五百大弟子記時，十方三千大千世界所有枯竭泉源池水、
諸樹木等悉皆還生。
爾時三千大千世界六種震動，諸梵天王及諸帝釋，
見此相已各共思量：「有何因緣現此瑞應？
為大德天生？為授諸菩薩摩訶薩阿耨多羅三藐三菩提記耶？」
爾時所有一切諸天，即往娑婆世界，往見釋迦牟尼佛已授諸聲聞大弟子記，
即時頭面禮世尊足，禮已却住一面，同聲讚言：
　　「世尊智慧甚深妙，能潤一切諸敗種，
　　猶如蓮花真妙色，不著世間如虛空。」 ^648b14

爾時諸天說偈讚已，佛告諸天子：「汝等不久亦當得阿耨多羅三藐三菩提成一切智。」
是時佛告東方天子：「汝今諦聽，當為汝說成佛因緣。
東方有世界名曰離垢，汝於此界當得阿耨多羅三藐三菩提成一切智。」
佛告南方天子：「有世界名曰染色，汝於此界當得阿耨多羅三藐三菩提成一切智。」
佛告西方天子：「有世界名曰妙色，汝於此界當得阿耨多羅三藐三菩提成一切智。」
佛告北方天子：「有世界名曰眾難，汝於此界當得阿耨多羅三藐三菩提成一切智。」
天子白佛言：「世界何故名曰眾難？」
佛言：「彼界昔來未有佛故，故名眾難。」
佛告下方天子：「有世界名曰眾聲，汝於此界當得阿耨多羅三藐三菩提成一切智。」
佛告上方天子：「有世界名曰眾妙，汝於此界當得阿耨多羅三藐三菩提成一切智。」
佛告十方世界一切諸天子：「汝等亦當各各作佛。」 ^648b27

爾時世尊授諸天子記時，放大光明普照十方界大小鐵圍山。
爾時大小鐵圍山間所有餓鬼、阿脩羅等無量億千，
見此光明，一一光頭各有化佛。
時諸化佛呼諸餓鬼：「汝等苦人可往閻浮提，可服良藥。」
是時餓鬼遙見釋迦牟尼佛坐師子座，授諸天人阿耨多羅三藐三菩提記。
爾時眾中有一阿脩羅，即上高山呼諸餓鬼：
「汝等苦人可往閻浮提，得聞諸佛甘露法味。」
爾時諸鬼即從此人往閻浮提，見釋迦牟尼佛與無量大眾前後圍遶而為說法。
爾時阿脩羅見諸大眾同曜金色，悉有三十二相八十種好。
是時阿脩羅而自念言：「何者是佛？」
爾時世尊知其心念，踊在虛空高七多羅樹，坐寶蓮華。
時阿脩羅以偈讚佛：
　　「世尊面目如月王，能破一切諸黑闇，
　　今復拔濟於我等，我等歸命天中尊。」 ^648c15

爾時世尊告諸餓鬼：「汝等在此凡經幾載？」
時阿脩羅而白佛言：「我等遙聞九十二億諸佛已過，今日乃得值天中王。」
爾時世尊為諸餓鬼說十二因緣，為阿脩羅說六波羅蜜。
說此法時，阿脩羅等發阿耨多羅三藐三菩提心，時諸餓鬼即時脫身求索出家。
爾時世尊告：「善男子！
能於我法求索出家。」
時諸善男子即成沙門，戒行具足。
爾時世尊為諸比丘說摩訶袒持陀羅尼章句，
時諸比丘得阿羅漢，三明六通具八解脫。 ^649a2

爾時舍利弗白佛言：「世尊！
此經如是神力無量，能使一切天人、阿脩羅、地獄餓鬼集至道場。
經力如是，能救一切。
受持經人，功德云何？」
爾時佛告舍利弗：「吾向語汝，何用問為？」
爾時舍利弗白佛言：「世尊！
受持此經者，當以何供而供養之？」
佛告舍利弗：「若有一人持頭目身體、妻子婦兒、
象馬七珍以供養我，不如有人能一禮拜此經卷者。
若復有人持四天下，以積珍寶至于梵天以供於我，不如有人與彼受持經者一食充軀。
若復有人於三千大千世界，積於珍寶至於倒立世界以供於我，
不如有人持此章句一日一夜，何況盡形壽受持如是章句功德無量。
若復有人積於珍寶，遍至十方微塵等世界，
上至竪立世界盡供於我，不如有人持一四句偈轉教他人，
功德無量無邊。」 ^649a11

佛告舍利弗：「一切聲聞辟支佛等，上至十住菩薩，算數譬喻不能知彼受持經者少分功德。」
爾時佛告阿難：「汝聞如是功德聚不？」
「唯然。世尊！我向已聞。」
「且置此事。吾今當更語汝。
阿難！汝今諦聽，當為汝說此經功德。
於汝意云何？一切十方所有蠅虻之類，
若有一人解種種語，如是諸眾生而以化之，
上至禽獸諸眾生類令得人身，復能令其信於三世。
是人功德寧為多不？」
阿難白佛：「甚多。世尊！」
「阿難！若復有人書持此經一四句偈，此人功德復過於上百千萬分，
乃至算數譬喻不能到邊。
阿難！且置此事。若復有人於此經中聞於一偈，
不驚不怖不生誹謗，此人功德復過於上二分所作，亦以算數譬喻所不到邊。
阿難！且置此事。若復有人聞經歡喜，若自書寫若使人書寫，
若見他寫若聞他寫心生歡喜，此人功德復過於上三分所作。
阿難！且置此事。若復有人辯才無礙，如文殊師利法王之子，
化於一佛世界眾生，令其出家，悉皆獲得四沙門果。
復更有人如文殊師利，復化百六十世界眾生，
或出家者、或得阿羅漢者、或得辟支佛者、或發阿耨多羅三藐三菩提心者。
於汝意云何？是二人功德寧為多不？」
阿難白佛：「甚多。世尊！
不可稱計，不可度量。」
「阿難！若有一人得聞此經歡喜踊躍，至於道場修行七日，
此人功德復過於上一切所作，一切波旬所不能伏。」
阿難白佛言：「我與大眾歡喜奉行。」 ^649a27

爾時文殊師利法王之子菩薩摩訶薩，
在大眾中作是念言：「釋迦如來與無量大眾前後圍遶說此大方等陀羅尼經。
我今不知是義所趣，今當請問。
所以者何？天中尊王唯有如來，乃能為我解說是義。」
作是念已即從座起，偏袒右肩，右膝著地，
恭敬合掌目不暫捨，白佛言：「世尊！
如前所說。昔於王舍大城授諸聲聞記，
今復於舍衛國祇陀林中復授聲聞記，昔於波羅 #CB00706;授諸聲聞大弟子記。
世尊！我今少有疑惑，欲請問如來，唯佛聽許。」 ^649b25

爾時舍利弗問文殊師利法王子言：「世尊弘慈無量，
授我等聲聞大弟子記已，不久當得阿耨多羅三藐三菩提成一切智，
各於世界如今世尊，攝諸眾生常在道場。
世尊不虛所言真實，故能第二第三授我等聲聞大弟子記。
我等必當如釋迦牟尼如來，決定不虛，無有疑也。
文殊師利！於汝意云何？
我等當得阿耨多羅三藐三菩提不？」
文殊師利語舍利弗：「於汝意云何？
猶如枯樹更生枝不？
猶如山水還本處不？
猶如析石更還合不？
如燋穀種更生芽不？
如沸蘇中可種子不？
如是諸事為可得不？」
舍利弗言：「不也。文殊師利！
如上諸事實不可得。」
文殊師利言：「不可得者，汝云何問？」
「我等當得阿耨多羅三藐三菩提記，心生歡喜。
是受記法，無有形段、無有言語、無有去來、
無有喜悅、無有得相，乃無言語無有妄想分別諸法授於記法。
應作如是相，然後得如性。
夫授記法，如虛空無色，亦如虛空無形，
如浮雲無實，如風無體空，以聞聲不見其形，
如水聚沫無有實處，如野馬、焰、乾闥婆城。
當知如是諸法，無有如是處。
夫菩薩摩訶薩授記法，應如是觀諸法相。
若能如是觀者，乃名受阿耨多羅三藐三菩提記。」 ^649c6

舍利弗問文殊師利言：「若一切法性空者，如來以何法授我等阿耨多羅三藐三菩提記也？」
文殊師利答舍利弗言：「如來以如如性授汝等記。」
舍利弗言：「如文殊師利所說中無有如性。
汝今語我『如來以如如性授汝等記。』」
文殊師利答舍利弗言：「如來授記，不即是如、不離是如。」
舍利弗言：「如上所記無有形段，而今此法有形段無？」
文殊師利言：「不有不無，不離一不離二，不離色不即是色。」
舍利弗言：「且置此事。
我近問汝文殊師利，如來三十二相有形段無？」
文殊師利言：「不即形段、不離形段，是三十二相。」
舍利弗言：「如來授我等三菩提記，寧虛妄乎？」
文殊師利言：「不即是虛妄、不離是虛妄。」
舍利弗言：「當云何求？」
文殊師利言：「如如性中求。」
舍利弗言：「此如如性當於何求？」
文殊師利言：「於如來真諦中求。」
舍利弗言：「如來真諦當於何求？」
文殊師利言：「於如如性中求。」
舍利弗言：「即是如乎？
不即如乎？」文殊師利言：「不即不離，即是如性。」
舍利弗言：「即是如乎？
不即如乎？」文殊師利言：「即亦是如，不即亦如。
不即不離是名如性。」
爾時舍利弗不識是何言，不知以何答，默而還去詣本坐處。 ^649c29

爾時佛告文殊師利法王子言：「善哉善哉！
佛子！快說是語如授記法。
夫授記者，應如是觀是法性，然名授記。」
時舍利弗在於佛前而自歎說，捨於聲聞辟支佛心還至本業。
佛告舍利弗：「善哉善哉！
善男子！乃能除捨聲聞辟支佛心還至本業，而不取著諸法性相。
不久當得阿耨多羅三藐三菩提。」
說此法時，無量億千那由他人皆發阿耨多羅三藐三菩提心。 ^650a22

爾時五百大弟子即從座起，頭面禮足而白佛言：「世尊！
如佛所說，行此法時當有波旬來壞是人善根因緣。
云何而知？」爾時佛告五百大弟子眾：「此魔來時凡有四十萬億，
來至人所發大惡聲，梁棟搖動放大惡風，
或時放火、或時放水、欲殺其人，或時夢中立其人前校拔其舌，
或時吐火以噴人面，或時擎山欲壓其人。
此人應答：『汝來甚善。』
作是語時，應默心中誦摩訶袒持陀羅尼章句，
復應稱言南無釋迦牟尼佛、南無文殊師利法王子、
虛空藏法王子、觀世音法王子、毘沙門法王子、
虛空法王子、破闇法王子、普聞法王子、
妙形法王子、大空法王子、真如法王子。
如是菩薩摩訶薩，應念其名。
如是諸王必往其所擁護是人，令此人等身得安樂無諸苦惱。
是諸比丘若值諸難，應如是念諸王名字。」 ^650b1

爾時阿難白佛言：「世尊！
行者如是為諸波旬如是恐怖，諸王大慈能救彼人，當以何供供養諸王？」
爾時佛告阿難：「波旬去已，應作種種香華、
塗香、末香供養諸王，作種種香塗泥其室內，
綵畫畫之，異口同音讚諸法王。
爾時觀世音即入其室，若作道人，若作沙彌、
式叉、沙彌尼，若作優婆塞、若作乞士、若作餓狗來入其室，
若作僑客來入其室至於此宿，若作國王王子來入其室，若作常見之人來入其室。」 ^650b17

爾時阿難白佛言：「世尊！
行此法時，得眾多人不？」
佛告阿難：「十人已還。」
爾時阿難白佛言：「世尊！
行此法時，得營作及語笑不？」
佛告阿難：「但得一心念摩訶袒持陀羅尼句，
尚不容語笑諸惡穢念，況得務也。」 ^650b26

佛告阿難：「若有善男子善女人修行此經者，
若眼見無量壽佛、釋迦牟尼佛、維衛佛、
式佛、隨葉佛、拘樓秦佛、拘那含牟尼佛、
迦葉佛、過去雷音王佛、祕法藏佛，是諸佛前至心懺悔，
當滅九十二億生死之罪，此人於三塗永無有分，
生死漏盡，即時得見現前諸佛。
復更懺悔，以種種香華幡蓋而供養之，塗香末香亦用供養。
如是供養已，即見十方妙樂世界。
如是見者，慎莫語言。
若言見者，尚不得福，況出生死？
還墮三塗，經百千萬劫苦痛難處。
此人現身得白癩病，又狂聾癡啞，不知醎淡不別好醜，欲求聰明反得愚癡。」
阿難白佛言：「世尊！
此行人者，辭家出時當作何言？」
佛告阿難：「此人出時應如是語：『我欲修行陀羅尼典。
父母聽不？若言聽者，我當出去。』
如是語已，心中默自念言：『我亦欲捨婦兒家屬，修行陀羅尼典。』
趣向道場，應如比丘法修行淨行，具於三衣、
楊枝澡水、食器坐具，行者如是應畜。
生於道場如比丘法。
又復亦應受於六重，如優婆塞法捨惡律儀。
又受食時莫視女色，但自念言：『我心毒箭當云何拔？
用視色為？我從無始已來坐視女色，墮於三塗無有出期。』
應作是念。觀諸六塵亦應如是。
我諸弟子不應著此，如是諸賊喪人善功。
阿難！吾今語汝。勅我弟子，莫共六賊而作朋友，唐喪其功。」
阿難白佛言：「世尊！
向者所說父母放者。
若有父母妻子不放，此人至於道場，當服何藥趣向道場？」
佛告阿難：「此人應父母前，燒種種香，長跪合掌，
應作是言：『我今欲至道場，哀愍聽許。』
亦應種種諫曉，亦應隨宜說法，亦應三請。
若不聽者，此人應於舍宅默自思惟誦此經典。」
阿難白佛：「當云何行？」
佛告阿難：「此人行時當淨其舍內，燒香供養。」
阿難白佛：「此人行處，女人得到不？」
佛告阿難：「到無所苦。」
阿難白佛言：「復得捉此人衣不？」
佛告阿難：「捉衣無苦。
但語我弟子勿著女色，當深繫心莫放逸也，如坐道場人法。
若能如是作淨行者，於七日中觀世音菩薩現其人前而為說法。
若於夢中若寤寐時，現其人前道場無異。
若如是者，應一心憶念陀羅尼典。
若以散亂心者，欲求人天得地獄報，受苦萬端無有出期。
假使得出，為人奴婢，人所憎害衣食不供，常困飢渴無所不思。
今當至心，若不至心後悔無及。」 ^650c2

阿難白佛：「此人辭家出時，剃除髮不？」
佛言：「不也。」阿難白佛：「若不除者，云何語言具於三衣？」
佛告阿難：「言三衣者，一名單縫、二名俗服。」
阿難白佛言：「世尊向說一出家衣、二在家衣。
若在家者，用三種為？」
佛告阿難：「一出家衣者，作三世諸佛法式。
一俗服者，欲令我弟子趣道場時當著一服，常隨逐身寸尺不離。
若離此衣，即得障道罪。
第三衣者，具於俗服，將至道場常用坐起。
其名如是，汝當受持。」
阿難白佛言：「若有善男子善女人，若有不受六重戒者，得趣道場不？」
佛告阿難：「隨意堪任至於道場。」
阿難白佛：「若有受者，盡形受耶？」
佛告阿難：「亦如上法，隨意堪任受諸戒律。」
阿難白佛：「如向所說，審為爾不？」
爾時七佛即現其身，住阿難前，語阿難言：
「莫以聲聞小乘小智意，順諸眾生起斷滅見。
過去諸佛悉由此門成阿耨多羅三藐三菩提。
此法是一切諸法門，三世諸佛悉由此門成阿耨多羅三藐三菩提。」
諸佛說已忽然不現。
阿難自念：「向有七佛，今在何所？」
佛知其意，即時答言：「今在東方。
阿難！以汝起斷滅見，故來證汝。」
阿難白佛：「審定能除而無疑也。」
佛告阿難：「如汝所言，必定無疑。」
阿難白佛：「如是同行者有無見等，有至心者乃能除此無量諸罪。
若不至心，當名何人？」
佛告阿難：「是人名為少分得者。」
阿難白佛：「此人命終當生何處？」
佛告阿難：「隨意所生。」
阿難白佛：「隨意所生，為大方等陀羅尼力耶？
為三界世尊力耶？」
佛告阿難：「非是我力，乃是摩訶袒持陀羅尼威神之力，能致眾生到安樂國。」
阿難白佛言：「若謂爾者，我不堪任如是問答。」
佛告阿難：「若我在世、若去世後，其有誹謗此陀羅尼者，
汝今諦聽，善思念之，吾當為汝分別解說謗經因緣。
阿難！一切十方世界，破諸世界末為微塵可知其數，無有能知此人罪報。
若比丘、比丘尼、優婆塞、優婆夷、諸修行佛法者，
入我法中欲求種種人天果報、欲求他方妙樂世界，反得眾苦患。
所以者何？坐謗方等陀羅尼故。
欲求種智反得愚報，欲求人天勝妙快樂反墮地獄究竟苦報，
欲求尊王反得下賤，欲求聰明反得闇鈍，
欲求天眼反得盲報，欲求子息反得獨報，
欲求身香潔反得大臭弊惡之身，欲求端正三十二相反得三十二醜而自莊嚴，
欲求他方妙樂世界反得他方極苦地獄，欲求大富反得貧報。
阿難！以是因緣，我重語，汝莫謗此經。
我今略說如上罪報。
汝今諦聽，當為汝說，更有罪報。 ^651a16

「若有善男子善女人，不解如來所說方等義，
於此法中橫生誹謗，而以妄想分別諸法或生重瞋，
此人命終入於東方阿鼻地獄，經歷受苦八萬四千劫，次第而受謗經罪報。
從地獄出已，復有八萬四千鬲子而以圍遶阿鼻大地獄，
爾時此人從地獄出入諸鬲子，亦經八萬四千劫。
一一鬲子復有十六鬲子而以圍遶，亦復如是次第而入東南方、
南方、西南方、西方、西北方、北方、東北方如是諸地獄，
一一而增劫數，次第而受。
上至諸佛、中至少分足人、下至辟支佛及聲聞人，如是諸大士力所不救。
從此出已，當生世間，餓鬼、畜生、蟲蟻蠅虱、
水蟲科斗、魚鼈之屬無一不遍。
假使為人，疥癩癰疽、貧窮抵突常生下賤，
眼目 #CB04077;瞎身體疱凸，諸根不具人所僫見。
假使來生豪族之處，語言吃啞促命不壽，人所呵叱。
說其形貌，過狀諸惡，人所僫見，常以呪詛令其早死。
或時生世五根不具。 ^651c4

「阿難！此人皆由先世誹謗方等諸經典故，
受業如是，雖得人身諸根不完。
假使不遇善知識者，如上所說次第還入是諸地獄。
如是地獄是其舍宅，如是醜報是其衣服。
阿難！當知是業不可以已近情妄想而作，令其精神受諸苦報。
是故阿難！我今語汝，無信人中莫說此經。」
大方等陀羅尼經卷第二
 ^651c22
