
hui:: 
#  2 會
大般若經第二會
xu:: 
## 序
序
沙門玄則撰
觀夫委契中道攄妙軌於無垠，流賞一歸漾玄津於有截，
何嘗不首情而汲悟、即事以排疑。
疑繁而誨自廣、悟初而訪逾篤，所以重指鷲阿、再扣龍眾。
慧命相聚則善現居宗，法忍為群則妙祥端首，
既而搖區示警、闢#CB00716;開嚴，
舌掩大千、身分巨億，光汎慈影而六趣霑和，
聲颺法言而十方動訊，既駭殊觀，方希祕#CB00727;。
或謂迹高類誕、情昏佇析。
故甞言曰：徇蠡管之察，是病高深；執蟪菌之辰，終欺歲祀。
夫以淺定微術，猶擅五通；小善片言，實應千里。
況挻孕群品、彈壓眾靈；萬期一會，窮冥極遠。
是使微塵剎土不動而遊、恒沙諸佛不謀而證，非般若至賾其孰能致此。
是用十空瑩曬、七如朗聽，雖惱趣森橫、
寂岸層逈，莫不同幻蕊之開落，不滅不生；
比夢象之妍媸，無染無淨。
飈谷投響則譽毀共銷，月池寖色則物我俱謝，
文優理詣，感通悟永。
凡有八十五品、七十八卷，即舊《大品》、《光讚》、《放光》。
然《大品》之於《光讚》，詞倍豐而加美，即明此分之於
《大品》，文益具而彌正，攢輝校寶，豈不盛歟！
大般若波羅蜜多經卷第四百一
三藏法師玄奘奉　詔譯
pin:: 
##  1 緣起品
第二分緣起品第一 ^1a5

如是我聞：
一時，薄伽梵住王舍城鷲峯山中，與大苾芻眾五千人俱，
皆阿羅漢，諸漏已盡無復煩惱，得真自在心善解脫、
慧善解脫，如調慧馬亦如大龍，已作所作已辦所辦，
棄諸重擔逮得己利，盡諸有結正知解脫，
至心自在第一究竟，除阿難陀獨居學地得預流果，具壽善現而為上首。
復有五百苾芻尼眾皆阿羅漢，尊者持譽而為上首。
復有無量鄔波索迦、鄔波斯迦皆已見諦。
復有無量無數菩薩摩訶薩眾，一切皆得諸陀羅尼及三摩地，
常居空住，行無相境，無分別願恒現在前，
於諸法性具平等忍，得無礙辯不退神通，
言行清高翹勤匪懈，演暢正法無所希求，
應理稱機離諸矯誑，於深法忍到究竟趣，
斷諸怖畏降伏眾魔，滅一切惑摧諸業障，
智慧辯才善巧具足，已無數劫大誓莊嚴，
含笑先言舒顏和視，讚頌美妙辯說無窮，
威德尊嚴處眾無畏，氣調閑雅進趣合儀，
巧演如流多劫無盡；善觀諸法皆同幻事、
陽焰、夢境、水月、響聲，亦如空花、鏡像、光影，
又等變化及尋香城，知皆無實唯現似有；
心不下劣無畏泰然，一切法門皆能悟入；
有情勝解心行所趣，通達無礙而拔濟之；
成最上忍善知實性，攝受大願無邊佛土；
普於十方無數諸佛，等持正念常能現前；
為度有情歷事諸佛，勸請久住轉正法輪；
滅諸隨眠、見趣、纏垢，遊戲無量百千等持，引發無邊殊勝善法。
是諸菩薩摩訶薩眾具如是等無量功德，
其名曰賢護菩薩、寶性菩薩、導師菩薩、
仁授菩薩、星授菩薩、常授菩薩、德藏菩薩、
上慧菩薩、寶藏菩薩、勝慧菩薩、增長慧菩薩、
不虛見菩薩、善發趣菩薩、善勇猛菩薩、
常精進菩薩、常加行菩薩、不捨軛菩薩、
日藏菩薩、無比慧菩薩、觀自在菩薩、得大勢菩薩、
妙吉祥菩薩、金剛慧菩薩、寶印手菩薩、
常舉手菩薩、慈氏菩薩，如是等無量百千俱胝那庾多菩薩摩訶薩皆法王子，
堪紹尊位而為上首。 ^1b6

爾時，世尊於師子座上，自敷尼師壇結跏趺坐，
端身正願住對面念，入等持王妙三摩地，
諸三摩地皆攝入此三摩地中，是所流故。 ^1c14

爾時，世尊正知正念，從等持王安庠而起，
以淨天眼觀察十方殑伽沙等諸佛世界，
舉身怡悅，從兩足下千輻輪相，各放六十百千俱胝那庾多光。
從足十指，兩趺、兩跟。
四踝、兩脛、兩腨、兩膝、兩髀、兩股、腰脇、腹背、
#CB00685;中、心上、胸臆德字、
兩乳、兩腋、兩肩、兩膊、兩肘、兩臂、兩腕、兩手、
兩掌、十指、項胭、頤頷、頰額、頭頂、兩眉、兩眼、
兩耳、兩鼻、口四牙、四十齒、眉間毫相，一一身分各放六十百千俱胝那庾多光。
此一一光各照三千大千世界，從此展轉遍照十方殑伽沙等諸佛世界，
其中有情遇斯光者，必得無上正等菩提。 ^1c16

爾時，世尊舉身毛孔皆悉熙怡，各出六十百千俱胝那庾多光，
是一一光各照三千大千世界，從此展轉遍照十方殑伽沙等諸佛世界，
其中有情遇斯光者，必得無上正等菩提。 ^1c29

爾時，世尊演身常光照此三千大千世界，
從此展轉遍照十方殑伽沙等諸佛世界，
其中有情遇斯光者，必得無上正等菩提。 ^2a5

爾時，世尊從其面門出廣長舌相，遍覆三千大千世界，熙怡微笑。
復從舌相流出無量百千俱胝那庾多光，
其光雜色，從此雜色一一光中現寶蓮花，其花千葉皆真金色眾寶莊嚴。
如是光、花遍三千界，從此展轉周流十方殑伽沙等諸佛世界。
諸花臺中皆有化佛，結跏趺坐演妙法音，
一一法音皆說六種波羅蜜多相應之法，有情聞者必得無上正等菩提。 ^2a7

爾時，世尊不起于座，復入師子遊戲等持，
現神通力，令此三千大千世界六種變動，
謂：動、極動、等極動，踊、極踊、等極踊，震、極震、
等極震，擊、極擊、等極擊，吼、極吼、等極吼，
爆、極爆、等極爆。又令此界東踊西沒、西踊東沒、
南踊北沒、北踊南沒、中踊邊沒、邊踊中沒。
其地清淨光澤細軟，生諸有情利益安樂。
時，此三千大千世界所有地獄、傍生、鬼界及餘無暇險惡趣坑，
一切有情皆離苦難，從此捨命得生人中及六欲天，
皆憶宿住，歡喜踊躍同詣佛所，以殷淨心頂禮佛足。
從此展轉周遍十方殑伽沙等諸佛世界，以佛神力六種變動。
時，彼世界諸惡趣等一切有情皆離苦難，
從彼捨命得生人中及六欲天，皆憶宿住，歡喜踊躍各於本界同詣佛所頂禮佛足。 ^2a16

時，此三千大千世界及餘十方殑伽沙等世界有情，
盲者能視，聾者能聽，瘂者能言，狂者得念，
亂者得定，貧者得富，露者得衣，飢者得食，
渴者得飲，病者得除愈，醜者得端嚴，形殘者得具足，
根缺者得圓滿，迷悶者得醒悟，疲頓者得安適。
時，諸有情等心相向，如父如母、如兄如弟、
如姊如妹、如友如親，離邪語業命修正語業命，
離十惡業道、修十善業道，離惡尋思、修善尋思，
離非梵行、修正梵行，好淨棄穢、樂靜捨諠，
身意泰然忽生妙樂，如修行者入第三定。
復有勝慧欻爾現前，咸作是思：「布施、調伏、
安忍、勇進、寂靜、諦觀，遠離放逸，修行梵行，
於諸有情慈、悲、喜、捨，不相擾惱，豈不善哉！」 ^2b2

爾時，世尊在師子座，光明殊特威德巍巍，
映蔽三千大千世界并餘十方殑伽沙等諸佛國土，
蘇迷盧山、輪圍山等及餘一切龍神天宮乃至淨居皆悉不現；
如秋滿月暉映眾星，如夏日輪光奪諸色，如四大寶妙高山王掩蔽諸山喪其光彩。
佛以神力現本色身，令此三千大千世界一切有情皆悉覩見。 ^2b16

時，此三千大千世界無量無數淨居諸天，
下至欲界四大王眾天，及餘一切人、非人等，
皆見如來處師子座，威光顯曜如大金山，
歡喜踊躍歎未曾有，各持種種上妙花鬘、
塗散等香、衣服、瓔珞、寶幢、幡蓋、伎樂、諸珍，
及無量種天青蓮花、天赤蓮花、天白蓮花、
天香蓮花、天黃蓮花、天紅蓮花、天金錢樹花及香葉花，
并餘無量水陸生花，持詣佛所奉散佛上。
以佛神力，諸花鬘等旋轉上踊合成花臺，
量等三千大千世界，垂天花蓋、寶鐸、珠幡，綺飾紛綸甚可愛樂。
時，此佛土微妙莊嚴，猶如西方極樂世界。
佛光暉映三千大千物類，虛空皆同金色，十方各等殑伽河沙諸佛世界亦復如是。
時，此三千大千佛土，以佛神力，一切天、
人各各見佛正坐其前，咸謂如來獨為說法。 ^2b22

爾時，世尊不起于座，熙怡微笑，從其面門放大光明，
遍照三千大千佛土，并餘十方殑伽沙等諸佛世界。
時，此三千大千佛土一切有情，尋佛光明普見十方殑伽沙等諸佛世界一切如來、
應、正等覺，聲聞、菩薩眾會圍繞，及餘一切有情無情品類差別。
時，彼十方殑伽沙等諸佛世界一切有情，
尋佛光明亦見此土釋迦牟尼如來、應、
正等覺，聲聞、菩薩眾會圍繞，及餘一切有情無情品類差別。 ^2c9

爾時，東方盡殑伽沙等世界，最後世界名曰多寶，
佛號寶性，現為菩薩說大般若波羅蜜多。
彼有菩薩名曰普光，見此大光、大地變動及佛身相，
心懷猶豫前詣佛所，白言：「世尊！
何因何緣而有此瑞？」 ^2c18

時，寶性佛告普光言：「從此西方盡殑伽沙等世界，
最後世界名曰堪忍，佛號釋迦牟尼，將為菩薩說大般若波羅蜜多，
彼佛神力故現斯瑞。」 ^2c22

普光聞已，歡喜踊躍白言：「世尊！
我今請往堪忍世界，觀禮供養釋迦牟尼佛及菩薩眾，唯願聽許！」 ^2c25

時，寶性佛告普光言：「善哉！
善哉！隨汝意往。」 ^2c27

即以千莖金色蓮花，其花千葉眾寶莊嚴，
授與普光而誨之曰：「汝持此花至釋迦牟尼佛所，
如我詞曰：『寶性如來致問無量：少病少惱、
起居輕利、氣力調和、安樂住不？
世事可忍不？眾生易度不？
持此蓮花以寄世尊而為佛事。』
汝至彼界應住正知，勿以慢心觀彼佛土及諸大眾而自毀傷。
所以者何？彼諸菩薩威德難及，悲願熏心，以大因緣而生彼土。」 ^2c28

普光菩薩受花奉勅，與無量百千俱胝那庾多菩薩，
及無數百千童男童女，頂禮佛足右繞奉辭，
各持無量上妙供具發引而來，所經東方諸佛世界，
一一佛所供養恭敬、尊重讚歎無空過者。
到此佛所頂禮雙足，繞百千匝却住一面。 ^3a7

普光菩薩前白佛言：「世尊！
從此東方盡殑伽沙等世界，最後世界名曰多寶，
佛號寶性，致問世尊無量：少病少惱、起居輕利、
氣力調和、安樂住不？
世事可忍不？眾生易度不？
持此千莖金色蓮華，以寄世尊而為佛事。」 ^3a12

時，釋迦牟尼佛受此蓮花，還散東方諸佛世界。
佛神力故，令此蓮花遍諸佛土，諸花臺中各有化佛結跏趺坐，
為諸菩薩說大般若波羅蜜多，有情聞者必得無上正等菩提。
是時，普光及諸眷屬見此事已，歡喜踊躍歎未曾有，
各隨善根供具多少，供養恭敬、尊重讚歎佛菩薩已，退坐一面。
餘東方界皆亦如是。 ^3a17

爾時，南方盡殑伽沙等世界，最後世界名離一切憂，
佛號無憂德，現為菩薩說大般若波羅蜜多。
彼有菩薩名曰離憂，見此大光、大地變動及佛身相，
心懷猶豫前詣佛所，白言：「世尊！
何因何緣而有此瑞？」 ^3a25

時，無憂德佛告離憂言：「從此北方盡殑伽沙等世界，
最後世界名曰堪忍，佛號釋迦牟尼，將為菩薩說大般若波羅蜜多，
彼佛神力故現斯瑞。」 ^3a29

離憂聞已，歡喜踊躍白言：「世尊！
我今請往堪忍世界，觀禮供養釋迦牟尼佛及菩薩眾，唯願聽許！」 ^3b3

時，無憂德佛告離憂言：「善哉！
善哉！隨汝意往。」 ^3b5

即以千莖金色蓮花，其華千葉眾寶莊嚴，
授與離憂而誨之曰：「汝持此花至釋迦牟尼佛所，
如我詞曰：『無憂德佛致問無量：少病少惱、
起居輕利、氣力調和、安樂住不？
世事可忍不？眾生易度不？
持此蓮花以寄世尊而為佛事。』
汝至彼界應住正知，勿以慢心觀彼佛土及諸大眾而自毀傷。
所以者何？彼諸菩薩威德難及，悲願熏心，以大因緣而生彼土。」 ^3b6

離憂菩薩受花奉勅，與無量百千俱胝那庾多菩薩，
及無數百千童男童女，頂禮佛足右繞奉辭，
各持無量上妙供具發引而來，所經南方諸佛世界，
一一佛所供養恭敬、尊重讚歎無空過者。
到此佛所頂禮雙足，繞百千匝却住一面。 ^3b14

離憂菩薩前白佛言：「世尊！
從此南方盡殑伽沙等世界，最後世界名離一切憂，
佛號無憂德，致問世尊無量：少病少惱、
起居輕利、氣力調和、安樂住不？
世事可忍不？眾生易度不？
持此千莖金色蓮花，以寄世尊而為佛事。」 ^3b19

時，釋迦牟尼佛受此蓮花，還散南方諸佛世界。
佛神力故，令此蓮花遍諸佛土，諸花臺中各有化佛結跏趺坐，
為諸菩薩說大般若波羅蜜多，有情聞者必得無上正等菩提。
是時，離憂及諸眷屬見此事已，歡喜踊躍歎未曾有，
各隨善根供具多少，供養恭敬、尊重讚歎佛菩薩已，退坐一面。
餘南方界皆亦如是。 ^3b24

爾時，西方盡殑伽沙等世界，最後世界名近寂靜，
佛號寶焰，現為菩薩說大般若波羅蜜多。
彼有菩薩名曰行慧，見此大光、大地變動及佛身相，
心懷猶豫前詣佛所白言：「世尊！
何因何緣而有此瑞？」 ^3c3

時，寶焰佛告行慧言：「從此東方盡殑伽沙等世界，
最後世界名曰堪忍，佛號釋迦牟尼，將為菩薩說大般若波羅蜜多，
彼佛神力故現斯瑞。」 ^3c7

行慧聞已，歡喜踊躍白言：「世尊！
我今請往堪忍世界，觀禮供養釋迦牟尼佛及菩薩眾，唯願聽許！」 ^3c10

時，寶焰佛告行慧言：「善哉！
善哉！隨汝意往。」 ^3c12

即以千莖金色蓮花，其花千葉眾寶莊嚴，
授與行慧而誨之曰：「汝持此花至釋迦牟尼佛所，
如我詞曰：『寶焰如來致問無量：少病少惱、
起居輕利、氣力調和、安樂住不？
世事可忍不？眾生易度不？
持此蓮花以寄世尊而為佛事。』
汝至彼界應住正知，勿以慢心觀彼佛土及諸大眾而自毀傷。
所以者何？彼諸菩薩威德難及，悲願熏心，以大因緣而生彼土。」 ^3c13

行慧菩薩受花奉勅，與無量百千俱胝那庾多菩薩，
及無數百千童男童女，頂禮佛足右繞奉辭，
各持無量上妙供具發引而來，所經西方諸佛世界，
一一佛所供養恭敬、尊重讚歎無空過者。
到此佛所頂禮雙足，繞百千匝却住一面。 ^3c21

行慧菩薩前白佛言：「世尊！
從此西方盡殑伽沙等世界，最後世界名近寂靜，
佛號寶焰，致問世尊無量：少病少惱、起居輕利、
氣力調和、安樂住不？
世事可忍不？眾生易度不？
持此千莖金色蓮花，以寄世尊而為佛事。」 ^3c26

時，釋迦牟尼佛受此蓮花，還散西方諸佛世界。
佛神力故，令此蓮花遍諸佛土，諸花臺中各有化佛結跏趺坐，
為諸菩薩說大般若波羅蜜多，有情聞者必得無上正等菩提。
是時，行慧及諸眷屬見此事已，歡喜踊躍歎未曾有，
各隨善根供具多少，供養恭敬、尊重讚歎佛菩薩已，退坐一面。
餘西方界皆亦如是。 ^4a2

爾時，北方盡殑伽沙等世界，最後世界名曰最勝，
佛號勝帝，現為菩薩說大般若波羅蜜多。
彼有菩薩名曰勝授，見此大光、大地變動及佛身相，
心懷猶豫前詣佛所白言：「世尊！
何因何緣而有此瑞？」 ^4a10

時，勝帝佛告勝授言：「從此南方盡殑伽沙等世界，
最後世界名曰堪忍，佛號釋迦牟尼，將為菩薩說大般若波羅蜜多，
彼佛神力故現斯瑞。」 ^4a14

勝授聞已，歡喜踊躍白言：「世尊！
我今請往堪忍世界，觀禮供養釋迦牟尼佛及菩薩眾，唯願聽許！」 ^4a17

時，勝帝佛告勝授言：「善哉！
善哉！隨汝意往。」 ^4a20

即以千莖金色蓮花，其花千葉眾寶莊嚴，
授與勝授而誨之曰：「汝持此花至釋迦牟尼佛所，
如我詞曰：『勝帝如來致問無量：少病少惱、
起居輕利、氣力調和、安樂住不？
世事可忍不？眾生易度不？
持此蓮花以寄世尊而為佛事。』
汝至彼界應住正知，勿以慢心觀彼佛土及諸大眾而自毀傷。
所以者何？彼諸菩薩威德難及，悲願熏心，以大因緣而生彼土。」 ^4a21

勝授菩薩受花奉勅，與無量百千俱胝那庾多菩薩，
及無數百千童男童女，頂禮佛足右繞奉辭，
各持無量上妙供具發引而來，所經北方諸佛世界，
一一佛所供養恭敬、尊重讚歎無空過者。
到此佛所頂禮雙足，繞百千匝却住一面。 ^4a29

勝授菩薩前白佛言：「世尊！
從此北方盡殑伽沙等世界，最後世界名曰最勝，
佛號勝帝，致問世尊無量：少病少惱、起居輕利、
氣力調和、安樂住不？
世事可忍不？眾生易度不？
持此千莖金色蓮花，以寄世尊而為佛事。」 ^4b5

時，釋迦牟尼佛受此蓮花，還散北方諸佛世界。
佛神力故，令此蓮花遍諸佛土，諸花臺中各有化佛結跏趺坐，
為諸菩薩說大般若波羅蜜多，有情聞者必得無上正等菩提。
是時，勝授及諸眷屬見此事已，歡喜踊躍歎未曾有，
各隨善根供具多少，供養恭敬、尊重讚歎佛菩薩已，退坐一面。
餘北方界皆亦如是。 ^4b10

爾時，東北方盡殑伽沙等世界，最後世界名定莊嚴，
佛號定象勝德，現為菩薩說大般若波羅蜜多。
彼有菩薩名離塵勇猛，見此大光、大地變動及佛身相，
心懷猶豫前詣佛所白言：「世尊！
何因何緣而有此瑞？」 ^4b19

時，定象勝德佛告離塵勇猛言：「從此西南方盡殑伽沙等世界，
最後世界名曰堪忍，佛號釋迦牟尼，將為菩薩說大般若波羅蜜多，
彼佛神力故現斯瑞。」 ^4b23

離塵勇猛聞已，歡喜踊躍白言：「世尊！
我今請往堪忍世界，觀禮供養釋迦牟尼佛及菩薩眾，唯願聽許！」 ^4b26

時，定象勝德佛告離塵勇猛言：「善哉！
善哉！隨汝意往。」 ^4b29

即以千莖金色蓮花，其花千葉眾寶莊嚴，
授離塵勇猛而誨之曰：「汝持此花至釋迦牟尼佛所，
如我詞曰：『定象勝德如來致問無量：少病少惱、
起居輕利、氣力調和、安樂住不？
世事可忍不？眾生易度不？
持此蓮花以寄世尊而為佛事。』
汝至彼界應住正知，勿以慢心觀彼佛土及諸大眾而自毀傷。
所以者何？彼諸菩薩威德難及，悲願熏心，以大因緣而生彼界。」 ^4b30

離塵勇猛菩薩受花奉勅，與無量百千俱胝那庾多菩薩，
及無數百千童男童女，頂禮佛足右繞奉辭，
各持無量上妙供具發引而來，所經東北方諸佛世界，
一一佛所供養恭敬、尊重讚歎無空過者。
到此佛所頂禮雙足，繞百千匝却住一面。 ^4c8

離塵勇猛菩薩前白佛言：「世尊！
從此東北方盡殑伽沙等世界，最後世界名定莊嚴，
佛號定象勝德，致問世尊無量：少病少惱、
起居輕利、氣力調和、安樂住不？
世事可忍不？眾生易度不？
持此千莖金色蓮花，以寄世尊而為佛事。」 ^4c13

時，釋迦牟尼佛受此蓮花，還散東北方諸佛世界。
佛神力故，令此蓮花遍諸佛土，諸花臺中各有化佛結跏趺坐，
為諸菩薩說大般若波羅蜜多，有情聞者必得無上正等菩提。
時，離塵勇猛及諸眷屬見此事已，歡喜踊躍歎未曾有，
各隨善根供具多少，供養恭敬、尊重讚歎佛菩薩已，退坐一面。
餘東北方皆亦如是。 ^4c19

爾時，東南方盡殑伽沙等世界，最後世界名妙覺莊嚴甚可愛樂，
佛號蓮花勝德，現為菩薩說大般若波羅蜜多。
彼有菩薩名蓮花手，見此大光、大地變動及佛身相，
心懷猶豫前詣佛所白言：「世尊！
何因何緣而有此瑞？」 ^4c27

時，蓮花勝德佛告蓮花手言：「從此西北方盡殑伽沙等世界，
最後世界名曰堪忍，佛號釋迦牟尼，將為菩薩說大般若波羅蜜多，
彼佛神力故現斯瑞。」 ^5a1

蓮花手聞已，歡喜踊躍白言：「世尊！
我今請往堪忍世界，觀禮供養釋迦牟尼佛及菩薩眾，唯願聽許！」 ^5a5

時，蓮花勝德佛告蓮花手言：「善哉！
善哉！隨汝意往。」 ^5a7

即以千莖金色蓮花，其花千葉眾寶莊嚴，
授蓮花手而誨之曰：「汝持此花至釋迦牟尼佛所，
如我詞曰：『蓮花勝德如來致問無量：少病少惱、
起居輕利、氣力調和、安樂住不？
世事可忍不？眾生易度不？
持此蓮花以寄世尊而為佛事。』
汝至彼界應住正知，勿以慢心觀彼佛土及諸大眾而自毀傷。
所以者何？彼諸菩薩威德難及，悲願熏心，以大因緣而生彼土。」 ^5a8

蓮花手菩薩受花奉勅，與無量百千俱胝那庾多菩薩，
及無數百千童男童女，頂禮佛足右繞奉辭，
各持無量上妙供具發引而來，所經東南方諸佛世界，
一一佛所供養恭敬、尊重讚歎無空過者。
到此佛所頂禮雙足，繞百千匝却住一面。 ^5a16

蓮花手菩薩前白佛言：「世尊！
從此東南方盡殑伽沙等世界，最後世界名妙覺莊嚴甚可愛樂，
佛號蓮花勝德，致問世尊無量：少病少惱、
起居輕利、氣力調和、安樂住不？
世事可忍不？眾生易度不？
持此千莖金色蓮花，以寄世尊而為佛事。」 ^5a21

時，釋迦牟尼佛受此蓮花，還散東南方諸佛世界。
佛神力故，令此蓮花遍諸佛土，諸花臺中各有化佛結跏趺坐，
為諸菩薩說大般若波羅蜜多，有情聞者必得無上正等菩提。
時，蓮花手及諸眷屬見此事已，歡喜踊躍歎未曾有，
各隨善根供具多少，供養恭敬、尊重讚歎佛菩薩已，退坐一面。
餘東南方皆亦如是。 ^5a27

爾時，西南方盡殑伽沙等世界，最後世界名離塵聚，
佛號日輪遍照勝德，現為菩薩說大般若波羅蜜多。
彼有菩薩名日光明，見此大光、大地變動及佛身相，
心懷猶豫前詣佛所白言：「世尊！
何因何緣而有此瑞？」 ^5b6

時，日輪遍照勝德佛告日光明菩薩言：
「從此東北方盡殑伽沙等世界，最後世界名曰堪忍，
佛號釋迦牟尼，將為菩薩說大般若波羅蜜多，彼佛神力故現斯瑞。」 ^5b10

日光明聞已，歡喜踊躍白言：「世尊！
我今請往堪忍世界，觀禮供養釋迦牟尼佛及菩薩眾，唯願聽許！」 ^5b14

時，日輪遍照勝德佛告日光明言：「善哉！
善哉！隨汝意往。」 ^5b16

即以千莖金色蓮花，其花千葉眾寶莊嚴，
授日光明而誨之曰：「汝持此花至釋迦牟尼佛所，
如我詞曰：『日輪遍照勝德如來致問無量：
少病少惱、起居輕利、氣力調和、安樂住不？
世事可忍不？眾生易度不？
持此蓮花以寄世尊而為佛事。』
汝至彼界應住正知，勿以慢心觀彼佛土及諸大眾而自毀傷。
所以者何？彼諸菩薩威德難及，悲願熏心，以大因緣而生彼土。」 ^5b17

日光明菩薩受花奉勅，與無量百千俱胝那庾多菩薩，
及無數百千童男童女，頂禮佛足右繞奉辭，
各持無量上妙供具發引而來，所經西南方諸佛世界，
一一佛所供養恭敬、尊重讚歎無空過者。
到此佛所頂禮雙足，繞百千匝却住一面。 ^5b25

日光明菩薩前白佛言：「世尊！
從此西南方盡殑伽沙等世界，最後世界名離塵聚，
佛號日輪遍照勝德，致問世尊無量：少病少惱、
起居輕利、氣力調和、安樂住不？
世事可忍不？眾生易度不？
持此千莖金色蓮花，以寄世尊而為佛事。」 ^5c2

時，釋迦牟尼佛受此蓮花，還散西南方諸佛世界。
佛神力故，令此蓮花遍諸佛土，諸花臺中各有化佛結跏趺坐，
為諸菩薩說大般若波羅蜜多，有情聞者必得無上正等菩提。
時，日光明及諸眷屬見此事已，歡喜踊躍歎未曾有，
各隨善根供具多少，供養恭敬、尊重讚歎佛菩薩已，退坐一面。
餘西南方皆亦如是。 ^5c7

爾時，西北方盡殑伽沙等世界，最後世界名真自在，
佛號一寶蓋勝，現為菩薩說大般若波羅蜜多。
彼有菩薩名曰寶勝，見此大光、大地變動及佛身相，
心懷猶豫前詣佛所白言：「世尊！
何因何緣而有此瑞？」 ^5c15

時，一寶蓋勝佛告寶勝言：「從此東南方盡殑伽沙等世界，
最後世界名曰堪忍，佛號釋迦牟尼，將為菩薩說大般若波羅蜜多，
彼佛神力故現斯瑞。」 ^5c19

寶勝聞已，歡喜踊躍白言：「世尊！
我今請往堪忍世界，觀禮供養釋迦牟尼佛及菩薩眾，唯願聽許！」 ^5c22

時，一寶蓋勝佛告寶勝言：「善哉！
善哉！隨汝意往。」 ^5c25

即以千莖金色蓮花，其花千葉眾寶莊嚴，
授與寶勝而誨之曰：「汝持此花至釋迦牟尼佛所，
如我詞曰：『一寶蓋勝如來致問無量：少病少惱、
起居輕利、氣力調和、安樂住不？
世事可忍不？眾生易度不？
持此蓮花以寄世尊而為佛事。』
汝至彼界應住正知，勿以慢心觀彼佛土及諸大眾而自毀傷。
所以者何？彼諸菩薩威德難及，悲願熏心，以大因緣而生彼土。」 ^5c26

寶勝菩薩受花奉勅，與無量百千俱胝那庾多菩薩，
及無數百千童男童女，頂禮佛足右繞奉辭，
各持無量上妙供具發引而來，所經西北方諸佛世界，
一一佛所供養恭敬、尊重讚歎無空過者。
到此佛所頂禮雙足，繞百千匝却住一面。 ^6a5

寶勝菩薩前白佛言：「世尊！
從此西北方盡殑伽沙等世界，最後世界名真自在，
佛號一寶蓋勝，致問世尊無量：少病少惱、
起居輕利、氣力調和、安樂住不？
世事可忍不？眾生易度不？
持此千莖金色蓮花，以寄世尊而為佛事。」 ^6a10

時，釋迦牟尼佛受此蓮花，還散西北方諸佛世界。
佛神力故，令此蓮花遍諸佛土，諸花臺中各有化佛結跏趺坐，
為諸菩薩說大般若波羅蜜多，有情聞者必得無上正等菩提。
是時，寶勝及諸眷屬見此事已，歡喜踊躍歎未曾有，
各隨善根供具多少，供養恭敬、尊重讚歎佛菩薩已，退坐一面。
餘西北方皆亦如是。 ^6a15

爾時，下方盡殑伽沙等世界，最後世界名曰蓮花，
佛號蓮華德，現為菩薩說大般若波羅蜜多。
彼有菩薩名蓮花勝，見此大光、大地變動及佛身相，
心懷猶豫前詣佛所白言：「世尊！
何因何緣而有此瑞？」 ^6a23

時，蓮花德佛告蓮花勝言：「從此上方盡殑伽沙等世界，
最後世界名曰堪忍，佛號釋迦牟尼，將為菩薩說大般若波羅蜜多，
彼佛神力故現斯瑞。」 ^6a27

蓮花勝聞已，歡喜踊躍白言：「世尊！
我今請往堪忍世界，觀禮供養釋迦牟尼佛及菩薩眾，唯願聽許！」 ^6b1

時，蓮花德佛告蓮花勝言：「善哉！
善哉！隨汝意往。」 ^6b3

即以千莖金色蓮花，其花千葉眾寶莊嚴，
授蓮花勝而誨之曰：「汝持此花至釋迦牟尼佛所，
如我詞曰：『蓮花德如來致問無量：少病少惱、
起居輕利、氣力調和、安樂住不？
世事可忍不？眾生易度不？
持此蓮花以寄世尊而為佛事。』
汝至彼界應住正知，勿以慢心觀彼佛土及諸大眾而自毀傷。
所以者何？彼諸菩薩威德難及，悲願熏心，以大因緣而生彼土。」 ^6b4

蓮花勝菩薩受花奉勅，與無量百千俱胝那庾多菩薩，
及無數百千童男童女，頂禮佛足右繞奉辭，
各持無量上妙供具發引而來，所經下方諸佛世界，
一一佛所供養恭敬、尊重讚歎無空過者。
到此佛所頂禮雙足，繞百千匝却住一面。 ^6b12

蓮花勝菩薩前白佛言：「世尊！
從此下方盡殑伽沙等世界，最後世界名曰蓮花，
佛號蓮花德，致問世尊無量：少病少惱、
起居輕利、氣力調和、安樂住不？
世事可忍不？眾生易度不？
持此千莖金色蓮花，以寄世尊而為佛事。」 ^6b18

時，釋迦牟尼佛受此蓮花，還散下方諸佛世界。
佛神力故，令此蓮花遍諸佛土，諸花臺中各有化佛結跏趺坐，
為諸菩薩說大般若波羅蜜多，有情聞者必得無上正等菩提。
時，蓮花勝及諸眷屬見此事已，歡喜踊躍歎未曾有，
各隨善根供具多少，供養恭敬、尊重讚歎佛菩薩已，退坐一面。
餘下方界皆亦如是。 ^6b23

爾時，上方盡殑伽沙等世界，最後世界名曰歡喜，
佛號喜德，現為菩薩說大般若波羅蜜多。
彼有菩薩名曰喜授，見此大光、大地變動及佛身相，
心懷猶豫前詣佛所白言：「世尊！
何因何緣而有此瑞？」 ^6c2

時，喜德佛告喜授言：「從此下方盡殑伽沙等世界，
最後世界名曰堪忍，佛號釋迦牟尼，將為菩薩說大般若波羅蜜多，
彼佛神力故現斯瑞。」 ^6c6

喜授聞已，歡喜踊躍白言：「世尊！
我今請往堪忍世界，觀禮供養釋迦牟尼佛及菩薩眾，唯願聽許！」 ^6c9

時，喜德佛告喜授言：「善哉！
善哉！隨汝意往。」 ^6c11

即以千莖金色蓮花，其花千葉眾寶莊嚴，
授與喜授而誨之曰：「汝持此花至釋迦牟尼佛所，
如我詞曰：『喜德如來致問無量：少病少惱、
起居輕利、氣力調和、安樂住不？
世事可忍不？眾生易度不？
持此蓮花以寄世尊而為佛事。』
汝至彼界應住正知，勿以慢心觀彼佛土及諸大眾而自毀傷。
所以者何？彼諸菩薩威德難及，悲願熏心，以大因緣而生彼土。」 ^6c12

喜授菩薩受花奉勅，與無量百千俱胝那庾多菩薩，
及無數百千童男童女，頂禮佛足右繞奉辭，
各持無量上妙供具發引而來，所經上方諸佛世界，
一一佛所供養恭敬、尊重讚歎無空過者。
到此佛所頂禮雙足，繞百千匝却住一面。 ^6c20

喜授菩薩前白佛言：「世尊！
從此上方盡殑伽沙等世界，最後世界名曰歡喜，
佛號喜德，致問世尊無量：少病少惱、起居輕利、
氣力調和、安樂住不？
世事可忍不？眾生易度不？
持此千莖金色蓮花，以寄世尊而為佛事。」 ^6c26

時，釋迦牟尼佛受此蓮華，還散上方諸佛世界。
佛神力故，令此蓮花遍諸佛土，諸花臺中皆有化佛結跏趺坐，
為諸菩薩說大般若波羅蜜多，有情聞者必得無上正等菩提。
是時，喜授及諸眷屬見此事已，歡喜踊躍歎未曾有，
各隨善根供具多少，供養恭敬、尊重讚歎佛菩薩已，退坐一面。
餘上方界皆亦如是。 ^7a1

爾時，於此三千大千堪忍世界眾寶充滿，
諸妙香花遍布其地，寶幢、幡蓋處處行列，
花樹、果樹、香樹、鬘樹、衣樹、寶樹、諸雜飾樹周遍莊嚴甚可愛樂，
如眾蓮花世界普花如來淨土，曼殊室利童子、善住慧菩薩及餘無量大威德菩薩摩訶薩本所居土。
大般若波羅蜜多經卷第四百一
 ^7a8
