
pin:: 正法念處經卷第三十六
translator:: 元魏婆羅門瞿曇般若流支譯
pin:: 
##  3 夜摩天(三六-六三)

### 1
觀天品之十五
「又彼比丘知業果報，精進不壞，觀察三十三天已上，
復有何天在彼三十三天上住，光明勝妙，
力命自在，勝彼三十三天果報？
彼見聞知：於彼三十三天已上，復有一切法勝之堂，
法果報勝，光明勝妙，名夜摩天。
因三種戒故，得生彼夜摩天中，三者所謂不殺、
不盜、不邪行等，善修不缺、不孔不穿，堅固不犯。
一切聖人所愛讚戒，報常清涼，次第乃至得到涅槃，
猶如善親，生死海中能渡如橋。
若有上彼持戒橋者，是則能渡生死大海，到於彼岸。
彼修行者復諦思惟見，彼比丘觀七種戒，
果報業法有下中上，如前所說。
正觀察已，又復觀察彼夜摩天須彌山上夜摩天處，以何為處？
有何光明？高幾許住？
如是觀察，彼見聞知：如不殺生及不偷盜、
不邪行等樂修多作，自能持戒，教他持戒，
自他利益，如是眾生得生彼天。 ^209a18

「彼夜摩天可高幾許？
彼見聞知：高六十八百千由旬；彼夜摩天，須彌樓上兩倍高遠。 ^209b6

「彼夜摩天凡有幾地？
舉高幾許？何物為地？
彼見聞知：彼一切地有三十二，高五千由旬。
彼夜摩天住於虛空，如虛空中所有雲聚，為風所持。
如此地根，下有水持，水為風持，名閻婆風，持夜摩天如持雲聚。
何等名為三十二地？
一名勢力；二名乘處遊行；三名雲處遊行；
四名積負；五名心相；六名山樹具足；七名廣博行；
八名成就；九名勝光明圍；十名正行；十一名常樂；
十二名增長法；十三名一向樂；十四名樂行；
十五名種種雜；十六名心莊嚴；十七名風吹；
十八名崇高；十九名沫旋行；二十名百光明岸；
二十一名山聚行；二十二名月鏡；二十三名憶念量；
二十四名遮尸迦；二十五名解脫禪；二十六名慢上慢；
二十七名下入；二十八名階行；二十九名自身鏡；
三十名慢身光明；三十一名上行；三十二名林光明。
此等是彼夜摩天地，夜摩天王名牟修樓陀。
如彼三十三天之主帝釋大王名憍尸迦，如是彼處夜摩天王名牟修樓陀。
夜摩天王隨順法行，於帝釋王法神通樂其量多少，千倍為勝。
牟修樓陀天王之身五由旬量，光明勝妙，
帝釋王身一居賒量，夜摩天王牟修樓陀身量如是。
夜摩天王牟修樓陀，一身分力，彼帝釋王百千和合所不能及，
彼業因果亦復如是。 ^209b8

「如是比丘既觀察已，而說偈言：
　　「『如負少物者，度水則不沒；
　　少惡業之人，上昇不下沈。
　　如鳥翅堅牢，行空無障礙；
　　持戒堅固者，則生於天中。』 ^209c3

「彼比丘如是觀察彼夜摩天樂果業因。
彼夜摩天有四大山，彼一切山高萬由旬。
何等名為四大山耶？
一名清淨；二名無垢；三名大清淨；四名內像。
是等名為四大山也。
復有其餘種種異山，有無量種，有無量色、
無量形相、無量功德。
如是具有多千異山，多饒天花具足莊嚴，夜摩天中如是莊嚴。
三十二地有種種山，種種莊嚴饒種種河，
蓮花水池、百千園林周匝圍遶。
一種形相香色味具。
諸樹蓮花有種種味，如彼帝釋三十三天所有山河、
蓮花水池、諸園林等勝妙之事，人中所有山河樹林、
蓮花水池所不能及；彼夜摩天勝妙之事，三十三天所不能及亦復如是。
何以故？因果多故。
彼有無量善業福德，百種功德業因緣果，善業所化不可具說。
以何因緣不可得說？
種種業力動轉多故。
如是業果，一切眾生所不能說。
一切善業得天化生，夜摩天中如是種種不可具說。
彼天果報千分之中，此可說一。
何以故？若持戒者，必定得果，今此實說，
若持戒人聞已心進，若修智人十倍力進。
以何因緣知彼持戒如是差別？
持戒之人生彼天中，修智之人則得涅槃。
如是智戒功德已說，若彼已知如是戒果、
如是智果，生如是心：『持戒尚爾，何況修智，我如是得。』
彼人聞已，勤行精進，如是而說：『有中業果。』
復以因緣異說有法：『彼天如是久住天中，
受第一樂，無所妨礙，後時猶退，不得自在。
況人中欲，多有諸過，少樂少味，動轉不住，
常不安隱，能為破壞，與無量罰、恐怖賊等。』 ^209c9

「彼如是等因緣說天，我復更有餘異因緣而說：
彼天，外道之人有如是念：『一切皆是摩醯首羅之所造作，
非業所得，更無人知。』
遮彼外道，故說業果。
實有業果，實有因生，非是異作，非無因有。
一切因果，相似得果，因果相似，非從異因而得異果，
非善業因生於地獄，非不善業因緣生天。
然彼如是因果因緣，修施、戒、智必定業故，得生天中。
如是說天苦樂二種，不可具說，天中之樂，
彼業一分不可譬喻，此說少分。 ^210a9

「又彼比丘知業果報，次復觀察夜摩天地。
彼見聞知：彼夜摩天有地分處，名為勢力。
眾生何業生彼地處？
彼見聞知：若人持戒，微塵等惡，見則生畏，
其心正直，不諂不誑，不惱他人，正見不邪，不癡心念。
觀此世間一切無常、苦、無我等，念佛法僧，
不殺不盜，如前所說。
又不邪行：心離、不樂、不行、不作，乃至飛鳥鴿等行欲，
亦不觀看，乃至欲睡，心亦不念。
若人如是，亦教他人，彼人為他說業果言：
『汝勿如是，汝若作者，必入地獄。』
彼人如是真見業果，如是不犯他妻婦等，於業生怖。
彼人善業生彼地處，百千天女之所圍遶。
纔生於彼，彼諸天女即於生時歌天音聲。
彼天忽聞，如從睡覺，彼樂音聲始初出時，如是化生。
於樂音聲，如是得念。
彼歌音聲備有八分，功德具足：一者語；
二者稱；三者甜；四者善合；五者相應；六者善深；
七者一切愛樂；八者百萬由旬聲不妨礙，
法句相應，清淨不濁。
如是八分功德具足，勝妙音聲覺善業人。 ^210a19

「彼於自身出妙光明，廣五由旬，青黃赤白如天上虹。
即彼天子初生之時，有光明旋猶如日月暈輪端嚴。
彼既起已，百千天女相隨圍遶，故有第一歡喜之心。
天子天女共相隨從，如是往入，名光明林。 ^210b9

「又於彼處夜摩天中，有花不蔫，彼花名為眼甘露花、
香不壞花、善色香花。
聞花名已，心則受樂，彼花則有如此勢力。
何處何處說彼花名？
彼處彼處虛空之中，出彼香花，名月勝花、常轉行花。
若天念時，彼天樹花出聲而生，隨天行轉，
隨彼天子所念何處，於彼處行。
如是天子在彼樹上，行於虛空，在其花中，
隨所念處，如是而行。
猶如第二三十三天在堂上行，如是彼處夜摩天子在於花中，
如是而行。光明赫焰而常下觀一切諸處，
於一瞬頃，一切遍見而不疲惓。 ^210b14

「彼處復有名樂愛樹，彼樹可愛。
於彼樹內何處可愛？
入其內已，受天快樂。
園林蓮花池水之中，有名隨順一切念樹。
樹之勢力，若彼天子憶念之時，彼夜摩天一切地中一切勝物皆在其地。
彼樹力故，樹中受樂，八分樂音不可稱計。
彼中有樹，名香漂樹，彼有勢力，如彼天子憶念之香，如是樹中香為之出。
彼復有樹，名花香樹，在彼樹內，如在房中戲樂無異。
有好園林蓮花池水，彼夜摩天在中受樂。
彼夜摩天在彼樹中，青黃赤紫妙色光明，備有種種香色具足。
彼天若入，有一切種妙色皆生，彼天之身亦如是色。
彼身衣色，一切盡滅，唯樹色現。
又復有樹，名虛空行。
於眼瞬頃，行虛空中百千由旬，隨念而去。
彼樹光明如日不異。
然彼天子，乘彼無量種種妙樹在空而行，
百千天女圍遶相隨，鬘香塗身。
彼天子身有勝光明。
彼天子前有諸天女，種種妙衣莊嚴其身，
喜笑歌舞，彼歌音聲周匝遍滿無量由旬。
彼天女中，天子端正，且說少分。
善業所得，如星中月，天子端正亦復如是。 ^210b25

「然彼天子千功德勝，種種樂聲，歌舞嬉戲入香林中。
百千種鳥普遍彼林，無量河池、勝妙蓮花以為莊嚴，
甚可愛樂，勝於百千日之光明，且以現事少分譬喻。
猶如人中可愛園林流水河池，蓮花莊嚴，於彼四天大王天處十六分中不及其一。
如是四天大王天處復於三十三天之處園林可愛，十六分中亦不及一。
如是三十三天之處園林可愛，於夜摩天園林可愛十六分中亦不及一。
如是次第善業勝故，以有上上勝善業故，園林可愛。
設使一切眾生之中善智慧人，一心專意更無異作，
方便善巧相應辯才，而亦不能說其一分。
何以故？以非一切人境界故。
彼處如是非一切人心之境界，設使第二三十三天共帝釋王於百千歲，
亦不能說彼夜摩天一地之中受樂之事。
何以故？以非境界，三十三天不曾見故、
不曾聞故，故不能說。
於彼善業，且說一分，不可具足一切盡說。
此之善業，一切和集，決定受樂，不可思議。
受樂之事，可愛之樂，唯說一分。
譬如一切善巧畫師、若其弟子於壁等處，或畫為月或畫為日。
然彼畫師而終不能畫作光明及其威德，
不能令行、不能令照、不能令涼、不能令炙，唯可能畫輪形而已。
說夜摩天亦復如是，唯說樂受，不能說其受樂可愛，不可得其勢力之實。
若彼光明、若彼園林、若彼勝德、若歌若樂、
若彼端正、若境界樂、若光明輪、若近天女種種受樂，唯可髣髴說其少分比類而已。 ^210c16

「又彼天子於彼天中戲樂之處，無量欲樂種種具足，
無量濟口，園林莊嚴。
如是地分，既觀察已，五欲境界功德牽心，
境界力動令心不住，分別染轉，愛河所漂，普眼所見皆悉可愛。
然彼天子如是見已，次復往向名無量欲具足林中，
流水河池多有種種蓮花莊嚴，無量百千眾鳥音聲。
到彼林已，於彼林中，本未曾見種種具足。
共諸天女既到彼已，於彼蓮花河池之中，
有真珠沙饒金銀鳥，其翅皆作青寶珠色。
在彼河岸種種妙樹，莊嚴河岸，天子在中遊戲受樂。 ^211a16

「天子如是既受樂已，次復往向名寶岸林，多有天眾天女圍遶。
見彼勝林殊妙七寶光明地分，隨於何處寶山之峯、
流水河池、蓮花可愛。
百千萬峯莊嚴山谷，彼地分分妙寶莊嚴。
善業力故，令彼天子見諸天女而共嬉戲，遊行受樂。
以善業故，彼善根因，相似得果，有無量種，如是無量種種受樂。
然彼天子五欲功德，受勝樂已，次復往向名釋迦說地處之中。
「彼處種種受天樂已，復為所愛境界牽心，
分別勢力之所迷意，於彼所見境界不住。
彼心獼猴，食天樂果，為果所醉，見諸天女生愛樂故，常行不住。
何風所吹，令其常轉？
在彼夜摩天眾之中，根不知足。
境界之樂有無量種，極甚可愛，終不為他之所侵奪，
他則無分，亦不為他之所能毀。 ^211a27

「又復普生妙寶蓮花，如是如是種種嬉戲，如是如是種種憶念。
彼彼如是寶蓮花中，是善業得。
若彼天主牟修樓陀夜摩天王如是思念：
『我當在彼蓮花中坐，共諸天眾乘空而行。』
即生心時，牟修樓陀夜摩天王共諸天眾於虛空中飛行而去，
一切天眾如是飛行，身不微動。
時一切天坐蓮花中，在於虛空五樂音聲歌舞喜笑，
如是遊行受天之樂，五欲功德。
彼天如是坐蓮花中，行受天樂。
如日欲出，初沒之時，於人世間虛空端嚴，
一切皆赤，彼天蓮花光明端嚴亦復如是。
彼一切天極受快樂，受快樂已，次復往向名拘鞞羅眾林之中，
名滑高山，向彼頂上，為受樂故。
若彼天眾到山頂已，彼有無量七寶莊嚴流水河池，所有光明勝百千日。
多有端正天子天女，無量七寶光明如日諸樹莊嚴彼天。
既到滑高山已，於彼勝山嬉戲受樂，迭共遊行。
下彼蓮花，次復更上，名白峯山，為戲樂故。
然後方及牟修樓陀夜摩天王向天眾所，共諸天女相隨圍遶。
彼諸天眾見已奉迎，心生歡喜，歌舞遊戲，相與往向牟修樓陀夜摩天王。 ^211b13

「自業得果，以彼善業有下中上，天樂亦爾有下中上，
勝色亦爾有下中上，食亦如是有下中上，樂亦如是有下中上。
如是乃至一切極劣下夜摩天所受之樂十六分中，帝釋天王所受之樂不及其一。
彼帝釋王所受之樂尚不可說，況作三倍功德之業，百業行樂而當可說？
彼天如是唯多善業。
如是善業，持戒之人心常歡喜，有無量種。
如是此說，夜摩天中受大快樂，悕望有故。 ^211c6

「又復如是牟修樓陀夜摩天王，種種百千分別憶念，
無量種種功德成就，不可譬喻，受諸快樂。
牟修樓陀夜摩天王滑高山上，彼蓮花中勝妙七寶，
受快樂已，復見蓮花，如是思念：『我當入彼大蓮花內，
既入彼已，一切天眾共受快樂。』
即於念時，彼蓮花臺增長寬大，以善業故多有如是大蓮花臺，
皆入其中。彼花臺內多有孔穴，彼孔穴中出大光明。
彼蓮花內復有異天，昔未曾見，光明出過普百由旬，其光備有無量種色。 ^211c15

「夜摩天王牟修樓陀及諸天眾見光明已，生希有心。
『是何光明於此蓮花臺中而出？』
爾時，天王牟修樓陀告天眾言：『汝見如是勢力光明，如是出不？』
天眾答言：『唯然，已見。
如是光明甚為希有。』 ^211c24

「爾時，如是夜摩天主又復告言：『一切天眾，
今皆共我從蓮花門入蓮花臺，入已觀察。』
爾時，如是一切天眾一心白言：『我等皆如夜摩天王意所希樂，
我等意願亦復如是，我亦欲入大蓮花中，并諸天女相與共入。』 ^211c29

「爾時，天主牟修樓陀夜摩天王并諸天眾、
諸天女眾，皆共入彼蓮花臺中，皆悉欲見希有之事。
爾時相與欲從孔入，則有光明——如日光照火洋金聚更生日光——照諸天身，
遍滿虛空。彼大蓮花臺中光明如是照耀，
天皆見故，一切攝眼，不耐光明。
時既入彼大蓮花中，生歡喜心、生希有心。
『何因故有如是光明不可稱說，而我昔來未曾覩見？』
爾時，天主牟修樓陀夜摩天王在天眾前，天眾在後相隨而入。
夜摩天王心亦歡喜，而共入已，見有無量百千寶珠，
百千光明照耀顯赫，多有無量遊戲之處園林莊嚴，
無量百千宮殿莊嚴，光明遍滿，有無量樹百千莊嚴。
復有無量七寶諸樹園林莊嚴，有無量色異異形相種種眾鳥，
多有無量遊戲妙山莊嚴可愛，無量蓮花池水莊嚴，
無量百千妙堂莊嚴，無量百千流水河池#CB00589;谷莊嚴。
如說一切色量形相七寶莊嚴，牟修樓陀夜摩天王猶尚不見，
何況餘天。 ^212a6

「彼處如是蓮花臺中，河流清水。
彼河兩岸皆是玻瓈，或有金岸或有銀岸，
或有寶岸或有青色寶珠為岸，或有赤色蓮花寶岸，或有種種間錯寶岸。
復有勝妙蓮花池水，有種種寶蓮花莊嚴，
或有一色蓮花莊嚴，有種種色妙葉莊嚴，所謂青黃赤白等色蓮花莊嚴。
彼若青葉，彼葉名為青色寶葉；若黃色者則名為金；
若白色者則名為銀；若赤色者則名赤寶。
如是無量種種蓮花在於如是大蓮花中。
如是如是，彼天迭共心生歡喜，見彼蓮花無量百千種種諸蜂滿中莊嚴。 ^212a23

「諸天見已，復向異處，極大可愛園林之中遊戲之處。
彼處多有種種樂音，既聞樂音，意甚愛樂，生歡喜心。
天眾天女彼此更互歡喜心往，生希有心，入彼園林。
多有種種眾鳥音聲，七寶莊嚴，其地柔軟，
下足則容，舉足還起。
一切普生歡喜之心，處處遍看，轉勝轉勝。
彼天之心迭相愛樂，遊戲受樂。
彼天久時迭相愛樂，如是遊戲受快樂已，
復向異處，次第受樂。
彼處名行種種寶地，既往彼處，音聲娛樂，
種種音聲歡喜受樂，六欲境界，心愛樂見，
多受欲樂而行放逸，嬉戲遊行。
於彼地處見異功德，青黃赤白無量諸種，皆悉可愛。
彼天如是於彼地處，次第復向名嬉戲山。
受境界樂，猶未厭足。
彼嬉戲山七寶莊嚴，多有無量種種諸鳥，
種種妙色、種種形相，無量百千諸樹莊嚴，
流水河池蓮花莊嚴，園林戲處。
山谷嶮岸峻極之處，鹿眾莊嚴。
天眾在彼嬉戲山中，五欲功德而受快樂，迭相愛念。
彼天之身種種光明而為莊嚴，多有無量種種莊嚴勝妙天女共相娛樂。 ^212b6

「彼處如是復於久時受大快樂，未知厭足。
次復往向作行重樓，復有行堂，向彼戲樂，
未知厭足，五功德樂亦未厭足。
無量分別，無量種欲，復更增長，大增長愛，復受無量種種快樂。
彼諸天眾、諸天女眾彼此迭共歡喜受樂，如是復共夜摩天王牟修樓陀歡喜受樂。
彼蓮花中光明照曜過百千日所有光明，勝而不熱。
各於其根迭相愛樂，五根受樂，第一端正，見者甚樂。
聖所愛戒，善淨勝果，有無量種無量分別、
無量境界，受諸快樂。
迭共一心，彼此更互心不相妨，共相敬重，
迭清淨心，彼蓮花中久時受樂。
如是之時，於境界中未知厭足。
隨所憶念，從彼蓮花臺門出去，如是入故，還如是出。 ^212b26

「欲出之時，彼滑高山其中有鳥，名諦見鳥。
鳥見彼天欲出去故，即為彼天而說偈言：
　　「『此天身色空，年少亦復然，
　　樂念念向盡，愚癡故不覺。
　　如此天一切，無量妙善相，
　　時輪所劈割，令身分散壞。
　　如彼天身命，無量百種相，
　　以其業盡故，死王之所殺。
　　此天受樂久，恒常心放逸，
　　自羂之所繫，將欲壞其樂。
　　樂及安力命，能令愛別離，
　　死王力甚大，在近臨欲至。
　　若多放逸者，天羂臨欲到，
　　必來奪樂命，速疾壞令盡。
　　此久時破壞，常放逸行天，
　　著勝樂未覺，為樂之所誑。
　　此天失光明，諸根心劣減，
　　墮於閻羅處，彼時則知果。
　　此身念念變，樂念念無常，
　　猶故染心天，無眼故不見。
　　從愛至勝愛，恒常受行樂，
　　若死王來至，不能到樂處。
　　不知生死老，心見不生怖，
　　彼後欲死時，於自業生悔。
　　境界不厭足，諸根亦如是，
　　若為智燈照，則除著樂闇。
　　常習近境界，思念無量種，
　　如火為風吹，熾然而增長。
　　欲樂甚大力，常增欲火焰，
　　智者諦思量，故能調境界。
　　若常迷亂心，恒樂於境界，
　　皆是癡力故，如是受戲樂。
　　癡故樂近之，境界火增長，
　　如薪與火合，為風之所吹。
　　屬欲未厭足，常為欲所使，
　　此天退天墮，天欲所誑故。
　　前身受樂時，彼身集功德，
　　念念命不住，彼壞何處去？
　　如彼人身壞，天命爾不疑，
　　雖久會當死，天身必破壞。
　　此天境界樂，常著心不離，
　　必當退此處，而不覺知苦。
　　如此天所受，五欲功德樂，
　　不及別天苦，十六分之一。
　　如魚在水中，未曾有渴苦，
　　於愛知足者，亦未曾有欲。
　　若人不觀心，常愛行欲樂，
　　長夜久時睡，苦惱不曾滅。
　　癡故樂受樂，不覺知苦惱，
　　後得衰惱時，乃知得何果。
　　欲初似賢善，而實甚為惡，
　　此為地獄使，專行不饒益。
　　盲者信此欲，智眼者則離，
　　猶嶮岸相似，如是墮地獄。
　　謹慎第一友，常能作利益，
　　放逸第一怨，故應近善友。
　　欲遍一切身，如第一嚴毒，
　　惡道第一導，所謂放逸是。
　　若行於放逸，復染著境界，
　　彼以愚癡心，常受諸苦惱。
　　若不知是苦，不知觀察者，
　　彼則與羊等，愛樂天亦爾。
　　飲食樂欲樂，羊亦有此樂，
　　若天亦如是，與羊則不異。
　　以心力勝故，業亦如是勝，
　　離業功德已，勝則不可得。
　　天不畏而戲，是故住死中，
　　死時既到已，方知其果惡。
　　乃至未死來，意常不錯亂，
　　黠慧意樂法，皆隨順法行。
　　一切命皆失，一切樂皆盡，
　　一切愛別離，汝死時欲至。
　　死為第一惡，到曠野大道，
　　更無如法歸，故應隨順法。
　　有異法名死，所謂放逸心，
　　放逸前破壞，然後為死殺。
　　由法得命樂，故說法第一；
　　法為不放逸，天道之導師。
　　益不益不異，縛脫亦如是，
　　放逸不放逸，功德過平等。
　　由彼癡心故，令天無所知，
　　共怨聚戲樂，智者則捨離。』 ^212c10

「如是彼處名諦見鳥，諦觀察已，訶責彼天無量種過。
天未覺知，以有放逸覆其心故，憙樂境界，五欲功德。
以樂受故，不覺真諦，故不覺退。
如是天處必歸無常，一切世間悉當無常，而彼不覺。 ^213c6

「又復彼天坐蓮花上，在滑高山并蓮花座，
捨出離去，而身不動，向名廣池，有五百堂，
七寶莊嚴，周匝欄楯，處處無量間錯莊嚴，復有異天於中受樂。
又彼堂中皆有却入，在上高樓，多有重數。
復有諸天心生歡喜，滿彼堂中，無量飲食衣服床敷，
迭相愛敬，心不妨礙，常遊受樂，欲食恒豐，一切時有五樂音聲。
彼處一切天女、天眾如是受樂。
牟修樓陀夜摩天王坐蓮華臺，一切天眾皆共相隨，
向彼廣池，忽然而至。
既到彼已，彼舊住天既見王至，一切下樓，
復有離於蓮花處者，有出堂者、離鉤欄者，
一切皆從住處而出，生歡喜心，盡共奉迎牟修樓陀夜摩天王，
皆向王走，生敬重心，生歡喜心，既見天王在虛空中，合掌在頂。
禮敬王已，牟修樓陀夜摩天王在天眾前，
一切天眾皆悉在後，若歌若舞，近彼廣池。
彼處一切功德具足，無量妙堂皆悉作行，
種種莊嚴，有種種鳥種種音聲，無量百千諸樹莊嚴，所有光明勝百千日。
彼處多饒無量天眾，常受快樂，在夜摩天勝妙地上。
夜摩天王到已則入，彼一切天心生歡喜，讚歎天主牟修樓陀。
牟修樓陀夜摩天王以善妙語，先安慰之，
乃臨廣池，到已次昇名見心樂勝妙堂上。
彼堂珍寶光明照曜周匝彼處，種種間雜，
多有無量勝相功德千千莊嚴，一切天眾之所圍遶。 ^213c11

「夜摩天王昇彼堂已，第一勝相微妙光明師子之座——七寶莊嚴如是妙座一切樂觸具足而有——天王坐上，
彼有第一宿舊天眾圍遶現前，多有無量諸天女眾於先歌舞。
然後次第，彼宿舊天問天王言：『王於何處乘蓮花座，今來至此？
已於久時不曾見王。』
時宿舊天於彼天王第一尊重。
爾時，天主牟修樓陀夜摩天王答天眾言：
『我向於彼蓮花臺中見希有事，我向入彼蓮花臺中，
一切諸天及諸天女俱共入已，一切皆見。』
時彼天王如其所見希有之事，悉為舊天盡皆具說。
如蓮花中種種功德，悉為舊天具足盡說。
時彼舊天於先已曾勝勝見來，聞已不生希有之心。
彼蓮花中種種勝事，於先已曾善見來故。 ^214a7

「時彼舊天於是乃為牟修樓陀夜摩天王說於舊法，
作如是言：『願天王聽，我先曾聞此大蓮華有大勢力。
此蓮花內大勢力者，隨心憶念，種種功德莊嚴具足。
此夜摩天一切處中，除此更無如是樂處如蓮花中。
如是先聞：「有迦那迦牟尼世尊、無上士、
調御丈夫、天人師，出現於世。
彼所說法，初中後善，義善語善，獨法具足清淨鮮白，
演說正法，所謂：『此色，此色集，此色滅，此色滅道。
如是此法初中後等。』
如是說已。彼佛法中有多百千已見諦者，
有得果者，如是次第得阿那含者、斯陀含者、
須陀洹者，如是復有得四禪者、得三禪者、
得二禪者、得初禪者。
彼佛安住如是人已，復令餘人住十善法，
隨順法行，令使多人，乃至無量百千億人行善業已，
然後觀察『有何等人，我今調御？』
彼以清淨過人天眼見『夜摩天，我應調御。』
彼時此處夜摩天王名曰樂見，彼王內藏有善種子，身行放逸。
彼王近身多有無量諸天之眾，善根淳熟，
而多放逸，行放逸行。 ^214a21

「『「彼迦那迦牟尼世尊以憐愍之，是故來上此夜摩處天世間中，
為利益天，盡其苦故，為彼諸天除放逸故。
盡漏比丘有五千人圍遶，共到夜摩天處，
更勝光明，處處普遍。
彼時諸天見佛世尊。
若有諸天從本已來，未見佛者，謂佛是天，於天中勝。
彼天於佛生希有心，不知是佛。
而此佛色於諸天眾最為殊勝，一切功德皆悉具足，
無異相似，光遍一切天之世間。
彼天既見與佛世尊相隨聲聞，亦生勝上希有之心，
作如是念：『彼是何人？
如是形服而共此天相隨不離，圍遶而行。』 ^214b11

「『「時彼天子即取種種勝妙蓮華向迦那迦牟尼世尊。
爾時世尊見天子來，上昇虛空，示現種種勝妙神通，隨念分別無量功德。
身上出水，色香味觸具足而有，彼處天水於十六分不及其一。
其身頂上出火焰然，有無量種無量色光遍滿虛空，所謂青黃赤紫色等。
復現異異勝妙神通，所謂一身以為多身，
或為千身或百千身或為億身，所有光明遍滿一切天處世間，
復令多身以為一身。
世尊如是復現神通：夜摩天中一切地處，
一一手捉舉置掌中，并諸園林流水河池擲在虛空，
過眼境界，復還安置本所住處。
世尊又復現大神通：彼處大山以手撥取擲虛空中，
并諸園林河池、#CB00589;谷及天女眾，
不知所在，復還安置本所住處。
其中諸天不覺動轉，如本不異。
世尊又復現異神通：無量種色、無量種作無量形服，有無量種諸功德色。
現大力勢，令彼天眾種種異見，或見如來在於山中，
或見如來在園林中，或見如來在蓮花林，
或見如來在堂中行，或見如來在於樹下，
或見如來在河池中，或見如來在遊戲處園林之中，
或見如來一切禪處，或見如來遍滿一切虛空之中坐禪而住，
或見如來於虛空中敷具上坐。
復虛空中若坐若行，若復經行，還復坐禪。 ^214b23

「『「世尊又復示現神通，如是如是音聲說法，五樂音聲勝夜摩天。
形夜摩天所有音聲如閻浮提烏鳥之聲，彼一切天如是劣減。
彼天既聞如是聲已，皆悉捨離能歌慢心。 ^214c18

「『「世尊又復現異神通，所謂在彼虛空之中作諸天眾、
化作天女，勝妙殊絕。
形夜摩天、夜摩天女如螢火蟲。
光明色量如是形相，服飾莊嚴，園林處樂皆悉勝妙，
彼大天王并諸天眾見化天已，心生恥愧，皆見自身色光欲樂如草無異。
彼夜摩天生如是見。 ^214c22

「『「爾時，世尊知其根熟，知其深心知因果報，無障礙見。
為欲利益一切世間極大悲心，如來世尊爾時即向夜摩天王樂見王所，
現異神通，如向所現，一切神通盡為樂見，悉皆現之百倍勝前。
爾時樂見夜摩天王一切慢心皆悉捨離。 ^214c28

「『「彼時樂見夜摩天王亦復坐彼大蓮華中，亦如向者牟修樓陀夜摩天王大蓮花中遊戲受樂。 ^215a5

「『「時彼世尊大蓮花中示現神通，然後復語夜摩天等，
作如是言：『汝今所見一切皆是樂見所感。
世尊為化，令使離慢。
汝見其內遊戲之處，園林蓮華、河池山谷并妙堂等，
境界行處，無量種見。』
彼樂見王捨離慢心。 ^215a8

「『「時彼世尊入大蓮花，化作一切，復於樂見夜摩天王住處之前有蓮華生，
億百千葉，如來坐彼蓮花臺上，聲聞弟子坐其葉上，而現種種勝妙神通。
或有飛至虛空中已，然後還至蓮花中者。
復現種種異異神通。 ^215a12

「『「時彼樂見夜摩天王作如是念：『此是何人？
有何善業？以何勢力能作如是奇特之事？
我之所有若多若少色光明等，甚為微劣，彼則為勝。』
正法念處經卷第三十六
 ^215a17
