
pin:: 佛本行集經卷第二十五
translator:: 隋天竺三藏闍那崛多譯
精進苦行品下
「爾時，淨飯大王盛春時至，遊戲觀看，見諸園林新出枝葉，
種種雜卉眾花開敷，清淨莊嚴，遍滿其內。
水中鵝鴈鴻鵠鴛鴦，充溢諸池。
樹上復有鸜鵒鸚鵡，及拘翅羅，或諸孔雀，
迦羅頻伽命命鳥等，自相娛樂，或復命喚作微妙聲。
時，淨飯王聞是聲已，長歔歎息，捫淚而言：
『嗚呼我兒悉達太子，忽然捨我，奄經六年。
既其出家，令我不見，咄哉我今獨用此活，知復何為？
我今不見子悉達故，在於此處，諸婇女中，
左右圍繞，雖復晝夜作諸音聲，箜篌琵琶琴瑟鼓吹種種音樂，
我今受此上妙五欲，我子云何獨自在彼山林曠野無人眾內，
為於種種野獸圍繞，虎狼師子及白象等一切諸獸，
或復諸獸各以爪牙，自相殘害，齩噉而食。
汝在彼處，誰復得知？
或死或生，寂無消息。』
其淨飯王心地如是，憶念愁憂，苦惱不樂。 ^767c28

「爾時，菩薩在彼優婁頻螺聚落，行苦行時，
羸瘦困弊，欲起行動，力不勝身，立便倒地。
爾時，彼處地居諸天，見此事已謂言：『菩薩身命將終。』
心內憂愁，傳相告語：『悉達太子，今忽命終。』
時彼地居諸天眾中，有一天子，速疾往詣淨飯王所，
既到彼已，白淨飯王，作如是言：『大王！
當知，大王太子悉達仁者，捨四天下并及七寶，
出家入山，苦行之時，今已命終。』
其天眾中，復更別有一地居天，速往王所，
而白王言：『大王！當知，王子悉達雖未命終，但其餘命不過七日。』 ^768a15

「爾時，淨飯大王既聞諸天如此語已，為念子故，
憂愁苦惱，逼切於心，而大唱言：『嗚呼我子！
何故獨於空林而死？
雖得人身不受五欲，復不證於無上法味。』
作是語已，身心迷亂悶絕躃地。
時淨飯王諸釋種族，悉聞此聲，聞已悉各奔集往詣淨飯王宮，
到已安慰淨飯王心，作如是言：『大王莫作如是苦惱。
又復大王現今身體極甚羸瘦，莫因此事而取命終。』
淨飯王言：『今日此處迦毘羅城，是我親族眷屬品類，
凡有幾數，居住此城？』 ^768a26

「爾時，彼等一切釋種即白王言：『大王！
當知，今釋總數，一切凡有九萬九千。』
時，淨飯王復作是言：『汝等眷屬！
若欲令我命全活者，速疾示我悉達太子所居停處。』
是時一切諸釋種等，咸共報言：『大王！
當知，大王乃可捉此大地及諸山林鐵圍山等、
大海須彌，以一手擎，擲於他方，斯有是理。
欲令悉達煩惱未盡，若當一切天上世間人物聚集，
欲將太子來向家者，終無是處。』
爾時，釋氏國師之子，名優陀夷，白淨飯王，
作如是言：『大王！當知，我今能往悉達太子出家之處，
慰喻其意，將迴向宮。』
其淨飯王聞是語已，即便報彼國師子言：『善優陀夷！
汝能詣向太子邊者，或復太子取於汝語，
歸來向家，汝共一處，速疾還來。
若其太子不肯來時，汝永一形，莫見我面。
所以者何？汝發此言，雖解我意，若子不來，
我見汝面，以承望故，更倍增長我之憂愁。』 ^768b7

「爾時，國師子優陀夷嚴駕，即從迦毘羅出，徑往向彼優婁頻螺聚落之所尼連河邊。
既到彼已，其優陀夷，初先遙見憍陳如等五人在彼，
見已即問憍陳如言：『仁憍陳如！
悉達太子今在何處？』
時憍陳如即便報彼優陀夷言：『悉達太子今已入林，修行苦行。』
時，優陀夷復重問言：『其親侍者名字是誰？』
時憍陳如即報之言：『汝優陀夷！
若欲知者，其人名為阿奢踰時。』 ^768b24

「時，優陀夷即便進語阿奢踰時，作如是言：
『阿奢踰時，汝今往詣於太子所，如我所語，
為我通道：「仁父有使來到於此，欲得相見。」』
時調馬報優陀夷言：『我實不敢向太子邊通達此語。
所以者何？太子苦行已過六年，自出家來，
不曾將面向於生地，對迦毘羅城邑而坐。
何以故？厭生患故。
汝優陀夷！自可入林面見太子，對論父王所使言語。』 ^768c5

「時優陀夷自入林中，見於菩薩臥於地上，
從頭至足皆被塵坌，無有威光與地同色，
身體瘦削，無復肌膚，唯有骨皮裹身而已。
眼深却陷，如井底星，遍體屈折，節節離解。
其優陀夷見於菩薩如是身形，即舉兩手，
而大唱叫，稱喚號哭：『嗚呼嗚呼！
我釋種子，今日忽至如是厄難，本時如是端正可憙如是妙色，
今成此身，與土無異，既復不得解脫安樂，徒勞損害如是妙身。』 ^768c13

「爾時，菩薩聞優陀夷號叫聲已，即便問言：『此為是誰？
內心乃爾憂愁懊惱，如火所燒啼哭而語。』
時優婆夷報菩薩言：『大聖太子！
我是太子本國國師之子，名為優陀夷者，即我身是。
太子之父淨飯大王，使我來此參迎太子。』
菩薩報言：『汝優陀夷！
我今不用此煩惱使，我唯欲得涅槃之使，不欲父王此生死使。』 ^768c22

「時，優陀夷復更諮請於菩薩言：『大聖太子！
仁今建立何等誓願乃爾牢固？』
菩薩即報優陀夷言：『唯願我身在於此地破碎，
猶如烏麻白粉及以微塵，若我不得自利利人，其精進心終不放捨而生懈怠。
我今身心誓願如是。』
時優陀夷白菩薩言：『大聖太子！
我從太子父王之前，受是誓言，令我決定共於太子相隨入城。
今日太子，若有如是殷重誓願，儻或未得自利利人，
而取命盡，我當云何敢捨太子，違本誓願，將面空入迦毘羅城？』 ^768c29

「爾時菩薩復更重語優陀夷言：『汝優陀夷！
我今在此苦行之處，儻我未得成就自利，
於其中道而命終者，汝優陀夷！
取我屍靈，從本出門，扶舁將入迦毘羅城。
汝復為我，語彼一切迦毘羅城內外人民，
作如是言：「此即是彼精進之人，無異語者，
立於誓願，正意正心，骸骨之體。」
汝優陀夷！更復為我答我父王所問訊語，
汝諮我父，作如是言：「大王！
當知，王子已發勤精進故，今已捨命，非因懈怠，
如實語者，今既捨命，非是虛誑。」
汝優陀夷！我今雖然，但我在此林中，夜夢如是無量諸天，
隱身來於我邊，頂禮我足，而白我言：「悉達太子汝今應當生大歡喜，
從今已去，至七日內，汝必尅成最大利益。」
汝優陀夷！我得此夢，終不空也。
汝優陀夷！今可還家，我不用汝與我作友。』 ^769a10

「爾時，優陀夷既聞菩薩如是誓已，於菩薩所，
無復望心，即從菩薩坐處林中，獨自而出。
出已還至迦毘羅城，見淨飯王，到已即白淨飯王言：『大王！
當知，王子悉達，平安勇猛，存活不死。』
淨飯王言：『若我太子，安隱不死，我更何愁？』
聞此語已，心大歡喜。 ^769a26

「爾時，欲界魔王波旬，欲為菩薩生擾亂故，
於彼六年苦行之內，恒常密近菩薩左右，
伺求其便，微毫過失而不能得。
即說偈言：
　　「『阿蘭若處既精好，樹木叢林甚可觀，
　　優婁頻螺聚落東，尼連禪河岸隣側，
　　彼處選擇得地已，誓願牢固結加趺，
　　發大精進勇猛心，我今決定得解脫。
　　魔王波旬來詣彼，詐以美語而白言：
　　「唯願仁者壽命長，命長乃能得行法，
　　命長方得於自利，自利已後無悔心。
　　仁今身體甚尫羸，定取命盡當不久，
　　真實仁今千分死，福德悕或一分存，
　　但多布施承事天，於諸火神修祭祀，
　　如此或得大功德，用學禪定作何為？
　　求勝出家道甚難，調伏自心亦不易。」
　　魔王如是向菩薩，種種諸語而稱揚，
　　菩薩時以微妙言，音聲巧密報於彼：
　　「波旬不善汝放逸，求自利故行世間，
　　汝之於此福德心，終無微塵等求覓。
　　若欲求於福德者，豈可發吐如是言？
　　我觀死苦猶若生，實無一念怖於盡，
　　若諸眾生皆滅沒，我心終不暫時迴，
　　今架慾海建大橋，精勤勇猛修梵行。
　　所以風災起天下，尚能乾竭一切流，
　　況此身內津血間，其汁寧得不枯涸，
　　脂髓潤澤於先竭，然後皮肉方乃乾，
　　肉消皮立氣力微，心意乃可得寂定，
　　增長一切精進者，唯有入於三昧門。
　　我今欲行是行時，望得至彼勝覺處，
　　所以不惜此身命，汝須知我內淨心。
　　我心今有此至誠，智慧莊嚴甚牢固，
　　世間未見有人輩，堪能斷我此精進。
　　我寧為死奪命休，不用長年在家活，
　　丈夫寧當鬪戰死，終不命在為他降。
　　健兒既能降伏他，降已更復何所畏，
　　唯健能破諸怨敵，我當不久降汝魔。
　　汝軍第一是慾貪，第二名為不歡喜，
　　第三飢渴寒熱等，愛著是名第四軍，
　　第五即彼睡及眠，驚怖恐畏是第六，
　　第七是於狐疑惑，瞋恚忿怒第八軍，
　　競利及爭名第九，愚癡無知是第十，
　　自譽矜高第十一，十二恒常毀他人。
　　波旬汝等眷屬然，軍馬悉皆行黑暗，
　　其有墮此惡行者，是彼沙門婆羅門，
　　汝軍恒常行世間，迷惑一切天人類。
　　我今見汝彼軍馬，以妙智慧嚴勝兵，
　　悉能降伏使無餘，盡破於汝大軍眾，
　　猶如水破坏瓶器，消散汝軍亦復然。
　　我心正念安如山，智慧方便皆成就，
　　無放逸心而行行，汝何能得我瑕疵。」』 ^769b3

「爾時，菩薩復作如是思惟念言：『若有沙門及婆羅門，
過去世時，求自利故，受於大苦，或心不喜，
或復身心悉皆不喜，如是所受，彼諸沙門及婆羅門，不過此苦。
如我今求自利益故，今受於此身意及心不喜等苦，
若復來世有諸沙門及婆羅門，為自利故，
所受身心一切苦時，不過於此。
如我今求自利益故身心受苦，唯未證得上人之法，
未得知見，未證增益，更復何道而取菩提？』
菩薩更復如是思惟：『我念昔在父王宮內，
觀作田時，值一涼冷閻浮樹蔭，我見彼已，
坐彼蔭下，捨離一切諸欲染心，厭薄一切不善之法，
起分別心，樂於寂定而生喜樂，證得初禪。
我今可還念彼禪定，此路應向菩提之道。』
菩薩如是思惟念已，如法正觀，一心而入彼之寂定，望因此道至於菩提。
即說偈言：
　　「『此法既非是離慾，亦復非正趣菩提，
　　又非解脫之勝因，但是身心之苦本。
　　若我於今欲修學，應當如昔觀作田，
　　坐彼閻浮樹下蔭，離染獲證四禪定。』 ^769c24

「爾時，菩薩復作如是思惟念言：『彼之樂者，
唯遠諸慾及不善法，我今豈可不知彼樂，
我今乃可證彼樂故，為欲成就一切知見。』
菩薩更復如是思惟：『我欲成就知見樂者，
應得生樂，但我羸瘦無有氣力，豈可以身瘦無力故，能得彼樂？
我今可為身求力故，而食麤食，或復煑豆，
或#CB00596;或#CB00595;，
或油或酥而塗此身，然後求於暖水澡浴。』 ^770a15

「爾時菩薩語彼侍者婆羅門言：『提婆仁者！
我從今更不用如前飲食活命，我意欲求勝於此食，食以活命。
或飲食#CB00595;#CB00596;煮豆等，
或酥油脂欲塗此身，及暖水浴。
汝能為我辦此事不？』
是時提婆白菩薩言：『我今無有如是諸事，
又我家貧，不能堪辦此等諸物，兼復我今若即與仁，
亦未卒得，仁但立誓，我當為仁方便求覓。』
菩薩問言：『汝今令我作於何誓？』
是時提婆白菩薩言：『若仁苦行訖了之時，
得心願滿，仁於彼時，仁分法分，復至我家，當受我食。』
菩薩報言：『如汝所願。』 ^770a23

「爾時提婆婆羅門，聞菩薩如是印可其已，
即便奉辭菩薩而去，還詣向彼斯那耶那婆羅門家，
到已語彼婆羅門言：『仁者庶幾復樂法行，
今此聚落相去不遠，有一沙門行大苦行，
彼不食來年月淹久，今欲求食，或飯#CB00595;#CB00596;酥脂蜜等，
或復煑豆及塗身油，并須澡浴，仁者今可與彼辦之。』 ^770b5

「爾時，軍將斯那耶那婆羅門家，有於二女，
一名難陀，二名婆羅。
然彼二女，極大端正，可喜無比，世間少雙。
彼之二女，往昔曾聞，去此北方雪山之下，
有一釋種聚落處所，名曰迦毘羅婆蘇都，
彼城之內，有一釋王，名為淨飯，彼王第一最大夫人，
名為摩耶，而彼夫人，生一太子，極甚端正，
可憙絕殊，容貌非常，身黃金色，頭頂上圓，
猶如傘蓋，鼻如鸚鵡，臂長至膝，一切身體，悉皆正等。
諸根充備，猶如金象，具足三十二大人相，
莊嚴其身，周匝而滿八十種好。
時彼太子，既誕生已，將向相師婆羅門所占看，
其記云：『此太子若在家者，必當得作轉輪聖王，
治四天下作大地主，是時具得七寶，正法治化世間；
若捨出家，必成多陀阿伽度、阿羅呵、三藐三佛陀，名稱遠聞。』
彼二女聞如此語已，早曾諮父，作如是言：
『今者既聞，如是釋種，其子端正，可憙無雙，彼太子可作我夫主。』 ^770b12

「爾時，軍將斯那耶那，從彼提婆婆羅門邊，
傳聞菩薩此消息已，語二女言：『汝姊妹等，心願應成。
所以者何？汝等今速往詣於彼最大沙門苦行之處。
何以故？汝至彼已，請彼沙門布施及食，
尊重供養，奉油并酥以用塗身，然後別供暖水澡浴。
如是因緣，後應得成汝等心願。』 ^770c1

「爾時，軍將二女聞父如是勅已，將於家常所有之食及油酥等，
至於菩薩苦行之處。
到已頂禮於菩薩足，將所齎食，奉上菩薩，
作如是言：『大善尊者！
願食於我此所奉食。』 ^770c8

「爾時菩薩從彼二女受於食已，隨意而食，
取酥及油，塗摩其身，然後暖水以用澡浴。
是時菩薩，以彼油酥，用塗摩身，各隨毛孔，悉入其體。
譬如土聚，或復踈沙瀉酥及油，悉皆浸入，並不復現。
如是如是，菩薩身體，所塗酥油，皆悉入盡，並不復現。
菩薩是時猶未得復本形身相。 ^770c12

「爾時菩薩飯食已訖，告彼二女，作如是言：『汝姊妹等！
藉此功德，欲求何願？』
時彼二女白菩薩言：『大善尊者！
我等昔聞有一釋種，生一太子，可憙端正，
世所無雙，我願彼人作於我夫。』
菩薩報言：『汝姊妹等！
我即是彼釋種太子，我從今去，願不更受五慾之樂，
我於當來，欲成就阿耨多羅三藐三菩提，願欲轉於無上法輪。』 ^770c19

「是時彼女姊妹二人聞此語已，白菩薩言：『大聖仁者！
此事若然，仁者必定得成於彼阿耨多羅三藐三菩提，
成已當至我等之家，願見我等，我等當為尊者作於聲聞弟子。』 ^770c27

「菩薩復報彼二女言：『如是如是，如汝姊妹二人所願。』
從此已去，彼之二女日別送食以與菩薩，
并將酥油，先以塗摩菩薩之身，然後別將暖水洗浴菩薩身體，
乃至漸漸，令菩薩復本身飾相。 ^771a2

「爾時菩薩告彼二女，作如是言：『汝姊妹等！
從今已去，莫作別意，將息身法，但送我食。
何以故？我從今後，我若當共女人身根兩相觸者，無有是處。
我意不樂，我意不然。』 ^771a7

「是時有一牧羊之子見於菩薩，以苦行故，
身大瘦損，彼羊子見菩薩如是大精勤苦，
向於菩薩心生歡喜，即便長跪白菩薩言：『大聖尊者！
我今意欲承事尊者供養尊重，未審尊者納受已不？』
菩薩報言：『若知時者，汝欲所作，如是早辦。』
時彼羊子，即為菩薩，塗摩身體，將羊乳汁，
奉上菩薩，以用為食。
又為菩薩折尼拘陀大樹之枝，插於地上，作於蔭涼。
時，彼所折尼拘陀枝，因以菩薩威神力故，
即從地生，更著枝柯葉花子等，皆悉具足。
時人見之，喚彼樹為羊子所種尼拘陀樹。 ^771a11

「爾時菩薩食麤食時，彼五仙人共相謂言：
『悉達太子，今已失禪，復其本性，何況不失於持戒也？
此今成是懈怠之人，不得寂定，心生憒亂。』
彼等如是平量訖已，於菩薩邊生疲倦心、
誹謗之心，捨離菩薩而別他行。
漸至向於波羅 #CB00178;國，
入鹿野園，而修禪定。
而有偈說：
　　「『彼等苦行五仙人，見於菩薩噉麤食，
　　謂言無有禪定行，放逸自養五大身。』
pin:: 
#  30 向菩提樹品

## 1
佛本行集經向菩提樹品第三十上 ^771a22

「爾時，菩薩欲求於彼麤食之時，止欲令身少得氣力。
當於是時，而彼善生村主之女，從初始見菩薩已來，
起於彼日，為菩薩作布施熟食并及器皿，若布施他。
或復於前，未至日中，若見沙門若婆羅門乞食來者，
所乞熟食并及食器，而悉布施，復心口念如是之願：
『藉此施食所有功德，迴施於彼釋種大子所苦行者，
願令成就早得諸通，願速成就菩提妙果，
願令苦行如心所願，悉具足滿。』
如是布施行食并器經過六年。 ^771b2

「爾時，菩薩六年既滿，至春二月十六日時，
內心自作如是思惟：『我今不應將如是食食已，而證阿耨多羅三藐三菩提。
我今更從阿誰邊求美好之食？
誰能與我如彼美食，令我食已，即便證取阿耨多羅三藐三菩提。』
時菩薩心作於如是思惟之時，有一天子知菩薩心如是思惟，
速往詣於善生村主二女之邊，至彼處已，
即告之言：『汝善生女！
汝若知時，菩薩今欲求好美食，菩薩今須最上美食，
食美食已，然後欲證阿耨多羅三藐三菩提。
汝等今可為彼備辦足十六分妙好乳糜。』 ^771b12

「是時善生村主二女，聞於彼天如是告已，
歡喜踊躍，遍滿其體不能自勝。
速疾集聚一千牸牛，而 #CB00014;乳取，
轉更將飲五百牸牛，更別日#CB00014;此五百牛，
轉持乳將飲於二百五十牸牛，後日#CB00014;此二百五十牸牛之乳，
還更飲百二十五牛，後日#CB00014;此一百二十五牸牛乳，
飲六十牛，後日#CB00014;此六十牛乳，
飲三十牛，後日 #CB00014;此三十牛乳，
飲十五牛，後日#CB00014;此十五牛乳，
著於一分淨好粳米，為於菩薩煮上乳糜。
其彼二女煮乳糜時，現種種相。
或復出於滿花瓶相，或現功德河水淵相，
或時現於萬字之相，或現功德千輻輪相，
或復現於斛領牛相，或現象王龍王之相，
或現魚相，或時復現大丈夫相，或復現於帝釋形相，或時有現梵王形相。
或復現出乳糜向上涌沸，上至半多羅樹，
須臾還下；或現乳糜向上，高至一多羅樹，
訖已還下；或現出高一丈夫狀，還入彼器，無有一渧離於彼器而落餘處。
煮乳糜時，別有一善解海算數占相師，
來至彼之處，見其乳糜出現如是諸種相貌，
善占觀已，作如是語：『希有希有！
是誰得此乳糜而食？
彼人食已，不久而證甘露妙藥。』 ^771b23

「爾時菩薩至於二月二十三日，於晨朝時，
齊整著衣，欲向優婁頻蠡聚落而行乞食，漸漸至於難提迦村。
至彼村已，在村主家大門之外默然而立，欲求食故。
是時善生村主之女，見於菩薩在其門邊默然求食，
見已即便取一金鉢，盛貯安置和蜜乳糜，
滿其鉢中，自手執持，向菩薩前，到已即住白菩薩言：『唯願尊者！
受我此鉢和蜜乳糜，憐愍我故。』 ^771c16

「爾時菩薩見彼乳糜調和於蜜，內心如是思惟念言：
『我今得好封瘡之藥，是故我今應須強發精進之行，欲證甘露及正法故。
又我久來失此法體及是法行，今日應須生道路故，
我今發是誓願之相，我辦是意，如我今日此所和蜜功德乳糜，
依時奉持摶食之食，依法食已，我應須度死命鬼界，
伏彼死命鬼軍之眾，度於彼岸。』 ^771c24

「菩薩如是思惟念已，受彼乳糜，而問善生村主女言：『姊善仁者！
我若食此乳糜訖後，將此鉢器，付囑與誰？』
善生女言：『付與仁者！』
菩薩復言：『我如是器，無有用處。』
善生女言：『仁者隨意思念所作，又我從來布施他食，恒常備辦并器布施。』 ^772a3

「爾時，菩薩受彼食已，從於優婁頻蠡聚落正念而出，安庠漸至尼連河岸。
到已即便持所得食，安置一邊清淨之地，
脫衣入彼河中澡浴，除身熱氣。
菩薩澡浴身體之時，虛空諸天，以天種種微妙香末和彼水雨，
種種雜下雨於水上。 ^772a9

「爾時彼處尼連禪河，以諸末香種種眾花彌滿水上，合雜而流。
是時菩薩，於彼水中既澡浴已，取其袈裟，
於水中濯出捩曬乾，著於體上，欲渡彼水，
波流湍疾，身體尫羸，不能得越，兼復六年精勤苦行，
身力劣弱，不能得濟彼河之岸。 ^772a15

「爾時，彼河有一大樹名頞誰那，彼樹之神，
名柯俱婆，住依彼樹。
時彼樹神，以諸瓔珞莊嚴之臂，引向菩薩。
是時菩薩，執樹神手，得渡彼河。
菩薩所浴河內香水，一切諸天各各分取，
將還宮殿，以此功德吉祥水故，將灑自宮。 ^772a21

「爾時，彼河尼連禪主有一龍女，名尼連茶耶，
從地踴出，手執莊嚴天妙筌提，奉獻菩薩。
菩薩受已，即坐其上。
坐其上已，取彼善生村主之女所獻乳糜，
如意飽食，悉皆淨盡。
菩薩既食彼乳糜已，緣過去世行檀福報業力熏故，
身體相好，平復如舊，端正可喜，圓滿具足，無有缺減。 ^772a27

「爾時菩薩食彼糜訖，以金鉢器，棄擲河中。
時海龍王，生大希有奇特之心，復為菩薩難現世故，
執彼金器，擬欲供養，將向自宮。
是時天主釋提桓因，即化其身作金翅鳥，
金剛寶 #CB00047;，從海龍邊奪取金鉢，
向忉利宮三十三天，恒自供養。
於今彼處三十三天立節，名為供養菩薩金鉢器節，
從彼已來，至今不斷。 ^772b5

「爾時菩薩食糜已訖，從坐而起，安庠漸漸向菩提樹，
彼之筌提其龍王女，還自收攝，將歸自宮，為供養故。
而有偈說：
　　「『菩薩如法食乳糜，是彼善生女所獻，
　　食訖歡喜向道樹，決定欲證取菩提。』
佛本行集經卷第二十五
 ^772b12
