
jing:: 成唯識論卷第二
author:: 護法等菩薩造
translator:: 三藏法師玄奘奉　詔譯
復如何知，諸有為相異色、心等，有實自性？ ^5c21

契經說故。如契經說：有三有為之有為相，乃至廣說。 ^5c22

此經不說異色、心等有實自性，為證不成。 ^5c23

非第六聲便表異體，色、心之體即色、心故。 ^5c24

非能相體定異所相，勿堅相等異地等故。 ^5c25

若有為相異所相體，無為相體應異所相。 ^5c26

又生等相，若體俱有，應一切時齊興作用；
若相違故，用不頓興，體亦相違，如何俱有？
又住、異、滅用不應俱。 ^5c27

能相、所相體俱本有，用亦應然，無別性故。
若謂彼用更待因緣，所待因緣應非本有。
又執生等便為無用。 ^5c29

所相恒有而生等合，應無為法亦有生等，
彼此異因，不可得故。 ^6a3

又去、來世，非現、非常，應似空花，非實有性。
生名為有，寧在未來？
滅名為無，應非現在。
滅若非無，生應非有。
又滅違住，寧執同時？
住不違生，何容異世。
故彼所執，進退非理。 ^6a4

然有為法，因緣力故，本無今有，暫有還無，
表異無為，假立四相。 ^6a8

本無今有，有位名生；生位暫停，即說為住；
住別前後，復立異名；暫有還無，無時名滅。 ^6a10

前三有故，同在現在，後一是無，故在過去。 ^6a12

如何無法與有為相？
表此後無，為相何失？
生表有法先非有，滅表有法後是無，異表此法非凝然，住表此法暫有用。
故此四相，於有為法，雖俱名表，而表有異。 ^6a13

此依剎那假立四相，一期分位亦得假立。
初有名生；後無名滅；生已相似相續名住；即此相續轉變名異。 ^6a16

是故四相皆是假立。
復如何知異色、心等，有實詮表名、句、文身？ ^6a19

契經說故。如契經說，佛得希有名、句、文身。 ^6a20

此經不說異色、心等有實名等，為證不成。 ^6a21

若名、句、文異聲實有，應如色等，非實能詮。 ^6a22

謂聲能生名、句、文者，此聲必有音韻屈曲，
此足能詮，何用名等。 ^6a23

若謂聲上音韻屈曲即名、句、文，異聲實有，
所見色上形量屈曲，應異色處別有實體。 ^6a25

若謂聲上音韻屈曲，如絃管聲非能詮者，
此應如彼聲，不別生名等。
又誰說彼定不能詮？
聲若能詮，風鈴聲等應有詮用，此應如彼不別生實名、
句、文身。若唯語聲能生名等，如何不許唯語能詮。 ^6a27

何理定知能詮即語？
寧知異語別有能詮？
語不異能詮，人天共了，執能詮異語，天愛非餘。 ^6b2

然依語聲分位差別，而假建立名、句、文身。
名詮自性；句詮差別；文即是字，為二所依。 ^6b5

此三離聲雖無別體，而假、實異，亦不即聲。
由此法、詞二無礙解，境有差別；聲與名等，
蘊、處、界攝亦各有異。 ^6b6

且依此土說名、句、文依聲假立，非謂一切；
諸餘佛土亦依光明、妙香、味等假立三故。 ^6b9

有執隨眠異心、心所，是不相應行蘊所攝。 ^6b11

彼亦非理，名貪等故，如現貪等，非不相應。 ^6b12

執別有餘不相應行，准前理趣皆應遮止。 ^6b13

諸無為法離色、心等決定實有，理不可得。
且定有法，略有三種：一、現所知法，如色、心等。
二、現受用法，如瓶、衣等，如是二法，世共知有，不待因成。
三、有作用法，如眼、耳等，由彼彼用證知是有。
無為非世共知定有，又無作用，如眼、耳等。
設許有用，應是無常，故不可執無為定有。
然諸無為所知性故，或色、心等所顯性故，
如色、心等，不應執為離色、心等實無為性。 ^6b15

又虛空等為一、為多？
若體是一，遍一切處，虛空容受色等法故，
隨能合法，體應成多，一所合處餘不合故。
不爾，諸法應互相遍。
若謂虛空不與法合，應非容受，如餘無為。
又色等中有虛空不？
有應相雜，無應不遍。
一部、一品結法斷時，應得餘部、餘品擇滅；
一法緣闕得不生時，應於一切得非擇滅。
執彼體一，理應爾故。 ^6b23

若體是多，便有品類，應如色等，非實無為。
虛空又應非遍容受。 ^6c1

餘部所執離心、心所實有無為，准前應破。 ^6c3

又諸無為許無因果故，應如兔角，非異心等有。 ^6c4

然契經說，有虛空等諸無為法，略有二種： ^6c5

一、依識變假施設有。
謂曾聞說虛空等名，隨分別有虛空等相，
數習力故，心等生時，似虛空等無為相現。
此所現相，前後相似，無有變易，假說為常。 ^6c6

二、依法性，假施設有。
謂空、無我所顯真如，有、無、俱非，心言路絕，
與一切法非一、異等，是法真理，故名法性。 ^6c10

離諸障礙，故名虛空；由簡擇力，滅諸雜染，
究竟證會，故名擇滅；不由擇力，本性清淨，
或緣闕所顯，故名非擇滅；苦、樂受滅，故名不動；
想、受不行，名想受滅。 ^6c12

此五皆依真如假立，真如亦是假施設名。 ^6c16

遮撥為無，故說為有；遮執為有，故說為空；
勿謂虛、幻，故說為實；理非妄倒，故名真如。
不同餘宗離色、心等有實常法名曰真如。 ^6c17

故諸無為非定實有。 ^6c20

外道、餘乘所執諸法異心、心所非實有性，
是所取故，如心、心所。 ^6c21

能取彼覺亦不緣彼，是能取故，如緣此覺。 ^6c22

諸心、心所依他起故，亦如幻事，非真實有。 ^6c23

為遣妄執心、心所外實有境故，說唯有識。 ^6c24

若執唯識真實有者，如執外境，亦是法執。 ^6c25

然諸法執略有二種： ^6c26

一者俱生；二者分別。
俱生法執，無始時來虛妄熏習，內因力故，
恒與身俱，不待邪教及邪分別，任運而轉，故名俱生。 ^6c27

此復二種：一、常相續，在第七識，緣第八識，
起自心相，執為實法；二、有間斷，在第六識，
緣識所變蘊、處、界相，或總、或別，起自心相，執為實法。 ^6c29

此二法執細故難斷，後十地中數數修習勝法空觀，方能除滅。 ^7a3

分別法執，亦由現在外緣力故，非與身俱，
要待邪教及邪分別然後方起，故名分別。 ^7a5

唯在第六意識中有。
此亦二種：一、緣邪教所說蘊、處、界相，起自心相，
分別、計度，執為實法。
二、緣邪教所說自性等相，起自心相，分別、
計度，執為實法。 ^7a7

此二法執麁故易斷，入初地時，觀一切法，
法空真如，即能除滅。 ^7a10

如是所說一切法執，自心外法或有或無，
自心內法一切皆有，是故法執皆緣自心所現似法，執為實有。
然似法相從緣生故，是如幻有，所執實法妄計度故，決定非有。
故世尊說：「慈氏當知，諸識所緣，唯識所現，
依他起性，如幻事等。」 ^7a12

如是外道、餘乘所執離識我、法皆非實有。
故心、心所決定不用外色等法為所緣緣，緣用必依實有體故。 ^7a17

現在彼聚心、心所法，非此聚識親所緣緣，
如非所緣，他聚攝故。
同聚心所亦非親所緣，自體異故，如餘非所取。 ^7a20

由此應知，實無外境，唯有內識，似外境生。
是故契經伽他中說：「如愚所分別，外境實皆無，
習氣擾濁心，故似彼而轉。」 ^7a22

有作是難：若無離識實我、法者，假亦應無，
謂假必依真事、似事、共法而立，如有真火、
有似火人、有猛赤法，乃可假說此人為火，假說牛等應知亦然。
我、法若無，依何假說，無假說故，似亦不成，如何說心似外境轉。 ^7a26

彼難非理，離識我、法，前已破故。 ^7b2

依類、依實假說火等，俱不成故。
依類假說理且不成，猛、赤等德非類有故。
若無共德而假說彼，應亦於水等假說火等名。
若謂猛等雖非類德，而不相離，故可假說。
此亦不然，人類猛等現見亦有，互相離故。
類既無德又互相離，然有於人假說火等，故知假說不依類成。 ^7b3

依實假說，理亦不成。
猛、赤等德非共有故，謂猛、赤等在火、在人其體各別，
所依異故，無共假說，有過同前。
若謂人、火，德相似故，可假說者，理亦不然。
說火在人，非在德故。
由此假說不依實成。 ^7b9

又假必依真事立者，亦不應理。
真謂自相，假智及詮俱非境故。
謂假智、詮不得自相，唯於諸法共相而轉，亦非離此有別方便施設自相為假所依。
然假智、詮必依聲起，聲不及處，此便不轉，
能詮、所詮俱非自相，故知假說不依真事。 ^7b14

由此但依似事而轉，似謂增益，非實有相，
聲依增益，似相而轉，故不可說假必依真。 ^7b19

是故彼難不應正理。
然依識變，對遣妄執真實我、法，說假似言。
由此契經伽他中說：
　　「為對遣愚夫　所執實我、法，
　　故於識所變，假說我、法名。」

##### ㊁釋下三句

######  1 別解三句出能變體
 ^7b21

識所變相雖無量種，而能變識類別唯三：
一謂異熟，即第八識，多異熟性故；二謂思量，
即第七識，恒、審思量故；三謂了境，即前六識，了境相麁故。
「及」言顯六合為一種。

######  2 釋能變義
 ^7b26

此三皆名能變識者，能變有二種： ^7b29

一、因能變，謂第八識中「等流」、「異熟」二因習氣。
等流習氣，由七識中善、惡、無記熏令生長；
異熟習氣由六識中有漏善、惡熏令生長。 ^7c1

二、果能變，謂前二種習氣力故，有八識生現種種相。 ^7c4

等流習氣為因緣故，八識體相差別而生，
名等流果，果似因故。
異熟習氣為增上緣，感第八識，酬引業力，
恒相續故，立異熟名；感前六識，酬滿業者，
從異熟起，名異熟生，不名異熟有間斷故。
即前異熟及異熟生，名異熟果，果異因故。 ^7c5

此中且說我愛執藏，持雜染種能變果識，
名為異熟，非謂一切。

### 二、隨標廣釋
 ^7c11


####  (一) 明三能變識相

##### ㊀釋頌文廣明三能變

###### 1 釋初能變
雖已略說能變三名，而未廣辯能變三相。
且初能變其相云何？ ^7c12

頌曰：
　　初阿賴耶識，異熟一切種，
　　３不可知執受，處了常與觸，
　　作意、受、想、思，相應唯捨受。
　　４是無覆無記，觸等亦如是，
　　恒轉如瀑流，阿羅漢位捨。 ^7c14

論曰：初能變識，大小乘教名阿賴耶，此識具有能藏、
所藏、執藏義故。謂與雜染互為緣故，有情執為自內我故，
此即顯示初能變識所有自相，攝持因果為自相故。
此識自相，分位雖多，藏識過重，是故偏說。 ^7c20

此是能引諸界、趣、生，善、不善業異熟果故，說名異熟。
離此命根、眾同分等恒時相續勝異熟果不可得故。
此即顯示初能變識所有果相。
此識果相，雖多位、多種，異熟寬、不共，故偏說之。 ^7c24

此能執持諸法種子令不失故，名一切種。
離此餘法能遍執持諸法種子不可得故，此即顯示初能變識所有因相。
此識因相雖有多種，持種不共，是故偏說。 ^7c29

初能變識，體相雖多，略說唯有如是三相。 ^8a3

一切種相應更分別。
此中何法名為種子？
謂本識中親生自果，功能差別。 ^8a5

此與本識及所生果不一、不異，體用、因果理應爾故。 ^8a6

雖非一、異，而是實有，假法如無，非因緣故。
此與諸法既非一、異，應如瓶等是假非實。
若爾，真如應是假有，許則便無真勝義諦。 ^8a7

然諸種子唯依世俗說為實有，不同真如。 ^8a10

種子雖依第八識體，而是此識相分；非餘，見分恒取此為境故。 ^8a11

諸有漏種與異熟識，體無別故，無記性攝；
因果俱有善等性故，亦名善等。 ^8a13

諸無漏種，非異熟識性所攝故；因果俱是善性攝故，唯名為善。
若爾，何故〈決擇分〉說二十二根一切皆有異熟種子，皆異熟生？
雖名異熟而非無記，依異熟故名異熟種，異性相依如眼等識。
或無漏種，由熏習力轉變成熟，立異熟名，非無記性所攝異熟。 ^8a15

此中有義：一切種子皆本性有，不從熏生。 ^8a20

由熏習力但可增長。 ^8a21

如契經說：一切有情無始時來有種種界，
如惡叉聚，法爾而有。
界即種子差別名故。
又契經說：「無始時來界，一切法等依」，界是因義。
《瑜伽》亦說：諸種子體無始時來性雖本有，而由染淨新所熏發。
諸有情類無始時來，若般涅槃法者，一切種子皆悉具足，
不般涅槃法者，便闕三種菩提種子。
如是等文，誠證非一。 ^8a22

又諸有情既說本有五種性別，故應定有法爾種子，不由熏生。
又《瑜伽》說：地獄成就三無漏根，是種非現。
又從無始展轉傳來，法爾所得本性住性。
由此等證，無漏種子法爾本有，不從熏生。 ^8a29

有漏亦應法爾有種，由熏增長，不別熏生。 ^8b5

如是建立，因果不亂。
有義：種子皆熏故生。 ^8b6

所熏、能熏俱無始有，故諸種子無始成就。
種子既是習氣異名，習氣必由熏習而有，
如麻香氣，花熏故生。 ^8b7

如契經說：諸有情心，染淨諸法所熏習故，無量種子之所積集。
論說：內種定有熏習，外種熏習或有或無。
又名言等三種熏習，總攝一切有漏法種。
彼三既由熏習而有，故有漏種必藉熏生。 ^8b9

無漏種生亦由熏習，說聞熏習、聞淨法界等流正法而熏起故，
是出世心種子性故。 ^8b13

有情本來種姓差別，不由無漏種子有無，
但依有障、無障建立。
如《瑜伽》說：於真如境，若有畢竟二障種者，
立為不般涅槃法性；若有畢竟所知障種非煩惱者，
一分立為聲聞種性，一分立為獨覺種性；
若無畢竟二障種者，即立彼為如來種性。
故知本來種性差別，依障建立，非無漏種。 ^8b15

所說：「成就無漏種」言，依當可生，非已有體。 ^8b22

有義：種子各有二類。
一者本有，謂無始來異熟識中法爾而有，
生蘊、處、界功能差別。
世尊依此，說諸有情無始時來有種種界，
如惡叉聚，法爾而有，餘所引證廣說如初。
此即名為本性住種。 ^8b23

二者始起，謂無始來，數數現行熏習而有。
世尊依此，說有情心染淨諸法所熏習故，無量種子之所積集。
諸論亦說：染淨種子由染淨法熏習故生，此即名為習所成種。 ^8b28

若唯本有，轉識不應與阿賴耶為因緣性。
如契經說：
　　「諸法於識藏，識於法亦爾，
　　更互為果性，亦常為因性。」 ^8c3

此頌意言：阿賴耶識與諸轉識，於一切時展轉相生，互為因果。
《攝大乘》說：阿賴耶識與雜染法互為因緣，
如炷與焰展轉生燒，又如束蘆互相依住，
唯依此二建立因緣，所餘因緣不可得故。
若諸種子不由熏生，如何轉識與阿賴耶有因緣義？
非熏令長可名因緣，勿善、惡業與異熟果為因緣故。 ^8c7

又諸聖教說有種子由熏習生，皆違彼義；
故唯本有，理、教相違。 ^8c14

若唯始起，有為無漏無因緣故，應不得生，
有漏不應為無漏種，勿無漏種生有漏故，
許應諸佛有漏復生，善等應為不善等種。 ^8c15

分別論者雖作是說：心性本淨，客塵煩惱所染污，
故名為雜染，離煩惱時，轉成無漏，故無漏法非無因生。 ^8c18

而心性言，彼說何義？
若說空理，空非心因，常法定非諸法種子，以體前後無轉變故。
若即說心，應同數論，相雖轉變而體常一，
惡、無記心又應是善，許則應與信等相應，
不許便應非善心體，尚不名善，況是無漏？
有漏善心既稱雜染，如惡心等，性非無漏，
故不應與無漏為因，勿善、惡等互為因故。
若有漏心性是無漏，應無漏心性是有漏，差別因緣不可得故。
又異生心若是無漏，則異生位無漏現行應名聖者。
若異生心性雖無漏，而相有染，不名無漏，
無斯過者，則心種子亦非無漏，何故汝論說有異生唯得成就無漏種子，
種子、現行性、相同故。 ^8c20

然契經說：心性淨者，說心空理所顯真如，真如是心真實性故。
或說心體非煩惱故，名性本淨，非有漏心性是無漏，故名本淨。 ^9a4

由此應信有諸有情無始時來有無漏種，
不由熏習，法爾成就，後勝進位熏令增長，
無漏法起，以此為因。
無漏起時，復熏成種，有漏法種類此應知。 ^9a7

諸聖教中，雖說內種定有熏習，而不定說一切種子皆熏故生，
寧全撥無本有種子？
然本有種亦由熏習，令其增盛方能得果，故說內種定有熏習。 ^9a11

其聞熏習非唯有漏，聞正法時亦熏本有無漏種子，
令漸增盛，展轉乃至生出世心，故亦說此名聞熏習。 ^9a14

聞熏習中，有漏性者是修所斷，感勝異熟，為出世法勝增上緣。
無漏性者非所斷攝，與出世法正為因緣。
此正因緣微隱難了，有寄麁顯勝增上緣，方便說為出世心種。 ^9a17

依障建立種姓別者，意顯無漏種子有無，
謂：若全無無漏種者，彼二障種永不可害，
即立彼為非涅槃法；若唯有二乘無漏種者，
彼所知障種永不可害，一分立為聲聞種姓，
一分立為獨覺種姓；若亦有佛無漏種者，
彼二障種俱可永害，即立彼為如來種姓。
故由無漏種子有無，障有可斷、不可斷義，
然無漏種微隱難知，故約彼障顯性差別。
不爾，彼障有何別因而有可害、不可害者？
若謂法爾有此障別，無漏法種寧不許然？
若本全無無漏法種，則諸聖道永不得生，
誰當能害二障種子，而說依障立種姓別？
既彼聖道必無生義，說當可生，亦定非理。 ^9a21

然諸聖教處處說有本有種子，皆違彼義，
故唯始起，理、教相違。 ^9b5

由此應知，諸法種子各有本有、始起二類。 ^9b6

然種子義，略有六種。 ^9b7

一、剎那滅。謂體纔生無間必滅，有勝功力，方成種子。
此遮常法，常無轉變，不可說有能生用故。 ^9b8

二、果俱有。謂與所生現行果法俱現和合，方成種子。
此遮前後及定相離，現、種異類互不相違，
一身俱時有能生用，非如種子自類相生，
前後相違，必不俱有。
雖因與果有俱、不俱，而現在時可有因用，
未生、已滅無自體故，依生現果立種子名，
不依引生自類名種，故但應說與果俱有。 ^9b10

三、恒隨轉。謂要長時一類相續，至究竟位，方成種子。
此遮轉識，轉易間斷，與種子法不相應故。
此顯種子自類相生。 ^9b17

四、性決定。謂隨因力生善、惡等，功能決定，方成種子。
此遮餘部執異性因生異性果有因緣義。 ^9b19

五、待眾緣。謂此要待自眾緣合，功能殊勝，方成種子。
此遮外道執自然因不待眾緣恒頓生果；或遮餘部緣恒非無。
顯所待緣非恒有性，故種於果非恒頓生。 ^9b22

六、引自果。謂於別別色、心等果，各各引生方成種子。
此遮外道執唯一因生一切果；或遮餘部執色、心等互為因緣。 ^9b25

唯本識中功能差別具斯六義，成種非餘，
外穀麥等，識所變故，假立種名，非實種子。 ^9b28

此種勢力生近、正果，名曰生因；引遠、殘果，
令不頓絕，即名引因。 ^9c1

內種必由熏習生長，親能生果，是因緣性。 ^9c2

外種熏習或有、或無，為增上緣，辦所生果。 ^9c3

必以內種為彼因緣，是共相種所生果故。 ^9c4

依何等義立熏習名？ ^9c5

所熏、能熏各具四義，令種生長，故名熏習。 ^9c6

何等名為所熏四義？
一、堅住性。若法始終一類相續能持習氣，乃是所熏。
此遮轉識及聲、風等，性不堅住，故非所熏。 ^9c7

二、無記性。若法平等，無所違逆，能容習氣，乃是所熏。
此遮善染勢力強盛，無所容納，故非所熏。
由此如來第八淨識，唯帶舊種，非新受熏。 ^9c10

三、可熏性。若法自在，性非堅密，能受習氣，乃是所熏。
此遮心所及無為法，依他、堅密，故非所熏。 ^9c13

四、與能熏共和合性。
若與能熏同時、同處，不即、不離，乃是所熏。
此遮他身、剎那前後，無和合義，故非所熏。 ^9c15

唯異熟識具此四義，可是所熏，非心所等。 ^9c18

何等名為能熏四義？
一、有生滅。若法非常，能有作用，生長習氣，乃是能熏。
此遮無為前後不變，無生長用，故非能熏。 ^9c19

二、有勝用。若有生滅，勢力增盛，能引習氣，乃是能熏。
此遮異熟心、心所等，勢力羸劣，故非能熏。 ^9c21

三、有增減。若有勝用，可增可減，攝植習氣，乃是能熏。
此遮佛果圓滿善法，無增無減，故非能熏。
彼若能熏，便非圓滿，前後佛果應有勝劣。 ^9c24

四、與所熏和合而轉。
若與所熏同時、同處，不即、不離，乃是能熏。
此遮他身、剎那前後，無和合義，故非能熏。 ^9c27

唯七轉識及彼心所有勝勢用，而增減者，
具此四義，可是能熏。 ^9c29

如是能熏與所熏識，俱生俱滅，熏習義成。
令所熏中種子生長，如熏苣蕂，故名熏習。 ^10a2

能熏識等，從種生時，即能為因，復熏成種，
三法展轉因果同時，如炷生焰、焰生焦炷，
亦如蘆束更互相依，因果俱時，理不傾動。 ^10a4

能熏生種，種起現行，如俱有因得士用果；
種子前後自類相生，如同類因引等流果。
此二於果是因緣性，除此餘法皆非因緣，
設名因緣，應知假說。 ^10a7

是謂略說一切種相。 ^10a10

此識行相、所緣云何？
謂不可知執受、處了。 ^10a11

「了」謂了別，即是行相。
識以了別為行相故。 ^10a12

「處」謂處所，即器世間，是諸有情所依處故。 ^10a13

「執受」有二：謂諸種子及有根身。
諸種子者，謂諸相、名、分別習氣，有根身者，謂諸色根及根依處。
此二皆是識所執受，攝為自體，同安危故。 ^10a14

執受及處俱是所緣，阿賴耶識因緣力故，
自體生時，內變為種及有根身，外變為器，
即以所變為自所緣，行相仗之而得起故。 ^10a17

此中「了」者，謂異熟識於自所緣有了別用，
此了別用，見分所攝。 ^10a20

然有漏識自體生時，皆似所緣、能緣相現，彼相應法應知亦爾。
似所緣相說名相分，似能緣相說名見分。
若心、心所無所緣相，應不能緣自所緣境，
或應一一能緣一切，自境如餘，餘如自故。 ^10a21

若心、心所無能緣相，應不能緣，如虛空等，
或虛空等；亦是能緣。 ^10a26

故心、心所必有二相。
如契經說：
　　「一切唯有覺，所覺義皆無，
　　能覺所覺分，各自然而轉。」 ^10a27

執有離識所緣境者，彼說外境是所緣，
相分名行相，見分名事，是心、心所自體相故。
心與心所同所依、緣，行相相似，事雖數等，
而相各異，識、受、想等相各別故。 ^10b2

達無離識所緣境者，則說相分是所緣，
見分名行相，相、見所依自體名事，即自證分。
此若無者，應不自憶心、心所法，如不曾更境必不能憶故，
心與心所同所依根，所緣相似，行相各別，
了別、領納等作用各異故，事雖數等，而相各異，
識、受等體有差別故。 ^10b5

然心、心所一一生時，以理推徵各有三分，
所量、能量、量果別故，相、見必有所依體故。
如《集量論》伽他中說：
　　「似境相所量，能取相、自證，
　　即能量及果，此三體無別。」 ^10b11

又心、心所若細分別應有四分，三分如前，復有第四證自證分。
此若無者，誰證第三？
心分既同應皆證故。
又自證分應無有果，諸能量者必有果故。
不應見分是第三果，見分或時非量攝故。
由此見分不證第三，證自體者必現量故。 ^10b17

此四分中前二是外，後二是內。
初唯所緣，後三通二，謂第二分但緣第一，
或量、非量，或現、或比。
第三能緣第二，第四證自證分，唯緣第三，
非第二者，以無用故，第三、第四皆現量攝，
故心、心所四分合成，具所、能緣，無無窮過，
非即、非離，唯識理成。 ^10b22

是故契經伽他中說：
　　「眾生心二性，內外一切分，
　　所取能取纏，見種種差別。」 ^10b28

此頌意說：眾生心性二分合成，若內、若外皆有所取、
能取纏縛，見有種種，或量、非量，或現、或比，
多分差別，此中見者是見分故。 ^10c2

如是四分或攝為三，第四攝入自證分故。
或攝為二，後三俱是能緣性故，皆見分攝，此言見者是能緣義。
或攝為一，體無別故。
如《入楞伽》伽他中說：
　　「由自心執著，心似外境轉，
　　彼所見非有，是故說唯心。」 ^10c4

如是處處說唯一心，此一心言亦攝心所。 ^10c11

故識行相即是了別，了別即是識之見分。
所言「處」者，謂異熟識由共相種成熟力故，
變似色等器世間相，即外大種及所造色。
雖諸有情所變各別而相相似，處所無異，如眾燈明各遍似一。 ^10c12

誰異熟識變為此相？
有義：一切。所以者何？
如契經說：一切有情，業增上力共所起故。 ^10c16

有義：若爾，諸佛菩薩應實變為此雜穢土，
諸異生等應實變為他方、此界諸淨妙土。
又諸聖者厭離有色，生無色界，必不下生，
變為此土，復何所用？
是故現居及當生者，彼異熟識變為此界。
經依少分說「一切」言，諸業同者皆共變故。 ^10c18

有義：若爾，器將壞時，既無現居及當生者，誰異熟識變為此界？
又諸異生厭離有色，生無色界，現無色身，
預變為土，此復何用？
設有色身，與異地器，麁細懸隔，不相依持，
此變為彼，亦何所益？
然所變土本為色身依持、受用，故若於身可有持用便變為彼。
由是設生他方自地，彼識亦得變為此土，
故器世界將壞、初成，雖無有情而亦現有。
此說一切共受用者，若別受用准此應知，
鬼、人、天等所見異故。 ^10c23

諸種子者，謂異熟識所持一切有漏法種，
此識性攝，故是所緣。
無漏法種雖依附此識，而非此性攝，故非所緣。
雖非所緣而不相離，如真如性，不違唯識。 ^11a3

有根身者，謂異熟識不共相種成熟力故，
變似色根及根依處，即內大種及所造色，
有共相種成熟力故，於他身處亦變似彼。
不爾，應無受用他義。 ^11a8

此中有義：亦變似根。
《辯中邊》說：「似自、他身五根現」故。 ^11a11

有義：唯能變似依處，他根於己非所用故，
「似自、他身五根現」者，說自、他識各自變義，
故生他地或般涅槃，彼餘尸骸猶見相續。 ^11a12

前來且說業力所變外器、內身、界、地差別；
若定等力所變器、身、界、地、自、他，則不決定。
所變身、器，多恒相續；變聲、光等，多分暫時，隨現緣力擊發起故。 ^11a15

略說此識所變境者，謂有漏種、十有色處，及墮法處所現實色。 ^11a19

何故此識不能變似心、心所等為所緣耶？ ^11a20

有漏識變略有二種：一、隨因緣勢力故變；
二、隨分別勢力故變。
初必有用，後但為境。
異熟識變但隨因緣，所變色等必有實用，
若變心等便無實用，相分心等不能緣故，須彼實用別從此生。
變無為等亦無實用，故異熟識不緣心等。
至無漏位，勝慧相應，雖無分別，而澄淨故，
設無實用，亦現彼影。
不爾，諸佛應非遍知。
故有漏位，此異熟識但緣器、身及有漏種。 ^11a21

在欲、色界具三所緣；無色界中緣有漏種，
厭離色故，無業果色，有定果色，於理無違。
彼識亦緣此色為境。 ^11b1

「不可知」者，謂此行相極微細故，難可了知；
或此所緣內執受境亦微細故；外器世間量難測故，名不可知。 ^11b3

云何是識取所緣境，行相難知？
如滅定中，不離身識，應信為有，然必應許滅定有識，
有情攝故，如有心時。
無想等位，當知亦爾。
成唯識論卷第二
 ^11b5
