
other:: 經律異相卷第三十八
collector:: 梁沙門僧旻寶唱等集
other:: 
##  2 優婆夷部(三八)
優波斯那割肉救病比丘一阿凡和利至心請佛庫中自然皆備二蘇曼女產十卵卵成十男并其往緣三孤母喪子遇佛慈誘厭愛得道四婦人喪失眷屬心發狂癡五提韋婆羅門女無子自焚遇辯才沙門聞法悟解六女人懷妊願欲出家生子之後前心不遂七難陀燃燈聲聞神力共不能滅八善信女少悟無常秉志清白為天帝所試九
other:: 
###  1 優波斯那割肉救病比丘
優波斯那割肉救病比丘一
毘紐乾國。多信邪見。
無佛法僧。有一女人。
名優波斯那時有事緣至舍衛國。
波斯匿王所緣事畢。
從諸篤信優婆塞邊聞佛功德。
欲得見佛。即往祇洹。
值佛為諸大眾說五戒法。
優波斯那求從佛受。
即得五戒。佛復以法句經與令諷誦。
是時中夜誦法句經。
有毘沙門天王。從數千夜叉欲至南方毘婁勒叉所。
聞誦經聲尋皆住聽。
讚言。善哉姊妹善說法要。
優波斯那即便問言。
汝為是誰。但聞空聲不見有形。
答言。我是鬼王毘沙門天。
為聽法故住於空中。
又問。汝天我人。云何故稱我為姊妹耶。
答曰。佛是法王亦人天父。
同一法味故言姊妹。
時優波斯那心大歡喜。
常使人入林採薪。
後旦上樹。遙見舍利弗目連及五百比丘在此林中精懃禪誦。
使人還白大家。優波斯那歡喜無量脫二金環以賞使者。
使者復言。世尊有好言寄與大家。
具說五施。復解瓔珞重以賜之。
使者曰。時起洗手辦具飲食。
我向輒持大家言。
請二尊者及五百弟子。
今日來食。即放使者及與珍寶。
告諸家屬及諸隣比。
設於供具。尊者與諸比丘著衣持鉢就座而坐。
作禮訖手自行水下種種食。
香味具足。謂舍利弗言。
此舍有神與我親厚。
我有施時語我。此阿羅漢。
此聖此凡。此持戒此破戒。
此智此愚。告舍利弗言。
我有四子及夫。皆惡邪見。
我若供養三寶給施貧窮。
便生嫉恚。而我修善布施終不退縮成須陀洹。
舍利弗言。甚為希有。
世尊是暮。當來毘乾持林。
今還所住。僧去已後。
即辦所用往至佛所。
觀諸眾僧所止宿處。
見一病僧臥草窟中。
問其所患何所須欲。
答曰。四大不調極大困苦。
醫令服新肉汁斯那言。
莫復他求。我明當送。
明十五日國法不殺。
遍求不得。便使却人。
靜室自浴割股裏肉。
以#CB00626;纏裹合諸草藥。
煮以為羹送病比丘。
比丘食已病即除愈。
其夫尋還見婦色變。
即便問言。汝何憔悴。
對曰。我病。即喚請醫不能識。
逼問家人婢具言之。
夫到街巷大呌呼言。
沙門釋子食噉人肉如駮足王。
佛因制。諸比丘。諸不淨肉甚不應食。
優婆夷言。緣我斷肉。
即語夫言。若能為我請佛及僧來此設供甚善。
若其不能我當捨命。
夫為妻故入林請佛。
明日舍食。佛與眾僧就坐而坐。
問斯那何在。答曰病。
佛言喚來。夫言。汝師喚汝。
答曰。病苦不任起。
佛告阿難。汝往告令起。
阿難即往稱佛呼之。
并床輿之來到佛所。
遇佛光明苦病即除平復如故即起禮佛。
佛為說法得阿那含道。
夫及眷屬捨離邪見法。
受五戒為佛弟子〔出優波斯那經又出賢愚經〕。
other:: 
###  2 阿凡和利至心請佛庫中自然備
阿凡和利至心請佛庫中自然備二 ^202c3

維耶離城。有一女子。
名阿凡和利。聞佛來遊歡喜無量。
與五百女俱詣佛所。
聞佛說法心生開悟。
請佛飲食。時城中復有五百長者子。
亦請世尊。世尊言。
已受阿凡和利明日請。
時諸長者子。語和利言。
佛之至尊來化我國。
我應先飯。汝且停供。
女言。勿以豪強加於女弱。
若能見惠四願當相讓也。
一者令我心保善不移。
二者令我命保在不亡。
三者令我財物無減。
四者令佛長住此國。
長者曰善。汝今乃能悟於無常。
諸所希願非我能辦。
聽先飯佛。中有年少恥在其後。
固執不已。便勅市司罷不貨易。
和利遣人求索諸物。
都無所得。庫中眾膳自然滿足。
唯乏薪炭。油灌白疊以充代之。
又內城門令不得出。
啟請於佛。即遣鸚鵡往白食辦。
長者射之。以佛神德箭化為花。
得至佛所。飛鳴白佛眾祐及僧。
足蹈城門天地震動。
五百長者。阿凡和利及諸女人。
見聞此事逮得法眼受持五戒〔出中本起經下卷〕。
other:: 
###  3 蘇曼女產十卵卵成十男并其往緣
蘇曼女產十卵卵成十男并其往緣三 ^203a24

舍衛國須達長者。
末生小女。字曰蘇曼。
面首最妙。其父憐愛。
將至佛所。其女見佛情倍欣踊。
願得好香塗佛住室。
斯女手中有賓婆落。
佛從女索。便以與佛。
於上書香還以與之。
女共其父還城推買。
如佛所須持詣祇洹。
躬自擣磨。日日如是。
於時特叉尸利國王。
遣其一兒使到舍衛廣行觀看。
復至精舍見蘇曼女。
便取為婦。後遂懷妊生十卵。
卵後開敷有十男兒。
形貌姝好勇健非凡。
然喜畋獵。母教莫爾。
諸子白母。射獵最樂。
母令相遮將為見憎。
母復告言。吾因愛汝等是以相制。
若當憎汝時終無此言。
殺生之罪當入地獄。
無央數劫解脫何由。
諸子白母。為自出心從他邊聞。
母復告言。吾從佛聞。
兒復問母。佛者何人。
幸願具宣。母告諸子。
迦維羅越國淨飯王子。
厭老病死出家學道得無上果。
巨身丈六三明六通遐鑒無外。
諸子啟母求往覲佛。
母即聽之。往至祇洹奉覲如來。
佛為說法。十人俱時得法眼淨。
便求出家。佛聽為道。
鬚髮自墮法衣在身。
精懃大業。盡得羅漢盡於苦際。
過去九十一劫有毘婆尸佛。
般涅槃後分布舍利起無量塔。
時有一塔朽故崩壞。
有一老母而修治之。
有年少十人偶行覩見。
歡喜相助所作已竟。
誓為母子。從是已來九十一劫。
天上人中恒與俱生受福快樂。
時老母者今蘇曼女是。
爾時十年少者今十羅漢是。
other:: 
###  4 孤母喪子遇佛慈誘厭愛得道
孤母喪子遇佛慈誘厭愛得道四 ^203b14

佛在舍衛國給孤獨園。
有一孤母而喪一子。
憂惱愁憒抱屍啼走。
譬如狂人。出至祇洹。
聞佛大聖天人所宗。
宣說經道忘憂除患。
孤母見佛作禮長跪。
願釋憂結。佛告孤母。
汝速入城遍行街巷。
有不死家者乞火持還。
孤母求不能得。空手而反。
佛告孤母。夫人處世有四因緣不可久保。
一者常必無常。二者富貴必貧賤。
三者合會必別離。
四者強健必當死。
汝今何為。不自憂慮。
何不廣施持戒月持六齋任力堪能給施孤窮。
孤母白佛。我今愛子入骨徹髓。
豈惜身命。時佛欲化彼令其得悟。
即化作四大火坑圍繞孤母。
火氣逼身以兒自障。
佛語孤母。汝向自陳愛子情重入骨徹髓。
寧自喪身不使子亡。
火氣逼已酸痛難堪。
但當自受以子障乎。
人間微火蓋不足言。
地獄火燃疾痛無量。
畜生懷癡苦。餓鬼飢渴苦。
能自利者當修布施持戒忍辱。
不生地獄及餓鬼等。
受天人福漸近泥洹。
時彼孤母內心自責厭患恩愛。
即於佛前盡諸塵垢。
成須陀洹〔出曜經所明〕。
other:: 
###  5 婦人喪失眷屬心發狂癡
婦人喪失眷屬心發狂癡五 ^203c13

天竺有一人。往詣舍衛國。
婦生兩子。太子七歲。
次子孩抱。母復懷妊。
欲向在產。天竺國俗。
婦人臨月歸父母家。
時此夫婦共乘一車載其二子。
詣舍衛城。中路放牛。
時有毒蛇纏繞牛脚。
牛遂離圈。其夫取牛蛇即捨牛殺夫。
婦見怖懅啼哭。日已欲冥。
去家不遠。隔一河水。
冥懼抄賊。即棄其車携將二子。
到於水畔。而留大兒水邊。
抱小而度涉水始半。
狼噉其子叫呼其母。
母聞其聲轉顧見之。
驚懼不覺抱兒墮河。
隨流而逝。母益懊惱迷惑失志。
頓躓水中墮所懷胎。
遂便渡水問道行人。
我家父母為安隱不。
答曰。昨日失火皆燒死盡。
又問行人。聞我夫家姑妐安隱不。
答曰。遇賊傷害姑妐皆死。
愁懅迷悶不識東西。
裸形狂走。行人見者怪之。
謂得邪病。馳走見佛。
佛大會說法。時婦見佛意即得定。
不復愁憂。自視裸形慚愧伏地。
佛呼阿難取衣與之。
婦著衣致敬。佛即說經為現罪福。
即發無上道心。立不退轉地。
愁憂除散如日無雲。
發無上心〔出婦人遇辜經賢愚經大同小異〕。
other:: 
###  6 提韋婆羅門女無子自焚遇辯才沙門聞法悟解
提韋婆羅門女無子自焚遇辯才沙門聞法悟解六 ^204a5

裴扇闍國。有一女人。
名曰提韋。婆羅門種。
其家大富喪婿無兒。
守寡孤窮無所恃怙。
婆羅門法。若不如意便生自燒。
諸婆羅門共往教化。
令其願生那羅延天。
請婆羅門足一百人。
施設大會食畢。各襯牸牛。
并從犢者家中。所有諸物。
施五百婆羅門。於恒水邊積薪自燒。
婆羅門為汝呪願。
令汝輕重諸罪一時滅盡。
後世生時六親眷屬壽命無量快樂無窮。
提韋從之。即伐藮薪。
欲擬自燒。國內沙門名鉢底婆。
精進持戒多聞智惠。
常以慈心教化天下。
令改邪就正捨惡修善。
往問提韋言何用薪火。
答曰。自欲燒身滅除殃罪。
辯才曰。夫先身罪業隨逐精神。
不與身合。徒自焚燒安能滅罪禍隨心生。
心念善法受報亦善。
心念惡法受報亦惡。
餘報亦然。云何於苦惱中。
求欲滅罪望善報也。
幸爾不須於理不通。
如困病人為苦所逼。
復遭惡人呵罵聳搏。
時此病人寧有善心無忿惱不。
提韋曰。但生忿惱。
辯才曰。汝今如是。
先身罪故今若燒身。
猛炎起時身體燋爛氣息未絕。
心未壞故。當爾之時身心被煮。
識神未離故受苦毒煩悶心惱。
從是命終生地獄中。
苦惱尤劇千百萬倍。
又如車牛厭患於車。
欲使車壞前車若壞後車復枙。
罪業未盡假令燒壞。
百千萬身罪業因緣相續不絕。
猶如阿鼻一日之中八萬過死八萬過生。
終過一劫其罪方畢。
況復如汝一過燒身欲求滅罪。
問曰。願聞滅罪方法。
辯才答曰。前心作惡如雲覆月。
後心起善如炬消闇。
起罪之源由身三口四意地業行。
今當一心丹誠懺悔改邪就正。
捨身受身至成佛道。
辯才授十善禁。提韋歡喜。
設種種飲食及諸珍寶。
請留教化。辯才曰。
汝受十善法即為法器。
復以化人則為報効。
汝已得度。我不宜留。
復化餘處。物無所受。
於是而去。
other:: 
###  7 女人懷妊願得出家母子為道皆得成立
女人懷妊願得出家母子為道皆得成立七 ^204a27

有一女人。妊身數月。
見佛及僧。願我生子以後出家為沙門。
及生子後愛念既隆不遂宿心。
子年七歲意忽還悟作二人食及三法衣。
持瓶將子行詣佛所。
白佛言。願哀我子使為沙門。
令後得道身形如佛。
佛即聽之。母以水灌前洗其兒。
應時九龍從瓶中出。
吐水灌兒。澡訖殘水散兒頭上。
於頭上下變成花蓋。
寶帳交絡。并師子座上有諸佛。
佛時微笑。出五色光照十億剎。
還繞佛身從兒頂入。
母即前行以飯上佛并食其子。
子發無上平等道意。
十億佛剎六反震動。
眾剎諸佛皆自然現。
佛以母分飯飽爾所。
佛及諸比丘皆等飽足。
其飯如故。母即歡喜。
及諸天人得阿惟越致。
時兒髮墮成為沙門。
立不退轉。我身是也。
other:: 
###  8 難陀燃燈聲聞神力共不能滅
難陀燃燈聲聞神力共不能滅八 ^204c5

佛遊在給孤獨精舍。
波斯匿王供養於佛及諸大眾眷屬。
祇洹縱廣百六十里。
波斯匿王周遍燃燈民人競看。
貧女難陀居無舍宅。
問行路者知。波斯匿王以油千斛為佛燃燈。
難陀自責。我以何故獨貧如此。
即入街里。家家乞匃得少雜飯。
心自念言。我當賣之以為燈直。
賣得一錢齎詣油家。
油家問女持一錢油作何福德。
難陀答言。欲為佛燃燈。
油主聞之。助其喜踴持一燈油。
即施與之。貧女歡喜受到祇 #CB04422;。
佛告阿難言。有大長者興無上福。
不能自到開門使前。
波斯匿王聞佛此教。
尋自思惟。吾於舍衛一國之尊。
興起道供豈殊我者。
佛何以故。不讚於我復稱長者。
須臾貧女來到佛所。
燃所齎燈當佛之前。
今發大願。並為一切。
求佛知見。令此光明徹於十方。
幽冥惡道悉皆休息。
如是便退至明晨朝。
賢者目連歷撿諸燈。
難陀所燈光獨如故。
目連即吹。吹不能滅。
便以神力持五恒水澆亦復不滅。
吹以隨藍大風漂不能滅。
盡其神力竟不能滅。
心懷恐懼。佛告目連。
燃此燈者有慇重心。
以是之故燈為常明。
設羅漢舍利弗等及辟支佛。
神化功德共滅此燈不能滅也。
令金翅王搏大海水。
若師子王振吼犇騰共滅此燈。
燈不可滅。難陀女人以日出時。
自往案行昨所燃燈。
燈亦不滅。光不缺減。
即大歡喜稽首佛足。
佛知女心求無上道。
放五色光從口中出。
佛每說法三乘之業授聲聞別。
光從頂入。授辟支佛別。
光從兩眉間入。授菩薩別光從口入。
佛之洪光上至三十三天。
皆悉通達。已便迴還。
繞佛三匝從口入。
時阿難起問。佛言。
阿難。汝見昨夜燃燈女不。
此女壽終因是功德。
轉女人身當作男子。
却後二十劫不墮惡道。
即生諸天及金輪王。
二十劫後。當得作佛。
號三曼陀優訶。
other:: 
### 9 善信女少悟無常秉志清白為天帝所試
善信女少悟無常秉志清白為天帝所試九 ^204c21

佛在舍衛國。時有長者女。
名曰善信。年始十五。
為人慈孝。智慧博達。
少小常有大願。不樂世俗之事。
坐自思念。萬物無常當歸於死。
年壽萬歲亦皆當死。
天地當壞敗何況人身。
念我當受如是咎責。
苦痛難言。死後魂神當入惡道。
酷毒懃苦獨當受之。
本從何出。忽有瞋恚恐怖愁憂。
或時歡喜。有此無常之事。
不見來時。去至何所。
是輩往來無休無息。
念我父母諸家兄弟中外五種親屬。
不知罪福貪欲無厭。
我年三五以許他男。
諸家兄弟飯食酒肉受取匹帛。
念我身當往受患難。
拘質縛結不可得離。
當如之何。為此生老不如及我。
今日清淨當發上願。
求覓安隱長樂宮殿可以自娛。
不宜踊濁沒於三塗。
不覩光明長與苦俱。
便正一心自誓。持我身命自歸。
有神有靈知我心誠。
爾時天神現於虛空。
語善信言若當自歸西方安隱清淨法國。
且當先向十方禮拜。
慈心敬意念必達也。
已便不現。爾時善信踊躍歡喜。
便自澡洗燒香散華向十方禮叉手。
自思念。一切人即有天神於空中言。
汝當正心向於西方。
說此一頌。以是讚歎阿彌陀佛。
善信即向西方。如神所勅。
天地大動。諸有困厄皆得解脫。
疾病即除毒痛安隱愁憂歡喜。
盲聾得差瘖瘂能言。
不善皆善不信皆信。
人非人等各得所願。
善信燒香散花而說頌言。
正心閉目數息思惟身中之事。
帝釋化作端正男子。
年十八九。手把黃金住善信前。
以頌調之。善信正心以正頌答。
訶男女過。帝釋踴躍叉手勞之。
欲何求索。普世無雙功德洋洋不可稱量。
願相告語。於是善信聞釋讚歎。
信心歡喜地為大動。
即為說偈。願奉佛法。
釋大歡喜。便爾化滅。
善信燒香自歸諸佛。
佛與大眾俱即飛行到善信家。
父母兄弟見佛飛空。
莫不歡喜。善信前禮繞佛百匝。
佛便微笑無數光出。
語以戒法。繞身百匝還從頂入。
即授二十四戒。佛言。
是為我優婆夷高行三八二十四戒。
善信歡喜而得七住。
便於佛前化身為男。
父母兄弟皆受五戒。
經律異相卷第三十八
 ^205a29
