
fen:: 
di:: 
chu:: 瑜伽師地論卷第二十二
author:: 彌勒菩薩說
translator:: 三藏法師玄奘奉　詔譯
本地分中聲聞地第十三初瑜伽處出離地第三之一
zhang:: 
####  4章 出離地

di:: 
##### 3出離地

如是已說趣入地。
云何出離地？
嗢拕南曰：
　　若世間離欲，如是出世間。
　　及此二資糧，是名出離地。 ^401c16

謂若由世間道而趣離欲，若由出世道而趣離欲，
若此二道所有資糧，總略為一，名出離地。
jie:: 
######  1節 由世間道而趣離欲
 ^401c19

云何名為由世間道而趣離欲？
謂如有一，於下欲界觀為麁相，於初靜慮離生喜樂若定、若生觀為靜相。
彼由多住如是觀時，便於欲界而得離欲，亦能證入最初靜慮。
如是復於初靜慮上，漸次如應，一切下地觀為麁相，一切上地觀為靜相。
彼由多住如是觀時，便於乃至無所有處而得離欲，亦能證入乃至非想非非想處。 ^401c21

如是名為由世間道而趣離欲。
除此更無若過若增。
jie:: 
######  2節 由出世道而趣離欲
 ^401c29

云何名為由出世道而趣離欲？
謂如有一，親近善士，於聖法中已成聰慧，於聖法中已得調順。
於苦聖諦如實知苦，於集聖諦如實知集，
於滅聖諦如實知滅，於道聖諦如實知道。
既得成就有學智見，從此已後漸修聖道，
遍於三界見修所斷一切法中，自能離繫、自得解脫。
如是便能超過三界。
如是名為由出世道而趣離欲。
jie:: 
######  3節 二道資糧(十四門分十一項)
 ^402a2

云何名為二道資糧？
嗢拕南曰：
　　自他圓滿、善法欲、戒、根律儀、食知量、
　　覺寤、正知住、善友、聞、思、無障、捨、莊嚴。 ^402a10

謂若自圓滿、若他圓滿、若善法欲、若戒律儀、
若根律儀、若於食知量、若初夜後夜常勤修習覺寤瑜伽、
若正知而住、若善友性、若聞正法、若思正法、
若無障礙、若修惠捨、若沙門莊嚴。
如是等法、是名世間及出世間諸離欲道趣向資糧。
xiang:: 
#######  1項 初三門前種性地劣緣中已說
 ^402a13

當知此中，若自圓滿、若他圓滿、若善法欲，
此三如前修集種子諸劣緣中，已辨其相。 ^402a19

云何戒律儀？
嗢拕南曰：
xiang:: 
#######  2項 第四門戒律儀

　　戒律儀，當知　辨三、虧滿十、
　　六異門、三淨、　勝功德十種。 ^402a21

戒律儀者，謂如有一，安住具戒，廣說乃至受學學處。
mu:: 
########  1目 辨三
 ^402a24

云何名為安住具戒？
謂於所受學所有學處。
不虧身業，不虧語業，無缺，無穿。
如是名為安住具戒。 ^402a25

云何名為善能守護別解脫律儀？
謂能守護七眾所受別解脫律儀。
即此律儀，眾差別故，成多律儀。
今此義中，唯依苾芻律儀處說善能守護別解脫律儀。 ^402a27

云何名為軌則圓滿？
謂如有一，或於威儀路，或於所作事，或於善品加行處所，成就軌則。
隨順世間，不越世間；隨順毘奈耶，不越毘奈耶。 ^402b2

云何名為於威儀路成就軌則，隨順世間，
不越世間；隨順毘奈耶，不越毘奈耶？
謂如有一，於所應行、於如所行，即於此中如是而行。
由是行故，不為世間之所譏毀，不為賢良、
正至、善士、諸同法者、諸持律者、諸學律者之所呵責。
如於所行，於其所住、所坐、所臥，當知亦爾。
如是名為於威儀路成就軌則，隨順世間，
不越世間；隨順毘奈耶，不越毘奈耶。 ^402b5

云何名為於所作事成就軌則，隨順世間，
不越世間；隨順毘奈耶，不越毘奈耶？
謂如有一，於其所作，若衣服事、若便利事、
若用水事、若楊枝事、若入聚落行乞食事、
若受用事、若盪鉢事、若安置事、若洗足事、若為敷設臥具等事。
即此略說衣事、鉢事，復有所餘如是等類諸所應作，名所作事。
如其所應，於所應作、於如所作，即於此中如是而作。
由是作故，不為世間之所譏毀，不為賢良、
正至、善士、諸同法者、諸持律者、諸學律者之所呵責。
如是名為於所作事成就軌則，隨順世間，
不越世間；隨順毘奈耶，不越毘奈耶。 ^402b13

云何名為於諸善品加行處所成就軌則，
隨順世間，不越世間；隨順毘奈耶，不越毘奈耶？
謂於種種善品加行，若於正法受持讀誦；
若於尊長修和敬業，參覲承事；若於病者起慈悲心，
殷重供侍；若於如法宣白加行，住慈悲心，
展轉與欲；若於正法請問聽受，翹勤無墮；
於諸有智同梵行者，盡其身力而修敬事；
於他善品常勤讚勵；常樂為他宣說正法；
入於靜室，結跏趺坐，繫念思惟。
如是等類，諸餘無量所修善法，皆說名為善品加行。
彼於如是隨所宣說善品加行，如其所應，
於所應作、於如所作，即於此中如是而作。
由是作故，不為世間之所譏毀，不為賢良、
正至、善士、諸同法者、諸持律者、諸學律者之所呵責。
如是名為於諸善品加行處所成就軌則，
隨順世間，不越世間；隨順毘奈耶，不越毘奈耶。
若於如是所說行相軌則差別悉皆具足，應知說名軌則圓滿。 ^402b26

云何名為所行圓滿？
謂諸苾芻，略有五種非所行處。
何等為五？一、唱令家，二、婬女家，三、酤酒家，
四、國王家，五、旃荼羅、羯恥那家。
若於如是如來所制非所行處，能善遠離；
於餘無罪所有行處，知時而行。
如是名為所行圓滿。 ^402c15

云何名為於微小罪見大怖畏？
謂於諸小、隨小學處，若有所犯，可令還淨，名微小罪。
於諸學處現行毀犯，說名為罪；既毀犯已，
少用功力而得還淨，說名微小。
由是因緣，名微小罪。
云何於中見大怖畏？
謂作是觀：勿我於此毀犯因緣，無復堪能得所未得、
觸所未觸、證所未證。
勿我由此近諸惡趣，往諸惡趣。
或當自責，或為大師、諸天、有智同梵行者以法呵責。
勿我由此遍諸方維惡名、惡稱、惡聲、惡頌遐邇流布。
彼於如是現法、當來毀犯因生諸非愛果，見大怖畏。
由是因緣，於小、隨小所有學處，命難因緣亦不故犯。
或時、或處失念而犯，尋便速疾如法發露，令得還淨。
如是名為於微小罪見大怖畏。 ^402c20

云何名為受學學處？
謂於先受別解脫戒，白四羯磨受具戒時，
從戒師所，得聞少分學處體性；復從親教、
軌範師處，得聞所餘別解脫經；總略宣說過於二百五十學處，
皆自誓言：一切當學。
復從所餘恒言議者、同言議者、常交往者、
有親愛者聞所學處，復於半月常所宣說別解脫經聞所學處，
一切自誓：皆當修學。
以於一切所應學處皆受學故，說名獲得別解律儀。
從此以後，於諸學處，若已善巧，便能無犯。
設有所犯，尋如法悔。
若諸學處未得善巧、未能曉悟，由先自誓願受持故，
得於今時求受善巧，欲求曉悟。
於如前說諸所學處，從親教師或軌範師，如先請問。
既得善巧及曉悟已，隨所教誨無增無減，復能受學。
又於尊重及等尊重所說學處，若文、若義能無倒受。
如是名為受學學處。
如是廣辨戒律儀已。 ^403a5

云何應知此中略義？
謂於是中，世尊顯示戒蘊略義，有三種相。
一者、無失壞相，二者、自性相，三者、自性功德相。 ^403a22

此復云何？謂若說言：安住具戒。
由此顯示尸羅律儀無失壞相。 ^403a25

若復說言：能善守護別解律儀。
由此顯示尸羅律儀自性相。 ^403a26

若復說言：軌則、所行皆悉圓滿。
由此顯示別解律儀，如其所受，觀他增上自性功德相。 ^403a28

所以者何？由他觀見如是軌則、所行圓滿，
未信者信，信者增長。
由是發生清淨信處，心無厭惡，言不譏毀。
若異於此具足尸羅軌則、所行皆圓滿者，
觀他增上所有功德勝利，應無。
與此相違過失，應有。
若復說言：於微小罪見大怖畏、受學學處。
由此顯示別解律儀，如其所受，觀自增上自性功德相。 ^403b1

所以者何？雖由如是軌則、所行皆悉圓滿，獲得如前觀他增上功德勝利。
然由毀犯淨戒因緣，當生惡趣；或無堪能得所未得，如前廣說。
若能於彼微小罪中見大怖畏，於先所受上品學處能正修學。
由是因緣，身壞已後當生善趣；亦有堪能得所未得，如前廣說。
由是因緣，說此名為別解律儀，如其所受，觀自增上功德勝利。 ^403b8

復有異門。謂佛世尊此中略顯三種戒性。
一、受持戒性，二、出離戒性，三、修習戒性。 ^403b15

謂若說言：安住具戒。
由此顯示受持戒性。 ^403b17

若復說言：能善守護別解律儀。
由此顯示出離戒性。
所以者何？別解律儀所攝淨戒，當知說名增上戒學。
即依如是增上戒學，修增上心、增上慧學；
由此能得一切苦盡，究竟出離。
如是出離，用增上戒以為前行所依止處，是故說此別解律儀名出離戒性。 ^403b18

若復說言：軌則、所行皆悉圓滿，於微小罪見大怖畏，受學學處。
由此顯示修習戒性。
所以者何？若由如是所說諸相別解律儀，
修習淨戒，名善修習、極善修習。 ^403b24

如是一種尸羅律儀現前宣說，當知六種。 ^403b28

又即如是
mu:: 
########  2目 虧損十因緣

尸羅律儀，由十因緣，當知虧損；即此相違十因緣故，當知圓滿。 ^403b29

云何十種虧損因緣？
一者、最初惡受尸羅律儀，二者、太極沈下，
三者、大極浮散，四者、放逸懈怠所攝，五者、
發起邪願，六者、軌則虧損所攝，七者、淨命虧損所攝，
八者、墮在二邊，九者、不能出離，十者、所受失壞。 ^403c2

云何名為最初惡受尸羅律儀？
謂如有一，王所逼迫而求出家，或為狂賊之所逼迫、
或為債主之所逼迫、或為怖畏之所逼迫、或不活畏之所逼迫而求出家。
不為沙門性、不為婆羅門性、不為自調伏、
不為自寂靜、不為自涅槃而求出家。
如是名為最初惡受尸羅律儀。 ^403c6

云何名為太極沈下？
謂如有一，性無羞恥，惡作羸劣，為性慢緩，於諸學處所作慢緩。
如是名為太極沈下。 ^403c13

云何名為太極浮散？
謂如有一，堅執惡取，非處惡作，於不應作諸惡作中浪作惡作；
非處於他起輕蔑心、或惱害心，於其非處強生曉悟。
如是名為太極浮散。 ^403c15

云何放逸懈怠所攝？
謂如有一，由過去世毀犯所犯；於此毀犯，
由失念故，一類不能如法還淨。
如由過去，由未來世、由現在世當知亦爾。
謂毀犯所犯；於此毀犯，由失念故，一類不能如法還淨。
又非先時，於所毀犯發起猛利無犯樂欲。
謂我定當如如所行、如如所住，如是如是行於所行、
如是如是住於所住，於所毀犯終不毀犯。
由是因緣，隨所行住，如是如是毀犯所犯。
由此成就前際俱行、後際俱行、中際俱行、先時所作及俱隨行所有放逸。
又自執取睡眠為樂、偃臥為樂、脇臥為樂；
性不翹勤；為性懶惰；不具起發；於諸有智同梵行者，不能時時覲問供事。
是名放逸懈怠所攝。 ^403c19

云何名為發起邪願？
謂如有一，依止邪願修行梵行。
言我所有若戒、若禁，若常精勤、若修梵行，
當得生天，或餘天處。
或復愛樂利養恭敬，而修梵行。
謂因此故，從他希求利養恭敬；即於如是利養恭敬，深生染著。
如是名為發起邪願。 ^404a4

云何軌則虧損所攝？
謂如有一，於威儀路、或所作事、或諸善品加行處所所有軌則，
不順世間，違越世間；不順毘奈耶，違越毘奈耶。
如前廣說。是名軌則虧損所攝。 ^404a9

云何淨命虧損所攝？
謂如有一，為性大欲，不知喜足，難養難滿。
常以非法追求衣服、飲食、臥具、病緣醫藥及諸資具，不以正法。
又為貪求種種衣服、飲食、臥具、病緣醫藥資具因緣，
方便顯己有勝功德，矯詐構集非常威儀。
為誑他故，恒常詐現諸根無掉、諸根無動、
諸根寂靜，由是令他謂其有德，當有所施、當有所作。
所謂承事，供給衣服、飲食、臥具、病緣醫藥及諸資具。
又多凶悖、強口、矯傲、修飾其名、執恃種姓。
或求多聞，或住持法，為利養故，亦復為他宣說正法。
或佛所說，或弟子說，或自宣說己實有德，或少增益。
或於他前方便現相，為求衣服，或求隨一沙門資具。
或為求多，或求精妙，雖無匱乏，而現被服故弊衣裳，
為令淨信長者、居士、婆羅門等、知其衣服有所匱乏，
殷重承事，給施眾多上妙衣服。
如為衣服，為餘隨一沙門資生眾具亦爾。
或於淨信長者、居士、婆羅門所，如其所欲不得稱遂，
或彼財物有所闕乏，求不得時，即便強逼、
研磨麁語，而苦求索。
或彼財物無所闕乏，得下劣時，便對施主現前毀棄所得財物。
如是告言：咄哉男子！
某善男子、某善女人，方汝族姓及以財寶，
極為下劣，又極貧匱，而能惠施如是如是多妙悅意資產眾具；
汝望於彼，族姓尊貴，財寶豐饒，何為但施如是少劣非悅意物？
彼由如是或依矯詐、或邪妄語、或假現相、
或苦研逼、或利求利種種狀相，而從他所非法希求所有衣服、
飲食、臥具、病緣醫藥諸資生具，非以正法而有所求。
由非法故，說名邪命。
如是名為尸羅淨命虧損所攝。 ^404a13

云何名為墮在二邊？
謂如有一，耽著受用極樂行邊，從他所得或法非法所有衣服、
飲食、臥具、病緣醫藥及諸資具，愛玩受用，
不觀過患、不知出離。
是名一邊。復有一類，好求受用自苦行邊，
以無量門而自煎迫，受極苦楚。
謂依棘刺、或依灰坌、或依木杵、或依木板、
或狐蹲住、或狐蹲坐修斷瑜伽。
或復事火，謂乃至三承事於火。
或復昇水，謂乃至三昇上其水。
或一足住，隨日而轉。
或復所餘。如是等類修自苦行，是第二邊。
如是名為墮在二邊。 ^404b16

云何名為不能出離？
謂如有一，或戒或禁由見執取。
謂我因此若戒若禁，當得清淨、解脫、出離。
一切外道所有禁戒，雖善防護、雖善清淨，
如其清淨，不名出離。
如是名為不能出離。 ^404b26

云何名為所受失壞？
謂如有一，都無羞恥，不顧沙門，毀犯淨戒，習諸惡法。
內懷腐敗，外現貞實，猶如淨水所生蝸牛、螺音狗行。
實非沙門，自稱沙門；實非梵行，自稱梵行。 ^404c1

如是名為所受失壞。
略由如是十種因緣，名戒虧損。
世尊或說尸羅虧損，或時復說尸羅艱難。
當知於彼諸因緣中，由二因緣，謂不能出離，及所受失壞。
由餘因緣，當知唯說尸羅虧損。
mu:: 
########  3目 圓滿十因緣
 ^404c5

與此安立黑品因緣相違白品所有因緣，
當知說名尸羅圓滿、尸羅清淨。
mu:: 
########  4目 六異門
 ^404c10

有處世尊宣說尸羅名為根本。
如伽他說：
　　若善住根本，其心便寂靜。
　　因聖見、惡見，相應不相應。 ^404c11

有處世尊宣說尸羅名莊嚴具。
如伽他說：
　　苾芻、苾芻尼，戒莊嚴圓滿。
　　於不善能捨；於善能修習。 ^404c15

有處世尊宣說尸羅名為塗香。
如伽他說：
　　苾芻、苾芻尼，戒塗香圓滿。
　　於不善能捨；於善能修習。 ^404c18

有處世尊宣說尸羅名為薰香。
如伽他說：
　　阿難！有香類，順風善能薰；
　　逆風亦能薰。　順、逆薰亦爾。 ^404c21

有處世尊宣說尸羅名為妙行。
如伽他說：
　　身妙行能感　可愛諸異熟，
　　於現法當來，語妙行亦爾。 ^404c24

有處世尊宣說尸羅名為律儀。
如伽他說：
　　諸有惠施主，具戒、住律儀，
　　有阿笈摩見，及有果正見。 ^404c27

復有說言：安住具戒，善能守護別解律儀，乃至廣說。 ^405a1

問：何緣世尊宣說尸羅名為根本？ ^405a2

答：能建立義、能任持義，是根本義。
由此尸羅建立、任持一切世間及出世間，
能引無罪最勝第一快樂功德，令生令證，是故尸羅說名根本。
譬如大地，建立、任持一切藥草、卉木、叢林，令生令長。
如是尸羅如前廣說。 ^405a3

問：何緣世尊宣說尸羅名莊嚴具？ ^405a7

答：諸餘世間耳環、指環、腕釧、臂釧及以寶印、
金銀、鬘等妙莊嚴具。
若有成就幼稚、黑髮、少年、盛壯、姝妙形色而服飾之，少增妙好。
非有成就朽老、衰邁、齒落、髮白、年逾八十或九十者而服飾之，
當有妙好。唯除俳戲令眾歡笑。
若遭病苦、財貨匱乏、親戚喪亡，當爾服之，亦無妙好。
戒莊嚴具，於一切類、於一切時，若有服者皆為妙好。
是故尸羅名莊嚴具。 ^405a8

問：何緣世尊宣說尸羅名為塗香？ ^405a16

答：由此所受清淨無罪妙善尸羅，能正除遣一切所受惡戒為因身心熱惱。
譬如最極炎熾熱時，塗以栴檀龍腦香等，一切欝蒸皆得除滅。
是故尸羅說名塗香。 ^405a17

問：何緣世尊宣說尸羅名為薰香？ ^405a21

答：具戒士夫補特伽羅，遍諸方域，妙善稱譽聲頌普聞。
譬如種種根莖香等，隨風飄颺遍諸方所，
悅意芬馥，周流彌遠。
是故尸羅名為薰香。 ^405a22

問：何緣世尊宣說尸羅名為妙行？
答：由此尸羅清淨善行，能趣妙樂，往妙天趣，
向妙安隱，故名妙行。 ^405a25

問：何緣世尊宣說尸羅名為律儀？ ^405a27

答：由此尸羅清淨善法，是防護性，是息除相，
是遠離體，故名律儀。
mu:: 
########  5目 清淨因
 ^405a28

又戒律儀有三種觀清淨因相。
何等為三？一、觀身業，二、觀語業，三、觀意業。 ^405a29

云何觀察如是諸業，令戒律儀皆得清淨？
謂希當造及欲正造身作業時，如是觀察：
我此身業為能自損，及以損他，是不善性，
能生眾苦，招苦異熟？
為不自損，亦不損他，是其善性，能生諸樂，招樂異熟？
如是觀已。若自了知我此身業，自損損他，
是不善性，能生眾苦，招苦異熟；即於此業攝斂不作，亦不與便。
若自了知我此身業，不損自他，是其善性，
餘如前說；即於此業而不攝斂、造作、與便。
復於過去已造身業亦數觀察：我此身業為能自損，餘如前說。
如是觀已。若自了知我此身業，自損損他，
餘如前說；便於有智同梵行所，如實發露，如法悔除。
若自了知我此身業，不損自他，餘如前說；
便生歡喜，晝夜安住，多隨修學。
如是彼於去來今世所造身業，能善觀察、能善清淨。 ^405b2

如於身業，於其語業，當知亦爾。 ^405b18

由過去行為緣生意，由未來行為緣生意，
由現在行為緣生意，即於此意數數觀察：
我此意業為能自損，餘如前說。
如是觀已。若自了知我此意業是其黑品，
即於此業攝斂不起，不與其便。
若自了知我此意業是其白品，即於此業而不斂攝、
發起、與便。如是於彼去來今世所起意業，
能善觀察、能善清淨。
所以者何？去來今世所有沙門、若婆羅門，
於身語意三種業中，或已觀察、或當觀察、
或正觀察，或已清淨、或當清淨、或正清淨，
或已多住、或當多住、或正多住，一切皆由如是觀察、如是清淨。 ^405b19

如佛世尊、曾為長老羅怙羅說：
　　汝今羅怙羅！　於身語意業，
　　應數正觀察；念諸佛聖教。
　　羅怙羅！汝應　學是沙門業。
　　若能於此學，唯勝善，無惡。 ^405c1

若於如是身語意業審正思擇，我此諸業為能自損，
廣說如前，是名觀察。
若於一分攝斂不作，亦不與便，廣說乃至發露悔除。
復於一分而不斂攝，造作與便，廣說乃至便生歡喜，
晝夜安住，多隨修學。
是名清淨。
mu:: 
########  6目 戒德勝利(十德)
 ^405c7

如是清淨尸羅律儀，應知有十功德勝利。
何等為十？ ^405c12

謂諸所有具戒士夫補特伽羅，自觀戒淨，
便得無悔；無悔故歡；歡故生喜；由心喜故，
身得輕安；身輕安故，便受勝樂；樂故心定，
心得定故，能如實知、能如實見；實知見故，
便能起厭；能起厭故，便得離染；由離染故，
證得解脫；得解脫故，便自知見我已解脫，乃至我能於無餘依般涅槃界當般涅槃。
如是所有具戒士夫補特伽羅，尸羅清淨增上力故，
獲得無悔，漸次乃至能到涅槃。
是名第一尸羅律儀功德勝利。 ^405c13

復有所餘具戒士夫補特伽羅：於臨終時起如是念：
我已善作身語意行，非我惡作身語意行，乃至廣說。
若有其趣，作福業者、作善業者、作能救濟諸怖畏者之所應往，
我於斯趣必定當往。
如是獲得能往善趣第二無悔。
由無悔恨所有士夫補特伽羅，名賢善死、
賢善夭逝、賢善過往。
是名第二尸羅律儀功德勝利。 ^405c22

復有所餘具戒士夫補特伽羅，遍諸方域，妙善稱譽聲頌普聞。
是名第三尸羅律儀功德勝利。 ^406a1

復有所餘具戒士夫補特伽羅，寢安、覺安，遠離一切身心熱惱。
是名第四尸羅律儀功德勝利。 ^406a3

復有所餘具戒士夫補特伽羅，若寢、若覺，諸天保護。
是名第五尸羅律儀功德勝利。 ^406a5

復有所餘具戒士夫補特伽羅，於他凶暴不慮其惡，
無諸怖畏，心離驚恐。
是名第六尸羅律儀功德勝利。 ^406a7

復有所餘具戒士夫補特伽羅。
諸憙殺者、怨讎惡友，雖得其隙，亦常保護，
了知此是具戒士夫補特伽羅，或為善友，或住中平。
是名第七尸羅律儀功德勝利。 ^406a9

復有所餘具戒士夫補特伽羅，一切魍魎、
藥叉、宅神、非人之類，雖得其便、雖得其隙，而常保護。
謂具尸羅增上力故。
是名第八尸羅律儀功德勝利。 ^406a13

復有所餘具戒士夫補特伽羅，法無艱難，從他獲得種種利養。
所謂衣服、飲食、臥具、病緣醫藥及諸資具。
由依尸羅增上因力，國王、大臣，及諸黎庶、
饒財長者，及商主等恭敬尊重。
是名第九尸羅律儀功德勝利。 ^406a16

復有所餘具戒士夫補特伽羅，一切所願皆得稱遂。
若於欲界，願樂當生或剎帝利大族姓家、
或婆羅門大族姓家、或諸居士大族姓家、
或諸長者大族姓家、或四大王眾天、或三十三天、
或夜摩天、或覩史多天、或化樂天、或他化自在天眾同分中，
由戒淨故，即隨所願當得往生。
若復願樂入諸靜慮現法樂住，或有色天眾同分中若住、
若生，由戒淨故，便得離欲，所願皆遂。
若復願樂寂靜勝解，超過色定，入無色定具足安住，
或無色天眾同分中當得往生，餘如前說。
若復願樂當證最極究竟涅槃，由戒淨故，便證一切究竟離欲。
是名第十尸羅律儀功德勝利。 ^406a21

如是已說戒蘊廣辨、戒蘊虧損、戒蘊圓滿、
戒蘊異門、戒蘊觀察及以清淨、戒蘊所有功德勝利。
於此宣說明了開示一切種相，最極圓滿資糧所攝尸羅律儀。
若有自愛樂沙門性、婆羅門性諸善男子，應勤修學。
瑜伽師地論卷第二十二
 ^406b5
