
hui:: 
pin:: 
### 8
大般若波羅蜜多經卷第四百八十九
三藏法師玄奘奉　詔譯
第三分善現品第三之八
「云何名為普超一切三摩地？
謂若住此三摩地時，普超三界有情諸法，是故名為普超一切三摩地。 ^483c15

「云何名為決判一切三摩地？
謂若住此三摩地時，普能決判有情諸法，是故名為決判一切三摩地。 ^483c17

「云何名為散猶豫三摩地？
謂若住此三摩地時，於諸等持及一切法，
所有猶豫皆能散滅，是故名為散猶豫三摩地。 ^483c19

「云何名為無所住三摩地？
謂若住此三摩地時，不見諸法有所住處，是故名為無所住三摩地。 ^483c21

「云何名為一相莊嚴三摩地？
謂若住此三摩地時，不見諸法有少相者，是故名為一相莊嚴三摩地。 ^483c24

「云何名為引發行相三摩地？
謂若住此三摩地時，於諸等持及一切法，
雖能引發種種行相，而都不見能、所引發，是故名為引發行相三摩地。 ^483c26

「云何名為一行相三摩地？
謂若住此三摩地時，見諸等持無二行相，是故名為一行相三摩地。 ^483c29

「云何名為離行相三摩地？
謂若住此三摩地時，見諸等持都無行相，是故名為離行相三摩地。 ^484a2

「云何名為妙行相三摩地？
謂若住此三摩地時，令諸等持行相微妙離諸戲論，是故名為妙行相三摩地。 ^484a4

「云何名為達諸有底散壞三摩地？
謂若住此三摩地時，於諸等持及一切法，
得通達智如實悟入，得悟入已於諸有法通達散壞令無所遺，
是故名為達諸有底散壞三摩地。 ^484a7

「云何名為寶堅固三摩地？
謂若住此三摩地時，見佛、法、僧不可破壞，
同無相故，是故名為寶堅固三摩地。 ^484a10

「云何名為解脫音聲文字三摩地？
謂若住此三摩地時，見諸等持解脫一切音聲文字眾相寂滅，
是故名為解脫音聲文字三摩地。 ^484a13

「云何名為入施設語言三摩地？
謂若住此三摩地時，悟入一切等持諸法，
施設語言無著無礙，是故名為入施設語言三摩地。 ^484a16

「云何名為炬熾然三摩地？
謂若住此三摩地時，於諸等持威光照曜，是故名為炬熾然三摩地。 ^484a19

「云何名為嚴淨相三摩地？
謂若住此三摩地時，普能嚴淨一切定相，是故名為嚴淨相三摩地。 ^484a21

「云何名為無標幟三摩地？
謂若住此三摩地時，於諸等持不見標幟，是故名為無標幟三摩地。 ^484a23

「云何名為具妙相三摩地？
謂若住此三摩地時，諸定妙相無不具足，是故名為具妙相三摩地。 ^484a25

「云何名為不憙一切苦樂三摩地？
謂若住此三摩地時，於諸等持樂苦之相不樂觀察，是故名為不憙一切苦樂三摩地。 ^484a27

「云何名為無盡行相三摩地？
謂若住此三摩地時，不見諸定行相有盡，是故名為無盡行相三摩地。 ^484b1

「云何名為具總持三摩地？
謂若住此三摩地時，能總任持諸定勝事，是故名為具總持三摩地。 ^484b3

「云何名為攝伏一切正性邪性三摩地？
謂若住此三摩地時，於諸等持正性邪性攝伏諸見皆令不起，
是故名為攝伏一切正性邪性三摩地。 ^484b5

「云何名為息違順三摩地？
謂若住此三摩地時，於諸等持及一切法，
都不見有違順之相，是故名為息違順三摩地。 ^484b8

「云何名為離愛憎三摩地？
謂若住此三摩地時，於諸等持及一切法，
都不見有愛憎之相，是故名為離愛憎三摩地。 ^484b11

「云何名為無垢明三摩地？
謂若住此三摩地時，都不見有垢相、明相，是故名為無垢明三摩地。 ^484b13

「云何名為具堅固三摩地？
謂若住此三摩地時，令諸等持皆得堅固，是故名為具堅固三摩地。 ^484b15

「云何名為滿月淨光三摩地？
謂若住此三摩地時，令諸等持功德增益，
如淨滿月光增海水，是故名為滿月淨光三摩地。 ^484b18

「云何名為大莊嚴三摩地？
謂若住此三摩地時，令諸等持成就種種微妙希有大莊嚴事，
是故名為大莊嚴三摩地。 ^484b20

「云何名為普照世間三摩地？
謂若住此三摩地時，照諸等持及一切法，
令有情類皆得開曉，是故名為普照世間三摩地。 ^484b23

「云何名為定平等性三摩地？
謂若住此三摩地時，不見等持定散差別，是故名為定平等性三摩地。 ^484b26

「云何名為遠離塵垢三摩地？
謂若住此三摩地時，能滅一切煩惱塵垢，是故名為遠離塵垢三摩地。 ^484b28

「云何名為有諍無諍平等理趣三摩地？
謂若住此三摩地時，不見諸法及一切定有諍、
無諍性相差別，是故名為有諍無諍平等理趣三摩地。 ^484c1

「云何名為無巢穴無標幟無愛樂三摩地？
謂若住此三摩地時，破諸巢穴，捨諸標幟，
斷諸愛樂而無所執，是故名為無巢穴無標幟無愛樂三摩地。 ^484c4

「云何名為決定安住真如三摩地？
謂若住此三摩地時，於諸等持及一切法，
常不棄捨真如實相，是故名為決定安住真如三摩地。 ^484c8

「云何名為離身語意穢惡三摩地？
謂若住此三摩地時，於身、語、意都無所得，
破壞一切身、語、意惡，於諸等持無障自在，是故名為離身語意穢惡三摩地。 ^484c10

「云何名為如虛空三摩地？
謂若住此三摩地時，觀一切法都無所有，
無障無礙如太虛空，是故名為如虛空三摩地。 ^484c14

「云何名為無染無著三摩地？
謂若住此三摩地時，觀一切法皆同一相，
所謂無相，無染無著，是故名為無染無著三摩地。
善現！是為菩薩摩訶薩行深般若波羅蜜多時大乘之相。 ^484c16

「復次，善現！諸菩薩摩訶薩大乘相者，謂四念住。
何等為四？一、身念住。
二、受念住。三、心念住。
四、法念住。 ^484c21

「云何身念住？謂菩薩摩訶薩行深般若波羅蜜多時，
以無所得而為方便，雖於內身、或於外身、
或於內外身住循身觀，而能不起身俱尋思，
熾然精進，正知具念，除世貪憂。 ^484c23

「云何受念住？謂菩薩摩訶薩行深般若波羅蜜多時，
以無所得而為方便，雖於內受、或於外受、
或於內外受住循受觀，而能不起受俱尋思，
熾然精進，正知具念，除世貪憂。 ^484c27

「云何心念住？謂菩薩摩訶薩行深般若波羅蜜多時，
以無所得而為方便，雖於內心、或於外心、
或於內外心住循心觀，而能不起心俱尋思，
熾然精進，正知具念，除世貪憂。 ^485a1

「云何法念住？謂菩薩摩訶薩行深般若波羅蜜多時，
以無所得而為方便，雖於內法、或於外法、
或於內外法住循法觀，而能不起法俱尋思，
熾然精進，正知具念，除世貪憂。 ^485a5

「復次，善現！諸菩薩摩訶薩行深般若波羅蜜多時，
以無所得而為方便，於內身住循身觀，
熾然精進，正知具念，除世貪憂者，謂菩薩摩訶薩行深般若波羅蜜多時，
以無所得而為方便，審觀自身，行時如實知行，
住時如實知住，坐時如實知坐，臥時如實知臥，
如如自身威儀差別，如是如是皆如實知，
熾然精進，正知具念，除世貪憂。
是為菩薩摩訶薩行深般若波羅蜜多時，
以無所得而為方便，於內身住循身觀，
熾然精進，正知具念，除世貪憂。 ^485a9

「復次，善現！諸菩薩摩訶薩行深般若波羅蜜多時，
以無所得而為方便，於內身住循身觀，
熾然精進，正知具念，除世貪憂者，謂菩薩摩訶薩行深般若波羅蜜多時，
以無所得而為方便，審觀自身，正知往來，
正知瞻顧，正知俯仰，正知屈伸，服僧伽胝，
執持衣鉢，若食若飲，臥息經行，坐起承迎，
寤寐語默，入出諸定皆念正知。
是為菩薩摩訶薩行深般若波羅蜜多時，
以無所得而為方便，於內身住循身觀，
熾然精進，正知具念，除世貪憂。 ^485a19

「復次，善現！諸菩薩摩訶薩行深般若波羅蜜多時，
以無所得而為方便，於內身住循身觀，
熾然精進，正知具念，除世貪憂者，謂菩薩摩訶薩行深般若波羅蜜多時，
以無所得而為方便，審觀自身，於息入時如實知息入，
於息出時如實知息出，於息長時如實知息長，於息短時如實知息短。
如轉輪師或彼弟子，輪勢長時如實知輪勢長，輪勢短時如實知輪勢短。
是菩薩摩訶薩亦復如是，如實知息若入若出、長短差別。
是為菩薩摩訶薩行深般若波羅蜜多時，
以無所得而為方便，於內身住循身觀，
熾然精進，正知具念，除世貪憂。 ^485a29

「復次，善現！諸菩薩摩訶薩行深般若波羅蜜多時，
以無所得而為方便，於內身住循身觀，
熾然精進，正知具念，除世貪憂者，謂菩薩摩訶薩行深般若波羅蜜多時，
以無所得而為方便，如實了知自身所有諸界差別，
於諸地界如實了知此是地界，於諸水界如實了知此是水界，
於諸火界如實了知此是火界，於諸風界如實了知此是風界。
如巧屠師或彼弟子，斷牛命已，復用利刀剖析其身分為四分，
若坐若立如實觀知。
是菩薩摩訶薩亦復如是，行深般若波羅蜜多時，
以無所得而為方便，觀察自身地、水、火、風四界差別。
是為菩薩摩訶薩行深般若波羅蜜多時，
以無所得而為方便，於內身住循身觀，
熾然精進，正知具念，除世貪憂。 ^485b12

「復次，善現！諸菩薩摩訶薩行深般若波羅蜜多時，
以無所得而為方便，於內身住循身觀，
熾然精進，正知具念，除世貪憂者，謂菩薩摩訶薩行深般若波羅蜜多時，
以無所得而為方便，審觀自身，從足至頂種種不淨充滿其中，
外為薄皮之所纏裹，所謂此身唯有種種髮毛爪齒、
皮革血肉、筋脈骨髓、心肝肺腎、脾膽胞胃、
大腸小腸、屎尿洟唾、涎淚垢汗、痰膿肪#CB00698;、
腦膜#CB00709;聹，如是不淨充滿身中。
如有農夫或諸長者，倉中盛滿種種雜穀，
所謂稻、麻、粟、豆、麥等，有明眼者開倉覩之，
能如實知其中唯有稻、麻、粟等種種雜穀。
是菩薩摩訶薩亦復如是，審觀自身，從足至頂不淨充滿，不可貪樂。
是為菩薩摩訶薩行深般若波羅蜜多時，
以無所得而為方便，於內身住循身觀，
熾然精進，正知具念，除世貪憂。 ^485b26

「復次，善現！諸菩薩摩訶薩行深般若波羅蜜多時，
以無所得而為方便，於內身住循身觀，
熾然精進，正知具念，除世貪憂者，謂菩薩摩訶薩行深般若波羅蜜多時，
以無所得而為方便，往至塚間觀所棄屍，
死經一日或經二日乃至七日，其身膖脹，
色變青瘀，臭爛皮穿，膿血流出。
見是事已，自念我身有如是性，具如是法，
未得涅槃終歸如是，深生厭離。
是為菩薩摩訶薩行深般若波羅蜜多時，
以無所得而為方便，於內身住循身觀，
熾然精進，正知具念，除世貪憂。 ^485c13

「復次，善現！諸菩薩摩訶薩行深般若波羅蜜多時，
以無所得而為方便，於內身住循身觀，
熾然精進，正知具念，除世貪憂者，謂菩薩摩訶薩行深般若波羅蜜多時，
以無所得而為方便，往至塚間觀所棄屍，
死經一日或經二日乃至七日，為諸鵰、
鷲、烏、鵲、鵄、梟、虎、豹、豺、狼、野干、狗等種種禽獸或啄或攫，
骨肉狼籍，#CB00601;掣食噉。
見是事已，自念我身有如是性，具如是法，
未得涅槃終歸如是，深生厭離。
是為菩薩摩訶薩行深般若波羅蜜多時，
以無所得而為方便，於內身住循身觀，
熾然精進，正知具念，除世貪憂。 ^485c23

「復次，善現！諸菩薩摩訶薩行深般若波羅蜜多時，
以無所得而為方便，於內身住循身觀，
熾然精進，正知具念，除世貪憂者，謂菩薩摩訶薩行深般若波羅蜜多時，
以無所得而為方便，往至塚間觀所棄屍，
禽獸食已，不淨潰爛、膿血流離，有無量種蟲蛆雜出，臭穢可污過於死狗。
見是事已，自念我身有如是性，具如是法，
未得涅槃終歸如是，深生厭離。
是為菩薩摩訶薩行深般若波羅蜜多時，
以無所得而為方便，於內身住循身觀，
熾然精進，正知具念，除世貪憂。 ^486a5

「復次，善現！諸菩薩摩訶薩行深般若波羅蜜多時，
以無所得而為方便，於內身住循身觀，
熾然精進，正知具念，除世貪憂者，謂菩薩摩訶薩行深般若波羅蜜多時，
以無所得而為方便，往至塚間觀所棄屍，
蟲蛆食已，肉離骨現，肢節相連，筋纏血塗，尚餘腐肉。
見是事已，自念我身有如是性，具如是法，
未得涅槃終歸如是，深生厭離。
是為菩薩摩訶薩行深般若波羅蜜多時，
以無所得而為方便，於內身住循身觀，
熾然精進，正知具念，除世貪憂。 ^486a16

「復次，善現！諸菩薩摩訶薩行深般若波羅蜜多時，
以無所得而為方便，於內身住循身觀，
熾然精進，正知具念，除世貪憂者，謂菩薩摩訶薩行深般若波羅蜜多時，
以無所得而為方便，往至塚間觀所棄屍，
已成骨鎖，血肉都盡餘筋相連。
見是事已，自念我身有如是性，具如是法，
未得涅槃終歸如是，深生厭離。
是為菩薩摩訶薩行深般若波羅蜜多時，
以無所得而為方便，於內身住循身觀，
熾然精進，正知具念，除世貪憂。 ^486a26

「復次，善現！諸菩薩摩訶薩行深般若波羅蜜多時，
以無所得而為方便，於內身住循身觀，
熾然精進，正知具念，除世貪憂者，謂菩薩摩訶薩行深般若波羅蜜多時，
以無所得而為方便，往至塚間觀所棄屍，
但餘眾骨，其色皓白如雪珂貝，諸筋糜爛肢節分離。
見是事已，自念我身有如是性，具如是法，
未得涅槃終歸如是，深生厭離。
是為菩薩摩訶薩行深般若波羅蜜多時，
以無所得而為方便，於內身住循身觀，
熾然精進，正知具念，除世貪憂。 ^486b6

「復次，善現！諸菩薩摩訶薩行深般若波羅蜜多時，
以無所得而為方便，於內身住循身觀，
熾然精進，正知具念，除世貪憂者，謂菩薩摩訶薩行深般若波羅蜜多時，
以無所得而為方便，往至塚間觀所棄屍，
成白色已，肢節分散零落異方。
見是事已，自念我身有如是性，具如是法，
未得涅槃終歸如是，深生厭離。
是為菩薩摩訶薩行深般若波羅蜜多時，
以無所得而為方便，於內身住循身觀，
熾然精進，正知具念，除世貪憂。 ^486b16

「復次，善現！諸菩薩摩訶薩行深般若波羅蜜多時，
以無所得而為方便，於內身住循身觀，
熾然精進，正知具念，除世貪憂者，謂菩薩摩訶薩行深般若波羅蜜多時，
以無所得而為方便，往至塚間觀所棄屍，
諸骨分散各在異處，足骨異處，腨骨異處，
膝骨異處，髀骨異處，髖骨異處，脊骨異處，
脇骨異處，胸骨異處，膊骨異處，臂骨異處，
手骨異處，項骨異處，頷骨異處，頰骨異處，其髑髏骨亦在異處。
見是事已，自念我身有如是性，具如是法，
未得涅槃終歸如是，深生厭離。
是為菩薩摩訶薩行深般若波羅蜜多時，
以無所得而為方便，於內身住循身觀，
熾然精進，正知具念，除世貪憂。 ^486b26

「復次，善現！諸菩薩摩訶薩行深般若波羅蜜多時，
以無所得而為方便，於內身住循身觀，
熾然精進，正知具念，除世貪憂者，謂菩薩摩訶薩行深般若波羅蜜多時，
以無所得而為方便，往至塚間觀所棄屍，
骸骨狼籍，風吹日曝，雨灌霜封，積有歲年，色如珂雪。
見是事已，自念我身有如是性，具如是法，
未得涅槃終歸如是，深生厭離。
是為菩薩摩訶薩行深般若波羅蜜多時，
以無所得而為方便，於內身住循身觀，
熾然精進，正知具念，除世貪憂。 ^486c10

「復次，善現！諸菩薩摩訶薩行深般若波羅蜜多時，
以無所得而為方便，於內身住循身觀，
熾然精進，正知具念，除世貪憂者，謂菩薩摩訶薩行深般若波羅蜜多時，
以無所得而為方便，往至塚間觀所棄屍，
餘骨散地經多百歲或多千年，其相變青狀如鴿色，
或有腐朽碎末如塵，與土相和難可分別。
見是事已，自念我身有如是性，具如是法，
未得涅槃終歸如是，深生厭離。
是為菩薩摩訶薩行深般若波羅蜜多時，
以無所得而為方便，於內身住循身觀，
熾然精進，正知具念，除世貪憂。 ^486c20

「善現！諸菩薩摩訶薩行深般若波羅蜜多時，
以無所得而為方便，如於內身如是差別住循身觀，
熾然精進，正知具念，除世貪憂，於外身住循身觀，
於內外身住循身觀，熾然精進，正知具念，
除世貪憂，隨其所應亦復如是。
善現！諸菩薩摩訶薩行深般若波羅蜜多時，
以無所得而為方便，於內外俱受、心、法，
住循受、心、法觀，熾然精進，正知具念，除世貪憂，隨其所應皆應廣說。
善現！如是菩薩摩訶薩行深般若波羅蜜多時，
以無所得而為方便，於內外俱身、受、心、
法住，循身、受、心、法觀時，雖作是觀而無所得。
善現！是為菩薩摩訶薩行深般若波羅蜜多時大乘之相。 ^487a2

「復次，善現！諸菩薩摩訶薩大乘相者，謂四正斷。
何等為四？善現當知！
若菩薩摩訶薩行深般若波羅蜜多時，
以無所得而為方便，於諸未生惡不善法為不生故，
生欲策勵發起正勤策心持心，是為第一。
若菩薩摩訶薩行深般若波羅蜜多時，
以無所得而為方便，於諸已生惡不善法為永斷故，
生欲策勵發起正勤策心持心，是為第二。
若菩薩摩訶薩行深般若波羅蜜多時，
以無所得而為方便，未生善法為令生故，
生欲策勵發起正勤策心持心，是為第三。
若菩薩摩訶薩行深般若波羅蜜多時，
以無所得而為方便，已生善法為令安住，
不忘增廣倍修滿故，生欲策勵發起正勤策心持心，是為第四。
善現！是為菩薩摩訶薩行深般若波羅蜜多時大乘之相。 ^487a15

「復次，善現！諸菩薩摩訶薩大乘相者，謂四神足。
何等為四？善現當知！
若菩薩摩訶薩行深般若波羅蜜多時，
以無所得而為方便，修欲等持斷行成就神足，
依離、依無染、依滅、迴向捨，是為第一。
若菩薩摩訶薩行深般若波羅蜜多時，
以無所得而為方便，修勤等持斷行成就神足，
依離、依無染、依滅、迴向捨，是為第二。
若菩薩摩訶薩行深般若波羅蜜多時，
以無所得而為方便，修心等持斷行成就神足，
依離、依無染、依滅、迴向捨，是為第三。
若菩薩摩訶薩行深般若波羅蜜多時，
以無所得而為方便，修觀等持斷行成就神足，
依離、依無染、依滅、迴向捨，是為第四。
善現！是為菩薩摩訶薩行深般若波羅蜜多時大乘之相。 ^487a29

「復次，善現！諸菩薩摩訶薩大乘相者，謂五根。
何等為五？善現當知！
若菩薩摩訶薩行深般若波羅蜜多時，
所修信根、精進根、念根、定根、慧根。
善現！是為菩薩摩訶薩行深般若波羅蜜多時大乘之相。 ^487b14

「復次，善現！諸菩薩摩訶薩大乘相者，謂五力。
何等為五？善現當知！
若菩薩摩訶薩行深般若波羅蜜多時，
以無所得而為方便，所修信力、精進力、
念力、定力、慧力。善現！
是為菩薩摩訶薩行深般若波羅蜜多時大乘之相。 ^487b19

「復次，善現！諸菩薩摩訶薩大乘相者，謂七等覺支。
何等為七？善現當知！
若菩薩摩訶薩行深般若波羅蜜多時，
以無所得而為方便，所修念等覺支、擇法等覺支、
精進等覺支、喜等覺支、輕安等覺支、定等覺支、
捨等覺支，依離、依無染、依滅、迴向捨。
善現！是為菩薩摩訶薩行深般若波羅蜜多時大乘之相。 ^487b24

「復次，善現！諸菩薩摩訶薩大乘相者，謂八聖道支。
何等為八？善現當知！
若菩薩摩訶薩行深般若波羅蜜多時，
以無所得而為方便，所修正見、正思惟、
正語、正業、正命、正精進、正念、正定，依離、
依無染、依滅、迴向捨。
善現！是為菩薩摩訶薩行深般若波羅蜜多時大乘之相。 ^487c1

「復次，善現！諸菩薩摩訶薩大乘相者，謂三解脫門。
何等為三？ ^487c7

「善現當知！若菩薩摩訶薩行深般若波羅蜜多時，
以無所得而為方便，觀一切法自相皆空，
其心安住，名空解脫門，亦名空三摩地，
是為第一，諸菩薩摩訶薩欲學大乘當於中學。
若菩薩摩訶薩行深般若波羅蜜多時，
以無所得而為方便，觀一切法自相空故皆無有相，
其心安住，名無相解脫門，亦名無相三摩地，
是為第二，諸菩薩摩訶薩欲學大乘當於中學。
若菩薩摩訶薩行深般若波羅蜜多時，
以無所得而為方便，觀一切法自相空故皆無所願，
其心安住，名無願解脫門，亦名無願三摩地，
是為第三，諸菩薩摩訶薩欲學大乘當於中學。
善現！是為菩薩摩訶薩行深般若波羅蜜多時大乘之相。 ^487c9

「復次，善現！諸菩薩摩訶薩大乘相者，謂十一智。
何等十一？所謂苦智、集智、滅智、道智、盡智、
無生智、法智、類智、世俗智、他心智、如說智。 ^487c23

「云何苦智？謂若智以無所得而為方便，
知苦應不生，是為苦智。 ^487c25

「云何集智？謂若智以無所得而為方便，
知集應永斷，是為集智。 ^487c27

「云何滅智？謂若智以無所得而為方便，
知滅應作證，是為滅智。 ^487c28

「云何道智？謂若智以無所得而為方便，
知道應修習，是為道智。 ^488a1

「云何盡智？謂若智以無所得而為方便，
知貪、瞋、癡盡，是為盡智。 ^488a2

「云何無生智？謂若智以無所得而為方便，
知諸有不復生，是為無生智。 ^488a4

「云何法智？謂若智以無所得而為方便，
知五蘊等各別自性，是為法智。 ^488a5

「云何類智？謂若智以無所得而為方便，
知五蘊等差別之相，謂苦、無常、空、無我等，是為類智。 ^488a7

「云何世俗智？謂若智以無所得而為方便，
知諸有情修行差別，及知諸法名相等異，是為世俗智。 ^488a9

「云何他心智？謂若智以無所得而為方便，
知他有情補特伽羅心、心所法無所疑滯，是為他心智。 ^488a11

「云何如說智？謂若智以無所得而為方便，
知一切法如說之相即是如來一切相智，是為如說智。
善現當知！此十一智是為菩薩摩訶薩行深般若波羅蜜多時大乘之相。 ^488a13

「復次，善現！諸菩薩摩訶薩大乘相者，謂三無漏根。
何等為三？一者、未知當知根。
二者、已知根。三者、具知根。 ^488a17

「云何未知當知根？
謂諸有學補特伽羅，於諸聖諦未已現觀，
未得聖果，所有信根、精進根、念根、定根、慧根是為未知當知根。 ^488a19

「云何已知根？謂諸有學補特伽羅，於諸聖諦已得現觀，
已得聖果，所有信根、精進根、念根、定根、慧根是為已知根。 ^488a22

「云何具知根？謂諸無學補特伽羅，若阿羅漢、
若諸獨覺、若菩薩摩訶薩已住十地、若諸如來、
應、正等覺，所有信根、精進根、念根、定根、慧根是為具知根。
若此三根，以無所得而為方便，當知是為菩薩摩訶薩行深般若波羅蜜多時大乘之相。 ^488a25

「復次，善現！諸菩薩摩訶薩大乘相者，謂三三摩地。
何等為三？一者、有尋有伺三摩地。
二者、無尋唯伺三摩地。
三者、無尋無伺三摩地。 ^488b1

「云何有尋有伺三摩地？
謂菩薩摩訶薩離欲惡不善法，有尋有伺，
離生喜樂，入初靜慮具足安住，是為有尋有伺三摩地。 ^488b4

「云何無尋唯伺三摩地？
謂菩薩摩訶薩所有初靜慮、第二靜慮中間定，是為無尋唯伺三摩地。 ^488b7

「云何無尋無伺三摩地？
謂菩薩摩訶薩從第二靜慮乃至非想非非想處定，是為無尋無伺三摩地。 ^488b9

「若此三種，以無所得而為方便，當知是為菩薩摩訶薩行深般若波羅蜜多時大乘之相。 ^488b11

「復次，善現！諸菩薩摩訶薩大乘相者，謂十隨念。
何等為十？一者、佛隨念。
二者、法隨念。三者、僧隨念。
四者、戒隨念。五者、捨隨念。
六者、天隨念。七者、厭隨念。
八者、死隨念。九者、身隨念。
十者、息隨念。若此十種，以無所得而為方便，當知是為菩薩摩訶薩行深般若波羅蜜多時大乘之相。 ^488b14

「復次，善現！諸菩薩摩訶薩大乘相者，謂四靜慮、
四無量、四無色定、八解脫、八勝處、九次第定、
十遍處等清淨善法，以無所得而為方便，當知是為菩薩摩訶薩行深般若波羅蜜多時大乘之相。 ^488b20

「復次，善現！諸菩薩摩訶薩大乘相者，謂佛十力。
何等為十？ ^488b24

「善現當知！若無所得而為方便，如實了知因果等法處非處相，
是第一力。 ^488b25

「若無所得而為方便，如實了知諸有情類過去、
未來、現在種種諸業法受因果別相，是第二力。 ^488b27

「若無所得而為方便，如實了知世間非一種種界相，是第三力。 ^488b29

「若無所得而為方便，如實了知諸有情類非一勝解種種勝解，
是第四力。 ^488c1

「若無所得而為方便，如實了知諸有情類諸根勝劣，是第五力。 ^488c3

「若無所得而為方便，如實了知遍行行相，是第六力。 ^488c5

「若無所得而為方便，如實了知諸有情類根、
力、覺支、解脫、靜慮、等持、等至、染淨差別，是第七力。 ^488c6

「若無所得而為方便，如實了知諸有情類有無量種宿住差別，
是第八力。 ^488c8

「若無所得而為方便，由淨天眼如實了知諸有情類有無量種死生差別，
是第九力。 ^488c9

「若無所得而為方便，如實了知諸漏永盡，
得無漏心解脫、得無漏慧解脫，於現法中自作證具足住，
能正了知我生已盡，梵行已立，所作已辦，
不受後有，是第十力。
當知是為菩薩摩訶薩行深般若波羅蜜多時大乘之相。 ^488c11

「復次，善現！諸菩薩摩訶薩大乘相者，謂四無所畏。
何等為四？ ^488c16

「善現當知！若無所得而為方便，自稱我是正等覺者，
設有沙門、若婆羅門、若天魔梵、或餘世間，
依法立難及令憶念，言於是法非正等覺，我於彼難正見無由。
以於彼難見無由故，得安隱住無怖無畏，
自稱我處大仙尊位，於大眾中正師子吼轉妙梵輪。
其輪清淨正真無上，一切沙門、婆羅門等皆無有能如法轉者。
是第一無所畏。 ^488c18

「若無所得而為方便，自稱我已永盡諸漏，
設有沙門、若婆羅門、若天魔梵、或餘世間，
依法立難及令憶念，言如是漏未得永盡，我於彼難正見無由。
以於彼難見無由故，得安隱住無怖無畏，
自稱我處大仙尊位，於大眾中正師子吼，轉妙梵輪。
其輪清淨正真無上，一切沙門、婆羅門等皆無有能如法轉者。
是第二無所畏。 ^488c25

「若無所得而為方便，為諸弟子說障道法，
設有沙門、若婆羅門、若天魔梵、或餘世間，
依法立難及令憶念，言習此法不能障道，我於彼難正見無由。
以於彼難見無由故，得安隱住無怖無畏，
自稱我處大仙尊位，於大眾中正師子吼轉妙梵輪。
其輪清淨正真無上，一切沙門、婆羅門等皆無有能如法轉者。
是第三無所畏。 ^489a3

「若無所得而為方便，為諸弟子說盡苦道，
設有沙門、若婆羅門、若天魔梵、或餘世間，
依法立難及令憶念，言修此道不能盡苦，我於彼難正見無由。
以於彼難見無由故，得安隱住無怖無畏，
自稱我處大仙尊位，於大眾中正師子吼轉妙梵輪。
其輪清淨正真無上，一切沙門、婆羅門等皆無有能如法轉者。
是第四無所畏。 ^489a11

「當知是為菩薩摩訶薩行深般若波羅蜜多時大乘之相。
大般若波羅蜜多經卷第四百八十九
 ^489a18
