
other:: 
other:: 
## 卷第十八目錄
續傳燈錄卷第十八目錄大鑑下第十四世泐潭英禪師下法嗣一十一人法輪齊添禪師慧明雲禪師仰山友恩禪師大溈齊恂禪師〔已上四人見錄〕方廣懷紀禪師寶蓋自俊禪師上封行瑜禪師華藏叔聰禪師寶相湧禪師烏崖垂義禪師石霜子高禪師〔已上七人無錄〕仰山行偉禪師法嗣八人谷隱靜顯禪師黃蘗永泰禪師龍王善隨禪師慧日明禪師〔已上四人見錄〕王氏山慧先禪師寒磎子和禪師木平慶禪師聖果永聰首座〔已上四人無錄〕百丈元肅禪師法嗣一十二人仰山清蕳禪師百丈惟古禪師月珠神鑑禪師〔已上三人見錄〕垂拱法滿禪師永壽信詮禪師洛浦觀通禪師清泉道隆禪師西峯元弼禪師法教凝禪師九仙輔禪師鹿苑業禪師鳳凰有璲禪師〔已上九人無錄〕黃蘗惟勝禪師法嗣一十六人昭覺純白禪師〔一人見錄〕太平齊禪師石霜允真禪師白水居約禪師廣利文易禪師雲頂表奇禪師普通了如禪師天王居岸禪師承天處幽禪師西禪燈禪師靈泉悟遷禪師寧國希則禪師馬溪惟廣禪師望川山遵古禪師馬祖懷儼菴主呂微仲丞相〔已上十五人無錄〕隆慶慶間禪師法嗣三人安化聞一禪師〔一人見錄〕龍鬚聰禪師資福普滋禪師〔已上二人無錄〕雲蓋守智禪師法嗣九人寶壽最樂禪師道場法如禪師石佛慧明禪師〔已上三人見錄〕大乘璣禪師開福文玉禪師大寧紀禪師仰山普禪師桃林希倩禪師報恩有機禪師〔已上六人無錄〕上藍順禪師法嗣四人蘇轍參政〔一人見錄〕方廣繼通禪師佑聖雲智禪師金顏逸禪師〔已上三人無錄〕隆慶利儼禪師法嗣一人香嚴先禪師〔一人無錄〕隱靜守儼禪師法嗣二人廣慧宗賢禪師吉祥法順禪師〔已上二人無錄〕本覺守一禪師法嗣十人越峯粹珪禪師壽山本明禪師天台如菴主西竺尼法海禪師〔已上四人見錄〕福果奉華禪師西峯惟辯禪師法濟元軾禪師牛頭昱先禪師玄沙智章禪師本覺欽禪師〔已上六人無錄〕乾明慧覺禪師法嗣二人長慶應圓禪師〔一人見錄〕寶積清及禪師〔一人無錄〕長蘆崇信禪師法嗣一十五人妙空智訥禪師慧林懷深禪師智者法詮禪師光孝如璝禪師天衣如哲禪師〔已上五人見錄〕石塔銓禪師萬壽明禪師資聖懷悟禪師天衣智暹禪師資福梵欽禪師光孝淨真禪師靈巖顯顒禪師慶善智照禪師西禪道暹禪師龍門法秀菴主〔已上十人無錄〕開先珣禪師法嗣二人延昌熙詠禪師開先宗禪師〔已上二人見錄〕保寧英禪師法嗣一十一人廣福惟尚禪師雪竇法寧禪師羅漢勤禪師羅漢善修禪師〔已上四人見錄〕吉祥齊果禪師無為智全禪師虎丘通禪師香山常禪師華藏宜禪師廣教守淵禪師廣教原照禪師〔已上七人無錄〕夾山自齡禪師法嗣三人西峯法聰禪師兜率惟顯禪師層山珊禪師〔已上三人無錄〕元豐清滿禪師法嗣三人長興宗朴禪師雪峯宗演禪師衛州王大夫〔已上三人見錄〕仙洞仙禪師法嗣一人明教道禪師〔無錄〕淨因覺禪師法嗣二人華嚴惠蘭禪師〔一人見錄〕亞松聖禪師〔一人無錄〕大洪智禪師法嗣一人天章樞禪師〔見錄〕甘露宣禪師法嗣一人妙湛尼文照禪師〔見錄〕瑞巖居禪師法嗣二人萬年處幽禪師〔見錄〕護國元瑞禪師〔無錄〕淨因嶽禪師法嗣一人鼓山體淳禪師〔見錄〕金山慧禪師法嗣一人報恩覺然禪師〔見錄〕續傳燈錄卷第十八目錄〔終〕續傳燈錄卷第十八
other:: 大鑑下第十四世
## 泐潭洪英禪師法嗣
泐潭洪英禪師法嗣
other:: 
### 法輪齊添禪師

南嶽法輪齊添禪師。
僧問。學人上來乞師指示。
師曰。汝適來聞鼓聲麼。
僧云聞。師曰。還我話頭來僧禮拜。
師笑曰。令人疑著。
又上堂喝一喝曰。
師子哮吼。又喝一喝曰。
象王嚬伸。又喝一喝曰。
狂狗逐塊。又喝一喝曰。
鰕跳不出斗。乃曰。
此四喝有一喝堪與佛祖為師。
明眼衲僧試請揀看。
若揀不出大似日中迷路。
又上堂良久曰。性靜情逸。
乃喝一喝曰。心動神疲。
遂顧左右曰。守真志滿。
拈拄杖曰。逐物意移。
驀召大眾曰。見怪不怪其怪自壞。
other:: 
### 慧明雲禪師
 ^585b21

泉州慧明雲禪師。
僧問。般若海中如何為人。
師曰。雲開銀漢逈。
僧云。畢竟又如何。
師曰。棒頭見血。問毘婆尸佛早留心直至如今不得妙意旨如何。
師曰。醜拙不堪當。
僧云。忽然當又作麼生。
師曰。半錢也不直。
僧云。如何即是。師曰。
趙州南石橋北。僧禮拜。
師擊禪床三下。上堂曰。
少室遺風曹溪要旨。
黃蘗收來臨濟扶起。
三關戈甲競頭分。
四揀開遮何止此。
定宗乘立綱紀。當機驗取廬陵米。
更從升合定高低。
爭似備師封白紙。
象骨提心暗喜。同風今古播叢林。
切忌叩牙驚著齒。
又曰。雪峯鼈鼻。溈山水牯。
臨濟三關。雲門一普。
勸君一一透將來。
捉取大雄山下虎。
other:: 
### 仰山友恩禪師
 ^585c2

袁州仰山友恩禪師上堂。
以拄杖擊禪床一下曰。
佛冷祖令瓦解氷銷。
半字滿字千山萬水。
衲僧門下草偃風行。
然雖如是官不容針私通車馬。
有一則奇特因緣舉似大眾。
良久曰。達磨九年空面壁。
西歸羞見洛陽人。
又曰。煙雲開處日月齊明。
影落千江光含萬象。
頭頭顯煥無非自己家風。
物物全彰盡是祖師活計。
於斯明得則點頭嚥唾。
於此未明且擺臂搖頭。
恁麼說話大似傍若無人。
若有人一箇出來咳#CB04394;一聲。
山僧退身三步。
other:: 
### 大溈齊恂禪師
 ^585c15

潭州大溈齊恂禪師。
僧問。玉兔不懷胎犢牛為什麼却生兒。
師曰。著槽厰去。僧云。
牧牛坡下。師曰。莫教落草。
僧云。步步踏著。師曰。
草裏漢。乃曰。頭角未生時薦得。
早犯山僧苗稼了也。
更待擎頭戴角異類中來生兒養犢。
其何以堪。不見仰山云。
一回入草去一回把鼻牽。
然雖如是不免犯人苗稼。
且道如何得不犯。
良久曰。鐵牛不喫欄邊草。
直上須彌頂上眠。
又曰。青山疊疊水茫茫。
猿愛巖前果熟香。
更有一般堪羨處。
誰知別有好思量。
other:: 
## 仰山行偉禪師法嗣
仰山行偉禪師法嗣
other:: 
### 谷隱靜顯禪師
 ^585c25

襄州谷隱靜顯禪師。
僧問。覿面相呈事若何。
師曰。清風來不盡。
僧云。通上徹下絲毫不納也。
師曰。明月照無私。
問文彩既彰願聞舉唱。
師曰。巡海夜叉頭戴角。
僧云。祇園五葉花開處。
不別東君別是春。
師曰。重疊關山路。
問一鏃破三關即不問。
道人相見時如何。
師曰。賊身已露。乃曰。
三日一風五日一雨。
時清道泰歌謠滿路。
釋迦掩室謾商量。
淨名杜口休更舉。
要知極則本根源。
識取南莊李胡子。
敢問諸人。秖如李胡子有甚長處會麼。
今年必定有來年。
不如剩種來年粟。
又曰。晷運推移日長一線。
且道佛法長多少。
自曰。九九八十一。
諸人還會麼。若無人會。
山僧為珍重說。偈言。
九九八十一。日南長至日。
晷運既推移。大家相委悉。
非為世諦流布。且要應時納祐參。
又曰。今朝正月五。
大眾明看取。火上更加熱。
苦中更加苦。堪笑谷隱太無端。
空谷巖前流謎語。
喝一喝。又曰。語默視瞬皆說。
見聞覺知盡聽。香積世界餐香飯悟無生。
極樂國中聽風柯悟般若。
遂拈拄杖曰。若將耳聽終難曉。
眼處聞聲方得知。
卓一下。
other:: 
### 黃蘗永泰禪師
 ^586a7

瑞州黃蘗山祇園永泰禪師。
隨州人。僧問。如何是祖師西來意。
師曰。鐵鑄就。僧擬議。
師曰。會麼。僧禮拜。
師曰。何不早如此。
other:: 
### 龍王山善隨禪師
 ^586a28

潭州龍王山善隨禪師。
僧問。如何是龍王境。
師曰。水晶宮殿。曰如何是龍王如意寶珠。
師曰。頂上髻中。僧禮拜。
師曰。莫道不如意好。
other:: 
### 慧日明禪師
 ^586b2

廬山慧日明禪師上堂。
不用心求唯須息見。
三祖大師雖然回避金鉤。
殊不知已吞紅線。
慧日又且不然。不用求真并息見。
倒騎牛兮入佛殿。
牧笛一聲天地寬。
稽首瞿曇真箇黃面。
other:: 
## 百丈元肅禪師法嗣
百丈元肅禪師法嗣
other:: 
### 仰山清蕳禪師
 ^586b5

袁州仰山清蕳禪師。
僧問。優鉢曇華今日現。
願將花蕋接迷情。
師曰。但得雪消去。
自然春到來。僧云。
一聞千悟立證圜通也。
師曰。心不負人面無慚色。
問二十年來方外客。
今朝出世事何如。
師曰。雲從龍風從虎。
僧云。萬丈白雲藏不得。
一輪明月耀青天。
師曰。行到水窮處坐看雲起時。
問集雲峯下分明事。
請師分付四藤條。
師曰。趙州八十方行脚。
僧云。得恁麼不知時節。
師曰。行到南泉即便休。
乃曰。乍臨勝席實慰靈襟。
昔日聞說千端。不如一日得到。
僧歸山舍人返郡城。
事有遷移理無改易。
何也。湘水直連秀水。
出山還入一山。動靜去來豈妨湛寂。
郡峯列岫常露自己家風。
夾道青松直透長安大路。
煙雲橫野殿閣凌空。
不移跬步之間。頓入華藏世界。
入則不無。還見善財麼。
遂垂下一足曰。久參上士已自知歸。
乍到禪人不妨立地一時搆取。
又曰。新律纔分霞光報曉。
天色欲暖還冷。氣候似冬忽春。
蓋鴻蒙之象初升。
乃嚴凝之寒未退。
時須頃刻已屬東君。
勿此為勞共稱得歲。
剛有一人不在斯限。
天地無由蓋載。寒暑豈得推遷。
日月莫諧照臨。陰陽卒難變易。
若教此人受歲。終是不甘。
時節到來又爭諱得。
且道受歲人與不受歲人。
兩家相見如何作賀。
良久曰。寒隨一夜去春逐五更來。
other:: 
### 百丈維古禪師
 ^586b11

瑞州百丈維古禪師。
上堂大眾集定。拈拄杖示眾曰。
多虛不如少實。卓一下便起。
other:: 
### 月珠神鑑禪師
 ^586c7

嘉定府月珠神鑑禪師。
僧請筆師語要。師曰。
達磨西來單傳心印。
曹溪六祖不識一字。
今日諸方出世語句如山重增繩索。
乃拍禪床曰。於斯薦得猶是鈍根。
若也未然。白雲深處從君臥。
切忌寒猿中夜啼。
other:: 
## 黃蘗惟勝禪師法嗣
黃蘗惟勝禪師法嗣
other:: 
### 昭覺純白禪師
 ^586c9

成都府昭覺純白禪師。
梓州飛烏人姓支氏。
父謙聞法於松山道者。
以死生為戲。白衣梵行緇俗無出其右者。
嘗云。吾根鈍不得入圓頓。
願有子續佛慧命足矣。
師少聞父誨。諦聽沈思有如夙習。
一日躍過溪忽有省不覺失笑。
送往依峨眉山華嚴寺落髮受具。
父子相與遍歷成都講肆。
通性相宗經論。去之南遊首謁澧州太平俊禪師。
俊大奇之。謂真吾法子也。
付以十三條說法大衣。
師遜却之。後詣黃蘗山禮真覺勝禪師親近歲餘。
未始一顧師奉事益勤。
勝一日忽擡眸視之。
師咄曰。這老漢把不定作麼。
勝大笑乃為印證心地。
元豐末宗室南康郡王。
自黃蘗邀勝詣輦下。
師侍行。未幾會太學生上書訟博士者。
語連勝有旨放歸蜀。
門人星散。獨師負巾鉢以從。
會成都府帥奏改昭覺為十方。
問真覺誰可住持。
真覺以師應請。師既領院遵南方規範一變律居。
上堂示眾有曰。不超性海是理事縛。
不透聲輪是語言縛。
於是蜀之淨侶靡然向風。
經肆講席為之一空。
朝散郎馮敢。奉議郎段玘。
天台山隱者宋放。
唐安文士相里昱。
皆摳衣執弟子禮。
元祐末峨眉白水僧正闕。
丞相蔡京時帥成都。
命師住。師不樂遂併昭覺辭之。
蔡察其誠復請歸舊剎。
益建立綱宗孤硬峭整。
大為同輩所嫉謗讟盈路。
師不#CB00421;也久而自定。
師示疾以頌付小師宗顯曰。
風高月冷。水遠天長。
出門無影。四面八方。
怡然而寂。俗壽五十九。
坐三十四夏。小師得法出世者曰宗顯宗化。
嗣法者曰劍州元封常照邛州鐵像子嵩。
師於昭覺為第一代。
塔至今存焉。
other:: 
## 廬陵隆慶慶間禪師法嗣
廬陵隆慶慶間禪師法嗣
other:: 
### 安化聞一禪師
 ^586c15

潭州安化聞一禪師。
僧問。意旨不到處特地好商量。
未審是什麼人境界。
師曰。張三李四。僧云。
木人把板雲中拍。
石女#CB05327;笙水底吹。
師曰。亂走作什麼。
僧云。也要和尚識得。
師曰。西天此土。上堂曰。
拈花微笑虛勞力。
立雪齊腰枉用功。
爭似老盧無用處。
却傳衣鉢振真風。
大眾且道。那箇是老盧傳底衣鉢。
莫是大庾嶺頭提不起底麼。
且莫錯認定盤星。
以拂子擊禪床下坐。
other:: 
## 雲蓋守智禪師法嗣
雲蓋守智禪師法嗣
other:: 
### 寶壽最樂禪師
 ^587a18

福州寶壽最樂禪師。
古田人也。上堂。諸佛不真實說法度群生。
菩薩有智慧見性不分明。
白雲無心意灑為世間雨。
大地不含情能長諸草木。
若也會得猶存知解。
若也不會墮在無記。
去此二途如何即是。
海闊難藏月。山深分外寒。
other:: 
### 道場法如禪師
 ^587a28

安吉州道場法如禪師。
衢州徐氏子。參雲蓋悟汾陽十智同真話。
尋常多說十智同真。
故叢林號為如十同也。
水庵圓極皆依之。
圓極嘗贊之曰。生鐵面皮難湊泊。
等閑舉步動乾坤。
戲拈十智同真話。
不負黃龍嫡骨孫。
上堂。知見立知即無明本。
知見無見斯即涅槃。
無漏真淨。云何是中更容他物。
釋迦老子和身放倒。
後代兒孫如何接續。
要會麼。通玄不是人間世。
滿目青山何處尋。
other:: 
### 石佛慧明禪師
 ^587b5

紹興府石佛慧明解空禪師。
僧問。如何是寶相境。
師曰。三生鑿成。曰如何是境中人。
師曰。一佛二菩薩。
other:: 
## 上藍順禪師法嗣
上藍順禪師法嗣
other:: 
### 蘇轍參政
 ^587b14

參政蘇轍居士字子由。
元豐三年以睢陽從事。
左遷瑞州搉筦之任。
是時洪州上藍順禪師與其父文安先生有契。
因往訪焉相得歡甚。
公咨以心法。順示搐鼻因緣。
已而有省。作偈呈曰。
中年聞道覺前非。
邂逅相逢老順師。
搐鼻徑參真面目。
掉頭不受別鉗鎚。
枯藤破衲公何事。
白酒青鹽我是誰。
慚愧東軒殘月上。
一杯甘露滑如飴。
other:: 
## 本覺守一禪師法嗣
本覺守一禪師法嗣
other:: 
### 越峯粹珪禪師
 ^587b18

福州越峯粹珪妙覺禪師。
本郡林氏子。僧問。
如何是祖師西來意。
師曰。瘦田損種。曰未審如何領會。
師曰。刈禾鐮子曲如鉤。
問機關不到時如何。
師曰。抱甕灌園。曰此猶是機關邊事。
師曰。須要雨淋頭。
other:: 
### 壽山本明禪師
 ^587b27

福州壽山本明禪師。
開堂日僧問。李相當年參藥嶠。
雲在青天水在瓶。
府帥請師匡上席。
未知祖意若為明。
師曰。今古應無墜分明在目前。
云將謂壽山無透路。
元來方外有知音。
師曰。今之古之一句作麼生道得。
云伯牙與子期不如閑相識。
師曰又被風吹別調中。
問如何是壽山境。
師曰。三山長在目一徑是杉松。
云如何是境中人。
師曰。閑持楖#CB05175;木笑問往來人。
問云。向上宗乘事若何。
師曰。龍吟霧起虎嘯風生。
問知師久蘊吹毛劍。
作麼生是吹毛劍。
師曰。清風八面。云中下之機如何曉解。
師曰。切忌當鋒。云恁麼則今日用去也。
師曰。快便難逢。乃曰。
過去諸佛已過去。
未來諸佛猶未來。
正當空却之際佛法委在何人。
若也一念回光返照。
十世古今不離於當念。
豈有前後去來之際。
直饒諸聖出興如恒河沙數。
未有一箇半箇當頭指出。
是以釋迦老子四十九年說不盡。
三乘十二分教又是黃葉止啼之說。
洎乎靈山會上。不得已而拈花示眾。
迦葉破顏微笑。便道。
吾有正法眼藏分付摩訶大迦葉。
自此之後翻成途轍。
西天此土遞相傳授。
如以印印心。心以印印定。
實無一法與人。直指當人分上。
真機絕朕包千古以無窮。
大智冲虛亘十方而無盡。
法界豈從他得。圓光不離目前。
舉足下足無非真實道場。
一卷一舒豈離繁興大用。
草木叢林皆現色身三昧。
山河大地盡轉根本法輪。
若能如是方解報佛深恩。
上資皇圖永固。珍重。
又上堂曰。四面青山列畫屏。
誰知身世與雲平。
松風水月淡相對。
別占壺中一片清。
所以白雲影裏古佛巖前。
青松翠柏盡彰古佛之家風。
傑閣雄樓何異天宮之世界。
既到這裏不用彈指樓閣門開。
說甚天台與南嶽。
為什麼如此。壽嶽凌霄漢紅塵不到關。
other:: 
### 台州天台如菴主
 ^587c3

台州天台如菴主。
久依法真。因看雲門東山水上行語。
發明己見。師隱故山。
猿鹿為伍。郡守聞其風。
遣使逼令住持。師作偈曰。
三十年來住此山。
郡符何事到林間。
休將鎖鎖塵寰事。
換我一生閑又閑。
遂焚其廬竟不知所止。
other:: 
### 西竺尼法海禪師
 ^588a8

平江府西竺寺尼法海禪師。
寶文呂嘉之姑也。
首參法雲秀和尚。
後領旨於法真言下。
諸名儒屢挽應世。
堅不從。殂日說偈曰。
霜天雲霧結。山月冷涵輝。
夜接故鄉信。曉行人不知。
屆明坐脫。
other:: 
## 乾明覺禪師法嗣
乾明覺禪師法嗣
other:: 
### 長慶應圓禪師
 ^588a13

嶽州平江長慶應圓禪師上堂。
寒氣將殘春日到。
無索泥牛皆#CB01387;跳。
築著崑崙鼻孔頭。
觸倒須彌成糞掃。
牧童兒鞭棄了。懶吹無孔笛。
拍手呵呵笑。歸去來兮歸去來。
烟霞深處和衣倒。
良久曰。切忌睡著。
other:: 
## 長蘆信禪師法嗣
長蘆信禪師法嗣
other:: 
### 妙空智訥禪師
 ^588a19

臨安府徑山智訥妙空禪師。
秀州夏氏子。僧問。
牛頭未見四祖時如何。
師曰。坐久成勞。曰見後如何。
師曰。不妨我東行西行。
other:: 
### 慧林懷深禪師
 ^588a25

東京慧林懷深慈受禪師。
壽春府夏氏子。生而祥光現舍。
文殊堅禪師遙見疑火也。
詰且知師始生。往訪之。
師見堅輒笑。母許出家。
十四割愛冠祝髮。
後四年訪道方外。
依淨照於嘉禾資聖。
照舉良遂見麻谷因緣問曰。
如何是良遂知處。
師即洞明。出住資福屨滿戶外。
蔣山佛鑑懃禪師行化至。
茶退師引巡寮。至千人街坊。
鑑問。既是千人街坊。
為什麼秖有一人。
師曰。多虛不如少實。
鑑曰。恁麼那。師赧然。
偶朝延以資福為神霄宮。
因棄往蔣山留西庵陣請益。
鑑曰。資福知是般事便休。
師曰。某實未穩。望和尚不外。
鑑舉倩女離魂話。
反覆窮之大豁疑礙。
呈偈曰。秖是舊時行履處。
等閒舉著便誵訛。
夜來一陣狂風起。
吹落桃花知幾多。
鑑拊几曰。這底豈不是活祖師意。
未幾被旨住焦山。
僧問。如何是佛。師曰。
面黃不是真金貼。
曰如何是佛向上事。
師曰。一箭一蓮花。
僧作禮。師彈指三下。
問知有道不得時如何。
師曰。瘂子喫蜜。曰道得不知有時如何。
師曰。鸚鵡喚人。僧禮拜。
師叱曰。這傳語漢。
問甚麼人不被無常吞。
師曰。秖恐他無下口處。
曰恁麼則一念通玄箭三尸鬼失姦也。
師曰。汝有一念定被他吞了。
曰無一念時如何。
師曰。捉著闍黎。上堂。
古者道。忍忍三世如來從此盡。
饒饒萬禍千殃從此消。
默默無上菩提從此得。
師曰。會得此三種語了。
好箇不快活漢。山僧秖是得人一牛還人一馬。
潑水相唾插嘴廝罵。
卓拄杖曰。平出平出。
上堂。雲自何山起。
風從甚#CB00589;生。
好箇入頭處。官路少人行。
上堂。不是境亦非心。
喚作佛時也陸沈。
箇中本自無階級。
切忌無階級處尋。
總不尋過猶深。打破雲門飯袋子。
方知赤土是黃金。
咄。
other:: 
### 智者法銓禪師
 ^588a28

婺州智者法銓禪師上堂。
要扣玄關須是有節操。
極慷慨斬得釘截得鐵。
硬剝剝地漢始得。
若是隈刀避箭碌碌之徒看即有分。
以拂子擊禪床下座。
other:: 
### 萬壽如璝禪師
 ^588c3

平江府萬壽如璝證悟禪師。
建寧魏氏。開堂日僧問。
如何是蘇臺境。師曰。
山橫師子秀水接太湖清。
曰如何是境中人。
師曰。衣冠皇宋後禮樂大周前。
師凡見僧必問。近日如何。
僧擬對。即拊其背曰。
不可思議。將示寂眾集。
復曰。不可思議。乃合掌而終。
other:: 
### 天衣如哲禪師
 ^588c7

越州天衣如哲禪師。
族里未詳。自退席寓平江之萬壽。
飲啖無擇人多侮之。
有以瑞巖喚主人公話問者。
師答以偈曰。瑞巖長喚主人公。
突出須彌最上峯。
大地掀翻無覓處。
笙歌一曲畫樓中。
一日曰。吾行矣。令拂拭所乘笋輿。
乃書偈告眾曰。道在用處用在死處。
時人秖管貪歡樂。
不肯學無為。敘平昔參問勉眾進修已。
忽竪起拳曰。諸人且道。
這箇落在甚處。眾無對。
師揮案一下曰。一齊分付與秋風。
遂入輿端坐而逝。
other:: 
## 開先珣禪師法嗣
開先珣禪師法嗣
other:: 
### 延昌熙詠禪師
 ^588c13

廬州延昌熙詠禪師。
僧問。少林面壁意旨如何。
師曰。慚惶殺人。
other:: 
### 開先宗禪師
 ^588c24

廬州開先宗禪師上堂。
一不做二不休。捩轉鼻孔捺下雲頭。
禾山解打鹽官鼓。
僧繇不寫戴嵩牛。
盧陵米投子油。雪峯依舊輥雙毬。
夜來風送衡陽信。
寒雁一聲霜月幽。
other:: 
## 保寧英禪師法嗣
保寧英禪師法嗣
other:: 
### 廣福惟尚禪師
 ^588c26

臨安府廣福院惟尚禪師。
初參覺印問曰。南泉斬猫兒意旨如何。
印曰。須是南泉始得。
印以前語詰之。師不能對。
至僧堂忽大悟曰。
古人道。從今日去更不疑天下老和尚舌頭。
信有之矣。述偈呈印曰。
須是南泉第一機。
不知不覺驀頭錐。
覿面若無青白眼。
還如#CB05229;#CB05229;守空池。
舉未絕印竪拳曰。
正當恁麼時作麼生。
師掀倒禪床。印遂喝。
師曰。賊過後張弓。
便出住廣福日室中問僧。
提起來作麼生會。
又曰。且道是箇甚麼要人提起。
other:: 
### 雪竇法寧禪師
 ^589a2

明州雪竇法寧禪師。
衢州杜氏子。上堂。
百川異流以海為極。
森羅萬象以空為極。
四聖六凡以佛為極。
明眼衲子以拄杖子為極。
且道拄杖子以何為極。
有人道得山僧兩手分付。
儻或未然。不如閑倚禪床畔。
留與兒孫指路頭。
other:: 
### 羅漢勤禪師
 ^589a12

廬山羅漢勤禪師上堂曰。
羅漢有一句。擬議成露布直下便承當。
歸堂喫茶去。又上堂曰。
月生一三世如來跳不出。
月生二直下分明休擬議。
月生三凜凜霜風徹骨寒。
遂拈拄杖曰。山僧拄杖子過去不可得見在不可得。
諸人者作麼生會。
向這裏辨得。羅紋十字一任橫行。
苟或未然切忌亂走。
擊禪床下坐。
other:: 
### 羅漢善修禪師
 ^589a18

蘆州羅漢善脩禪師上堂曰。
一氣不言群芳競吐。
煙羃羃兮水淥山青。
日遲遲兮鸞吟燕語。
桃花依舊笑春風。
靈雲別後知何許。
驀拈拄杖曰。見麼。
良久曰。鼻孔眼睛一時穿却。
卓拄杖一下。
other:: 
## 元豐清滿禪師法嗣
元豐清滿禪師法嗣
other:: 
### 長興宗朴禪師
 ^589a25

湘州長興宗朴禪師上堂曰。
我有一訣逢人便說。
雨下天涼炎天普熱。
大眾還會麼。爾若會得眼中著屑。
爾若不會今朝敗闕。
不見道。別別韶陽老人得一橛。
又曰。臘月正嚴寒。
草木盡枯乾。幾多名利客。
見處黑漫漫。喝一喝。
other:: 
### 雪峯宗演禪師
 ^589b2

福州雪峯宗演圓覺禪師。
恩州人也。僧問。不慕諸聖不重己靈時如何。
師曰。欵出囚口。曰便恁麼會去時如何。
師曰。換手搥胸。問如何是大善知識心。
師曰。十字街頭片瓦子。
辭眾曰。僧問。如何是臨岐一句。
師曰。有馬騎馬無馬步行。
曰途中事作麼生。
師曰。賤避貴。上堂。
遣迷求悟。不知迷是悟之鉗鎚。
愛聖憎凡。不知凡是聖之鑢鞴。
秖如聖凡雙泯迷悟俱忘一句作麼生道。
半夜彩霞籠玉像。
天明峯頂五雲遮。 ^589b8

衛州王大夫遺其名。
以喪偶厭世相。遂參元豐於言下知歸。
豐一日謂曰。子乃今之陸亘也。
公便掩耳。既而回壇山之陽。
縛茅自處者三載。
偶歌曰。壇山裏日何長。
青松嶺白雲鄉。吟鳥啼猿作道場。
散髮采薇歌又笑。
從教人道野夫狂。
other:: 
## 淨因覺禪師法嗣
淨因覺禪師法嗣
other:: 
### 華嚴惠蘭禪師
 ^589b18

東京華嚴真懿慧蘭禪師上堂。
達磨大師九年面壁。
未開口已前不妨令人疑著。
却被神光座主一覷脚手忙亂。
便道。吾本來茲土。
傳法救迷情。一華開五葉。
結果自然成。當時若有箇漢。
腦後有照破古今底眼目。
手中有截斷虛空底鉗鎚。
纔見恁麼道。便與驀胸扭住。
問他道。一華五葉且拈放一邊。
作麼生是爾傳底法。
待伊開口。便與掀倒禪床。
直饒達磨全機也倒退三千里。
免見千古之下負累兒孫。
華嚴今日豈可徒然。
非唯重整頹綱。且要與諸人雪屈。
遂拈拄杖橫案。召大眾曰。
達磨大師向甚處去也。
擲拄杖下座。上堂拈拄杖曰。
靈山會上喚作拈花。
少室峯前名為得髓。
從上古德秖可傍觀。
末代宗師盡皆拱手。
華嚴今日不可逐浪隨波。
擬向萬仞峯前點出普天春色。
會麼。髑髏無喜識枯木有龍吟。
other:: 
## 大洪智禪師法嗣
大洪智禪師法嗣
other:: 
### 天章樞禪師
 ^589b25

越州天章樞禪師。
上堂召大眾曰。春將至歲已暮。
思量古往今來。秖是箇般調度。
凝眸昔日家風。下足舊時岐路。
勸君休莫莽鹵。眨上眉毛須薦取。
東村王老笑呵呵。
此道今人棄如土。
other:: 
## 甘露宣禪師法嗣
甘露宣禪師法嗣
other:: 
### 妙湛尼文照禪師
 ^589c13

平江府妙湛寺尼文照禪師。
溫陵人。上堂。靈源不動妙體何依。
歷歷孤明是誰光彩。
若道真如實際。大似好肉剜瘡。
更作祖意商量。正是迷頭認影。
老胡四十九年說夢即且止。
僧堂裏憍陳如上座。
為爾諸人舉覺底。
還記得麼。良久曰。
惜取眉毛好。
other:: 
## 瑞巖居禪師法嗣
瑞巖居禪師法嗣
other:: 
### 萬年處幽禪師
 ^589c19

台州萬年處幽禪師上堂。
先聖行不到處凡流恰到。
凡流既到先聖莫知到與不到。
知與不知總置一壁。
秖如僧問乾峯。十方薄伽梵。
一路涅槃門。未審路頭在甚麼處。
峯以拄杖畫一畫曰。
在這裏。且道此老與他先聖凡流相去幾何。
南山虎齩石羊兒。
須向其中識生死。
other:: 
## 淨因嶽禪師法嗣
淨因嶽禪師法嗣
other:: 
### 鼓山體淳禪師
 ^589c26

福州鼓山體淳禪鑒禪師。
上堂。由基弓矢不射田蛙。
任氏絲綸要投溟渤。
發則穿楊破的。得則修鯨巨鰲。
隻箭既入重城。長竿豈釣淺水。
而今莫有吞鉤齧鏃底麼。
若無。山僧卷起絲綸拗折弓箭去也。
擲拄杖下座。
other:: 
## 金山慧禪師法嗣
金山慧禪師法嗣
other:: 
### 報恩覺然禪師
 ^590a5

常州報恩覺然寶月禪師。
越州鄭氏子。上堂。
學者無事空言。須求妙悟。
去妙悟而事空言。
其猶逐臭耳。然雖如是。
罕逢穿耳客多遇刻舟人。
一日謂眾曰。世緣易染道業難辦。
汝等勉之。語卒而逝。
續傳燈錄卷第十八
 ^590a11
