
pin:: 十住毘婆沙論卷第十三
author:: 聖者龍樹造
translator:: 後秦龜茲國三藏鳩摩羅什譯
譬喻品之餘
問曰：菩薩善知是諸法，未得佛道，終不退者，其喻云何？ ^90a15

答曰：
　　如大力導師，善知好道相，
　　此處與彼處，轉道之所宜。
　　資糧及行具，皆悉令備足，
　　於彼險道中，令眾得安隱。
　　得至大城邑，能令眾無患，
　　由是大導師，善能知道故。
　　善知諸地轉，具足助道法，
　　菩薩善知道，好惡此彼處。
　　自度生死險，兼導多眾生，
　　令至安隱處、無為涅槃城。
　　悉令於惡道，不遇眾苦患；
　　菩薩方便力，善能知道故。 ^90a16

好道相者，多有薪、草、水；無有寇賊、師子、
狼虎及諸惡獸、毒虫之屬；不寒、不熱，無有惡山、
溝坑、絕#CB00589;、險隘、深榛、
叢林、隈障；亦無高下，平直夷通，少於岐道，
寬博多容，多人行處；行無厭惓，多有華、
果、可食之物。 ^90a29

如是等事，名為好道相；與此相違，名為惡道相。 ^90b4

「此處」名人眾止宿、食息之處。 ^90b5

「彼處」名從是處至異處；若二宿中間，亦名異處。 ^90b6

「轉道」名見有岐道至大城者，是道應行，餘者應捨。 ^90b7

「資糧」名 #CB00595;蜜摶等，道路所食。 ^90b8

「大力」名大勢力，多有財物、善解治法。 ^90b9

「備足」名多有飲食無所乏少。 ^90b10

「安」名無有賊寇恐怖之事。
「隱」名無有疾病、苦痛、衰患。 ^90b11

「大城」名多容人眾，能令多人眾得至大城。 ^90b12

「導師」善解道相，自無患難，亦令人眾無有患難。
善諳道故，無有寒熱、飢渴、怨賊、惡獸、毒虫、
惡山、惡水、深坑坎等如是過患。
何以故？善知道路好、惡相故。
以此喻歡喜等十地，如人行路，去不休息，
能至大城，菩薩如是行是十地，得至佛法，入涅槃大城。
如彼好道多有薪、草、水等，行者無乏。 ^90b13

「草」名如人乘馬，路多好草，馬力強盛；十地道功德亦如是——諦、
捨、滅、慧四勝處助諸功德故，名為草。
何以故？若人貴於實事，樂隨諦語，常親近實語者，
見實有利樂隨實事，深惡妄語，遠離妄語，
見妄語過，不欲樂聞，如是等因緣得諦勝處；
捨等三處，亦應如是知。
如彼好道，須諸象、馬、牛驢等得至大城，草助成其力。
如是諦、捨、滅、慧處，能令至佛法，入涅槃大城。 ^90b20

「薪」名多聞、思、修慧，能至大智慧業。
如薪能令火然，亦令猛盛。
如是聞、思、修慧能生大慧，能令增長。
如火能燒、能煮、能照，智慧火亦如是：燒諸煩惱、
成熟諸善根、照四聖諦。
如火是智慧，薪是能生智慧等諸法。 ^90b28

「多水」名多有諸流河渠，隨意取用，充足大眾；泉井及池所不能爾。 ^90c4

復次，「多水」者，如人乘船隨水至大城，井泉、陂池水則不能得爾。
如《經》說： ^90c7

「信為大河，福德為岸。
如河除熱、除渴、除垢，能生勢力；善法中，
信亦如是，能滅三毒熱、除三惡行垢、除三有渴；
為涅槃故，於善法中得勢力。」
如彼好道，多有諸根、藥草，則行者無乏；十地道亦如是。 ^90c8

「根」名深心所愛，如有根故，則生芽、莖、枝、
葉等及諸果實；深心愛道，生正憶念、大願等諸功德。 ^90c13

「藥草」名諸波羅蜜。
如藥草能滅諸毒；諸波羅蜜藥草滅貪恚癡毒、
諸煩惱病，亦復如是。 ^90c15

如彼好道，不失韋婆陀，則行道安隱。 ^90c17

韋陀秦言無對義，是符檄。
如行者不失符檄，則在所欲至，無有障礙；
十地道亦如是，不失韋婆陀，則在所過諸地、
所集善根，則能隨意助成、增長現在善根。
彼又能教化聲聞道、辟支佛道、欲界、色界諸天道眾生，令住佛道。
若魔、若外道，不能干亂，是名不失韋婆陀。 ^90c18

如彼好道無有蚊、虻、毒虫之屬；十地道亦如是，
無有憂愁、啼哭之聲。 ^90c24

如彼好道無有賊難；十地道亦如是，無有五蓋諸惡賊眾。 ^90c26

如佛告比丘：「聚落賊者，所謂五蓋，如賊先奪人物，
後乃害命；五蓋賊亦如是，先奪善根，後斷慧命，則墮放逸而死」。 ^90c27

如道中無師子、虎狼、諸惡獸等；十地道亦如是，
無有瞋恚、鬪諍。 ^91a1

如師子等惡獸好惱害他；瞋恚等為惱他故生，亦復如是。 ^91a2

如惡獸等噉肉、飲血；瞋恨等食多聞慧肉、
飲修慧等血，亦復如是。 ^91a4

如彼好道，無有寒、熱過惡；十地道亦如是，
不墮寒氷地獄，故無有寒過惡；不墮熱地獄故，無有熱過惡。 ^91a5

如彼好道無深坑等諸難；十地道亦如是，
無有外道苦行等諸難，所謂：灰身、入氷、
拔髮、日三洗、翹一足、日一食、二日一食…乃至一月一食、
默然至死、常舉一臂，常行忍辱、五熱炙身、
臥刺蕀上、入火、入水、自投高巖、深爐中立、
牛屎燒身、直趣一方不避諸難、常著濕衣裳、
水中臥等，身苦心苦不至正智；無如是等故，名為無難。 ^91a8

如道無邪徑；十地道亦如是，無身、口、意惡業故，名為無邪徑。 ^91a16

如道無刺蕀者；十地道亦如是，無諸業障刺蕀故，名為無刺蕀。
如刺刺脚則廢行路，業障刺蕀障行佛法、入涅槃。 ^91a17

如道正直；十地道亦如是，無一切諂曲、
欺誑故，名為正直。 ^91a20

如道少岐道；十地道亦如是，少於異道，何以故？
發大乘者，少行聲聞、辟支佛道，是故少於異道。
或有菩薩行二乘道者，當知未到菩薩地、
未入正位，行於邊行故。 ^91a21

如彼好道無諸叢林妨礙；十住道亦如是，無有五欲諸惡叢林。 ^91a25

問曰：
何故不言「都無五欲叢林」，但言「無惡林」耶？ ^91a27

答曰：
發大乘者，福德因緣，有第一五欲，是故不得言無，但無惡耳。 ^91a28

復次，如深叢林，難入難過，多諸難礙；菩薩五欲則不然，不如凡夫於五欲生諸過惡。
如是故，但說無叢林。 ^91a29

如道寬博多容，不相妨礙；十住道亦如是，
多所容受，無量百千萬億眾生共發無上道心，
而不相妨礙，是百千萬億眾生，若一切眾生，
俱發阿耨多羅三藐三菩提心，同行此道，不相妨礙。 ^91b3

如道多人所行；十住道亦如是，恒河沙等過去、
現在諸佛行菩薩道時，皆行此道。 ^91b7

如彼好道，行不疲厭；十住道亦如是，多有因果諸樂，
所謂：多生人天中受果報，樂離欲故，受歡喜樂、
禪定樂、無喜樂、現在樂；得是諸樂，故無有疲厭。 ^91b9

如道多有華、果、根；十住道亦如是，多根、
華、果。 ^91b13

「根」者三善根。
「華」者七覺華是。如《經》說：「七華者七覺意是」。 ^91b14

「果」者四沙門果是。
無如是等違好道功德過故，名為離惡。 ^91b15

如導師知道中，是中應食、是應宿，彼處亦應宿；
菩薩行十地亦如是，知何處可宿、何處可食。 ^91b16

可宿名有諸現在佛處。
可食名可得修習善法處。
如食能利益諸根，亦助壽命；諸善法亦如是，
能益「信」等諸根，助成慧命。 ^91b19

「異處宿」名從彼佛所，至餘佛所。
復次，此佛國土、彼佛國土中間，亦名異處。 ^91b22

善知道轉者，如彼導師知道不安隱則轉；
菩薩亦如是，善知是道至聲聞、是道至辟支佛、是道至佛。
如是知已，捨聲聞道、辟支佛道，但行至佛道。 ^91b23

如彼好道多有飲食；十住道亦如是，多行布施、
持戒、修禪。 ^91b27

如彼導師以多財物，善能治法，有大勢力；
菩薩亦如是，有財物、治法故，有大勢力。 ^91b28

財者七財，所謂信、戒、慚、愧、捨、聞、慧。 ^91c1

治法者，一切魔、種種沙門、婆羅門、外道論師，
悉能摧伏，是為威勢。 ^91c2

如彼大城無有怨賊、疫病、暴死、種種衰惱故，
名為安隱；涅槃大城亦如是，無有諸魔、
外道諸流、貪欲、瞋恚、放逸、死、憂悲、苦惱、
啼哭故，名為安隱。 ^91c3

如彼大城多有飲食，故名為豐饒；涅槃城亦如是，
多有諸深禪定、解脫、三昧故，名為豐饒。 ^91c7

如彼大城多所容受，故名為大城；涅槃城亦如是，
多受眾生，故名為大。
假令一切眾生不受諸法故，皆入無餘涅槃，而涅槃性無增無減。 ^91c9

如彼導師能將多眾安隱示好道故，名為導師；
菩薩亦如是，善將眾生示佛法、示涅槃，
從生死險道得至涅槃，故名為大導師。 ^91c12

如彼導師善知道相故，身及餘人皆無有惡；
菩薩亦如是，自不行貪瞋恚等諸蓋、諸惡、
苦行、老死深坑；亦不墮寒熱地獄、餓鬼故，
名為自不得惡，所隨從者亦不得惡。 ^91c15

是故「偈」中說：「善知道相故，自不得惡、餘不得惡」。
pin:: 
#  27 略行品
略行品第二十七
　　菩薩歡喜地，今已略說竟，
　　菩薩住是中，多作閻浮王；
　　常離慳貪垢，不失三寶念，
　　心常願作佛，救護諸眾生。 ^91c19

初地名歡喜，已略說竟。
諸佛法無量無邊，是地為本。 ^91c26

若廣說，亦無量無邊，是故言「略說」。 ^91c27

菩薩住是地中，多作閻浮提勢力轉輪王。
先世修習是地因緣故，信樂布施，無慳貪垢；
常施三寶故，不失三寶念；常念作佛，救諸眾生——如是等善念，
常在心中。 ^91c28

復次——
　　若欲得出家，勤心行精進，
　　能得數百定，得見數百佛。
　　能動百世界，飛行亦如是；
　　若欲放光明，能照百世界；
　　化數百種人，能住壽百劫；
　　能擇數百法，能變作百身。
　　能化百菩薩，示現為眷屬，
　　利根過是數，依佛神力故。
　　已說初地相，果力淨治法，
　　今當復更說，第二無垢地。 ^92a2

「果」名得數百定，見數百佛等。
「勢力」名能化數百眾生。 ^92a13

餘偈義先已說，不復解餘偈，今當復說第二無垢地。 ^92a14

問曰：
汝欲廣說菩薩所行法，初地義尚多，諸學者恐轉增廣，
則懈怠心生，不能讀誦。
是故汝今應為不能多讀誦者，略解菩薩所行諸法。 ^92a15

答曰：
　　菩薩所有法，是法皆應行，
　　一切惡應捨，是則名略說。 ^92a18

如上來諸品所說，能生、能增長諸地法，
如上諸品中說；若於餘處說者，皆應令生。 ^92a21

菩薩過惡事，皆應遠離。
是名略說菩薩所應行。 ^92a22

如《法句》中說：「諸惡莫作，諸善奉行，自淨其意，是諸佛教。」 ^92a24

有一法攝佛道，菩薩應行。
云何為一？所謂：「於善法中，一心不放逸。」
如佛告阿難：「我不放逸故，得阿耨多羅三藐三菩提。」
如說：
　　不放逸成佛，世間無與等，
　　若能不放逸，何事而不成。 ^92a25

復有二法能攝佛道：一、不放逸，二、智慧。
如說：
　　不放逸智慧，佛說是利門，
　　不見不放逸，而事不成者。 ^92b2

復有三法能攝佛道：一、學勝戒，二、學勝心，
三、學勝慧。如說：
　　戒生上三昧，三昧生智慧，
　　智散諸煩惱，如風吹浮雲。 ^92b6

復有四法能攝佛道：一、諦處，二、捨處，三、
滅處，四、慧處。如說：
　　諦捨定具足，得慧利清淨，
　　精進求佛道，當集此四法。 ^92b10

復有五法能攝佛道：一、信根，二、精進根，
三、念根，四、定根，五、慧根。
如說：
　　信根精進根，念定慧堅牢，
　　是法大悲合，終不退佛道。
　　如人得五根，能通達五塵，
　　如得信等根，能通諸法相。 ^92b14

復有六法能攝佛道：所謂布施、持戒、忍辱、
精進、禪定、智慧波羅蜜。
如說：
　　如所說六度，降伏諸煩惱，
　　常增長善根，不久當得佛。 ^92b20

復有七法能攝佛道。
所謂七正法：信、慚、愧、聞、精進、念、慧。
如說：
　　欲得七正法，當樂定精進，
　　除去七邪法，能知諸功德。
　　是人能疾得，無上佛菩提，
　　拔沒生死者，令在安隱處。 ^92b24

復有八法能攝佛道，所謂八大人覺：少欲、
知足、遠離、精進、念、定、慧、樂不戲論。
如說：
　　若人決定心，住八大人覺，
　　為求佛道故，除諸惡覺觀。
　　如是則不久，疾得無上道，
　　如人行善者，必當得妙果。 ^92c1

復有九法能攝佛道，所謂：大忍、大慈、大悲、
慧、念、堅心、不貪、不恚、不癡。
如說：
　　具足於大忍，大慈及大悲，
　　又能住於慧，念及堅心中。
　　深心入無貪，無恚癡善根，
　　若能如是者，佛道則在手。 ^92c7

復有十法能攝佛道，所謂十善道：自不殺生，
不教他殺，見殺心不稱讚，見殺心不喜，乃至邪見亦如是。
以是福德迴向阿耨多羅三藐三菩提。
如說：
　　不惱害眾生，亦不行劫盜，
　　不婬犯他婦，是三為身業；
　　不妄語兩舌，不惡口綺語，
　　不貪惱邪見，是七口意行。
　　如是則能開，無上佛道門，
　　若欲得佛者，當行是初門。 ^92c13

如是等法，菩薩應生；生已應守護，守護已應增長。
於一善事，從一轉增。 ^92c23

亦應當知求佛道者，於一惡法，應疾遠離。
所謂遠離不放逸。
如說：
　　若人不能度，生死險惡道，
　　是為可呵責，最是罪惡事；
　　雖樂於富樂，而生貧賤家，
　　不能種善根，為人作奴僕。
　　皆由於放逸，因緣之所致，
　　是故有智者，疾遠如惡毒；
　　若未成大悲，無生忍不退，
　　而行放逸者，是則名為死。 ^92c24

復有二過應疾遠離：一、貪聲聞地，二、貪辟支佛地。
如 " resp=說：
　　若墮聲聞地，及辟支佛地，
　　是名菩薩死，亦名一切失。
　　雖墮於地獄，不應生怖畏，
　　若墮於二乘，菩薩應大畏；
　　雖墮於地獄，不永遮佛道，
　　若墮於二乘，畢竟遮佛道。
　　佛說愛命者，斬首則大畏，
　　如是欲作佛，二乘應大畏。 ^93a6

復有三過應疾遠離：一、憎諸菩薩，二、憎菩薩所行，
三、憎甚深大乘經。
如說：
　　小智以小緣，憎恚諸菩薩，
　　亦憎菩薩道，亦憎大乘經；
　　不解故不信，墮在大地獄，
　　怖畏大驚喚，是事應遠離。 ^93a16

復有四過應疾遠離：一、諂，二、曲，三、急性，
四、無慈愍。如說：
　　自言是菩薩，其心多諂曲，
　　急性無所容，不行慈愍心。
　　是近阿鼻獄，離佛道甚遠。 ^93a22

復有五過應疾遠離：一、貪欲，二、瞋恚，三、
睡眠，四、調戲，五、疑。
是名五蓋覆心。如說：
　　若人放逸者，諸蓋則覆心，
　　生天猶尚難，何況於得果。
　　若勤行精進，則能裂諸蓋，
　　若能裂諸蓋，隨願悉皆得。 ^93a27

復有六過與六波羅蜜相違，應疾遠離：
一、慳貪，二、破戒，三、瞋恚，四、懈怠，五、調戲，
六、愚癡。如說：
　　慳貪垢污心，破戒而懈怠，
　　無知如牛羊，好瞋如毒蛇，
　　心亂如獼猴，不遠離諸蓋，
　　生天為甚難，何況得佛道。 ^93b4

復有七過應疾遠離：一、樂多事務；二、樂多讀誦；
三、樂睡眠；四、樂語說；五、貪利養；六、常欲令人喜；
七、迷悶於道，心隨愛行。
如說：
　　弊人樂事務，樂多誦外經，
　　癡人樂睡眠，樂共聚眾語。
　　雖願欲作佛，而深著利養，
　　是恩愛奴僕，迷悶於佛道，
　　如是諸惡人，自言是菩薩。 ^93b11

復有八法應疾遠離：一、邪見，二、邪思惟，
三、邪語，四、邪業，五、邪命，六、邪方便，七、邪念，
八、邪定。如說：
　　若有人愚癡，行於八邪道，
　　學邪諸經法，好隨逐邪師，
　　遠離八聖道、深妙諸功德。
　　堅深著煩惱，而或願菩提，
　　如是愚癡人，欲度於大海，
　　捨好堅牢船，抱石欲求渡。 ^93b19

復有九法應疾遠離：一、不聞阿耨多羅三藐三菩提；
二、聞已不信；三、若信不受；四、若受不誦持；
五、若又誦持；不知義趣；六、若知不說；七、
若說；不如說行；八、若如說行；不能常行；
九、若能常行，不能善行。
如說：
　　癡人不欲聞，無上正真道，
　　聞已不能信，又不能誦持；
　　不知義不說，不如所說行，
　　不能常善行，又無念安慧。
　　如是愚癡人，不堪得道果，
　　猶如罪惡人，不得生天上。 ^93b28

復有十過應疾遠離，所謂十不善道。
如說：
　　癡人於少時，貪愛弊五欲，
　　捨離十善道，行十不善道。
　　諸天樂在手，而復自捨棄，
　　如貪小錢利，而捨大寶藏。 ^93c10

問曰：
汝說無上道相時，種種因緣訶罵空發願菩薩、
自言菩薩、但名字菩薩；若是三不名為菩薩者，成就何法名為真菩薩？ ^93c15

答曰：
　　非但發空願，自言是菩薩，
　　名字為菩薩；略說能成就，
　　三十二法者，乃名為菩薩。 ^93c17

若人發心欲求佛道，自言是菩薩，空受名號，
不行功德、慈悲心、諸波羅蜜等，是不名為菩薩。
如土城名寶城，但自誑身，亦誑諸佛，亦誑世間眾生。
若人有三十二妙法，亦能發願，是名真實菩薩。
何等三十二？ ^93c22

一、深心為一切眾生求諸安樂。
二、能入諸佛智中。
三、自審知：堪任作佛、不作佛。
四、不憎惡他。五、道心堅固。
六、不假偽、結託親愛。
七、乃至未入涅槃，常為眾生作親友。
八、親疎同心。九、已許善事，心不退轉。
十、於一切眾生，不斷大慈。
十一、於一切眾生，不斷大悲。
十二、常求正法，心無疲懈。
十三、勤發精進，心無厭足。
十四、多聞而解義。
十五、常省己過。十六、不譏彼闕。
十七、於一切見聞事中，常修菩提心。
十八、施不求報。十九、持戒不求一切生處。
二十、於一切眾生，忍辱無瞋礙。
二十一、能勤精進修習一切善根。
二十二、不隨無色定生。
二十三、方便所攝智慧。
二十四、四攝法所攝方便。
二十五、持戒、毀戒，慈愍無二。
二十六、一心聽法。
二十七、一心阿練若處住。
二十八、不樂世間種種雜事。
二十九、不貪著小乘。
三十、見大乘利益為大。
三十一、遠離惡知識。
三十二、親近善知識。 ^93c26

菩薩住是三十二法，能成七法。
所謂： ^94a15

四無量心。能遊戲五神通。
常依於智。常不捨善惡眾生。
所言決定。言必皆實。
集一切善法，心無厭足。 ^94a16

是為三十二法，為七法，菩薩成就此者，名為真實菩薩。
pin:: 
#  28 分別二地業道品
分別二地業道品第二十八
　　諸菩薩已得，具足於初地，
　　欲得第二地，當生十種心。 ^94a18

諸菩薩已得歡喜初地，為得二地故，生十種心，
因是十心能得第二地；如人欲上樓觀，要因梯而上。 ^94a24

問曰：
何等是十心，得第二地方便？ ^94a26

答曰：
　　直心堪用心，軟伏寂滅心，
　　真妙不雜貪，快大心為十。 ^94a27

諸菩薩已具足於初地，欲得第二地，生是十方便心：
一、直心，二、堪用心，三、柔軟心，四、降伏心，
五、寂滅心，六、真妙心，七、不雜心，八、不貪心，
九、廣快心，十、大心。 ^94b1

直心者：離諂曲。 ^94b4

離諂曲故，心轉柔軟。
柔軟者：不剛強麁惡。 ^94b5

菩薩得是柔軟心，生種種禪定，亦修習諸善法，
觀諸法實相，心則堪用。 ^94b6

心堪用故，生伏心。
伏心者：善能降伏眼等諸根；如經中說：「何等是善道？
所謂比丘降伏眼根，乃至意根。」
以降伏六根故，名為伏心。 ^94b7

心已降伏，則易生寂滅心。 ^94b10

寂滅心者：能滅貪欲、瞋恚、愚癡等諸煩惱。
先「伏心」已遮，令寂滅。 ^94b11

復有人言：「得諸禪定是名寂滅心；如經說：
『若人善知禪定相，不貪其味，是名寂滅心。』」 ^94b12

得寂滅心已，必生真妙心。
真妙心者：於諸禪定神通所願事中如意得用，譬如真金隨意所用。 ^94b14

行者既得直心乃至真妙心已，為守護是心故，樂生不雜心。
不雜心者：不與在家、出家從事。
是人作是念：「我得如是等心，皆由禪定力故；
以是諸心，當得第二地等無量利益。
若與眾人雜者，則失此利。
何以故？若人與眾人雜行，則眼等六根或時還發諸不善法。
何以故？親近可染、可瞋、可癡法故，諸根發動煩惱火然；
煩惱火然故，則失此利。」
見此等過故，生不雜心，不應與在家、出家者雜行。 ^94b17

是人得是不雜心已，次生不貪心。
不貪心者：於在家、出家人中，所謂父母兄弟、
和上師長等不生貪著，作是念：「若我於在家、
出家生貪著者，必當來往問訊，我則何有不雜心耶？
是故，我欲令諸禪定等利住不雜心者，
當於在家、出家捨貪著心。」 ^94b26

問曰： ^94c2

菩薩法不應捨眾生，不應生捨心；如《助菩提》
中說：
　　菩薩初精進，所有方便力，
　　應令諸眾生，住於大乘中。
　　若人教恒沙，眾生住羅漢，
　　不如教一人，住大乘為勝。
　　若人少勢力，不堪發大乘，
　　次當教令住，辟支聲聞乘；
　　若人不堪住，辟支聲聞乘，
　　應教此眾生，令行福因緣；
　　不任住三乘，不堪人天樂，
　　當以今世事，隨而利益之。
　　若有諸眾生，不受菩薩利，
　　於此不應捨，應生大慈悲。 ^94c3

汝云何言：「菩薩得不雜心，生不貪心？」
若菩薩不貪眾生，則為捨離，何能度耶？ ^94c17

答曰：
應隨順菩薩道，行捨心。
何以故？是人因捨心生廣快心，作是念：
「我若捨是眾閙當得禪定，因禪定生妙廣快法；
得是法已，其後則能利益眾生，勝今千萬倍。」
是故為多利益眾生，少時捨心，權捨眾閙，當得禪定五神通等利益眾生。 ^94c18

菩薩何故作如是方便？
菩薩為得大心，而作是念：「大人樂大利益故，不存小利。」
是故，我今當求大人之法，隨而修學；應如是勤加精進，
為大利益，所謂諸禪定神通、滅苦解脫等。 ^94c24

是故汝說非也。
問曰： ^94c28

初地中已有「直心」等法，何故復說：「菩薩欲得二地，生於十心？」 ^94c29

答曰：
初地雖有此法，未得深樂，未有堅固；在此地中心常憙樂，
轉深堅固，堪任施用，是故汝難非也。 ^95a1

問曰：
若深樂堅固此法者，得何異事？ ^95a3

答曰：
　　若其一時得，深樂堅固心，
　　更不復用功，如使常隨逐。 ^95a4

如使一時生，常隨逐人；菩薩如是一時得深樂堅固心已，
即常隨逐；更不須用功而生，若以少因緣便生。
何以故？根深入故，莖、節相續。 ^95a7

問曰：
若菩薩得是十種心，得何等果？ ^95a10

答曰：
　　若得是諸心，正住第二地；
　　具三種離垢、惡業及煩惱。 ^95a11

若菩薩得是「直」等十心，即名住第二菩薩地。 ^95a14

一離垢者，地名也；二離垢者，於此地中離十不善道罪業之垢；
三離垢者，離貪欲、瞋恚等諸煩惱垢，故名為離垢。 ^95a15

復次，離垢義者：《十住毘婆沙論》卷第十三
 ^95a17
