
pin:: 
##  3
阿毘達磨俱舍釋論卷第八
author:: 婆藪盤豆造
translator:: 陳天竺三藏真諦譯
中分別世間品之三
行有於業，《俱舍》中當說。
愛取於惑，《俱舍》中當說。
如此緣生，若略說唯三，謂惑、業、果類。
此三義前已顯。 ^211c7

偈曰：於中說諸惑，如種子及龍，如根樹及糠。 ^211c9

釋曰：此惑與種子等云何相似？
譬如從種子芽葉等生，如此從惑惑業類生。
又如池是龍所鎮住處恒不枯涸，如此惑龍鎮住生池相續不斷。
又如樹未被拔根，斫斫更生，如此未拔除惑根諸道，滅滅更起。
又如樹時時生花生子，如此諸惑數數生惑業類。
又如米為糠所裹，於生有功能非單米，
如此業為惑至得糠所裹，於生別生有功能非單業。
如此諸惑應知如種子等。 ^211c10

偈曰：如有糠米業，及如稻并花。 ^211c18

釋曰：於前已說惑似糠，今說業如有糠米。
又如稻蕉等以果熟位為邊，如此諸業已熟不更生報。
又如花於生子中是近因，如此業於生果報中最為近因。 ^211c19

偈曰：如熟飲食類。 ^211c22

釋曰：如已熟食及飲，一向為受用，不可更轉為生。
如此果報類，不能於別生中更牽別果報，若更牽報無得解脫義。 ^211c23

如此生相續，依因依緣生，不過四有，謂中有、
生有、先時有、死有。
此四於前已釋。 ^211c26

偈曰：於四種有中，生有必染污。 ^211c27

釋曰：此中幾有定不定染污？
若一向染污，唯是生有。 ^211c28

由何惑？
偈曰：由自地諸惑。 ^211c29

釋曰：若生有在此地，一切同地惑皆為染污，於三界無有一惑由此眾生不結生。
阿毘達磨師說如此：此染污由大惑，不由小分惑，由自在故。
若此位最昧鈍，隨有惑先數數起惑最近，
是時於此位中此惑即起為染污，由先疾利故。 ^212a1

接中有為必應知如此染污不？ ^212a6

偈曰：餘三。
釋曰：所餘三有，即中有等，各有三種，謂善、
染污、無記。 ^212a7

於諸有中幾有於何界相應？ ^212a8

偈曰：無色三。
釋曰：除中有所餘有。
何以故？無色界非隔別處，為至彼故起中陰，
於欲色界不數故，則知皆具四有。 ^212a9

如眾生依因依緣生，此義已廣說。
若眾生已生，云何得住？ ^212a12

偈曰：世間以食住。
釋曰：有一法世尊自通自知，為他正說，謂一切眾生以食為住。
經言如此。 ^212a13

此食有幾種？有四種。 ^212a15

偈曰：段食。
釋曰：段食者有麁有細，細者是中有眾生食，
以香為食故，及諸天劫初眾生食，以無變穢流故。
此食悉入彼身，如油於沙。
復次若細眾生，彼食亦細，譬如髮污蟲等。
觸食第二、作意食第三、識食第四。 ^212a16

此中段食者，偈曰：於欲界。 ^212a20

釋曰：此食於色無色界無，由離欲此於彼生故。 ^212a21

偈曰：以三入為體。 ^212a22

釋曰：於欲界香味觸入一切皆名段食，作段吞故。
先以口鼻含之，後分分吞故。 ^212a23

影光焰輝，此等云何成食？
由從多故作如此說。
此等若非所食能令相續住，亦入細食數，譬如浴塗等。 ^212a24

云何色入非食？若作段食必約於色。 ^212a27

偈曰：非色入由此，不利自根脫。
釋曰：食是何法？若能利益自根四大。
色入者於正食時，不能利益自根及四大，何況能利益餘根及四大？
非自境界故。有時見色即起樂及喜，此色亦非食；
但緣此為境，能生樂受等觸，以此為食非色。
復次已得解脫人，謂阿那含、阿羅漢，見可愛飲食無利益故。 ^212a28

偈曰：觸作意及識，三有流通二。 ^212b5

釋曰：觸者從三和合生，作意者是心業，識者是意識。
此三若有流必是食，此三通三界有。 ^212b6

云何不立無流為食？
由立食以能滋長諸有為義，無流生起能滅盡諸有，毘婆沙師執如此。
復次於經中說食義，食有四種，為令已生眾生得住及為愈相續，
又為利益尋求生眾生。
無流法不爾，是故非食。 ^212b8

已生者，於道中已生眾生，此義易解。
何者尋求生？ ^212b13

偈曰：意生、尋求生、乾闥婆、中有、對有。 ^212b14

釋曰：世尊以此五名，說中陰眾生。
何以故？此眾生從意生故，故說意生，不取不淨及血所有諸外為生依故。
尋求生者，欲得生未得故，處處尋求生。
乾闥婆者，由食香故，以香益身行向於道故。
對有者，對向生處起故。
如經言：對起有礙害自體，生有礙害世間。
由此經言故，對有名中陰。
復有別經言：有眾生對有結已盡，非生有結。
此經中有四句。復次已生者，謂阿羅漢。
尋求生者，謂有愛眾生。 ^212b15

復次幾種食令已生眾生住？
幾種食能滋益尋求眾生生？
毘婆沙師說：一切食皆能為二事。
何以故？段食亦於有愛眾生令得後有。
佛世尊說：有四食，為病根癰刺老死等緣。
作意食亦曾見令現生住，先舊師說如此：
有一父遭飢餓難，以滿囊灰挂置壁上，慰喻二子語云是#CB00595;。
二子數思#CB00595;囊，得多時安住。
後時有人為開，彼知是灰，失先作意即便命終。
復次於海中有多人，船敗見大濤聚，思謂是岸，隨往趣彼。
至已觸之方知是濤，失先作意即便命終。
於別誦中說：海中有大身眾生，從水登岸，
於沙上生卵，以沙覆之還入海中。
若母於此卵憶念不忘，卵則不壞；母若於中忘失憶念，此卵即壞。
經部解不爾，勿由他食他食得成。
若釋應如此：於中若卵緣母，憶念不忘，
卵則不壞；若忘即壞。
有餘師說：此憶在觸位中。 ^212b24

云何說食唯四？為不如此耶？
一切有流法必能滋益有，雖然，由勝故說。 ^212c11

偈曰：為益此能依所依二，能引生別有，次第說後二。 ^212c12

釋曰：所依者，謂有根身，為滋益此身段食為勝。
能依者，謂心及心法，為滋益此法觸食為勝。
如此二食，於滋益現世已生有中勝餘。
復立作意食者，於引後有為勝，是所引有，從業所薰修識種子生。
如此後二，於引生未生有為勝。
是前二食如乳母，能將養已生故；後二食如生母，能生未生故。
由勝餘故唯立四。 ^212c14

為一切所吞分段皆是食不？
有分段是所吞而非段食，此有四句。
第一句者，若吞此分段，諸根壞損害四大。
第二句者，謂餘三食。
第三句者，是所吞分段能滋益諸根增長四大。
第四句者，除前三句。
如此與觸等，如理應各立四句。 ^212c21

為有緣觸等得諸根滋益及四大增長，是諸亦非食不？
有，謂別地及無流。
餘句應思：若人食此食，損食者根大，此物亦是食，由執初至故。
何以故？段食於二時中作食用。
若正食時對治本病，若消時增益身大，毘婆沙師說如此。 ^212c26

於何道有幾食？於一切道有一切食，於生亦爾。
於地獄云何有段食？
有燃赤鐵段為食，錫赤鐵汁為飲。
若能損害物亦是食，則違前四句，亦違《分別道理論》。
彼論云：何者為段食？
若緣此分段滋益諸根，增長四大相續得愈，
及識亦爾，廣說如論。
由約能增益食說，故無相違。
損害食於地獄中亦有食相。
何以故？此食有能為暫遮飢渴等病。
復次有別處地獄，如人道有段食故，是故段食遍五道中有，
此義應然。 ^213a2

佛世尊說：若有人施一百離欲欲界外仙人食，
若有人施一凡夫人食，此人在剡浮密林中行，
於此前施，後施福德百千倍勝。
是何凡夫在剡浮密林中行？
餘師說：住於剡浮。
或云：是有福凡夫。
此執不然，由說一故。
此中何所以施一凡夫食福德多，勝施多離欲凡夫？
若施多凡夫食，此福德勝施一凡夫，是義可然。
有餘師說：是近佛地菩薩。
餘師不說此義。何以故？
若施此菩薩福德最多，不可稱數。
若施此人所得福德，乃至施百俱胝阿羅漢亦所不及。
毘婆沙師說：有凡夫已得四諦觀決擇分能，此中說名在剡浮密林中行。
此名與義不相稱，又不曾於餘處，但假安立此名，
謂經及阿毘達磨藏等中說剡浮密林中行，
必得四諦觀決擇分能，是故此是自所分別。
若爾，云何？必約菩薩正在剡浮密林中行，故說此言。
何以故？此菩薩於是時與凡夫、離欲欲界二義相應故，
於餘仙人分別，令異此菩薩，於無邊眾生無量倍勝。
而報百者，由隨前所立，此義必應爾。
何以故？由除此人，於外仙人格量須陀洹故。
若不爾，應以剡浮密林中行格量須陀洹。 ^213a11

說眾生依因依緣生，及眾生得住義已。
眾生死墮義亦已說，謂由福盡，不由命盡等。
此義今當說。為於何識正起時，眾生得死墮及託生？ ^213b4

偈曰：斷接善離欲，退及死託生，此事於意識。 ^213b7

釋曰：斷善根，更接善根，離欲下界，退失上界死生，
如此六法於意識中成，非於餘識。
由說生故，託中有義亦是所說。 ^213b8

若約受死生云何？
偈曰：於捨受死生。
釋曰：捨命及受生，此二心在不苦不樂受中，此受昧鈍故。
餘受則明了，於明了識中死生不成。 ^213b11

於此意識中，偈曰：非一無心二。
釋曰：死及生雖復在意識，非一心及無心中。
何以故？若人正在定心，無死生義，地非同分故、
功用所成故、能為利益故。
於無心中亦不得死。
何以故？若無心人則無橫害。
是時依止若欲起變異，是時隨屬依止心必定起現前，後方捨命非餘。
若於受生時無心，亦不應然，心斷因不有故。
若離上心惑，不得受生故。
是故於中無心，不應道理。 ^213b14

死有有三種，於前已說。
偈曰：涅槃二無記。 ^213b22

釋曰：於威儀心及果報心，若於欲界中，有果報名捨。
若無，於威儀心般涅槃。
云何但於無記非餘心中？
此無記，隨順心斷絕，由力弱故。 ^213b23

若人正死，於何身分中意識斷滅？
若一時死，身根共意識一時俱滅。 ^213b26

若人次第死，此中偈曰：次第死脚臍，於心意識斷，下人天不生。 ^213b28

釋曰：若人必往惡道受生及人道天道，
如此等人，次第於脚、於臍、於心意識斷滅。
不更受生是名不生，謂阿羅漢，此人於心意識斷絕。
有餘部說於頭上。
何以故？身根於此等處與意識俱滅故。
若人正死，此身根如熱石上水漸漸縮減，於脚等處次第而滅。 ^213b29

復次若眾生如此次第捨命，於中多眾生，為斫末摩苦受所逼方死。
云何斫末摩？ ^213c6

偈曰：末摩水等。
釋曰：末摩者，於身有別處。
如偈言：
　　「於身有是處，由隨觸令死，
　　若優鉢羅花，鬚微塵所觸。」 ^213c8

故知身中有別處，若於中被損觸能引令死，此身分名末摩。
此末摩，水風火中隨一大若起相乖，似利刃斫之，即便破壞。
此不如薪等被斫即斷，如被斫即無復動覺，故說名斫。 ^213c12

云何不由地大？第四病無故。
風熱痰三病，如次第以風火水大為上首，
與外器世界三災相似故，是故於內身有三災。
此斫末摩苦受死者，多於此人起，謂能數數行斫他末摩事，
此人必由斫末摩苦受死。 ^213c16

於諸天中無末摩苦受死。
雖然，若諸天子應有退墮事，先有五種小變異相現：
一衣服及莊嚴具出不可愛聲，二身光闇昧，
三正浴時水滴住身，四本心於塵馳動今住一塵，五眼有瞬動。
此五或時不定。復有五種大變異相現，
必不免死：一衣服染著塵穢，二花鬘萎燥，
三腋下汗出，四臭氣入身，五於自坐處不得安坐。 ^213c20

如此眾生世界，如此生住退。
佛世尊安立屬三聚攝眾生。
聚有三種：一正定聚、二邪定聚、三不定聚。 ^213c27

於此中偈曰：正定邪定聚，聖人無間作。 ^214a1

釋曰：何者為正？欲盡無餘、瞋盡無餘、癡盡無餘，
一切惑盡無餘，故名為正。
經說如此。聖者，若此人相續中無流道已生故名聖。
云何名聖？從惡墮法能遠出離故名聖，由至得必定永離滅果故。
如此等人由於惑盡定故，故名正定。
若人已得解脫分能，善根必定涅槃為法，云何不立為正定？
此人後當墮於邪定。
此人不由時定定於正中。
譬如七勝等。何者為邪？
地獄、畜生、鬼神道，說此名邪。
此中作無間業人，於地獄道中定故，說名邪定。
若異二定，所餘非定，此義自成。
是三聚觀因緣屬二不屬二。 ^214a2

說眾生世界已，器世界今當說。
偈曰：此中器世界，說於下依住，深十六洛沙，風輪廣無數。 ^214a14

釋曰：三千大千世界，諸佛說深廣，謂依於空住下底風輪，由眾生增上業所生。
此風輪厚十六洛沙由旬，縱廣無復數，堅實如此。
若大諾那力人，以金剛杵懸擊擲之，金剛碎壞而風輪無損。 ^214a16

於風輪上，偈曰：水輪深十一，復有二十千。 ^214a20

釋曰：於風輪上，由眾生業增上，諸雲聚集雨雨滴如大柱。
此水輪成，深十一洛沙二萬由旬。 ^214a21

云何於中水輪不傍流散？
由眾生業增上力故。
譬如所食所飲，是諸食飲若未消時，不墮熟藏，餘師說如此。
或如食道理故，由風所持故不流散，餘部說如此。
復次此水由眾生業勝德所生，有別風大吹轉此水，
於上成金，如熟乳上生膏。 ^214a23

偈曰：水厚八洛沙，所餘皆是金。 ^214a28

釋曰：所餘有幾許？
三洛沙二萬由旬，是名金地輪，在水輪上。 ^214a29

水輪并金地輪，厚量已說。 ^214b1

偈曰：徑量有三千，復有四百半，有十二洛沙，水金輪廣爾。 ^214b2

釋曰：此二輪徑量是同。 ^214b3

偈曰：若周圍三倍。
釋曰：若以邊量，數則成三倍，合三十六洛沙，一萬三百五十由旬。
金地輪在水上。 ^214b4

於此地中，偈曰：須彌婁山王，由乾陀羅山、
伊沙陀羅山、佉特羅柯山、修騰婆那山、
阿輸割那山、毘那多柯山、尼旻陀羅山。 ^214b6

釋曰：如此等山依金地輪上住。
八大山中央有須彌婁山，所餘山繞須彌婁住，
一由乾陀羅、二伊沙陀羅、三佉特羅柯山、
四修騰婆那、五阿輸割那、六毘那多柯、七尼旻陀羅。
此須彌婁山，七山城所圍，最外山城名尼旻陀羅。 ^214b9

偈曰：於四大洲外，復有輪圍山。 ^214b14

釋曰：於第七山外有四大洲，於四大洲外復有鐵輪圍山。
由此山故，世界相圓如輪。 ^214b15

於中偈曰：七金此是鐵。
釋曰：由乾陀羅等七山皆金所成，此最外圍山唯鐵所成。 ^214b17

偈曰：四寶須彌婁。
釋曰：約四邊，次第金、銀、琉璃、頗梨柯四寶所成。
諸邊隨能成寶，類光明故，於諸方中空色顯現似於本寶。
對剡浮洲須彌婁邊，琉璃寶所成，由此寶光映故，見空青色似於琉璃。 ^214b19

復次云何如此等寶得生？
於金地上，復有諸雲雨，水滴如車軸，此水為種種種子胎藏，
有種種威德差別，風吹變此水，轉成種種類寶。
如此轉變為生別種類事總別，由不先有及不並有道理能作因緣，
不同僧佉外道所立轉變義。
僧佉轉變者，此物先已住，轉成別法。
若爾，有何失？此有法不可解。
此法已住，由有於中分別諸餘法。
何人說如此？從法有法異，此法類不異，唯成異相說名轉變。
若爾，亦非道理。云何非道理？
此物即是，即此不是，先未曾有。
此言說道理，如此方便。 ^214b23

金等諸寶已聚集生，有別風由業威力所起，
此風能引取諸寶集在一處，即成山成洲。
所取處成內外海、須彌婁等山，鐵輪圍為後。 ^214c5

偈曰：入水八十千。
釋曰：於金地上有水，深八萬由旬。 ^214c8

此中諸山次第入中。 ^214c9

偈曰：此山出水上，亦八萬由旬。
釋曰：如此須彌婁山，高一十六萬由旬。 ^214c10

偈曰：八山半半下。 ^214c11

釋曰：由乾陀羅山，從水上高四萬由旬，半下須彌婁山。
伊沙陀羅山，半下由乾陀羅山。
如此於諸山，應知次第半。
下乃至鐵輪圍山，半下尼旻陀羅山，高三百一十二半由旬。 ^214c12

偈曰：高廣量平等。
釋曰：如諸山從水上高量，廣量亦爾。 ^214c16

偈曰：其中間七海。
釋曰：尼旻陀羅最為後，於彼中間有七海，遍滿八功德水。
此水冷美輕軟清香，飲時不咽逆於喉，飲已利益內界不損於腹。 ^214c17

此七海中，偈曰：初海八十千。 ^214c20

釋曰：由乾陀羅內是第一海廣，八萬由旬。 ^214c21

偈曰：說此名內海。
釋曰：海有二種，一內、二外。 ^214c22

此二山內海，偈曰：一一邊三倍。 ^214c23

釋曰：已說此海廣八萬由旬，若約乾陀羅內邊數，
一一邊三倍，此廣合成二洛沙四萬由旬。 ^214c24

偈曰：餘海半半狹。
釋曰：由乾陀羅、伊沙陀羅此二山中間是第二海，
半狹初海，廣四萬由旬。
半第二廣為第三，由此半半狹，應知餘廣量，乃至第七廣一千二百五十由旬。
長量不說，由多量差別出故。 ^214c26

偈曰：所餘名外海。 ^215a1

釋曰：何者為餘？尼旻陀、羅鐵輪圍二山中間名外大海，此海醎遍滿醎烈味水。 ^215a2

此海約由旬數廣，偈曰：三洛沙二萬及二千。 ^215a4

釋曰：大海量如此。
偈曰：於中。
釋曰：有四大洲，對須彌婁四邊。 ^215a5

偈曰：剡浮洲二千，三邊相如車。 ^215a6

釋曰：於此海中，剡浮洲一邊二千由旬，
三邊等量，其相似車。
於此洲中央，從金地上起金剛座，徹剡浮洲地，與上際平。
一切菩薩皆於中坐，修習金剛三摩提。
何以故？更無餘依止及處能堪受此三摩提。 ^215a7

偈曰：一三由旬半。 ^215a11

釋曰：此第四邊廣量三由旬半，是故此洲似車相。 ^215a12

偈曰：東洲如半月。
釋曰：從此洲向東，對須彌婁邊有洲名弗婆毘提訶出海上，
其相如半月。 ^215a13

若約邊量，偈曰：三邊如。 ^215a15

釋曰：此洲三邊如剡浮洲三邊，量各二千由旬。 ^215a16

偈曰：一邊三百半由旬。
釋曰：是第四邊，廣三百五十由旬。 ^215a17

偈曰：瞿陀尼相圓，七千半由旬。 ^215a18

釋曰：從此洲向西，對須彌婁邊有洲名阿婆羅瞿陀尼洲，
邊量七千五百由旬，此洲相圓如滿月。 ^215a19

偈曰：徑量二千半。 ^215a21

釋曰：中央廣二千五百由旬。
偈曰：鳩婁八千等。 ^215a22

釋曰：從此洲向北，對須彌婁邊有洲名欝多羅鳩婁洲，
邊量八千由旬，四角畟方，其相似比陀訶，
四邊量等，如一邊二千由旬，餘邊亦爾，無微毫增減。 ^215a23

隨諸洲相，於中住眾生面相亦爾。
此四洲中間有諸別洲起，諸洲何名何處？ ^215a26

偈曰：二提訶鳩婁、遮摩羅遮羅，中間有八洲，捨訶北 #CB02239;陀。 ^215a28

釋曰：此中有洲，一提訶、二毘提訶，屬東毘提訶，是彼類故。
又有二洲，一鳩婁、二高羅婆，屬北鳩婁，是彼類故。
復有二洲，一捨陀訶、二欝多羅 #CB02239;陀，
屬西瞿陀尼，是彼類故。
復有二洲，一遮摩羅、二阿婆羅遮摩羅，
屬剡浮洲，是彼類故。
此諸洲皆是人所住處，唯阿婆羅遮摩羅一洲是羅剎住處。 ^215a29

偈曰：此中向北地，九山邊雪山。 ^215b7

釋曰：此剡浮洲中，向北地有三黑山，度三黑山復有三黑山，
度三黑山復有三黑山，此山悉下故名蟻山。
九山北邊有雪山，從雪山向北地。 ^215b8

偈曰：香雪二山間，五十由旬池。 ^215b11

釋曰：雪山北邊、香山南邊，此處最勝。
其中有池名阿那婆怛多，從此池流出四大河，
一恒伽、二辛頭、三私多、四薄搜。
此池縱廣各五十由旬，遍滿八功德水，
非人所行處，若有通慧人乃可得行。
此池南邊山高二十五由旬，北邊山高五十由旬，此二山雜物所成。
從香山北邊最勝處，有巖名難陀，七寶所成，
縱廣各五十由旬，唯是象王所住處。
從此度六國土及度七重林、七重河，度第七河更有二林形如半月，
此林北生剡浮樹此樹高百由旬，此樹子若熟味美無等。
由此樹最高子味最美，故洲因此立剡浮名。 ^215b12

地獄在何處？其數量復云何？
偈曰：向下二十千，阿毘指廣爾。 ^215b24

釋曰：於此剡浮洲下二十千由旬有地獄，
名阿毘指，深廣各二十千由旬。
若從底向上四十千由旬，於中苦受無間，故名阿毘指。
何以故？於餘地獄苦受有間。
如更活地獄中眾生，身已被斫破及撞擣，
有冷風吹其還生，故名更活地獄。
阿毘指中無如此事。
有餘師說：於中無樂間苦，故名無間。
何以故？於餘地獄雖無樂果報，不遮等流果故。 ^215b25

偈曰：上有七地獄。
釋曰：從此阿毘指地獄上，有七種地獄次第重累，
一大燒、二燒、三大叫喚、四叫喚、五聚磕、
六黑繩、七更活。餘部說：此七地獄在阿毘指地獄四邊。 ^215c4

此八地獄，偈曰：八十六園。 ^215c7

釋曰：此一切地獄，各各有十六園。
佛世尊說：
　　「如此八地獄，我說難可度，
　　滿極惡業人，各有十六園，
　　四面有四門，害具及量等。
　　鐵城所圍繞，六方皆鐵板，
　　鐵地悉燋熱，猛火恒洞燃，
　　無數百由旬，遍滿焰交徹。」 ^215c8

何者為十六園？
偈曰：熱灰及死屍，刃路等烈江，於彼四方異。 ^215c16

釋曰：此八地獄四面，各各對門有四種園。
一熱灰園，深皆沒膝，眾生於中若下脚血肉即皆爛盡，
如臘滴赤鐵上，舉脚血肉還生。
二死屍園，此園死屍遍滿，地皆是糞，於中有蟲名攘鳩多，
身白頭黑口利如針，破彼眾生皮肉及骨，噉食其髓。
三刀刃路園，有大路遍密有利刀刃，眾生於中若下脚血肉皆斷壞，
舉脚血肉還生。復有劍葉林園，於中有赤利劍等仗，風吹墮落斫刺彼眾生身及身分。
復有鐵苫摩利林，利刺長十六寸，於中眾生或上或下，
若上刺頭則向下，若下刺頭則向上，刺彼眾生身血肉皆盡。
於中復有烏色及駮色狗，各取彼眾生食之。
復有鐵觜烏，啄食彼眾生心眼。
此刀刃路等三眾生，同為杖所害故，合為一園。
四烈灰汁江園，江名鞞多梨尼，遍滿極熱烈灰汁水，
眾生若入其中，於兩岸上有人捉劍槊叉等仗，遮斷不令得上。
眾生在中或踊向上或沈入下，或傍迴轉被蒸煮熟。
譬如大鑊滿其中水下燃猛火，於中有米豆麻麥等被蒸煮熟，
彼眾生亦爾。此江園似大地獄塹，此四園由方有異故成十六，
是最極殺害困苦事處，故名園。
有餘師說：從地獄內出入，彼更沒於苦，故名園。 ^215c17

從問更生別問，此地獄卒為是眾生、為非眾生？
說非眾生。若爾，彼云何行動？
由眾生業，譬如成世界風等。
若爾，云何大德達摩須部底說偈言：
　　「恒瞋最麁業，於惡起愛樂，
　　見他苦生樂，必作閻摩卒。」 ^216a11

是彼獄卒，由王教擲眾生於地獄中，故說彼為閻摩王羅剎，
非前能作殺害事立為眾生。
餘部說：彼悉是眾生。
若爾，此業復於何處受報？
當於此處受報。何以故？
彼由宿惡業報故於此處生，於中更作惡業，即於中受報。
若爾，作無間業眾生，所受果報處，彼在其中何法遮令不受此報？
云何彼在火中而不被燒？
汝作如此思不？業為彼屬火，故不被燒。
生於此中，與餘不異，云何為卒？ ^216a17

如此八種，說名熱地獄。 ^216a25

偈曰：八寒地獄頞浮等。
釋曰：復有餘八寒地獄，一頞浮陀、二尼剌浮陀、
三阿吒吒、四阿波波、五漚睺睺香侯反、
六欝波羅、七波頭摩、八分陀利柯。
於此八中眾生極寒所逼，由身聲瘡變異相，故立此名。
此八是剡浮洲下、大地獄傍。 ^216a26

剡浮洲如此廣量，云何於中得容阿毘指等地獄處？
諸洲向下廣，譬如穀聚，是故大海次第漸深。
如此十六地獄，一切眾生增上業所起。
有別處地獄，由眾生自業所起，或多人共聚，或二人或一人。
此別地獄差別多種處所不定，或在江邊、
或在山邊、或在曠野、或在餘處，地獄器本處在下。 ^216b2

畜生行處有三，謂地、水、空，大海為本處，從海行於餘處。
鬼神以閻摩王處為本處，此王處於剡浮洲向下深五百由旬，
有大國土，縱廣亦五百由旬，是鬼神本所住處，從此本處散行餘處。
於鬼神道中，有大福德業神通，受用富樂如天上所，
餘諸鬼神如《餓鬼本業經》說。 ^216b9

復次月日在於何處？
在於風中。何以故？
是風於空中由眾生共業增上所生，繞須彌婁山轉，
如水洄澓，能制持日月及星。 ^216b16

從此洲向上，日月行高幾由旬？ ^216b18

偈曰：日月彌婁半。 ^216b19

釋曰：與由乾陀羅山頂齊，彼行如此。
月日量云何？ ^216b20

偈曰：五十一由旬。
釋曰：月輪徑五十由旬，日輪徑五十一由旬，
諸星輪量若最小徑一俱盧舍，若最大徑十六由旬。
日輪下面外邊，頗梨抲寶所成，皆是火珠，此寶能炙能照。
月輪下面外邊，月愛寶所成，皆是水珠，此寶能冷能照。
由眾生業，於眼身果花穀苗草藥等損益中，如應有能。 ^216b21

於四洲中唯一月能作損益事，一日亦爾。
此一日於四洲為俱能作日所作事不？
不爾。云何不爾？ ^216b27

於中偈曰：夜半日沒中，日出同一時。 ^216b29

釋曰：若於北鳩婁正半夜，是時於東毘提訶日正沒，
於剡浮洲日正中，於西瞿陀尼日正出。
於餘處例皆如此。
於此洲中由日行有差別，夜剎那有時增有時減，日剎那亦爾。 ^216c1

此中復偈曰：雨際二後九，夜則漸漸長。 ^216c5

釋曰：雨時第二月第二半第九日，從此去夜漸漸長。 ^216c6

偈曰：寒際第四月夜短。 ^216c7

釋曰：於冬時第四月第二半第九日，從此去夜漸短。 ^216c8

偈曰：日翻此。
釋曰：是時夜若增，是時日即減；是時夜若減，是時日即增。 ^216c9

幾量增幾量減？
偈曰：日夜長羅婆。
釋曰：夜若增，增一羅婆，日增亦爾。
此增次第應知。 ^216c11

偈曰：日行南北時。
釋曰：若日行剡浮洲南邊夜則長，若日行剡浮洲北邊日即長。 ^216c13

於白半初，云何見月輪不圓？
此有何因？
偈曰：由自影近日，故見月不圓。 ^216c15

釋曰：若月宮殿行近日宮殿，是時日光侵照月宮殿，
由此日影覆月餘邊，是影顯月輪不圓。
《分別世經》說如此。
先舊諸師說：日月行相應有如此，有時見不圓及半。 ^216c16

復次日等宮殿，何眾生於中住？
四大天王所部天。
此諸天為唯住此中，更有別處？
若住宮殿，唯住此處；若依地住，在須彌婁山諸層中住。 ^216c20

此山有幾層？一一層其量云何？ ^216c23

偈曰：山王層有四，相去各十千。
釋曰：須彌婁山，從水際取初層，中間相去十千由旬，
乃至第四層相去亦爾，由此四層山王半量層層所圍繞。 ^216c24

此四層次第出，復有幾量？ ^216c27

偈曰：十六八四二千由旬傍出。
釋曰：初層從須彌婁傍出十六千由旬，
第二八千，第三四千，第四二千由旬出。 ^216c28

何眾生得住此中？ ^217a1

偈曰：俱盧多波尼，持鬘恒醉神，諸四大王天。 ^217a2

釋曰：有夜叉神名俱盧多波尼住初層，
復有諸天神名持鬘住第二層，復有天神名恒醉住第三層，
如此等皆是四大王天軍眾，四天王自身及餘眷屬住第四層。
如於四層中四大王天眷屬住。 ^217a3

偈曰：於餘山亦爾。
釋曰：於由乾陀羅等七山小大國土，四大天王所餘眷屬住皆遍滿，
是故四天王天眾皆依地住。 ^217a7

三十三天住須彌婁頂。
偈曰：三十三住頂，縱廣二十千。 ^217a10

釋曰：於須彌婁山上，帝釋及三十三天住此最勝處。
此處縱廣云何？有餘師說：一一邊各八萬由旬，
如下際，此名最勝處。
有餘師說：於須彌婁頂中央，一一邊各二萬由旬，
周圍八萬由旬為最勝處，三十三天於其中住。 ^217a11

偈曰：方角有四峯，金剛神所住。 ^217a16

釋曰：須彌婁四維各有一峯，此峯徑五百由旬，高量亦爾。
有夜叉神名金剛手，於此中住守護諸天。 ^217a17

此須彌婁頂，偈曰：中央二千半，高一由旬半，
有城名善見，金軟多愛相。 ^217a19

釋曰：須彌婁山王頂，中央有大城名善見，
縱廣各二千五百由旬，高一由旬半，皆金所成，
百一種類寶之所莊飾，城地亦爾。
地觸柔軟猶如綿聚，下足即沒舉足還滿。
此城是帝釋所都之處。 ^217a21

偈曰：一邊二百半，皮闍延多殿。 ^217a25

釋曰：天帝釋所住宮殿在大城中央，名皮闍延多，由種種寶類所莊飾故。
此處最勝，能映奪諸天宮殿可愛相貌。
此殿縱廣各二百五十由旬。
於大城內有如是等最勝可愛相。 ^217a26

偈曰：外眾車惡口，雜喜園莊嚴。 ^217a29

釋曰：城外四面最勝可愛處，有四種園，
是諸天所遊戲處，一眾車園、二惡口園、
三相雜園、四歡喜園，此園於外莊嚴大城。 ^217b1

偈曰：中二十由旬，四善地四方。 ^217b4

釋曰：眾車等園四方各有別處名善地，
中間相去二十由旬，是諸天最勝希有遊戲處。
如互相妬生可愛想，餘園所不及。 ^217b5

大城外邊，偈曰：東北波利園，西南善法堂。 ^217b7

釋曰：天中有樹名波利闍多，是三十三天欲塵遊戲最勝處。
樹徑五由旬，高百由旬，枝葉至杪四邊各出五十由旬，周圍覆三百由旬。
住此樹華開敷時，香順風薰滿百由旬，
香逆風薰滿五十由旬，若順風薰。
此乃可然。說逆風薰，云何可信？
有餘師說：不過樹界故，故說此言。
何以故？無香得逆風薰故。
有餘師說：此一樹花香威德有如此事，
謂天上調和香，風所遮隔，此香猶相續不斷。
餘香若為風所吹，則漸歇薄乃至都盡，是故餘香去不得遠。
相形比勝餘樹，故說此言。 ^217b8

花香相續，為依止自四大能薰餘處、為但薰風不出餘處？
此中無定，諸師許有二種。
若爾，云何世尊說此偈？
　　「花香非能逆風薰，根實諸香亦皆爾，
　　善人戒香逆風薰，正行芳流遍國界。」 ^217b19

依人中香氣，故說此偈。
何以故？此香是世間共知，無如此能。
彌嬉沙塞部說：此香順風薰百由旬，逆風薰五十由旬。 ^217b24

有諸天集會堂名善法，對大城西南角，
諸天於中坐，論量世間應作不應作事。 ^217b26

四大天王及三十三天，安立器世其相如此。 ^217b28

偈曰：從此上宮殿，天住。
釋曰：三十三天上各有宮殿，所餘諸天依其中住。
何者所餘？謂夜摩、兜率多、化樂、他化自在、梵眾等。
如前所說，合有十六處。
如此若略說，合二十二部諸天所。
此等皆有別器世界。 ^217b29

偈曰：六受欲。
釋曰：於二十二中有六欲界天，能受用塵欲非餘，謂四大王天乃至他化自在天。 ^217c5

此六天，偈曰：身交抱捉手，笑相視為婬。 ^217c7

釋曰：依地住相應故，皆二身交為婬，謂四大王天及三十三天與人道不異，
是諸天由風出故心熱即息，以無不淨故。
夜摩天以相抱為婬，心熱即息。
兜率陀天以捉手為婬，化樂天以共笑為婬，
他化自在天以相視為婬，一切欲天同以二身交為婬。
後相抱等四，從譬時量得名。
《分別世經》說如此。
向上諸天，如欲塵次第轉勝妙，欲樂亦爾，向上轉重。
於男天膝上及女天膝上，若有童男童女天生，此童男童女即是二天之子。 ^217c8

初生身量云何？ ^217c17

偈曰：譬五年乃至，譬十年初生，生中。 ^217c18

釋曰：次第於六欲天處，第一天新生天子，
如人中五歲童子，乃至第六天新生天子，如人中十歲童子。
此新生天子速得身量圓滿成就。 ^217c19

偈曰：皆具根，有衣色界爾。
釋曰：色界諸天具足身量，衣裳被服自然著體，以慚羞重故。
一切天同中國語，說婆羅門言。 ^217c22

於欲界中，此義應知。 ^217c24

偈曰：於欲生有三，欲界天及人。 ^217c25

釋曰：云何三有諸眾生自然至得欲塵？
於自然得欲塵中作增上自在，如諸人及諸餘天。
諸餘天者，謂前四部天。
有諸眾生化作欲塵，於化作塵中作增上自在，謂化樂天。
有諸眾生他化作欲塵，於他化作欲塵中作增上自在，謂他化自在天。
此生由能受用，如自然生塵故，由能受用如意自所化作塵故，
由能受用如他化作塵故，約此欲塵故。
欲界生有三。 ^217c26

於色界中，偈曰：樂生亦有三，於三定九地。 ^218a5

釋曰：於三定中有九地，是名三種樂生。
何以故？是諸天由離生樂、由定生樂、由離喜生樂，
長時安樂住，無苦長時樂故，故名樂生。
於初定中間生無喜樂故，是樂生應思。 ^218a6

是諸天二十二處，如前所說。
從下向上相去幾許？
是一切處不可皆以由旬數量其遠近。 ^218a10

雖然，偈曰：如此至彼量，向上例皆爾。
釋曰：從剡浮洲等向上處，從此處向剡浮洲等，
如相去量，從此處向上相去量亦爾。
如第四層，四大天王所住處四萬由旬，
從此如向剡浮洲相去量，從此向三十三天亦爾。
從三十三天向剡浮洲相去量，從此向夜摩天亦爾。
從夜摩天向剡浮洲相去量，從此向兜率多天亦爾。
如此一切廣例皆爾。
乃至從善見向剡浮洲相去量，從此向阿迦尼師吒亦爾。
從阿迦尼師吒向上無復餘處，由此義故，
此處勝於餘處，無處勝於此處，故名阿迦尼師吒。
有餘師說：此處名阿伽尼師吒，色聚集住名阿伽，此處究竟名尼師吒。
復有餘師說：此處名阿迦尼師吒，謂所行究竟。 ^218a12

生下處眾生，為得往上地見上地宮殿不？ ^218a25

偈曰：下天無能昇，離通慧依他。 ^218a26

釋曰：三十三天或由通慧得往，夜摩天或由依他故得往，
謂有通慧人所引接，或由上天所引接。
所餘諸天亦爾。 ^218a27

若諸天生在上地來下界，下地得見上天；
若往上地則無所見，以非其境界故。
如不能覺上地觸，於見色亦爾，是故彼不由自身來。
雖然由作下地化身故來下地，故下地隨意得見。
上地隨意得見下地，餘部說如此。
阿毘達磨俱舍釋論卷第八
 ^218a29
