
pin:: 
## 3
俱舍論頌疏論本第五
從此大文第二，明眾同分者，論云：「如是已辯得、
非得相，同分者何？」
頌曰：
　　「同分有情等。」 ^847c23

釋曰：同分者，標章。
有情等者，正釋同，謂身形等同，謂諸有情身形、
業用、樂欲展轉互相似故。
分者，因義，謂由此分，能令有情身形等同。
同之分故，名為同分，依主釋也。
言有情者，同分所依，簡非情也。
等者，簡不等，正顯能依同分也。
論云：「有別實物名為同分，謂諸有情展轉類等，本論說此名眾同分。」
解云：眾同分者，眾多同分也。
此復二種：一無差別、二有差別。
無差別者，謂諸有情，有情同分，一切有情各等有故，
同是有情故，名無差別也。
有情同分，謂簡非情，此宗非情無同分也。
有差別者，謂諸有情界、地、趣、生、種性、男女、
近士、苾芻、學、無學等各別同分，一類有情各等有故。
界謂三界，地謂九地，趣謂五趣，生謂四生，
種性謂剎帝利等，各別有故，名差別也。
復有法同分者，謂隨蘊、處、界，五蘊、十二處、
十八界自類相似，此三科法是法同分所依也。
由有實物名法同分，能令諸法互相似故。
頌文同文，攝二同分，言有情者，謂簡非情，故有情言亦攝法同分也。
論云：「若無實物無差別相名同分者，展轉差別諸有情中，有情有情等無差別覺及施設不應得有。
如是蘊等等無差別覺及施設，如理應知。」 ^847c26

從此第三，明無想果，論云：「已辨同分，無想者何？」
頌曰：
　　「無想無想中，心心所法滅，
　　異熟居廣果。」 ^848a22

釋曰：無想無想中，心心所法滅者，正釋無想也。
上言無想，無想異熟也。
下言無想，無想天也。
謂無想天中有無想異熟故。
論云：「若生無想有情天中，有法能令心、
心所滅，名為無想。
是實有物能遮未來心、心所法，令暫不起，如堰江河。」 ^848a26

異熟居廣果者，二門分別也。
異熟者，五類分別門，謂修無想定為異熟因，感五百大劫無想異熟為果也。
居廣果者，第二明所居處。
無想有情居在廣果，非別有地，謂廣果天中有高勝處，名無想天。
如初禪中有高臺閣，大梵王居，名中間禪。
問：「彼為恒無想，為亦有想耶？」
答：「生死位中多時有想，言無想者，由彼中間五百大劫想不起故。
生死有想者，無想天中初生有心，死時有心也。
故契經言：『彼諸有情由想起故，從彼處沒。
然彼有情如久睡覺，還起於想。』」
論云：「從彼處沒，必生欲界，非餘處所，先修定行勢力盡故，於彼不能更修定故。
如箭射空，力盡便墮。
若諸有情應生彼處，必有欲界順後受業。
如應生彼北俱盧洲，必定應有生天之業。」
解云：此明無想天必退墮也。
餘義可知。問：「生欲界何趣耶？」
答：「《婆沙》一百五十四云：『有說生地獄，有說生惡趣。』
如是說者定生欲界，處所不定，或生天趣、
或生人趣、或生惡趣。」
問：「何故生欲，五趣不定？」
解云：謂諸外道修無想定，於加行時或起邪見，
謗釋種涅槃；或起見取，計無想天為真解脫；
或起戒取，計無想定以為真道。
如是等惑為惡趣因。
既修此定，次復離欲，或起生得或聞或思，如是等善為善趣因。
由善惡雜起故，生五趣不定也。 ^848b3

從此大文第四，明二定，於中有三：一明無想定、
二明滅盡定、三明所依身。 ^848c1

且初明無想定者，論云：「已辨無想，二定者何〔總問〕？
謂無想定及滅盡定〔總答〕。
初無想定其相云何〔別問〕？」
頌曰：
　　「如是無想定，後靜慮求脫，
　　善唯順生受，非聖得一世。」 ^848c2

釋曰：如是無想定者，前明無想滅心、心所，有實體性。
如是復有別物，心不相應滅心、心所，名無想定。
約滅心同，名為如是。
無想者，定名無想定，或定無想名無想定。
言無想者，者是假者。
假者，修無想人也。
修無想人成此定故，名無想定。
無想之定，是依主釋也。
言或定無想者，無想即定，持業釋也。 ^848c8

後靜慮者，明所依地。
修無想定，依第四禪，於靜慮中最居後故。
求脫者，明作意也。
謂諸外道計無想果為真解脫，為求彼故，修無想定。 ^848c15

善唯順生受者，善謂三性門也。
此無想定唯是善性，此是善故，能招無想天中五蘊異熟。
唯順生受者，明報時也。
謂無想定，於第二生必受其果。
唯言為簡無順現、順後及不定受。
故論云：「若起此定，後雖退失，傳說，現身必還，能起當生無想有情天中。
故得此定，必不能入正性離生。」 ^848c18

非聖得一世者，非聖者，明修人也。
謂唯外道修無想定，必非聖者。
論云：「以諸聖者於無想定如見深坑，不樂入故。
要執無想為真解脫，起出離想而修此定，
一切聖者不執有漏為真解脫及真出離，故於此定必不修行。」
得一世者，明成就也。
謂無想定初念起時，唯得現世，名為一世，如初受得別解脫戒。
此無想定從第二念已去，乃至未捨，是有記故，
亦成過去，有法後得也。
故知初念唯成一世。
第二念等若未出觀，通成過、現，以無心故，
無未來修，無法前得也。
若出觀已，唯成過去。
論云：「若諸聖者修得第四靜慮地時，若為如靜慮，亦得去來無想定不？」
解云：此問意者，如聖人初修得第四禪，
過去已失靜慮，及未來未起靜慮，以曾習故，
今時總得，以有心靜慮通三世成就也。
此聖人為如靜慮，亦得曾習過去無想定，及未來未起無想定不？
以無想定屬第四禪，聖人修得第四禪時，
既得過、未有心靜慮，過、未無想應亦有得，故為此問也。
餘亦不得。所以者何〔徵也〕？
彼雖曾習，以無心故，要待加行，方便修得，故初得時唯得一世。 ^848c25

從此第二，明滅盡定，論云：「次滅盡定，其相云何？」
頌曰：
　　「滅盡定亦然，為靜住有頂，
　　善二受不定，聖由加行得。
　　成佛得非前，三十四念故。」 ^849a22

釋曰：初句出體，次三句辨差別，第五、第六句明佛得也。
滅盡定亦然者，此滅盡定有實體性，滅心、
心所，同前無想。滅心、心所，故言亦然。 ^849a27

為靜住者，明作意也。
前無想定為求解脫，以出離想作意為先。
此滅盡定為求靜住，以止息想作意為先。
有頂者，明所依也。
前無想定依第四禪，此滅盡定唯依有頂。
謂下諸地皆名有想，行想麁動，難可止息。
此有頂地名為非想，行相微細，易可止息，故唯有頂有滅盡定。 ^849b1

善二受不定者，善者，三性門也。
謂滅盡定性唯是善，非無記染，謂是善心所等起故。
二受不定者，明報時分也。
二受謂順生、順後二受也。
此滅盡定通順生、順後及不定受，謂約異熟有順生受或順後受。
頌言不定，含二不定：一報定時不定、二時報俱不定。
故論云：「或有不定受，此報定、時不定。
或全不受，謂若於下得般涅槃，此時、報俱不定。
如阿羅漢得滅盡定，入般涅槃，不受果耳。」
此滅盡定唯招有頂四蘊異熟。 ^849b7

聖由加行得者，聖者，明修人也。
此滅盡定唯聖者得。
論云：「非異生能起，怖畏斷滅故，唯聖道力所能起故，現法涅槃勝解入故。」
解云：謂滅盡定依有頂起，彼已無色。
若更滅心，便成斷滅，故怖畏也。
聖入滅定，作勝解心，如入涅槃故，異生不起也。
加行得者，此滅盡定唯加行得，非離染得，
以心無故，要大加行方可得也。
又初得時，唯得現在世。
從第二念乃至未捨通成過、現。
若出觀已，唯成過去。 ^849b17

成佛得非前者，明佛得滅盡定也。
成佛得者，明成佛時得滅盡定也。
非前者，非前加行得也。
成佛得言，顯離染得，謂佛世尊盡智生時成佛位也，
此時離染，得滅盡定，不由加行而修得也。
故論云：「佛無一德由加行得，暫起欲樂現在前時，
一切圓德隨樂而起，故佛眾德皆離染得。」
解云：但離染時得諸功德，故諸功德名離染得。
隨樂而起，非加行也。
又論云：「世尊曾未起滅盡定，得盡智時，云何得成俱分解脫？」
解云：菩薩學位，未起滅定，於成佛時應有定障，云何得成俱分解脫？
俱分解脫者，謂離定慧障也。
於起滅定得自在故，如已起者名俱解脫。
解云：答也。此滅盡定於成佛時雖復未起，
得自在故，如已起者，名俱解脫。
或得滅定入出心故，名俱解脫。
即由此理，名離染得。
後時不由加行起故，非得定體，以滅盡定無法前得，故不得也。
西方師說：菩薩學位，先起此定，後得菩提，云何此中不許彼說？
解云：是經部宗，此許菩薩從見道出，便入滅盡定。
從滅盡定出，方斷有頂故。
於盡智起，成俱解脫。
論主問薩婆多宗，云何此中不許彼說也。
若許彼說，便順尊者鄔波毱多《理目足論》。
如彼論說：「當言如來先起滅定，後生盡智。」
解云：論主朋西方師，故為此釋。 ^849b27

三十四念故者，遮西方師說也。
謂迦濕彌羅國，毘婆沙師說：非前起滅定，後方生盡智。
所以者何？傳說菩薩三十四念成菩提故。
諦現觀中有十六念，離有頂貪有十八念，
謂斷有頂九無間道、九解脫道。
如是十八，足前十六，成三十四。
一切菩薩決定先於無所有處已得離貪，
方入見道，不復須斷下地煩惱，於此中間無容得起不同類心。
解云：菩薩先斷無所有處貪，後依第四禪起三十四念。
此三十四念唯無漏心，故不可說從見道出起滅盡定，以入滅盡定心是有漏故。
此有漏心望三十四念，名不同類，故不可起。 ^849c23

從此第三，明二定所依，論云：「已說二定有多同異，而於其中復有同異。」
頌曰：
　　「二定依欲色，滅定初人中。」 ^850a7

釋曰：二定依欲色者，釋依身也。
二定者，謂無想定、滅盡定，此二俱依欲、色身起。
問：「先無想定不依無色，理在不疑，何故滅定不依無色？」
答：「命根依二法轉：一色、二心。
若於欲、色起滅盡定，時雖復無心，命根依色轉。
生於無色已無色身，若起滅盡定便無色、
心，命依何轉？是則斷滅，非謂入定，故無色界不起滅定也。」
論云：「若有人不許亦依色界起無想定，便違此文。
謂本論言：或有是色有，此有非五行，謂色纏有情，
或生有想天，住不同類心，或入無想定，
或入滅盡定，或生無想天。
已得入無想，是謂是色有，此有非五行。」
解云：依《婆娑》有說不許色界起無想定，故引本論顯彼非也。
或有是色有者，是色界有情也。
此有非五行者，雖色有情不具五蘊也。
過去迦葉佛說五蘊為五行，此有四類：
一、生有想天，住不同類心，生有想天者，
色界天中除無想天，餘天名有想也。
於有想天起無色界心及無漏心，與色界心類不同故，名不同類也。
此唯有色、行二蘊，無餘三蘊，非色繫故。
二、生有想天已入無想定。
三、生有想天已入滅盡定。
四、生無想天已得入無想異熟。
此後三類受、想、識滅，唯有色、行二蘊，故此四類不具五行。
此本論文既言生有想天，或入無想定，
或入滅盡定，故知二定色界起也。 ^850a10

滅定初人中者，此明滅定初起人中也。
謂無想定無始曾習，起時即易，故於二界皆得初起。
此滅盡定未曾修習，起時即難，故要人中方起滅定，
以人中有說力故，慧解利故。
論云：「此在人中初修起已，由退為先，方生色界，依有色界身後復修起。」
解云：滅定有退，故生色界，如不退者直生有頂。
生色界已，由先習力得起滅定也。
然此二定滅心、心所。
但言無想滅受想者，謂加行中偏厭此故，故別標也。
且如外道計有苦樂以為生死，欲修無想，
先作是念：「欲界有苦，初、二、三禪有喜樂受。」
不了第四有捨及餘心、心所法，而作是言：
「第四禪中雖出苦樂，仍有想念，未得涅槃，我今須滅。」
故加行中偏厭想也。
若諸聖者，以欲、色界有疲勞受，於第四靜慮無色有麁動想，
為求靜住，暫欲息心，故加行中偏厭受、想。
故此二定依加行中立名也。
故論云：「此二定加行中，有厭逆此故，如亦知受等，唯名他心智。」
解云：他心智雖知心所，然修加行但欲知心，
故從加行，名他心智也。
然此二定以二十二物為體，為修定前有二十一心所及心王一。
心所二十一者，謂大地十、大善地十、欣厭隨一。
為滅此故，有二十二物不相應行替處，
名無想等，故隨滅爾許心、心所法為定體也。 ^850b7

從此大文第五，明命根，論云：「已辨二定，命根者何？」
頌曰：
　　「命根體即壽，能持煖及識。」 ^850c4

釋曰：上句會名，下句用證。
論云：「命體即壽，故《對法》言：『云何命根？
謂三界壽。』」解云：既將壽釋命，故知命即壽。
此復未了何法名壽，謂有別法能持煖與識，說名為壽。 ^850c7

從此第六，明四相，於中有二：一正明四相、二釋難。 ^850c11

就第一明四相中：一明本相、二明隨相。 ^850c12

且初明本相者，論云：「已辨命根，四相者何？」
頌曰：
　　「相謂諸有為，生住異滅性。」 ^850c13

釋曰：上句標章，下句出體。
相者，能相也。謂諸有為者，所相法也。
諸有為者，謂五蘊法因緣造作，故名之為。
色、心等法從因緣生，有彼為故，名為有為。
相是標相，謂相法體令是有為。
故論云：「由此四種是有為相，法若有此應是有為，與此相違是無為法。」
解云：正釋相義。 ^850c16

生住異滅性者，出體也。
此中於法能起名生，能安名住，能衰名異，能壞名滅。
性者體義，謂薩婆多宗四相有實故也。
論云：「豈不經說有三有為之有為相？」
解云：此引經為難也。
經說三相，論今說四，豈不相違？
有三者，能相也。有為者，所相法也。
之者，顯依主釋。重言有為者，令知此相表示法體，成有為故。
「此三相者，有為之相，於此經中應說有四。」
解云：於此經中理應說四也。
不說者何〔徵也〕？所謂住相。
然經說住異，是此異別名，如生名起，滅名為盡，如是應知異名住異。
解云：有三師釋經，此一師釋也。
經不說住，說三相：一起、二住異、三盡。
然經說住異相，是此論說異相別名，謂依住辨異，故所以異名住異也。
如起者生之別名，如盡相滅之別名，故知異相是住異之別名也。
若法令行三世遷流，此經說為有為之相，令諸有情生厭畏故。
謂彼諸行生力所遷，令從未來流入現在。
異及滅相力所遷迫，令從現在流入過去，
令其衰異，及壞滅故。
住於彼行攝受安樂，常樂與彼不相捨離，故不立在有為相中。
解云：是第一師釋經意也。
三相遷行，故經說之。
住樂安立，故經不說也。
又無為法有自相住，住相濫彼，故經不說也。
注曰：此第二師釋經也。
無為湛然是自相住也。
有謂此經說：住與異總合為一，名住異相。
注曰：此第三師說也。
經說住異，兩相合說，不同初師唯是異相。
何用如是總合說為〔問也〕？
住是有情所愛著處，為令厭捨，與異合說，
如示黑耳與吉祥俱，是故定有四有為相。
吉祥、黑耳姊妹二人恒相隨逐。
姊名吉祥，所至之處為吉祥事。
妹名黑耳，由耳黑故，故以名焉，所至之處能為衰損。
愚人貪愛吉祥，智者為令厭捨，先示黑耳。
住喻吉祥，異喻黑耳，欲令厭住，與異合說也。 ^850c22

從此第二，明隨相，論云：「此生等相既是有為，
應更別有生等四相〔問也〕。
若更別有，應致無窮，彼復有餘生等相故也。
相是有為，別有四相，相上有相，成無窮失耳。
應言更有，然非無窮。
所以者何〔徵也〕？」頌曰：
　　「此有生生等，於八一有能。」 ^851a29

釋曰：上句答問，下句答難。
此者，此前四本相也。
生生等者，四小相也。
謂前四相有生生等四種隨相，故成有為。
論云：「諸行有為由四本相，本相有為由四隨相。」
解云：諸行成有為，由四本相相。
本相成有為，由四隨相相。
生生等者，等取住住、異異、滅滅。
此有三名：一名生生等，上生字是小生，
下生字是大生，從小生生大生故，名生生；
小相中住，住本相住，名為住住；小相中異，
異本相異，名為異異；小相中滅，滅本相滅，
名為滅滅，如生生釋之。
二名隨相，隨本相故。
三名小相，相一法故。
本相亦有三名：一名本相，相本法故；二名大相，
相八法故；三名生等，生八法故。
不同小生唯生於生，故但名生，住等亦爾。 ^851b6

於八一有能者，通無窮難也。
豈不本相如所相法，一一應有四種隨相？
此復各四展轉無窮？
為通此難，故有斯頌。
四種本相於八有能，四種隨相於一有能，
功能別故，無無窮失。
且如生相生色法時，九法俱起：一是本法，
謂色自體，此上必有四本四隨，故成九法。
於九法內生不能自生，生除自體，能生餘八；
本相中住，不能自住，住餘八法；本相中異，
不能自異，異餘八法；本相中滅，不能自滅，滅餘八法。
故四本相於八法中有功能也。
於九法中，生不自生，是生生生；住不自住，
住住來住；異不自異，由異異異；滅不自滅，由滅滅滅。
故四隨相於一法中有功能也。
由此道理，無無窮失。
故論云：「是故生等相復有相，隨相唯四，無無窮失。」
又經云：「有三有為之有為相。」
論云：「然經重說有為言者，令知此相表是有為，
勿謂此相表有為有，如居白鷺，表水非無。
亦勿謂表有為善惡，如童女相表善非善。」
解云：遙見白鷺，表知有水。
如童女有好相表生善子，有惡相表生惡子。
今此四相唯表有為，是有為法，不表有為是有義故，不同白鷺表有義也。
又此四相不表有為善惡性故，不同童女表善非善。 ^851b20

從此第二，釋難。依經部宗，四相是假，不許有宗未來有體，
實有生相，故論云：「若生在未來，生所生法，未來一切法何不頓生？」
頌曰：
　　「生能生所生，非離因緣合。」 ^851c16

釋曰：此兩句答經部宗難也。
因者，六因。緣者，謂四緣。
論云：「非離所餘因緣和合，唯生相力能生所生，故諸未來非皆頓起。」 ^851c21

從此大文第七，明名身等，論云：「如是已辨諸有為相，名身等類其義云何？」
頌曰：
　　「名身等所謂，想章字總說。」 ^851c24

釋曰：名身等者，標章也。
所謂下，正釋也。等者，等取句身、文身也。
想章字總說者，釋上也。
以想釋名，以章釋句，以字釋文，以總說釋身也。
論云：「名謂作想。」解云：想者取像，或契約義。
若取像名想，想是心所，如說色名，能生色想，
因名生想，名為作想。
若契約義，想即是名，謂諸賢聖共為契約，
立色等名，名即是想。
由此名想能有詮表，故名作想。
梵云那〔上聲〕磨，唐翻為名，是隨義、歸義、
赴義，謂隨音聲歸赴於境。
呼召色等，名能詮義。
論云：「句者謂章，詮義究竟。
如說諸行無常等章，或能辨了業用、德時相應差別，此章稱句。」
解云：且如一色，有所見業，能發識用。
青黃等德、過未等時，與四相合名為相應。
不相應者名曰差別。
謂能辨色是所見等，此章稱句也。
梵云鉢陀，義翻為句，正翻為迹，謂如象身有四足迹，
且如一頌總四句成，故今就義翻之為句。
梵云縛迦，此翻為章。
章者，詮義究竟，故以章釋句。
文者，謂字，如說惡、阿、壹、伊等字，是不相應行中字，不同此方黑書之字。
梵云便膳那，唐云文，是能彰顯義。
近顯名句，遠顯於義。
西國風俗，呼扇、鹽、酢，亦名便膳那，亦是能顯義，
扇能顯風，鹽酢能顯食中味也。
故舊譯為味，翻之謬矣。
身者，聚集義。總說者，合集義，謂合集總說二三等名，
為聚集故，故以總說釋身義也。
論云：「言總說者，是合集義，於合集義中說嗢遮界故。」
解云：西方聲明造字，有字界、字緣。
界是本義，以字緣助成種種義。
且嗢遮是字界，本造字家於合集義中立嗢遮字界，
後以字緣助嗢遮界，轉成三木訖底，唐言總說。
既知總說之義起自嗢遮，嗢遮是合集義，明知總說亦是合集。
此文言於合集義說嗢遮界，以證總說是合集義。
既以總說釋身，故知多名合集為名身等也。
然一名是名，非名身。
二名名身，如說色。
聲。三名已去名多名身，如說色、聲、香等者，有三名也。
一句是句，非句身；兩句是句，亦句身；三句已去，名多句身也。
如說諸行無常，一切法無我，涅槃寂滅，
此皆有三句，名多句身也。
一字是文，非文身；二字亦文，亦文身；三字已去，名多文身。
如迦、佉、伽等有三字，得名多文身也。
論云：「且如古者，於九義中共立一瞿聲，為能詮定量故。」
有頌曰：
　　「方獸地光言，金剛眼天水，
　　於此九種義，智者立瞿聲。」 ^851c27

。 ^852b16

從此第三，諸門分別，於中有二：一辨名等、二明同分等。 ^852b18

且初明名等者，論云：「此名身等何界所繫？
為是有情數？為是非有情數？
為是異熟生？為是所長養？
為是等流性？為善？
為不善？為無記？此皆應辨。」
頌曰：
　　「欲色有情攝，等流無記性。」 ^852b19

釋曰：言欲色者，界繫門也。
謂此名身等，欲、色界繫，謂名句、文身依聲而有，
無色無聲，故無名等。
有情攝者，論云：「又名身等有情數攝，能說者成，非所顯義。」
解云：能說者成者，顯唯有情也。
非所顯義，明不通非情也。 ^852b24

等流者，五類門也。
此名身等同類因生，於五類中唯等流性。
非業所感故，不通異熟。
非色法故，不通長養。
無記者，三性門也。
唯是無覆無記性攝，謂名身等依聲而起，
非是心力親能發起，故唯無記。
聲是心力，親能發起，故通三性也。 ^852b29

從此第二，明同分等，論云：「如上所說餘不相應，所未說義今當略辨。」
頌曰：
　　「同分亦如是，并無色異熟，
　　得相通三類，非得定等流。」 ^852c6

釋曰：同分亦如是者，為顯同分如前名等，
通於欲、色、有情、等流、無覆無記。 ^852c10

并無色者，謂顯同分非唯欲、色，亦通無色。
并異熟者，謂明同分非唯等流，並通異熟性。
由此同分是界通三，類通二義。
界三者，三界也。類二者，等流、異熟也。 ^852c11

得相通三類者，得謂能得，相謂四相。
此得及相唯通三類：一有剎那、二等流性、三異熟性。
苦法忍上得及四相是有剎那，餘二可知。 ^852c15

非得定等流者，非得者，非得也。
定謂二定，無想、滅盡也。
非得及定於五類門同類因生，唯等流性。
非業所感故，不通異熟。
非色法故，不通長養。
等流性故，非有剎那。
是有為故，故不通有實也。
俱舍論頌疏論本第五
 ^852c18
